
PREFAŢĂ 


A cincea carte a Noului Testament a fost cunoscută dintotdeauna 
sub numele de Faptele apostolilor; dar titlul acesta nu se găsește 
în paginile cărţii. Unul dintre primele manuscrise, Codex 
Sinoiticus, dă ca titlu al acestei cărți a Noului Testament numai 
Faptele, fără să amintească ceva de apostoli. Există un motiv pentru 
acest lucru. Se intenționa ca Faptele să fie ceva mai mult decât o 
scurtă istorie a lucrării de slujire a celor doisprezece apostoli, cu 
mult mai mult decât prezentarea principalelor evenimente din viața 
și activitatea celor patru apostoli: Petru, Iacov, Ioan și Pavel. 

Cartea Faptelor a fost scrisă de „preaiubitul doctor” Luca, un 
convertit dintre neamuri, pentru întreaga biserică, atât pentru iudei, 
cât și pentru neamuri. Deși acoperă o perioadă puţin mai mare de 
trei decenii, ea este plină de importante lecţii și învățături pentru 
biserica din toate veacurile. În Cartea Faptelor, Dumnezeu arată 
în mod clar că și astăzi creștinii trebuie să trăiască experienţa 
aceluiași Duh Sfânt care, în Ziua Cincizecimii, a venit cu putere 
asupra ucenicilor și a făcut ca solia Evangheliei să se răspândească, 
precum focul în arie, în lumea cunoscută pe atunci. Faptele Duhului 
Sfânt — prin Petru și Pavel, loan și Iacov, precum și prin ceilalți 
apostoli — pot și trebuie să se repete în viaţa și activitatea copiilor 
slujitorilor lui Dumnezeu de astăzi. 

Modelul abrupt în care se încheie cartea Faptelor nu este inci- 
dental; el sugerează în mod deliberat faptul că această extraor- 
dinară relatare este neterminată și, de asemenea, că faptele lui 
Dumnezeu, prin Duhul Sfânt, trebuie să continue în toată dispen- 
sațiunea creștină, fiecare generaţie adăugând un capitol plin de 
frumuseţe și putere la cele precedente. Faptele prezentate în 
această valoroasă carte sunt, în cel mai real sens al Cuvântului, 
faptele Duhului Sfânt, pentru că, în vremea apostolilor, Duhul 
Sfânt a fost acela care era prezent ca sfătuitor și ajutor al condu- 
cătorilor creștini. În Ziua Cincizecimii, ucenicii care se rugau au 
fost umpluţi de Duhul Sfânt și au predicat Evanghelia cu putere. 

Cei șapte bărbaţi aleși ca diaconi au fost „plini de Duhul Sfânt și 
înțelepciune” (Fapte 6,3). Duhul Sfânt a fost acela care l-a consacrat 
pe Saul pentru lucrare (Fapte 9,17), care i-a pus deoparte pe 
Barnaba și Saul pentru lucrarea misionară (Fapte 13,2-4), care a 
fost prezent în adunarea Bisericii din Ierusalim (Fapte 15,28), 
precum și în călătoriile misionare ale lui Pavel (Fapte 16,6.7). 
Când biserica a suferit persecutii din partea romanilor și a iudeilor, 
Duhul Sfânt a fost acela care i-a susținut pe credincioși și i-a păstrat, 
ocrotindu-i de erezii. 

Faptele apostolilor este una dintre ultimele cărți scrise de Ellen 
G. White. Ea a fost publicată cu câţiva ani înainte de moartea sa. 
Este una dintre cele mai deosebite lucrări ieșite de sub pana ei. 
Cititorul interesat va găsi în ea lumină și inspiraţie pentru o clasă 
și puternică vieţuire și mărturie creștină. Solia cărţii este actuală, 
aşa cum a fost totdeauna, și acest lucru se reflectă în efortul autoarei 
de a arăta că secolul douăzeci va trebui să fie martor al unei 
revărsări a puterii Duhului Sfânt cu mult mai mare decât aceea 
din Ziua Cincizecimii. Lucrarea de vestire a Evangheliei nu trebuie 
să se încheie cu o mai mică manifestare a puterii Duhului Sfânt 
decât au marcat începuturile ei. 

Cu acest volum se încheie publicarea în limba română a ciclului 
„Conflictul veacurilor”, alcătuit din cărțile: Hristos, Lumina lumii, 
Tragedia veacurilor, Patriarhi şi profeti, Profeti și regi iar, acum, 
Faptele apostolilor. 

O comoară inepuizabilă de adevăr dumnezeiesc, prin care 
cititorul poate cunoaște și retrăi evenimentele deosebit de strălucite 
din prima biserică creștină și, în același timp, poate fi ocrotit de 
subtilele înșelăciuni ale vrăjmașului sufletelor, fiind astfel inspirat 
și întărit ca, prin viaţa și activitatea sa, să completeze, în această 
generaţie, raportul ceresc al Faptelor Apostolilor, al glorioaselor 

E experienţe în slujba lui Dumnezeu și a Evangheliei Sale. 


Editorii 
București 1994 


CAPITOLUL 1 


PLANUL LUI DUMNEZEU 
CU BISERICA SA 


Biserica este instrumentul ales de Dumnezeu pentru mântuirea 
oamenilor. Ea a fost organizată pentru slujire, iar misiunea ei este 
aceea de a duce lumii Evanghelia. De la început, planul lui 
Dumnezeu a fost acela ca, prin biserica Sa, să descopere lumii 
plinătatea și desăvârșirea Lui. Membrii bisericii, aceia pe care i-a 
chemat din întuneric la lumina Sa minunată, au datoria să descopere 
celorlalți mărirea Sa. Biserica este depozitara bogățiilor harului 
lui Hristos; și, prin biserică, se va descoperi, în cele din urmă, 
chiar domniile și „stăpânirile din locurile cerești”, ultima și deplina 
desfăşurare a iubirii lui Dumnezeu (Efeseni 3,10). 

Multe și minunate sunt făgăduinţele raportate în Scripturi cu 
privire la biserică. „Casa Mea se va numi o casă de rugăciune 
pentru toate popoarele” (Isaia 56,7). „Le voi face pe ele și împreju- 
rimile dealului Meu o pricină de binecuvântare; le voi trimite ploaie 
la vreme și aceasta va fi o ploaie binecuvântată!” „Le voi pune un 
răsad căruia i se va duce faima; nu vor mai fi mistuite de foame în 
țară și nu vor mai purta ocara neamurilor. Și vor ști astfel că Eu, 
Domnul Dumnezeul lor, sunt cu ele, și că ele sunt poporul Meu, 
ele, casa lui Israel, zice Domnul Dumnezeu. Voi sunteţi oile Mele, 
oile pășunii Mele, și Eu sunt Dumnezeul vostru, zice Domnul 
Dumnezeu” (Ezechiel 34,26.29-31). 

„Voi sunteţi martorii Mei, zice Domnul, voi și Robul Meu pe 
care L-am ales, ca să știți, ca să Mă credeţi și să înţelegeţi că Eu 
sunt; înainte de Mine n-a fost făcut nici un Dumnezeu, și după 
Mine nu va fi. Eu, Eu sunt Domnul, și afară de Mine nu este nici 
un Mântuitor! Eu am vestit, am mântuit, am proorocit, nu sunt 
străin între voi; voi Îmi sunteți martori, zice Domnul, că Eu sunt 
Dumnezeu.” „Eu, Domnul, Te-am chemat ca să dai mântuire, și 

Te voi lua de mână, Te voi păzi și Te voi pune ca legământ al 
poporului, ca să fii Lumina neamurilor, să deschizi ochii orbilor, 
să scoţi din temniță pe cei legaţi, și din prinsoare pe cei ce locuiesc 
în întuneric” (Isaia 43,10-12; 42,6.7). 

„La vremea îndurării Te voi asculta, și în ziua mântuirii Te voi 
ajuta; Te voi păzi și Te voi pune să faci legământ cu poporul, să 
ridici ţara și să împarți moștenirile pustiite; să spui prinșilor de 
război: 'leșiţi!” și celor ce sunt în întuneric: 'Arătaţi-vă”. Ei vor 
paşte pe drumuri și vor găsi locuri de pășune pe toate coastele. 
Nu le va fi foame, nici nu le va fi sete; nu-i va bate arșiţa, nici 
soarele; căci Cel ce are milă de ei îi va călăuzi și-i va duce la izvoare 
de apă. Voi preface toţi munţii Mei în drumuri și drumurile Mele 
vor fi bine croite... 

Bucuraţi-vă, ceruri! Veseleşte-te pământule! Izbucniţi în strigăte 
de bucurie, munţilor! Căci Domnul mângâie pe poporul Său și are 
milă de nenorociţii Lui. Sionul zicea: "M-a părăsit Domnul, și m-a 
uitat Domnul!” Poate o femeie să uite copilul pe care-l alăptează, 
și să n-aibă milă de rodul pântecelui ei? Dar chiar dacă l-ar uita, 
totuși Eu nu te voi uita cu nici un chip: lată că te-am săpat pe 
mâinile Mele, și zidurile tale sunt totdeauna înaintea ochilor Mei” 
(Isaia 49,8-16). 

Biserica este cetățuia lui Dumnezeu, cetatea Sa de scăpare, pe 
care o are într-o lume răzvrătită. Orice trădare a bisericii Sale 
înseamnă trădare faţă de El, care a răscumpărat omenirea cu 
sângele singurului Său Fiu. De la început, sufletele credincioase 
au alcătuit biserica de pe pământ. În fiecare veac, Domnul a avut 
veghetori, care au dat o mărturie credincioasă generaţiei în care 
au trăit. Aceste santinele au dat solia de avertizare; și, atunci când 
au fost chemaţi să-și depună armura, alţii le-au continuat lucrul. 
Dumnezeu i-a adus pe acești martori într-o legătură de legământ 
cu Sine, unind astfel biserica de pe pământ cu biserica din ceruri. 
El i-a trimis pe îngerii Săi să slujească bisericii Sale și porțile iadului 
nu au fost în stare să biruie pe poporul Său. 

În cursul secolelor de prigoană, de luptă și întuneric, Dumnezeu 
a susținut biserica Sa. Nici un nor nu s-a abătut asupra ei, fără ca 
El să n-o pregătească; nici o putere prigonitoare nu s-a ridicat 


împotriva lucrării Sale, fără ca El să nu fi prevăzut acest lucru. 
Totul s-a întâmplat după cum a profetizat El. El nu Şi-a lăsat 
biserica în părăsire, ci, prin declaraţii profetice, a arătat ce avea 
să se întâmple și ceea ce Duhul Său i-a inspirat pe profeți să 
profetizeze, aceea s-a și întâmplat. Toate planurile Sale vor fi 
împlinite. Legea Sa este legată de tronul Său și nici o putere a 
răului nu o poate nimici. Adevărul este inspirat și păzit de 
Dumnezeu și va triumfa împotriva oricărei împotriviri. 

În timpul veacurilor de întuneric spiritual, biserica lui Dumnezeu 
a fost ca o cetate așezată pe un munte. Din veac în veac, în cursul 
generaţiilor care au urmat unele după altele, învățăturile curate 
ale cerului au fost descoperite înăuntrul ei. Slabă și cu defecte, 
după cum ar părea, biserica este singurul obiect asupra căruia 
Dumnezeu Îşi îndreaptă atenţia într-un chip deosebit. Ea este locul 
descoperirii harului Său, în care găsește plăcere să dezvăluie 
puterea Sa de a transforma inimi. 

Domnul Hristos întreabă: „Cu ce vom asemăna Împărăţia lui 
Dumnezeu sau prin ce pildă o vom înfățișa?” (Marcu 4,30). El nu 
poate folosi împărăţiile lumii ca model. În societatea omenească, 
El nu a găsit nimic cu care să o asemene. Împărăţiile pământești 
stăpânesc datorită puterii fizice; dar din Împărăţia lui Hristos este 
dată la o parte orice armă omenească, orice mijloc de constrângere. 
Împărăția aceasta urmărește să înalțe și să înnobileze omenirea. 
Biserica lui Dumnezeu este locul trăirii unei vieți sfinte, pline de 
diferite daruri și înzestrată cu Spiritul Sfânt. Membrii ei trebuie 
să-și găsească fericirea în fericirea acelora pe care îi ajută și îi 
binecuvântează. 

Minunată este lucrarea pe care Domnul dorește să o aducă la 
îndeplinire prin biserica Sa, pentru ca Numele Său să fie proslăvit. 
Un tablou al acestei lucrări este dat în viziunea lui Ezechiel despre 
râul cu ape tămăduitoare: „Apa aceasta curge spre ţinutul de 
răsărit, se pogoară în câmpie, și se varsă în mare și vărsându-se în 
mare, apele mării se vor vindeca. Orice făptură vie, care se mișcă, 
va trăi pretutindeni pe unde va curge râul și vor fi o mulţime de 
pești; căci ori pe unde va ajunge apa aceasta, apele se vor face 
sănătoase, și pretutindeni pe unde va ajunge râul acesta va fi viață... 

Dar lângă râul acesta, pe malurile lui de amândouă părțile, vor 
crește tot felul de pomi roditori. Frunza lor nu se va veșteji, și 
roadele lor nu se vor sfârși; în fiecare lună vor face roade noi, 
pentru că apele vor ieși din sfântul Locaș. Roadele lor vor sluji ca 
hrană și frunzele lor ca leac” (Ezechiel 47,8-12). 

De la început, Dumnezeu a lucrat prin poporul Său ca să aducă 
binecuvântare lumii. Pentru străvechea naţiune egipteană, 
Dumnezeu l-a făcut pe Iosif o fântână a vieţii. Prin integritatea lui 
Iosif, a fost ocrotită viața întregului popor. Prin Daniel, Dumnezeu 
a salvat viaţa tuturor învăţaţilor Babilonului. Și aceste izbăviri sunt 
pilde; ele ilustrează binecuvântările spirituale oferite lumii prin 
legătura cu Dumnezeu, pe care Iosif și Daniel ÎI adorau. Oricine, în 
a cărui inimă locuiește Hristos, oricine va reflecta iubirea Sa faţă de 
lume este un conlucrător cu Dumnezeu pentru binecuvântarea 
omenirii. În timp ce primește de la Mântuitorul harul spre a fi dat și 
altora, din întreaga sa ființă va curge un torent de viaţă spirituală. 

Dumnezeu l-a ales pe Israel ca să descopere caracterul Său 
oamenilor. El dorea ca ei să fie în lume ca niște fântâni ale mântuirii. 
Lor le-au fost încredințate soliile cerului, descoperirile voinței lui 
Dumnezeu. La începutul istoriei poporului Israel, neamurile lumii, 
datorită obiceiurilor lor stricate, au pierdut cunoștința despre 
Dumnezeu. Cândva, ei ÎL cunoscuseră; dar, pentru că „nu L-au 
proslăvit ca Dumnezeu, nici nu l-au mulțumit; ci s-au dedat la 
gândiri deșarte, și inima lor fără pricepere s-a întunecat” (Romani 
1,21). Totuși, în îndurarea Sa, Dumnezeu nu i-a nimicit. El Și-a 
propus să le mai dea o ocazie de a-L cunoaște prin poporul Său 
ales. Prin învăţăturile sistemului jerttelor, Hristos avea să fie înălțat 
înaintea tuturor naţiunilor, și toți care priveau la El aveau să 
trăiască. Hristos era temelia economiei iudaice. Întregul sistem al 
tipurilor și simbolurilor era o consistentă profeție a Evangheliei, 
o prezentare în care se găseau cuprinse făgăduințele mântuirii. 

Însă poporul Israel a pierdut din vedere marile lui privilegii, ca 
reprezentanți ai lui Dumnezeu. Ei L-au uitat pe Dumnezeu și astfel 
au dat greș în împlinirea misiunii lor sfinte. Binecuvântările pri- 
mite de ei nu au adus nici o fericire lumii. Toate avantajele le-au 
folosit pentru înălţarea lor. Ei s-au închis faţă de lume pentru a 


scăpa de ispită. Restricţiile pe care Dumnezeu le-a pus cu privire 
la legăturile cu cei idolatri, pentru a-i feri să se conformeze 
obiceiurilor păgânești, le-au folosit ca să ridice un zid de despărțire 
între ei și toate celelalte naţiuni. Ei L-au jefuit pe Dumnezeu de 
serviciul pe care li l-a cerut să I-l facă și au jefuit pe semenii lor de 
călăuzirea religioasă, precum și de un exemplu sfânt. 

Preoţi și conducători s-au limitat la o înșiruire de ceremonii. 
Ei erau mulţumiţi cu o religie legalistă și le era cu neputinţă să dea 
și altora adevărurile vii ale cerului. Ei socoteau propria lor 
îndreptăţire ca fiind în totul îndestulătoare și nu doreau ca un 
element nou să fie introdus în religia lor. Bunăvoinţa lui Dumnezeu 
faţă de oameni nu o socoteau ca ceva separat de ei, ci ca fiind 
legată de propriul lor merit, datorită faptelor lor bune. Credinţa 
care lucrează din iubire și curăţă sufletul nu are nimic de a face cu 
religia fariseilor, alcătuită din ceremonii și porunci omenești. 

Despre Israel, Dumnezeu a spus: „Te sădisem ca o vie minunată 
și de cel mai bun soi: Cum te-ai schimbat și te-ai prefăcut într-o 
coardă de viţă sălbatică?” (Ieremia 2,21). „Israel era o vie mănoasă, 
care făcea multe roade” (Osea 10,1). „Acum, dar — zice Domnul — 
locuitori ai Ierusalimului și bărbaţi ai lui Iuda, judecaţi voi între 
Mine și via mea: Ce aș mai fi putut face viei Mele și nu i-am făcut? 
Pentru ce a făcut ea struguri sălbatici, când Eu Mă aşteptam să 
facă struguri buni?” 

„Vă voi spune însă acum ce voi face viei Mele: Îi voi smulge 
gardul ca să fie păscută de vite; îi voi surpa zidul, ca să fie călcată 
în picioare; o voi pustii; nu va mai fi curăţită, nici săpată; spini și 
mărăcini vor crește în ea; voi porunci și norilor să nu mai ploaie 
peste ea. Via Domnului oștirilor este casa lui Israel, și bărbaţii lui 
Tuda sunt vița pe care o iubea. El Se aștepta la judecată și când 
colo, iată sânge vărsat! Se aștepta la dreptate și când colo, iată 
strigăte de apăsare!” (Isaia 5,3-7). „Nu întăriţi pe cele slabe, nu 
vindecaţi pe cea bolnavă, nu legaţi pe cea rănită; n-aduceți înapoi 
pe cea rătăcită, nu căutaţi pe cea pierdută, ci le stăpâniţi cu asuprire 
și cu asprime!” (Ezechiel 34,4). 

Conducătorii iudei se socoteau prea înţelepţi ca să mai aibă nevoie 
de învățătură, prea drepţi ca să mai aibă nevoie de mântuire, prea 

onoraţi ca să mai aibă nevoie de cinstea care vine de la Hristos. 
Mântuitorul S-a întors de la ei spre a încredința altora privilegiile 
de care abuzaseră și lucrarea pe care o neglijaseră. Slava lui 
Dumnezeu trebuia descoperită. Cuvântul Său, statornicit. Împărăția 
lui Dumnezeu trebuia stabilită în lume. Mântuirea lui Dumnezeu 
trebuia făcută cunoscută în cetăţile pustiei; și ucenicii erau chemați 
să facă lucrarea pe care conducătorii iudei n-au făcut-o. 


CAPITOLUL 2 


INSTRUIREA CELOR DOISPREZECE 


Pentru a duce mai departe lucrarea Sa, Hristos nu i-a ales pe 
învățații și elocvenţii membri ai Sinedriului iudaic și nici puterea 
romană. Trecând pe lângă învățătorii iudei, care aveau o mare 
doză de îndreptăţire de sine, Maestrul a ales oameni umili și 
neînvăţaţi, care să vestească adevărurile ce aveau să miște lumea. 
Pe acești oameni Și-a propus El să-i instruiască și să-i educe spre 
a fi conducătorii bisericii Sale. La rândul lor, ei aveau să-i înveţe 
pe alţii și să-i trimită cu solia Evangheliei. Pentru a avea succes în 
lucrarea lor, urma să le fie dată puterea Duhului Sfânt. Nu prin 
putere sau înțelepciune omenească avea să fie vestită Evanghelia, 
ci prin puterea lui Dumnezeu. 

Timp de trei ani și jumătate, ucenicii au fost sub îndrumarea 
celui mai mare Învățător pe care L-a cunoscut lumea vreodată. 
Printr-o legătură personală și trăire laolaltă, Hristos i-a instruit 
pentru lucrarea Sa. Zi de zi, au umblat și au vorbit cu El, ascultând 
cuvintele Lui de îmbărbătare, rostite către cei trudiţi și împovăraţi, 
și văzând manifestarea puterii Lui asupra celor bolnavi și neno- 
rociţi. Câteodată, El îi învăţa, stând între ei pe coasta muntelui; 
alteori, la marginea mării sau mergând pe cale. El le descoperea 
tainele Împărăției lui Dumnezeu. Pretutindeni, unde inimile se 
deschideau pentru a primi solia divină, El le dezvăluia adevărurile 
căii mântuirii. El nu poruncea ucenicilor să facă aceasta sau aceea, 
ci le spunea: „Urmaţi-Mă!” În călătoriile Sale prin diferite ținuturi 
și cetăți, îi lua cu Sine ca să vadă cum îi învaţă El pe oameni. 
Călătoreau cu EI din loc în loc; se împărtășeau de traiul lor simplu 
și, asemenea Lui, erau adesea flămânzi și obosiţi. În îmbulzeala 
străzilor, pe malul lacului, în singurătatea pustiului, ei erau cu El. 
L-au văzut în fiecare fază a vieţii. 

Cu ocazia binecuvântării celor doisprezece, s-a făcut primul 
pas pentru organizarea bisericii, care, după înălțarea lui Hristos, 

avea să ducă mai departe lucrarea Sa pe pământ. Despre această 
întărire a lor prin binecuvântare, raportul spune: „În urmă, lisus 
S-a suit pe munte; a chemat la El pe cine a vrut și ei au venit la El. 
A rânduit dintre ei doisprezece ca să-i aibă cu Sine și să-i trimită 
să propovăduiască” (Marcu 3,13.14). 

Priviţi această scenă mișcătoare. Priviţi maiestatea cerului în- 
conjurată de cei doisprezece pe care i-a ales. Este gata să-i pună 
deoparte pentru lucrarea lor. Prin aceste unelte slabe, prin Cuvântul 
și Spiritul Său, El plănuia să așeze mântuirea la îndemâna tuturor. 

Cu bucurie și fericire, Dumnezeu și îngerii priveau această 
scenă. Tatăl știa că de la acești oameni lumina cerului va străluci 
în lume, că acele cuvinte rostite de ei, în timp ce dădeau mărturie 
despre Fiul Său, aveau să răsune din generaţie în generaţie, până 
la încheierea timpului. 

Ucenicii trebuiau să meargă ca martori ai lui Hristos, spre a 
vesti lumii ceea ce au văzut și au auzit de la El. Slujba lor era cea 
mai importantă slujbă ce a fost încredinţată vreodată ființelor 
omenești, după aceea a lui Hristos. Ei aveau să fie lucrători 
împreună cu Dumnezeu pentru mântuirea oamenilor. După cum 
în Vechiul Testament cei doisprezece patriarhi au stat ca 
reprezentanți ai lui Israel, tot astfel cei doisprezece apostoli stau 
ca reprezentanți ai bisericii Evangheliei. 

În timpul lucrării Sale pe pământ, Domnul Hristos a început să 
dărâme zidul de despărţire dintre iudei și neamuri și să predice 
mântuirea omenirii întregi. Deși era iudeu, El Se amesteca fără 
reţinere printre samariteni, făcând inutile obiceiurile fariseice ale 
iudeilor cu privire la aceşti oameni disprețuiți. El a dormit sub 
acoperișurile lor, a mâncat la mesele lor și a învăţat pe străzile lor. 

Mântuitorul dorea foarte mult să dezvăluie ucenicilor Săi 
adevărul cu privire la surparea „zidului de la mijloc de despărţire” 
dintre Israel și celelalte naţiuni — adevărul că „neamurile sunt 
împreună moștenitoare cu noi”, cu iudeii, și se împărtășesc... „de 
aceeași făgăduinţă în Hristos Iisus, prin Evanghelie” (Efeseni 2,14; 
3,6). Adevărul acesta a fost descoperit în parte atunci când El a 
răsplătit credinţa sutașului din Capernaum și, de asemenea, când 
a predicat Evanghelia locuitorilor din Sihar. Mult mai lămurit a 


fost descoperit cu ocazia vizitei Sale în Fenicia, când a vindecat-o 
pe fiica femeii canaanite. Experiențele acestea i-au ajutat pe ucenici 
să înțeleagă faptul că, printre aceia pe care mulți îi socoteau 
nedemni de mântuire, se găseau suflete care flămânzeau după lu- 
mina adevărului. 

În felul acesta, Hristos căuta să-i înveţe pe ucenici adevărul că, 
în Împărăţia lui Dumnezeu, nu există graniţe, nici caste şi nici 
aristocrație; că ei trebuie să meargă la toate neamurile, ducându-le 
solia iubirii unui Mântuitor. Dar de-abia mai târziu ei au înţeles 
pe deplin că Dumnezeu „a făcut ca toţi oamenii, ieșiți dintr-unul 
singur, să locuiască pe toată faţa pământului; le-a așezat anumite 
vremi și a pus anumite hotare locuinţei lor, ca ei să caute pe 
Dumnezeu și să se silească să-L găsească bâjbâind, măcar că nu 
este departe de fiecare dintre noi” (Fapte 17,26.27). 

În aceşti primi ucenici era înfățișată o vădită diversitate. Ei 
aveau să fie învățătorii lumii și au reprezentat o foarte mare 
varietate de tipuri de caracter. Pentru a duce mai departe cu succes 
lucrarea la care fuseseră chemaţi, bărbaţii aceștia, deosebindu-se 
prin trăsăturile naturale ale caracterului, precum și prin obiceiurile 
vieţii, aveau nevoie să ajungă la o unitate în simţire, gândire și 
faptă. Era ținta Domnului Hristos să înfăptuiască această unitate. 
În vederea acestui scop, EL a căutat să-i aducă în unire cu El Însuși. 
Povara lucrării Lui pentru ei este exprimată în rugăciunea Sa către 
Tatăl Său, „ca toţi să fie una, cum Tu, Tată, ești în Mine, și Eu 
sunt în Tine; ca și ei să fie una în Noi; ca să cunoască lumea că Tu 
M-ai trimis, și că i-ai iubit, cum M-ai iubit pe Mine” (loan 17,21- 
23). Continua Lui rugăciune era ca ei să poată fi sfințiți prin adevăr; 
și El Se ruga cu încredere, știind că un decret al Celui Atotputernic 
a fost dat mai înainte de aducerea la existenţă a lumii. El știa că 
Evanghelia Împărăției avea să fie predicată tuturor neamurilor ca 
mărturie; El știa că adevărul, întărit cu atotputernicia Duhului 
Sfânt, avea să biruie în lupta cu răul și că stindardul însângerat 
avea să fluture într-o zi deasupra urmașilor Săi. 

Deoarece lucrarea Sa pământească se apropia de încheiere și 
El înțelegea că, în curând, trebuia să-i părăsească pe ucenici, 
lăsându-i să ducă mai departe lucrarea, fără prezenţa și 

supravegherea Sa personală, Domnul Hristos a căutat să-i 
încurajeze și să-i pregătească pentru viitor. El nu i-a amăgit cu 
speranţe deşarte. Ca într-o carte deschisă, le-a citit ceea ce avea 
să se întâmple. El știa că era aproape timpul când avea să Se 
despartă de ei, lăsându-i ca pe niște oi în mijlocul lupilor. Știa că 
ei aveau să sufere prigoană, că aveau să fie alungaţi din sinagogi și 
că aveau să fie aruncaţi în închisoare. Ştia, de asemenea că, din 
pricină că aveau să mărturisească despre El ca fiind Mesia, unii 
dintre ei aveau să sufere moartea. Și le-a spus unele dintre aceste 
lucruri. Vorbind despre viitorul lor, El era deschis și precis, pentru 
ca, în încercările care aveau să vină peste ei, să-şi poată aminti 
cuvintele Sale și să fie întăriţi ca să creadă în El ca Mântuitor. 

EI le-a spus, de asemenea, cuvinte de nădejde și curaj. „Să nu 
vi se tulbure inima”, a zis El, „aveţi credință în Dumnezeu și aveţi 
credință în Mine. În casa Tatălui Meu sunt multe locașuri. Dacă 
n-ar fi așa, v-aș fi spus. Eu Mă duc să vă pregătesc un loc. Și după 
ce Mă voi duce și vă voi pregăti un loc, Mă voi întoarce și vă voi 
lua cu Mine, ca acolo unde sunt Eu, să fiţi și voi. Știţi unde Mă 
duc, și știți și calea într-acolo” (loan 14,1-4). „Pentru voi am venit 
în lume; pentru voi am lucrat. Când voi pleca, Eu încă voi lucra cu 
toată râvna pentru voi. Am venit în lume pentru a Mă descoperi 
vouă, pentru ca să puteţi crede. Eu merg la Tatăl Meu și la Tatăl 
vostru spre a conlucra cu El spre binele vostru.” 

„Adevărat, adevărat vă spun că cine crede în Mine va face și el 
lucrările pe care le fac Eu; ba încă va face altele și mai mari decât 
acestea; pentru că Eu Mă duc la Tatăl” (loan 14,12). Prin aceasta, 
Hristos nu dorea să spună că ucenicii aveau să facă fapte mult mai 
însemnate decât a făcut EI, ci că lucrarea lor avea să fie de o 
întindere mai mare. El nu Se referea numai la săvârșirea de minuni, 
ci la tot ce avea să se întâmple sub lucrarea Duhului Sfânt. „Când 
va veni Mângâietorul”, a zis El, „pe care-L voi trimite de la Tatăl, 
adică Duhul adevărului, care purcede de la Tatăl, El va mărturisi 
despre Mine. Şi voi, de asemenea, veţi mărturisi, pentru că aţi fost 
cu Mine de la început” (loan 15,26.27). 

Cât de minunat s-au împlinit aceste cuvinte! După coborârea 
Duhului Sfânt, ucenicii au fost așa de plini de iubire faţă de El și 


faţă de aceia pentru care El a murit, încât inimile se înduioșau de 
cuvintele pe care ei le rosteau și de rugăciunile pe care le înălţau. 
Ei vorbeau în puterea Duhului Sfânt și, sub influenţa acestei puteri, 
mii au fost convertiți. 

Ca reprezentanţi ai lui Hristos, apostolii aveau să aibă o 
influență puternică asupra lumii. Faptul că erau bărbați simpli nu 
avea să scadă influenţa lor, ci mai degrabă să le-o crească; căci 
mintea ascultătorilor lor avea să fie îndreptată de la ei la 
Mântuitorul care, deși nevăzut, încă lucra cu ei. Învățăturile cele 
minunate ale apostolilor, cuvintele lor de curaj și încredere aveau 
să-i asigure pe toţi că ei nu lucrau în virtutea propriei lor puteri, ci 
în puterea lui Hristos. Umilindu-se pe ei, apostolii aveau să de- 
clare că Acela pe care iudeii L-au răstignit era Prinţul vieţii, Fiul 
viului Dumnezeu, și că în Numele Lui săvârșeau lucrările pe care 
le făceau. 

La întâlnirea de despărţire, avută cu ucenicii în noaptea 
dinaintea răstignirii, Mântuitorul nu a făcut nici o aluzie la 
suferința pe care o îndurase și pe care mai avea să o îndure. El nu 
a vorbit despre umilinţa ce-l stătea în faţă, ci a căutat să prezinte 
minţii lor ceea ce putea să le întărească credința, făcându-i să 
privească înainte spre bucuriile care-l așteptau pe biruitor. El Se 
bucura știind că va putea să facă mult mai mult pentru urmașii Săi 
decât le făgăduise; că de la El va curge iubire și milă îndurătoare 
care să curețe templul sufletului, făcându-i pe oameni asemenea 
Lui în caracter; că adevărul Său, întărit prin puterea Duhului Sfânt, 
avea să înainteze biruind și ca să biruie. 

„V-am spus aceste lucruri”, a zis El, „ca să aveți pace în Mine. 
În lume veţi avea necazuri; dar îndrăzniți, Eu am biruit lumea” 
(loan 16,33). Hristos n-a dat greș în lucrarea Sa și nici nu a fost 
descurajat; iar ucenicii trebuiau să demonstreze o credinţă tot atât 
de puternică. Ei trebuiau să lucreze așa cum a lucrat El, depinzând 
de El în ce privește tăria. Deși calea lor avea să fie blocată cu 
piedici în aparenţă de neînvins, totuși, prin harul Său, ei trebuiau 
să meargă înainte, fără să dispere vreodată și sperând oricând. 

Hristos Şi-a terminat lucrarea ce I-a fost dată să o facă. El îi 
strânsese pe aceia care aveau să continue lucrarea Sa printre oameni. 

Și El a spus: „Eu sunt proslăvit în ei. Eu nu mai sunt în lume, dar 
ei sunt în lume, și Eu vin la Tine. Sfinte Tată, păzește în Numele 
Tău pe aceia pe care Mi i-ai dat, pentru ca ei să fie una, cum 
suntem și Noi”. „Mă rog ca toţi să fie una... Eu în ei, și Tu în 
Mine; pentru ca ei să fie în chip desăvârșit una, ca să cunoască 
lumea că Tu M-ai trimis, și că i-ai iubit, cum M-ai iubit pe Mine” 
(loan 17,10.11.20-23). 


CAPITOLUL 3 


MAREA ÎNSĂRCINARE 


După moartea Domnului Hristos, ucenicii erau aproape biruiți 
de descurajare. Învățătorul lor fusese respins, osândit și răstignit. 
Preoţii și conducătorii declaraseră în mod batjocoritor: „Pe alții i-a 
mântuit, iar pe Sine nu Se poate mântui! Dacă este El Împăratul 
lui Israel, să Se pogoare acum de pe cruce, și vom crede în EI” 
(Matei 27,42). Soarele nădejdii ucenicilor apusese şi asupra 
inimilor lor se lăsase noaptea. Deseori, ei repetau cuvintele: „Noi 
trăgeam nădejde că El este Acela care va izbăvi pe Israel” (Luca 
24,21). Singuri și adânc mâhniţi, ei își aminteau cuvintele Lui: 
„Dacă se fac aceste lucruri copacului verde, ce se va face celui 
uscat?” (Luca 23,31). 

lisus a încercat în mai multe rânduri să dezvăluie ucenicilor 
Săi viitorul, însă ei au fost nepăsători și astfel n-au cugetat la ceea 
ce spusese El. Din pricina aceasta, moartea Lui a venit peste ei ca 
o surpriză; și, mai târziu, revizuindu-și trecutul și văzând rezultatul 
necredinţei lor, s-au umplut de întristare. Când Hristos a fost 
răstignit, ei nu credeau că El va învia. El spusese lămurit că avea 
să învie a treia zi, însă ei erau nedumeriţi, neștiind ce voia să spună. 
Această lipsă de înțelegere i-a făcut ca, la moartea Lui, ei să ajungă 
într-o totală deznădejde. Ei erau într-o stare de amară dezamăgire. 
Credinţa lor nu trecea dincolo de umbra pe care Satana o aruncase 
în faţa privirii lor. Totul li se părea neclar și tainic. Dacă ar fi 
crezut cuvintele Mântuitorului, de câtă întristare n-ar fi fost ei 
cruțaţi! 

Copleşiţi de disperare, durere și deznădejde, ucenicii s-au 
întâlnit cu toţii în camera de sus și au încuiat și zăvorât ușile, 
temându-se ca nu cumva soarta iubitului lor Învățător să fie și 
soarta lor. Aici li S-a arătat Mântuitorul după învierea Sa. 

Timp de patruzeci de zile, Domnul Hristos a rămas pe pământ, 
pregătindu-i pe ucenici pentru lucrarea pe care o aveau de făcut și 

lămurindu-le ceea ce până atunci nu fuseseră în stare să înțeleagă. 
EI le-a vorbit despre profeţiile cu privire la venirea Sa, lepădarea 
Lui de către iudei și moartea Sa, arătându-le că fiecare parte a 
acestor profeţii se împlinise. Le-a spus că ei trebuiau să privească 
această împlinire a profeției ca o asigurare a puterii ce avea să-i 
însoţească în lucrările lor în viitor. „Atunci le-a deschis mintea, 
ca să înţeleagă Scripturile. Și le-a zis: "Așa este scris și așa trebuia 
să pătimească Hristos și să învie a treia zi dintre cei morți. Și să se 
propovăduiască tuturor neamurilor, în Numele Lui, pocăinţa și 
iertarea păcatelor, începând din lerusalim””. Și a mai adăugat: „Voi 
sunteți martori ai acestor lucruri” (Luca 24, 45-48). 

În timpul acestor zile, pe care lisus le-a petrecut împreună cu 
ucenicii Săi, ei au câștigat o nouă experienţă. Auzind pe iubitul 
lor Învățător explicând Scripturile în lumina tuturor celor împlinite, 
credința lor în El s-a fixat pe deplin. Ei au ajuns acolo, încât să 
poată spune: „Știu în cine am crezut” (2 Timotei 1 12). Ei au 
început să înţeleagă natura și întinderea lucrării lor, să vadă că 
aveau de vestit lumii adevărurile încredințate lor. Întâmplările din 
viaţa lui Hristos, moartea și învierea Sa, profetiile care arătau spre 
aceste evenimente, tainele Planului de Mântuire, puterea lui Iisus 
pentru iertarea păcatelor — la toate aceste lucruri ei fuseseră mar- 
tori și trebuiau să le facă cunoscute lumii. Ei trebuiau să vestească 
Evanghelia păcii și mântuirii prin pocăință și puterea Mântuitorului. 

Înainte de înălțarea Sa la cer, Domnul Hristos le-a dat ucenicilor 
Săi o însărcinare, spunându-le că ei urmau să fie executorii testa- 
mentari prin care El lăsa lumii comorile vieţii veșnice. „Voi aţi 
fost martorii vieţii Mele de sacrificiu în favoarea lumii”, le-a spus 
El. „Aţi văzut strădaniile Mele pentru Israel. Și, cu toate că poporul 
Meu nu a voit să vină la Mine ca să poată avea viaţă, deși preoții și 
conducătorii au făcut cu Mine ce le-a plăcut, deși ei M-au lepădat, 
ei vor mai avea încă o ocazie de a primi pe Fiul lui Dumnezeu. Voi 
ați văzut că pe toţi aceia care vin la Mine, mărturisindu-și păcatele, 
Eu îi primesc bucuros. Pe cel care vine la Mine, cu nici un chip 
nu-l voi da afară. Vouă, ucenicilor Mei, vă încredinţez această 
solie a îndurării. Ea trebuie să fie dusă atât la iudei, cât și la neamuri 
— mai întâi la Israel și apoi tuturor neamurilor, limbilor și popoa- 
relor. Toți care cred trebuie să fie strânși într-o biserică.” 


Însărcinarea Evangheliei este marele hrisov misionar al Împără- 
tiei lui Hristos. Ucenicii urmau să lucreze cu sârguință pentru 
suflete, adresând invitaţia harului. Nu trebuia să aștepte ca oamenii 
să vină la ei, ci ei trebuiau să meargă la oameni cu solia lor. 

Ucenicii aveau să ducă mai departe lucrarea lor în Numele lui 
Hristos. Fiecare cuvânt și fiecare faptă trebuiau să îndrepte atenţia 
asupra Numelui Său, care are acea putere vitală prin care păcătoşii 
pot fi mântuiţi. Credinţa lor trebuia să se concentreze în EI, care 
este izvorul îndurării și al puterii. În Numele Său, ei trebuiau să 
prezinte cererile lor Tatălui și să primească răspuns. Ei trebuiau 
să boteze în Numele Tatălui, al Fiului și al Duhului Sfânt. Numele 
lui Hristos trebuia să constituie parola, cuvântul lor de ordine, 
semnul prin care să fie deosebiți, legătura unirii lor, autoritatea 
activităţii lor, precum și izvorul succesului lor. Nimic nu avea să 
fie recunoscut în Împărăţia Sa, dacă nu purta Numele Său și 
semnătura Sa. 

Când le-a spus ucenicilor: Mergeţi în Numele Meu spre a aduna 
în biserică pe toți aceia care cred, Domnul Hristos le-a pus în 
față, în mod lămurit, nevoia de a rămâne la cele simple. Cu cât 
avea să fie mai puţină paradă, mai puţin spectacol, cu atât influenţa 
lor spre bine avea să fie mai mare. Ucenicii trebuiau să vorbească 
în același mod simplu în care a vorbit Hristos. Ei trebuiau să întipă- 
rească în ascultătorii lor învățăturile pe care El îi învățase. 

Hristos nu le-a spus ucenicilor Săi că lucrarea lor avea să fie 
ușoară. El le-a prezentat vasta alianţă a răului, desfășurată împo- 
triva lor. Ei aveau să lupte „împotriva căpeteniilor, împotriva 
domniilor, împotriva stăpânitorilor întunericului acestui veac, 
împotriva duhurilor răutăţii care sunt în locurile cerești” (Efeseni 
6,12). Însă ei nu aveau să fie lăsaţi să lupte singuri. El i-a asigurat 
că avea să fie cu ei și că, dacă vor merge înainte în credință, se vor 
mișca sub pavăza Celui Atotputernic. El i-a îndemnat să fie curajoși 
și tari, căci în rândurile lor avea să fie Cineva mai puternic decât 
îngerii — Comandantul oștirilor cerului. EI a luat toate măsurile pentru 
aducerea la îndeplinire a lucrării lor și a luat asupra Sa răspunderea 
succesului. Atâta timp cât aveau să asculte de Cuvântul Său și să 
lucreze în legătură cu El, nu aveau să dea greș. Mergeţi la toate 

neamurile, le-a poruncit El. Mergeţi până la cele mai îndepărtate 
regiuni locuite ale globului și fiţi siguri că prezenţa Mea va fi cu 
voi chiar și acolo. Lucraţi cu credință și încredere, căci niciodată 
nu va fi un timp când să vă uit. Voi fi totdeauna cu voi, ajutându-vă 
să vă aduceţi la îndeplinire datoria, călăuzindu-vă, îmbărbătân- 
du-vă, sfinţindu-vă, sprijinindu-vă și dându-vă succes în rostirea 
cuvintelor care să îndrepte atenţia altora spre cer. 

Sacrificiul lui Hristos în favoarea omului a fost deplin. Condiţia 
ispășirii a fost împlinită. Lucrarea pentru care El a venit în lume a 
fost îndeplinită. El a câștigat împărăţia. El a smuls-o de la Satana 
și a devenit moștenitor al tuturor lucrurilor. El era în drum spre 
tronul lui Dumnezeu, ca să fie onorat de oștile cerești. Investit cu 
autoritate neţărmurită, El le-a dat ucenicilor Săi însărcinarea: 
„Duceţi-vă şi faceţi ucenici din toate neamurile, botezându-i în 
Numele Tatălui și al Fiului și al Sfântului Duh. Și învăţaţi-i să 
păzească tot ce v-am poruncit. Și iată că Eu sunt cu voi în toate 
zilele, până la sfârșitul veacului” (Matei 28,19.20). 

Chiar înainte de a-i părăsi pe ucenici, Hristos le-a arătat din 
nou, lămurit, natura Împărăției Sale. Le-a reamintit lucruri pe care 
mai înainte El le spusese cu privire la ea. El a declarat că nu era 
planul Său să stabilească în lumea aceasta o împărăție pământească. 
EI nu era trimis ca să domnească pe tronul lui David ca un monarh 
pământesc. Când ucenicii L-au întrebat: „Doamne, în vremea aceasta 
ai de gând să așezi din nou împărăţia lui Israel?”, El le-a răspuns: 
„Nu este treaba voastră să știți vremurile sau soroacele; pe acestea 
Tatăl le-a păstrat sub stăpânirea Sa” (Fapte 1,6.7). Nu era nevoie 
ca ei să vadă mai departe în viitor decât atât cât descoperirile 
făcute de El îi făceau în stare să vadă. Lucrarea lor era aceea de a 
vesti solia Evangheliei. 

Prezenţa vizibilă a lui Hristos era pe cale să fie retrasă din 
mijlocul ucenicilor, dar ei aveau să aibă parte de o nouă înzestrare 
cu putere. Duhul Sfânt avea să le fie dat în toată plinătatea lui, 
sigilându-i pentru lucrarea lor. „lată”, a zis Mântuitorul, „voi trimite 
peste voi făgăduinţa Tatălui Meu; dar rămâneti în cetate până veţi 
fi îmbrăcaţi cu putere de sus” (Luca 24,49). „Căci Ioan a botezat 
cu apă, dar voi, nu după multe zile, veţi fi botezați cu Duhul Sfânt.” 


„Voi veţi primi o putere, când Se va pogori Duhul Sfânt peste voi, 
și-Mi veţi fi martori în Ierusalim, în toată Iudea, în Samaria și 
până la marginile pământului” (Fapte 1,5.8). 

Mântuitorul știa că nici un argument, oricât de logic, nu ar fi 
înmuiat inimile învârtoșate și nu ar fi putut străpunge crusta 
egoismului și a spiritului lumesc. El știa că ucenicii Săi trebuiau să 
fie înzestrați cu putere cerească; că Evanghelia își va împlini 
lucrarea numai atunci când va fi vestită din inimi încălzite și buze 
elocvente, printr-o cunoaștere vie a Aceluia care este Calea, Ade- 
vărul și Viaţa. Lucrarea încredinţată ucenicilor cerea multă 
destoinicie, căci curentul adânc al răutăţii urma să se prăvălească 
cu putere asupra lor. La comanda forțelor întunericului era un 
conducător foarte ager și hotărât, iar urmașii lui Hristos puteau 
lupta pentru dreptate numai cu ajutorul pe care Dumnezeu avea 
să li-l dea prin Duhul Sfânt. 

Hristos le-a spus ucenicilor Săi că trebuiau să-și înceapă lucrarea 
la Ierusalim. Cetatea aceasta fusese scena uimitorului Său sacrificiu 
pentru neamul omenesc. Acolo, îmbrăcat în haina naturii umane, 
El a umblat și a vorbit cu oamenii și puţini au văzut cât de aproape 
se coborâse cerul de pământ. Acolo fusese El osândit și răstignit. 
În Ierusalim, erau mulți care, în taină, credeau că isus din Nazaret 
este Mesia și care fuseseră amăgiţi de preoţi și conducători. 
Acestora trebuia să le fie vestită Evanghelia. Ei trebuiau să fie 
chemaţi la pocăință. Adevărul minunat, că numai prin Hristos 
putea fi dobândită iertarea păcatelor, trebuia lămurit. În timp ce 
întregul Ierusalim era frământat de zguduitoarele evenimente din 
ultimele săptămâni, predicarea ucenicilor avea să facă cea mai 
profundă impresie. 

În timpul lucrării Sale, lisus a prezentat continuu înaintea 
ucenicilor faptul că ei trebuiau să fie una cu EI în lucrarea Sa de 
răscumpărare a lumii din sclavia păcatului. Când i-a trimis pe cei 
doisprezece și, mai târziu, pe cei șaptezeci să vestească Împărăția 
lui Dumnezeu, El i-a învăţat datoria pe care o aveau — să le împărtă- 
șească și altora ceea ce EI le făcuse cunoscut. În toată lucrarea Sa, 
EI îi instruia pentru o lucrare individuală și aceasta urma să se 
întindă pe măsură ce numărul membrilor creștea, ajungând până 

la cele mai îndepărtate colțuri ale pământului. Ultima lecţie pe 
care a dat-o urmașilor Săi a fost aceea că ei aveau în păstrare, spre 
a fi dusă lumii, vestea cea bună a mântuirii. 

Când a sosit timpul ca Hristos să Se înalțe la Tatăl, El i-a condus 
pe ucenici afară din oraș, până în Betania. Aici, El S-a oprit, iar ei 
s-au adunat în jurul Său. Cu mâinile întinse spre binecuvântare, 
ca o asigurare a grijii Lui ocrotitoare, El S-a înălțat încet din 
mijlocul lor. „Pe când îi binecuvânta, S-a despărțit de ei și a fost 
înălţat la cer” (Luca 24,51). 

În timp ce ucenicii priveau înmărmuriţi în sus, spre a prinde 
cea din urmă privire a Domnului lor care Se înălța, El era primit 
în rândurile îngerilor cerești care se bucurau. În timp ce îngerii 
aceștia ÎI escortau spre curțile de sus, ei cântau triumfător: „Cântaţi 
lui Dumnezeu, împărăţiile pământului, și lăudaţi pe Domnul! 
Cântaţi Celui ce călărește pe cerurile cerurilor. Daţi slavă lui 
Dumnezeu, a cărui măreție este peste Israel și a cărui putere este 
în ceruri” (Psalmi 68,32-34). 

Ucenicii încă mai priveau cu ardoare spre cer când, „iată că li 
s-au arătat doi bărbaţi îmbrăcaţi în alb și au zis: "Bărbaţi galileeni, 
de ce staţi și vă uitaţi spre cer? Acest lisus, care S-a înălțat la cer 
din mijlocul vostru, va veni în același fel cum L-aţi văzut mergând 
la cer” (Fapte 1,10.11). 

Făgăduinţa celei de a doua veniri a lui Hristos trebuia să fie 
păstrată mereu proaspătă în mintea ucenicilor Săi. Același lisus, 
pe care ei Îl văzuseră înălțându-Se la cer, urma să vină iarăși spre 
a-i lua la Sine pe aceia care pe acest pământ s-au consacrat servirii 
Lui. Același glas care le-a spus: „Iată că Eu sunt cu voi în toate 
zilele, până la sfârșitul veacului”, le va ura în curând bun-venit înaintea 
feţei Sale, în Împărăţia cerească. 

După cum în serviciul preînchipuitor marele preot dezbrăca 
haina pontificală și slujea în veșmântul alb de in al preotului de 
rând, tot astfel Hristos Și-a dezbrăcat hainele împărătești, S-a 
îmbrăcat cu haina naturii omenești și a oferit sacrificiu, El Însuşi 
fiind și preot, și victimă. Așa cum marele preot, după ce-și îndeplinea 
slujba în Sfânta Sfintelor, ieșea, în hainele sale pontificale, înaintea 
întregii adunări care îl aștepta, tot la fel Hristos va veni a doua 


oară îmbrăcat în cele mai albe haine, „de o albeaţă pe care nici un 
nălbitor de pe pământ n-o poate da” (Marcu 9,3). El va veni în 
propria Sa slavă, precum și în slava Tatălui Său și în drumul Său 
va fi însoţit de toată oastea îngerilor. 

În felul acesta, va fi împlinită făgăduinţa dată de Hristos 
ucenicilor Săi: „Mă voi întoarce și vă voi lua cu Mine” (loan 14,3). 
Pe cei care L-au iubit și L-au așteptat, El îi va încununa cu slavă, 
cinste și nemurire. Morţii cei drepți vor ieși din mormintele lor și 
aceia care vor fi în viață vor fi răpiți împreună cu ei spre a întâmpina 
pe Domnul în văzduh. Ei vor auzi glasul lui lisus, mai dulce decât 
orice muzică ce a ajuns vreodată la vreo ureche muritoare, zicân- 
du-le: „Veniţi, binecuvântaţii Tatălui Meu, de moșteniţi împărăţia 
care v-a fost pregătită de la întemeierea lumii” (Matei 25,34). 

Pe bună dreptate, ucenicii se puteau bucura în nădejdea reve- 
nirii Domnului lor. 

CAPITOLUL 4 


ZIUA CINCIZECIMII 


Când ucenicii s-au întors de pe Muntele Măslinilor la Ierusalim, 
oamenii au privit la ei, sperând să vadă pe feţele lor expresii de 
întristare, tulburare și înfrângere; însă, în loc de acestea, au văzut 
fericire și biruinţă. Ucenicii nu se tânguiau acum pentru dezamăgirea 
nădețdilor lor. Ei L-au văzut pe Mântuitorul lor înviat și cuvintele 
făgăduinţei Sale date la despărţire răsunau continuu în urechile lor. 

Ascultători de porunca lui Hristos, ei au zăbovit în Ierusalim 
în așteptarea făgăduinţei Tatălui — revărsarea Duhului Sfânt. Dar 
nu au așteptat în trândăveală. Raportul biblic ne spune că „tot 
timpul stăteau în templu și lăudau și binecuvântau pe Dumnezeu” 
(Luca 24,53). De asemenea, ei s-au adunat laolaltă pentru a 
prezenta cererile lor Tatălui, în Numele lui Iisus. Ei știau că au un 
reprezentant în ceruri, un Apărător la tronul lui Dumnezeu. Cu 
un respect solemn, ei se plecau în rugăciune, repetând asigurarea: 
„Orice veţi cere de la Tatăl, în Numele Meu, vă va da. Până acum 
n-aţi cerut nimic în Numele Meu: Cereti și veţi căpăta, pentru ca 
bucuria voastră să fie deplină” (loan 16,23.24). Mai sus și tot mai 
sus întindeau ei mâna credinței, cu argumentul cel mai puternic: 
„Hristos a murit! Ba mai mult, El a și înviat, stă la dreapta lui 
Dumnezeu, și mijlocește pentru noi” (Romani 8,34). 

În timp ce așteptau împlinirea făgăduinţei, ucenicii își umileau 
inimile în sinceră pocăință și-și mărturiseau necredinţa. În timp 
ce-și aminteau cuvintele pe care Hristos li le-a adresat înainte de 
moartea Sa, ei au priceput mult mai bine înțelesul. Adevărurile 
care le dispăruseră din memorie le erau acum aduse din nou în 
minte și ei le repetau unul după altul. Ei își reproșau unii altora 
faptul că nu-L înţeleseseră pe Mântuitorul. Ca o procesiune, scenă 
după scenă din minunata Sa viaţă trecea pe dinaintea lor. Meditând 


Acest capitol este bazat pe textul din Fapte 2,1-39. 


la viața Lui curată și sfântă, ei au simţit că nici o strădanie nu va fi 
prea grea, nici un sacrificiu prea mare, ca să poată da mărturie în 
viaţa lor despre caracterul plin de iubire al lui Hristos. O, gândeau 
ei, dacă le-ar fi fost cu putință să mai trăiască din nou cei trei ani 
petrecuţi cu Învățătorul, cu cât zel s-ar fi străduit să-l dovedească 
cât de mult ÎI iubeau şi cât de sinceri erau în mâhnirea lor că L-au 
întristat cândva, printr-un cuvânt sau printr-o faptă de necredinţă! 
Dar se mângâiau la gândul că fuseseră iertaţi. Și s-au hotărât ca, 
pe cât le era cu putinţă, să-și ispăşească necredinţa printr-o 
curajoasă mărturie despre El înaintea lumii. 

Ucenicii se rugau cu un zel nepotolit ca să fie făcuți destoinici 
să-i întâmpine pe oameni și ca, în convorbirile lor zilnice, să fie în 
stare să rostească cuvinte care să-i conducă pe păcătoşi la Hristos. 
Înlăturând orice neînțelegeri, orice dorință de întâietate, ei s-au 
adunat într-o strânsă comuniune creștină. Se apropiau mai mult și 
tot mai mult de Dumnezeu și, făcând acest lucru, au înțeles ce 
privilegiu avuseseră de a li se fi îngăduit să aibă o atât de strânsă 
legătură cu Iisus. Dar, când se gândeau de câte ori L-au întristat 
prin lipsa lor de înțelegere cu privire la ceea ce El Se străduia să-i 
învețe spre binele lor, inimile le erau pline de întristare. 

Aceste zile de pregătire au fost zile de adâncă cercetare a inimii. 
Ucenicii și-au dat seama de nevoia lor spirituală și au strigat către 
Domnul după ungerea sfântă care avea să-i facă destoinici pentru 
lucrarea de câștigare de suflete. Ei nu au cerut o binecuvântare 
care să le servească numai lor. Asupra lor apăsa povara salvării 
sufletelor. Ei au înţeles că Evanghelia trebuia să fie dusă lumii și, 
în vederea acestui lucru, cereau puterea pe care Domnul Hristos 
le-a făgăduit-o. 

În timpul perioadei patriarhale, influența Duhului Sfânt fusese 
deseori descoperită în chip vădit, însă niciodată în plinătatea ei. 
Acum, ascultând de cuvântul Mântuitorului, ucenicii au înălțat 
rugăciuni fierbinţi pentru acest dar și, în cer, Domnul Hristos a 
adăugat și mijlocirea Sa. El a cerut darul Duhului, ca să-l poată 
revărsa asupra poporului Său. 

„În Ziua Cincizecimii, erau toţi împreună în același loc. 
Deodată, a venit din cer un sunet ca vâjâitul unui vânt puternic, și 
a umplut toată casa unde ședeau ei.” 

Duhul Sfânt a venit cu o așa plinătate asupra ucenicilor care 
așteptau și se rugau, încât a cuprins fiecare inimă. Cel Infinit S-a 
manifestat cu putere în biserica Sa. Era ca și cum de veacuri această 
putere fusese zăvorâtă și acum cerul se bucura, putând să reverse 
asupra bisericii bogăţiile harului Duhului Sfânt. Şi, sub influența 
Duhului Sfânt, cuvintele de căință și mărturisire se amestecau cu 
imnuri de laudă pentru păcatele iertate. Se auzeau cuvinte de 
mulțumire și se profetiza. Cerul întreg s-a coborât să privească și 
să adore înţelepciunea fără egal și de necuprins a iubirii. Cuprinși 
de uimire, apostolii au exclamat: „lată, aceasta este iubire”. Ei au 
devenit conștienți de darul ce le-a fost dat. Care a fost urmarea? 
Sabia Duhului, proaspăt ascuţită cu putere și scăldată în fulgerele 
cerului, și-a croit drum prin necredinţă. Mii au fost convertiți 
într-o zi. 

„Vă este de folos să Mă duc”, le spusese Hristos ucenicilor Săi; 
„căci, dacă nu Mă duc Eu, Mângâietorul nu va veni la voi; dar, 
dacă Mă duc, vi-L voi trimite.” „Când va veni Mângâietorul, Duhul 
adevărului, are să vă călăuzească în tot adevărul; căci El nu va 
vorbi de la EI, ci va vorbi tot ce va fi auzit, și vă va descoperi lu- 
crurile viitoare” (loan 16,7.13). 

Înălțarea lui lisus la cer a fost semnalul că urmașii Lui urmau 
să primească binecuvântata făgăduință. Pentru aceasta, ei trebuiau 
să mai aștepte înainte de a-și începe lucrarea. Când a trecut prin 
porțile cerului, Hristos a fost întronat în mijlocul adorării îngerilor. 
De îndată ce această ceremonie s-a încheiat, Duhul Sfânt a coborât 
asupra ucenicilor în torente bogate, iar Hristos a fost cu adevărat 
proslăvit, chiar cu slava pe care o avusese la Tatăl din veșnicie. 
Revărsarea Duhului Sfânt din Ziua Cincizecimii a fost comunicarea 
din partea cerului că întronarea Mântuitorului a avut loc. Potrivit 
făgăduinţei Sale, El a trimis din ceruri Duhul Sfânt asupra 
urmașilor Săi, ca un semn că El a primit, ca preot şi împărat, toată 
puterea în cer și pe pământ și că El era Cel Uns peste poporul 
Său. 

„Nişte limbi de foc au fost văzute împărțindu-se printre ei, și s-au 
aşezat câte una pe fiecare dintre ei. Şi toţi s-au umplut de Duh 
Sfânt, și au început să vorbească în alte limbi, după cum le da 


Duhul să vorbească.” Duhul Sfânt, luând forma limbilor de foc, a 
venit asupra celor adunați. Acesta era un simbol al darului revărsat 
atunci asupra ucenicilor, care i-a făcut în stare să vorbească cu 
ușurință în limbi care mai înainte le fuseseră necunoscute. În- 
făţișarea de foc preînchipuia ardoarea zelului cu care aveau să 
lucreze apostolii, precum și puterea ce avea să însoţească lucrarea 
lor. 

„Se aflau atunci în Ierusalim iudei, oameni cucernici din toate 
neamurile care sunt sub cer.” După împrăștierea lor printre 
neamuri, iudeii s-au răspândit în toate părţile locuite ale lumii și, 
în exilul lor, au învăţat să vorbească diferite limbi. Mulţi dintre acești 
iudei se găseau cu ocazia aceasta la Ierusalim, luând parte la sărbă- 
torile religioase ce aveau loc atunci. Printre cei adunaţi era repre- 
zentată fiecare limbă cunoscută. Această deosebire de limbi ar fi 
constituit o mare piedică în calea vestirii Evangheliei; de aceea 
Dumnezeu, într-un mod minunat, a împlinit lipsa apostolilor. 
Duhul Sfânt a făcut pentru ei ceea ce ei nu ar fi fost în stare să 
realizeze într-o viaţă. Ei au putut acum să vestească adevărurile 
Evangheliei departe de patria lor, vorbind corect și pe înţeles limba 
acelora pentru care lucrau. Acest dar uimitor era o puternică 
dovadă pentru lume că însărcinarea lor purta pecetea cerului. De 
aici înainte, vorbirea ucenicilor era curată, simplă și corectă, fie 
că vorbeau în limba lor maternă, fie într-o limbă străină. 

„Când s-a auzit sunetul acela, mulțimea s-a adunat și a rămas 
încremenită, pentru că fiecare îi auzea vorbind în limba lui. Toţi 
se mirau, se minunau, și ziceau unii către alţii: "Toţi aceștia care 
vorbesc, nu sunt galileeni? Cum dar îi auzim vorbind fiecăruia din 
noi în limba noastră, în care ne-am născut?” 

Preoţii și mai-marii s-au mâniat foarte tare văzând această 
minunată manifestare, însă nu au îndrăznit să-și dea pe faţă 
răutatea, de teamă să nu cadă pradă furiei poporului. Ei Îl duseseră 
la moarte pe Nazarinean; însă aici erau slujitorii Lui, oameni 
neînvăţaţi din Galilea, care vesteau, în toate limbile cunoscute pe 
atunci, istoria vieţii și lucrării Lui. Preoţii, hotărâți să explice pe o 
cale naturală puterea uimitoare a ucenicilor, au declarat că ei erau 
beti de vinul cel nou pregătit pentru sărbătoare și din care băuseră 

prea mult. Unii dintre cei mai ignoranți oameni prezenți acolo, cu 
acea ocazie, au luat ca fiind adevărată această presupunere, însă 
cei mai inteligenţi știau că ea nu este adevărată, iar cei care 
înțelegeau diferitele limbi ce se vorbeau dădeau mărturie despre 
exactitatea cu care ucenicii vorbeau aceste limbi. 

Ca răspuns la învinuirea preoţilor, Petru a arătat că această 
demonstraţie era o directă împlinire a profeției lui Ioel, prin care 
el profetiza că asupra oamenilor avea să vină o asemenea putere 
spre a-i pregăti pentru o lucrare deosebită. „Bărbaţi iudei și voi 
toţi cei care locuiţi în Ierusalim, să știți lucrul acesta, și ascultați 
cuvintele mele! Oamenii aceștia nu sunt beţi, cum vă închipuiţi 
voi, căci nu este decât al treilea ceas din zi. Ci aceasta este ce a 
fost spus prin proorocul Ioel: "În zilele de pe urmă, zice Dumnezeu, 
voi turna din Duhul Meu peste orice făptură; feciorii voştri și fetele 
voastre vor prooroci, tinerii voștri vor avea vedenii, și bătrânii 
voștri vor visa visuri. Da, chiar și peste robii Mei și peste roabele 
Mele voi turna, în zilele acelea, din Duhul Meu, și vor prooroci.” 

Cu claritate și putere, Petru dădea mărturie despre moartea și 
învierea lui Hristos: „Bărbaţi israeliți, ascultați cuvintele acestea: 
Pe lisus din Nazaret, om adeverit de Dumnezeu înaintea voastră 
prin minunile, semnele și lucrările pline de putere, pe care le-a 
făcut Dumnezeu prin El în mijlocul vostru, după cum bine știți; 
pe Omul acesta... voi L-aţi răstignit, și L-aţi omorât prin mâna 
celor fărădelege. Dar Dumnezeu L-a înviat, dezlegându-l legăturile 
morţii, pentru că nu era cu putinţă să fie ţinut de ea.” 

Petru nu s-a referit la învăţăturile lui Hristos ca să-și susțină 
poziţia, pentru că știa că prejudecățile ascultătorilor lui erau așa 
de mari, încât cuvintele lui cu privire la acest subiect nu ar fi avut 
nici un efect. În loc de aceasta, el le-a vorbi despre David, care 
era socotit de iudei ca unul dintre patriarhii neamului lor. „David 
zice despre El”, spunea Petru: „Eu am totdeauna pe Domnul 
înaintea mea, pentru că El este la dreapta mea, ca să nu mă clatin. 
De aceea, mi se bucură inima și mi se veselește limba; chiar și 
trupul mi se va odihni în nădejde; căci nu-mi vei lăsa sufletul în 
locuinţa morţilor, și nu vei îngădui ca Sfântul Tău să vadă 
putrezirea...” 


„Cât despre patriarhul David, să-mi fie îngăduit, fraţilor, să vă 
spun fără sfială că a murit și a fost îngropat; și mormântul lui este 
în mijlocul nostru până în ziua de azi.” „Despre învierea lui Hristos 
a proorocit și a vorbit el, când a zis că sufletul Lui nu va fi lăsat în 
Locuinţa morţilor, și trupul Lui nu va vedea putrezirea. Dumnezeu 
a înviat pe acest Iisus, și noi toţi suntem martori ai Lui.” 

Scena aceasta era de un mare interes. lată-i pe oameni venind 
din toate părțile să-i audă pe ucenici dând mărturie despre adevăr, 
aşa cum este el în lisus. Ei se înghesuie, se îmbulzesc în templu. 
Preoţii și mai-marii sunt acolo, având încă pe feţele lor încruntarea 
neagră a răutăţii, cu inimile încă pline de neîmpuţinata ură împotriva 
lui Hristos, cu mâinile lor mânjite încă de sângele vărsat când L-au 
răstignit pe Mântuitorul lumii. Ei gândiseră că îi vor găsi pe apostoli 
copleșiți de teamă sub mâna cea tare a prigoanei și uciderii, însă 
i-au găsit mai presus de orice teamă și plini de Duh Sfânt, vestind 
cu putere dumnezeirea lui lisus din Nazaret. Ei i-au auzit declarând 
cu mult curaj că Acela care nu de mult fusese umilit, batjocorit, 
lovit de mâini nemiloase și răstignit este Prinţul vieţii, înălțat acum 
la dreapta lui Dumnezeu. 

Unii dintre aceia care îi ascultau pe apostoli luaseră parte în 
mod activ la osândirea și moartea lui Hristos. Glasurile lor se 
amestecaseră cu acelea ale gloatei, cerând răstignirea Lui. Când 
lisus și Baraba au stat în faţa lor în sala de judecată, iar Pilat i-a 
întrebat: „Pe care să vi-l slobozesc?”, ei strigaseră: „Nu pe El, ci 
pe Baraba!” (Matei 27,17; loan 18,40). Când Pilat le-a dat în mâini 
pe Hristos, zicând: „Luaţi-L voi și răstigniţi-L, căci eu nu găsesc 
nici o vină în EI”; „Eu sunt nevinovat de sângele neprihănitului 
acestuia”, ei au strigat: „Sângele Lui să fie asupra noastră și asupra 
copiilor noştri” (loan 19,16; Matei 27,24.25). 

Acum, ei îi auzeau pe ucenici declarând că Cel care fusese răstignit 
era Fiul lui Dumnezeu. Preoţii și mai-marii tremurau. Poporul era 
cuprins de convingere, dar și de un chin sufletesc. „Ei au rămas 
străpunși în inimă și au zis lui Petru și celorlalți apostoli: "Fraţilor, 
ce să facem?” Printre aceia care ascultau cuvintele ucenicilor erau 
iudei devotați, sinceri în credinţa lor. Puterea care însoțea cuvintele 
vorbitorului i-a convins că lisus era într-adevăr Mesia. 

„Pocăiţi-vă”, le-a zis Petru, „și fiecare din voi să fie botezat în 
Numele lui lisus Hristos, spre iertarea păcatelor voastre; apoi veţi 
primi darul Sfântului Duh. Căci făgăduinţa aceasta este pentru 
voi, pentru copiii voştri, și pentru toţi cei ce sunt departe acum, în 
oricât de mare număr îi va chema Domnul, Dumnezeul nostru”. 

Petru i-a făcut pe oameni să înțeleagă că erau vinovaţi de 
lepădarea lui Hristos, pentru că fuseseră înșelați de preoţi și 
conducători; și că, dacă vor continua să caute sfat de la acești 
oameni și vor aștepta ca ei să-L recunoască pe Hristos, mai înainte 
ca ei să aibă curajul să facă aceasta, atunci nu-L vor primi niciodată 
pe Hristos. Acești oameni puternici, deși făceau paradă de evlavie, 
alergau după bogății și glorie pământească. Ei nu erau dispuși să 
vină la Hristos pentru a primi lumină. 

Sub influenţa acestei iluminări cerești, Scripturile pe care 
Hristos le-a lămurit ucenicilor se înfățișau acum înaintea lor cu 
strălucirea adevărului desăvârșit. Vălul care îi împiedicase să vadă 
până la capăt ceea ce fusese desființat era acum îndepărtat și ei 
înțelegeau cu deplină claritate scopul misiunii lui Hristos și natura 
Împărăției Sale. Ei puteau vorbi cu putere despre Mântuitorul; și, 
pe când desfășurau înaintea ascultătorilor lor planul mântuirii, 
mulți își recunoșteau vinovăția şi se convingeau. Tradițiile și 
superstițiile băgate în capul lor de preoţi erau îndepărtate din mintea 
lor și erau acceptate învăţăturile Mântuitorului. 

„Cei ce au primit propovăduirea lui au fost botezați; și în ziua 
aceea, la numărul ucenicilor s-au adăugat aproape trei mii de suflete.” 

Mai-marii iudeilor își închipuiseră că lucrarea lui Hristos va 
lua sfârșit o dată cu moartea Lui; dar, în loc de aceasta, ei au fost 
martori la uimitoarele scene ale Zilei Cincizecimii. Ei îi auzeau pe 
ucenici, care erau înzestrați cu o putere și o vigoare necunoscute 
până atunci, predicând pe Hristos, cuvintele lor fiind întărite prin 
semne şi minuni. În Ierusalim, citadela iudaismului, mii de oameni 
au declarat pe faţă credinţa lor în lisus din Nazaret ca fiind Mesia. 

Ucenicii erau uimiţi și nespus de fericiți, văzând numărul mare 
al secerișului de suflete. Ei nu socoteau această minunată recoltă 
ca fiind rezultatul eforturilor lor; ei își dădeau seama că sunt conti- 
nuatorii lucrării altor oameni. Chiar de la căderea lui Adam, Hristos 


a încredinţat slujitorilor Săi aleși sămânţa Cuvântului Său spre a fi 
semănată în inimile oamenilor. În cursul vieţii Sale pe pământ, El 
a semănat sămânţa adevărului și a udat-o cu sângele Său. 
Convertirile care au avut loc în Ziua Cincizecimii erau rezultatul 
acestei semănări, secerișul lucrării lui Hristos, dând pe faţă puterea 
învăţăturii lor. 

Numai argumentele apostolilor, deși clare și convingătoare, nu 
ar fi înlăturat prejudecățile care se împotriviseră unor dovezi așa 
de mari. Însă Duhul Sfânt a lucrat astfel, încât argumentele să 
ajungă la inimă, însoţite de putere divină. Cuvintele apostolilor 
erau ca săgețile ascuţite ale Celui Atotputernic, convingându-i pe 
oameni de teribila lor vină, aceea că L-au lepădat și răstignit pe 
Domnul slavei. 

Sub instruirea lui Hristos, ucenicii fuseseră aduși să simtă nevoia 
lor după Duhul Sfânt. Instruiţi fiind de Duhul Sfânt, ei au primit 
deplina și finala lor calificare și au pornit la lucrarea vieţii lor. Ei 
nu mai erau neștiutori și neînvăţaţi. Ei nu mai erau o grupă de 
elemente independente sau dezbinate, potrivnice. Nădejdea lor 
nu mai era investită în măreţia lumească. Ei erau toţi „o inimă și 
un suflet” (Fapte 2,46; 4,32). Hristos le umplea cugetele; ţinta lor 
era înaintarea Împărăției Sale. În minte și în caracter, ei au devenit 
asemenea Învăţătorului lor, și oamenii „au priceput că fuseseră 
cu lisus” (Fapte 4,13). 

Ziua Cincizecimii le-a adus iluminarea cerului. Adevărurile pe 
care nu le-au putut înțelege în timpul când Iisus fusese cu ei le 
erau dezvăluite acum. Cu o credinţă și o siguranţă cum nu 
cunoscuseră niciodată mai înainte, ei au primit învăţăturile 
Cuvântului Sfânt. Pentru ei nu mai era o problemă de credinţă 
faptul că Hristos era Fiul lui Dumnezeu. Ei știau că, deși îmbrăcat 
în trup omenesc, El era în adevăr Mesia și de aceea ei spuneau 
lumii experienţa lor, cu o încredere care aducea cu ea convingerea 
că Dumnezeu era cu ei. 

Ei puteau vorbi cu certitudine despre Numele lui Iisus. Nu era 
El Prietenul și Fratele lor mai mare? Aduși în strânsă comuniune 
cu Hristos, ei stăteau cu EI în locurile cereşti. În ce cuvinte 
arzătoare își îmbrăcau ei ideile când dădeau mărturie despre EI! 


o | Ziua Cincizecimii 


Faptele apostolilor 


34 


Inimile lor erau copleșite de o bunăvoință deplină, atât de profundă, 
atât de mult cuprinzătoare, încât îi determina să meargă până la 
marginile pământului ca să dea mărturie despre puterea lui Hristos. 
Ei erau plini de o dorință imensă să ducă mai departe lucrarea pe 
care El a început-o. Își dădeau seama de datoria lor cea mare pe 
care o aveau față de cer și de răspunderea lucrării lor. Întăriţi prin 
înzestrarea cu Duhul Sfânt, ei au pășit înainte plini de zel, pentru 
a duce mai departe biruinţa crucii. Duhul Sfânt îi însufleţea și 
vorbea prin ei. Pacea lui Hristos strălucea pe feţele lor. Ei și-au 
consacrat viaţa în slujba Lui și trăsăturile feţei lor mărturiseau 
despre consacrarea lor. 


CAPITOLUL 5 


DARUL DUHULUI 


Când Hristos le-a dat ucenicilor Săi făgăduinţa Duhului Sfânt, 
El Se apropia de încheierea lucrării Sale de pe pământ. El stătea 
în umbra crucii, dându-Și seama pe deplin de povara vinovăţiei ce 
avea să apese asupra Sa, ca Purtător al păcatului. Mai înainte de a 
Se oferi pe Sine ca jertfă, El le-a dat ucenicilor îndrumări cu privire 
la darul esenţial și desăvârșit pe care avea să-l reverse asupra 
urmașilor Săi, dar care avea să-i pună în legătură cu resursele 
nelimitate ale harului Său. „Eu voi ruga pe Tatăl”, a zis El, „și El 
vă va da un alt Mângâietor, care să rămână cu voi în veac; și anume 
Duhul adevărului, pe care lumea nu-L poate primi, pentru că 
nu-L vede și nu-L cunoaște; dar voi ÎI cunoaşteţi, căci rămâne cu 
voi, şi va fi în voi” (loan 14,16.17). Mântuitorul arăta înainte spre 
timpul când Duhul Sfânt trebuia să vină pentru a săvârși o puternică 
lucrare în calitate de Reprezentant al Său. Răul care se adunase 
timp de veacuri avea să fie înfrânt de puterea divină a Duhului 
Sfânt. 

Care a fost rezultatul revărsării Duhului Sfânt în Ziua Cincize- 
cimii? Vestea cea bună a unui Mântuitor înviat a fost dusă până la 
cele mai îndepărtate locuri ale lumii. În timp ce ucenicii vesteau 
solia harului mântuitor, inimi se predau puterii acestei solii. Biserica 
a văzut cum convertiţii veneau la ea în număr nespus de mare, din 
toate direcțiile. Cei care apostaziaseră erau reconvertiți. Păcătoșii 
se uneau cu cei credincioși în căutarea mărgăritarului de mare 
preţ. Unii dintre cei care fuseseră cei mai aprigi împotrivitori ai 
Evangheliei au devenit campionii ei. Profeţia se împlinise: „Cel 
mai slab dintre ei va fi... ca David; și casa lui David va fi ca... 
îngerul Domnului” (Zah. 12,8). Fiecare creștin vedea în fratele 
său o descoperire a iubirii și bunăvoinţei divine. Un singur interes 
îi stăpânea pe toţi; un singur subiect însuflețitor le absorbise pe 
toate celelalte. Năzuinţa credincioșilor era aceea de a da pe faţă 

asemănarea cu caracterul lui Hristos și să lucreze pentru întinderea 
Împărăției Sale. 

„Apostolii mărturiseau cu multă putere despre învierea Dom- 
nului Iisus. Şi un mare har era peste toţi” (Fapte 4,33). Prin munca 
lor au fost adăugați bisericii bărbaţi aleși, care, primind cuvântul 
adevărului, și-au consacrat viaţa lucrării de a duce și altora 
nădejdea ce umplea inimile lor cu pace și bucurie. Ei nu puteau fi 
împiedicaţi sau intimidaţi prin ameninţări. Domnul vorbea prin ei 
și, mergând din loc în loc, săracilor li se vestea Evanghelia și se 
săvârşeau minuni ale harului divin. 

Atât de puternic poate lucra Dumnezeu atunci când oamenii 
se predau pe ei înșiși controlului Duhului Său. 

Făgăduința Duhului Sfânt nu este mărginită la vreun anume 
veac sau la vreo rasă de oameni. Hristos a declarat că influența 
divină a Duhului Său avea să fie cu urmașii Săi până la sfârșit. Din 
Ziua Cincizecimii până acum, Mângâietorul a fost trimis la toți 
aceia care s-au predat pe ei înșiși în totul lui Hristos și slujirii Lui. 
La toți aceia care L-au primit pe Hristos ca Mântuitor personal, 
Duhul Sfânt a venit ca un sfătuitor, ca unul care-i sfințește, îi 
călăuzește și mărturisește. Cu cât credincioşii au umblat mai strâns 
cu Dumnezeu, cu atât mai clar și mai puternic au dat ei mărturie 
despre iubirea Mântuitorului lor și despre harul Său mântuitor. 
Bărbaţii și femeile care, în decursul lungilor secole de prigoană și 
încercări, s-au bucurat de o mare măsură a prezenţei Duhului Sfânt 
în viața lor au fost ca niște semne şi minuni în lume. Înaintea 
îngerilor și a oamenilor, ei au prezentat puterea transformatoare 
a iubirii mântuitoare. 

Aceia care, la Ziua Cincizecimii, au fost înzestrați cu putere 
de sus n-au fost scutiți mai departe de ispite și încercări. În timp 
ce dădeau mărturie despre adevăr și neprihănire, în repetate 
rânduri ei au fost asaltați de vrăjmașul a tot adevărul, care căuta 
să-i jefuiască de experienţa lor creștină. Ei erau nevoiţi să se lupte 
cu toate puterile date lor de Dumnezeu pentru a ajunge la măsura 
de bărbaţi și femei în Hristos lisus. Ei se rugau zilnic pentru noi și 
proaspete ajutoare ale harului, pentru a putea ajunge mai sus și 
tot mai sus spre desăvârșire. Sub lucrarea Duhului Sfânt, chiar și 


cei mai slabi, experimentând credinţa în Dumnezeu, învățau să-și 
dezvolte puterile ce le-au fost încredințate și să devină sfințiţi, curați 
și înnobilaţi. În umilință, ei se supuneau influenței modelatoare a 
Duhului Sfânt, primeau plinătatea Dumnezeirii și erau modelaţi, 
făcuţi asemenea dumnezeirii. 

Trecerea vremii nu a adus nici o schimbare în ce privește 
făgăduinţa dată de Hristos la despărţire, de a trimite Duhul Sfânt 
ca reprezentant al Său. Nu din pricina vreunei restricții din partea 
lui Dumnezeu bogăţiile harului Său nu se revarsă pe pământ asupra 
oamenilor. Dacă împlinirea făgăduinţei nu se vede așa cum ar putea 
fi văzută, aceasta se datorează faptului că făgăduinţa nu este 
apreciată așa cum ar trebui să fie. Dacă ar voi, ar fi cu toţii umpluti 
cu Duhul Sfânt. Oriunde nevoia după Duhul Sfânt este o problemă 
de mai mică importanţă și preocupare, acolo se vede secetă 
spirituală, întuneric spiritual, decădere și moarte spirituală. Ori 
de câte ori probleme minore ocupă atenţia, puterea divină, care 
este necesară pentru creșterea și prosperitatea bisericii și care ar 
aduce cu ea toate celelalte binecuvântări, lipsește, deși ea este 
oferită în toată infinita ei plinătate. 

Deoarece acesta este mijlocul prin care noi trebuie să primim 
putere, de ce nu flămânzim și nu însetăm după darul Duhului? De 
ce nu vorbim despre el, de ce nu ne rugăm pentru el și nu predicăm 
despre el? Domnul este mult mai binevoitor să dea Duhul Sfânt 
celor care ÎI slujesc decât sunt părinţii să dea daruri bune copiilor 
lor. Pentru botezul zilnic cu Duhul Sfânt, fiecare lucrător ar trebui 
să înalțe rugăciunile lui către Dumnezeu. Grupuri de lucrători 
creștini ar trebui să se adune pentru a cere un ajutor deosebit, 
înțelepciune cerească, pentru a ști cum să plănuiască și cum să 
aducă la îndeplinire, cu înțelepciune, aceste planuri. În mod deosebit, 
ei ar trebui să se roage ca Dumnezeu să-i boteze pe aleșii Săi, 
trimiși în câmpurile misionare, cu o bogată măsură a Duhului Său. 
Prezența Duhului Sfânt în lucrătorii lui Dumnezeu va da vestirii 
adevărului o putere pe care nici toată puterea sau slava lumii n-o 
poate da. 

În orice loc ar fi lucrătorul consacrat lui Dumnezeu, Duhul 
Sfânt va fi acolo cu el. Cuvintele spuse ucenicilor ne sunt adresate 
și nouă. Mângâietorul este al nostru așa cum a fost și al lor. Duhul 


a | Darul Duhului 


Faptele apostolilor 


38 


dă tăria care susţine sufletele ce trudesc și se luptă în orice situaţie 
critică, în mijlocul urii acestei lumi, și-i face să-și vadă propriile 
lipsuri și greșeli. În întristare și durere, când totul apare întunecos 
și viitorul tulbure, iar noi ne simțim fără ajutor și singuri, acesta 
este timpul când, drept răspuns la rugăciunea credinţei, Duhul 
Sfânt aduce mângâiere inimii. 

Faptul că cineva, în anumite împrejurări deosebite, dă pe față 
extaz spiritual nu este o dovadă convingătoare că el este creștin. 
Sfinţenia nu este extaz, răpire sufletească; ea este o deplină predare 
a voinţei lui Dumnezeu; ea înseamnă a trăi prin orice cuvânt care 
iese din gura lui Dumnezeu; înseamnă a face voia Tatălui nostru 
ceresc; înseamnă încredere în Dumnezeu atât în vreme de încercare, 
în timp de întuneric, cât și în vreme luminoasă; înseamnă a umbla 
prin credinţă și prin vedere; înseamnă sprijinire pe Dumnezeu cu 
o încredere neclătinată și rămânere în iubirea Sa. 

Pentru noi, nu este absolut esenţial să fim în stare să definim 
exact ce este Duhul Sfânt. Hristos ne spune că Duhul Sfânt este 
Mângâietorul, „Duhul adevărului, care purcede de la Tatăl”. Cu 
privire la Duhul Sfânt, este arătat în mod lămurit că în lucrarea Sa 
de călăuzire a oamenilor în tot adevărul „El nu va vorbi de la EI” 
(loan 15,26; 16,13). 

Natura Duhului Sfânt este o taină. Oamenii nu pot s-o explice, 
fiindcă Domnul nu le-a descoperit-o. Oamenii care au păreri fante- 
ziste pot grupa anumite pasaje din Scriptură și din ele să clădească 
o susținere omenească; dar primirea acestor vederi nu va întări 
biserica. Cu privire la asemenea taine, care sunt prea adânci pentru 
priceperea omenească, tăcerea este de aur. 

Lucrarea Duhului Sfânt este în mod clar arătată în cuvintele 
Domnului Hristos: „Când va veni El, va dovedi lumea vinovată în 
ce privește păcatul, neprihănirea și judecata” (loan 16,8). Duhul 
Sfânt este Acela care convinge de păcat. Dacă răspunde influenței 
reînviorătoare a Duhului Sfânt, păcătosul va fi adus atunci la pocă- 
inţă și trezit, făcut să înţeleagă importanţa ascultării de cerinţele 
divine. 

Păcătosului pocăit, flămânzind și însetând după neprihănire, 
Duhul Sfânt îi descoperă pe Mielul lui Dumnezeu, care ridică păca- 


tul lumii. „Va lua din ce este al Meu și vă va descoperi”, spunea 
Hristos. „Vă va învăţa toate lucrurile și vă va aduce aminte de tot 
ce v-am spus Eu” (loan 16,14; 14,26). 

Duhul Sfânt este dat ca un mijloc de regenerare, spre a face ca 
mântuirea săvârșită prin moartea Răscumpărătorului nostru să 
fie reală și eficientă. Duhul caută mereu să atragă atenţia oamenilor 
la marea jertfă ce a fost făcută pe crucea de pe Golgota, să 
descopere lumii iubirea lui Dumnezeu și să înfăţișeze sufletului 
convins de vinovăția lui lucrurile preţioase ale Scripturilor. 

Aducând convingere de păcat și prezentând înaintea minţii 
standardul neprihănirii, Duhul Sfânt îl face pe cel în cauză să 
renunţe la interesul și plăcerea faţă de lucrurile acestei lumi și 
umple sufletul cu o dorinţă după sfinţenie. „Are să vă călăuzească 
în tot adevărul” (Ioan 16,13), a spus Mântuitorul. Dacă oamenii 
sunt dispuși să fie modelaţi, El va lucra o sfințire a întregii fiinţe. 
Duhul va lua lucrurile lui Dumnezeu și le va întipări în suflet. Prin 
puterea Sa, calea vieții va fi făcută atât de clară, încât nimeni nu 
va avea cum să rătăcească mergând pe ea. 

Prin Duhul Său cel Sfânt, Dumnezeu a lucrat de la început 
prin unelte omenești, în vederea împlinirii planului Său în favoarea 
neamului omenesc căzut. Lucrul acesta s-a manifestat în viața 
patriarhilor. De asemenea, în biserica din pustie, în vremea lui 
Moise, Dumnezeu le-a dat Duhul Său cel bun ca să-i înveţe (Neemia 
9,20). În zilele apostolilor, EI a lucrat cu putere pentru biserica 
Sa, prin mijlocirea Duhului Sfânt. Aceeași putere, care i-a susținut 
pe patriarhi, care le-a dat lui Caleb și lui Iosua credinţă și curaj și 
care a făcut rodnică lucrarea bisericii apostolice, i-a susținut pe 
copiii credincioși ai lui Dumnezeu din toate veacurile următoare. 
Prin puterea Duhului Sfânt, în evul mediu, creștinii valdenzi au fost 
ajutaţi să pregătească drumul spre Reformă. A fost aceeași putere 
care a făcut să aibă succes eforturile bărbaţilor și femeilor nobile 
care au făcut lucrare de pionierat pe calea înființării de misiuni 
moderne, precum și pentru traducerea Bibliei în limbile și dialectele 
tuturor neamurilor și popoarelor. 

Și astăzi Dumnezeu foloseşte încă biserica Sa spre a face cunoscută 
voința Sa pe pământ. Astăzi, vestitorii crucii merg din oraș în oraș 

și din ţară în ţară, pregătind calea pentru a doua venire a Domnului 
Hristos. Stindardul Legii lui Dumnezeu este înălțat. Spiritul Celui 
Atotputernic mișcă inimile oamenilor și aceia care răspund influ- 
entei Sale devin martori pentru Dumnezeu și adevărul Său. În multe 
locuri, pot fi văzuţi oameni consacraţi, bărbaţi și femei vestind și 
altora lumina care le-a făcut clară calea spre mântuire prin Hristos. 
Și continuând să lase să strălucească lumina lor, așa cum au făcut 
cei ce au fost botezați cu Duhul Sfânt în Ziua Cincizecimii, ei au 
primit mai mult și tot mai mult din puterea Duhului Sfânt. În felul 
acesta, pământul trebuie să fie luminat de slava lui Dumnezeu. 

Pe de altă parte, sunt unii dintre cei care, în loc să desăvârșească 
în mod înţelept ocaziile prezente, aşteaptă în lenevie vreun timp 
special de înviorare spirituală, în care capacitatea lor de a lumina 
pe alţii să crească mult mai mult. Ei neglijează astfel datoriile și 
privilegiile prezente și îngăduie ca lumina lor să ardă slab, în timp 
ce privesc înainte spre un timp când, fără nici un efort din partea 
lor, vor ajunge să primească o binecuvântare deosebită, prin care 
vor fi transformați și făcuți destoinici pentru lucrare. 

Este adevărat că, în vremea sfârșitului, când lucrarea lui 
Dumnezeu de pe pământ va merge spre încheiere, eforturile 
sârguincioase depuse de credincioși consacrați, sub călăuzirea 
Duhului Sfânt, vor fi însoţite de deosebite semne ale aprobării 
divine. Sub simbolul ploii timpurii și târzii, care cade în ţările 
Orientului, la vremea semănatului și secerișului, proorocii evrei 
au profetizat despre revărsarea darului Duhului Sfânt asupra 
bisericii lui Dumnezeu într-o măsură extraordinară. Revărsarea 
Duhului Sfânt în zilele apostolilor a fost începutul ploii timpurii și 
rezultatele ei au fost minunate. La sfârșitul timpului, Duhul Sfânt 
trebuie să fie prezent în adevărata biserică. 

Dar în preajma încheierii secerișului pământului, este făgăduită 
o revărsare deosebită a Duhului Sfânt, care va pregăti biserica 
pentru venirea Fiului omului. Această revărsare a Duhului este 
asemenea revărsării ploii târzii; și, în vederea acestei înnoite puteri, 
creștinii trebuie să înalțe cererile lor la Domnul secerișului „în 
timpul ploii târzii”. Drept răspuns, „Domnul urnește norii plini 
de fulgere și vă trimite o ploaie îmbelșugată”. „EI vă va da ploaie..., 
vă va trimite ploaie timpurie și târzie” (Zah. 10,1; Ioel 2,23). 


Dar, atâta timp cât membrii bisericii lui Dumnezeu de astăzi 
nu au o vie legătură cu Izvorul oricărei creșteri spirituale, ei nu 
vor fi gata pentru vremea secerișului. Dacă ei nu menţin lămpile 
lor pregătite și arzând, nu vor putea primi o înnoită măsură a harului 
în vreme de deosebită nevoie. 

Numai aceia care primesc mereu noi și proaspete măsuri de 
har vor avea putere potrivită cu nevoile lor zilnice și capacitatea 
de a folosi această putere. În loc să privească spre un timp în 
viitor, când, printr-o înzestrare deosebită cu putere spirituală, să 
primească o destoinicie miraculoasă pentru câștigarea de suflete, 
ei se predau zilnic lui Dumnezeu ca să-i facă vase potrivite pentru 
a fi folosite de El. Ei trebuie să desăvârșească zilnic ocaziile de 
slujire ce stau la îndemâna lor. Zilnic, ei trebuie să dea mărturie 
pentru Domnul oriunde ar fi, fie în preocupările mărunte ale vieții 
de cămin, fie într-un domeniu de folosință publică. 

Lucrătorul consacrat are o minunată mângâiere, știind că până 
și Domnul Hristos, în timpul vieții Sale pe pământ, a căutat zilnic 
pe Tatăl Său pentru a primi noi și proaspete măsuri de har, de 
care avea nevoie; și, de la aceste comuniuni cu Dumnezeu, El 
mergea să întărească și să binecuvânteze pe alţii. lată pe Fiul lui 
Dumnezeu plecat în rugăciune înaintea Tatălui Său! Deși este Fiul 
lui Dumnezeu, El Îşi întăreşte credinţa prin rugăciune și prin 
comuniune cu cerul. El Îşi adună putere spre a rezista celui rău 
şi a sluji nevoilor oamenilor. Ca Frate mai mare al neamului 
omenesc, El cunoaște nevoile acelora care, deși plini de defecte 
și trăind într-o lume a păcatului, doresc totuși să-l slujească. El 
știe că solii pe care El îi vede destoinici să fie trimiși sunt oameni 
slabi, supuși greșelii; dar tuturor acelora care se predau în totul 
slujirii Lui, El le făgăduiește ajutor divin. Exemplul Său este o 
asigurare că arzătoarele și stăruitoarele cereri înălțate către Dumnezeu 
în credinţă — credinţă care duce la o deplină dependenţă de Dumnezeu 
și o consacrare fără rezerve în lucrarea Sa — vor fi de folos să aducă 
oamenilor ajutorul Duhului Sfânt în lupta contra păcatului. 

Orice lucrător care urmează exemplul Domnului Hristos va fi 
pregătit să primească și să folosească puterea pe care Dumnezeu 

a făgăduit-o bisericii Sale pentru strângerea secerișului pământului. 
Dimineaţă după dimineaţă, când vestitorii Evangheliei îngenun- 
chează înaintea Domnului și-și reînnoiesc legământul de consacrare, 
EI le va da prezenţa Duhului Său, însoţită de puterea Lui reînvioră- 
toare și sfinţitoare. Pornind la lucrările lor zilnice, ei au asigurarea 
că fiinţa cea nevăzută a Duhului Sfânt îi face în stare să fie 
„impreună lucrători cu Dumnezeu”. 


CAPITOLUL 6 


LA POARTA TEMPLULUI 


Ucenicii Domnului Hristos aveau un profund simțământ al 
neputinței lor și, cu umilinţă și rugăciune, au alăturat slăbiciunea 
lor puterii Lui, neștiinţa lor înţelepciunii Lui, nevrednicia lor 
neprihănirii Lui, sărăcia lor inepuizabilei Sale bogății. Astfel întăriți 
și înzestrați, ei n-au ezitat să se avânte în slujba Învățătorului. 

La scurtă vreme după coborârea Duhului Sfânt și îndată după 
un timp de rugăciune stăruitoare, Petru și loan, suindu-se la templu 
să se închine, au văzut la poarta numită „Frumoasă” un olog de 
patruzeci de ani, a cărui viaţă, de la nașterea sa, fusese numai o 
viaţă de durere și chin. Acest om nefericit dorise de multă vreme 
să vadă pe lisus spre a putea fi vindecat; dar era aproape 
neputincios și prea departe de locurile unde lucra marele Medic. 
În cele din urmă, el a înduplecat câţiva prieteni să-l ducă la poarta 
templului, dar, când a ajuns acolo, a aflat că Acela în care își pusese 
toată nădejdea fusese dat unei morţi crude. 

Dezamăgirea sa a trezit simpatia acelora care știau câtă vreme 
sperase el cu înfocare să fie vindecat de Iisus și zilnic îl aduceau la 
templu pentru ca trecătorilor să li se facă milă de el și să-l ajute cu 
vreun ban, spre a-și ușura lipsurile. Petru și loan trecând pe acolo, 
acesta le-a cerut și lor de pomană. Ucenicii au privit la el cu 
compătimire și Petru a spus: „Uită-te la noi! Și el se uita la ei cu 
luare aminte, și aștepta să capete ceva de la ei. Atunci, Petru i-a 
zis: "Argint și aur n-am”. Când Petru vorbi despre sărăcia lor, 
faţa slăbănogului s-a întristat; dar ea a strălucit de nădejde atunci 
când apostolul a continuat: „Dar ce am îți dau: În Numele lui 
lisus Hristos din Nazaret, scoală-te și umblă!” 

„L-a apucat de mâna dreaptă și l-a ridicat în sus. Îndată i s-au 
întărit tălpile și gleznele; dintr-o săritură a fost în picioare și a 

început să umble. A intrat cu ei în Templu, umblând, sărind și 
lăudând pe Dumnezeu. Tot norodul l-a văzut umblând și lăudând 
pe Dumnezeu. ÎI cunoșteau că era cel ce şedea la poarta Frumoasă” 
a Templului, ca să ceară de pomană, și s-au umplut de uimire și de 
mirare pentru cele ce i se întâmplaseră.” 

„Fiindcă ologul care fusese vindecat se ţinea de Petru și loan, 
tot norodul, mirat, a alergat la ei în pridvorul zis al lui Solomon.” 
Ei erau uimiţi văzând că ucenicii puteau săvârși minuni asemănă- 
toare celor săvârşite de Iisus. Totuși, aici era bărbatul acesta care, 
timp de patruzeci de ani, fusese un olog neputincios, dar care acum 
se bucura, putându-și folosi pe deplin picioarele, fără dureri și 
fericit, crezând în lisus. 

Când ucenicii au văzut uimirea oamenilor, Petru a întrebat: 
„Pentru ce vă miraţi de lucrul acesta? De ce vă uitaţi cu ochii țintă 
la noi, ca şi cum prin puterea noastră sau prin cucernicia noastră 
am fi făcut pe omul acesta să umble?” EI îi asigură că vindecarea 
fusese săvârșită în Numele și prin meritele lui lisus din Nazaret, 
pe care Dumnezeu ÎI înviase din morți. „Prin credința în Numele 
lui lisus”, declară apostolul, „a întărit Numele Lui pe omul acesta, 
pe care-l vedeți și-l cunoaşteţi; credinţa în El a dat omului acestuia 
o tămăduire deplină, cum vedeţi cu toţii.” 

Apostolii au vorbit lămurit despre marele păcat al iudeilor, acela 
că au lepădat și au dat morţii pe Prinţul vieţii; dar ei au fost atenţi să 
nu-i ducă pe ascultători la disperare. „Voi v-aţi lepădat de Cel Sfânt 
și Neprihănit și aţi cerut să vi se dăruiască un ucigaș”, a zis Petru. 
„Aţi omorât pe Domnul Vieţii, pe care Dumnezeu L-a înviat din 
morţi; noi suntem martori ai Lui.” „Și acum, fraților, știu că din neștiinţă 
aţi făcut așa, ca și mai-marii voştri. Dar Dumnezeu a împlinit astfel 
ce vestise mai înainte prin gura tuturor proorocilor Lui; că, adică, 
Hristosul Său va pătimi.” El a spus că Duhul Sfânt îi cheamă să se 
pocăiască, să se convertească și-i asigură că nu există altă nădejde 
de mântuire decât prin îndurarea Celui pe care ei L-au răstignit. 
Numai prin credința în El păcatele lor puteau fi iertate. 

„Pocăiţi-vă dar și întoarceţi-vă la Dumnezeu”, le-a spus el cu 
tărie, „pentru ca să vi se șteargă păcatele, ca să vină de la Domnul 
vremile de înviorare.” 


„Voi sunteţi fiii proorocilor și ai legământului, pe care l-a făcut 
Dumnezeu cu părinţii noștri, când a zis lui Avraam: "Toate nea- 
murile pământului vor fi binecuvântate în sămânţa ta’. Dumnezeu, 
după ce a ridicat pe robul Său lisus, L-a trimis mai întâi vouă, ca 
să vă binecuvânteze, întorcând pe fiecare din voi de la fărădelegile 
sale.” 

În felul acesta, ucenicii au predicat despre învierea lui Hristos. 
Mulţi dintre cei care ascultau așteptau această mărturie și, când 
au auzit-o, au crezut. El le-a amintit cuvintele rostite de Domnul 
Hristos, și ei au intrat în rândurile celor care primiseră Evanghelia. 
Sămânţa semănată de Mântuitorul a răsărit și a adus roade. 

Pe când ucenicii le vorbeau oamenilor, „au venit la ei pe neaș- 
teptate preoţii, căpitanul Templului și saducheii, foarte necăjiţi că 
învățau pe norod și vesteau în lisus învierea din morți”. 

După învierea lui lisus, preoții au răspândit pretutindeni știrea 
mincinoasă că trupul Lui fusese furat de ucenici în timp ce garda 
romană adormise. Nu este deci de mirare că nu le-a plăcut atunci 
când au auzit pe Petru și pe loan predicând despre învierea Aceluia 
pe care ei ÎI omorâseră. În mod deosebit, Saducheii erau foarte 
mânioși. Ei simțeau că însăși învățătura la care ţineau foarte mult 
era în primejdie și că era în joc însăși reputaţia lor. 

Numărul celor care se convertiseră la noua credinţă creștea cu 
repeziciune și atât fariseii, cât și saducheii erau de acord că, dacă 
acești noi învăţători nu vor fi opriţi, atunci influenţa lor va fi o mai 
mare primejdie decât atunci când Iisus a fost pe pământ. De aceea, 
căpitanul templului, cu ajutorul mai multor saduchei, i-au arestat 
pe Petru și pe loan și i-au băgat la închisoare, deoarece în ziua 
aceea era prea târziu să mai fie cercetaţi. 

Vrăjmașii ucenicilor nu puteau decât să fie convinși că Hristos 
înviase din morţi. Dovada era prea clară spre a mai fi pusă la 
îndoială. Cu toate acestea, ei și-au împietrit inimile și au refuzat 
să se căiască de fapta lor îngrozitoare pe care o săvârșiseră dând 
la moarte pe lisus. Mai-marilor iudeilor li se dăduse o dovadă 
categorică a faptului că apostolii vorbeau și lucrau sub inspiraţie 
divină, însă s-au împotrivit categoric soliei adevărului. Hristos nu 
a venit în felul în care ei se așteptaseră. Cu toate că uneori fuseseră 
convinși că El era Fiul lui Dumnezeu, au înăbușit totuși această 

convingere și L-au răstignit. În îndurarea Sa, Dumnezeu le-a dat 
și alte dovezi și acum le era oferită o nouă ocazie de a se întoarce 
la El. El i-a trimis pe ucenici să le spună că ei L-au omorât pe 
Prinţul vieţii și, chiar prin această groaznică învinuire, El le-a făcut 
o nouă chemare la pocăință. Dar, simțindu-se în siguranţă în pro- 
pria îndreptăţire, învățătorii iudei au refuzat să admită că bărbaţii 
care îi învinuiau de răstignirea lui Hristos vorbeau prin îndru- 
marea Duhului Sfânt. 

Angajându-se pe calea de împotriviri faţă de Hristos, orice act 
de rezistenţă devenea pentru preoţi un nou imbold de a urma pe 
aceeași cale. Împotrivirea lor devenea din ce în ce mai hotărâtă. 
Aceasta nu însemna că ei nu ar fi putut ceda; puteau, dar n-au 
cedat. Ei erau îndepărtați de la mântuire nu numai pentru că erau 
vinovaţi și meritau moartea, nu numai fiindcă omorâseră pe Fiul 
lui Dumnezeu, ci și fiindcă se ridicaseră cu îndârjire împotriva lui 
Dumnezeu. Ei au lepădat în mod persistent lumina și au înăbușit 
convingerile Duhului. Influenţa care conduce pe copiii neascultării 
lucra în ei, îndemnându-i să se poarte cu asprime față de oamenii 
prin care lucra Dumnezeu. Răutatea răzvrătirii lor se intensifica 
mereu cu fiece act de împotrivire faţă de Dumnezeu și de solia pe 
care El a dat-o servilor Săi ca s-o vestească. Zilnic, în refuzul lor 
de a se pocăi, conducătorii iudeilor reînnoiau răzvrătirea lor, 
pregătindu-se să culeagă ceea ce semănau. 

Mânia lui Dumnezeu împotriva păcătoşilor nepocăiţi nu este 
rostită numai din pricina păcatelor pe care le-au săvârșit, ci pentru 
că, atunci când sunt chemaţi la pocăință, ei aleg să continue să se 
împotrivească, repetând păcatele trecutului în ciuda luminii ce le-a 
fost dată. Dacă s-ar fi supus puterii convingătoare a Duhului Sfânt, 
mai-marii iudeilor ar fi fost iertaţi; însă ei erau hotărâți să nu se 
supună. În același fel, păcătosul, printr-o continuă împotrivire, se 
așază într-o situaţie în care Duhul Sfânt nu-l mai poate influenţa. 

În ziua următoare vindecării ologului, Ana și Caiafa împreună 
cu alți demnitari ai templului s-au strâns pentru judecată și arestaţii 
au fost aduși înaintea lor. Chiar în aceeași încăpere și aproape 
înaintea acelorași oameni, Petru tăgăduise rușinos pe Domnul său. 


Lucrul acesta i-a venit în mod clar în minte atunci când a apărut 
spre a fi judecat. Acum avea ocazia să spele lașitatea sa de atunci. 
Cei de faţă, care își aminteau de atitudinea pe care Petru o 
avusese la judecata Învățătorului său, se mângâiau cu gândul că și 
acum el va putea fi intimidat prin ameninţarea cu închisoarea și 
moartea. Dar Petru cel impulsiv și încrezut în sine, care tăgăduise 
pe Hristos în cel mai greu moment al Lui, se deosebea nespus de 
mult de Petru care era adus acum înaintea Sinedriului pentru 
cercetare. De la căderea sa, el fusese convertit. El nu mai era 
mândru și încrezut, ci modest și neîncrezător în sine. El era plin 
cu Duhul Sfânt și, prin puterea aceasta, era hotărât să înlăture 
pata apostaziei sale, cinstind Numele pe care odată ÎI tăgăduise. 

Până aci, preoţii au evitat să amintească ceva despre răstignirea 
sau învierea lui Iisus. Însă acum, pentru realizarea scopului lor, 
au fost nevoiţi să întrebe pe cei învinuiți cum s-a săvârșit tămăduirea 
celui neputincios. „Cu ce putere sau în numele cui aţi făcut voi 
lucrul acesta?” au întrebat ei. 

Plini de curaj sfânt și în puterea Duhului Sfânt, Petru a declarat 
fără teamă: „Să știți toţi, și s-o știe tot norodul lui Israel: Omul 
acesta se înfățișează înaintea voastră pe deplin sănătos, în Numele 
lui lisus Hristos din Nazaret pe care voi L-aţi răstignit, dar pe 
care Dumnezeu L-a înviat din morți. El este "piatra lepădată de 
voi, zidarii, care a ajuns să fie pusă în capul unghiului”. În nimeni 
altul nu este mântuire; căci nu este sub cer nici un alt Nume dat 
oamenilor, în care trebuie să fim mântuiţi.” 

Această curajoasă apărare a înspăimântat pe mai-marii iudeilor. 
Ei își închipuiseră că ucenicii vor fi copleșiți de teamă și neliniște 
atunci când vor fi aduși înaintea Sinedriului. Dar, în loc de aceasta, 
martorii au vorbit așa cum ar fi vorbit Hristos, cu o putere 
convingătoare, ce a adus la tăcere pe potrivnicii lor. În glasul lui 
Petru nu era nici o urmă de teamă atunci când a declarat despre 
Hristos: „El este piatra lepădată de voi, zidarii, care a ajuns să fie 
pusă în capul unghiului”. 

Petru a folosit aici o figură de stil obișnuită preoţilor. Profeţii 
vorbiseră despre piatra lepădată; și chiar Domnul Hristos, vorbind 
cu o ocazie preoților și mai-marilor, a spus: „N-aţi citit niciodată 
în Scripturi că: "Piatra pe care au lepădat-o zidarii a ajuns să fie 

pusă în capul unghiului; Domnul a făcut acest lucru și este minunat 
în ochii noștri”? De aceea, vă spun că Împărăţia lui Dumnezeu va 
fi luată de la voi și va fi dată unui neam care va aduce roadele 
cuvenite. Cine va cădea peste piatra aceasta va fi zdrobit de ea; iar 
pe acela peste care va cădea ea îl va spulbera.” (Mat. 21,42-44). 

Când preoţii au auzit cuvintele de apărare, rostite fără teamă 
de apostoli, „au priceput că fuseseră cu lisus”. 

După schimbarea la faţă a lui Iisus, este scris despre ucenici 
că, la sfârșitul acestei scene minunate, „n-au văzut pe nimeni decât 
pe Iisus singur” (Matei 17,8). „lisus singur” — în aceste cuvinte 
este cuprinsă taina vieţii și puterii ce au caracterizat istoria primei 
biserici. Când au auzit pentru prima dată cuvintele lui Hristos, 
ucenicii au simţit nevoia lor de El. Ei L-au căutat, L-au găsit și L-au 
urmat. Ei au fost cu El în templu, la masă, pe coasta muntelui, pe 
câmp. Ei erau ca elevii cu un învăţător, primind zilnic de la El 
lecţii despre adevărul cel veșnic. 

După înălțarea Mântuitorului, simțământul prezenţei divine, pline 
de iubire și lumină, încă era cu ei. Era o prezenţă personală. lisus, 
Mântuitorul, care a umblat, a vorbit și S-a rugat cu ei, care rostise 
cuvinte de nădejde și mângâiere inimilor lor și care, în timp ce solia 
de pace era încă pe buzele Sale, fusese luat la cer dintre ei. Pe când 
alaiul de îngeri ÎL primea, ei au auzit cuvintele Lui: „lată că Eu sunt 
cu voi în toate zilele, până la sfârșitul veacului” (Mat. 28,20). El 
S-a înălţat la cer în trup omenesc. Ei știau că El era încă înaintea 
tronului lui Dumnezeu, El, Prietenul și Mântuitorul lor; că simpatia 
Lui era neschimbată; că pentru totdeauna El va simți împreună cu 
omenirea suferindă. Ei știau că El prezenta înaintea lui Dumnezeu 
meritele sângelui Său, arătând rănile din mâinile și picioarele Sale 
ca o amintire a prețului pe care EI l-a plătit pentru cei răscumpărați; 
și gândul acesta îi întărea să sufere batjocura pentru Numele Său. 
Unirea lor cu El era acum mai puternică decât atunci când fusese 
personal cu ei. Lumina, iubirea și puterea unui Hristos lăuntric strălucea 
prin ei, așa că oamenii, privind-o, se minunau. 

Hristos a pus aprobarea Lui pe cuvintele rostite de Petru în 
apărarea Sa. Stând strâns alături de ucenic, ca un martor convingător, 
se afla bărbatul care fusese vindecat într-un mod atât de minunat. 


Prezenţa acestui bărbat, cu câteva ore mai înainte un olog neputin- 
cios, dar acum cu o sănătate complet restabilită, adăuga greutate la 
mărturia cuvintelor lui Petru. Preoţii și mai-marii au tăcut. Nu erau 
în stare să respingă afirmaţiile lui Petru, însă nu erau mai puţin 
hotărâți să pună stavilă învăţăturii ucenicilor. 

Coroana minunilor Domnului Hristos — învierea lui Lazăr — a 
pecetluit hotărârea preoţilor de a scăpa lumea de Iisus și de lucrările 
Lui minunate, care le distrugea foarte repede influența asupra 
oamenilor. Ei L-au răstignit, dar aici era o dovadă convingătoare 
că nu au pus capăt minunilor făcute în Numele Său și nici vestirii 
adevărului pe care El l-a învăţat. Vindecarea ologului și predica 
apostolilor stârniseră deja o mare mișcare în Ierusalim. 

Pentru a-și ascunde tulburarea, preotii și conducătorii au porun- 
cit ca apostolii să fie scoși afară, ca ei să se poată sfătui împreună. 
Cu toţii au recunoscut că n-ar folosi la nimic să tăgăduiască faptul 
că omul fusese vindecat. Bucuroși ar fi ascuns minunea prin 
minciuni; dar lucrul acesta era cu neputinţă, pentru că ea fusese 
săvârșită în plină lumină a zilei, înaintea unei mari mulțimi de oa- 
meni, și ajunsese deja la cunoștința a mii de persoane. Ei socoteau 
că lucrarea ucenicilor trebuie oprită sau, de nu, lisus va câștiga 
mulți urmași. Urmarea ar fi apoi desconsiderarea lor; căci ar fi 
fost făcuţi vinovaţi de omorârea Fiului lui Dumnezeu. 

Dar, cu toată dorinţa lor de a-i nimici pe ucenici, preoții n-au 
îndrăznit să facă mai mult decât să-i amenințe cu cea mai aspră pe- 
deapsă, dacă mai continuau să vorbească sau să lucreze în Numele 
lui lisus. Chemându-i din nou înaintea Sinedriului, le-au poruncit 
să nu vorbească sau să înveţe în Numele lui lisus. Dar Petru și 
loan au răspuns: „Judecaţi voi singuri dacă este drept înaintea lui 
Dumnezeu să ascultăm mai mult de voi decât de Dumnezeu; căci 
noi nu putem să nu vorbim despre ce am văzut și am auzit”. 

Preoţii i-ar fi pedepsit cu bucurie pe oamenii aceștia pentru 
neclintita lor credinţă faţă de chemarea lor sfântă, însă se temeau 
de popor; „fiindcă toți slăveau pe Dumnezeu pentru cele întâmplate”. 
Astfel, cu repetate ameninţări și mustrări, apostolii au fost puși în 
libertate. 

În timp ce Petru și loan erau arestaţi, ceilalți, cunoscând răutatea 
iudeilor, s-au rugat neîncetat pentru fraţii lor, temându-se ca nu 

cumva cruzimea manifestată faţă de Iisus să se repete. De îndată 
ce apostolii au fost eliberaţi, ei i-au căutat pe ceilalți ucenici și le-au 
făcut cunoscut rezultatul cercetării. Mare a fost bucuria credincio- 
șilor. „Și-au ridicat glasul toţi împreună către Dumnezeu și au zis: 
'Stăpâne, Doamne, care ai făcut cerul, pământul, marea și tot ce 
este în ele! Tu ai zis prin Duhul Sfânt, prin gura părintelui nostru 
David, robul Tău: «Pentru ce se întărâtă neamurile, și pentru ce 
cugetă noroadele lucruri deșarte? Împărații pământului s-au 
răsculat și domnitorii s-au unit împotriva Domnului și împotriva 
unsului Său.» În adevăr, împotriva Robului Tău celui sfânt, lisus, 
pe care L-ai uns Tu, s-au însoțit în cetatea aceasta Irod și Pilat din 
Pont cu Neamurile și cu noroadele lui Israel, ca să facă tot ce 
hotărâse mai dinainte mâna Ta și sfatul Tău.” 

„Și acum, Doamne, uită-Te la amenințările lor, dă putere robilor 
Tăi să vestească Cuvântul Tău cu toată îndrăzneala și întinde-Ti 
mâna, ca să se facă tămăduiri, minuni și semne prin Numele Robului 
Tău celui Sfânt, Iisus”. 

Ucenicii s-au rugat ca să le fie dată o mai mare putere în lucrarea 
de predicare; căci ei au văzut că vor avea de întâmpinat aceeași 
hotărâtă împotrivire pe care Domnul Hristos a întâmpinat-o cât a 
fost pe pământ. În timp ce rugăciunile lor unite se înălţau în credință 
spre cer, a venit și răspunsul. Locul unde erau adunaţi s-a cutre- 
murat și din nou au fost înzestrați cu Duhul Sfânt. Cu inimile 
pline de curaj, ei au pornit din nou să vestească Cuvântul lui Dum- 
nezeu în Ierusalim. „Apostolii mărturiseau cu multă putere despre 
învierea Domnului lisus”, iar Dumnezeu binecuvânta în chip minu- 
nat eforturile lor. 

„Principiul pentru care ucenicii au stat atât de neînfricaţi când, 
ca răspuns la porunca de a nu mai vorbi nicidecum în Numele lui 
lisus, au declarat: 'Judecaţi voi singuri dacă este drept înaintea lui 
Dumnezeu să ascultăm mai mult de voi decât de Dumnezeu” este 
același pentru care cei ce au răspuns chemării Evangheliei s-au 
luptat să-l susțină în zilele Reformei. Când, în 1529, principii ger- 
mani s-au adunat în Dieta din Spire, li s-a prezentat decretul împă- 
ratului, prin care se restrângea libertatea religioasă și prin care se 
interzicea orice răspândire a învățăturilor reformei. Se părea că 


nădejdea lumii era aproape să fie spulberată. Oare aveau să accepte 
principii decretul? Oare lumina Evangheliei avea să fie oprită de 
la mulțimile care erau încă în întuneric? Erau în joc mari și impor- 
tante probleme ale lumii. Cei care primiseră credinţa reformată 
s-au întâlnit și hotărârea lor unanimă a fost: 'Respingem acest 
decret. În materie de conștiință, majoritatea nu are nici o putere.” 
(Merle D'Aubign6, Istoria Reformei, cartea 13, cap. 5) 

Principiul acesta trebuie să-l ţinem și noi cu tărie în zilele 
noastre. Stindardul adevărului și al libertăţii religioase, ținut sus 
de întemeietorii bisericii Evangheliei și de către martorii lui 
Dumnezeu în decursul secolelor care s-au scurs de atunci încoace, 
în această ultimă bătălie, a fost așezat în mâinile noastre. 
Răspunderea pentru acest mare dar stă asupra acelora pe care 
Dumnezeu i-a binecuvântat cu o cunoaștere a Cuvântului Său. 
Noi trebuie să primim acest cuvânt ca pe o autoritate supremă. 
Noi trebuie să recunoaștem autoritatea omenească drept o orânduire 
stabilită de Dumnezeu și să învăţăm ascultarea de ea ca fiind o 
datorie sacră, în cadrul sferei ei legale. Dar, când cerinţele ei vin 
în conflict cu cerinţele lui Dumnezeu, atunci trebuie să ascultăm 
mai mult de Dumnezeu decât de oameni. Cuvântul lui Dumnezeu 
trebuie recunoscut mai presus de toate legiuirile omenești. Un 
„așa zice Domnul” nu trebuie dat la o parte pentru un „așa zice 
biserica” sau un „așa zice statul”. Cununa lui Hristos trebuie să 
fie înălțată mai presus de diademele potentaţilor pământului. 

Nu ni se cere să sfidăm autorităţile. Cuvintele noastre, vorbite 
sau scrise, ar trebui să fie cumpănite cu grijă, ca nu cumva să se 
spună despre noi că am fi rostit ceva ce ne-ar înfățișa ca unii care 
am fi împotriva legii și ordinii. Noi nu trebuie să spunem sau să 
facem ceva care ne-ar închide în mod necesar calea. Noi trebuie 
să mergem înainte în Numele lui Hristos, apărând adevărurile ce 
ne-au fost încredințate. Dacă oamenii ne opresc să facem această 
lucrare, atunci le putem spune așa cum au spus și apostolii: 
„Judecaţi voi singuri dacă este drept înaintea lui Dumnezeu să 
ascultăm mai mult de voi decât de Dumnezeu; căci noi nu putem 
să nu vorbim despre ce am văzut și am auzit”. 


a | La poarta Templului 


52 


CAPITOLUL 7 


AVERTIZARE ÎMPOTRIVA FĂŢĂRNICIEI 


În timp ce ucenicii vesteau adevărurile Evangheliei în Ierusalim, 
Dumnezeu adeverea prin minuni cuvântul lor și o mare mulţime a 
crezut. Mulţi dintre acești primi credincioși erau despărțiți de 
familie și de prieteni din pricina bigotismului zelos al iudeilor și 
era nevoie ca ei să fie ajutaţi cu hrană și adăpost. 

Raportul biblic spune: „Nu era nici unul dintre ei care să ducă 
lipsă”; și, totodată, ne arată cum erau împlinite aceste nevoi. Aceia 
dintre credincioși care aveau bani și averi le sacrificau cu bucurie 
pentru a face faţă nevoilor urgente. Vânzându-și casele sau pămân- 
turile, ei aduceau banii și-i puneau la picioarele apostolilor și „apoi 
se împărțea fiecăruia după cum avea nevoie”. 

Această dărnicie din partea credincioșilor era rezultatul revăr- 
sării Duhului Sfânt. Cei întorși la Evanghelie erau „o inimă și un 
suflet”. Un interes comun îi stăpânea pe toţi, și anume succesul 
misiunii ce le fusese încredinţată; iar lăcomia nu avea loc în viaţa 
lor. Iubirea pentru fraţii lor și pentru lucrarea căreia ei s-au 
consacrat era mai mare decât iubirea lor de bani și de averi. Faptele 
lor mărturiseau că ei preţuiau sufletele oamenilor ca având o valoare 
mai mare decât bogăţiile pământești. 

Așa va fi totdeauna când Duhul lui Dumnezeu pune stăpânire 
pe viaţă. Cei ale căror inimi sunt pline cu iubirea lui Hristos vor 
urma exemplul Lui, care pentru noi S-a făcut sărac, pentru ca 
prin sărăcia Sa noi să ne îmbogăţim. Bani, timp, influenţă — toate 
darurile pe care ei le-au primit din mâna lui Dumnezeu le vor 
prețui numai ca mijloace de înaintare a lucrării Evangheliei. Așa 
era în prima biserică; și când în biserica de azi se vede că, prin 
puterea Duhului Sfânt, membrii și-au dezlipit inima de lucrurile 
pământești și sunt gata să facă sacrificii pentru ca semenii lor să 


Acest capitol este bazat pe textul din Fapte 4,32 — 5,11. 


audă Evanghelia, adevărurile vestite vor avea o puternică influenţă 
asupra ascultătorilor. 

Într-un contrast izbitor cu exemplul de bunăvoință manifestat 
de credincioși a fost comportarea lui Anania și a Safirei, a căror 
experiență, redată prin pana inspiraţiei, a lăsat o pată neagră asupra 
istoriei primei biserici. Împreună cu alţii, acești pretinşi ucenici 
se împărtășiseră de privilegiile auzirii Evangheliei propovăduite 
de apostoli. Ei au fost de faţă împreună cu alți credincioși când, 
după ce apostolii s-au rugat, „s-a cutremurat locul unde erau 
adunați; toţi s-au umplut de Duhul Sfânt” (Fapte 4,31). Asupra 
tuturor celor de față odihnea o deplină convingere și, sub influenţa 
Duhului lui Dumnezeu, Anania și Safira au făcut un vot să dea 
Domnului venitul din vânzarea unei moșioare. 

După aceea însă, Anania și Safira au mâhnit pe Duhul Sfânt, 
lăsându-se stăpâniţi de simțăminte de lăcomie. Ei au început să 
regrete făgăduinţa făcută și, în curând, au pierdut plăcuta influenţă 
a binecuvântării care le încălzise inimile cu dorinţa de a face lucruri 
mari pentru cauza lui Hristos. Ei au gândit că s-au cam pripit și că 
ar trebui să reconsidere hotărârea lor. Ei au discutat pe toate fețele 
această problemă și au hotărât să nu-și mai împlinească angaja- 
mentul. Totuși ei au văzut că aceia care se despărțeau de averile 
lor pentru a satisface nevoile fraților lor mai săraci se bucurau de 
o mai mare cinste între credincioși; și, fiindu-le rușine ca nu cumva 
frații lor să afle că inimile lor egoiste se împotriveau făgăduinței 
făcute în mod solemn în faţa lui Dumnezeu, ei, în mod conștient, 
au hotărât să vândă moșioara și să spună că au pus în fondul de 
obște tot ce au dobândit din vânzarea ei, dar, în realitate, să 
păstreze pentru ei o mare parte din bani. În felul acesta, aveau să 
se asigure de cele necesare vieţii din fondurile de obște și, în același 
timp, să câștige și stima fraților. 

Însă Dumnezeu urăște fățărnicia și falsitatea. Anania și Safira 
s-au folosit de hoţie în purtarea lor cu Dumnezeu; ei au minţit pe 
Duhul Sfânt, iar pentru păcatul lor au primit o osândă imediată și 
groaznică. Când Anania a venit cu darul său, Petru a zis: „Anania, 
pentru ce ţi-a umplut Satana inima ca să minţi pe Duhul Sfânt și 
să ascunzi o parte din preţul moșioarei? Dacă n-o vindeai, nu rămâ- 

nea ea a ta? Și, după ce ai vândut-o, nu puteai să faci ce vrei cu 
prețul ei? Cum s-a putut naște un astfel de gând în inima ta? N-ai 
mințit pe oameni, ci pe Dumnezeu.” 

„Anania, când a auzit cuvintele acestea, a căzut Jos și și-a dat 
sufletul. O mare frică a apucat pe toţi cei ce ascultau aceste lucruri.” 

„Dacă n-o vindeai, nu rămânea ea a ta?” a întrebat Petru. Nici o 
influenţă nu venise asupra lui Anania ca să-l silească să-și sacrifice 
moșioara pentru binele obştesc. El acționase din proprie iniţiativă. 
Dar, încercând să-i înșele pe ucenici, el minţise pe Cel Atotputernic. 

„Cam după trei ceasuri, a intrat și nevastă-sa, fără să știe ce se 
întâmplase. Petru i-a zis: 'Spune-mi, cu atât aţi vândut moșioara”? 
"Da”, a răspuns ea, 'cu atât. Atunci Petru i-a zis: 'Cum de v-aţi 
înțeles între voi să ispitiți pe Duhul Domnului? Iată, picioarele 
celor ce au îngropat pe bărbatul tău sunt la ușă și te vor lua și pe 
tine”. Ea a căzut îndată la picioarele lui și și-a dat sufletul. Când au 
intrat flăcăii, au găsit-o moartă; au scos-o afară și au îngropat-o 
lângă bărbatul ei. O mare frică a cuprins toată adunarea și pe toți 
cei ce au auzit aceste lucruri.” 

Înţelepciunea infinită a văzut că această manifestare însemnată 
a mâniei lui Dumnezeu era necesară pentru a păzi tânăra biserică 
să nu ajungă să slăbească efectul principiilor morale. Numărul 
membrilor ei creștea foarte repede. Biserica ar fi fost în primejdie 
dacă, prin creșterea rapidă a numărului celor convertiți, ar fi fost 
adăugaţi bisericii bărbaţi și femei care, în timp ce mărturiseau că 
Îi slujesc lui Dumnezeu, se închinau lui mamona. Pedeapsa aceasta 
dă mărturie despre faptul că oamenii nu-L pot înșela pe Dumnezeu, 
că El dă la iveală păcatul ascuns al inimii și că nu Se lasă batjocorit. 
Ea urmărea să avertizeze biserica, să-i conducă pe credincioși astfel 
încât să se ferească de înșelăciune și făţărnicie și să ia seama să 
nu-L jefuiască pe Dumnezeu. 

Nu numai primei biserici, ci și tuturor generaţiilor viitoare i-a 
fost dat acest exemplu, ca un semnal de primejdie al urii pe care 
Dumnezeu o are faţă de tot ce este lăcomie, înșelătorie și făţărnicie. 
Lăcomia a fost aceea pe care Anania și Safira au nutrit-o mai 
întâi. Dorinţa de a reţine pentru ei o parte din ceea ce au făgăduit 
Domnului i-a dus la înșelătorie și făţărnicie. 


Dumnezeu a rânduit ca vestirea Evangheliei să depindă de 
strădaniile și darurile poporului Său. Darurile de bunăvoie, la fel 
ca zecimile, alcătuiau veniturile lucrării Domnului. Din mijloacele 
încredințate omului, Dumnezeu pretinde o anumită parte — zecimea. 
EI lasă tuturor libertatea alegerii, să dea sau să nu dea mai mult 
decât aceasta. Dar, când inima este mișcată de influența Duhului 
Sfânt și este făcut un legământ de a da o anumită sumă, cel care a 
făcut juruinţa nu mai are nici un drept faţă de partea aceea pe care 
a consacrat-o. Făgăduinţe de felul acesta, făcute oamenilor, sunt 
privite ca o obligaţie; oare cele făcute lui Dumnezeu nu ne obligă 
cu mult mai mult? Făgăduinţele făcute în forul conștiinței sunt 
oare mai puţin obligatorii decât învoielile scrise dintre oameni? 

Când lumina divină strălucește în inimă cu o claritate și o putere 
neobișnuite, atunci egoismul obișnuit slăbeşte din strânsoarea sa 
și se vede o dispoziţie de a da pentru cauza lui Dumnezeu. Însă 
nimeni să nu creadă că își va putea împlini făgăduinţele făcute 
atunci, fără nici o împotrivire din partea lui Satana. El nu vede cu 
plăcere clădirea Împărăției Mântuitorului pe pământ. El pune în 
minte gândul că legământul făcut este prea mare, că acesta le-ar 
dăuna în străduinţele lor de a strânge avere sau de a satisface dorin- 
tele familiei lor. 

Dumnezeu este Cel care îi binecuvântează pe oameni cu diferite 
bunuri și face lucrul acesta pentru ca ei să poată fi în stare, la 
rândul lor, să dea mai departe pentru înaintarea cauzei Sale. El 
trimite soarele și ploaia. El face să crească vegetaţia. El dă sănătate 
și capacitatea de a obţine bunuri materiale. Toate binecuvântările 
noastre vin din mâna cea darnică a Lui. În schimb, El doreşte ca 
bărbaţii și femeile să-și dovedească recunoştinţa prin a da înapoi 
lui Dumnezeu o parte în zecimi și daruri — în daruri de mulțumire, 
daruri de bunăvoie și daruri pentru păcat. Dacă mijloacele ar curge 
în tezaur, potrivit cu acest plan dumnezeiește stabilit — o zecime 
din orice venit, precum și daruri de bunăvoie — va fi un belșug de 
mijloace pentru înaintarea lucrării Domnului. 

Însă inimile oamenilor se împietresc prin egoism şi, asemenea 
lui Anania și Safirei, ei sunt ispitiţi să rețină o parte din preţ, pretin- 
zând în același timp că împlinesc cerinţele lui Dumnezeu. Mulţi 

risipesc banii pentru satisfacţii egoiste. Bărbaţi și femei ţin seama 
de plăcerile lor şi-şi satisfac gusturile, în timp ce lui Dumnezeu Îi 
aduc, aproape de silă, un dar împuţținat. Ei uită că, într-o zi, 
Dumnezeu va cere o strictă socoteală despre felul în care au fost 
folosite bunurile Sale și că El nu va mai accepta puţinul pe care ei 
îl aduc în vistierie, cum n-a primit nici darul lui Anania și a Safirei. 

Prin pedepsirea aspră a acestor oameni care au jurat fals, 
Dumnezeu dorește, de asemenea, să învăţăm cât de profund urăște 
și disprețuiește El orice fățărnicie și înșelătorie. Pretinzând că au 
dat tot, Anania și Safira au minţit pe Duhul Sfânt și, ca urmare, au 
pierdut atât viaţa aceasta, cât și viaţa viitoare. Același Dumnezeu 
care i-a pedepsit osândește astăzi orice falsitate. Buzele mincinoase 
sunt o urâciune înaintea Lui. El spune că în cetatea sfântă „nimic 
întinat nu va intra în ea, nimeni care trăiește în spurcăciune și în 
minciună” (Apoc. 21,27). Rostirea adevărului să nu fie condusă 
cu o mână slabă sau cu o cunoaștere nesigură. Fie ca ea să devină 
o parte a vieţii. Jucându-te pripit și ușuratic cu adevărul și 
ascunzând faptul că-ţi urmărești propriile planuri egoiste, aceasta 
înseamnă naufragiul credinţei. „Staţi gata dar, având mijlocul încins 
cu adevărul” (Ef. 6,14). Cel care rostește neadevăruri își vinde 
ieftin sufletul. Falsitatea lui s-ar putea să-i slujească în vreo 
împrejurare critică; s-ar putea să-i pară că, în felul acesta, poate 
să aibă succes în afaceri, ceea ce nu ar fi putut dobândi pe cale 
cinstită; însă, în cele din urmă, ajunge în situaţia de a nu se mai 
putea încrede în nimeni. El însuși un mincinos, nu mai are încredere 
în cuvântul altora. 

În cazul lui Anania și al Safirei, păcatul înșelătoriei faţă de 
Dumnezeu a fost pedepsit imediat. Același păcat a fost deseori 
repetat în istoria de mai târziu a bisericii și este săvârșit de mulţi 
în vremea noastră. Dar, deși înșelătoria poate că nu este însoţită 
de o manifestare vădită a dizgraţiei lui Dumnezeu, ea nu este mai 
puţin odioasă în ochii Lui acum decât a fost în vremea apostolilor. 
Avertizarea a fost dată; Dumnezeu Și-a manifestat în mod clar 
ura neîmpăcată faţă de acest păcat; și toţi aceia care se dedau la 
făţărnicie și lăcomie să fie siguri că își nimicesc astfel sufletul. 


CAPITOLUL 8 


ÎNAINTEA SINEDRIULUI 


Crucea, acest instrument al rușinii și torturii, a adus nădejde și 
mântuire lumii. Ucenicii nu erau decât niște oameni umili, fără 
bogăţie și fără nici o altă armă decât Cuvântul lui Dumnezeu; 
totuși, în puterea lui Hristos, ei au mers înainte, să spună minunata 
istorie a ieslei și a crucii și să triumfe asupra oricărei împotriviri. 
Fără nici o onoare sau recunoaștere pământească, ei erau eroi ai 
credinţei. De pe buzele lor au ieșit cuvinte de înţelepciune care au 
zguduit lumea. 

În Ierusalim, unde existau cele mai mari prejudecăţi și unde 
predominau cele mai confuze idei cu privire la Cel care fusese 
răstignit ca un răufăcător, ucenicii au continuat să rostească, plini 
de curaj, cuvintele vieţii, prezentând înaintea iudeilor lucrarea și 
misiunea lui Hristos, răstignirea, învierea și înălțarea Sa. Preoţii și 
mai-marii au ascultat cu uimire mărturia clară și îndrăzneață a 
apostolilor. Puterea Mântuitorului înviat venise într-adevăr asupra 
ucenicilor și lucrarea lor era însoţită de semne și minuni care făceau 
ca zilnic numărul credincioșilor să crească. De-a lungul străzilor 
pe unde aveau să treacă ucenicii, oamenii îi așezau pe bolnavii lor 
„pe paturi și pe așternuturi, pentru ca, atunci când va trece Petru, 
măcar umbra lui să treacă peste vreunul din ei”. Erau aduşi acolo 
și cei tulburaţi de spirite necurate. Mulţimile se adunau în jurul 
lor și cei tămăduiţi scoteau strigăte de laudă la adresa lui Dumnezeu 
și slăveau Numele Mântuitorului. 

Preoţii și conducătorii au văzut că Hristos era înălțat mai presus 
decât ei. Când saducheii, care nu credeau în înviere, i-au auzit pe 
apostoli declarând că Hristos înviase din morți, s-au mâniat, înțe- 
legând că, dacă apostolilor li se îngăduie să predice un Mântuitor 
înălţat și să săvârșească minuni în Numele Său, atunci învăţătura 

că nu va fi nici o înviere avea să fie respinsă de toţi și, în curând, 
secta saducheilor avea să dispară. Fariseii erau mânioși, deoarece 
observau că tendinţa învăţăturii ucenicilor era aceea de a submina 
ceremoniile iudaice și a face fără valoare aducerea jerttelor. 

Până aici, toate strădaniile depuse pentru a înăbuși noua învăţă- 
tură fuseseră în zadar; însă acum, atât fariseii, cât și saducheii au 
hotărât că lucrarea ucenicilor trebuie oprită, deoarece îi dovedea 
vinovaţi de moartea lui Iisus. Plini de mânie, preoţii au pus cu 
violență mâna pe Petru și pe loan și i-au băgat în temnita de obște. 

În mod vădit, conducătorii naţiunii iudaice au dat greș în a 
împlini planul lui Dumnezeu cu poporul Său ales. Aceia pe care 
Domnul îi făcuse depozitarii adevărului s-au dovedit a fi necredin- 
cioși în ceea ce li se încredințase și Dumnezeu i-a ales pe alţii să 
facă lucrarea Sa. În vorbirea lor, acești conducători au dat un 
mare avânt lucrării pe care ei o numeau o îndreptățită mânie 
împotriva celor care înlăturau învăţăturile plăcute lor. Ei nu 
admiteau nici chiar posibilitatea ca ei înșiși să nu fi înţeles bine 
Cuvântul sau să fi interpretat sau aplicat greșit Scripturile. Ei 
lucrau asemenea oamenilor care și-au pierdut mintea. Ce drept 
aveau acești învăţători, spuneau ei, unii dintre ei fiind simpli 
pescari, să prezinte idei potrivnice învățăturilor pe care noi le-am 
dat oamenilor? Fiind hotărâți a înăbuși răspândirea acestor idei, 
ei au aruncat în temniţă pe cei care le propovăduiau. 

Ucenicii nu au fost intimidaţi și nici nu s-au descurajat în urma 
acestui tratament. Duhul Sfânt le reamintea cuvintele rostite de 
Hristos: „Robul nu este mai mare decât stăpânul său. Dacă M-au 
prigonit pe Mine, și pe voi vă vor prigoni; dacă au păzit cuvântul 
Meu, și pe al vostru îl vor păzi. Dar vă vor face toate aceste lucruri 
pentru Numele Meu, pentru că ei nu cunosc pe Cel ce M-a trimis.” 
„Au să vă dea afară din sinagogi; ba încă, va veni vremea când 
oricine vă va ucide, să creadă că aduce o slujbă lui Dumnezeu.” 
„V-am spus aceste lucruri pentru ca, atunci când va veni ceasul să 
se împlinească, să vă aduceţi aminte că vi le-am spus” (loan 
15,20,21: 16,24). 

Dumnezeul cerului, puternicul Stăpânitor al Universului, a luat 
în mâna Sa problema întemniţării ucenicilor; căci oamenii se luptau 


împotriva lucrării Sale. În timpul nopţii, îngerul Domnului a deschis 
porțile închisorii și le-a spus ucenicilor: „Duceţi-vă, staţi în templu 
și vestiți norodului toate cuvintele vieţii acesteia”. Porunca aceasta 
era într-o directă opoziţie cu ordinul dat de către conducătorii 
iudei; dar oare au spus apostolii: „Noi nu putem face aceasta până 
nu ne vom consfătui cu judecătorii și nu vom primi îngăduință de 
la ei”? Nu; Dumnezeu a spus: „Duceţi-vă” și ei au ascultat. „Au 
intrat dis-de-dimineaţă în templu și au început să înveţe.” 

Când Petru și loan au apărut în mijlocul credincioșilor și au 
povestit cum îngerul i-a condus direct prin mijlocul grupei de ostași 
ce păzeau închisoarea, poruncindu-le să reînceapă lucrarea ce 
fusese întreruptă, fraţii au fost cuprinși de uimire și bucurie. 

În timpul acesta, marele preot împreună cu ceilalți care erau 
cu el „au adunat Soborul și pe toată bătrânimea fiilor lui Israel”. 
Preoţii și conducătorii au hotărât să arunce asupra ucenicilor vina 
răzvrătirii, să-i învinuiască de omorârea lui Anania și a Safirei și 
de uneltirea de a-i deposeda pe preoţi de autoritatea lor. Ei nădăj- 
duiau ca, în felul acesta, să aţâţe mulțimea ca ea să le facă ucenicilor 
aşa cum I-au făcut lui lisus. Ei erau conștienți de faptul că mulți 
dintre cei care nu primiseră învăţăturile lui Hristos erau obosiţi 
de conducerea arbitrară a autorităţilor iudaice și că erau foarte 
doritori de o schimbare. Preoţii se temeau că, dacă aceşti nemulţu- 
miţi aveau să primească adevărurile propovăduite de apostoli şi 
să-L recunoască pe lisus ca Mesia, mânia întregului popor s-ar fi 
ridicat împotriva conducătorilor religioși, care ar fi fost făcuţi să 
dea socoteală de omorârea lui Hristos. Ei s-au hotărât să ia măsuri 
puternice pentru a preveni aceasta. 

Când au trimis după întemnițați, ca aceștia să fie aduși înaintea 
lor, mare le-a fost uimirea când li s-a adus vestea că ușile închisorii 
fuseseră găsite bine zăvorâte și străjerii stând înaintea lor, dar că 
întemnițațţii nu puteau fi găsiți nicăieri. 

În curând, le-a fost adus un raport uluitor: „lată că oamenii pe 
care i-aţi băgat în temniță stau în templu și învaţă pe norod. Atunci, 
căpitanul templului a plecat cu aprozii și i-au adus; dar nu cu sila, 
căci se temeau să nu fie uciși cu pietre de norod.” 

Deși apostolii au fost eliberaţi în mod minunat din închisoare, 
cu toate acestea, ei nu scăpaseră de anchetă și pedeapsă. Când a 

fost cu ei, Hristos le-a spus: „Luaţi seama la voi înșivă. Au să vă 
dea pe mâna soboarelor judecătorești” (Marcu 13,9). Trimiţând 
un înger ca să-i scape, Dumnezeu le-a dat o dovadă a iubirii Sale și 
o asigurare a prezenţei Sale. Acum, partea lor era să sufere pentru 
Acela a cărui Evanghelie o predicau. 

În istoria profeților și a apostolilor, sunt multe exemple nobile 
de sinceră credincioșie faţă de Dumnezeu. Martorii lui Hristos au 
suferit mai bine închisoarea, tortura și moartea decât să calce 
poruncile lui Dumnezeu. Raportul ce ne este lăsat despre Petru și 
loan este tot atât de eroic ca oricare altul din dispensaţiunea evan- 
ghelică. Când s-au găsit pentru a doua oară înaintea oamenilor acelora 
care păreau hotărâți în ce privește nimicirea lor, în cuvintele și în 
atitudinea ucenicilor nu se putea întrezări nici o teamă și nici o 
șovăire. Când marele preot a spus: „Nu v-am poruncit cu tot 
dinadinsul să nu învăţaţi pe norod în Numele acesta? Și voi iată că 
ați umplut Ierusalimul cu învăţătura voastră și căutaţi să aruncaţi 
asupra noastră sângele acelui om”, Petru a răspuns: „Trebuie să 
ascultăm mai mult de Dumnezeu decât de oameni”. Un înger din 
cer a fost cel care i-a scăpat din temniţă și le-a poruncit să înveţe în 
templu. Urmând îndrumările lui, ei au ascultat porunca divină și 
lucrul acesta trebuia să continue să-l facă oricât i-ar fi costat aceasta. 

Atunci, Duhul inspiraţiei a venit asupra ucenicilor; învinuiții 
au devenit învinuitori, aruncând asupra celor care alcătuiau soborul 
vina de a fi omorât pe Hristos. „Dumnezeul părinţilor noștri a 
înviat pe lisus”, a spus Petru, „pe care voi L-aţi omorât, atârnându-L 
pe lemn. Pe acest lisus Dumnezeu L-a înălţat cu puterea Lui, și 
L-a făcut Domn și Mântuitor, ca să dea lui Israel pocăinţa și iertarea 
păcatelor. Noi suntem martori ai acestor lucruri, ca și Duhul Sfânt, 
pe care L-a dat Dumnezeu celor ce ascultă de El.” 

Atât de înrăiţi și înfuriaţi erau iudeii când au auzit aceste cuvinte, 
încât au hotărât ca, fără să mai continue judecata sau fără vreo 
împuternicire din partea autorităţilor romane, să-i omoare pe 
întemnițați. Deja vinovaţi de sângele lui Hristos, ei erau nerăbdători 
să-și mânjească mâinile cu sângele ucenicilor Săi. 

Dar în soborul acela era un bărbat care a recunoscut glasul lui 
Dumnezeu în cuvintele rostite de ucenici. Acesta era Gamaliel, 


un fariseu cu un nume bun, un bărbat învăţat și cu o poziţie înaltă. 
Mintea sa limpede a văzut că pasul spre violență pe care gândeau 
preoții să-l facă avea să atragă după el urmări grozave. Înainte de 
a vorbi celor de faţă, el ceru ca întemnițați să fie scoși din sală. El 
cunoștea destul de bine elementele cu care avea de-a face; el știa 
că ucigașii lui Hristos nu s-ar fi dat înapoi de la nimic în privința 
aducerii la îndeplinire a planului lor. 

El a început să vorbească foarte cugetat și liniștit, zicând: „Băr- 
baţi israeliți, luaţi seama bine ce aveţi de gând să faceţi oamenilor 
acestora. Căci nu de mult s-a ivit Teuda, care zicea că el este ceva, 
și la care s-au alipit aproape patru sute de bărbaţi. El a fost omorât 
şi toţi cei ce îl urmaseră au fost risipiţi și nimiciţi. După el s-a ivit 
Tuda Galileanul, pe vremea înscrierii, și a tras mult norod de partea 
lui: a pierit și el, și toţi cei ce îl urmaseră au fost risipiţi. Și acum, 
eu vă spun: "Nu mai necăjiţi pe oamenii aceștia, și lăsaţi-i în pace. 
Dacă încercarea sau lucrarea aceasta este de la oameni, se va nimici; 
dar dacă este de la Dumnezeu, n-o veţi putea nimici. Să nu vă 
pomeniti că luptați împotriva lui Dumnezeu.” 

Preoţii au văzut ca fiind bună poziţia și părerea aceasta și au 
fost nevoiţi să fie de acord cu Gamaliel. Totuși cu greu puteau fi 
înfrânte prejudecata și ura lor. Fără tragere de inimă, după ce au 
bătut pe ucenici și i-au ameninţat cu pierderea vieţii, dacă mai 
aveau să predice în Numele lui lisus, ei le-au dat drumul. „Ei au 
plecat dinaintea soborului și s-au bucurat că au fost învredniciţi 
să fie batjocoriţi pentru Numele Lui. Și, în fiecare zi, în templu și 
acasă, nu încetau să înveţe pe oameni și să vestească Evanghelia 
lui lisus Hristos.” 

Cu puţin înainte de răstignirea Sa, Hristos le-a lăsat ucenicilor 
Săi un testament de pace. „Vă las pacea”, a zis El, „vă dau pacea 
Mea. Nu v-o dau cum o dă lumea. Să nu vi se tulbure inima, nici să 
nu se înspăimânte” (loan 14,27). Pacea aceasta nu este pacea care 
vine printr-o conformare faţă de cele lumești. Hristos nu a cumpă- 
rat niciodată pacea, făcând compromis cu păcatul. Pacea pe care 
Hristos a lăsat-o ucenicilor Săi este mai mult lăuntrică decât 
exterioară și avea să rămână totdeauna cu martorii Săi în decursul 
luptelor și al împotrivirii. 

Hristos a spus despre Sine: „Să nu credeţi că am venit s-aduc 
pacea pe pământ; n-am venit s-aduc pacea, ci sabia” (Matei 10,34). 
Deși Prinţul Păcii, El era totuși pricina dezbinării. El, care a venit 
să proclame vestea cea bună și să dea naștere la nădejde și bucurie 
în inimile fiilor oamenilor, a dat loc la o împotrivire ce arde adânc 
și stârnește aprigă patimă în inima omenească. Și El i-a avertizat 
pe urmaşii Săi: „În lume veţi avea necazuri”. „Vor pune mâinile 
pe voi și vă vor prigoni: vă vor da pe mâna sinagogilor, vă vor arunca 
în temnițe, vă vor târî înaintea împăraților și înaintea dregătorilor, 
din pricina Numelui Meu.” „Veţi fi dați în mâinile lor până și de 
părinţii, fraţii, rudele și prietenii voştri; și vor omori pe mulţi dintre 
voi” (loan 16,33; Luca 21,12.16). 

Profeţia aceasta a fost împlinită într-un mod deosebit. Orice 
ocară, orice batjocură și cruzime pe care Satana a putut îndemna 
inima omenească să o născocească a fost adusă asupra urmașilor 
lui Iisus. Şi ea se va mai împlini în mod cu totul deosebit; căci 
inima de carne este încă și acum potrivnică Legii lui Dumnezeu și 
nu vrea să se supună poruncilor ei. Lumea nu este astăzi în mai 
multă armonie cu principiile lui Hristos decât a fost în zilele aposto- 
lilor. Aceeași ură care a făcut să izbucnească strigătul: „Răstigneș- 
te-L! Răstignește-L!”, aceeași ură care a dus la prigonirea ucenicilor 
lucrează și astăzi în fiii neascultării. Același spirit, care în evul 
mediu a aruncat bărbaţi și femei în închisoare, în exil și la moarte, 
care a născocit tortura cea rafinată a Inchiziției, care a plănuit și a 
executat masacrul din Noaptea Sfântului Bartolomeu și care a aprins 
focurile din Smithfield, este încă la lucru în inimile nerenăscute, 
cu o energie plină de răutate. Istoria adevărului a fost totdeauna o 
cronică a luptei dintre bine și rău. Vestirea Evangheliei a fost totdeauna 
dusă înainte în lumea aceasta, înfruntând împotrivire, primejdie, 
pierdere și suferinţă. 

În ce a constat puterea acelora care au suferit în trecut prigoana 
pentru Hristos? În unirea cu Dumnezeu, unirea cu Duhul Sfânt, 
unirea cu Hristos. Ocara și prigoana i-au despărțit pe mulţi de 
prieteni pământești, dar niciodată de iubirea lui Hristos. Niciodată 
sufletul încercat de furtună nu este mai iubit de Mântuitorul decât 
atunci când suferă ocara pentru adevăr. „Eu îl voi iubi”, spunea 


Hristos, „și Mă voi arăta lui” (loan 14,21). Când din pricina adevă- 
rului credinciosul stă la bara tribunalului pământesc, Hristos stă 
alături de el. Când este închis între zidurile temniţei, Hristos i Se 
arată și îi mângâie inima cu iubirea Sa. Când el suferă moartea 
pentru Hristos, Mântuitorul îi spune: Ei pot ucide trupul, dar nu 
pot vătăma sufletul. „Îndrăzniţi, Eu am biruit lumea.” „Nu te teme, 
căci Eu sunt cu tine; nu te uita cu îngrijorare, căci Eu sunt Dumnezeul 
tău; Eu te întăresc, tot Eu îţi vin în ajutor. Eu te sprijin cu dreapta 
Mea biruitoare” (loan 16,33; Is. 41,10). 

„Cei ce se încred în Domnul sunt ca Muntele Sionului, care nu 
se clatină, ci stă întărit pe vecie. Cum este înconjurat Ierusalimul 
de munți, așa înconjoară Domnul pe poporul Său, de-acum și până 
în veac.” „li va izbăvi de apăsare și de silă, și sângele lor va fi 
scump înaintea lui” (Ps. 125,1-3; 72,14). 

„Domnul oștirilor îi va ocroti... Domnul, Dumnezeul lor, îi va 
scăpa în ziua aceea, ca pe turma poporului Său; căci ei sunt pietrele 
cununii împărătești, care vor străluci în ţara Sa” (Zah. 9,15.16). 

CAPITOLUL 9 


CEI ŞAPTE DIACONI 


În zilele acelea, când s-a înmulțit numărul ucenicilor, „evreii 
care vorbeau grecește cârteau împotriva evreilor, pentru că 
văduvele lor erau trecute cu vederea la împărțeala ajutoarelor de 
toate zilele”. 

Prima biserică era alcătuită din mai multe clase de oameni, de 
diferite naţionalităţi. La vremea revărsării Duhului Sfânt în Ziua 
Cincizecimii, „se aflau atunci în Ierusalim iudei, oameni cucernici 
din toate neamurile care sunt sub cer” (Fapte 2,5). Printre cei de 
credinţă ebraică, adunaţi la Ierusalim, erau unii care, de obicei, 
erau cunoscuţi ca greci; între aceștia și iudeii din Palestina exista 
de multă vreme neîncredere și chiar rivalitate. 

Inimile celor care fuseseră convertiți în urma activității aposto- 
lilor erau blânde și unite datorită iubirii creștine. În ciuda prejude- 
căţilor de mai înainte, toţi erau în armonie unii cu alţii. Satana știa 
că, atâta vreme cât această unire continua să existe, îi va fi cu 
neputinţă să împiedice înaintarea adevărului Evangheliei; și el căuta 
să se folosească de felul de gândire de mai înainte, în nădejdea ca, 
în felul acesta, să poată introduce elemente de discordie. 

Așa s-a întâmplat că, înmulţindu-se ucenicii, vrăjmașul a izbutit 
să facă să se nască bănuiala din partea unora care mai înainte 
avuseseră obiceiul de a privi cu gelozie la fraţii lor în credință și 
de a găsi vină conducătorilor lor spirituali și astfel „evreii care 
vorbeau grecește cârteau împotriva evreilor”. Pricina cârtirii era 
o pretinsă neglijare a văduvelor grecoaice la împărţirea ajutoarelor 
de toate zilele. Orice inegalitate ar fi fost contrară spiritului Evan- 
gheliei; totuși Satana a izbutit să dea loc la bănuială. Măsuri catego- 
rice și imediate trebuiau luate acum pentru a înlătura orice pricină 


Acest capitol este bazat pe textul din Fapte 6,1-7. 


de nemulţumire, ca nu cumva vrăjmașul să triumfe în efortul lui 
de a pricinui o discordie printre credincioși. 

Ucenicii lui lisus au ajuns la un moment critic în experienţa lor. 
Sub înţeleapta conducere a apostolilor, care lucrau uniţi în puterea 
Duhului Sfânt, lucrarea încredinţată solilor Evangheliei creștea 
foarte repede. Biserica se mărea mereu și această creștere a 
membrilor ei a adus poveri cu mult mai grele asupra celor care aveau 
grija ei. Nici un om și nici chiar o grupă de oameni n-ar fi putut să 
poarte singuri aceste sarcini fără să primejduiască prosperitatea 
viitoare a bisericii. Era necesară o redistribuire a responsabilităților 
care fuseseră îndeplinite cu credincioșie doar de câţiva, în primele 
zile ale bisericii. Acum, apostolii trebuiau să facă un pas important în 
ce privește desăvârşirea rânduielii în biserică, prin punerea asupra 
altora a unor sarcini pe care ei le purtaseră atâta vreme. 

Convocând o adunare a credincioșilor, apostolii au fost îndru- 
mati de Duhul Sfânt să facă un plan pentru o mai bună organizare 
a tuturor celor din biserică, ce puteau să slujească. A sosit timpul, 
au spus apostolii, când conducătorii spirituali ce aveau în grijă 
supravegherea bisericii să fie eliberați de sarcina de a distribui 
ajutoare la săraci, precum și alte poveri asemănătoare, pentru ca 
astfel să poată să ducă mai departe lucrarea de predicare a 
Evangheliei. „De aceea, fraţilor”, au zis ei, „alegeţi dintre voi şapte 
bărbaţi vorbiţi de bine, plini de Duhul Sfânt și înțelepciune, pe 
care îi vom pune la slujba aceasta. Iar noi vom stărui necurmat în 
rugăciune și în propovăduirea Cuvântului.” Sfatul acesta a fost 
ascultat și, prin rugăciune și punerea mâinilor, șapte bărbaţi aleși 
au fost puși în mod solemn deoparte pentru slujba de diaconi. 

Alegerea celor șapte pentru a se îngriji de o anumită lucrare s-a 
dovedit a fi o mare binecuvântare pentru biserică. Slujbașii aceștia 
au dat o atenţie deosebită atât nevoilor personale, cât și intereselor 
financiare ale bisericii și, prin purtarea lor atentă și exemplul lor 
evlavios, ei au fost de un important ajutor celor împreună slujitori 
cu ei în strângerea diferitelor interese ale bisericii într-un tot unit. 

Că pasul acesta era după planul lui Dumnezeu reiese din rezul- 
tatele spre bine, care s-au văzut imediat. „Cuvântul lui Dumnezeu 
se răspândea tot mai mult, numărul ucenicilor se înmulțea mult în 

Ierusalim, și o mare mulțime de preoţi veneau la credinţă.” Acest 
seceriș de suflete se datora atât libertăţii mai mari ce fusese dată 
apostolilor, cât și zelului și puterii arătate de cei șapte diaconi. 
Faptul că acești fraţi fuseseră rânduiţi pentru lucrarea specială de 
a se îngriji de nevoile săracilor nu-i excludea de la propovăduirea 
adevărului. Dimpotrivă, ei erau întru totul în măsură să-i înveţe 
pe alţii în cele ale adevărului și, ca atare, s-au angajat în lucrare cu 
multă râvnă și succes. 

Primei biserici i se încredinţase o lucrare de continuă creștere 
— aceea de stabilire de centre de lumină și binecuvântare oriunde 
erau suflete sincere, ce doreau să se predea slujirii lui Hristos. 
Vestirea Evangheliei trebuia să se întindă în lumea întreagă și solii 
crucii nu puteau nădăjdui a-și împlini importanta lor lucrare decât 
dacă rămâneau strânși în legătura unităţii creştine, în felul acesta 
descoperind lumii faptul că ei erau una cu Hristos în Dumnezeu. 
Oare nu Se rugase divinul lor Conducător Tatălui: „Păzește, în 
Numele Tău, pe aceia pe care Mi i-ai dat, pentru ca ei să fie una, 
cum suntem și noi”? Şi oare nu spusese El despre ucenicii Săi: 
„Lumea i-a urât pentru că ei nu sunt din lume”? Oare nu Se rugase 
stăruitor Tatălui „pentru ca ei să fie în chip desăvârșit una”, „pentru 
ca lumea să creadă că Tu M-ai trimis” (loan 17,11.14.23.21)? 
Viaţa și puterea lor spirituală depindeau de o strânsă legătură cu 
Acela care îi însărcinase să predice Evanghelia. 

Numai dacă erau uniți cu Hristos ucenicii puteau nădăjdui să 
fie însoţiţi de puterea Duhului Sfânt și de conlucrarea îngerilor 
cerului. Cu ajutorul acestor unelte divine, ei aveau să prezinte 
lumii un front comun și aveau să fie biruitori în lupta pe care 
trebuiau să o ducă neîncetat împotriva puterilor întunericului. 
Continuând să lucreze uniţi, solii cerești aveau să meargă înaintea 
lor, deschizându-le calea, inimi aveau să fie pregătite pentru 
primirea adevărului și mulţi aveau să fie câștigați la Hristos. Atâta 
vreme cât ei rămâneau uniți, biserica avea să înainteze „frumoasă 
ca luna, curată ca soarele, dar cumplită ca niște oști sub steagurile 
lor” (Cânt. Cânt. 6,10). Nimic nu putea să se opună progresului 
ei continuu. Biserica avea să înainteze din biruinţă în biruinţă, împlinind 
în mod glorios misiunea ei divină de a vesti lumii Evanghelia. 


Organizaţia bisericii din Ierusalim trebuia să slujească drept 
model pentru organizarea bisericilor în oricare alt loc unde solii 
adevărului aveau să câștige convertiți ai Evangheliei. Cei cărora le 
era dată răspunderea generală a bisericii nu trebuiau să stăpânească 
asupra moștenirii bisericii, ci, ca păstori înţelepţi, trebuia ca ei să 
păstorească „turma lui Dumnezeu”, făcându-se „pilde turmei” (1 Petru 
5,2.3); şi trebuia ca diaconii să fie „vorbiti de bine, plini de Duhul 
Sfânt și înțelepciune”. Trebuia ca bărbaţii aceștia să ia o poziţie 
unită de partea dreptăţii și să stăruie în ea cu tărie și hotărâre. În 
felul acesta, urma ca ei să aibă o influenţă unită asupra întregii turme. 

Mai târziu, în istoria primei biserici, când în diferitele părți ale 
lumii multe grupe de credincioși au alcătuit biserici, organizaţia 
bisericii s-a mai desăvârșit, pentru ca ordinea și lucrarea armonioasă 
să poată fi menținute. Fiecare membru era sfătuit să-și îndepli- 
nească bine partea. Fiecare trebuia să folosească în chip înțelept 
talentele încredințate lui. Unii fuseseră înzestrați de Duhul Sfânt 
cu daruri speciale — „întâi apostoli; al doilea, prooroci; al treilea, 
învățători; apoi, pe cei ce au darul minunilor; apoi pe cei ce au 
darul tămăduirilor, ajutorărilor, cârmuirilor și vorbirii în felurite limbi” 
(1 Cor. 12,28). Însă toate aceste categorii de lucrători trebuia să 
lucreze în armonie. 

„Sunt felurite daruri, dar este același Duh; sunt felurite slujbe, 
dar este același Domn; sunt felurite lucrări, dar este același 
Dumnezeu, care lucrează totul în toţi. Și fiecăruia i se dă arătarea 
Duhului spre folosul altora. De pildă, unuia îi este dat, prin Duhul, 
să vorbească despre înțelepciune; altuia, să vorbească despre 
cunoștință, datorită aceluiași Duh; altuia credinţa, prin același 
Duh; altuia, darul tămăduirilor, prin același Duh; altuia, puterea 
să facă minuni; altuia, proorocia; altuia, deosebirea duhurilor; 
altuia, felurite limbi; și altuia, tâlmăcirea limbilor. Dar toate aceste 
lucruri le face unul și același Duh, care dă fiecăruia în parte cum 
voiește. Căci, după cum trupul este unul și are multe mădulare, și 
după cum toate mădularele trupului, măcar că sunt mai multe, 
sunt un singur trup, tot așa este și Hristos” (1 Cor. 12,4-12). 

Solemne sunt răspunderile puse asupra acelora care sunt che- 
maţi a fi conducători în biserica lui Dumnezeu pe pământ. În zilele 

teocraţiei, când Moise se străduia să poarte singur poveri atât de 
grele, încât în curând ar fi fost copleșit sub greutatea lor, el a fost 
sfătuit de Ietro să facă planuri pentru o înțeleaptă împărțire a 
răspunderilor. „Fii tâlmaciul poporul înaintea lui Dumnezeu”, îl 
sfătui Ietro, „și du pricinile înaintea lui Dumnezeu. Învaţă-i 
poruncile și legile; și arată-le calea pe care trebuie s-o urmeze și 
ce trebuie să facă.” Mai departe, Ietro a dat sfatul ca să fie aleși 
bărbați „drept căpetenii peste o mie, căpetenii peste o sută, 
căpetenii peste cincizeci și căpetenii peste zece”. Aceștia trebuia 
să fie „oameni destoinici, temători de Dumnezeu, oameni de 
încredere, vrăjmași ai lăcomiei”. Ei aveau să „judece poporul în 
tot timpul”, în felul acesta ușurând pe Moise de răspunderea 
copleșitoare de a se ocupa de multe probleme mărunte pe care 
ajutoarele lui consacrate le puteau rezolva cu înțelepciune. 

Timpul și puterea celor care, prin providenţa lui Dumnezeu, au 
fost puși în poziţii de conducere și răspundere în biserică ar trebui 
să fie folosite cu probleme mult mai grele și care cer o înţelepciune 
deosebită și o inimă largă. Nu este în planul lui Dumnezeu ca 
asemenea bărbaţi să fie chemaţi să rezolve probleme mărunte, 
pentru care alţii sunt destul de destoinici: „Să aducă înaintea ta 
toate pricinile însemnate”, i-a propus Ietro lui Moise, „iar pricinile 
cele mai mici să le judece ei înșiși. În felul acesta, îţi vei uşura 
sarcina, căci o vor purta și ei împreună cu tine. Dacă vei face 
lucrul acesta și dacă Dumnezeu îţi va porunci așa, vei putea face 
faţă lucrurilor, și tot poporul acesta va ajunge fericit la locul lui”. 

Potrivit acestui plan, „Moise a ales oameni destoinici din tot 
Israelul și i-a pus căpetenii ale poporului, căpetenii peste o mie, 
căpetenii peste o sută, căpetenii peste cincizeci și căpetenii peste 
zece. Ei judecau poporul în tot timpul; aduceau înaintea lui Moise 
pricinile grele, iar toate pricinile mici le judecau ei înșiși” (Exod 
18,19.26). 

Mai târziu, când a ales șaptezeci de bătrâni care să împartă cu 
el răspunderea conducerii, Moise a dovedit multă grijă ca ajutoa- 
rele sale să fie oameni demni, cu judecată sănătoasă și cu expe- 
rienţă. Când acești bătrâni au primit însărcinarea, cu ocazia întă- 
ririi lor prin binecuvântare, el a schițat câteva dintre însușirile care 


fac pe un om să fie un înţelept conducător în biserică. „Să ascultați 
de fraţii voştri”, a zis Moise, „și să judecaţi după dreptate neînţele- 
gerile fiecăruia cu fratele lui sau cu străinul. Să nu căutaţi la faţa 
oamenilor în judecăţile voastre; să ascultați pe cel mic ca și pe cel 
mare; să nu vă temeţi de nimeni, căci Dumnezeu e Cel care face 
dreptate” (Deut. 1,16.17). 

Împăratul David, către încheierea domniei lui, a dat o solemnă 
avertizare celor care, în vremea lui, purtau sarcina lucrării lui 
Dumnezeu. Adunând la Ierusalim „toate căpeteniile lui Israel, 
căpeteniile seminţiilor, căpeteniile cetelor din slujba împăratului, 
căpeteniile peste mii și căpeteniile peste sute, pe cei mai mari peste 
toate averile și turmele împăratului și ale fiilor săi, pe dregători, 
pe viteji și pe toţi voinicii”, bătrânul împărat i-a avertizat în mod 
solemn „înaintea întregului Israel, înaintea adunării Domnului, și 
în faţa Dumnezeului nostru care vă aude”, zicându-le: „Păziţi și 
puneți-vă la inimă toate poruncile Domnului, Dumnezeului vostru” 
(1 Cron. 28,1.8). 

Lui Solomon, ca unuia chemat să ocupe o poziție plină de 
răspundere — aceea de conducător —, David i-a dat o avertizare 
deosebită: „Tu, fiule Solomoane, cunoaşte pe Dumnezeul tatălui 
tău și slujeşte-I cu toată inima și cu un suflet binevoitor; căci 
Domnul cercetează toate inimile și pătrunde toate închipuirile și 
toate gândurile. Dacă-L vei căuta, Se va lăsa găsit de tine; dar 
dacă-L vei părăsi, te va lepăda și El pe vecie. Vezi acum că Domnul 
te-a ales... Întăreşte-te”. 

Aceleași principii de evlavie și dreptate care trebuiau să-i călă- 
uzească pe mai-marii poporului lui Dumnezeu în vremea lui Moise 
și a lui David trebuiau să fie urmate și de aceia cărora li se încre- 
dinţase supravegherea nou-organizatei biserici a lui Dumnezeu în 
dispensaţiunea Evangheliei. În lucrarea de a pune lucrurile în 
rânduială în toate bisericile și de a-i întări pe oamenii destoinici, 
care să acţioneze ca slujbași, apostolii s-au ţinut de înaltele stan- 
darde ale conducerii arătate în Scripturile Vechiului Testament. 
Ei au susținut mai departe că cel chemat să ocupe o poziţie de 
răspundere în biserică „trebuie să fie fără prihană; nu încăpățânat, 
nici mânios, nici dedat la vin, nici bătăuș, nici lacom de câștig 

mârșav; ci să fie primitor de oaspeţi, iubitor de bine, cumpătat, 
drept, sfânt, înfrânat; să se ţină de Cuvântul adevărat, care este 
potrivit cu învățătura, pentru ca să fie în stare să sfătuiască în 
învățătura sănătoasă și să înfrunte pe potrivnici.” (Tit 1,7-9). 

Ordinea care a fost menţinută în prima biserică creștină a făcut 
posibil ca ei să înainteze puternic, ca o oştire bine disciplinată, 
îmbrăcată cu armura lui Dumnezeu. Grupele de credincioși, deși 
risipite pe un ţinut întins, erau toate membre ale aceluiași trup; 
toți se mișcau în unire, în armonie unul cu altul. Când dezbinarea 
se ivea într-o biserică locală din vreun loc, așa cum s-a ivit mai 
târziu în Antiohia și în oricare alt loc, și credincioșii nu puteau să 
ajungă la o înţelegere între ei, nu se îngăduia ca asemenea probleme 
să provoace o dezbinare în biserică. De aceea, cazurile erau trimise 
spre a fi judecate de un consiliu general al întregului corp al 
credincioșilor, alcătuit din delegaţi aleși din diferite biserici lo- 
cale, împreună cu apostolii și bătrânii care aveau slujbe de 
răspundere, în calitate de conducători. În felul acesta, strădaniile 
lui Satana de a ataca biserica în locuri izolate erau preîntâmpinate 
prin acțiunea unită din partea tuturor, iar planurile vrăjmașului 
de a rupe și a nimici erau zădărnicite. 

„Dumnezeu nu este un Dumnezeu al neorânduielii, ci al păcii, 
ca în toate bisericile sfinţilor” (1 Cor. 14,33). El cere ca ordinea 
şi sistemul să fie respectate în conducerea treburilor bisericii de 
azi ca în zilele din vechime. El dorește ca lucrarea Sa să înainteze 
în mod desăvârșit și cu exactitate, pentru ca astfel El să poată 
pune asupra ei pecetea aprobării Sale. Creștin să fie unit cu creștin, 
biserică cu biserică, uneltele omenești conlucrând cu cele divine, 
fiecare instrument supunându-se Duhului Sfânt și toate împreună 
pentru a duce lumii vestea cea bună a harului lui Dumnezeu. 


CAPITOLUL 10 


PRIMUL MARTIR CREŞTIN 


Ștefan, cel dintâi dintre cei șapte diaconi, era un bărbat cu o 
profundă pioșenie și o mare credinţă. Deși iudeu prin naștere, el 
vorbea grecește și cunoștea obiceiurile grecilor și felul lor de purtare. 
De aceea, el a avut ocazia să predice Evanghelia în sinagogile 
iudeilor greci. El era foarte activ pentru cauza lui Hristos și vestea 
cu mult curaj credinţa sa. Rabini învăţaţi și doctori în cele ale 
legilor purtau discuţii publice cu el, sperând cu multă siguranță că 
vor putea dobândi o biruinţă ușoară. „Dar nu puteau să stea 
împotriva înţelepciunii și Duhului cu care vorbea el.” Nu numai 
că el vorbea în puterea Duhului Sfânt, însă se vedea lămurit că era 
un cercetător al profeţiilor și învăţat în toate cele ale legii. Cu 
iscusinţă, apăra adevărurile pe care le susţinea și înfrângea cu totul 
pe potrivnicii lui. Cu el s-a împlinit făgăduinţa: „Tineti bine minte 
să nu gândiţi mai dinainte ce veţi răspunde; căci vă voi da o gură și 
o înțelepciune, căreia nu-i vor putea răspunde, nici sta împotrivă 
toţi potrivnicii voştri” (Luca 21,14.15). 

Când au văzut puterea care însoțea predicarea lui Ștefan, preoții 
şi mai-marii s-au umplut de o ură amară. În loc să cedeze dovezii pe 
care el le-o înfățișa, ei s-au hotărât să aducă la tăcere vocea sa, 
omorându-l. În diferite ocazii, ei au mituit autoritățile romane să 
nu intervină când iudeii își făcuseră singuri dreptate, judecând, 
condamnând și executând pe întemnițați, potrivit cu obiceiul lor 
național. Vrăjmașii lui Ștefan nu se îndoiau că puteau să folosească 
din nou aceeași cale, fără nici o primejdie pentru ei. Astfel, ei s-au 
hotărât să-și asume riscul consecinţelor și astfel l-au prins pe Ştefan 
și l-au dus înaintea Sinedriului, pentru a fi judecat. 

Iudei învăţaţi din localităţi apropiate au fost convocați să combată 
argumentele întemnițatului. Saul din Tars era de faţă și a avut un 

rol important în combaterea lui Ștefan. El a folosit greutatea 
elocvenţei și logica rabinilor, în cazul acesta, spre a-i convinge pe 
oameni că Ștefan predica învățături înșelătoare și primejdioase; 
dar, în Ștefan, el a întâlnit pe unul care avea o deplină înţelegere a 
planului lui Dumnezeu în răspândirea Evangheliei la alte neamuri. 

Fiindcă preoţii și mai-marii nu puteau înfrânge înțelepciunea 
clară și liniștită a lui Ștefan, s-au hotărât ca, prin el, să dea un 
exemplu; și, în timp ce-și satisfăceau ura lor răzbunătoare, voiau 
ca prin înfricare să oprească pe alții de a primi credinţa lui. Au 
fost tocmiţi martori care să dea mărturie mincinoasă că l-ar fi auzit 
rostind cuvinte hulitoare împotriva templului și a Legii. „L-am 
auzit zicând”, declarau ei, „că acest Iisus din Nazaret va dărâma 
locașul acesta și va schimba obiceiurile pe care ni le-a dat Moise.” 

Pe când Ștefan stătea faţă în faţă cu judecătorii săi, pentru a 
răspunde acuzaţiei de hulă, o lumină cerească a strălucit asupra 
chipului său și „toţi cei ce ședeau în Sobor s-au uitat ţintă la Ștefan, 
și faţa lui li s-a arătat ca o faţă de înger”. Mulţi dintre cei care au 
privit această lumină au tremurat și și-au acoperit fețele, însă ne- 
credinţa și prejudecata încăpăţânată a mai-marilor nu s-au clătinat. 

Când a fost întrebat cu privire la adevărul vinei ce i se aducea, 
Ștefan și-a început apărarea cu o voce clară și pătrunzătoare, ce 
răsuna în întreaga sală a soborului. În cuvinte care au ținut sala ca 
vrăjită, el a început să reamintească istoria poporului ales al lui 
Dumnezeu. El a dovedit o cunoaștere deplină a economiei iudaice 
și a interpretării ei spirituale, manifestate acum prin Hristos. El a 
repetat cuvintele lui Moise, care profetizau pe Mesia: „Domnul, 
Dumnezeul vostru, vă va ridica dintre fraţii voştri un prooroc ca 
mine; de el să ascultați”. El a arătat în mod lămurit credincioșia sa 
faţă de Dumnezeu și faţă de credinţa iudaică, în timp ce arăta că 
legea în care se încredeau iudeii pentru mântuire nu a fost în stare 
să scape pe Israel de idolatrie. El a legat pe Iisus de întreaga istorie 
a iudeilor. El s-a referit la clădirea templului lui Solomon, precum 
și la cuvintele atât ale lui Solomon, cât și ale lui Isaia: „Dar Cel 
Preaînalt nu locuiește în locașuri făcute de mâini omenești, cum 
zice proorocul: "Cerul este scaunul Meu de domnie, și pământul 
este așternutul picioarelor Mele. Ce fel de casă Îmi veţi zidi voi 


Mie, zice Domnul, sau care va fi locul Meu de odihnă? N-a făcut 
mâna Mea toate aceste lucruri?” 

Când Ștefan a ajuns la acest punct, între oameni s-a produs un 
tumult. Când el a făcut legătura între Hristos și profeţii și când a 
vorbit despre templu, preotul, pretinzând a fi copleșit de oroare, 
și-a sfâșiat veșmintele. Pentru Ștefan, lucrul acesta era un semnal 
că în curând glasul lui va fi adus la tăcere pentru totdeauna. El a 
văzut împotrivirea cu care erau întâmpinate cuvintele lui și și-a 
dat seama că își rostea ultima mărturie. Deși era în mijlocul predică- 
rii, el a încheiat-o brusc. 

Deodată, curmând firul istoriei pe care o desfășurase și întor- 
cându-se spre judecătorii lui înfuriaţi, el a strigat: „Oameni tari la 
cerbice, netăiaţi împrejur cu inima și cu urechile! Voi totdeauna 
vă împotriviţi Duhului Sfânt. Cum au făcut părinţii voştri, așa faceţi 
și voi. Pe care din prooroci nu i-au prigonit părinţii voştri? Au 
omorât pe cei ce vesteau mai dinainte venirea Celui Neprihănit, 
pe care L-aţi vândut acum și L-aţi omorât, voi, care ați primit 
Legea dată prin îngeri și n-aţi păzit-o!” 

La aceste cuvinte, preoţii și mai-marii și-au ieșit din fire de 
mânie. Acţionând mai mult ca niște fiare de pradă decât ca niște 
fiinţe omenești, ei s-au năpustit asupra lui Ştefan, scrâșnind din 
dinţi. Pe faţa lor plină de cruzime, întemniţatul și-a citit soarta, 
însă nu s-a clătinat. Pentru el, teama de moarte dispăruse. Asupra 
lui, furia preoților și mulțimea agitată nu exercitau nici un fel de 
groază. Scena dinaintea lui a dispărut. Lui i se deschiseseră porțile 
cerului și, privind înăuntru, a văzut slava curților cerești ale lui 
Dumnezeu și pe Hristos, ca și cum atunci S-ar fi ridicat de pe 
tron, stând gata să-l sprijine pe servul Său. În cuvinte triumfal, 
Ștefan a exclamat: „lată, văd cerurile deschise și pe Fiul omului 
stând în picioare la dreapta lui Dumnezeu”. 

În timp ce el a descris scena plină de slavă asupra căreia îi erau 
ațintiţi ochii, faptul acesta era mai mult decât puteau suporta 
prigonitorii lui. Astupându-și urechile, ca să nu mai audă cuvintele 
sale, și răcnind, aceștia s-au năpustit furioși asupra lui și „l-au târât 
afară din cetate”. „Și aruncau cu pietre în Ștefan, care se ruga și 
zicea: ’ Doamne Iisuse, primește duhul meu! Apoi, a îngenuncheat 

și a strigat cu glas tare: "Doamne, nu le ţine în seamă păcatul acesta! 
Și, după aceste vorbe, a adormit.” 

Nici o sentinţă legală nu fusese pronunţată în cazul lui Ștefan, 
însă autorităţile romane au fost mituite cu mari sume de bani pentru 
a nu mai face cercetări în această privinţă. 

Martiriul lui Ştefan a făcut o adâncă impresie asupra tuturor 
celor care au fost martori ai acestei scene. Amintirea sigiliului lui 
Dumnezeu pe faţa sa și cuvintele lui, care au mișcat inimile celor 
care le-au auzit, reveneau în mintea celor care fuseseră de faţă și 
mărturiseau despre adevărul pe care el îl vestise. Moartea lui a 
fost o dureroasă încercare pentru biserică, dar ea a avut ca urmare 
conştientizarea lui Saul, care nu putea să șteargă din mintea sa 
credinţa și neclintirea martirului, precum și slava care se odihnea 
pe faţa sa. 

Cu ocazia judecății și morții lui Ștefan, Saul fusese plin de un 
zel nebun. După aceea însă, convingerea sa tainică, și anume că Ștefan 
fusese onorat de Dumnezeu în timp ce oamenii îl batjocoreau, l-a 
făcut pe Saul să fie plin de mânie. Saul a continuat să-i prigonească 
pe credincioșii din biserica lui Dumnezeu, urmărindu-i cu înverșu- 
nare, prinzându-i prin casele lor și dându-i pe mâna preoţilor și 
mai-marilor spre a fi închiși și omorâţi. Zelul lui de a prigoni a 
adus groază în mijlocul creștinilor din Ierusalim. Autorităţile romane 
nu au depus nici un efort deosebit pentru a opri lucrarea crudă, 
ci, în ascuns, i-au ajutat pe iudei, pentru ca astfel să-i înduplece și 
să le câștige simpatia. 

După moartea lui Ștefan, Saul a fost ales ca membru al Sinedriului, 
avându-se în vedere contribuţia lui cu acea ocazie. Pentru o vreme, 
el a fost un puternic instrument în mâinile lui Satana, spre a-și 
împlini răzvrătirea împotriva Fiului lui Dumnezeu. Dar, în curând, 
acest neobosit prigonitor avea să fie folosit la clădirea bisericii pe 
care acum o dărâma. Cineva mai puternic decât Satana îl alesese 
pe Saul să ia locul lui Ștefan, ca să predice și să sufere pentru 
Numele Său și să răspândească în lung și în lat vestea cea bună a 
mântuirii prin sângele Său. 


CAPITOLUL 11 


EVANGHELIA ÎN SAMARIA 


După moartea lui Ștefan, împotriva credincioșilor din Ierusalim 
s-a stârnit o prigoană atât de cumplită, încât ei „s-au împrăștiat 
prin părţile Iudeii și ale Samariei”. Saul „făcea prăpăd în Biserică; 
intra prin case, lua cu sila pe bărbaţi și pe femei, și-i arunca în 
temniţă”. Despre râvna lui în această lucrare nemiloasă el vorbește 
astfel mai târziu: „Şi eu, ce-i drept, credeam că trebuie să fac multe 
lucruri împotriva Numelui lui lisus din Nazaret, și așa am și făcut 
în Ierusalim. Am aruncat în temniță pe mulți sfinţi... l-am pedepsit 
adesea în toate sinagogile și îmi dădeam toată silinţa ca să-i fac să 
hulească. În pornirea mea nebună împotriva lor, îi prigoneam până 
și în cetăţile străine”. Că nu numai Ștefan a suferit moartea se 
poate vedea din înseși cuvintele lui Saul: „Și, când erau osândiţi la 
moarte, îmi dădeam și eu votul împotriva lor” (Fapte 26,9-11). 

În acest moment de primejdie, Nicodim a pășit înainte, mărtu- 
risindu-și fără teamă credinţa în Mântuitorul răstignit. Nicodim 
era un membru al Sinedriului și împreună cu alții fusese mișcat de 
învăţătura lui lisus. Fiind martor al lucrărilor minunate ale lui 
Hristos, în mintea lui s-a întipărit convingerea că acesta era Trimisul 
lui Dumnezeu. Prea mândru spre a recunoaște pe faţă că era atras 
de Învățătorul Galilean, el a căutat să aibă cu Acesta o convorbire 
în ascuns. În această convorbire, Iisus îi descoperise Planul Mân- 
tuirii și misiunea Sa în lume; cu toate acestea, Nicodim ezitase. El 
a ascuns adevărul în inima sa și, timp de trei ani, nu s-au văzut 
decât puţine roade. Chiar dacă nu L-a recunoscut pe Hristos în 
mod deschis, în sfatul Sinedriului, Nicodim a nimicit deseori 
planurile preoţilor de a-L distruge. Când, în cele din urmă, Hristos 
a fost înălţat pe cruce, Nicodim și-a amintit de cuvintele pe care 
EI i le spusese în timpul convorbirii din noaptea aceea, pe Muntele 

Măslinilor: „După cum a înălţat Moise șarpele în pustie, tot așa 
trebuie să fie înălțat și Fiul omului” (loan 3,14); și el a văzut în 
lisus pe Mântuitorul lumii. 

Împreună cu Iosif din Arimatea, Nicodim a suportat cheltuielile 
de îngropare a lui lisus. Ucenicilor le fusese teamă să se declare 
pe faţă ca urmași ai lui Hristos, însă Nicodim și Iosif le-au venit în 
ajutor plini de curaj. Ajutorul acestor bărbaţi bogați și cu multă 
vază era foarte necesar în acel ceas întunecos. Ei au putut face 
pentru Învățătorul lor mort ce ar fi fost imposibil să facă ucenicii 
cei săraci; iar bogăţia și influenţa lor i-au ocrotit, într-o mare 
măsură, de răutatea preoţilor și a conducătorilor. 

Acum, când iudeii căutau să nimicească tânăra biserică, Nicodim 
s-a ridicat în apărarea ei. Fără a mai da pe faţă precauţie și șovăială, 
el a încurajat credinţa ucenicilor și a folosit averea sa spre a sprijini 
biserica din Ierusalim și înaintarea lucrării Evanghe-liei. Aceia 
care altădată i-au dat cinste, acum, își băteau joc de el și-l prigo- 
neau; el a devenit sărac în bunurile lumii acesteia; totuşi nu a șovăit 
în apărarea credinţei sale. 

Prigoana care a venit asupra bisericii din Ierusalim a avut ca 
urmare un mare avânt al lucrării Evangheliei. Vestirea Cuvântului 
în locul acesta fusese însoţită de succes și exista primejdia ca ucenicii 
să rămână aici prea mult timp, neglijând însărcinarea dată lor de 
Mântuitorul, de a merge în toată lumea. Uitând că puterea de a 
rezista răului este mai bine dobândită printr-o lucrare energică, ei 
au început să considere că nu au o lucrare mai importantă de făcut 
decât aceea de a ocroti biserica din Ierusalim de atacurile vrăjma- 
șului. În loc să-i formeze pe noii convertiți spre a duce Evanghelia 
la cei care nu o auziseră încă, ei erau în primejdie de a lua o atitudine 
care ar fi făcut ca toţi să fie mulţumiţi cu ceea ce fusese realizat 
până aici. Pentru a-i împrăștia pe reprezentanţii Săi în lung și în lat, 
în locuri unde ei puteau lucra pentru alţii, Dumnezeu a îngăduit ca 
asupra lor să vină prigoana. Alungaţi din Ierusalim, ucenicii 
„mergeau din loc în loc și propovăduiau Cuvântul”. 

Printre cei cărora Mântuitorul le-a dat însărcinarea: „Duceţi-vă 
și faceți ucenici din toate neamurile” (Matei 28,19), erau mulți cu 
poziţii sociale umile — bărbaţi și femei care au învăţat să-L iubească 


pe Domnul lor și care erau hotărâți să urmeze exemplul Lui de 
slujire neegoistă. Atât acestor oameni simpli, cât și ucenicilor care 
fuseseră cu Mântuitorul în timpul lucrării Sale pământești, le fusese 
încredinţat un lucru preţios. Ei trebuiau să ducă lumii vestea cea 
bună a mântuirii prin Hristos. 

Când au fost împrăștiați de prigoană, ei au pornit plini de zel 
misionar. Erau conștienți de răspunderea misiunii lor. Știau că ţin 
în mâinile lor pâinea vieţii pentru o lume flămândă; și iubirea lui 
Hristos îi constrângea să împartă această pâine la toţi cei care 
aveau nevoie. Domnul a lucrat prin ei. Oriunde mergeau, mulți 
bolnavi erau vindecaţi, iar săracilor li se predica Evanghelia. 

Filip, unul dintre cei șapte diaconi, era printre cei împrăștiați 
din Ierusalim. El „s-a coborât în cetatea Samariei, și le-a propo- 
văduit pe Hristos. Noroadele luau aminte cu un gând la cele spuse 
de Filip, când au auzit și au văzut semnele pe care le făcea. Căci 
din mulți... ieșeau duhuri necurate, și scoteau mari ţipete; mulți 
slăbănogi și șchiopi erau tămăduiţi. Și a fost o mare bucurie în 
cetatea aceasta”. 

Solia lui Hristos adresată femeii samaritence, cu care El vorbise 
la fântâna lui lacov, a adus roade. După ce a ascultat cuvintele 
Lui, femeia s-a dus la oamenii din cetate și le-a spus: „Veniţi de 
vedeţi un om, care mi-a spus tot ce am făcut; nu cumva este acesta 
Hristosul?” Ei au mers cu ea, L-au ascultat pe lisus și au crezut în 
El. Doritori să audă mai mult, L-au rugat să mai rămână. Timp de 
două zile, El a rămas cu ei și „mult mai mulţi au crezut în El din 
pricina cuvintelor Lui” (loan 4,29.41). 

Și când ucenicii Lui au fost împrăștiați din Ierusalim, mulţi au 
găsit în Samaria un loc sigur. Samaritenii i-au primit cu bucurie pe 
acești soli ai Evangheliei și credincioșii dintre iudei au strâns un 
bogat seceriș dintre aceia care fuseseră cândva cei mai înverșunați 
dușmani ai lor. 

Lucrarea lui Filip în Samaria a fost caracterizată printr-un mare 
succes și, fiind încurajat în felul acesta, el a cerul ajutor la Ierusalim. 
Apostolii au înțeles acum mult mai pe deplin însemnătatea cuvintelor 
lui Hristos: „Îmi veți fi martori în Ierusalim, în toată Iudea, în 
Samaria și până la marginile pământului” (Fapte 1,8). 

Pe când Filip se afla încă în Samaria, el a fost îndrumat de un 
sol ceresc să se ducă „spre miazăzi, pe drumul care coboară spre 
Ierusalim la Gaza... Filip s-a sculat și a plecat”. El nu a pus la 
îndoială chemarea și nici nu a ezitat să asculte; căci el învățase 
lecţia supunerii faţă de voinţa lui Dumnezeu. 

„Și iată că un etiopian, un famen cu mare putere la împărăteasa 
Candace a etiopienilor și îngrijitorul tuturor vistieriilor ei, venit la 
Ierusalim ca să se închine, se întorcea de acolo și şedea în carul lui 
și citea pe proorocul Isaia.” Etiopianul acesta era un bărbat cu o 
bună poziţie socială și cu o mare influenţă. Dumnezeu a văzut că, 
atunci când va fi convertit, el va da și altora lumina pe care a 
primit-o și va exercita o puternică influenţă în favoarea Evangheliei. 
Îngerii lui Dumnezeu îl însoțeau pe acest căutător al luminii și el a 
fost atras spre Mântuitorul. Prin lucrarea Duhului Sfânt, Domnul 
l-a pus în legătură cu cineva care putea să-l conducă la lumină. 

Filip a fost îndemnat să se ducă spre etiopian și să-i lămurească 
profeția pe care el o citea. „Du-te”, a spus Duhul, „și ajunge carul 
acesta!” Când Filip s-a apropiat de car, el l-a întrebat pe famen: 
„Înţelegi tu ce citeşti? Și famenul a răspuns: "Cum aş putea să 
înțeleg, dacă nu mă va călăuzi cineva”? Şi l-a rugat pe Filip să se suie 
în car și să șadă împreună cu el”. Textul biblic pe care îl citea era 
profeția lui Isaia cu privire la Hristos: „El a fost dus ca o oaie la 
tăiere; și ca un miel fără glas înaintea celui ce-l tund, așa nu Și-a 
deschis gura; în smerenia Lui, judecata I-a fost luată. Şi cine va 
zugrăvi pe cei din timpul Lui? Căci viaţa I-a fost luată de pe pământ.” 

„Despre cine vorbește proorocul astfel?” a întrebat famenul. 
„Despre sine sau despre vreun altul?” Atunci, Filip i-a prezentat 
marele adevăr al mântuirii. Începând de la acel loc din Scriptură, 
„I-a propovăduit pe lisus”. 

Inima acestui bărbat a fost umplută de interes în timp ce i se 
explicau Scripturile și, când ucenicul a terminat, el a fost gata să 
primească lumina ce i se arătase. El nu a făcut din înalta sa poziţie 
socială o scuză de a nu primi Evanghelia. „Pe când își urmau 
drumul, au dat peste o apă. Și famenul a zis: "Uite apă; ce mă 
împiedică să fiu botezat?” Filip a zis: "Dacă crezi din toată inima, 
se poate”. Famenul a răspuns: "Cred că lisus Hristos este Fiul lui 


Dumnezeu.” A poruncit să stea carul, s-au pogorât amândoi în 
apă și Filip l-a botezat pe famen.” 

„Când au ieșit afară din apă, Duhul Domnului l-a răpit pe Filip, 
și famenul nu l-a mai văzut. În timp ce famenul îşi vedea de drum, 
plin de bucurie, Filip se afla la Azot, de unde s-a dus până la Cezarea. 
Și propovăduia Evanghelia în toate cetăţile prin care trecea.” 

Etiopianul acesta reprezintă o mare clasă de oameni care au 
nevoie să fie învăţaţi de misionari ca Filip — oameni care vor asculta 
de glasul lui Dumnezeu și vor merge acolo unde EI îi trimite. Sunt 
mulți aceia care, citind Scripturile, nu pot înţelege adevărata lor 
însemnătate. Pretutindeni în lume, bărbaţi și femei privesc cu 
încordare spre cer. Rugăciuni, lacrimi și cereri se ridică din sufletele 
doritoare după lumină, har și Duhul Sfânt. Mulţi se găsesc pe pragul 
împărăției, așteptând doar să fie luaţi înăuntru. 

Un înger l-a călăuzit pe Filip la acela care căuta lumina și care 
era gata să primească Evanghelia; și astăzi îngeri vor conduce pașii 
acelor lucrători care vor îngădui Duhului Sfânt să le stfințească 
limba, să le curețe şi să le înnobileze inima. Îngerul trimis la Filip 
ar fi putut face singur lucrarea pentru etiopian, dar nu acesta este 
modul lui Dumnezeu de a lucra. Planul Său este acela ca oamenii 
să lucreze pentru semenii lor. 

De însărcinarea dată primilor ucenici s-au împărtășit credincioșii 
din toate veacurile. Oricine a primit Evanghelia i s-a încredinţat și 
adevărul sacru spre a-l răspândi în lume. Cei ce formează poporul 
credincios al lui Dumnezeu au fost totdeauna misionari plini de 
râvnă, consacrându-și forțele pentru onoarea Numelui Său și 
folosindu-și înţelepţește talentele în slujba Lui. 

Lucrarea neegoistă a creștinilor din trecut trebuie să ne fie 
nouă pildă și inspirație. Membrii bisericii lui Dumnezeu trebuie 
să fie plini de râvnă pentru lucruri bune, lipsiţi de ambiţii lumești 
și să calce pe urmele Aceluia care mergea din loc în loc, făcând 
bine. Cu inimi pline de simpatie și împreună simtire, ei trebuie să 
lucreze pentru cei care au nevoie de ajutor, făcând cunoscută 
păcătoşilor iubirea Mântuitorului. O asemenea lucrare cere eforturi 
neobosite, dar aduce o răsplată bogată. Cei care se angajează în 
această lucrare cu inimi sincere vor vedea suflete câștigate la 


a | Evanghelia în Samaria 


Faptele apostolilor 


80 


Mântuitorul; căci influenţei care însoțește practica aducerii la 
îndeplinire a însărcinării divine nu-i poate rezista nimeni. 

Nu numai asupra predicatorilor consacraţi stă răspunderea de 
a merge și a împlini această însărcinare. Oricine a primit pe Hristos 
este chemat să lucreze pentru mântuirea semenilor săi. „Și Duhul 
şi Mireasa zic: "Vino!" Și cine aude să zică: "Vino!" (Apoc. 22,17). 
Insărcinarea de a da glas acestei invitaţii cuprinde întreaga biserică. 
Fiecare ins care a primit invitaţia trebuie să facă să răsune ecoul 
soliei prin dealuri și văi, zicând: „Vino!” 

Este o greșeală fatală să-și închipuie cineva că lucrarea de salvare 
a sufletelor depinde numai de predicatori. Credinciosul umil și 
consacrat, asupra căruia Stăpânul viei a pus o sarcină pentru suflete, 
trebuie să fie încurajat de aceia asupra cărora Domnul a așezat 
răspunderi mai mari. Cei care sunt conducători în biserica lui 
Dumnezeu trebuie să-și dea seama că însărcinarea Mântuitorului 
este dată tuturor celor care cred în Numele Său. Dumnezeu va 
trimite în via Sa pe mulți care nu au fost consacraţi în lucrare prin 
punerea mâinilor. 

Sute de oameni, ba chiar mii, care au auzit solia mântuirii lenevesc 
încă fără lucru în piață, în loc să fie angajați în vreo ramură a lucrării 
active. Acestora, Hristos le spune: „De ce staţi aici toată ziua fără 
lucru?” Și El adaugă: „Duceţi-vă și voi în via Mea” (Mat. 20,6.7). 
Oare de ce mulți încă nu răspund chemării? Fiindcă se socotesc 
scuzaţi din moment ce nu stau la amvon? Unii ca aceștia ar trebui 
să înțeleagă faptul că este o mare lucrare de făcut în afara amvonu- 
lui de către miile de membri laici consacrați. 

Multă vreme a așteptat Dumnezeu ca spiritul de slujire să pună 
stăpânire pe întreaga biserică, astfel încât fiecare ins să lucreze 
pentru El potrivit destoiniciei sale. Când membrii bisericii lui 
Dumnezeu își vor face lucrarea hotărâtă lor în câmpurile ce au 
atâta nevoie, atât în preajma lor, cât și mai departe, împlinind 
însărcinarea Evangheliei, atunci lumea întreagă va fi în curând 
avertizată și Domnul lisus va reveni pe acest pământ cu putere și 
slavă mare. „Evanghelia aceasta a Împărăției va fi propovăduită în 
toată lumea, ca să slujească de mărturie tuturor neamurilor. Atunci 
va veni sfârșitul” (Mat. 24,14). 


CAPITOLUL 12 


DIN PRIGONITOR, UCENIC 


Proeminent printre conducătorii iudei și cel care a fost pe deplin 
trezit, ca urmare a succesului ce însoțea vestirea Evangheliei, a 
fost Saul din Tars. Cetăţean roman prin naștere, Saul era totuși 
iudeu, ca obârșie; el fusese educat la Ierusalim de cel mai înțelept 
dintre rabini. „Din neamul lui Israel, din seminţia lui Beniamin”, 
Saul era „evreu din evrei; în ce privește Legea, fariseu; în ce privește 
râvna, prigonitor al Bisericii; cu privire la neprihănirea pe care o 
dă Legea, fără prihană” (Filip. 3,5.6). El era socotit de rabini ca 
un tânăr foarte promiţător și mari speranţe se puneau în el, ca un 
destoinic şi zelos apărător al vechii credințe. Numirea lui ca 
membru al Sinedriului l-a așezat într-o poziţie ce-i conferea putere. 

Saul avusese o parte importantă în judecarea și osândirea lui 
Ştefan, iar izbitoarele dovezi ale prezenţei lui Dumnezeu lângă 
martir l-au făcut pe Saul să se îndoiască de dreptatea cauzei pe 
care o susținuse împotriva urmașilor lui lisus. Mintea îi era profund 
frământată. În nedumerirea sa, el a cerut sfat de la aceia în a căror 
înţelepciune și judecată avea deplină încredere. Argumentele 
preoţilor și ale mai-marilor l-au convins, în cele din urmă, că Ștefan 
era un hulitor de Dumnezeu și că Hristos, pe care ucenicul martir 
ÎI predicase, era un înșelător, iar că aceia care se găseau în slujbele 
sfinte trebuiau să aibă dreptate. 

Nu fără lupte sufletești grele a ajuns Saul la această concluzie. 
Dar, în cele din urmă, educaţia și prejudecățile sale, respectul pe 
care-l avea faţă de foștii lui învăţători, precum și mândria și dorința 
de popularitate l-au determinat să se răzvrătească împotriva glasu- 
lui conștiinței și a harului lui Dumnezeu. Hotărând în mod catego- 
ric că preoții și cărturarii aveau dreptate, Saul a devenit foarte 
crunt în împotrivirea sa faţă de învăţăturile răspândite de ucenicii 

lui lisus. Activitatea lui de a face ca bărbaţi și femei sfinte să fie 
târâți înaintea tribunalelor, unde unii erau osândiţi la închisoare, 
iar alţii chiar la moarte numai din cauza credinţei lor în lisus, a 
adus tristeţe și întuneric asupra bisericii de-abia organizate, ceea 
ce a făcut ca mulți să caute scăparea fugind. 

Cei care fugiseră din Ierusalim din pricina prigoanei „mergeau 
din loc în loc și propovăduiau Cuvântul” (Fapte 8,4). Printre 
cetăţile în care aceștia au mers era și Damasc, unde noua credinţă 
a câștigat mulți adepți. 

Preoţii și mai-marii speraseră că, prin eforturi stăruitoare și 
prigoană aspră, erezia putea fi înăbușită. Acum ei și-au dat seama 
că și în alte locuri trebuiau să ia aceleași măsuri hotărâte pe care 
le luaseră în Ierusalim împotriva noii învățături. Pentru lucrarea 
deosebită pe care ei doreau să o facă în Damasc, Saul și-a oferit 
serviciile. Suflând „ameninţarea și uciderea împotriva ucenicilor 
Domnului”, Saul „s-a dus la marele preot și i-a cerut scrisori către 
sinagogile din Damasc, ca, dacă va găsi pe unii umblând pe calea 
credinţei, atât bărbaţi, cât și femei, să-i aducă legaţi la Ierusalim”. 
Astfel, „cu putere și învoire de la preoţii cei mai de seamă” (Fapte 
26,12), Saul din Tars, în tăria şi puterea omenească şi arzând de 
un zel nesfânt, a pornit în acea memorabilă călătorie ale cărei 
întâmplări neobișnuite aveau să schimbe tot cursul vieţii lui. 

În ultima zi a călătoriei, „pe la amiază”, în timp ce călătorii 
obosiţi se apropiau de Damasc, deodată li s-au înfățișat înaintea 
ochilor întinse ogoare fertile, grădini frumoase și livezi roditoare, 
udate de ape răcoroase ce veneau din munții înconjurători. După 
o călătorie lungă prin pustiuri singuratice, asemenea scene erau 
cu adevărat înviorătoare. În timp ce Saul și însoțitorii lui priveau 
cu admiraţie asupra câmpiei roditoare și a frumoasei cetăți din 
vale, „deodată”, așa cum avea să declare el mai târziu, a strălucit 
„împrejurul meu și împrejurul tovarășilor mei o lumină din cer, a 
cărei strălucire întrecea pe a soarelui” (Fapte 26,13), prea glorioasă 
spre a putea fi suportată de ochii muritori. Orbit și zăpăcit, Saul a 
căzut în genunchi la pământ. 

În timp ce lumina continua să strălucească în jurul lor, Saul a 
auzit „un glas, care-i zicea în limba evreiască” (Fapte 26,14): 
„ Saule, Saule, pentru ce Mă prigonești? "Cine ești Tu, Doamne? 


a răspuns el. Și Domnul a zis: "Eu sunt lisus, pe care-L prigonești. 
Ti-ar fi greu să arunci înapoi cu piciorul într-un ţepuș!.” 

Plini de teamă și aproape orbiţi de intensitatea luminii, tovarășii 
lui Saul au auzit un glas, dar n-au văzut nici un om. Dar Saul a 
înţeles cuvintele ce fuseseră rostite; și lui i s-a descoperit lămurit 
Acela care vorbise — chiar Fiul lui Dumnezeu. În Fiinţa strălucitoare 
care stătea înaintea lui, el a văzut pe Cel răstignit. Asupra sufletului 
acestui iudeu înspăimântat, imaginea feţei Mântuitorului s-a înti- 
părit pentru totdeauna. Cuvintele rostite i-au răscolit inima cu o 
putere înspăimântătoare. În cămările întunecate ale minții sale, s-a 
revărsat un potop de lumină, dezvăluind neștiinţa și greșeala vieţii 
sale de mai înainte, precum și nevoia pe care o avea acum de ilumi- 
narea Duhului Sfânt. 

Saul a văzut acum că, prigonind pe urmașii lui lisus, el săvârșea, 
de fapt, lucrarea lui Satana. El și-a dat seama că, în mare măsură, 
convingerile sale despre dreptate și despre obligaţiile sale se înte- 
meiau pe încrederea pe care o acordase preoţilor şi mai-marilor. 
El îi crezuse atunci când ei i-au spus că povestea învierii nu era 
decât o născocire iscusită a ucenicilor. Acum, când Iisus Însuși i 
Se descoperise, Saul era convins de adevărurile susținerilor ucenicilor. 

În acel ceas de iluminare cerească, mintea lui Saul a lucrat cu o 
uimitoare rapiditate. Scrierile profetice ale Sfintelor Scripturi au 
fost deschise înțelegerii sale. El a văzut că lepădarea lui lisus de 
către iudei, răstignirea, învierea și înălţarea Sa fuseseră profetizate 
de către profeţi și dovedeau că El este Mesia Cel făgăduit. Predica 
lui Ștefan, rostită de el în timpul martiriului său, a revenit cu putere 
în mintea lui Saul și el a înţeles că martirul văzuse într-adevăr 
„slava lui Dumnezeu” atunci când a zis: „Iată, văd cerurile deschise 
și pe Fiul omului stând în picioare la dreapta lui Dumnezeu” (Fapte 
7,55.56). Preoţii declaraseră aceste cuvinte ca fiind o hulire la 
adresa lui Dumnezeu, însă acum Saul știa că ele erau adevărate. 

Ce descoperire erau toate acestea pentru prigonitor! Acum 
Saul știa cu siguranţă că Mesia Cel făgăduit venise pe acest pământ 
ca lisus din Nazaret și că EI fusese lepădat și răstignit de aceia pe 
care venise să-i mântuiască. El știa, de asemenea, că Mântuitorul 
înviase biruitor din mormânt şi că Se înălțase la cer. În clipa aceea, 

de descoperire dumnezeiască, Saul și-a reamintit cu groază că 
Ștefan, care mărturisise despre un Mângâietor răstignit și înviat, 
fusese sacrificat cu consimțământul său și că, mai târziu, prin 
mijlocirea lui, mulţi alţi demni urmași ai lui lisus fuseseră daţi 
morţii printr-o prigoană plină de cruzime. 

Mântuitorul îi vorbise lui Saul prin Ștefan, a cărui judecată 
limpede nu a putut fi răsturnată. Învăţatul iudeu văzuse pe faţa 
martirului reflectându-se lumina slavei lui Hristos; faţa lui era „ca 
o față de înger” (Fapte 6,15). El fusese martor al spiritului 
îndurător pe care Ștefan îl dovedise faţă de vrăjmașii lui, pe care îi 
iertase. El văzuse, de asemenea, puterea morală și resemnarea 
bucuroasă a multora pe care el îi făcuse să sufere chinuri și dureri. 
El îi văzuse pe unii dându-și cu bucurie viaţa pentru credinţa lor. 

Toate aceste lucruri au vorbit cu putere lui Saul și deseori au 
dat minţii lui o convingere aproape covârșitoare că lisus era Mesia 
cel făgăduit. În asemenea situații, el se luptase nopți întregi împo- 
triva acestei convingeri și totdeauna terminase lupta mărturisin- 
du-și credinţa că lisus nu era Mesia și că urmașii Lui erau niște 
fanatici amăgiti. 

De data aceasta, Hristos îi vorbise lui Saul direct cu glasul Său, 
zicând: „Saule, Saule, pentru ce Mă prigonești?” Și la întrebarea: 
„Cine ești Tu, Doamne?” a răspuns aceeași voce: „Eu sunt lisus, pe 
care-L prigonești”. Aici, Hristos Se identifică pe Sine cu credincioșii 
Săi. Prigonindu-i pe urmașii lui lisus, Saul lovise direct în Domnul 
cerului. Învinuindu-i pe nedrept și mărturisind împotriva lor, el 
învinuise pe nedrept și mărturisise împotriva Mântuitorului lumii. 

În mintea lui Saul, nu mai era nici o îndoială că Acela care îi 
vorbea era lisus din Nazaret, Mesia cel mult așteptat, Mângâie- 
torul și Răscumpărătorul lui Israel. „Tremurând și plin de frică”, 
el a întrebat: „Doamne, ce vrei să fac?” „Scoală-te”, i-a zis Domnul, 
„intră în cetate și ţi se va spune ce trebuie să faci.” 

Când slava strălucitoare s-a retras și Saul s-a ridicat de la pământ, 
el a constatat că era cu totul lipsit de vedere. Strălucirea slavei lui 
Hristos fusese prea puternică pentru ochii lui muritori; și atunci 
când ea a dispărut, asupra ochilor lui s-a așezat întunericul nopții. 
El a crezut că această orbire era o pedeapsă de la Dumnezeu pentru 


cruda lui prigonire a urmașilor lui lisus. Într-un întuneric grozav, 
el a bâjbâit în jurul său și tovarășii lui, încremeniţi și plini de teamă, 
„l-au luat de mâini și l-au dus în Damasc”. 

În dimineaţa acelei zile pline de întâmplări, Saul se apropiase 
de Damasc, având simțământul mulțumirii de sine din pricina 
încrederii pe care mai-marii preoţilor o aveau în el. Lui i se încre- 
dinţaseră răspunderi grele. El fusese însărcinat să susțină interesele 
religiei iudaice prin stăvilirea, dacă era cu putință, a răspândirii 
noii credințe în Damasc. El era hotărât ca misiunea sa să fie 
încununată de succes și privea cu ardoare înainte spre experienţele 
pe care le aștepta și care îi stăteau în faţă. 

Dar cât de deosebită, faţă de așteptările sale, era intrarea lui în 
cetate! Lovit cu orbire, neputincios, frământat de remușcări, neștiind 
ce altă pedeapsă îl mai aștepta, el a căutat casa ucenicului Iuda, 
unde, în singurătate, a avut ocazie să cugete destul și să se roage. 

Timp de trei zile, Saul „n-a văzut și n-a mâncat, nici n-a băut 
nimic”. Aceste zile de agonie sufletească au fost pentru el ca niște 
ani. Din nou și din nou, el și-a amintit cu durere sufletească de 
partea pe care o avusese în martiriul lui Ștefan. Cu groază, el a 
cugetat la vina de a fi îngăduit să fie stăpânit de răutatea și 
prejudecata preoţilor și a mai-marilor, chiar și atunci când faţa lui 
Ștefan fusese luminată de strălucirea cerului. Cu sufletul întristat 
și zdrobit, el și-a amintit de multele ocazii în care își închisese 
ochii și urechile față de cele mai izbitoare dovezi și că, neînduplecat, 
a continuat prigonirea credincioșilor lui lisus din Nazaret. 

Aceste zile de profundă cercetare de sine și umilire a inimii au 
fost petrecute într-o deplină singurătate. Credincioşii, fiind averti- 
zaţi despre planul cu care venise Saul în Damasc, se temeau ca nu 
cumva el să se prefacă pentru a-i putea înșela cu mai multă îndemâ- 
nare; și de aceea se ţineau deoparte de el, refuzând să-i arate sim- 
patie. El nu dorea să apeleze la iudeii neconvertiţi, cu care plănuise 
să se unească în prigonirea credincioșilor, căci el știa că ei nici n-ar 
fi vrut să audă istorisirea lui. În felul acesta, el părea să fie lipsit 
de orice simpatie omenească. Singura lui nădejde după un ajutor 
era numai într-un Dumnezeu îndurător și către El striga Saul cu 
inima zdrobită. 

În timpul lungilor ore cât Saul rămăsese singur cu Dumnezeu, 
el și-a amintit multe din pasajele Bibliei cu privire la prima venire 
a lui Hristos. A extras profetiile cu multă grijă și cu o memorie ascuţită 
de convingerea care pusese stăpânire pe mintea sa. Cugetând asupra 
înţelesului acestor profeţii, Saul era uimit de orbirea și înţelegerea 
sa de mai înainte, precum și de orbirea iudeilor în general, care 
dusese la lepădarea lui lisus, ca Mesia cel făgăduit. Acum, toate i 
se păreau clare minţii sale iluminate. El știa că prejudecata și 
necredinta sa de mai înainte i-au întunecat priceperea spirituală și 
l-au împiedicat să vadă în lisus din Nazaret pe Mesia Cel profetizat. 

Predându-se cu totul puterii convingătoare a Duhului Sfânt, 
Saul a văzut greșelile vieţii sale și a recunoscut cât de cuprinzătoare 
erau cerințele Legii lui Dumnezeu. El, care fusese un fariseu mân- 
dru, încrezător că era îndreptăţit prin propriile fapte bune, acum 
se pleacă înaintea lui Dumnezeu în umilinţa și simplitatea unui 
copilaș, mărturisindu-și propria nevrednicie, rugându-se pentru me- 
ritele unui Mântuitor răstignit și înălţat. Saul dorea să ajungă în 
deplină armonie și comuniune cu Tatăl și cu Fiul; și, în dorinţa lui 
fierbinte după iertare și primire, el a înălţat rugăciuni arzătoare la 
tronul milei. 

Rugăciunile fariseului pocăit nu au fost în zadar. Gândurile și 
simțămintele cele mai profunde ale inimii sale au fost transformate 
prin harul dumnezeiesc și însușirile lui nobile au fost aduse în ar- 
monie cu planurile veșnice ale lui Dumnezeu. Hristos și neprihăni- 
rea Lui au devenit pentru Saul de mai mare preţ decât lumea întreagă. 

Convertirea lui Saul este o dovadă izbitoare despre puterea 
minunată a Duhului Sfânt de a-i convinge pe oameni de păcat. El 
crezuse într-adevăr că lisus din Nazaret nesocotise Legea lui Dum- 
nezeu și că învățase pe ucenicii Lui să o socotească fără valoare. 
Dar, după convertirea sa, Saul a recunoscut în lisus pe Acela care 
a venit în lume tocmai pentru apărarea Legii Tatălui Său. El era 
convins că lisus Se afla la temelia întregului sistem iudaic al jertfe- 
lor. El a văzut că la cruce tipul s-a întâlnit cu antitipul și că Iisus 
împlinise profeţiile Vechiului Testament cu privire la Răscumpărătorul 
lui Israel. 


În raportul cu privire la convertirea lui Saul, ne sunt date prin- 
cipii importante pe care trebuie să le avem mereu în minte. Saul a 
fost adus direct în prezenţa lui Hristos. El era acela pe care Hristos 
dorea să-l folosească pentru o lucrare foarte însemnată, acela care avea 
să fie pentru El „un vas ales”; totuși Domnul nu i-a spus dintr-o 
dată despre lucrarea ce-i fusese hotărâtă. El l-a oprit din umblarea 
lui și l-a convins de păcat; dar, când Saul a întrebat: „Doamne, ce 
vrei să fac?”, Mântuitorul l-a pus pe nedumeritul iudeu în legătură 
cu biserica Sa, pentru ca acolo să afle despre voinţa lui Dumnezeu 
faţă de el. 

Lumina cea minunată, care a luminat întunecimea lui Saul, era 
lucrarea Domnului; dar mai era, de asemenea, o lucrare ce urma 
să fie făcută pentru el de către ucenici. Hristos săvârșise lucrarea 
de descoperire și convingere; și acum cel pocăit se găsea în situaţia 
de a învăţa de la aceia pe care Dumnezeu îi rânduise a învăța 
adevărul Său. 

Pe când Saul stătea singur în casa lui Iuda, continuând să înalțe 
rugăciuni și cereri, Domnul S-a arătat în viziune unui ucenic din 
Damasc, „numit Anania”, și i-a spus că Saul din Tars se ruga și 
avea nevoie de ajutor. „Scoală-te, du-te pe ulița care se cheamă 
Dreaptă”, a spus solul ceresc, „și caută în casa lui Iuda pe unul zis 
Saul, un om din Tars. Căci, iată, el se roagă; și a văzut în vedenie 
pe un om, numit Anania, intrând la el, și punându-și mâinile peste 
el, ca să-și capete iarăși vederea.” 

Lui Anania cu greu i-a venit să pună temei pe cuvintele îngerului; 
căci rapoartele despre cruda prigonire a sfinților din Ierusalim 
dusă de Saul se răspândise în lung și în lat. El a îndrăznit să 
protesteze: „Doamne, am auzit de la mulți despre toate relele pe 
care le-a făcut omul acesta sfinților 'Tăi în Ierusalim, ba și aici are 
puteri din partea preoţilor celor mai de seamă, ca să lege pe toţi 
care cheamă Numele Tău”. Însă porunca era hotărâtă: „Du-te, 
căci el este un vas pe care l-am ales ca să ducă Numele Meu înaintea 
Neamurilor, înaintea împăraţilor și înaintea fiilor lui Israel”. 

Ascultând îndrumarea îngerului, Anania l-a căutat pe bărbatul 
care până de curând suflase ameninţare împotriva tuturor celor 
care credeau în Numele lui Iisus; și, punându-și mâinile pe capul 

suferindului pocăit, el a zis: „Frate Saule, Domnul Iisus, care ţi S-a 
arătat pe drumul pe care veneai, m-a trimis ca să capeţi vederea și 
să te umpli de Duhul Sfânt”. 

„Chiar în clipa aceea, au căzut de pe ochii lui un fel de solzi; și 
el și-a căpătat iarăși vederea. Apoi s-a sculat și a fost botezat.” 

În felul acesta, lisus a consfințit autoritatea bisericii Sale organi- 
zate și l-a pus pe Saul în legătură cu instrumentul numit de El pe 
pământ. Hristos are acum o biserică, drept reprezentant al Său pe 
pământ, și ei îi revine lucrarea de a îndruma pe păcătosul pocăit 
pe calea vieții. 

Mulţi nutresc ideea că Îi datorează numai lui Hristos lumina şi 
experiența pe care le au, independent de urmașii Săi recunoscuţi 
de pe pământ. Iisus este Prietenul păcătoşilor și inima Lui este miş- 
cată de durerile lor. El are toată puterea atât în cer, cât și pe pă- 
mânt; însă El îi îndrumă pe păcătoşi la biserică, pe care El a făcut-o 
un canal de lumină pentru lume. 

Când, în mijlocul oarbei lui rătăciri și prejudecăţi, Saul a primit 
o descoperire a lui Hristos, pe care Îl prigonea, el a fost adus în 
legătură directă cu biserica, ce este lumina lumii. În cazul acesta, 
Anania reprezenta atât pe Hristos, cât și pe slujitorii Săi de pe 
pământ, care sunt aleși să lucreze pentru El. În locul lui Hristos, 
Anania a atins ochii lui Saul pentru ca el să primească vederea. În 
locul lui Hristos, el și-a așezat mâinile asupra lui și, rugându-se în 
Numele lui Hristos, Saul a primit Duhul Sfânt. Toate acestea sunt 
făcute în Numele și prin autoritatea lui Hristos. Hristos este Izvorul, 
iar biserica este canalul de comunicare. 


CAPITOLUL 13 


ZILE DE PREGĂTIRE 


După botezul său, Pavel a încetat postul și „a rămas câteva zile 
cu ucenicii, care erau în Damasc. Și, îndată, el a început să propovă- 
duiască în sinagogi că lisus este Fiul lui Dumnezeu”. Cu multă 
îndrăzneală, el vestea pe Iisus din Nazaret ca fiind îndelung aștep- 
tatul Mesia, care „a murit pentru păcatele noastre, după Scripturi; 
... a fost îngropat și a înviat a treia zi”, după cum a fost văzut de 
cei doisprezece și de alţii. „După ei toţi”, a adăugat Pavel, „ca 
unei stârpituri, mi S-a arătat și mie” (1 Cor. 15,3.4.8). Argumentele 
lui din profeție erau așa de convingătoare și străduinţele lui erau 
așa de vădit însoţite de puterea lui Dumnezeu, încât iudeii erau 
daţi de rușine și făcuţi neînstare să-i răspundă. 

Veștile despre convertirea lui Pavel au ajuns la urechile iudeilor 
ca o mare surpriză. El, care plecase la Damasc „cu putere și învoire 
de la preoţii cei mai de seamă” (Fapte 26,12), spre a găsi și a ur- 
mări pe credincioşi, predica acum Evanghelia unui Mântuitor 
răstignit și înălțat, întărind mâinile acelora care erau deja ucenicii 
ei și aducând neîncetat noi convertiți la credinţa căreia i se împotri- 
vise atât de crunt. 

Mai înainte, Pavel fusese cunoscut ca un zelos apărător al religiei 
iudaice și un neobosit prigonitor al urmașilor lui lisus. Curajos, 
independent și stăruitor, talentele și educaţia lui l-ar fi făcut 
destoinic să slujească aproape în orice ramură de activitate. El 
putea judeca cu o extraordinară limpezime și, prin sarcasmul său 
usturător, putea să aşeze pe potrivnicul său într-o lumină de 
neinvidiat. lar acum, iudeii vedeau pe acest tânăr neobișnuit de 
promiţător, unit cu aceia pe care mai înainte el îi prigonea, 
predicând fără teamă în Numele lui Iisus. 

Uciderea unui general în luptă înseamnă o pierdere pentru 
armata lui, însă moartea sa nu dă puteri noi dușmanului. Dar, 

când un bărbat de vază se alătură forţelor potrivnice, nu numai că 
se pierd serviciile lui, dar cei cărora se alătură dobândesc un avantaj 
categoric. Saul din Tars, în drumul său spre Damasc, ar fi putut să 
fie foarte uşor lovit de moarte de Domnul și astfel puterea prigoni- 
toare ar fi fost foarte mult slăbită. Dar, în providența Sa, Dumnezeu 
nu numai că a cruțat viaţa lui Saul, ci l-a și convertit, în felul acesta 
transferând un luptător de frunte din tabăra vrăjmașului în aceea 
a lui Hristos. Vorbitor elocvent și critic aspru, Pavel, cu o fire ho- 
tărâtă și un curaj cutezător, avea tocmai acele însușiri de care era 
nevoie în prima biserică. 

Când Pavel predica pe Hristos în Damasc, toți aceia care îl 
auzeau rămâneau încremeniţi și ziceau: „Nu este el acela care făcea 
prăpăd în Ierusalim, printre cei ce chemau Numele acesta? Și n-a 
venit el aici ca să-i aducă legaţi înaintea preoților celor mai de 
seamă?” Pavel declara că schimbarea credinței sale nu fusese 
determinată de un impuls sau de fanatism, ci el ajunsese la aceasta 
printr-o dovadă covârșitoare. În felul lui de prezentare a Evanghe- 
liei, el a căutat să lămurească profeţiile cu privire la prima venire 
a lui Hristos. El a arătat în mod convingător că aceste profeții se 
împliniseră întocmai în lisus din Nazaret. Temelia credinței lui 
era cuvântul cel sigur al profeției. 

În timp ce Pavel continua să-i îndemne pe înmărmuriţii săi ascul- 
tători „să se pocăiască și să se întoarcă la Dumnezeu” (Fapte 26,20), 
el „se întărea din ce în ce mai mult și făcea de rușine pe iudeii care 
locuiau în Damasc, dovedind că Iisus este Hristosul”. Însă multi 
și-au împietrit inimile, refuzând să răspundă soliei sale, și în curând 
uimirea lor cu privire la convertirea lui s-a schimbat într-o ură 
neîmpăcată, asemenea celei pe care o arătaseră faţă de Iisus. 

Împotrivirea a devenit atât de înverşunată, încât nu i s-a mai 
îngăduit lui Pavel să-și continue lucrarea în Damasc. Un sol ceresc 
îl îndemnă să plece pentru o vreme; și el s-a dus „în Arabia” (Gal. 
1,17), unde a găsit un loc retras și în siguranță. 

Aici, în singurătatea deșertului, Pavel a avut din belșug ocazia 
să studieze și să mediteze în linişte. În tihnă, el şi-a revizuit expe- 
rienţele din trecut și a făcut o temeinică lucrare de pocăință. El 


L-a căutat pe Dumnezeu cu toată inima sa, neodihnindu-se până 
ce n-a știut cu certitudine că pocăinţa lui a fost primită și păcatul 
său, iertat. El tânjea după asigurarea că Iisus avea să fie cu el în 
lucrarea sa viitoare. Şi-a golit sufletul de prejudecățile și tradiţiile 
care până aici îi modelaseră viaţa și a primit învăţătură de la Izvorul 
adevărului. lisus i-a vorbit și l-a întărit în credinţă, revărsând asupra 
lui o bogată măsură de înţelepciune și har. 

Când mintea omului este adusă în comuniune cu mintea lui 
Dumnezeu, cel mărginit cu Cel Nemărginit, efectul asupra corpu- 
lui, minţii și sufletului este mai presus de orice posibilitate de 
preţuire. Într-o asemenea comuniune se găsește cea mai înaltă 
educaţie. Aceasta este metoda lui Dumnezeu de dezvoltare. „Îm- 
prietenește-te dar cu Dumnezeu” (lov 22,21) este solia Sa către 
omenire. 

Solemna însărcinare ce i-a fost dată lui Pavel cu ocazia convor- 
birii lui cu Anania apăsa cu greutate crescândă asupra inimii sale, 
când, ca răspuns la cuvintele: „Frate Saule, capătă-ţi din nou 
vederea!”, Pavel a privit pentru prima dată fața acestui cucernic băr- 
bat, Anania. Sub inspiraţia Duhului Sfânt, el i-a zis: „Dumnezeul 
părinţilor noștri te-a ales să cunoşti voia Lui, să vezi pe cel nepri- 
hănit și să auzi cuvinte din gura Lui; căci Îi vei fi martor faţă de 
toți oamenii, pentru lucrurile pe care le-ai văzut și auzit. Și acum, 
ce zăbovești? Scoală-te, primește botezul, și fii spălat de păcatele 
tale, chemând Numele Domnului” (Fapte 22,13-16). 

Cuvintele acestea erau în armonie cu declaraţia lui lisus, care, 
atunci când l-a oprit pe Saul în drumul său spre Damasc, a spus: 
„M-am arătat ţie, ca să te pun slujitor și martor atât al lucrurilor 
pe care le-ai văzut, cât și al lucrurilor pe care Mă vei vedea 
făcându-le. Te-am ales din mijlocul norodului acestuia și din 
mijlocul Neamurilor, la care te trimit, ca să le deschizi ochii să se 
întoarcă de la întuneric la lumină și de sub puterea Satanei la 
Dumnezeu; și să primească, prin credinţa în Mine, iertare de păcate 
și moștenirea împreună cu cei sfinţiți” (Fapte 26,16-18). 

Meditând tot mai mult asupra acestor lucruri în inima sa, Pavel 
a înțeles din ce în ce mai clar însemnătatea chemării sale „să fie 
apostol al lui Iisus Hristos, prin voia lui Dumnezeu” (1 Cor. 1,1). 

Chemarea sa venise „nu de la oameni, nici printr-un om, ci prin 
lisus Hristos şi prin Dumnezeu Tatăl” (Gal. 1,1). Măreţia lucrării 
ce-i stătea înainte l-a făcut să studieze mai mult Sfintele Scripturi, 
spre a putea predica Evanghelia „nu cu înțelepciunea vorbirii, ca 
nu cumva crucea lui Hristos să fie făcută zadarnică”, „ci într-o 
dovadă dată de Duhul și de putere, pentru ca credinţa tuturor 
acelora care aud să fie întemeiată nu pe înțelepciunea oamenilor, 
ci pe puterea lui Dumnezeu” (1 Cor. 1,17; 2,4.5). 

Cercetând Scripturile, Pavel a aflat că, în cursul veacurilor, dintre 
cei „care au fost chemaţi... nu sunt mulți înţelepţi în felul lumii, 
nici mulţi puternici, nici mulți de neam ales. Dar Dumnezeu a ales 
lucrurile nebune ale lumii, ca să facă de rușine pe cele înțelepte. 
Dumnezeu a ales lucrurile slabe ale lumii, ca să facă de ruşine pe 
cele tari, și Dumnezeu a ales lucrurile josnice ale lumii, și lucrurile 
dispreţuite, ba încă lucrurile care nu sunt, ca să mântuiască pe 
cele ce sunt; pentru ca nimeni să nu se laude înaintea lui Dumnezeu” 
(1 Cor. 1,26-29). Astfel, privind înţelepciunea lumii în lumina 
crucii, Pavel s-a hotărât să nu cunoască „altceva decât pe Iisus 
Hristos și pe El răstignit” (1 Cor. 2,2). 

În tot timpul lucrării sale de mai târziu, Pavel nu a pierdut 
niciodată din vedere Izvorul înțelepciunii și puterii sale. Asculta- 
ţi-l ce spune el cu ani mai târziu: „Pentru mine a trăi este Hristos” 
(Filip. 1,21). Şi iarăși: „Privesc toate aceste lucruri ca o pierdere 
faţă de preţul nespus de mare al cunoașterii lui Hristos Iisus, 
Domnul meu. Pentru El am pierdut toate... ca să câștig pe Hristos 
și să fiu găsit în El, nu având o neprihănire a mea, pe care mi-o dă 
Legea, ci aceea care se capătă prin credinţa în Hristos, neprihănirea 
pe care o dă Dumnezeu, prin credinţă. Și să-L cunosc pe El și 
puterea învierii Lui și părtășia suferințelor Lui” (Filip. 3, 8-10). 

Din Arabia, Pavel s-a întors „din nou la Damasc” „și propo- 
văduia cu îndrăzneală în Numele Domnului”. Neînstare să înfrunte 
înțelepciunea argumentelor lui, „ei căutau să-l omoare”. Porţile 
cetăţii erau păzite zi și noapte cu străşnicie ca să nu îl scape. 
Această vreme de strâmtorare i-a făcut pe ucenici să-L caute pe 
Dumnezeu cu toată seriozitatea; și, în cele din urmă, „într-o noapte, 
ucenicii l-au luat și l-au coborât prin zid, dându-l jos într-o coșniţă” 
(Fapte 9,25). 


După ce a scăpat din Damasc, Pavel s-a dus la Ierusalim, cam 
după trei ani de la convertirea sa. Scopul principal al acestei vizite, 
după cum el însuşi declară mai târziu, a fost „ca să vadă pe Petru” 
(Gal. 1,18). Ajungând în cetatea unde odinioară fusese bine cu- 
noscut ca „Saul prigonitorul”, el „a căutat să se lipească de ucenic; 
dar toți se temeau de el, căci nu puteau să creadă că este ucenic”. 
Le venea foarte greu să creadă că un fariseu atât de bigot, care 
făcuse atât de mult spre a nimici biserica, ar fi putut ajunge un 
urmaș sincer al lui lisus. „Atunci Barnaba l-a luat cu el, l-a dus la 
apostoli și le-a istorisit cum, pe drum, Saul văzuse pe Domnul, 
care i-a vorbit şi cum în Damasc propovăduise cu îndrăzneală în 
Numele lui lisus”. 

Auzind acestea, ucenicii l-au primit ca pe unul dintre ai lor. La 
scurt timp, ei au avut dovada sincerităţii experienţei sale creștine. 
Viitorul apostol al neamurilor era acum în cetatea unde trăiau 
mulţi dintre prietenii lui de odinioară; și acestor conducători iudei 
el dorea să le lămurească profeţiile cu privire la Mesia, care se 
împliniseră prin venirea Mântuitorului. Pavel era încredințat că 
acești învăţători ai lui Israel, cu care fusese odată în relaţii așa 
bune, erau tot așa de sinceri și curaţi la inimă cum fusese el. Însă 
el socotise greșit spiritul fraţilor săi iudei și de aceea a avut de 
suferit o amară dezamăgire în privinţa rapidei lor convertiri. Deși 
„propovăduia cu îndrăzneală în Numele Domnului” și avea discuţii 
puternice „cu evreii care vorbeau grecește”, aceia care stăteau în 
capul bisericii iudaice nu au vrut să creadă, „ci căutau să-l omoare”. 
Inima i s-a umplut de întristare. Bucuros, el și-ar fi dat chiar și 
viaţa, dacă în felul acesta ar fi putut câștiga pe unii la adevăr. Cu 
rușine, el și-a amintit că luase parte în mod activ la martiriul lui 
Ștefan; și, acum, în strădania sa de a șterge pata ce stătea asupra 
unuia învinuit pe nedrept, el căuta să apere adevărul pentru care 
Ștefan își dăduse viaţa. 

Simţind povara pentru aceia care refuzau să creadă, Pavel se 
ruga în templu, după cum însuși mărturisește mai târziu, când a 
avut o viziune; i s-a arătat un sol ceresc care i-a zis: „Grăbește-te, 
ieși iute din Ierusalim, căci nu vor primi mărturisirea ta despre 
Mine” (Fapte 22,18). 

Pavel era înclinat să rămână la Ierusalim, unde putea da piept 
cu împotrivirea. I se părea o faptă de lașitate să fugă, dacă, rămâ- 
nând, ar fi fost în stare să convingă pe vreunul dintre îndârjiții 
iudei despre adevărul soliei Evangheliei, chiar dacă această rămâ- 
nere l-ar fi costat viaţa. De aceea, el a răspuns: „Doamne, ei știu 
că eu băgam în temniţă și băteam prin sinagogi pe cei ce cred în 
Tine; și că, atunci când se vărsa sângele lui Ștefan, martorul Tău, 
eram și eu de față. Îmi uneam încuviințarea mea cu a celorlalți şi pă- 
zeam hainele celor ce-l omorau”. Dar nu era în planul lui Dumnezeu 
ca servul Său să-și primejduiască viaţa, fără să fie necesar; și solul 
ceresc a răspuns: „Du-te, căci te voi trimite departe la Neamuri” 
(Fapte 22,19-21). 

Aflând de această viziune, frații au grăbit plecarea în secret a 
lui Pavel din Ierusalim, de teamă să nu fie omorât. „L-au dus la 
Cezarea, și l-au pornit la Tars.” Plecarea lui Pavel a oprit pentru o 
vreme prigoana înverșunată din partea iudeilor, iar biserica a avut 
un timp de liniște, în care mulți au fost adăugaţi la numărul credin- 
cioșilor. 


CAPITOLUL 14 


ÎN CĂUTAREA ADEVĂRULUI 


În timpul lucrării sale, apostolul Petru i-a vizitat pe credincioșii 
din Lidia. Aici l-a vindecat pe Enea, care timp de opt ani fusese 
țintuit la pat din pricina paraliziei. „Enea, Iisus Hristos te vindecă”, 
a spus apostolul; „scoală-te și fă-ţi patul.” „Enea s-a sculat îndată. 
Toţi locuitorii din Lidia și din Sarona l-au văzut și s-au întors la 
Domnul.” 

La Iope, care era lângă Lidia, trăia o femeie numită Dorca, ale 
cărei fapte bune o făcuseră să fie foarte mult iubită. Ea era o ucenică 
demnă a lui lisus și viaţa ei fusese plină cu fapte de bunătate. Ea 
știa cine avea nevoie de haine călduroase și cine ducea lipsă de 
simpatie și cu dragă inimă slujea celor săraci și întristaţi. Degetele 
ei iscusite erau mult mai active decât limba ei. 

„În vremea aceea, s-a îmbolnăvit și a murit.” Biserica din Iope 
i-a simțit lipsa și, auzind că Petru se găsea la Lidia, credincioşii au 
trimis soli la el ca să-l roage: „Nu pregeta să vii până la noi”. „Petru 
s-a sculat și a plecat împreună cu ei. Când a sosit, l-au dus în odaia 
de sus. Toate văduvele l-au înconjurat plângând și i-au arătat hainele 
și cămășile pe care le făcea Dorca, pe când era cu ele.” Ţinând 
seama de viaţa de slujire pe care o trăise Dorca, nu este câtuși de 
puţin de mirare că ei plângeau și lacrimi fierbinţi cădeau pe trupul 
ei neînsuflețit. 

Pe când privea la tristeţea lor, inima apostolului a fost cuprinsă 
de milă. Apoi, după ce a cerut ca prietenii care plângeau să fie 
scoși din cameră, el a îngenuncheat și s-a rugat fierbinte lui Dumne- 
zeu ca să readucă la viață şi sănătate pe Dorca. Întorcându-se 
spre trupul ei, el a spus: „Tabita, scoală-te! Ea a deschis ochii și, 
când a văzut pe Petru, a stat în capul oaselor”. Dorca fusese de 
mare ajutor bisericii, iar Dumnezeu a socotit potrivit să o aducă 

înapoi din ţara vrăjmașului, pentru ca priceperea și puterea ei să 
poată fi mai departe o binecuvântare pentru alţii și, de asemenea, 
pentru ca, prin această manifestare a puterii sale, lucrarea lui 
Hristos să fie întărită. 

Pe când era încă la Iope, Petru a fost chemat de Dumnezeu să 
ducă Evanghelia lui Corneliu în Cezarea. 

Corneliu era un sutaș roman. El era de neam bogat și nobil 
prin naștere și deţinea o poziţie de încredere și cinste. Deşi prin 
naștere, creștere și educaţie era păgân, totuși, prin legătura lui cu 
iudeii, ajunsese să dobândească cunoștința despre Dumnezeu și I 
se închina cu o inimă credincioasă, dovedindu-și sinceritatea 
credinţei prin mila pe care o avea faţă de cei săraci. Pentru 
binefacerile lui era cunoscut atât în împrejurimi, cât și în locurile 
depărtate și viaţa lui neprihănită îl făcuse să se bucure de un nume 
bun atât printre iudei, cât și printre neamuri. Influenţa lui era o 
binecuvântare pentru toţi aceia cu care venea în contact. Raportul 
inspirat îl descrie ca fiind „cucernic și temător de Dumnezeu, 
împreună cu toată casa lui. El făcea multe milostenii norodului și 
se ruga totdeauna lui Dumnezeu”. 

Crezând în Dumnezeu ca fiind Creatorul cerului și al pămân- 
tului, Corneliu Îi aducea închinare, recunoștea autoritatea Lui și 
căuta sfatul Lui în toate problemele vieţii. El era credincios lui 
Iehova atât în viaţa de familie, cât și în îndatoririle sale oficiale. În 
casa lui ridicase un altar lui Dumnezeu; căci el nu îndrăznea să 
încerce să-și aducă la îndeplinire planurile sau să-și poarte 
răspunderile fără ajutorul lui Dumnezeu. 

Deși credea în profeţii și aștepta venirea lui Mesia, Corneliu 
nu cunoștea Evanghelia așa cum a fost ea descoperită în viaţa și 
moartea lui Hristos. El nu era membru al bisericii iudaice și rabinii 
îl vor fi socotit ca un păgân și un necurat. Dar același Veghetor 
Sfânt, care a spus despre Avraam: „ÎL cunosc”, îl cunoștea și pe 
Corneliu și i-a trimis o solie direct din cer. 

Îngerul i s-a arătat lui Corneliu în timp ce el se ruga. Când sutașul 
a auzit că este chemat pe nume, s-a înspăimântat, totuși a înţeles 
că solul venise de la Dumnezeu și a zis: „Ce este, Doamne?” Îngerul 
a răspuns: „Rugăciunile și milosteniile tale s-au suit înaintea lui 


Dumnezeu și El Și-a adus aminte de ele. Trimite acum niște oameni 
la Iope și cheamă pe Simon, zis și Petru. El găzduiește la un om 
numit Simon tăbăcarul, a cărui casă este lângă mare.” 

Felul lămurit în care au fost date aceste îndrumări, prin care 
s-a amintit chiar și ocupaţia omului la care stătea Petru, dovedește 
faptul că Cerul cunoaște istoria și ocupaţia oamenilor în fiecare 
moment din viaţă. Dumnezeu cunoaște viaţa și ocupaţia lucră- 
torului umil, tot la fel cum cunoaște și viaţa împăratului pe tronul 
lui. 

„Trimite acum niște oameni la Iope și cheamă pe Simon.” În 
felul acesta, Dumnezeu a scos în evidenţă modul în care privește 
EI lucrarea Evangheliei și biserica Sa organizată. Îngerul nu a fost 
însărcinat să-i spună lui Corneliu istoria crucii. Un om, supus 
slăbiciunilor și ispitelor la fel ca sutașul, trebuia să fie acela care 
să-i spună despre Mântuitorul Cel răstignit și înălțat. 

Ca reprezentanți ai Săi printre oameni, Dumnezeu nu alege 
îngeri care nu au căzut niciodată, ci fiinţe omenești, oameni având 
aceleași patimi ca aceia pe care doresc să-i salveze. Hristos a luat 
trup omenesc pentru a putea veni în contact cu oamenii. Era nevoie 
de un Mântuitor divin-omenesc pentru a aduce lumii mântuirea. 
Și bărbaţilor, și femeilor le-a fost încredinţată însărcinarea sacră 
de a face cunoscute „bogăţiile nepătrunse ale lui Hristos” (Ef. 3,8). 

În înțelepciunea Sa, Domnul îi aduce pe aceia care caută adevărul 
și-i pune în legătură cu semeni de-ai lor care cunosc adevărul. 
Este planul cerului ca aceia care au primit lumina să o împărtă- 
șească celor ce se află în întuneric. Omul, trăgându-și destoinicia 
din marele Izvor al înțelepciunii, este făcut instrumentul, unealta 
lucrătoare, prin care Evanghelia își exercită puterea ei transformatoare 
asupra minţii și inimii. 

Corneliu a dat din toată inima ascultare viziunii. După plecarea 
îngerului, sutașul „a chemat două din slugile sale și un sutaș cucernic 
din aceia care-i slujeau în tot timpul; și, după ce le-a istorisit totul, 
i-a trimis la lope”. 

Îngerul, după ce a avut convorbirea cu Corneliu, s-a dus la 
Petru, la Iope. În vremea aceea, Petru se ruga pe acoperișul casei 
sale și citim că „l-a ajuns foamea și a vrut să mănânce. Pe când îi 

pregăteau mâncarea, a căzut într-o răpire sufletească”. Petru 
flămânzise nu numai după hrana fizică. Fiind pe acoperișul casei, 
el putea vedea cetatea Iope și ținutul înconjurător, iar aceasta îl 
făcea să flămânzească după mântuirea semenilor lui. El avea o 
arzătoare dorinţă de a le prezenta din Scripturi profteţiile cu privire 
la suferințele și moartea lui Hristos. 

În viziune, Petru „a văzut cerul deschis și un vas ca o faţă de 
masă mare, legată cu cele patru colțuri, coborându-se ȘI slobozin- 
du-se în jos pe pământ. În ea se aflau tot felul de dobitoace cu 
patru picioare și târâtoare de pe pământ și păsările cerului. Și un 
glas i-a zis: "Petre, scoală-te, taie și mănâncă”. "Nicidecum, Doamne”, 
a răspuns Petru. "Căci niciodată n-am mâncat ceva spurcat sau 
necurat. Lucrul acesta s-a făcut de trei ori și îndată după aceea 
vasul a fost ridicat iarăși la cer.” 

Viziunea aceasta îi aducea lui Petru atât mustrare, cât și învăţă- 
tură. Ea îi descoperea planul lui Dumnezeu — că, prin moartea lui 
Hristos, neamurile aveau să ajungă a fi împreună moștenitoare cu 
iudeii la binecuvântările mântuirii. Căci până la data aceea nici 
unul dintre ucenici nu predicase Evanghelia la neamuri. În mintea 
lor, zidul despărțitor de la mijloc, prăvălit prin moartea lui Hristos, 
încă mai dăinuia și toate străduinţele lor se mărginiseră numai la 
iudei, fiindcă ei considerau că neamurile nu au parte de binecuvân- 
tările Evangheliei. Acum, Domnul căuta să-l înveţe pe Petru că 
planul divin cuprindea întreaga lume. 

Mulţi dintre neamuri ascultaseră cu interes predicile lui Petru 
și ale celorlalți apostoli și mulţi dintre iudeii care vorbeau grecește 
au crezut în Hristos, însă convertirea lui Corneliu avea să fie de o 
mai mare însemnătate printre neamuri. 

Sosise vremea ca biserica lui Hristos să înceapă o fază de lucru 
cu totul nouă. Ușa pe care mulți dintre convertiţii iudei o închise- 
seră în faţa neamurilor trebuia să fie acum larg deschisă. Neamurile 
care primeau Evanghelia trebuiau să fie considerate egale cu cre- 
dincioșii dintre iudei, fără să mai fie necesar să li se mai ceară ritul 
circumciziunii. 

Cu câtă grijă a lucrat Domnul pentru a birui prejudecata împo- 
triva neamurilor, ce fusese întipărită cu atâta putere în mintea lui 


Petru de educaţia iudaică pe care o primise el. Prin viziunea feţei 
de masă și a celor ce erau în ea, El a căutat să scoată din mintea 
apostolului această prejudecată și să-l înveţe adevărul important 
că în ceruri nu se caută la faţa omului; că atât iudeii, cât și neamurile 
sunt la fel de preţioși înaintea lui Dumnezeu; că prin Hristos 
păgânii pot ajunge părtași ai binecuvântărilor și ai privilegiilor 
Evangheliei. 

În timp ce Petru medita asupra însemnătății viziunii, bărbaţii 
trimiși de Corneliu au sosit în Iope și s-au oprit înaintea porții locu- 
inței lui. Atunci, Duhul i-a zis: „lată că sunt trei oameni; scoală-te, 
pogoară-te și du-te cu ei, fără șovăire, căci Eu i-am trimis”. 

Pentru Petru, aceasta era o poruncă ce-l punea la grea încercare 
și la fiecare pas pe care-l făcea era dezgustat de datoria ce i se 
dăduse de împlinit; însă el nu a cutezat să nu asculte. „Petru, deci, 
s-a pogorât și a zis oamenilor acelora: "Eu sunt acela pe care-l 
căutaţi; ce pricină vă aduce?” Ei i-au spus despre singura lor 
însărcinare, zicând: „Sutașul Corneliu, om drept și temător de 
Dumnezeu și vorbit de bine de tot neamul iudeilor, a fost înștiințat 
de Dumnezeu, printr-un înger sfânt, să te cheme în casa lui și să 
audă cuvintele pe care i le vei spune”. 

Ascultând de îndrumările primite chiar atunci de la Dumnezeu, 
apostolul le-a făgăduit să meargă cu ei. În dimineața următoare, el 
a pornit spre Cezarea, însoțit de șase dintre fraţii lui. Aceștia urmau 
să fie martori la tot ce avea să spună sau să facă el în timpul vizitării 
neamurilor, căci Petru știa că avea să fie tras la răspundere pentru 
o încălcare așa de categorică a învățăturilor iudaice. 

Când Petru a intrat în casa acestui bărbat dintre neamuri, Corneliu 
nu l-a salutat ca pe un oricare vizitator, ci ca pe unul onorat de cer 
și trimis la el de Dumnezeu. În Răsărit, este obiceiul ca înaintea 
unui prinţ sau a unui înalt demnitar să te pleci, așa cum copiii se 
plecau înaintea părinţilor lor. Corneliu, copleșit de respect față 
de cineva trimis de Dumnezeu să-l înveţe, a căzut la picioarele 
apostolului să i se închine. Petru s-a îngrozit și, ridicându-l pe 
sutaș, i-a zis: „Scoală-te, și eu sunt om”. 

În timp ce solii lui Corneliu au plecat să-și îndeplinească misi- 
unea, sutașul „chemase acasă la el rudeniile sale și prietenii cei 

mai de aproape”, ca și ei, împreună cu el, să audă predicarea Evan- 
gheliei. Când a ajuns, Petru a găsit o mare mulțime așteptând doritoare 
să asculte cuvintele lui. 

Celor adunaţi, Petru le-a vorbit în primul rând despre obiceiul 
iudeilor, spunând că era socotit ca o călcare a legii ca iudeii să se 
amestece în societatea neamurilor și că săvârșirea acestui lucru 
aducea după sine o pângărire ceremonială. „Ştiţi”, le-a zis el, „că nu 
este îngăduit de Lege unui iudeu să se însoțească împreună cu unul 
de alt neam sau să vină la el; dar Dumnezeu mi-a arătat să nu numesc 
pe nici un om spurcat sau necurat. De aceea am venit fără cârtire 
când m-ati chemat; vă întreb dar, cu ce gând aţi trimis după mine?” 

Atunci, Corneliu a povestit experienţa lui și cuvintele îngerului, 
spunând în încheiere: „Am trimis îndată la tine, și bine ai făcut că 
ai venit. Acum dar, toţi suntem aici înaintea lui Dumnezeu, ca să 
ascultăm tot ce ţi-a poruncit Domnul să ne spui.” 

Petru a zis: „În adevăr, văd că Dumnezeu nu este părtinitor, ci 
că în orice neam, cine se teme de El și lucrează în neprihănire este 
primit de EI”. 

După aceea, mulțimii aceleia de ascultători atenţi, apostolul 
le-a predicat pe Hristos — viaţa Sa, minunile Sale, trădarea și răstig- 
nirea Sa, învierea și înălțarea Sa, precum și lucrarea Sa din ceruri, 
ca Reprezentant și Apărător al omului. Când L-a prezentat celor 
prezenţi pe Iisus, ca fiind singura nădejde a păcătosului, Petru însuși 
a înţeles mult mai bine însemnătatea viziunii pe care o avusese și 
inima lui ardea de spiritul adevărului pe care-l prezenta. 

Deodată, vorbirea a fost întreruptă de coborârea Duhului Sfânt. 
„Pe când rostea Petru cuvintele acestea, S-a pogorât Duhul Sfânt 
peste toţi cei ce ascultau Cuvântul.” Toţi credincioșii tăiați împrejur, 
care veniseră cu Petru, au rămas uimiţi când au văzut că darul 
Duhului Sfânt S-a revărsat și peste neamuri. Căci îi auzeau vorbind 
în limbi și mărind pe Dumnezeu. 

„Atunci Petru a zis: 'Se poate opri apa ca să nu fie botezați 
aceștia, care au primit Duhul Sfânt ca și noi?” Şi a poruncit să fie 
botezați în Numele Domnului lisus Hristos.” 

În felul acesta a fost dusă Evanghelia la aceia care fuseseră 
străini și venetici, făcându-i împreună părtași cu sfinții și membri 


ai casei lui Dumnezeu. Convertirea lui Corneliu și a casei lui alcă- 
tuia primele roade ale unui seceriș ce urma să fie adunat. Din 
această casă, mult cuprinzătoarea lucrare a harului s-a răspândit 
în această cetate păgână. 

Astăzi, Dumnezeu caută suflete atât printre cei de sus, cât și 
printre cei de jos. Sunt mulţi asemenea lui Corneliu, oameni pe 
care Domnul dorește să-i alăture lucrării Sale din lume. Simpatiile 
lor sunt legate de poporul lui Dumnezeu, însă legăturile care îi țin 
de lume îi țin cu tărie. Pentru a lua poziţie pentru Hristos se cere 
curaj moral din partea lor. Trebuie să se depună străduinţe 
deosebite pentru aceste suflete care sunt într-o așa de mare 
primejdie din pricina răspunderilor și legăturilor lor de societate. 

Dumnezeu cheamă lucrători umili și zeloși, care să ducă 
Evanghelia la clasele cele mai de sus. Minuni vor fi săvârșite în 
convertiri sincere — minuni care nu se zăresc acum. Oamenii cei 
mai mari ai acestui pământ nu sunt mai presus de puterea unui 
Dumnezeu ce lucrează prin minuni. Dacă aceia care lucrează 
împreună cu El vor fi oameni care să știe să folosească ocaziile, 
făcându-și datoria plini de curaj și credincioșie, Dumnezeu va 
converti oameni care ocupă poziţii de răspundere, oameni învăţaţi 
și cu influență. Prin puterea Duhului Sfânt, mulți vor primi prin- 
cipiile divine. Convertiţi la adevăr, ei vor deveni unelte în mâna 
lui Dumnezeu pentru a transmite și altora lumina. Ei vor avea o 
povară deosebită pentru alte suflete din această clasă neglijată. 
Timp și bani vor fi consacraţi lucrării Domnului și noi destoinicii 
și puteri se vor adăuga bisericii. 

Deoarece Corneliu trăise în ascultare deplină de toată învăţă- 
tura primită, Dumnezeu a rânduit în așa fel lucrurile, încât i s-a 
făcut cunoscut mai mult adevăr. Un sol din curţile cerești a fost 
trimis atât la ofiţerul roman, cât și la Petru, pentru ca sutașul 
Corneliu să poată ajunge în legătură cu cineva care putea să-l 
conducă la o lumină mai mare. 

În lumea noastră sunt mulți aceia care se găsesc mai aproape 
de Împărăţia lui Dumnezeu decât ne închipuim noi. În această 
întunecată lume a păcatului, Domnul are multe pietre preţioase, 
la care îi va călăuzi pe solii Săi. Pretutindeni se găsesc dintre aceia 

care vor lua poziție pentru Hristos. Mulţi vor preţui înțelepciunea 
de la Dumnezeu mai presus decât orice câștig pământesc și vor 
ajunge credincioși purtători de lumină. Constrânși de iubirea lui 
Hristos, ei vor determina pe alţii să vină la EI. 

Când au auzit că Petru intrase în casa unuia dintre neamuri și 
le-a predicat celor adunaţi acolo, fraţii din Iudea au fost surprinși 
şi s-au simţit jigniţi. Ei se temeau ca nu cumva un asemenea curs 
al lucrurilor, care lor li se părea îndrăzneţ, să aibă drept urmare 
zădărnicirea învăţăturii lor. Cu prima ocazie când l-au întâlnit pe 
Petru, l-au întâmpinat cu o mustrare aspră, zicând: „Ai intrat în 
casă la niște oameni netăiaţi împrejur și ai mâncat cu ei”. 

Petru le-a pus în față întreaga situaţie. Le-a istorisit experiența 
sa în legătură cu viziunea și a susținut că, prin aceasta, el a fost 
îndrumat să nu mai facă deosebirea ceremonială dintre circumcis 
ȘI necircumcis și nici să nu mai socotească pe cei dintre neamuri 
ca fiind necuraţi. El le-a vorbit despre porunca ce-i fusese dată de 
a merge la neamuri, despre venirea solilor, despre călătoria sa la 
Cezarea și despre întâlnirea cu Corneliu. El le-a relatat esenţa 
convorbirii sale cu sutașul, în timpul căreia acesta din urmă îi 
vorbise despre vedenia prin care fusese îndrumat să trimită după 
Petru, 

„Cum am început să vorbesc”, a zis el, povestindu-și experienţa, 
„Duhul Sfânt S-a pogorât peste ei ca și peste noi la început. Și mi-am 
adus aminte de vorba Domnului, cum a zis: "loan a botezat cu 
apă, dar voi veți fi botezați cu Duhul Sfânt”. Deci, dacă Dumnezeu 
le-a dat același dar ca și nouă, care am crezut în Domnul Iisus Hristos, 
cine eram eu să mă împotrivesc lui Dumnezeu?” 

Auzind acest raport, frații n-au mai zis nimic. Convinși că 
umblarea lui Petru era întru totul împlinirea planului lui Dumnezeu 
și că prejudecățile și exclusivismul lor erau cu totul potrivnice 
spiritului Evangheliei, ei au preamărit pe Dumnezeu, zicând: 
„Dumnezeu a dat deci şi neamurilor pocăință, ca să aibă viaţă”. 

În felul acesta, fără să fie discuţii între ei, prejudecata a fost 
înfrântă, exclusivismul statornicit prin obișnuinţa de veacuri a fost 
părăsit și s-a deschis calea ca Evanghelia să fie vestită la neamuri. 


CAPITOLUL 15 


ELIBERAT DIN ÎNCHISOARE 


„Cam pe aceeași vreme, împăratul Irod a pus mâna pe unii din 
biserică, pentru ca să-i chinuiască”. Conducerea Iudeii se afla atunci 
în mâinile lui Irod Agripa, supus lui Claudius, împăratul roman. 
De asemenea, Irod deţinea și poziţa de tetrarh al Galileii. După 
propria mărturisire, el era un prozelit al credinţei iudaice și părea 
foarte zelos în aducerea la îndeplinire a ceremoniilor legii iudaice. 
Dorind să se facă plăcut iudeilor, nădăjduia ca în felul acesta să-și 
asigure slujba și onorurile și a început să le împlinească dorinţele, 
prigonind biserica lui Hristos, prădând casele credincioșilor și 
bunurile lor și întemniţându-i pe membrii de vază ai bisericii. El a 
aruncat în temniţă pe Iacov, fratele lui Ioan, și a trimis un călău 
să-l ucidă cu sabia, așa cum și celălalt Irod rânduise ca profetul 
Ioan să fie decapitat. Văzând că iudeilor le plăceau aceste strădanii 
ale sale, el l-a întemnițat și pe Petru. 

Aceste cruzimi aveau loc în vremea Paştelor. În timp ce iudeii 
sărbătoreau eliberarea lor din Egipt, făcând mare caz de zelul lor 
pentru Legea lui Dumnezeu, ei călcau în același timp în picioare 
fiecare principiu al acestei Legi, prin prigonirea și omorârea celor 
ce credeau în Hristos. 

Moartea lui Iacov a pricinuit mare durere și panică printre 
credincioși. Când a fost întemnițat și Petru, întreaga biserică a 
fost chemată la post și rugăciune. 

Fapta lui Irod de a-l omori pe Iacov a fost lăudată de iudei, 
deși unii s-au plâns de felul în care ea a fost săvârșită, susținând că 
o execuţie publică ar fi intimidat mai puternic atât pe credincioși, 
cât și pe cei care simpatizau cu ei. De aceea, Irod l-a băgat pe 
Petru la închisoare, urmărind să facă mai departe pe placul iudeilor, 
printr-un spectacol public al morţii lui. Dar i s-a spus că nu ar fi 

bine să-l scoată pe acest bătrân apostol ca să fie executat înaintea 
întregului popor, adunat atunci la Ierusalim. Exista temerea ca nu 
cumva scoaterea lui pentru a fi dus la moarte să trezească mila 
mulțimii. 

Preoţii și mai-marii se temeau, de asemenea, ca nu cumva Petru 
să adreseze unul din acele puternice apeluri care, în multe ocazii, 
i-au trezit pe oameni să studieze viaţa și caracterul lui Iisus — apeluri 
pe care ei, cu toate argumentele lor, nu fuseseră în stare să le 
respingă. Zelul lui Petru în apărarea cauzei lui Hristos i-a călăuzit 
pe mulți să ia poziție pentru Evanghelie, iar conducătorii se temeau 
că, dacă i se va îngădui lui Petru să-și apere credinţa înaintea 
mulțimii care venise în cetate să se închine, această mulțime va 
cere regelui eliberarea lui. 

În timp ce, din diferite motive, execuţia lui Petru a fost amânată 
până după Paște, membrii bisericii au avut timp pentru o adâncă 
cercetare a inimii și pentru rugăciuni stăruitoare. Ei s-au rugat 
fără încetare pentru Petru; căci simțeau că lucrarea nu s-ar putea 
lipsi de el. Ei și-au dat seama că au ajuns la un punct unde, fără 
ajutorul deosebit al lui Dumnezeu, biserica lui Dumnezeu ar fi 
fost nimicită. 

În timpul acesta, închinătorii din toate neamurile căutau 
templul care fusese dedicat închinării lui Dumnezeu. Strălucind 
de aur și pietre preţioase, acesta avea o înfățișare plină de frumu- 
seţe și măreție. Însă Iehova nu mai putea fi găsit în acest palat 
atrăgător. Israel, ca naţiune, se despărțise de Dumnezeu. Către 
încheierea lucrării Sale pământești, când a privit pentru ultima 
dată asupra interiorului templului, Domnul Hristos a zis: „lată că 
vi se lasă casa pustie” (Mat. 23,38). Până aici, El numise templul 
casa Tatălui Său; dar când Fiul lui Dumnezeu a trecut dincolo de 
aceste ziduri, prezenţa lui Dumnezeu a fost retrasă pentru 
totdeauna din templul zidit pentru slava Lui. 

Ziua executării lui Petru a fost în cele din urmă hotărâtă, dar 
rugăciunile credincioșilor continuau să se înalțe la ceruri; și, în 
timp ce toate puterile și dragostea inimii lor se înălțau în rugăciuni 
pentru ajutor, îngeri ai lui Dumnezeu vegheau asupra apostolului 
întemnițat. 


Amintindu-și de eliberarea de mai înainte a apostolilor din 
temniță, de data aceasta, Irod a dublat măsurile de precauţie. Pentru 
a împiedica orice posibilitate de eliberare, Petru fusese dat în seama 
a şaisprezece ostași, care, în schimburi diferite, îl păzeau zi și 
noapte. În celula sa, el era aşezat între doi ostași și era legat cu 
două lanţuri, fiecare lanţ fiind prins bine de încheietura mâinii 
unuia dintre ostași. Nu-i era cu putinţă să se miște fără ca ei să 
știe. Cu ușile temniţei bine zăvorâte și o strajă puternică înaintea 
lor, orice posibilitate de eliberare sau scăpare, prin puteri omenești, 
era înlăturată. Însă situaţia disperată pentru om este ocazia lui 
Dumnezeu. 

Petru era întemnițat într-o celulă tăiată în stâncă, ale cărei uși 
erau zăvorâte și ferecate; și ostașii de strajă erau răspunzători de 
păzirea în siguranță a celui închis. Însă zăvoarele, legăturile de 
fier și straja romană, care de fapt înlăturau orice putință de ajutor 
omenesc, nu aveau decât să facă deplină biruinţa lui Dumnezeu în 
eliberarea lui Petru. Irod își ridicase mâna împotriva Celui Atotpu- 
ternic și el avea să fie cu totul înfrânt. Prin folosirea puterii Sale, 
Dumnezeu avea să scape viaţa prețioasă a aceluia pe care iudeii 
unelteau să-l nimicească. 

Era ultima noapte dinaintea execuţiei. Din ceruri, un înger 
puternic este trimis să-l elibereze pe Petru. Porţile puternice care-l 
închideau pe sfântul lui Dumnezeu s-au deschis fără ajutorul mâini- 
lor omenești. Îngerul Celui Preaînalt a trecut prin ele și înapoia 
lui porţile s-au închis fără zgomot. El a intrat în celulă și acolo se 
afla Petru, dormind somnul liniștit al încrederii depline. 

Lumina care-l înconjura pe înger a umplut celula, dar ea nu l-a 
trezit pe apostol. Numai când a simțit atingerea mâinii îngerului și 
a auzit un glas spunând: „Scoală-te iute!”, numai atunci s-a trezit 
pe deplin pentru a vedea celula lui strălucind de lumina cerului și 
un înger plin de o slavă mare stând înaintea lui. El a ascultat mecanic 
de cuvintele ce i-au fost adresate și, sculându-se, și-a ridicat mâinile, 
dându-și prea puţin seama că lanţurile căzuseră de la încheieturile 
mâinilor sale. 

Din nou glasul îngerului îl îndeamnă: „Încinge-te și leagă-ţi în- 
călțţămintele!” și iarăși Petru ascultă în mod mecanic, aţintindu-și 

privirea înmărmurită asupra oaspetelui său și crezând despre sine 
că visează sau are o viziune. Încă o dată îngerul poruncește: 
„Îmbracă-te în haină și vino după mine!” El se mișcă spre ușă, 
urmat de Petru care, deși de obicei era vorbăreţ, acum era mut de 
uimire. Ei au trecut de strajă și au ajuns la poarta cea grea și zăvo- 
râtă, care s-a deschis singură și apoi s-a închis de îndată, în timp 
ce străjerii dinăuntru și de afară stăteau nemișcaţi la posturile lor. 

Au ajuns la a doua ușă, la fel de păzită și pe dinăuntru, și pe 
dinafară. Ea s-a deschis la fel ca prima, fără nici un scârțâit de 
balamale sau zgomot de zăvoare de fier. Ei au ieșit și ușa s-a închis 
tot aşa, fără zgomot. În același fel au trecut ei şi prin a treia poartă 
și au ajuns în plină stradă. Nu este rostit nici un cuvânt; nu se 
aude nici un sunet al pașilor. Îngerul se strecoară înainte, înconjurat 
de o lumină strălucitoare, iar Petru, uimit și crezându-se încă în 
vis, îl urmează pe eliberatorul său. În felul acesta, trec pe o stradă 
și apoi îngerul dispare dintr-o dată, misiunea lui fiind îndeplinită 

Lumina cerească s-a risipit și Petru s-a trezit într-un întuneric 
adânc; însă, pe măsură ce ochii i se obișnuiau cu întunericul, încet, 
încet, acesta părea că se micşorează, și el s-a pomenit singur pe 
strada liniștită, bătut în faţă de aerul rece al nopții. Acum și-a dat 
seama că era liber, într-o parte bine cunoscută a cetăţii; a recunoscut 
locul ca fiind unul pe unde umblase deseori și pe care aștepta să 
treacă în ziua următoare pentru ultima dată. 

S-a străduit să-și reamintească evenimentele petrecute cu câteva 
minute înainte. Şi-a amintit cum adormise legat între cei doi ostași, 
având încălțămintea și hainele scoase. S-a cercetat bine și a con- 
statat că era încălţat și îmbrăcat complet. Încheieturile mâinilor, 
umflate din pricina lanțurilor nemiloase, erau acum fără cătușe. 
Și-a dat seama că eliberarea lui nu era o amăgire, nici un vis și nici 
o viziune, ci o fericită realitate. A doua zi, el trebuia să fie dus la 
moarte; dar, iată, un înger l-a eliberat din închisoare și de la moarte. 
„Când și-a venit Petru în fire, a zis: Acum văd cu adevărat că 
Domnul a trimis pe îngerul Său și m-a scăpat din mâna lui Irod și 
de la tot ce aștepta poporul iudeu'.” 

Îndată, apostolul s-a îndreptat către casa unde erau adunaţi 
fraţii săi și unde în clipa aceea ei se rugau stăruitor pentru el. „A 


bătut la ușa care dădea în pridvor; și o slujnică, numită Roda, a 
venit să vadă cine e. A cunoscut glasul lui Petru și, de bucurie, în 
loc să deschidă, a alergat înăuntru să dea de veste că Petru stă 
înaintea porţii. "Eşti nebună! i-au zis ei. Dar ea stăruia și spunea 
că el este. Ei, dimpotrivă, ziceau: "Este îngerul lur.” 

„Petru însă bătea mereu. Au deschis și au rămas încremeniţi 
când l-au văzut. Petru le-a făcut semn cu mâna să tacă, le-a istorisit 
cum îl scosese Domnul din temniţă”. Şi apoi Petru „a ieșit și s-a 
dus într-alt loc”. Inimile credincioșilor s-au umplut de bucurie și 
laudă, fiindcă Dumnezeu le-a ascultat rugăciunile, scăpându-l pe 
Petru din mâinile lui Irod. 

Dimineaţa, o mare mulţime s-a strâns ca să asiste la executarea 
apostolului. Irod a trimis niște slujbași la închisoare după Petru, 
care avea să fie adus cu un mare fast, cu desfășurare de arme și 
gărzi, nu numai să se asigure că nu scapă, ci și să-i intimideze pe 
toți simpatizanţii și să arate puterea regelui. 

Când păzitorii de dinaintea ușii au văzut că Petru scăpase, au 
fost cuprinși de groază. Li se spusese în mod categoric că aveau să 
răspundă cu viaţa lor pentru viaţa celui dat în grija lor; și din pricina 
aceasta fuseseră foarte atenţi. Când ofiţerii au venit după Petru, 
ostașii erau încă la ușa închisorii, zăvoarele și drugii de fier strânși 
tare, lanţurile erau încă bine prinse de încheieturile mâinilor celor 
doi soldaţi, însă întemniţatul nu mai era. 

Când raportul despre scăparea lui Petru a ajuns la Irod, acesta 
s-a mâniat la culme și s-a înfuriat. Învinuindu-i pe soldaţii din garda 
de la închisoare că nu au fost loiali, a poruncit să fie omorâţi. Irod 
știa că nu o putere omenească l-a scăpat pe Petru, dar era hotărât 
să nu recunoască faptul că o putere divină îi stricase planurile și ast- 
fel s-a așezat într-o poziţie de dispreţuire cutezătoare a lui Dumnezeu. 

Nu mult timp după eliberarea lui Petru din închisoare, Irod s-a 
dus la Cezarea. În timp ce se afla acolo, el a dat un ospăț mare, cu 
scopul de a stârni admiraţia și de a culege aplauzele oamenilor. La 
ospăț luau parte iubitori de plăceri din toate locurile și era belșug 
de mâncare și băutură. Cu mare pompă și fast, Irod a apărut înaintea 
poporului și s-a adresat într-o cuvântare măiastră. Era îmbrăcat 
într-o mantie presărată cu argint și cu aur, care prindea razele 

soarelui în cutele ei strălucitoare. Această scenă măreață uimea 
ochii privitorilor. Măreţia înfățișării sale și puterea limbajului său 
bine ales îi influențau puternic pe cei adunaţi acolo. Cu simțurile 
lor deja pervertite prin mâncăruri și băuturi, ei erau uimiți de 
podoabele lui Irod și vrăjiți de purtarea și cuvântare sa; înnebuniți 
de entuziasm, ei au început să-l lingușească, afirmând că nici un 
muritor nu putea să se înfăţișeze ca el sau să posede o elocvenţă 
atât de sclipitoare. Mai departe, ei au spus că, deoarece mereu îl 
cinstiseră ca pe un conducător, de aici înainte i se vor închina ca 
unui dumnezeu. 

Unii dintre aceia ale căror voci se auzeau acum proslăvind un 
păcătos josnic înălțaseră numai cu câțiva ani mai înainte strigăte 
furioase: „La o parte cu lisus! Răstignește-L, răstignește-L!” Iudeii 
au refuzat să-L primească pe Hristos, ale cărui veșminte, nearătoase 
și adesea prăfuite de drum, acopereau o inimă a iubirii divine. Ochii 
lor nu-L puteau întrezări, sub un exterior umil, pe Domnul vieții și 
al slavei, deși puterea lui Hristos se descoperise înaintea lor în fapte 
pe care un simplu om nu le putea face. Însă ei erau gata să adore, ca 
pe un dumnezeu, pe regele cel mândru, ale cărui veșminte minunate, 
lucrate în argint și aur, acopereau o inimă decăzută și nemiloasă. 

Deși știa că nu merită nici una dintre laudele și preamăririle ce 
i se aduceau, Irod a primit idolatrizarea din partea poporului ca 
pe ceva ce i se cuvenea. Inima îi tresări de bucuria triumfului și o 
strălucire a unei mândrii satisfăcute se răspândi pe fața lui când a 
auzit înălțându-se strigătul: „Glas de Dumnezeu, nu de om!” 

Dar, deodată, o teribilă schimbare a venit asupra lui. Faţa i s-a 
îngălbenit ca de moarte și s-a desfigurat în agonie. Din pori i-au 
ieșit picături de sudoare. Pentru o clipă, a rămas ca străpuns de 
durere și groază; apoi, întorcându-și faţa albă și lividă către prie- 
tenii săi încremeniţi de groază, el a strigat cu glas răgușit și disperat: 
„Acela pe care l-aţi proslăvit ca pe un dumnezeu este lovit de 
moarte”. 

Suferind durerile cele mai chinuitoare, el a fost luat de la locul 
petrecerii și fastului. Cu o clipă mai înainte, fusese obiectul îngâmfat 
al laudei și al adorării acelei mulțimi; acum și-a dat seama că se 
afla în mâinile unui Stăpânitor mai puternic decât el. L-a cuprins 


remușcarea; și-a amintit de neobosita prigonire a urmașilor lui 
Hristos; și-a amintit de nemiloasa poruncă de a-l omori pe nevino- 
vatul Iacov, precum și de planul său de a-l omori pe apostolul Petru; 
el și-a amintit cum, din pricina umilirii sale și în furia lui, dăduse 
curs unei răzbunări nechibzuite asupra gărzii închisorii. El simţea 
că acum Dumnezeu Se ocupa de el, de neîntrânatul prigonitor. El 
nu a găsit nici o ușurare de durerile trupului sau tortura minţii și 
nici nu se aștepta la vreuna. 

Irod era cunoscător al Legii lui Dumnezeu, care spune: „Să nu 
ai alți dumnezei afară de Mine” (Ex. 20,3); şi știa că, primind 
adorarea mulțimii, el umpluse măsura nelegiuirii sale și atrăsese 
asupră-și dreapta mânie a lui Iehova. 

Același înger care coborâse din curţile împărătești spre a-l 
elibera pe Petru fusese solul mâniei şi judecății lui Irod. Îngerul 
l-a lovit pe Petru spre a-l trezi din somn; dar o cu totul altă lovitură 
i-a dat acelui rege nelegiuit, dezgolindu-l de mândria sa și aducând 
asupră-i pedeapsa Celui Atotputernic. Irod a murit în chinurile 
groaznice ale minţii și trupului, sub judecata răsplătitoare a lui 
Dumnezeu. 

Această demonstrare a dreptăţii divine a avut o puternică influ- 
ență asupra poporului. Vestea că apostolul lui Hristos fusese în 
chip miraculos eliberat din temniţă și de la moarte, în timp ce 
prigonitorul lui fusese lovit de blestemul lui Dumnezeu, a fost 
dusă pretutindeni și a devenit mijlocul de călăuzire al multora la 
credinţa în Hristos. 

Experienţa lui Filip, îndrumat de un înger din cer să se ducă la 
locul unde a întâlnit pe cineva care căuta adevărul; a lui Corneliu, 
vizitat de un înger cu o solie de la Dumnezeu; a lui Petru, în închi- 
soare și osândit la moarte, condus de înger afară în siguranță — 
toate acestea arată legătura strânsă dintre cer și pământ. 

Pentru lucrătorul lui Dumnezeu, raportul acestor vizite îngerești 
ar trebui să aducă tărie și curaj. Astăzi, ca și în zilele apostolilor, 
soli cerești trec în lungul și-n latul pământului, căutând să mângâie 
pe cel îndurerat, să apere pe cel nepocăit, să câștige inimile oame- 
nilor la Hristos. Noi nu-i putem vedea personal și totuși ei sunt cu 
noi, călăuzindu-ne, îndrumându-ne și ocrotindu-ne. 

Cerul este apropiat de pământ prin acea tainică scară al cărei 
picior este bine înfipt în pământ, în timp ce capătul de sus atinge 
tronul Celui Infinit. Îngerii urcă şi coboară continuu această scară 
sclipitor de strălucitoare, ducând sus, la Tatăl, rugăciunile celor 
în nevoie și ale celor întristaţi și aducând fiilor oamenilor binecu- 
vântare, nădejde, curaj și ajutor. Acești îngeri de lumină produc o 
atmosferă cerească în jurul sufletului, ridicându-ne către ceea ce 
este nevăzut și veșnic. Cu ochii noștri firești nu le putem privi 
înfățișarea; numai cu o viziune spirituală putem înţelege lucrurile 
cerești. Numai urechea spirituală poate auzi armonia glasurilor 
cerești. 

„Îngerul Domnului tăbărăște în jurul celor ce se tem de EI, şi-i 
scapă din primejdie” (Ps. 34,7). Dumnezeu însărcinează pe îngerii 
Săi să scape pe aleşii Lui din nenorocire, să-i păzească „de ciume, 
care umblă în întuneric” și „de molime, care bântuie ziua-n amiaza 
mare” (Ps. 91,6). Mereu și mereu, îngerii au vorbit cu oamenii 
așa cum vorbește cineva cu un prieten al său și i-a condus la locuri 
sigure. Iarăşi și iarăși, cuvintele încurajatoare ale îngerilor au 
reînsufleţit sufletele doborâte ale credincioșilor, înălțându-le 
gândurile mai presus de lucrurile pământești, făcându-i să vadă 
prin credință veșmintele albe, cununile și ramurile biruitoare de 
finic, pe care le vor primi biruitorii când vor sta în jurul marelui 
tron alb. 

Lucrarea îngerilor este aceea de a se apropia de cel încercat, 
suferind și ispitit. Ei lucrează neobosit în favoarea acelora pentru 
care a murit Hristos. Când păcătoșii sunt aduși acolo încât să se 
predea Mântuitorului, îngerii duc veștile la cer și printre oștile 
cerești este o mare bucurie. „Va fi mai multă bucurie în cer pentru 
un singur păcătos care se pocăiește decât pentru nouăzeci și nouă 
de oameni care n-au nevoie de pocăință” (Luca 15,7). În ceruri, 
se duce un raport despre fiecare străduinţă încununată cu succes, 
depusă de noi spre a risipi întunericul și răspândi cunoștința despre 
Hristos. Când fapta este raportată înaintea Tatălui, bucuria se 
răspândește prin toată oștirea cerului. 

Stăpânirile și puterile cerului veghează asupra luptei pe care, 
în împrejurări ce par descurajatoare, o au de dus slujitorii lui 


Dumnezeu. Noi biruinţe sunt dobândite, noi onoruri câștigate 
atunci când creștinii, grupându-se în jurul steagului Mântuitorului 
lor, pornesc să dea lupta cea bună a credinţei. Toţi îngerii cerului 
sunt în slujba poporului lui Dumnezeu, umil și credincios; și, în 
timp ce oștirea de lucrători a Domnului, de aici, de jos, înalță 
cântecele lor de laudă, corul de sus se unește cu ei, proslăvind pe 
Dumnezeu și pe Fiul Său. 

Avem nevoie să înțelegem misiunea îngerilor mai bine decât o 
facem acum. Ar fi bine să ne amintim că fiecare copil credincios 
al lui Dumnezeu trebuie să conlucreze cu fiinţele cerești. 
Nevăzutele oștiri ale luminii și puterii însoțesc pe cei blânzi și 
umili care cred și se prind de făgăduinţele lui Dumnezeu. Heruvimi, 
serafimi și îngeri neîntrecuți în putere stau la dreapta lui Dumnezeu, 
„toţi duhuri slujitoare trimise să îndeplinească o slujbă pentru cei 
ce vor moșteni mântuirea” (Evr. 1,14). 

CAPITOLUL 16 


SOLIA EVANGHELIEI ÎN ANTIOHIA 


După ce ucenicii au fost alungați din Ierusalim în urma 
prigoanei, solia Evangheliei s-a răspândit cu iuțeală prin ţinuturile 
care se găseau dincolo de hotarele Palestinei; și multe grupe mici 
de credincioși s-au format în centrele mai importante. Unii dintre 
ucenici „au ajuns până în Fenicia, în Cipru și în Antiohia, și propo- 
văduiau Cuvântul”. De obicei, lucrarea lor se mărginea la iudei 
sau la iudeii dintre greci, care în vremea aceea puteau fi găsiți în 
colonii mari în aproape toate orașele lumii. 

Printre locurile amintite, unde Evanghelia a fost primită cu bucurie, 
este și Antiohia — în vremea aceea, capitala Siriei. Comerţul foarte 
întins care se făcea din acest centru populat aducea în oraș mulți 
oameni, de diferite naţionalităţi. Pe lângă aceasta, Antiohia era 
bine cunoscută ca un loc de întâlnire a iubitorilor de odihnă și 
distracție, din pricina așezării ei sănătoase, a împrejurimilor ei 
frumoase, precum și a bogăției, a culturii și a rafinamentului care se 
puteau găsi acolo. În zilele apostolilor, ea ajunsese un oraș al luxului 
și al viciului. 

Evanghelia a fost propovăduită public în Antiohia de către niște 
ucenici din Cipru și Cirene, care au venit aici și „au propovăduit 
Evanghelia Domnului lisus”. „Mâna Domnului era cu ei” și 
străduințele lor sârguincioase au fost răsplătite cu rod. „Un mare 
număr de oameni au crezut și s-au întors la Domnul.” 

„Vestea despre ei a ajuns la urechile Bisericii din Ierusalim, și 
au trimis pe Barnaba până la Antiohia”. Ajungând în acest nou 
câmp de lucru, Barnaba a văzut lucrarea ce fusese săvârșită deja 
prin harul lui Dumnezeu și „s-a bucurat și i-a îndemnat pe toţi să 
rămână cu inimă hotărâtă alipiţi de Domnul”. 

Lucrarea lui Barnaba în Antiohia a fost bogat răsplătită și mulți 
de acolo s-au adăugat la numărul credincioșilor. Deoarece lucrarea 


Acest capitol este bazat pe textul din Fapte 11,19-26; 13,1-3. 


se dezvolta, Barnaba a simţit nevoia de ajutor potrivit, pentru a 
intra pe ușile deschise de providenta lui Dumnezeu; deci, s-a dus 
la Tars să-l caute pe Pavel, care, după ce cu câtva timp mai înainte 
plecase din Ierusalim, lucrase în „ţinuturile Siriei și Ciliciei”, 
vestind „credința pe care căuta s-o nimicească odinioară” (Gal. 
1,21.23). Barnaba a izbutit să-l găsească pe Pavel și să-l convingă 
să se întoarcă cu el spre a-i fi tovarăș în lucrare. 

În populatul oraș al Antiohiei, Pavel a găsit un minunat câmp 
de lucru. Învățătura, înțelepciunea şi râvna lui au exercitat o 
puternică influenţă asupra locuitorilor și vizitatorilor acestui oraș 
de cultură; și el s-a dovedit a fi ajutorul potrivit de care avea nevoie 
Barnaba. Timp de un an, cei doi ucenici au lucrat laolaltă în slujire 
credincioasă, aducând multora cunoștința mântuitoare despre Iisus 
din Nazaret, Răscumpărătorul lumii. 

În Antiohia, ucenicii au fost numiţi pentru prima dată creștini. 
Numele li s-a dat din pricină că subiectul principal al propovăduirii, 
al învăţăturii și al discuţiilor lor era Hristos. Ei istoriseau mereu 
întâmplările care avuseseră loc în timpul lucrării Sale pământești, 
când ucenicii Săi au fost binecuvântaţi cu prezenţa Sa personală. 
Ei stăruiau neobosit asupra învățăturilor și minunilor Sale de 
vindecare. Cu buze tremurânde și cu ochii scăldaţi în lacrimi, ei 
vorbeau despre chinul Său sufletesc din grădină, despre trădarea, 
judecata și executarea Lui, precum și despre răbdarea și umilinţa 
cu care EI îndurase disprețul și chinul la care a fost supus de către 
vrăjmașii Săi, dar și despre mila dumnezeiască cu care S-a rugat 
pentru cei care ÎL prigoniseră. Învierea și înălțarea Sa, precum și 
lucrarea Lui din ceruri, ca Mijlocitor pentru omul căzut, erau 
subiecte asupra cărora simțeau bucuria să se oprească. Pe drept 
cuvânt păgânii îi puteau numi creștini, deoarece ei predicau pe 
Hristos și rugăciunile lor către Dumnezeu le adresau în Numele 
Lui. 

Dumnezeu le dăduse numele de creștini. Acesta este un nume 
regal, dat tuturor acelora care se alătură lui Hristos. Despre acest 
nume scria Iacov mai târziu: „Oare nu bogaţii vă asupresc și vă 
târăsc înaintea judecătorilor? Nu batjocoresc ei frumosul nume 
pe care-l purtaţi?” (Iacov 2,6.7). Şi Petru a declarat: „Dacă suferă 

pentru că este creștin, să nu-i fie rușine, ci să proslăvească pe 
Dumnezeu pentru numele acesta”. „Dacă sunteţi batjocoriți pentru 
Numele lui Hristos, ferice de voi: Fiindcă Duhul slavei, Duhul lui 
Dumnezeu, Se odihnește peste voi” (1 Petru 4,16.14). 

Credincioșii din Antiohia au înţeles că Dumnezeu era gata să 
lucreze în viaţa lor „după plăcerea Lui, și voinţa și înfăptuirea” 
(Filip. 2,13). Trăind, așa cum era situaţia lor, în mijlocul unor 
oameni care părea că se îngrijesc mai puţin de lucrurile de interes 
veșnic, ei au căutat să capteze atenţia celor cu inima sinceră și să 
dea o mărturie pozitivă despre Acela pe care ÎL iubeau și căruia Îi 
slujeau. În lucrarea lor în umilință, ei au învăţat să depindă de 
puterea Spiritului Sfânt, care să facă rodnic cuvântul vieţii. Și astfel, 
în diferitele căi ale vieţii, ei dădeau zilnic mărturie despre credința 
lor în Hristos. 

Exemplul urmașilor lui Hristos din Antiohia ar trebui să fie o 
inspiraţie pentru fiecare credincios ce trăiește astăzi în marile orașe 
ale lumii. În timp ce este după rânduiala lui Dumnezeu ca lucrători 
aleși, consacraţi și cu talente să fie stabiliţi în mari centre popu- 
late, spre a conduce eforturi evanghelistice, tot la fel este scopul 
Său ca membrii comunităţii care trăiesc în aceste orașe să 
folosească talentele date lor de Dumnezeu în lucrarea pentru 
suflete. Bogate binecuvântări sunt puse deoparte pentru aceia care 
se predau cu totul chemării lui Dumnezeu. Când asemenea 
lucrători se străduiesc să câștige suflete pentru lisus, vor vedea că 
mulți, la care niciodată mai înainte nu se putea ajunge în nici un 
alt chip, sunt gata să răspundă unei înțelepte străduinţe personale. 

Lucrarea lui Dumnezeu de pe pământ are azi nevoie de 
reprezentanți vii ai adevărului biblic. Singuri, predicatorii 
consacraţi nu pot face faţă însărcinării de a avertiza marile orașe. 
Dumnezeu cheamă nu numai pe predicatori, ci și pe medici, 
infirmiere, colportori, lucrători biblici şi alți membri laici 
consacraţi, având diferite talente, care cunosc Cuvântul lui 
Dumnezeu și puterea harului Său, să gândească la nevoile orașelor 
neavertizate. Timpul trece repede și este mult de făcut. Orice 
unealtă trebuie pusă la lucru, pentru ca ocaziile prezente să fie cât 
mai înțelept folosite. 


Activitatea lui Pavel în Antiohia, în tovărășie cu Barnaba, l-a 
întărit în convingerea că Dumnezeu l-a chemat să facă o lucrare 
deosebită pentru neamuri. Cu ocazia convertirii lui Pavel, Domnul 
spusese că el avea să ajungă un slujitor al neamurilor, spre a le 
„deschide ochii să se întoarcă de la întuneric la lumină și de sub 
puterea Satanei la Dumnezeu; și să primească, prin credinţa în 
Mine, iertare de păcate și moștenirea împreună cu cei sfințiți” 
(Fapte 28,16). Îngerul care s-a arătat lui Anania spusese despre 
Pavel: „El este un vas pe care l-am ales, ca să ducă Numele Meu 
înaintea neamurilor, înaintea împăraţilor și înaintea fiilor lui Is- 
rael” (Fapte 9,15). Şi Pavel însuși, mai târziu în experiența sa 
creștină, pe când se ruga în templul din Ierusalim, a fost vizitat de 
un înger din cer, care l-a îndemnat: „Du-te, căci te voi trimite 
departe la neamuri” (Fapte 22,21). 

Astfel, Domnul îi dăduse lui Pavel însărcinarea de a intra în 
marele câmp misionar al lumii neamurilor. Spre a-l pregăti pentru 
această întinsă și grea lucrare, Dumnezeu îl adusese în strânsă 
legătură cu Sine și desfășurase înaintea sa fermecătoarea viziune a 
frumuseţii și slavei cerului. Lui i-a fost dată lucrarea de a face 
cunoscută „taina” care fusese „ținută ascunsă timp de veacuri” (Rom. 
16,25), „taina voii Sale” (Ef. 1,9), „care n-a fost făcută cunoscută 
fiilor oamenilor în celelalte veacuri, în felul cum a fost descoperită 
acum sfinților apostoli și prooroci ai lui Hristos, prin Duhul. Că 
adică neamurile sunt împreună moștenitoare cu noi, alcătuiesc un 
singur trup cu noi și iau parte cu noi la aceeași făgăduinţă în Hristos 
lisus, prin Evanghelia aceea, al cărei slujitor”, spune Pavel, „am 
fost făcut eu... Da, mie, care sunt cel mai neînsemnat dintre toți 
sfinţii, mi-a fost dat harul acesta să vestesc Neamurilor bogăţiile 
nepătrunse ale lui Hristos, și să pun în lumină înaintea tuturor care 
este isprăvnicia acestei taine, ascunse din veacuri în Dumnezeu, 
care a făcut toate lucrurile, pentru ca domniile și stăpânirile din 
locurile cerești să cunoască azi, prin biserică, înțelepciunea nespus 
de felurită a lui Dumnezeu, după planul veșnic, pe care l-a făcut în 
Hristos Iisus, Domnul nostru” (Ef. 3,5-11). 

Dumnezeu a binecuvântat din belșug lucrarea lui Pavel și a lui 
Barnaba în răstimp de un an, cât au rămas ei cu credincioșii din 

Antiohia. Dar nici unul dintre ei nu fusese încă în mod oficial 
consacrat lucrării de slujire a Evangheliei. Acum, ei au ajuns la un 
punct în experienţa lor creștină, când Dumnezeu avea să le 
încredinţeze ducerea mai departe a unei grele lucrări misionare, 
în săvârșirea căreia ei aveau să aibă nevoie de fiece folos care 
putea fi dobândit prin mijlocirea bisericii. 

„În biserica din Antiohia erau niște prooroci și învăţători: 
Barnaba, Simon numit Niger, Luciu din Cirene, Manaen... și Saul. 
Pe când slujeau Domnului și posteau, Duhul Sfânt a zis: "Puneţi-Mi 
deoparte pa Barnaba și pe Saul pentru lucrarea la care i-am che- 
mat.” Înainte de a fi trimiși ca misionari în lumea păgână, acești 
apostoli au fost în mod solemn consacraţi lui Dumnezeu prin post 
şi rugăciune, cum și prin punerea mâinilor. În felul acesta, erau 
împuterniciţi de biserică nu numai să înveţe adevărul, ci să îndepli- 
nească și actul botezului și să organizeze biserici, fiind învestiți cu 
deplină autoritate ecleziastică. 

În momentul acesta, biserica creștină intra într-o eră importantă. 
Lucrarea de vestire a soliei Evangheliei printre neamuri avea să 
fie acum urmărită cu putere; și, ca urmare, biserica avea să fie 
întărită printr-un mare seceriș de suflete. Apostolii care fuseseră 
aleși să conducă această lucrare aveau să fie supuși bănuielii, preju- 
decăţii și geloziei. Învățăturile lor cu privire la surparea „zidului 
de la mijloc care-i despărțea” (Ef. 2,14), care despărțise atât de 
mult lumea iudaică de neamuri, în mod firesc avea să atragă asu- 
pră-le învinuirea de erezie; și autoritatea lor ca slujitori avea să fie 
pusă la îndoială de mulţi iudei zeloși și credincioși; Dumnezeu 
prevăzuse greutăţile pe care aveau să le întâmpine servii Săi; și, 
pentru ca lucrarea lor să fie mai presus de orice învinuire, El a 
îndrumat biserica prin descoperire ca ei să fie în mod public puși 
deoparte pentru lucrarea de predicare. Consacrarea lor era o recu- 
noaștere publică a alegerii lor divine, spre a duce neamurilor vestea 
cea bună a Evangheliei. 

Atât Pavel, cât și Barnaba primiseră deja însărcinarea, per- 
sonal, de la Dumnezeu Însuși, iar ceremonia punerii mâinilor nu 
adăugase nici un har în plus sau vreo însușire reală. Aceasta nu 
era decât o formă de recunoaștere a alegerii pentru o slujbă anumită 


și o recunoaștere a autorităţii cuiva în acea slujbă. Prin aceasta, se 
punea sigiliul bisericii asupra lucrării lui Dumnezeu. 

Pentru iudei, această formă avea o mare însemnătate. Când un 
tată iudeu își binecuvânta copiii, cu mult respect își punea mâinile 
peste capetele lor. Când un animal era închinat să fie adus ca jertfă, 
mâna celui învestit cu autoritate preoțească era pusă asupra capului 
victimei. Și când slujitorii bisericii credincioșilor din Antiohia și-au 
pus mâinile asupra lui Pavel și Barnaba, prin lucrarea aceasta ei Îi 
cereau lui Dumnezeu să-Şi reverse binecuvântarea asupra apos- 
tolilor aleși și a consacrării lor pentru lucrarea deosebită pentru 
care fuseseră puși deoparte. 

Mai târziu, s-a abuzat foarte mult de ceremonia punerii mâinilor 
— o importanţă neîndreptăţită a fost legată de acest act, ca şi cum 
o putere se cobora deodată asupra acelora care primeau o asemenea 
consacrare, făcându-i de îndată demni pentru oricare din lucrările 
pastorale. Dar, în punerea deoparte a acestor doi apostoli, nu avem 
nici un raport că ei ar fi primit vreo putere deosebită prin simpla 
faptă a punerii mâinilor. Nu găsim decât simplul raport despre 
întărirea lor prin binecuvântare și despre rezultatul pe care aceasta 
l-a avut asupra lucrării lor viitoare. 

Împrejurările în legătură cu punerea deoparte a lui Pavel și a 
lui Barnaba, prin Duhul Sfânt, pentru o anumită ramură de lucrare, 
arată clar că Domnul lucrează în biserica Sa prin instrumente alese 
de El. Cu ani înainte, când planul lui Dumnezeu cu privire la Pavel 
i-a fost pentru prima dată descoperit prin Însuși Mântuitorul, Pavel 
a fost după aceea pus imediat în legătură cu membrii noii biserici 
organizate în Damasc. Mai mult încă, biserica din locul acela nu a 
fost lăsată multă vreme în întuneric cu privire la experiența 
personală a fariseului convertit. Și acum, când însărcinarea divină 
dată în vremea aceea avea să fie dusă mai bine la îndeplinire, Duhul 
Sfânt, dând din nou mărturie despre Pavel, ca fiind un vas ales 
spre a duce Evanghelia la neamuri, a pus asupra bisericii lucrarea 
de a-i consacra pe el și pe conlucrătorul său. Pe când conducătorii 
bisericii din Antiohia „slujeau Domnului și posteau, Duhul Sfânt 
a zis: "Puneţi-Mi deoparte pe Barnaba și pe Saul pentru lucrarea 

Dumnezeu a făcut biserica Sa de pe pământ un canal de lumină 
și, prin ea, El aduce la cunoștință planurile și voinţa Sa. El nu dă 
unuia dintre servii Săi o experienţă independentă și potrivnică de 
experienţa bisericii însăși. Nici nu dă cuiva o cunoaștere a voinţei 
Sale aparte de întreaga biserică, în timp ce biserica — trupul lui 
Hristos — este lăsată în întuneric. În providenţa Sa, El pune pe 
slujitorii Săi în strânsă legătură cu biserica Sa, pentru ca ei să se 
încreadă mai puţin în ei înșiși și să aibă o încredere mai mare în 
alții pe care El îi călăuzește spre a face să înainteze lucrarea Sa. 

Totdeauna au fost în biserică dintre aceia care sunt mereu 
înclinați către independență. Se pare că ei nu pot înțelege că inde- 
pendenta spiritului face ca instrumentul omenesc să aibă prea multă 
încredere în sine și să se încreadă în propria judecată mai degrabă 
decât să respecte sfatul și să preţuiască mai mult judecata fraților 
săi, mai ales a celor aleși de Dumnezeu în slujba de conducere a 
poporului Său. Dumnezeu a învestit biserica Sa cu autoritate și 
putere deosebită, pe care nimeni nu este îndreptăţit să le nesoco- 
tească sau să le disprețuiască; căci acela care face aceasta dispre- 
țuiește glasul lui Dumnezeu. 

Cei care sunt înclinați să socotească judecata proprie ca fiind 
desăvârșită sunt în mare primejdie. Străduinţa bine chibzuită a lui 
Satana este aceea de a despărţi pe unii ca aceștia de cei care sunt 
canale de lumină prin care Dumnezeu a lucrat la ridicarea și 
întinderea lucrării Sale pe pământ. A neglija sau a disprețui pe 
aceia pe care Dumnezeu i-a ales să poarte răspunderi de conducere 
în legătură cu înaintarea adevărului înseamnă a lepăda mijloacele 
rânduite de El pentru ajutarea, încurajarea și întărirea poporului 
Său. Ca un lucrător din via Domnului să desconsidere aceasta și 
să considere că lumina sa trebuie să nu vină prin nici un alt canal, 
ci direct de la Dumnezeu, înseamnă să se așeze într-o poziţie care 
îl pune în primejdie de a fi înșelat de vrăjmaș și răsturnat la pământ. 
Domnul, în înțelepciunea Sa, a rânduit ca, prin mijlocirea strânsei 
legături care trebuie să fie întreţinută de toţi credincioşii, creștin 
să fie unit cu creştin și comunitate cu comunitate. În felul acesta, 
uneltele omenești vor fi făcute în stare să conlucreze cu Dumnezeirea. 
Fiecare unealtă va fi supusă Duhului Sfânt și toţi credincioșii vor 


fi uniţi într-un efort organizat și bine îndrumat spre a vesti lumii 
fericita nădejde a harului lui Dumnezeu. 

Pavel a privit prilejul ceremoniei întăririi sale prin binecuvântare 
ca marcând începutul unei noi și importante epoci din viaţa sa. De 
aici încolo, a fost socotit începutul apostolatului său în biserica 
creştină. 

In timp ce lumina Evangheliei strălucea cu putere în Antiohia, 
o importantă lucrare era continuată de către apostolii care 
rămăseseră la Ierusalim. În fiecare an, cu ocazia sărbătorilor, mulţi 
iudei din toate ţările veneau la Ierusalim ca să se închine la templu. 
Unii dintre acești peregrini erau oameni pătrunși de o mare evlavie 
şi sârguincioși cercetători ai profeţiilor. Ei nădăjduiau și doreau 
după venirea lui Mesia cel făgăduit, nădejdea lui Israel. În timp ce 
Ierusalimul era plin cu acești străini, apostolii predicau pe Hristos 
cu un curaj neșovăitor, cu toate că-și dădeau seama că făcând 
aceasta îşi puneau mereu viața în primejdie. Duhul lui Dumnezeu 
a pus sigiliul său asupra lucrării apostolilor și mulţi s-au convertit 
la credinţă; și acești convertiți, întorcându-se în căminele lor din 
diferite părți ale lumii, au răspândit sămânţa adevărului printre 
toate neamurile și printre toate clasele sociale. 

Dintre apostolii care au pornit să facă această lucrare s-au evi- 
denţiat în mod deosebit Petru, Iacov și loan, care aveau încredere 
că Dumnezeu îi alesese să predice pe Hristos printre conaționalii 
lor. Ei au lucrat cu credincioșie și înțelepciune, folosindu-se de 
„Cuvântul proorociei făcut și mai tare” (2 Petru 1,19), în străduința 
lor de a convinge „casa lui Israel că Dumnezeu a făcut Domn și 
Hristos pe acest Iisus, pe care” iudeii ÎI răstigniseră (Fapte 2,36). 

CAPITOLUL 17 


SOLI Al EVANGHELIEI 


„Trimiși de Duhul Sfânt”, Pavel și Barnaba, după ce au fost în- 
tăriți prin binecuvântare de către frații din Antiohia, „s-au coborât 
în Seleucia şi de acolo au plecat cu corabia la Cipru”. În felul 
acesta și-au început apostolii prima lor călătorie misionară. 

Cipru era unul dintre locurile în care au fugit credincioșii din 
Ierusalim din pricina prigonirii care a urmat după moartea lui 
Ștefan. Din Cipru veniseră unii la Antiohia și „au propovăduit 
Evanghelia” (Fapte 11,20). Chiar Barnaba era „de neam din Cipru” 
(Fapte 4,36), iar acum, el împreună cu Pavel și însoţiţi și de Ioan 
Marcu, o rudă a lui Barnaba, au vizitat această insulă. 

Mama lui Marcu era o convertită la religia creștină și casa ei 
din Ierusalim era un loc de adăpost pentru ucenici. Acolo, ei erau 
totdeauna siguri că găsesc o primire bună și odihnă potrivită. Cu 
ocazia unei vizite făcute în casa mamei sale, Marcu le-a propus lui 
Pavel și lui Barnaba să-i însoţească în călătoria lor misionară. El 
simțea binecuvântarea lui Dumnezeu în inima sa și dorea mult să 
se consacre pe deplin lucrării slujirii Evangheliei. 

Ajungând la Salamina, apostolii „au vestit Cuvântul lui 
Dumnezeu în sinagogile iudeilor... După ce au străbătut toată in- 
sula până la Pafos, au întâlnit pe un vrăjitor, prooroc mincinos, un 
iudeu, cu numele Bar-lisus, care era cu dregătorul Sergius Paulus, 
un om înţelept. Acesta din urmă a chemat pe Barnaba și pe Saul și 
și-a arătat dorinţa să audă Cuvântul lui Dumnezeu. Dar Elima, 
vrăjitorul — căci așa se tâlcuiește numele lui — le stătea împotrivă 
și căuta să abată pe dregător de la credinţă”. 

Nu fără luptă cedează Satana în faţa lucrării de întemeiere a 
Împărăției lui Dumnezeu pe pământ. Puterile răului sunt mereu la 
lucru într-o luptă neîncetată împotriva instrumentelor alese pentru 


Acest capitol este bazat pe textul din Fapte 13,4-52. 


răspândirea Evangheliei, iar aceste puteri ale întunericului sunt în 
mod deosebit la lucru atunci când adevărul este vestit înaintea oame- 
nilor cu vază și de o integritate deplină. Așa a fost cazul atunci când 
Sergius Paulus, guvernatorul Ciprului, asculta solia Evangheliei. 
Guvernatorul trimisese după apostoli, pentru a fi învăţat cu privire 
la solia pe care ei veniseră să o aducă; atunci, puterile răului au 
căutat ca, prin îndemnurile vrăjitorului Elima, să-l abată de la 
credinţă și astfel să zădărnicească planul lui Dumnezeu. 

În felul acesta, vrăjmașul înfrânt lucrează spre a păstra în 
rândurile sale oameni cu influență care, dacă s-ar converti, ar putea 
aduce un serviciu valoros lucrării lui Dumnezeu. Însă credinciosul 
lucrător al Evangheliei nu trebuie să se teamă că ar fi înfrânt de 
mâna vrăjmașului; căci este privilegiul lui să fie înzestrat cu putere 
de sus spre a se împotrivi oricărei influenţe diavolești. 

Deși atacat cu înverșunare de Satana, Pavel a avut curajul să 
mustre pe acela prin care lucra vrăjmașul. „Fiind plin de Duhul 
Sfânt”, apostolul „s-a uitat ţintă la el, și a zis: 'Om plin de toată 
viclenia şi de toată răutatea, fiul dracului, vrăjmaș al oricărei 
neprihăniri, nu mai încetezi tu să strâmbi căile drepte ale 
Domnului? Acum, iată că mâna Domnului este împotriva ta; vei fi 
orb, și nu vei vedea soarele până la o vreme”. Îndată a căzut peste 
el ceaţă și întuneric, și căuta bâjbâind niște oameni, care să-l ducă 
de mână. Atunci, dregătorul, când a văzut ce se întâmplase, a crezut 
și a rămas uimit de învăţătura Domnului.” 

Vrăjitorul își închisese ochii față de dovezile adevărului 
Evangheliei și Domnul, într-o îndreptăţită mânie, a făcut ca ochii 
lui să nu mai vadă, oprindu-l de a mai primi lumina zilei. Această 
orbire nu avea să fie pentru totdeauna, ci doar pentru un timp, ca 
el să poată fi avertizat să se pocăiască și să caute iertare la Dumnezeu, 
pe care ÎI jignise atât de mult. Tulburarea în care ajunsese a făcut 
fără efect meşteşugitele lui uneltiri împotriva învățăturii lui Hristos. 
Faptul că fusese obligat să bâjbâie în întuneric a dovedit tuturor 
că minunile săvârșite de apostoli, și pe care Elima le denunţase ca 
fiind scamatorii, fuseseră săvârşite prin puterea lui Dumnezeu. 
Dregătorul, convins de adevărul învățăturii propovăduite de apos- 
toli, a primit Evanghelia. 

Elima nu era un om învăţat, totuși era deosebit de potrivit pentru 
a împlini lucrarea lui Satana. Cei care predică adevărul lui Dum- 
nezeu vor întâlni pe șiretul vrăjmaș în multe și felurile înfățișări. 
Uneori, va fi în persoana unui învăţat, dar, de cele mai multe ori, 
în aceea a unui om neștiutor, oameni pe care Satana i-a format 
spre a fi unelte pline de succes în amăgirea sufletelor. Datoria 
slujitorului lui Hristos este aceea de a sta credincios la postul său, 
în temere de Dumnezeu și în puterea tăriei lui. În felul acesta, el 
poate aduce derută în rândurile oștirilor lui Satana și poate fi 
biruitor în Numele Domnului. 

Pavel și cei ce erau împreună cu el și-au continuat călătoria, 
mergând la Perga, în Pamfilia. Drumul le-a fost greu; ei au întâm- 
pinat greutăţi și lipsuri și au avut de înfruntat primejdii din toate 
părțile. În oraşele și cetăţile prin care au trecut și în tot lungul 
singuraticului drum, au fost înconjurați de primejdii văzute și 
nevăzute. Dar Pavel și Barnaba învăţaseră să se încreadă în puterea 
lui Dumnezeu care să-i apere. Inimile lor erau pline de o iubire 
fierbinte pentru sufletele pieritoare. Ca păstori credincioși în 
căutarea oii pierdute, ei nu s-au gândit la liniștea sau comoditatea 
lor. Uitând de ei, nu s-au dat înapoi de la oboseală, foame sau frig. 
Ei nu aveau în minte decât o singură ţintă — salvarea acelora care 
rătăceau departe de staul. 

Aici, Marcu, copleșit de teamă și descurajare, a șovăit pentru 
o vreme în hotărârea sa de a se preda cu totul pentru lucrarea 
Domnului. Neobișnuit cu greutățile, el s-a descurajat din pricina 
primejdiilor și lipsurilor drumului. Ei lucraseră cu succes în 
împrejurări bune; dar acum, din mijlocul împotrivirilor și primej- 
diilor, care atât de adesea lovesc pe lucrătorul ce face pionierat, 
Marcu nu a izbutit să rabde greul ca un bun ostaș al crucii. El mai 
avea încă de învăţat să facă faţă cu o inimă curajoasă primejdiei, 
prigoanei și împotrivirii. Pe măsură ce apostolii mergeau tot înainte, 
temându-se de greutăţi și mai mari, Marcu s-a intimidat și, pier- 
zându-și curajul, a refuzat să meargă mai departe și s-a întors la 
Ierusalim. 

Acest lucru l-a făcut pe Pavel ca, pentru un timp, să-l judece 
pe Marcu foarte nefavorabil, ba chiar cu asprime. Barnaba, pe de 


altă parte, era înclinat să-l scuze din cauza lipsei lui de experienţă. 
El se temea ca nu cumva Marcu să părăsească lucrarea, pentru că 
vedea în el calităţi care aveau să-l facă potrivit a fi un lucrător 
folositor pentru Hristos. În anii de mai târziu, susținerea de către 
el a lui Marcu a fost bogat răsplătită, căci tânărul bărbat s-a predat 
fără rezerve Domnului și lucrării de vestire a soliei Evangheliei în 
câmpuri grele. Sub binecuvântarea lui Dumnezeu și sub înţeleapta 
instruire a lui Barnaba, el s-a dezvoltat astfel încât a ajuns un 
lucrător valoros. 

Mai târziu, Pavel s-a împăcat cu Marcu și l-a primit ca tovarăș 
de lucru. De asemenea, el l-a recomandat colosenilor ca pe unul 
care era un împreună lucrător „pentru Împărăţia lui Dumnezeu” 
și care-i fusese „de mângâiere” (Col. 4,11). Și iarăși, nu cu mult timp 
înainte de moartea sa, el vorbea despre Marcu „ca fiindu-i de folos 
pentru slujbă” (2 Tim. 4,11). 

După plecarea lui Marcu, Pavel și Barnaba au vizitat Antiohia 
Pisidiei și în ziua de Sabat au mers în sinagogile iudeilor și au stat 
jos. „După citirea Legii și Proorocilor, fruntașii sinagogii au trimis 
să le zică: "Fraţilor, dacă aveţi un cuvânt de îndemn pentru norod, 
vorbiţi”.” Fiind astfel invitat să vorbească, „Pavel s-a sculat, a făcut 
semn cu mâna și a zis: "Bărbaţi israeliți și voi care vă temeţi de 
Dumnezeu, ascultați”. Apoi a urmat o minunată cuvântare. El a 
început prin a face un istoric al felului în care Se purtase Domnul 
cu iudeii din vremea eliberării lor din robia egipteană și cum fusese 
făgăduit un Mântuitor din seminţia lui David; și a declarat plin de 
curaj că „din sămânţa lui David, Dumnezeu, după făgăduinţa Sa, 
a ridicat lui Israel un Mântuitor, care este Iisus. Înainte de venirea 
Lui, loan propovăduise botezul credinţei la tot norodul lui Israel. 
Și Ioan, când era la sfârșitul însărcinării lui, a zis: "Cine credeţi că 
sunt eu? Nu sunt Acela; ci iată după mine vine Unul, căruia eu nu 
sunt vrednic să-l dezleg încălțămintea picioarelor”. Astfel, cu pu- 
tere, el a predicat pe lisus ca Mântuitor al oamenilor, Mesia Cel 
profetizat. 

După ce a spus aceste cuvinte, Pavel a mai adăugat: „Fraţilor, 
fii ai neamurilor lui Avraam, și cei ce vă temeţi de Dumnezeu, 
vouă v-a fost trimis Cuvântul acestei mântuiri. Căci locuitorii din 

Ierusalim și mai-marii lor n-au cunoscut pe Iisus; și prin faptul că 
L-au osândit, au împlinit cuvintele proorocilor, care se citesc în 
fiecare Sabat”. 

Pavel nu s-a dat în lături de a spune adevărul lămurit cu privire 
la lepădarea Mântuitorului de către mai-marii iudeilor. „Măcar că 
n-au găsit în El nici o vină de moarte”, a spus apostolul, „totuși ei 
au cerut lui Pilat să-L omoare. Și, după ce au împlinit tot ce este 
scris despre El, L-au dat jos de pe lemn, și L-au pus într-un 
mormânt. Dar Dumnezeu L-a înviat din morți. El S-a arătat, timp 
de mai multe zile, celor ce se suiseră cu El din Galilea la Ierusalim, 
și care acum sunt martorii Lui înaintea norodului.” 

„Și noi vă aducem vestea aceasta bună că făgăduinţa făcută 
părinților noștri Dumnezeu a împlinit-o pentru noi, copiii lor, 
înviind pe Iisus; după cum este scris în psalmul al doilea: "Tu ești 
Fiul Meu, astăzi Te-am născut. Că L-a înviat din morţi, așa că nu 
se va mai întoarce în putrezire, a spus-o când a zis: "Vă voi împlini 
cu toată credincioșia făgăduinţele sfinte, pe care le-am făcut lui 
David!. De aceea mai zice și în alt psalm: "Nu vei îngădui ca Sfântul 
Tău să vadă putrezirea”. Și David, după ce a slujit celor din vremea 
lui, după planul lui Dumnezeu, a murit, a fost îngropat lângă părinții 
săi și a văzut putrezirea. Dar Acela, pe care L-a înviat Dumnezeu, 
n-a văzut putrezirea.” 

Apoi, după ce vorbise lămurit despre împlinirea cunoscutelor 
profeţii cu privire la Mesia, Pavel le-a predicat despre pocăință și 
iertarea păcatelor prin meritele lui lisus, Mântuitorul lor. „Să știți 
dar, fraţilor”, a zis el, „că în El vi se vestește iertarea păcatelor; și 
oricine crede, este iertat prin El de toate lucrurile de care n-aţi 
putut fi iertaţi prin Legea lui Moise.” 

Duhul lui Dumnezeu a însoţit cuvintele vorbite și inimi au fost 
mișcate. Referirea apostolului la profeţiile Vechiului Testament 
și declaraţia sa că acestea se împliniseră în lucrarea lui lisus din 
Nazaret a adus convingere în multe suflete care tânjeau după 
venirea lui Mesia Cel făgăduit. Şi cuvintele pline de asigurare ale 
vorbitorului, că „vestea aceasta bună” a mântuirii era atât pentru 
iudei, cât și pentru neamuri, a adus nădejde și bucurie acelora care 
nu fuseseră numărați printre copiii lui Avraam după trup. 


După ce iudeii au ieșit din sinagogă, „neamurile i-au rugat să le 
vorbească și în Sabatul viitor despre aceleași lucruri”. După ter- 
minarea adunării, „mulți din iudei și din prozeliţii evlavioși”, care 
primiseră în inimile lor vestea aceea bună, adusă lor în ziua aceea, 
„au mers după Pavel și Barnaba, care stăteau de vorbă cu ei și-i 
îndemnau să stăruie în harul lui Dumnezeu”. 

Interesul ivit în Antiohia Pisidiei în urma cuvântării lui Pavel a 
strâns „în Sabatul viitor aproape toată cetatea... ca să audă Cuvântul 
lui Dumnezeu. Iudeii, când au văzut noroadele, s-au umplut de 
pizmă, vorbeau împotriva celor spuse de Pavel și-l batjocoreau.” 

„Dar Pavel și Barnaba le-au zis cu îndrăzneală: "Cuvântul lui 
Dumnezeu trebuia vestit mai întâi vouă; dar fiindcă voi nu-l primiți 
şi singuri vă judecaţi nevrednici de viaţă veșnică, iată că ne întoar- 
cem spre neamuri. Căci așa ne-a poruncit Domnul: Te-am pus ca 
să fii Lumina Neamurilor, ca să duci mântuirea până la marginile 
pământului.” 

„Neamurile se bucurau când au auzit lucrul acesta și preamăreau 
Cuvântul Domnului. Și toţi cei ce erau rânduiţi să capete viaţa 
veșnică au crezut.” Ei s-au bucurat nespus de mult de faptul că 
Hristos îi recunoștea și pe ei drept copii ai lui Dumnezeu și, cu 
inimi recunoscătoare, au ascultat cuvântul predicat. Cei care au 
crezut au dovedit râvnă în a vesti și altora solia Evangheliei și 
astfel „Cuvântul Domnului se răspândea în toată ţara”. 

Cu secole înainte, pana inspiraţiei vorbise despre această 
strângere a neamurilor; însă aceste rostiri profetice fuseseră slab 
înţelese. Osea spusese: „Totuși numărul copiilor lui Israel va fi ca 
nisipul mării, care nu se poate nici măsura, nici număra; și de 
unde li se zicea: "Nu sunteți poporul Meu”, li se va zice: "Copiii 
Dumnezeului Celui viu!” Şi iarăși: „Îmi voi sădi pe Lo-Ruhama 
în ţară, și-i voi da îndurare; voi zice Lui Lo-Ami: "Tu ești poporul 
Meu!” Şi el va răspunde: "Dumnezeul meu!” (Osea 1,10; 2,23). 

Însuși Mântuitorul, în timpul lucrării Sale pământești, a profe- 
tizat despre răspândirea Evangheliei printre neamuri. În pilda 
despre vie, El le-a spus iudeilor nepocăiţi: „Împărăţia lui Dumnezeu 
va fi luată de la voi, și va fi dată unui neam, care va aduce roadele 
cuvenite” (Mat. 21,43). După învierea Sa, El i-a însărcinat pe ucenicii 

Lui să meargă „în toată lumea” și „faceţi ucenici din toate neamu- 
rile”. Nu trebuia să lase pe nimeni neavertizat, ci aveau să predice 
„Evanghelia la orice făptură” (Mat. 28,19; Marcu 16,15). 

Îndreptându-se către neamurile din Antiohia Pisidiei, Pavel şi 
Barnaba nu au încetat să lucreze pentru iudeii de pretutindeni, oriunde 
găseau o ocazie potrivită ca să câștige un ascultător. Mai târziu, în 
Tesalonic, în Corint, în Efes, precum și în alte centre importante, Pavel 
şi conlucrătorii lui au predicat Evanghelia atât iudeilor, cât și 
neamurilor. Însă, de aici înainte, străduinţele lor cele mai mari au 
fost îndreptate spre zidirea Împărăției lui Dumnezeu în ținuturile 
păgâne, printre oamenii care aveau puţină sau nu aveau chiar deloc 
cunoștință despre adevăratul Dumnezeu și despre Fiul Său. 

Inima lui Pavel și a celor care lucrau împreună cu el era atrasă 
către aceia care erau „fără Hristos, fără drept de cetăţenie în Is- 
rael, străini de legămintele făgăduinţei, fără nădejde și fără Dumnezeu 
în lume”. Prin neobosita lucrare a apostolilor faţă de neamuri, 
„Străinii și oaspeţii”, care odinioară „fuseseră depărtaţi”, au aflat 
că au „fost apropiaţi prin sângele lui Hristos” și că, prin credința 
în jertfa Lui ispăşitoare, ei puteau deveni „împreună cetăţeni cu 
sfinţii, oameni din casa lui Dumnezeu” (Ef. 2,12.13.19). 

Înaintând în credință, Pavel a lucrat fără răgaz în vederea clădirii 
Împărăției lui Dumnezeu printre aceia care fuseseră neglijați de 
învățătorii din Israel. El preamărea continuu pe Hristos lisus ca 
„Împăratul împăraţilor și Domnul domnilor” (1 Tim. 6,15) și îi 
îndemna pe credincioși să fie „înrădăcinaţi și zidiţi în El, întăriți 
prin credinţă” (Col. 2,7). 

Pentru cei care cred, Hristos este o temelie sigură. Pe această 
Stâncă vie pot clădi atât iudeii, cât și neamurile. Este destul de 
cuprinzătoare pentru toți și destul de tare pentru a susţine greutatea 
şi povara lumii întregi. Acesta este un fapt recunoscut în mod clar 
chiar de Pavel. În ultimele zile ale lucrării sale, când, adresându-se 
unui grup de credincioși dintre neamuri, care rămăseseră stator- 
nici în iubirea lor faţă de adevărul Evangheliei, apostolul a scris: 
Voi sunteţi „zidiţi pe temelia apostolilor și proorocilor, piatra din 
capul unghiului fiind Iisus Hristos” (Ef. 2,19.20). 

Când solia Evangheliei s-a răspândit în Pisidia, iudeii necredin- 
cioși din Antiohia, în oarba lor prejudecată, „au întărâtat pe femeile 


cucernice cu vază și pe fruntașii cetăţii, au stârnit o prigonire împo- 
triva lui Pavel și Barnaba și i-au izgonit” din ţinutul lor. 

Ucenicii nu s-au descurajat din pricina acestei purtări; și-au 
amintit de cuvintele Învăţătorului lor: „Ferice va fi de voi când 
din pricina Mea oamenii vă vor ocări, vă vor prigoni și vor spune 
tot felul de lucruri rele și neadevărate împotriva voastră! Bucura- 
ți-vă și veseliți-vă, pentru că răsplata voastră este mare în ceruri; 
căci tot așa au prigonit pe proorocii care au fost înainte de voi” 
(Mat. 5,11.12). 

Solia Evangheliei înainta și apostolii aveau toate motivele să se 
simtă încurajați. Munca lor fusese binecuvântată din belșug printre 
locuitorii din Antiohia Pisidiei, iar credincioșii pe care ei îi lăsaseră 
să ducă singuri, pentru o vreme, lucrarea mai departe „erau plini 
de bucurie și de Duhul Sfânt”. 

CAPITOLUL 18 


PREDICAREA PRINTRE PĂGÂNI 


Din Antiohia Pisidiei, Pavel și Barnaba s-au dus la Iconia. În 
acest loc, ca și în Antiohia, ei și-au început lucrarea în sinagoga 
celor de neam cu ei. Rezultatul a fost o mare biruință; „o mare 
mulțime de iudei și de greci au crezut”. Dar în Iconia, ca și în alte 
părți unde au lucrat apostolii, „iudeii care n-au crezut au întărâtat 
și au răzvrătit sufletele neamurilor împotriva fraților”. 

Totuşi, apostolii nu au fost abătuţi de la însărcinarea lor; căci 
mulți au primit Evanghelia lui Hristos. Cu toată împotrivirea, 
invidia și prejudecata, ei și-au continuat lucrarea „și vorbeau cu 
îndrăzneală în Domnul”; și Dumnezeu „adeverea Cuvântul privitor 
la harul Său și îngăduia să se facă semne și minuni prin mâinile 
lor”. Aceste dovezi ale aprobării divine au avut o puternică influenţă 
asupra acelora ale căror minţi au fost deschise convingerii, iar 
convertiții la Evanghelie se înmulțeau. 

Popularitatea crescândă a soliei duse de apostoli i-a umplut pe 
necredincioșii iudei de invidie și ură și ei s-au hotărât să oprească 
de îndată lucrarea lui Pavel și a lui Barnaba. Folosindu-se de ra- 
poarte false și exagerate, ei au făcut ca autorităţile să se teamă că 
întreaga cetate era în primejdie de a fi întărâtată la răscoală. Ei au 
declarat că mulţi se alăturau apostolilor și au sugerat gândul că 
prin aceasta se urmăreau planuri ascunse și primejdioase. 

Ca urmare a acestor învinuiri, ucenicii au fost în repetate 
rânduri aduși înaintea autorităţilor; însă apărarea lor a fost atât 
de lămurită și mișcătoare și prezentarea învăţăturii lor, atât de 
liniștită și pe înţeles, încât a exercitat o puternică influenţă în 
favoarea lor. Deşi aveau prejudecăţi împotriva lor, din cauza decla- 
rațiilor false pe care le auziseră, judecătorii nu au îndrăznit să-i 
osândească. Ei nu puteau decât să recunoască faptul că învăţăturile 


Acest capitol este bazat pe textul din Fapte 14,1-26. 


lui Pavel și ale lui Barnaba ţinteau să-i facă pe oameni virtuoși, 
cetăţeni supuși legilor, și că morala și ordinea cetăţii ar fi sporit 
dacă ar fi fost primite adevărurile propovăduite de apostoli. 

Din pricina împotrivirii pe care au întâmpinat-o ucenicii, s-a 
făcut o mare publicitate soliei adevărului; iudeii au văzut că stră- 
duinţele lor de a spulbera lucrarea noilor învăţători au avut ca rod 
tocmai o adăugare a multora la noua credinţă. „Mulțimea din cetate 
s-a dezbinat: unii erau cu iudeii, alții cu apostolii.” 

Mai-marii iudeilor erau atât de înfuriaţi din pricina întorsăturii 
pe care o luaseră lucrurile, încât s-au hotărât să-și atingă scopul 
prin violență. Întărâtând pornirile cele mai josnice ale unei mulţimi 
neștiutoare și gălăgioase, ei au reușit să dea loc la o tulburare pe 
care au atribuit-o învăţăturii date de ucenici. Prin această falsă 
învinuire, ei nădăjduiau să câștige ajutorul judecătorilor în scopul 
împlinirii planurilor lor. Ei au hotărât să nu le dea apostolilor nici 
o ocazie de a se apăra, făcând ca mulţimea să intervină împroșcân- 
du-i cu pietre pe Pavel și pe Barnaba, punând în felul acesta capăt 
lucrării lor. 

Prietenii apostolilor, deși necredincioși, i-au avertizat cu privire 
la planurile răutăcioase ale iudeilor și au stăruit de ei să nu se 
expună, fără să fie nevoie, furiei gloatei, ci mai bine să-și scape 
viaţa. Prin urmare, Pavel și Barnaba au plecat în taină din Iconia, 
lăsându-i pe credincioși să ducă mai departe ei singuri, pentru o 
vreme, lucrarea de acolo. Însă niciodată ei nu au părăsit acest loc 
pentru totdeauna, ci și-au propus să se întoarcă, după potolirea 
tulburării, și să-și desăvârșească lucrarea începută. 

În fiecare veac și în orice loc, solii lui Dumnezeu au fost chemaţi 
să întâmpine o cruntă împotrivire din partea acelora care, cu bună 
știință, aleg să lepede lumina cerului. Deseori, prin prezentări greșite 
și prin minciuni, vrăjmașii Evangheliei în aparenţă au biruit, 
închizând ușile prin care solii lui Dumnezeu ar fi putut ajunge la 
oameni. Însă aceste uși nu pot rămâne pentru totdeauna închise; 
și, adesea, când slujitorii lui Dumnezeu s-au întors după o vreme 
spre a-și relua lucrul, Domnul a lucrat cu putere pentru ei, 
făcându-i în stare să realizeze momente de amintiri spre slava 
Numelui Său. 

Alungaţi de persecuție din Iconia, apostolii au mers la Listra și 
Derbe, în Licaonia. În mare măsură, aceste oraşe erau locuite de 
niște oameni păgâni și superstiţioși, însă printre ei erau și unii 
gata să asculte și să primească solia Evangheliei. În locurile acestea 
și în ținutul înconjurător s-au hotărât apostolii să lucreze, sperând 
să evite prejudecata și prigoana iudeilor. 

La Listra, nu era nici o sinagogă a iudeilor, deși locuiau câțiva 
iudei în oraș. Mulţi dintre locuitorii din Listra se închinau într-un 
templu dedicat lui Jupiter. Când Pavel și Barnaba s-au arătat în 
oraş și, strângându-i pe locuitorii orașului în jurul lor, le-au explicat 
adevărurile simple ale Evangheliei, mulți au căutat să pună în legă- 
tură aceste învățături cu credinţa lor superstiţioasă și închinarea 
la Jupiter. 

Apostolii s-au străduit să le împărtășească acestor idolatri cunoștința 
despre Dumnezeul Creator și despre Fiul Său, Mântuitorul neamu- 
lui omenesc. Mai întâi, ei le-au îndreptat atenţia către lucrurile 
minunate ale lui Dumnezeu - soarele, luna și stelele, frumoasa 
rânduială în care se succed anotimpurile, munţii cu crestele înzăpe- 
zite, pomii cei mândri și înalți, precum și alte felurite minuni ale 
naturii — care arată o înțelepciune ce nu poate fi înțeleasă de mintea 
omenească. Prin aceste lucrări ale Atotputernicului, apostolii au 
condus mintea păgânilor la meditare asupra marelui Conducător 
al universului. 

Lămurindu-le aceste adevăruri fundamentale cu privire la Cre- 
ator, apostolii le-au vorbit celor din Listra despre Fiul lui Dumnezeu, 
care a venit din ceruri în lumea noastră fiindcă i-a iubit pe fiii oame- 
nilor. Ei le-au vorbit despre viaţa și lucrarea Sa, despre lepădarea Lui 
de către aceia pe care venise să-i salveze, despre judecata și răstignirea 
Sa și despre învierea și înălțarea Sa la ceruri, unde slujește ca Mijlocitor 
pentru om. Astfel, în spiritul și puterea lui Dumnezeu, Pavel și Barnaba 
au predicat Evanghelia în Listra. 

Odată, pe când le vorbea oamenilor despre lucrarea lui Hristos 
ca vindecător al celor bolnavi și suferinzi, Pavel a văzut printre 
ascultătorii săi pe un olog, ai cărui ochi erau aţintiţi asupra lui și 
care a primit și a crezut cuvintele sale. Inima lui Pavel a simţit 
iubire pentru omul acesta suferind, la care „a văzut că are credință 


ca să fie tămăduit”. În fața mulțimii idolatre, Pavel i-a poruncit 
ologului să se ridice în picioare. Până aici, suferindul nu fusese în 
stare să se ridice; dar acum a ascultat de îndată porunca lui Pavel 
și, pentru prima dată în viaţa sa, a stat pe picioarele lui. Împreună 
cu acest efort al credinţei a venit și putere și el, care fusese olog, a 
sărit „şi a început să umble”. 

„La vederea celor făcute de Pavel, noroadele şi-au ridicat glasul 
și au zis în limba liconiană: 'Zeii s-au pogorât la noi în chip 
omenesc'.” Aceste cuvinte erau în legătură cu o tradiţie a lor, că 
zeii vizitau câteodată pământul. Pe Barnaba l-au numit Jupiter, 
tatăl zeilor, din pricina înfățișării sale ce insufla respect, a purtării 
lui demne, precum și din pricina blândeţii și a bunăvoinţei exprimate 
pe faţa lui. Pe Pavel l-au crezut a fi Mercur, „pentru că mânuia 
cuvântul”, plin de râvnă, activ și elocvent în cuvinte de avertizare 
și îndemnare. 

Cei din Listra, grabnici să-și arate recunoştinţa, au stăruit pe 
lângă preotul lui Jupiter ca să dea cinste apostolilor; și el „a adus 
tauri și cununi înaintea portilor, și voia să le aducă jertfă, împreună 
cu noroadele”. Pavel și Barnaba, care căutaseră un loc retras unde 
să se odihnească, nu știau nimic de aceste pregătiri. Dar, în curând, 
atenţia le-a fost atrasă de sunete de instrumente muzicale și de 
strigătele pline de înflăcărare ale unei mari mulțimi, care venise la 
casa unde stăteau ei. 

Când apostolii au înţeles cauza acestei vizite și a agitaţiei ce o 
însoțea, „și-au rupt hainele” și „au sărit în mijlocul norodului”, în 
speranţa de a opri faptele lor. Cu un glas puternic și răsunător, 
care se ridica deasupra strigătelor norodului, Pavel a cerut să fie 
ascultat și, de îndată ce tumultul a încetat, el a spus: „Oamenilor, 
de ce faceți lucrul acesta? Şi noi suntem oameni de aceeași fire cu 
voi; noi vă aducem o veste bună, ca să vă întoarceţi de la aceste 
lucruri deșarte la Dumnezeul cel viu, care a făcut cerul, pământul 
și marea și tot ce este în ele. El, în veacurile trecute, a lăsat pe 
toate neamurile să umble pe căile lor, măcar că, drept vorbind, nu 
s-au lăsat fără mărturie, întrucât v-a făcut bine, v-a trimis ploi din 
cer și timpuri roditoare, v-a dat hrană din belșug și v-a umplut 
inimile de bucurie.” 

Cu toată hotărâta tăgăduire a apostolilor, că ei ar fi divini, și cu 
toată străduinţa lui Pavel de a îndrepta minţile oamenilor către 
adevăratul Dumnezeu, ca fiind Singurul care este vrednic de 
închinare, a fost aproape cu neputinţă să-i abată pe păgâni de la 
gândul lor de a le aduce sacrificii. Atât de puternică fusese credința 
acestor oameni — că ei erau în adevăr zei — și atât de puternică 
înflăcărarea lor, încât erau îndărătnici în a-și recunoaște greșeala. 
Raportul ne spune că de-abia au putut fi împiedicaţi de la acțiunea 
lor.. 

Locuitorii din Listra susțineau că ei văzuseră cu ochii lor pute- 
rea miraculoasă a apostolilor. Ei văzuseră un olog, care niciodată 
mai înainte nu fusese în stare să meargă, ajuns să se bucure de o 
deplină sănătate și putere. Numai după o puternică lucrare de 
convingere din partea lui Pavel şi o amănunțită lămurire cu privire 
la însărcinarea sa și a lui Barnaba, ca reprezentanţi ai Dumnezeului 
cerului și ai Fiului Său, marele Tămăduitor, oamenii s-au 
înduplecat să renunțe la planurile lor. 

Lucrarea lui Pavel și a lui Barnaba la Listra a fost dintr-o dată 
împiedicată de răutatea unor „iudei veniţi din Antiohia și Iconia”, 
care, aflând despre succesul lucrării apostolilor printre iconieni, 
s-au hotărât să-i urmărească și să-i prigonească. Ajungând la Listra, 
iudeii aceștia au izbutit repede să le insufle oamenilor aceeași 
amărăciune de spirit la care îi mâna mintea lor. Prin relatări 
neadevărate și calomniere, cei care până nu de mult îi socotiseră 
pe Pavel și Barnaba ca fiinţe divine au ajuns să creadă că, de fapt, 
apostolii erau mai răi decât ucigașii și că meritau moartea. 

Dezamăgirea pe care au suferit-o cei din Listra, neîngăduin- 
du-li-se privilegiul de a aduce sacrificii apostolilor, i-a pregătit să 
se întoarcă împotriva lui Pavel și Barnaba cu o înflăcărare aproape 
la fel cu aceea cu care îi proslăvise ca zei. Întărâtaţi de iudei, ei au 
făcut planul de a-i ataca pe apostoli. Iudeii îi îndemnau să nu-i 
îngăduie lui Pavel nici o ocazie de a vorbi, afirmând că, dacă ei 
aveau să-i ofere acest privilegiu, el va vrăji norodul. 

În curând, planurile ucigașe ale vrăjmașilor Evangheliei au fost 
aduse la îndeplinire. Supunându-se influenţei răului, cei din Listra 
au ajuns stăpâniţi de o furie satanică și, prinzându-l pe Pavel, l-au 


împroșcat cu pietre fără nici o milă. Apostolul a crezut că-i sosise 
sfârșitul. Martiriul lui Ștefan, precum și partea crudă pe care el 
însuși o avusese cu acea ocazie i-au revenit viu în minte. Plin de 
vânătăi și zdrobit de durere, el a căzut la pământ, iar gloata înfuriată 
l-a „târât afară din cetate, crezând că a murit”. 

În acest ceas întunecos al încercării, grupa de credincioși din 
Listra, care prin lucrarea lui Pavel și a lui Barnaba au fost convertiți 
la credinţa lui lisus, au rămas sinceri și statornici. Împotrivirea lip- 
sită de rațiune și crunta prigoană din partea vrăjmașilor lor n-au 
făcut decât să întărească credinţa acestor fraţi devotați; acum, în 
faţa primejdiei și a batjocurii, ei și-au dovedit sinceritatea, adunân- 
du-se întristaţi în jurul trupului aceluia pe care îl socoteau mort. 

Nu mică le-a fost însă surpriza când, în mijlocul bocetelor lor, 
apostolul și-a ridicat deodată capul și a sărit în picioare, rostind 
cuvinte de laudă la adresa lui Dumnezeu. Pentru credincioși, 
această neașteptată revenire a servului lui Dumnezeu a fost privită 
ca o minune a puterii divine și a părut că pune sigiliul cerului 
asupra schimbării credinţei lor. Ei s-au bucurat cu o fericire de 
nedescris și L-au lăudat pe Dumnezeu cu o credinţă reînnoită. 

Printre cei convertiți din Listra și care au fost martori oculari 
ai suferințelor lui Pavel, era și unul care după aceea avea să ajungă 
un însemnat lucrător pentru Hristos și care avea să împartă cu 
apostolul greutăţile și bucuriile lucrării de pionier în câmpuri grele. 
Acesta era un tânăr cu numele Timotei. Când Pavel a fost târât 
afară din cetate, acest tânăr ucenic era printre aceia care au stat 
lângă trupul lui ce părea fără viaţă și care l-a văzut ridicându-se 
plin de vânătăi și acoperit cu sânge, dar rostind cuvinte de laudă, 
fiindcă i se îngăduise să sufere pentru Hristos. 

În ziua următoare împroșcării lui Pavel cu pietre, ucenicii au 
plecat spre Derbe, unde lucrarea lor a fost binecuvântată și multe 
suflete au fost conduse să-L primească pe Hristos ca Mântuitor. 
Dar, „după ce au propovăduit Evanghelia în cetatea aceasta și au 
făcut mulţi ucenici”, nici Pavel și nici Barnaba nu s-au mulțumit 
să înceapă lucrarea în vreun loc fără a întări credinţa convertiţilor 
pe care fuseseră nevoiți ca, pentru o vreme, să-i lase singuri în 
locurile unde lucraseră de curând. Și astfel, fără teamă de primejdie, 

„s-au întors la Listra, la Iconia și la Antiohia, întărind sufletele 
ucenicilor. El îi îndemna să stăruie în credință”. Mulţi primiseră 
vestea cea bună a Evangheliei și s-au expus astfel batjocurii și 
împotrivirii. Pe aceștia apostolii au căutat să-i întărească în credinţă, 
pentru ca lucrarea făcută să dăinuiască. 

Ca un important factor în creșterea spirituală a noilor convertiți, 
apostolii i-au înconjurat cu multă grijă, ocrotindu-i la adăpostul 
rânduielilor Evangheliei. În mod cuvenit, au fost organizate biserici 
pretutindeni, în Iconia și Pisidia, unde erau credincioși. În fiecare 
biserică, au fost aleși slujbași și au fost stabilite rânduieli și ordine 
de comportare în vederea împlinirii tuturor lucrărilor de care 
depindea bunăstarea spirituală a credincioșilor. 

Aceasta era potrivit planului Evangheliei de a uni într-un corp 
pe toţi credincioșii în Hristos, și Pavel avea grijă să aducă acest 
plan totdeauna la îndeplinire în lucrarea sa. Cei care în vreun loc 
erau conduși, prin lucrarea sa, să primească pe Hristos ca 
Mântuitor, erau la timpul cuvenit organizaţi într-o biserică. Chiar 
și atunci când credincioșii erau puţini la număr, el făcea acest 
lucru. În felul acesta, creştinii erau învățați să se ajute unul pe 
altul, amintindu-și făgăduinţa: „Căci acolo unde sunt doi sau trei 
adunaţi în Numele Meu, sunt și Eu în mijlocul lor” (Mat. 18,20). 

Și Pavel nu uita bisericile astfel întemeiate. Grija de aceste 
biserici dăinuia în mintea lui ca o povară mereu crescândă. Oricât 
de mică ar fi fost grupa, ea era totuși obiectul continuei lui purtări 
de grijă. Cu multă gingășie, el veghea asupra bisericilor mai mici, 
dându-și seama că ele aveau nevoie de o grijă deosebită, pentru ca 
membrii lor să poată fi pe deplin întemeiaţi în adevăr și învăţaţi să 
depună sforțţări stăruitoare și neegoiste pentru cei din jurul lor. 

În toate străduințele lor misionare, Pavel şi Barnaba au căutat 
să urmeze exemplul lui Hristos, de sacrificiu de bunăvoie și de 
lucrare credincioasă și plină de râvnă pentru suflete. Cu o vedere 
limpede, zeloși și neobosiţi, ei nu luau în seamă obiceiurile lor sau 
confortul personal, ci, cu o grijă plină de rugăciune și cu neîncetată 
activitate, ei semănau sămânţa adevărului. Și o dată cu semănarea 
seminţei, apostolii se îngrijeau să dea tuturor acelora care luau 
poziţie pentru Evanghelie îndrumarea practică ce era de o nespusă 


valoare. Acest spirit zelos și plin de temere sfântă lăsa în mințile 
noilor ucenici o impresie dăinuitoare cu privire la importanţa soliei 
Evangheliei. 

Când bărbaţi promiţători și capabili erau convertiți, ca în cazul 
lui Timotei, Pavel și Barnaba își dădeau toată stăruința ca să le 
arate nevoia de a lucra în via Domnului. Și, când apostolii plecau 
spre a merge în alt loc, credința acestor oameni nu scădea, ci, 
dimpotrivă, creștea mai mult. Ei fuseseră învăţaţi în mod credincios 
cu privire la calea Domnului și li se arătase cum să lucreze neegoist, 
zelos și stăruitor pentru salvarea semenilor lor. Această atentă 
instruire a noilor convertiți era un important factor în remarcabilul 
succes care îi însoțea pe Pavel și Barnaba în lucrarea lor de propo- 
văduire a Evangheliei în ţările păgâne. 

Prima călătorie misionară se apropia cu grăbire de încheiere. 
Încredințând Domnului noile biserici organizate, apostolii au mers 
în Pamfilia, „au vestit Cuvântul în Perga și s-au pogorât la Atalia. 
De acolo, au mers cu corabia la Antiohia”. 

CAPITOLUL 19 


IUDEI ŞI NEAMURI 


Ajungând la Antiohia din Siria, de unde fuseseră trimiși în 
lucrarea lor, Pavel și Barnaba au profitat de prima ocazie pentru 
a-i strânge pe credincioși „și au istorisit tot ce făcuse Dumnezeu 
prin ei, și cum deschisese neamurilor ușa credinţei” (Fapte 14,27). 
Biserica din Antiohia era mare și creștea mereu. Centru al activităţii 
misionare, ea era una dintre cele mai importante grupe de credincioși 
creștini. Membrii ei erau alcătuiți din diferite clase de oameni, 
atât dintre iudei, cât și dintre neamuri. 

În timp ce apostolii împreună cu evangheliștii și membrii laici 
din Antiohia erau uniţi într-un efort stăruitor de a câștiga multe 
suflete la Hristos, niște credincioși iudei din Iudea, „din partida 
fariseilor”, au izbutit să pună în discuţie o problemă care în curând 
a dat loc la o deosebire de păreri în biserică, fapt ce a produs 
consternare printre cei dintre neamuri veniţi la credință. Cu multă 
convingere, acești învăţători iudaizanţi susțineau că, spre a fi mân- 
tuit, cineva trebuie să fie circumcis și să păzească întreaga lege 
ceremonială. 

Pavel și Barnaba au întâmpinat această falsă învăţătură cu 
promptitudine, opunându-se introducerii ei printre creștinii veniți 
dintre neamuri. Pe de altă parte, mulţi dintre credincioșii iudei 
din Antiohia au susținut poziţia fraţilor de curând veniţi din Iudea. 

În general, convertiţii iudei nu erau dispuși să se miște tot atât 
de repede după cum providenţa lui Dumnezeu le deschidea calea. 
Ca urmare a lucrării apostolilor printre neamuri, era clar că aceștia 
care se convertiseră la urmă vor întrece cu mult la număr pe conver- 
titii dintre iudei. Iudeii se temeau că, dacă restricţiile și ceremoniile 
legii lor nu aveau să fie obligatorii pentru neamuri, drept condiţie 
pentru părtășia în biserică, particularităţile naţionale ale iudeilor, 


Acest capitol este bazat pe textul din Fapte 15,1-35. 


care până atunci îi deosebiseră de toți ceilalți oameni, în cele din urmă 
vor ajunge să dispară printre aceia care primeau solia Evangheliei. 

Iudeii totdeauna se mândreau cu rânduielile date lor de Dumnezeire; 
și mulți dintre aceia care fuseseră convertiți la credinţa lui Hristos 
încă mai considerau că, din moment ce Dumnezeu a fixat o dată, 
în mod lămurit, felul de închinare iudaică, era foarte puţin probabil 
că El ar îngădui vreodată vreo schimbare în vreuna dintre îndrumă- 
rile date. Ei stăruiau că legile și ceremoniile iudaice trebuie să 
facă parte din rânduielile religiei creștine. Ei erau înceţi în a înțelege 
că toate jertfele aduse nu au fost altceva decât o preînchipuire a 
morţii Fiului lui Dumnezeu, în care tipul întâlnea antitipul și după 
care riturile și ceremoniile dispensaţiunii mozaice nu mai erau 
obligatorii. 

Înainte de convertirea sa, Pavel se socotise ca fiind fără vină 
„cu privire la neprihănirea care o dă Legea” (Filip. 3, 6). Dar, o 
dată cu schimbarea inimii, el a câștigat o mai clară înţelegere a 
misiunii Mântuitorului ca Răscumpărător al întregului neam 
omenesc — atât neamuri, cât și iudei — și a învăţat deosebirea dintre 
o credinţă vie și un formalism mort. În lumina Evangheliei, vechile 
ritualuri și ceremonii încredințate lui Israel au dobândit o nouă și 
mai profundă însemnătate. Lucrurile cărora ele le erau o umbră 
s-au înfăptuit și cei care trăiau sub dispensaţiunea Evangheliei au 
fost scutiţi de păzirea lor. Totuși Pavel ţinea Legea de neschimbat 
a Celor Zece Porunci ale lui Dumnezeu atât în spiritul, cât și în 
litera ei. 

În biserica din Antiohia, dezbaterea problemei circumciziunii 
a dat loc la multă discuţie și frământare. În cele din urmă, membrii 
bisericii, temându-se ca nu cumva consecința acestei continue 
discuţii să fie vreo dezbinare între ei, au hotărât să-i trimită pe 
Pavel și pe Barnaba, împreună cu câţiva bărbaţi de seamă din 
biserică, la Ierusalim spre a prezenta problema înaintea apostolilor 
și bătrânilor. Acolo, ei aveau să întâlnească delegaţi din diferite 
biserici și pe cei care veniseră la Ierusalim să ia parte la sărbătorile 
care se apropiau. Între timp, orice discuţie trebuia să înceteze 
până când avea să fie luată o hotărâre definitivă în consiliul general. 

Această hotărâre avea să fie apoi acceptată de toţi din diferitele 
biserici din întreaga ţară. 

În drum spre Ierusalim, apostolii i-au vizitat pe credincioșii 
din cetăţile prin care treceau și i-au încurajat, istorisindu-le expe- 
rienţele lor în lucrarea lui Dumnezeu și relatându-le despre 
convertirea neamurilor. 

La Ierusalim, delegaţii din Antiohia i-au întâlnit pe fraţii din 
diferite biserici, care se adunaseră pentru o adunare generală, și 
le-au istorisit despre succesul ce însoţise lucrarea lor printre 
neamuri. După aceea, ei au schițat în mod clar tulburarea care se 
ivise din pricină că anumiţi farisei convertiți veniseră la Antiohia, 
spunând că, spre a fi mântuiţi, convertiţii dintre neamuri trebuie 
să fie circumciși și să păzească legea lui Moise. 

Problema a fost discutată cu însuflețire de către cei adunați. 
Strâns legate de problema circumciziunii, erau multe altele care 
cereau un studiu atent. Una dintre acestea era care să fie atitudinea 
faţă de folosirea cărnurilor oferite idolilor. Mulţi dintre convertiții 
dintre neamuri trăiau în mijlocul oamenilor neștiutori și supersti- 
țioși, care aduceau idolilor multe sacrificii și jertfe. Preoţii acestor 
închinători păgâni făceau un negoţ întins cu aceste jertfe, și iudeii 
se temeau ca nu cumva cei convertiți dintre neamuri să aducă 
discreditare creștinismului prin cumpărarea cărnii ce fusese oferită 
idolilor, prin aceasta acceptând, într-o oarecare măsură, obiceiurile 
idolatre. 

De asemenea, neamurile obișnuiau să mănânce carnea animalelor 
care fuseseră sugrumate, în timp ce iudeii fuseseră îndrumați de 
Dumnezeu ca, atunci când animalele erau sacrificate pentru hrană, 
să aibă mare grijă ca sângele să se scurgă din trup; altfel, carnea 
nu avea să fie socotită sănătoasă. Dumnezeu dăduse aceste porunci 
iudeilor cu scopul de a le ocroti sănătatea. Iudeii socoteau ca păcat 
folosirea în alimentaţie a sângelui. Ei susți-neau că sângele era 
viaţa și că vărsarea sângelui era o consecinţă a păcatului. 

Neamurile, dimpotrivă, strângeau sângele care curgea de la ani- 
malele sacrificate și-l foloseau la pregătirea hranei. Iudeii nu puteau 
crede că ei trebuiau să schimbe obiceiurile pe care le primiseră în 
urma îndrumării deosebite a lui Dumnezeu. Prin urmare, după cum 


stăteau lucrurile atunci, dacă iudeii și neamurile ar fi încercat să 
mănânce la aceeași masă, cei dintâi ar fi fost jigniți și grav insultaţi 
de ceilalți. 

Neamurile, și în mod deosebit grecii, erau cât se poate de liberi 
în deprinderi și exista primejdia ca unii, neconvertiţi în inima lor, 
să facă numai o mărturisire a credinţei, fără să renunţe la practicile 
lor rele. Iudeii creștini nu puteau suferi imoralitatea, care nu era 
socotită de păgâni ca o crimă așa de mare. Iudeii susțineau deci că 
este un lucru deosebit de important ca circumciziunea și păzirea 
legii ceremoniale să fie impuse și convertiţilor dintre neamuri, ca 
o dovadă a sincerităţii și devoţiunii lor. Ei credeau că prin aceasta 
vor preveni intrarea în biserică a acelora care, primind credința 
fără convertirea inimii, ar putea după aceea să facă de râs lucrarea 
prin imoralitate și excese. 

Diferitele puncte incluse în lămurirea principalei probleme în 
discuţie păreau să aducă consiliului greutăţi de neînvins. Dar, în 
realitate, Duhul Sfânt lămurise deja această problemă prin 
hotărârea de care părea să depindă dezvoltarea, dacă nu chiar 
existenţa bisericii creștine. 

„După ce s-a făcut multă vorbă, Petru s-a sculat și le-a zis: "Fra- 
ților, ştiţi că Dumnezeu, de o bună bucată de vreme, a făcut o 
alegere între voi, ca, prin gura mea, neamurile să audă Cuvântul 
Evangheliei și să creadă.” El considera că Duhul Sfânt hotărâse 
în privința problemei în discuţie, coborându-Se cu aceeași putere 
atât asupra neamurilor necircumcise, cât și asupra iudeilor circumciși. 
El a istorisit viziunea pe care o avusese, în care Dumnezeu i-a pus 
înainte o față de masă plină cu tot felul de animale cu patru picioare 
și-l îndemnase să taie și să mănânce. Refuzând să facă aceasta, 
susținând că el niciodată nu mâncase ceva spurcat sau necurat, 
răspunsul a fost: „Ce a curăţit Dumnezeu, să nu numești spurcat” 
(Fapte 10,15). 

Petru a istorisit tâlcuirea lămurită a acestor cuvinte care îi 
fuseseră date aproape imediat prin porunca de a merge la sutaș și 
a-l învăţa în credinţa lui Hristos. Solia aceasta arată că Dumnezeu 
nu caută la faţă, ci îi primește și îi recunoaște pe toţi aceia care se 
tem de El. Petru le-a vorbit despre uimirea lui atunci când, în timp 

ce rostea cuvintele adevărului celor adunaţi în casa lui Corneliu, a 
fost martor cum Duhul Sfânt a pus stăpânire pe ascultătorii săi, 
atât dintre neamuri, cât și dintre iudei. Aceeași lumină și slavă 
care se reflecta asupra iudeilor circumciși strălucea acum și pe 
feţele celor necircumciși dintre neamuri. Aceasta era avertizarea 
din partea lui Dumnezeu ca Petru să nu socotească pe unul mai 
prejos decât pe altul; căci sângele lui Hristos poate curăţi de orice 
mânjitură. 

Altă dată, Petru discutase cu fraţii săi despre convertirea lui 
Corneliu și a prietenilor săi și despre părtășia sa cu ei. Când, cu 
acea ocazie, Petru a arătat cum Duhul Sfânt Se revărsase asupra 
Neamurilor, el a spus: „Deci, dacă Dumnezeu le-a dat același dar 
ca și nouă, care am crezut în Domnul lisus Hristos, cine eram eu 
să mă împotrivesc lui Dumnezeu?” (Fapte 11,17). Acum, cu 
aceeași căldură și putere, el a zis: „Dumnezeu, care cunoaște 
inimile, a mărturisit pentru ei, și le-a dat Duhul Sfânt ca și nouă. 
N-a făcut nici o deosebire între noi și ei, întrucât le-a curăţit inimile 
prin credință. Acum dar, de ce ispitiţi pe Dumnezeu și puneţi pe 
grumazul ucenicilor un jug, pe care nici părinţii noștri, nici noi nu 
l-am putut purta?” Jugul acesta nu era Legea Celor Zece Porunci, 
după cum pretind unii care socotesc că nu mai sunt obligatorii 
cerințele Legii; Petru se referea aici la legea ceremonială, care 
fusese desființată și înlăturată prin răstignirea lui Hristos. 

Cuvântarea lui Petru i-a adus pe cei adunaţi până acolo că au 
putut asculta cu răbdare pe Pavel și Barnaba, care le-au istorisit 
experiența făcută de ei în lucrarea pentru neamuri. „Toată aduna- 
rea a tăcut și a ascultat pe Barnaba și pe Pavel, care au istorisit 
toate semnele și minunile, pe care le făcuse Dumnezeu prin ei în 
mijlocul neamurilor.” 

Iacov, de asemenea, și-a dat și el mărturia sa hotărâtă, declarând 
că era în planul lui Dumnezeu să reverse asupra neamurilor 
aceleași privilegii și binecuvântări care fuseseră acordate iudeilor. 

Duhul Sfânt a socotit de bine să nu impună legea ceremonială 
asupra convertiţilor dintre neamuri și gândirea apostolilor în 
această privinţă era în armonie cu Duhul lui Dumnezeu. Iacov a 
prezidat acest consiliu și ultima lui hotărâre a fost: „De aceea, eu 


sunt de părere să nu se pună greutăţi acelora dintre neamuri care 
se întorc la Dumnezeu”. 

Aceasta a pus capăt discuţiei. În cazul acesta, avem o respingere 
a învăţăturii susținute de Biserica Romano-Catolică, și anume că 
Petru era capul bisericii. Aceia care, în calitate de papi, au pretins 
că sunt urmașii lui, nu au nici un temei biblic ca bază pentru 
susținerea lor. Nimic din viaţa lui Petru nu confirmă pretenţia că 
el ar fi fost ridicat mai presus de fraţii săi, ca vicarul Celui Preaînalt. 
Dacă cei care declară că sunt urmașii lui Petru ar fi urmat exemplul 
lui, atunci ei ar fi fost totdeauna mulţumiţi să rămână deopotrivă 
cu fraţii lor. 

Cu ocazia aceasta, Iacov pare să fi fost ales acela prin care să 
fie făcută cunoscută hotărârea la care ajunsese consiliul — legea 
ceremonială, îndeosebi rânduiala circumciziunii, să nu fie impusă 
neamurilor și nici chiar recomandată. Iacov a căutat să întipărească 
în mintea fraţilor lui faptul că, întorcându-se la Dumnezeu, cei dintre 
neamuri au făcut o mare schimbare în viaţa lor și că ar trebui să se 
aibă multă grijă ca aceștia să nu fie tulburați cu probleme încurcate 
și îndoielnice de puţină însemnătate, ca nu cumva să se descurajeze 
în a-L urma pe Hristos. 

Totuși convertiţii dintre neamuri trebuiau să părăsească obi- 
ceiurile care erau în contradicție cu principiile creștinismului. Prin 
urmare, apostolii și bătrânii au fost de acord să-i îndrume pe cei 
dintre neamuri printr-o scrisoare, ca să se ferească de carnea jert- 
fită idolilor, de curvie, de dobitoacele sugrumate și de sânge. Erau 
stăruitor îndemnați să păzească poruncile și să ducă o viaţă sfântă. 
De asemenea, erau asiguraţi că aceia care spuseseră că circumci- 
ziunea era obligatorie nu fuseseră autorizați de apostoli să facă 
acest lucru. 

Pavel și Barnaba le erau recomandaţi ca bărbaţi care își puseseră 
viaţa în primejdie pentru Domnul. Iuda și Sila au fost trimiși 
împreună cu acești apostoli să le spună personal neamurilor, prin 
viu grai, hotărârea consiliului: „S-a părut nimerit Duhului Sfânt și 
nouă, să nu mai punem peste voi nici o altă greutate decât ceea ce 
trebuie, adică: să vă feriti de lucrurile jertfite idolilor, de sânge, de 
dobitoace sugrumate și de curvie, lucruri de care, dacă vă veţi 

păzi, va fi bine de voi”. Cei patru slujitori ai lui Dumnezeu au fost 
trimiși la Antiohia cu epistola și solia ce avea să pună capăt oricărei 
discuţii, căci acesta era glasul celei mai mari autorități de pe 
pământ. 

Consiliul care hotărâse asupra acestei probleme era compus 
din apostoli și învăţători, care se evidenţiaseră în întemeierea de 
biserici creștine printre iudei și printre neamuri, și din delegaţi aleși 
din diferite locuri. Bătrânii din Ierusalim și trimișii din Antiohia 
erau de faţă și mai erau reprezentate și bisericile cele mai influente. 
Cei din consiliu au hotărât potrivit cu ceea ce le dictase judecata 
luminată și potrivit cu demnitatea bisericii întemeiate pe voinţa 
divină. Ca urmare a dezbaterilor, ei au văzut cu toții că Însuși 
Dumnezeu răspunsese de la început la această problemă în discuţie 
prin faptul că revărsase Duhul Sfânt asupra neamurilor; și ei au 
înțeles că partea lor era aceea de a urma călăuzirea Duhului. 

Nu întreg corpul creștinilor a fost chemat să se pronunţe asupra 
acestei probleme. „Apostolii și prezbiterii”, oameni cu influenţă 
și cu judecată, au fost aceia care au chibzuit și alcătuit hotărârea 
care, după aceea, a fost acceptată de toate bisericile creștine. Totuși 
nu toți au fost mulțumiți de această hotărâre; a fost o mică grupă 
de fraţi, ambiţioși și încrezuţi în ei înșiși, care au desconsiderat-o. 
Oamenii aceștia și-au luat sarcina să lucreze pe propria lor răspun- 
dere. Ei s-au dedat la tot felul de murmurări și căutări de greșeli, 
propunând noi planuri și căutând să năruie lucrarea bărbaţilor pe 
care Dumnezeu îi rânduise să înveţe solia Evangheliei. Chiar de la 
început, biserica a avut de întâmpinat asemenea piedici și va avea 
mereu până la încheierea vremii. 

Ierusalimul era metropola iudeilor și acolo se găsea cel mai 
mare exclusivism și bigotism. Iudeii creștinați, trăind cu viziunea 
templului, firește că îngăduiau minţii lor să se întoarcă la privilegiile 
deosebite ale iudeilor ca naţiune. Când au văzut biserica creștină 
depărtându-se de ceremoniile și tradiţiile iudaismului și și-au dat 
seama că sfințenia aceea deosebită, cu care fuseseră îmbrăcate 
obiceiurile iudaice, va dispărea în lumina noii credințe, mulţi s-au 
mâniat pe Pavel, ca fiind el acela care, în mare măsură, a pricinuit 
această schimbare. Nici chiar ucenicii nu erau cu toţii pregătiţi să 


primească din inimă hotărârea consiliului. Unii erau plini de râvnă 
pentru legea ceremonială; și ei l-au privit cu neplăcere pe Pavel, 
fiindcă socoteau că principiile sale cu privire la obligaţiile legii 
iudaice nu erau așa stricte. 

Hotărârile largi și mult cuprinzătoare ale consiliului general au 
adus încredere în rândurile credincioșilor dintre neamuri și lucra- 
rea lui Dumnezeu se dezvolta tot mai mult. În Antiohia, biserica 
s-a bucurat de prezenţa lui Iuda și a lui Sila, care, fiind și ei prooroci, 
„au îndemnat pe fraţi, și i-au întărit cu multe cuvinte”. Acești 
bărbaţi evlavioşi au zăbovit o vreme în Antiohia. „Pavel și Barnaba 
au rămas în Antiohia și învățau pe norod și propovăduiau, cu mulți 
alții, Cuvântul Domnului”. 

Când cu o ocazie mai târziu Petru a vizitat Antiohia, el a câștigat 
încrederea multora prin purtarea sa prudentă faţă de convertiții 
dintre neamuri. Pentru o vreme, el s-a purtat potrivit luminii date 
din cer. El a învins atât de mult prejudecata firească, încât a stat 
chiar la masă cu convertiți dintre neamuri. Însă, când unii dintre 
iudeii care ţineau cu strășnicie la legea ceremonială au venit de la 
Ierusalim, în mod neînţelept Petru și-a schimbat atitudinea față 
de convertiţii dintre păgâni. Unii dintre iudei s-au prefăcut și ei cu 
el, „așa că până și Barnaba a fost prins în lanţul făţărniciei lor”. 
Descoperirea acestor slăbiciuni din partea acelora care fuseseră 
respectaţi și iubiţi ca niște conducători a lăsat o foarte dureroasă 
impresie în minţile credincioșilor dintre neamuri. Biserica era ame- 
nințată de dezbinare. Însă Pavel, care a văzut influența nimicitoare 
pentru biserică, prin purtarea cu două feţe a lui Petru, l-a mustrat 
pe față pentru ascunderea adevăratelor sale sentimente. În fața 
bisericii, Pavel l-a întrebat pe Petru: „Dacă tu, care ești iudeu, 
trăieşti ca neamurile, și nu ca iudeii, cum silești pe neamuri să 
trăiască în felul iudeilor?” (Gal. 2,13.14). 

Petru a văzut greșeala în care căzuse și a căutat de îndată să 
îndrepte răul pe care-l săvârșise, atât cât îi stătea în putere. 
Dumnezeu, care cunoaște sfârșitul de la început, i-a îngăduit lui 
Petru să-și dea pe faţă slăbiciunea caracterului său, pentru ca 
încercatul apostol să vadă că în sine însuși nu era nimic cu care să 
se mândrească. Chiar cel mai bun dintre oameni, dacă este lăsat 

singur, va greși în judecata sa. Dumnezeu a văzut, de asemenea, 
că în vremurile viitoare unii vor fi amăgiţi să pretindă, pentru Petru 
și pentru pretinșii lui urmași, prerogativele înalte care Îi aparţin 
numai lui Dumnezeu. Acest raport al comportării apostolului avea 
să rămână ca o dovadă a slăbiciunii sale și a faptului că el în nici 
un chip nu era mai presus de nivelul celorlalți apostoli. 

Istoria acestei abateri de la dreptele principii stă ca o solemnă 
avertizare pentru bărbaţii care ocupă locuri de răspundere în lucra- 
rea lui Dumnezeu, ca nu cumva să aibă o cădere de la integritatea 
lor, ci, dimpotrivă, să stea tari la principiu. Cu cât sunt mai mari 
răspunderile puse asupra uneltei omenești și cu cât sunt mai mari 
ocaziile lui de a porunci și a supraveghea, cu atât mai mult va 
produce vătămare, şi aceasta în mod sigur, dacă nu urmează cu 
mare grijă calea Domnului și nu lucrează în armonie cu hotărârile 
la care a ajuns trupul întreg al credincioșilor, printr-un consiliu 
unit. 

După toate scăderile lui Petru, după căderea și restabilirea lui, 
după îndelungaţii lui ani de slujire, cunoașterea atât de aproape a 
lui Hristos, cunoștința lui despre umblarea Mântuitorului în totul, 
potrivit principiilor drepte; după toate îndrumările primite, după 
toate darurile, cunoștința și influenţa dobândite prin predicarea și 
învăţarea Cuvântului, nu este ciudat ca el să se poarte în mod 
făţarnic și să ocolească principiile Evangheliei de teama oamenilor 
sau pentru a primi cinste? Nu este ciudat ca el să șovăie în a 
proceda după dreptate? Fie ca Dumnezeu să facă pe fiecare om 
să-și dea seama de neputinta sa în a-și îndruma propriul vas drept 
şi sigur în port. 

În lucrarea sa, Pavel a fost deseori silit să stea singur. El era în 
mod deosebit învăţat de Dumnezeu și nu cuteza să facă vreo concesie 
care ar fi implicat principiul. Uneori, sarcina era grea, dar Pavel a 
stat tare pentru adevăr. El a înţeles că biserica nu trebuie niciodată 
să ajungă sub controlul puterii omenești. Tradițiile și cugetările 
oamenilor nu trebuie să ia locul adevărului descoperit. Înaintarea 
soliei Evangheliei nu trebuie împiedicată de prejudecățile și 
preferințele oamenilor, oricare ar fi poziţia lor în biserică. 


Pavel se consacrase pe sine și toate puterile sale slujirii lui Dumnezeu. 
El primise adevărurile Evangheliei direct din ceruri și, în tot timpul 
lucrării sale, a menţinut o vie legătură cu ființele cerești. El fusese 
învăţat de Dumnezeu cu privire la punerea unor poveri netrebuin- 
cioase asupra creștinilor dintre neamuri, astfel încât, atunci când 
credincioșii iudaizanţi au ridicat în biserica din Antiohia problema 
circumciziunii, Pavel cunoștea felul de gândire al Duhului lui 
Dumnezeu cu privire la o asemenea învățătură și a luat o poziţie 
hotărâtă și de nezdruncinat, care a adus bisericilor eliberarea de 
ritualurile și ceremoniile iudaice. 

Deși Pavel era, personal, învăţat de Dumnezeu, totuși el nu a 
avut idei exagerate cu privire la răspunderile individuale. În timp 
ce aștepta îndrumare direct de la Dumnezeu, el a fost totdeauna 
gata să recunoască autoritatea dată corpului credincioșilor uniţi 
în obştea bisericii. El simţea nevoia sfatului; și, când se iveau 
probleme importante, el le prezenta bucuros înaintea bisericii și 
se unea cu fraţii săi în a cere de la Dumnezeu înțelepciune pentru 
a lua hotărâri drepte. Chiar „duhurile proorocilor”, spunea el, 
„sunt supuse proorocilor; căci Dumnezeu nu este un Dumnezeu 
al neorânduielii, ci al păcii, ca în toate bisericile sfinţilor” (1 Cor. 
14,32). Cât despre Petru, el învăţa ca toţi, uniţi în obştea bisericii, 
să fie „supuși unii altora” (1 Petru 5,5). 

CAPITOLUL 20 


PROSLĂVIREA CRUCII 


După ce au lucrat un timp în Antiohia, Pavel i-a propus conlu- 
crătorului său să pornească într-o nouă călătorie misionară. „Să 
ne întoarcem”, i-a zis el lui Barnaba, „și să mergem pe la fraţii din 
toate cetăţile, în care am vestit Cuvântul Domnului, ca să vedem 
ce mai fac.” 

Atât Pavel, cât și Barnaba erau plini de iubire faţă de aceia 
care primiseră de curând solia Evangheliei prin lucrarea lor și 
doreau să-i mai vadă o dată. Pavel n-a părăsit niciodată această 
grijă iubitoare. Chiar și când se găsea în îndepărtate câmpuri 
misionare, departe de locul unde lucrase mai înainte, el continua 
să poarte pe inimă povara de a-i îndemna pe acești convertiți să 
rămână credincioși, ducându-și „sfinţirea până la capăt, în frica 
de Dumnezeu” (2 Cor. 7,1). Continuu, el căuta să-i ajute să devină 
creștini de sine stătători, care se dezvoltă, tari în credinţă, plini de 
zel și cu inima întreagă în consacrarea lor lui Dumnezeu și a lucrării 
de înaintare a Împărăției Sale. 

Barnaba era gata să meargă cu Pavel, însă dorea să-l ia cu ei și 
pe Marcu, care se hotărâse din nou să se consacre lucrării. Pavel 
însă n-a fost de acord cu aceasta. El „socotea că nu este bine să ia 
cu ei pe acela” care, în timpul primei lor călătorii misionare, îi 
părăsise într-o vreme de nevoie. El nu era dispus să scuze 
slăbiciunea lui Marcu de a fi părăsit lucrarea în schimbul siguranței 
și odihnei căminului. El a susţinut că cineva cu atât de puţină 
statornicie nu era potrivit pentru o lucrare care cerea răbdare, 
sacrificiu de sine, curaj, devotament, credință, un spirit gata de 
sacrificiu și, dacă ar fi fost nevoie, chiar viaţa. Atât de aprinsă a 
fost neînţelegerea, încât Pavel și Barnaba s-au despărțit, ultimul 
rămânând la părerile sale și luând cu sine pe Marcu. Astfel, 


Acest capitol este bazat pe textul din Fapte 15,36-41; 16,1-6. 


„Barnaba a luat cu el pe Marcu și a plecat cu corabia la Cipru. 
Pavel și-a ales pe Sila, și a plecat, după ce a fost încredinţat de 
frați în grija harului Domnului”. 

Călătorind prin Siria și Cilicia, unde au întărit bisericile, în 
cele din urmă, Pavel și Sila au ajuns la Derbe și Listra, în provincia 
Licaonia. La Listra, Pavel fusese împroșcat cu pietre; cu toate 
acestea, îl găsim din nou la locul primei sale primejdii. El era 
nerăbdător să vadă cum răbdau proba cercării aceia care primiseră 
Evanghelia prin lucrarea sa. El nu a fost dezamăgit, căci credincioșii 
din Listra rămăseseră tari în faţa violentei împotriviri. 

Aici, Pavel l-a întâlnit din nou pe Timotei, care fusese martor 
al suferințelor lui, la sfârșitul primei sale vizite la Listra, și în mintea 
căruia impresia făcută atunci s-a adâncit cu trecerea vremii, până 
când s-a convins că era de datoria lui să se dedice lucrării de slujire. 
Inima lui era strâns legată de aceea a lui Pavel și el dorea mult să 
se împărtășească de lucrarea apostolului, ajutând la deschiderea 
de noi drumuri. 

Sila, tovarășul de lucru al lui Pavel, era un lucrător încercat, 
dotat cu darul profeţiei; dar lucrarea ce trebuia făcută era așa de 
mare, încât se cerea să fie formaţi mai mulți lucrători pentru o 
slujire activă. În Timotei, Pavel a văzut pe unul care aprecia 
sfințenia lucrării unui slujitor al Evangheliei care nu se speria de 
perspectiva suferinței și a prigoanei și care era dispus să se lase 
învăţat. Totuși apostolul nu s-a avântat să-și ia răspunderea de a-l 
instrui pe Timotei, un tânăr neîncercat în ce privește lucrarea Evan- 
gheliei, fără ca mai întâi el însuși să fi fost mulţumit în ce privește 
caracterul și trecutul vieţii lui Timotei. 

Tatăl lui Timotei era grec, iar mama sa, iudeică. Încă de copil, 
Timotei cunoscuse Scripturile. Evlavia pe care a văzut-o în viața 
căminului său era sănătoasă și înțeleaptă. Credinţa mamei și a 
bunicii sale în profeţiile divine era pentru el o continuă amintire a 
binecuvântărilor ce decurg din împlinirea voii lui Dumnezeu. 
Cuvântul lui Dumnezeu era regula după care aceste două femei 
cucernice îl călăuziseră pe Timotei. Puterea spirituală a 
învățăturilor pe care le primise de la ele l-au păzit curat în vorbire 
și nemânjit de influențele rele care îl înconjurau. În felul acesta, 

îndrumătorii lui din familie au conlucrat cu Dumnezeu în pregătirea 
lui de a purta sarcini. 

Pavel a văzut că Timotei era credincios, statornic și sincer și l-a 
ales ca tovarăș de lucru și călătorie. Acelea care l-au învăţat pe 
Timotei în copilăria lui erau acum răsplătite prin aceea că vedeau 
pe fiul grijii lor într-o strânsă părtășie cu marele apostol. Timotei 
era un simplu tânăr atunci când Dumnezeu l-a ales să fie învăţător, 
însă principiile lui fuseseră atât de bine întemeiate prin educația 
primită din fragedă copilărie, încât era pregătit să-și ocupe locul 
de ajutor al lui Pavel. Deși tânăr, el și-a purtat răspunderile ca un 
creștin smerit. 

Ca o măsură de prevedere, în mod înțelept, Pavel l-a sfătuit pe 
Timotei să se circumcidă — nu pentru că Dumnezeu cerea aceasta, 
ci pentru a înlătura din mintea iudeilor orice ar fi putut alcătui o 
obiecţiune faţă de lucrarea lui Timotei. În lucrarea sa, Pavel avea 
să călătorească din cetate în cetate, prin multe locuri și, deseori, 
avea ocazie să-L predice pe Hristos în sinagogile iudeilor, ca și în 
alte locuri de adunare. Dacă s-ar fi știut că unul dintre tovarășii lui 
de lucru era necircumcis, lucrarea lui ar fi putut fi mult împiedicată 
din cauza prejudecăţii și bigotismului iudeilor. Pretutindeni, 
apostolul a întâmpinat o dârză împotrivire și o aspră prigonire. El 
dorea să le ducă fraţilor săi iudei și neamurilor cunoștința Evan- 
gheliei și de aceea căută ca, în măsura în care era în armonie cu 
credința, să înlăture orice pricină de împotrivire. Cu toate că a 
îngăduit aceasta mai mult din cauza prejudecăţii iudaice, el credea 
şi învăţa că nici circumciziunea și nici necircumciziunea nu erau 
nimic, ci totul era Evanghelia lui Hristos. 

Pavel îl iubea pe Timotei, „adevăratul meu copil în credință” 
(1 Tim. 1,2). Deseori, marele apostol îl lua deoparte pe tânărul 
ucenic și-i punea întrebări în legătură cu istoria biblică, astfel că, 
în timp ce călătoreau din loc în loc, cu multă grijă el l-a învăţat 
cum să lucreze cu succes. Atât Pavel, cât și Sila, în toate legăturile 
lor cu Timotei, au căutat să adâncească impresia care deja fusese 
făcută asupra minţii lui cu privire la natura sfântă și serioasă a 
lucrării servului Evangheliei. 

În lucrarea sa, Timotei a căutat mereu sfatul și îndrumarea lui 
Pavel. El nu făcea nimic din impuls, ci demonstra judecată și gândire 


liniștită, întrebând la fiecare pas: Este aceasta calea Domnului? 
Duhul Sfânt a găsit în el pe unul care putea fi format și modelat ca 
templu în care să locuiască Prezenţa divină. 

Când învățăturile Bibliei sunt aduse în viaţa zilnică, ele au o 
influenţă profundă asupra caracterului. Timotei și-a însușit învăţă- 
turile acestea și le-a pus în practică. El nu avea talente deosebit de 
strălucitoare, însă lucrarea lui era de preţ pentru că însușirile date 
lui de Dumnezeu le folosea în slujba Învăţătorului. Faptul că el 
cunoștea din practică evlavia îl deosebea de alţi credincioși și-l 
făcea să aibă influenţă. 

Cei care lucrează pentru suflete trebuie să atingă o mai adâncă, 
mai deplină și mai lămurită cunoaștere de Dumnezeu decât se 
poate dobândi printr-o preocupare obișnuită. Ei trebuie să 
folosească toate energiile lor în lucrarea Invăţătorului. Ei sunt 
prinși într-o chemare înaltă și sfântă și, dacă drept plată câștigă 
suflete, ei trebuie să se prindă tare de Dumnezeu, primind zilnic 
har și putere de la Izvorul oricărei binecuvântări. „Căci harul lui 
Dumnezeu, care aduce mântuire pentru toți oamenii, a fost arătat 
și ne învaţă s-o rupem cu păgânătatea și cu poftele lumești, și să 
trăim în veacul de acum cu cumpătare, dreptate și evlavie, așteptând 
fericita noastră nădejde și arătarea slavei marelui nostru Dumnezeu 
și Mântuitor — lisus Hristos. El S-a dat pe Sine Însuși pentru noi, 
ca să ne răscumpere din orice fărădelege și să-Și curăţească un 
norod care să fie al Lui, plin de râvnă pentru fapte bune” (Tit 
2,11-14). 

Înainte de a pătrunde într-un ținut nou, Pavel și tovarășii lui au 
vizitat bisericile care fuseseră întemeiate în Pisidia și în locurile 
din împrejurimi. „Pe când treceau prin cetăţi, învăţa pe frați să 
păzească hotărârile apostolilor și prezbiterilor din Ierusalim. 
Bisericile se întăreau în credinţă și sporeau la număr din zi în zi.” 

Apostolul Pavel simţea o adâncă răspundere pentru cei care au 
fost convertiți prin lucrarea sa. Mai presus de toate lucrurile, el 
dorea ca ei să fie credincioși, „ca în ziua lui Hristos”, spunea el, „să 
mă pot lăuda că n-am alergat, nici nu m-am ostenit în zadar” (Filip. 
2,16). El se cutremura gândindu-se la rezultatul lucrării sale. Simţea 
că însăși mântuirea sa ar fi putut fi primejduită, dacă nu ar fi reușit 

să-și împlinească datoria și bisericile nu ar fi ajuns să conlucreze cu 
el în lucrarea de salvare a sufletelor. El știa că numai predicarea nu 
era îndestulătoare pentru formarea credincioșilor, pentru a ţine sus 
cuvântul vieții. Ştia, de asemenea, că, rând cu rând, învăţătură după 
învăţătură, puţin aici și puţin dincolo, ei trebuiau să fie învățați să 
ducă mai departe lucrarea lui Hristos. 

Este un principiu universal acela ca oricând cineva refuză să 
folosească puterile date lui de Dumnezeu, aceste puteri slăbesc și 
dispar. Adevărul care nu este trăit, care nu este împărtășit și altora 
își pierde puterea dătătoare de viaţă și însușirea lui vindecătoare. 
De aici și temerea apostolului ca nu cumva el să nu izbutească să 
întăţișeze pe fiecare om desăvârșit în Hristos. La Pavel, nădejdea 
de a fi în cer scădea când se gândea că s-ar putea ca vreo lipsă din 
partea sa să aibă drept urmare modelarea bisericii după chip 
omenesc, în loc de a fi modelată după chipul dumnezeiesc. 
Cunoștinţa sa, elocvenţa sa, minunile sale, viziunea scenelor veșnice 
atunci când a fost răpit în al treilea cer — toate ar fi fost fără folos 
dacă, prin necredincioșie în lucrarea sa, aceia pentru care el a lucrat 
ar fi fost lipsiţi de harul lui Dumnezeu. Astfel, prin viu grai și prin 
scris, el a stăruit pe lângă aceia care Îl primiseră pe Hristos să aibă 
o umblare care să-i facă în stare a fi „fără prihană și curaţi, copii ai 
lui Dumnezeu, fără vină, în mijlocul unui neam ticălos și stricat, ... 
ca niște lumini în lume, ţinând sus Cuvântul vieţii” (Filip. 2,15.16). 

Fiecare adevărat slujitor al Evangheliei simte o grea răspundere 
pentru creșterea spirituală a credincioşilor încredinţaţi grijii lui, o 
dorinţă arzătoare ca ei să fie împreună lucrători cu Dumnezeu. El 
își dă seama că de credincioasa împlinire a lucrării date lui de 
Dumnezeu depinde în mare măsură bunăstarea bisericii. Sârguin- 
cios şi neobosit, el caută să inspire credincioșilor dorința de a 
câștiga suflete pentru Hristos, amintindu-și că fiecare nou suflet 
adăugat bisericii va fi încă o unealtă pentru împlinirea Planului 
Mântuirii. 

După ce au vizitat bisericile din Pisidia și din regiunile învecinate, 
Pavel şi Sila împreună cu Timotei au trecut în „ținutul Frigiei și 
Galatiei”, unde au propovăduit cu mare putere vestea cea bună a 
mântuirii. Galatenii obișnuiau să se închine la idoli, dar, când apos- 


tolii le-au predicat, ei s-au bucurat de solia care le făgăduia eliberare 
din robia păcatului. Pavel și conlucrătorii lui au proclamat învăţătura 
neprihănirii prin credinţa în jertfa ispășitoare a lui Hristos. Ei L-au 
prezentat pe Hristos ca fiind Acela care, văzând starea lipsită de 
ajutor a neamului omenesc căzut, a venit să răscumpere pe bărbaţi 
și pe femei, trăind o viaţă de ascultare faţă de Legea lui Dumnezeu 
și plătind prețul vinovăţiei neascultării. În lumina crucii, mulţi care 
înainte n-au cunoscut nimic despre adevăratul Dumnezeu au început 
să înțeleagă măreţia iubirii Tatălui. 

În felul acesta, galatenii au fost învățați adevărurile funda- 
mentale cu privire la „Dumnezeu Tatăl” și „Domnul nostru lisus 
Hristos”, care „S-a dat pe Sine Însuși pentru păcatele noastre, ca 
să ne smulgă din acest veac rău, după voia Dumnezeului nostru și 
Tatăl”. „Prin auzirea credinţei”, ei au primit Duhul lui Dumnezeu 
și au devenit „fii ai lui Dumnezeu, prin credinţa în Hristos Iisus” 
(Gal. 1,3.4; 3,2.26). 

Felul de vieţuire al lui Pavel în mijlocul galatenilor a fost în așa 
fel, încât mai târziu a putut spune: „Vă rog să fiți ca mine” (Gal. 
4,12). Buzele lui au fost atinse cu un cărbune aprins de pe altar și 
a fost făcut în stare să se ridice deasupra nedesăvârșirilor trupești 
și să-L prezinte pe lisus ca singura nădejde a păcătosului. Cei 
care l-au auzit ştiau că el fusese cu Iisus. Înzestrat cu putere de 
sus, el era în stare să compare lucrurile spirituale cu cele spirituale 
și să doboare la pământ întăriturile lui Satana. Inimile erau zdrobite 
atunci când el prezenta iubirea lui Dumnezeu, descoperită în jertfi- 
rea singurului Său Fiu, unul născut, și mulţi erau aduși să întrebe: 
Ce trebuie să fac spre a fi mântuit? 

Acest fel de a prezenta Evanghelia a caracterizat activitatea 
apostolului în toată lucrarea lui printre Neamuri. Totdeauna el 
înălța înaintea lor crucea Golgotei. „Noi nu ne propovăduim pe 
noi înșine”, spunea el în anii de mai târziu ai experienţei sale, „ci 
pe Domnul Hristos lisus. Noi suntem robii voștri, pentru Iisus. 
Căci Dumnezeu, care a zis: 'Să lumineze lumina din întuneric”, ne-a 
luminat inimile pentru ca să facem să strălucească lumina cunoștin- 
tei slavei lui Dumnezeu pe faţa lui Iisus Hristos” (2 Cor. 4,5.6). 

Solii cei consacraţi, care în primele zile ale creştinismului au 
dus unei lumi pierdute vestea cea bună a mântuirii, nu au îngăduit 
ca vreun gând de înălțare de sine să mânjească lucrarea lor de pre- 
zentare a lui Hristos și El răstignit. Ei nu au râvnit nici autoritatea, 
nici întâietatea. Ascunzându-se în Mântuitorul, ei au proslăvit 
marele Plan al Mântuirii și viaţa lui Hristos, Autorul și Desăvârși- 
torul acestui plan. Hristos, care este același ieri, azi și pentru vecie, 
alcătuia miezul învăţăturii lor. 

Dacă aceia care astăzi propovăduiesc Cuvântul lui Dumnezeu 
ar ridica crucea lui Hristos mai sus și tot mai sus, lucrarea lor ar fi 
mult mai plină de succes. Dacă păcătoşii ar putea fi aduși să privească 
la cruce cu o inimă deschisă, dacă ar putea dobândi o imagine deplină 
a Mântuitorului răstignit, atunci ei ar putea înțelege profunzimile 
îndurării lui Dumnezeu și păcătoșenia păcatului. 

Moartea lui Hristos dovedește iubirea cea mare a lui Dumnezeu 
pentru om. Ea este garanţia ce ne este dată în privinţa mântuirii. 
A lua creștinului crucea este la fel cu a șterge soarele de pe cer. 
Crucea ne apropie de Dumnezeu, împăcându-ne cu El. Cu o duioasă 
îndurare a iubirii de tată, Iehova privește asupra suferinţei îndurate 
de Fiul Său pentru a salva omenirea de la moarte veşnică și ne 
primește în Cel Preaiubit. 

Fără cruce, omul nu ar putea avea nici o legătură cu Tatăl. De 
ea depinde nădejdea noastră. De la ea strălucește lumina iubirii 
Mântuitorului și, când la piciorul crucii păcătosul privește în sus 
la Acela care a murit spre a-l salva, este plin de o bucurie nespusă, 
căci păcatele îi sunt iertate. Îngenunchind în credință la cruce, el 
ajunge în locul cel mai înalt la care poate ajunge omul. 

Prin cruce, învăţăm că Tatăl ceresc ne iubeşte cu o iubire 
nemărginită. Și atunci ne mai putem mira că Pavel a exclamat: 
„Departe de mine gândul să mă laud cu altceva decât cu crucea 
Domnului nostru lisus Hristos” (Gal. 6,14)? De asemenea, este 
privilegiul nostru acela de a ne bucura prin cruce și la fel avem 
privilegiul de a ne consacra cu totul Celui care S-a dat pe Sine 
pentru noi. Apoi, cu lumina izvorând de la Golgota și strălucind 
pe feţele noastre, putem porni să descoperim această lumină celor 
care sunt în întuneric. 


CAPITOLUL 21 


ÎN TINUTURILE MAI DEPĂRTATE 


Sosise vremea ca Evanghelia să fie vestită și dincolo de hotarele 
Asiei Mici. Calea era pregătită ca Pavel și conlucrătorii lui să treacă 
în Europa. La Troa, pe țărmurile Mării Mediterane, „noaptea, 
Pavel a avut o vedenie: un om din Macedonia sta în picioare și i-a 
făcut următoarea rugăminte: "Treci în Macedonia, și ajută-ne!” 

Chemarea era hotărâtă, neîngăduind nici o zăbavă. „După 
vedenia aceasta”, spune Luca, apostolul care i-a însoțit pe Pavel, 
Sila și Timotei în călătoria lor în Europa, „am căutat îndată să ne 
ducem în Macedonia, căci înțelegeam că Domnul ne cheamă să le 
vestim Evanghelia. După ce am pornit din Troa, am mers cu corabia 
drept la Samotracia, și a doua zi ne-am oprit la Neapolis. De acolo 
ne-am dus la Filipi, care este cea dintâi cetate dintr-un ţinut al 
Macedoniei, și o colonie romană”. 

„În ziua Sabatului”, continuă Luca, „am ieșit afară pe poarta 
cetăţii, lângă un râu, unde credeam că se află un loc de rugăciune. 
Am șezut jos şi am vorbit femeilor, care erau adunate laolaltă. 
Una din ele, numită Lidia, vânzătoare de purpură din cetatea 
Tiatira, era o femeie temătoare de Dumnezeu și asculta. Domnul 
i-a deschis inima.” Lidia a primit cu bucurie adevărul. Ea și casa 
ei s-au convertit și au fost botezați și Lidia a stăruit de apostoli să 
facă din casa ei un cămin al lor. 

Când solii crucii au pornit în lucrarea lor de învăţare a 
oamenilor, o femeie stăpânită de un duh de ghicire s-a luat după ei 
și a început să strige: „Oamenii aceștia sunt robii Dumnezeului 
Celui Preaînalt și ei vă vestesc calea mântuirii. Așa a făcut ea timp 
de mai multe zile.” 

Femeia aceasta era o unealtă deosebită a lui Satana și prin ghicire 
adusese mult câștig stăpânilor ei. Influenţa ei ajutase la întărirea 

idolatriei. Satana știa că împărăţia lui fusese invadată și a recurs la 
acest mijloc prin care să se împotrivească lucrării lui Dumnezeu, 
sperând să amestece sofisticăriile ei cu adevărurile învăţate de aceia 
care vesteau solia Evangheliei. Cuvintele de recomandare rostite 
de această femeie erau o insultă la adresa cauzei adevărului, abătând 
minţile oamenilor de la învăţăturile apostolilor și aducând dispreţ 
asupra Evangheliei; și prin ele mulţi erau făcuţi să creadă că aceia 
care vorbeau mânaţi de Duhul și prin puterea lui Dumnezeu erau 
mânaţi de același spirit ca acest emisar al lui Satana. 

Pentru o vreme, apostolii au răbdat această împotrivire; dar, 
după aceea, sub inspirația Duhului Sfânt, Pavel a poruncit spiritului 
rău o să părăsească pe femeie. Tăcerea ei imediată a mărturisit că 
apostolii erau slujitorii lui Dumnezeu și că demonul i-a recunoscut 
ca atare și a ascultat de porunca lor. 

Nemaifiind stăpânită de spiritul cel rău și revenită la normal, 
cu o judecată chibzuită, femeia a ales să devină o urmașă a lui 
Hristos. Stăpânii ei însă s-au alarmat din pricina pierderii câștigului 
adus de aceasta. Ei au văzut că se spulberase orice nădejde de a 
mai primi bani de pe urma prezicerilor și ghicirilor ei și că izvorul 
lor de venituri va seca definitiv în curând, dacă apostolilor li s-ar 
mai fi îngăduit să continue lucrarea Evangheliei. 

Mulţi alţii din oraș erau interesaţi în câștigarea de bani, 
folosindu-se de amăgirile satanice; și aceștia, temându-se de 
influenţa unei puteri care ar putea face să înceteze cu totul lucrarea 
lor, au strigat cu putere împotriva slujitorilor lui Dumnezeu. Ei 
i-au dus pe apostoli înaintea dregătorilor cu învinuirea aceasta: 
„Oamenii aceștia ne tulbură cetatea; sunt niște iudei care vestesc 
niște obiceiuri pe care noi, romanii, nu trebuie nici să le primim, 
nici să le urmăm.” 

Împinşi de furia ațâțătorilor, mulțimea s-a ridicat împotriva 
ucenicilor. Un spirit ostil a pus stăpânire pe mulțime, o atitudine 
aprobată de autorităţi, care au rupt veșmintele apostolilor și au 
poruncit să fie biciuiți. „După ce le-au dat multe lovituri, i-au 
aruncat în temniţă, și au dat în grija temnicerului să-i păzească 
bine. Temnicerul, ca unul care primise o astfel de poruncă, i-a 
aruncat în temniţa dinăuntru și le-a băgat picioarele în butuci.” 


Apostolii au avut de suferit chinuri groaznice din pricina poziției 
dureroase în care fuseseră lăsaţi, însă nu au murmurat. Dimpo- 
trivă, în întunericul acela dens și în apăsarea izolării din închisoare, 
ei s-au încurajat unul pe altul prin rugăciuni și au cântat laude la 
adresa lui Dumnezeu, fiindcă au fost găsiţi vrednici să sufere rușine 
pentru El. Inimile lor erau însuflețite de o adâncă și sinceră iubire 
pentru cauza Răscumpărătorului lor. Pavel cugeta la persecuția 
pe care el o adusese asupra ucenicilor lui Hristos și se bucura 
acum că ochii săi fuseseră deschiși să vadă și inima lui să simtă 
puterea glorioaselor adevăruri pe care altădată le dispreţuise. 

Plini de uimire, ceilalți întemnițați au auzit sunetul rugăciunii 
și al cântecului venind din temnița de dinăuntru. Ei fuseseră obiș- 
nuiți să audă urlete și gemete, blesteme și înjurături spărgând liniștea 
nopții; dar niciodată mai înainte ei n-au auzit cuvinte de rugăciune 
și cântări de laudă înălțându-se din celula aceea întunecoasă. 
Gardienii și întemnițaţii se mirau și se întrebau cine ar putea fi 
oamenii aceștia care, îngheţaţi, flămânzi și chinuiti, puteau totuși 
să se bucure. 

În timpul acesta, dregătorii s-au întors spre casele lor, felici- 
tându-se că, prin măsuri luate la timp și hotărâte, au stins o răzvră- 
tire. Însă pe drum ei au mai aflat unele amănunte cu privire la 
caracterul și lucrarea oamenilor pe care hotărâseră să-i biciuiască 
şi să-i întemniţeze. Ei au văzut femeia care fusese eliberată de sub 
influenţa satanică și au fost șocați de schimbarea înfățișării și 
purtării ei. În trecut, ea pricinuise multe necazuri în cetate; acum 
era liniștită și tăcută. Când și-au dat seama că, mai mult ca sigur, 
aplicaseră la doi nevinovați pedeapsa cea aspră a legii romane, s-au 
mâniat pe ei înșiși și au hotărât să poruncească dimineaţa ca apos- 
tolii să fie eliberaţi pe ascuns și, însoţiţi de străjeri, să fie conduși 
afară din cetate, dincolo de orice primejdie sau violență din partea 
gloatei. 

Însă, în timp ce oamenii erau cruzi și răzbunători sau vinovaţi 
de moarte, fiindcă-și neglijaseră răspunderile solemne puse asupra 
lor, Dumnezeu n-a uitat să fie îndurător faţă de slujitorii Săi. Întreg 
cerul se interesa de aceia care sufereau din pricina lui Hristos și 
îngeri au fost trimiși să viziteze închisoarea. La sosirea lor, pământul 

s-a cutremurat. Ușile cele grele și ferecate ale închisorii s-au dat 
în lături; lanţurile și cătușele au căzut de la mâinile și picioarele 
întemniţaţilor; și închisoarea a fost inundată de o lumină 
strălucitoare. 

Cu surprindere, temnicerul auzise rugăciunile și cântecele apos- 
tolilor întemnițați. Când ei au fost aduși acolo, el a văzut rănile 
lor umflate și sângerânde și totuși chiar el a poruncit să le strângă 
picioarele în butuci. Se așteptase să audă din partea lor gemete și 
blesteme; dar, în loc de acestea, el a auzit cântece de bucurie și 
laudă. Temnicerul adormise cu aceste sunete în urechi, dar a fost 
trezit de cutremur și de zgâlţâirea zidurilor închisorii. 

Sărind îngrozit în picioare, el a văzut cu spaimă că toate ușile 
închisorii erau deschise și deodată îl străfulgeră teama că întemniţaţii 
au scăpat. El își aminti cu ce poruncă hotărâtă fuseseră încredințați 
Pavel și Sila în grija lui, seara trecută, și era sigur că moartea avea să 
fie pedeapsa pentru aparenta neîmplinire credincioasă a datoriei. 
În amărăciunea sufletului său, a crezut că era mai bine să moară 
chiar de mâna sa decât să fie supus unei osândiri rușinoase. Trăgând 
sabia, era pregătit să se omoare, când glasul lui Pavel s-a auzit în 
cuvinte pline de îmbărbătare: „Să nu-ți faci nici un rău, căci toți 
suntem aici”. Fiecare era la locul său, reţinuţi de puterea lui 
Dumnezeu, exercitată printr-unul dintre întemnițați. 

Asprimea cu care temnicerul se purtase față de apostoli nu 
trezise nici un resentiment. Pavel și Sila aveau spiritul lui Hristos, 
și nu spiritul răzbunării. Inimile lor, pline de iubirea Mântuitorului, 
nu aveau nici un colțișor pentru răutate împotriva prigonitorilor 
lor. 

Temnicerul a azvârlit sabia și, cerând o lumină, s-a grăbit să 
ajungă în închisoarea dinăuntru. El avea să vadă ce fel de oameni 
erau aceștia, care răsplăteau cu bunătate cruzimea cu care fuseseră 
tratați. Ajungând acolo unde erau apostolii și aruncându-se înaintea 
lor, el le-a cerut iertare. După aceea, scoțându-i afară, i-a întrebat: 
„Domnilor, ce trebuie să fac ca să fiu mântuit?” 

Temnicerul s-a cutremurat când a văzut mânia lui Dumnezeu 
manifestată prin cutremur; la gândul că cei închiși ar fi scăpat, el 
fusese gata să moară chiar de mâna sa; dar acum toate aceste lucruri 


păreau de mică importanţă în comparaţie cu temerea cea nouă și 
ciudată care îi frământa mintea și cu dorinţa de a avea liniștea și 
voioșia arătate de apostoli în suferinţă și ocară. Pe feţele lor, el a 
văzut lumina cerului; el a înțeles că Dumnezeu intervenise într-un 
chip minunat spre a le salva viaţa; și, cu o putere deosebită, 
cuvintele femeii posedate i-au venit în minte: „Oamenii aceștia sunt 
robii Dumnezeului Celui Preaînalt și ei vă vestesc calea mântuirii”. 

Cu deplină umilință, el le-a cerut apostolilor să-i arate calea 
vieţii. „Crede în Domnul lisus și vei fi mântuit tu și casa ta”, au 
răspuns ei; „și i-au vestit Cuvântul Domnului atât lui, cât şi tuturor 
celor din casa lui”. Apoi, temnicerul a spălat rănile apostolilor, 
după care a fost botezat de ei, împreună cu toată casa lui. O 
influenţă sfințitoare s-a răspândit printre cei întemnițați și mințile 
tuturor au fost deschise să asculte adevărurile rostite de apostoli. 
Ei erau convinşi că Dumnezeul cărora Îi slujeau acești oameni îi 
scăpase din robie. 

Locuitorii din Filipi fuseseră foarte înspăimântați de cutremur 
și când, dimineaţa, slujbașii închisorii le-au spus dregătorilor ce se 
întâmplase peste noapte, aceștia s-au speriat și au trimis pe lictori 
să le dea drumul apostolilor. Dar Pavel a spus: „După ce ne-au 
bătut cu nuiele în fața tuturor, fără să fim judecaţi, pe noi, care 
suntem romani, ne-au aruncat în temniţă și acum ne scot afară pe 
ascuns! Nu merge așa! Să vină ei singuri să ne scoată afară!” 

Apostolii erau cetăţeni romani și era împotriva legii să baţi pe 
un roman, afară de cazul unei vine mari, sau să-l lipsești de libertate 
fără o judecată dreaptă. Pavel și Sila fuseseră întemnițați în văzul 
lumii și acum ei refuzau să fie eliberaţi pe ascuns, fără ca dregătorii 
să le dea o explicaţie. 

Când cuvintele acestea au fost aduse la cunoștința autorităţilor, 
acestea s-au îngrozit de teama ca nu cumva apostolii să se plângă 
împăratului și au mers de îndată la închisoare, s-au scuzat față de 
Pavel și Sila pentru nedreptatea și cruzimea cu care au fost tratați 
și dregătorii înșiși i-au scos din închisoare, stăruind de ei să plece 
din cetate. Aceștia se temeau de influenţa apostolilor asupra oame- 
nilor și, de asemenea, de Puterea care intervenise în favoarea acestor 
oameni nevinovaţi. 

Potrivit îndrumării date de Hristos, apostolii nu voiau să-și im- 
pună prezenţa acolo unde nu era dorită. „Ei au ieșit din temniţă și 
au intrat în casa Lidiei; și, după ce au văzut și mângâiat pe fraţi, au 
plecat.” 

Apostolii n-au considerat ca fiind zadarnică lucrarea lor în Filipi. 
Ei întâmpinaseră multă împotrivire și prigoană; dar intervenţia 
Providenţei în favoarea lor și convertirea temnicerului și a casei 
lui au răsplătit din belșug batjocura și suferinţa pe care le înduraseră. 
Vestea despre nedreapta întemniţare și minunata eliberare a ajuns 
să fie cunoscută în toată regiunea aceea, și aceasta a făcut ca 
lucrarea apostolilor să fie cunoscută de un mare număr de oameni, 
la care altfel nu s-ar fi putut ajunge. 

Lucrarea lui Pavel la Filipi a avut ca urmare întemeierea unei 
biserici ai cărei membri se înmulţeau mereu. Zelul și devotamentul 
lui și, mai presus de toate, spiritul lui gata de a suferi pentru Hristos 
au exercitat o influenţă profundă și dăinuitoare asupra converti- 
ților. Ei au prețuit adevărurile cele scumpe pentru care apostolii 
jertfiseră atât de mult și s-au predat într-o deplină consacrare 
lucrării Mântuitorului lor. 

Că această biserică nu a scăpat de prigoniri este arătat de unele 
cuvinte din epistola lui Pavel către ei. El spune: „Cu privire la 
Hristos, vouă vi s-a dat harul nu numai să credeţi în EI, ci să și 
pătimiți pentru EI, și să și duceţi, cum și faceţi, aceeași luptă, pe 
care aţi văzut-o la mine”. Totuși, atât de mare era statornicia lor 
în credință, încât el spunea: „Mulţumesc Dumnezeului meu pentru 
toată aducerea aminte, pe care o păstrez pentru voi. În toate 
rugăciunile mele mă rog pentru voi toţi, cu bucurie pentru partea 
pe care o luaţi la Evanghelie, din cea dintâi zi până acum” (Filip. 
1,29.30.3-5). 

Grozavă este lupta ce are loc între puterile binelui și ale răului 
în centrele importante unde solii adevărului sunt chemați să 
lucreze. „Noi n-avem de luptat împotriva cărnii și sângelui”, spunea 
Pavel, „ci împotriva căpeteniilor, împotriva domniilor, împotriva 
stăpânitorilor întunericului acestui veac” (Ef. 6,12). Până la 
încheierea vremii va dăinui conflictul dintre biserica lui Dumnezeu 
și aceia care se găsesc sub stăpânirea îngerilor răi. 


Primii creștini erau deseori chemaţi să întâmpine puterile întune- 
ricului față către faţă. Prin amăgiri meșteșugite și prin prigoană, 
vrăjmașul s-a străduit să-i abată de la dreapta credinţă. În vremea 
de acum, când sfârșitul tuturor lucrurilor pământești se apropie 
cu pași iuți, Satana depune sforțări disperate să prindă lumea în 
cursă. El născocește multe planuri pentru a ocupa minţile și a 
abate atenția de la adevărurile absolut necesare mântuirii. În fiecare 
loc, uneltele lui se grupează cu sârguinţă alături de aceia care sunt 
potrivnici Legii lui Dumnezeu. Arhiamăgitorul este la lucru pentru 
a introduce elemente de confuzie și răscoală și oamenii sunt plini 
de un zel care nu este în armonie cu cunoștința pe care o au. 

Păcătoșenia atinge o culme nemaiatinsă vreodată mai înainte și 
totuși mulți slujitori ai Evangheliei strigă: „Pace și siguranţă”. Dar 
solii cei credincioși ai lui Dumnezeu trebuie să meargă înainte cu 
lucrarea lor. Îmbrăcaţi cu întreaga armură a cerului, ei trebuie să 
înainteze fără teamă și biruitori, neîncetând niciodată lupta până 
când solia adevărului pentru timpul acesta n-a ajuns până la ultimul 
suflet la care se putea ajunge. 

CAPITOLUL 22 


TESALONIC 


După ce au plecat din Filipi, Pavel și Sila s-au îndreptat spre 
Tesalonic. Aici nu au avut prilejul să se adreseze unor mari adunări 
de oameni în sinagoga iudaică. Înfăţișarea lor mărturisea despre 
tratamentul rușinos pe care îl primiseră de curând și cerea deci o 
explicare cu privire la cele ce se întâmplaseră. Lucrul acesta l-au 
făcut fără a se înălța pe ei înșiși, ci preamărind pe Acela care 
săvârşise eliberarea lor. 

Predicând tesalonicenilor, Pavel s-a referit la profețiile Vechiu- 
lui Testament cu privire la Mesia. Hristos, în timpul lucrării Sale, 
luminase mintea ucenicilor cu privire la aceste profeţii: „Şi a 
început de la Moise și de la toţi proorocii, și le-a tâlcuit, în toate 
Scripturile, ce era cu privire la EI” (Luca 24,27). Petru, predicând 
pe Hristos, a adus dovezi din Vechiul Testament. Ștefan procedase 
la fel. Și Pavel a folosit Scripturile care profetizau nașterea, suferinţele, 
moartea, învierea și înălțarea lui Hristos. Prin inspirata mărturie 
a lui Moise și a profeților, el a dovedit în mod lămurit că Iisus din 
Nazaret era una și aceeași persoană cu Mesia și a arătat că, din 
zilele lui Adam, glasul lui Hristos a fost acela care a vorbit prin 
patriarhi și profeti. 

Proteţii lămurite și speciale fuseseră date cu privire la venirea 
Celui Făgăduit. Lui Adam i s-a dat asigurarea despre venirea Răs- 
cumpărătorului. Sentința rostită asupra lui Satana: „Vrăjmășie voi 
pune între tine și femeie, între sămânţa ta și sămânţa ei. Aceasta 
îţi va zdrobi capul, iar tu îi vei zdrobi călcâiul” (Gen. 3,15) a fost, 
pentru primii noștri părinți, o făgăduinţă a răscumpărării, adusă 
la îndeplinire prin Hristos. 

Lui Avraam îi era dată făgăduinţa că dintre urmașii săi avea să 
iasă Mântuitorul lumii: „Toate neamurile vor fi binecuvântate în 


Acest capitol este bazat pe textul din Fapte 17,1-10. 


sămânţa ta”. „Nu zice: "Și seminţelor” (ca și cum ar fi vorba de 
mai multe), ci ca și cum ar fi vorba numai de una: "Și seminţei 
tale”, adică Hristos” (Gen. 22,18; Gal. 3,16). 

Moise, către încheierea lucrării sale de conducător și învăţător 
al lui Israel, a profetizat în mod lămurit despre Mesia care avea să 
vină. „Domnul, Dumnezeul tău”, spunea el adunării oștirii lui Is- 
rael, „îţi va ridica din mijlocul tău, dintre fraţii tăi, un prooroc ca 
mine: să ascultați de el”. Și Moise i-a asigurat pe israeliți că Însuși 
Dumnezeu îi descoperise aceasta pe când se găsea pe Muntele 
Horeb, zicând: „Le voi ridica din mijlocul fraților lor un prooroc 
ca tine, voi pune cuvintele Mele în gura Lui, și El va spune tot ce-i 
voi porunci Eu” (Deut. 18,15.18). 

Mesia avea să fie din linie împărătească, căci în profeția rostită 
prin Iacov Domnul a spus: „Ioiagul de domnie nu se va depărta 
din Iuda, nici toiagul de cârmuire dintre picioarele lui, până va 
veni Şilo. Şi de El vor asculta toate popoarele” (Gen. 4,9.10). 

Isaia profetiză: „O Odraslă va ieși din tulpina lui Isai, și un 
Vlăstar va da din rădăcinile lui”. „Luaţi aminte, și veniţi la Mine, 
ascultați, și sufletul vostru va trăi: căci Eu voi încheia cu voi un legământ 
veșnic, ca să întăresc îndurările mele faţă de David. lată, l-am pus 
martor pe lângă popoare, cap și stăpânitor al popoarelor. Într-adevăr, 
vei chema neamuri, pe care nu le cunoşti, și popoare care nu te 
cunosc vor alerga la tine, pentru Domnul, Dumnezeul tău, pentru 
Sfântul lui Israel, care te proslăveşte” (Is. 11,1; 55,3-5). 

Ieremia, de asemenea, a dat mărturie despre venirea Răscumpă- 
rătorului ca Prinţ din casa lui David: „Iată, vin zile, zice Domnul, 
când voi ridica lui David o Odraslă neprihănită. El va împărăţi, va 
lucra cu înţelepciune și va face dreptate și judecată în ţară. În 
vremea lui, Iuda va fi mântuit, și Israel va avea liniște în locuința 
lui; și iată numele pe care I-l voi da: "Domnul, Neprihănirea 
noastră!” Şi iarăși: „Așa vorbește Domnul: "David nu va fi lipsit 
niciodată de un urmaș, care să stea pe scaunul de domnie al casei 
lui Israel. Nici preoții și leviţii nu vor fi lipsiţi niciodată înaintea 
Mea de urmași care să aducă arderi de tot, să ardă tămâie împreună 
cu darurile de mâncare, și să aducă jertfe în toate zilele!” (Ier. 
23,50 3317.15). 

Chiar și locul unde avea să Se nască Mesia fusese prezis: „Tu, 
Betleeme Efrata, măcar că ești prea mic între cetățile de căpetenie 
ale lui Iuda, totuşi din tine Îmi va ieși Cel ce va stăpâni peste 
Israel, și a cărui obârşie se suie până în vremuri străvechi, până în 
zilele veșniciei” (Mica 5,2). 

Lucrarea pe care Mântuitorul avea să o facă pe pământ fusese 
întru totul arătată: „Duhul Domnului Se va odihni peste El, duh de 
înţelepciune și pricepere, duh de sfat și de tărie, duh de cunoștință 
și de frică de Domnul. Plăcerea lui va fi frica de Domnul”. „Căci 
Domnul M-a uns să aduc vești bune celor nenorociţi. El M-a trimis 
să vindec pe cei cu inima zdrobită, să vestesc robilor slobozenia, și 
prinșilor de război izbăvirea; să vestesc un an de îndurare al 
Domnului, și o zi de răzbunare a Dumnezeului nostru; să mângâi 
pe toţi cei întristați; să dau celor întristaţi din Sion, să le dau o 
cunună împărătească în loc de cenușă, un untdelemn de bucurie în 
locul plânsului, o haină de laudă în locul unui duh mâhnit, ca să fie 
numiți 'terebinţi ai neprihănirii”, "un sad al Domnului, ca să slujească 
spre slava Lu?” (Is. 11,2.3; 61,1-3). 

„lată Robul Meu, pe care-L sprijin, Alesul Meu, în care Își găsește 
plăcere sufletul Meu. Am pus Duhul Meu peste EI; El va vesti 
neamurilor judecata. El nu va striga, nu-Și va ridica glasul, și nu-l 
va face să se audă pe ulite. Trestia frântă n-o va zdrobi, și mucul 
care mai arde încă, nu-l va stinge. Va vesti judecata după adevăr. 
El nu va slăbi, nici nu se va lăsa, până va așeza dreptatea pe pământ; 
și ostroavele vor nădăjdui în legea Lui” (Is. 42,1-4). 

Cu putere convingătoare, Pavel dovedea din Scripturile 
Vechiului Testament că „Hristosul trebuia să pătimească și să învie 
din morţi”. Oare nu profetizase Mica: „Judecătorul lui Israel este 
lovit cu nuiaua pe obraz” (Mica 5,1)? Şi oare Cel promis nu 
profetizase despre Sine Însuși prin Isaia: „Mi-am dat spatele 
înaintea celor ce Mă loveau, și obrajii înaintea celor ce-Mi smulgeau 
barba; nu Mi-am ascuns faţa de ocări și de scuipări” (Is. 50,6). 
Prin psalmist, Hristos a profetizat felul în care avea să se poarte 
oamenii cu EI: „Dar Eu... am ajuns de ocara oamenilor și disprețuit 
de popor. Toţi cei ce Mă văd își bat joc de Mine, își deschid gura, 
dau din cap și zic: 'S-a încrezut în Domnul! Să-L mântuiască 


Domnul, să-L izbăvească, fiindcă-L iubește”. „Toate oasele aș 
putea să Mi le număr. Ei, însă, pândesc și Mă privesc; își împart 
hainele Mele între ei, și trag la sort pentru cămașa Mea.” „Am 
ajuns un străin pentru fraţii Mei, și un necunoscut pentru fiii mamei 
Mele. Căci râvna casei Tale Mă mănâncă și ocările celor ce Te 
ocărăsc pe Tine cad asupra Mea.” „Ocara Îmi rupe inima, și sunt 
bolnav; aștept să-i fie cuiva milă de Mine, dar degeaba; aștept 
mângâietori, și nu găsesc nici unul” (Ps. 22,6-8.17.18; 69,8.9.20). 

Cât de clare și de adevărate erau profeţiile lui Isaia despre 
suferinţele și moartea lui Hristos! „Cine a crezut în ceea ce ni se 
vestise?” întreabă profetul. „Cine a cunoscut braţul Domnului? 
El a crescut înaintea Lui ca o odraslă slabă, ca un Lăstar care iese 
dintr-un pământ uscat. N-avea nici frumusețe, nici strălucire ca 
să ne atragă privirile, și înfățișarea Lui n-avea nimic care să ne 
placă. Dispreţuit și părăsit de oameni, om al durerii și obișnuit cu 
suferința, era așa de disprețuit că îţi întorceai faţa de la EI, și noi 
nu L-am băgat în seamă.” 

„Totuși, El suferinţele noastre le-a purtat, și durerile noastre 
le-a luat asupra Lui, și noi am crezut că este pedepsit, lovit de 
Dumnezeu și smerit. Dar El era străpuns pentru păcatele noastre, 
zdrobit pentru fărădelegile noastre. Pedeapsa, care ne dă pacea, a 
căzut peste EI, și prin rănile Lui suntem tămăduiţi.” 

„Noi rătăceam cu toţii ca niște oi, fiecare își vedea de drumul lui; 
dar Domnul a făcut să cadă asupra Lui nelegiuirea noastră a tuturor. 
Când a fost chinuit și asuprit, n-a deschis gura deloc, ca un miel pe 
care-l duci la măcelărie, și ca o oaie mută înaintea celor ce o tund: 
n-a deschis gura. El a fost luat prin apăsare și judecată; dar cine din 
cei de pe vremea Lui a crezut că El fusese șters de pe pământul celor 
vii şi lovit de moarte pentru păcatele poporului Meu?” (Is. 53,1-8). 

Chiar și felul morţii Sale fusese arătat mai dinainte. După cum 
șarpele de aramă fusese înălțat în pustie, tot la fel avea să fie înălțat 
Răscumpărătorul ce avea să vină, „pentru ca oricine crede în El, 
să nu piară, ci să aibă viaţă veșnică” (loan 3,16). 

„Și dacă-L va întreba cineva: "De unde vin aceste răni pe care 
le ai la mâini” El va răspunde: "În casa celor ce Mă iubeau le-am 
primit” (Zah. 13,6). 

„Groapa Lui a fost pusă între cei răi, și mormântul Lui la un 
loc cu cel bogat, măcar că nu săvârşise nici o nelegiuire și nu se 
găsise nici un vicleșug în gura Lui. Domnul a găsit cu cale să-L 
zdrobească prin suferinţă” (Is. 53,9.10). 

Dar Cel care avea să sufere moartea din mâna oamenilor răi 
avea să se ridice ca biruitor asupra păcatului și a mormântului. 
Sub inspiraţia celui Atotputernic, dulcele cântăreţ al lui Israel 
mărturisea despre strălucirea dimineţii învierii. „Trupul Mi se 
odihnește în liniște”, vestește el plin de bucurie, „căci nu vei lăsa 
sufletul Meu în locuinţa morţilor, nu vei îngădui ca Preaiubitul 
Tău să vadă putrezirea” (Ps. 16,9.10). 

Pavel a arătat cât de strâns legase Dumnezeu serviciul jertfelor 
cu profeţiile privitoare la Cel care avea să fie adus „ca un miel pe 
care-l duci la măcelărie”. Mesia avea să-Și dea viaţa „ca jertfă 
pentru păcat”. Privind prin veacuri înainte la scenele lucrării de 
ispășire săvârşite de Mântuitorul, profetul Isaia mărturisea că 
Mielul lui Dumnezeu „S-a dat pe Sine Însuși la moarte, și a fost 
pus în numărul celor fărădelege, pentru că a purtat păcatele 
multora și S-a rugat pentru cei vinovaţi” (Is. 53,7.10.12). 

Mântuitorul profeţiei avea să vină nu ca un împărat pământesc, 
ci ca om între oameni, spre a trăi o viaţă de sărăcie și umilinţă și ca 
în cele din urmă să fie disprețuit, lepădat și omorât. Mântuitorul a 
profetizat în Scripturile Vechiului Testament că avea să Se dea pe 
Sine ca o jertfă în favoarea omenirii căzute, împlinind în felul acesta 
toate cerințele Legii ce fusese călcată. În EI, tipurile sistemului 
jertfelor aveau să se întâlnească direct cu antitipul, și moartea Sa pe 
cruce să împrumute însemnătate întregii economii iudaice. 

Pavel le-a vorbit iudeilor tesaloniceni despre râvna pe care el o 
avusese înainte pentru legea ceremonială și despre minunata lui 
experienţă de la poarta Damascului. Înainte de convertirea sa, el 
se încrezuse într-o evlavie moștenită, într-o nădejde falsă. Credinţa 
lui nu fusese ancorată în Hristos; dimpotrivă, el se încrezuse în 
forme și ceremonii. Râvna lui pentru lege fusese despărțită de 
credinţa în Hristos și deci nu avea nici un preț. În timp ce se 
mândrea că era fără prihană în ce privește împlinirea faptelor legii, 
el respinsese pe Acela care dăduse valoare legii. 


Dar, din momentul convertirii sale, totul s-a schimbat. Iisus 
din Nazaret, pe care el ÎI prigonise în persoana sfinților Săi, i Se 
arătase ca Mesia cel făgăduit. Prigonitorul L-a văzut ca Fiu al lui 
Dumnezeu, Cel care venise pe pământ ca împlinire a profeţiilor și 
care în viaţa Sa împlinise orice amănunt amintit cu privire la El în 
scrierile sfinte. 

Când cu o îndrăzneală sfântă Pavel a vestit Evanghelia în 
sinagoga din Tesalonic, un potop de lumină s-a răsfrânt asupra 
adevăratei însemnătăţi a riturilor și ceremoniilor în legătură cu 
serviciul cortului. El a purtat mintea ascultătorilor săi dincolo de 
serviciul pământesc și de lucrarea lui Hristos în Sanctuarul ceresc, 
până la vremea când, terminându-și lucrarea de mijlocire, Hristos 
avea să vină iarăși cu putere și slavă mare și să-Și statornicească 
Împărăţia pe pământ. Pavel credea în a doua venire a lui Hristos; 
atât de clar și cu putere a prezentat el adevărurile privitoare la 
acest eveniment, încât asupra minţii multora care auzeau s-a făcut 
o impresie care nu avea să se șteargă niciodată. 

Trei Sabate la rând Pavel le-a predicat tesalonicenilor, discutând 
cu ei din Scripturi cu privire la viața, moartea, învierea, lucrarea 
și slava viitoare a lui Hristos, „Mielului, care a fost junghiat de la 
întemeierea lumii” (Apoc. 13,8). El L-a preamărit pe Hristos, a 
cărui lucrare înţeleasă cum se cuvine constituie cheia ce deschide 
Scripturile Vechiului Testament, făcând cu putinţă accesul la co- 
morile lui bogate. 

Deoarece adevărurile Evangheliei erau în felul acesta vestite în 
Tesalonic cu mare putere, a fost câștigată atenţia unor mulţimi de 
oameni. „Unii din ei, și o mare mulţime de greci temători de Dumnezeu, 
și multe femei de frunte au crezut, și au trecut de partea lui Pavel 
și a lui Sila”. 

La fel ca în locurile pe unde fuseseră înainte, apostolii au întâm- 
pinat o împotrivire dârză. „Iudeii care nu crezuseră” erau „plini 
de invidie.” Acești iudei nu erau bine văzuți de puterea romană, 
deoarece, nu cu mult timp înainte, stârniseră o răscoală în Roma. 
Ei erau priviţi bănuitor și, într-o oarecare măsură, libertatea le 
era îngrădită. Acum ei au văzut o ocazie ca să profite de aceste 
împrejurări spre a se face iarăși bine văzuţi și, în același timp, spre 

a arunca ocara asupra apostolilor și asupra convertiţilor la crești- 
nism. 

Au pornit la lucru să facă aceasta, unindu-se cu „niște oameni 
fără căpătâi”, cu ajutorul cărora ei au izbutit să ajungă a „răscula 
întreaga cetate”. În nădejdea de a-i găsi pe apostoli, ei „s-au năpustit 
asupra casei lui Iason”; dar nu l-au găsit nici pe Pavel, nici pe Sila. 
Şi „fiindcă nu i-au găsit”, gloata, în furioasa ei dezamăgire, „au 
târât pe Iason și pe vreo câţiva fraţi înaintea dregătorilor cetăţii, 
și strigau: 'Oamenii aceștia, care au răscolit lumea, au venit și aici, 
și Iason i-a găzduit. Ei toţi lucrează împotriva poruncilor Cezarului, 
și spun că este un alt împărat: Iisus”. 

Deoarece Pavel și Sila nu au fost găsiţi, dregătorii i-au obligat 
pe credincioșii învinuiți să stea liniștiți. Temându-se de alte acte 
de violenţă, „fraţii au trimis îndată, noaptea, pe Pavel și pe Sila la 
Berea”. 

Cei care azi învaţă adevăruri nepopulare nu trebuie să se 
descurajeze dacă vreodată întâmpină, chiar din partea acelora care 
se pretind a fi creștini, o atitudine la fel de ostilă ca aceea de care 
Pavel și tovarășii lui au avut parte în mijlocul oamenilor printre 
care lucrau. Solii crucii trebuie să se înarmeze cu veghere și 
rugăciune și să înainteze cu credinţă și curaj, lucrând totdeauna în 
Numele lui lisus. Ei trebuie să înalțe pe Hristos ca Mijlocitorul 
omului în Sanctuarul ceresc, Cel în care s-au concentrat toate 
sacrificiile dispensaţiunii Vechiului Testament și prin a cărui jertfă 
ispăşitoare călcătorii Legii lui Dumnezeu pot găsi pace și iertare. 


CAPITOLUL 23 


BEREA ŞI ATENA 


La Berea, Pavel a găsit iudei care erau doritori să cerceteze 
adevărurile pe care el le propovăduia. Raportul lui Luca spune 
despre ei: „Aceștia aveau o inimă mai aleasă decât cei din Tesalonic. 
Au primit Cuvântul cu toată râvna și cercetau Scripturile în fiecare 
zi, ca să vadă dacă ce li se spunea este așa. Mulţi dintre ei și din 
femeile cu vază ale grecilor și mulţi bărbaţi au crezut”. 

Mintea celor din Berea nu era mărginită din cauza prejude- 
căţilor. Ei erau dispuși să cerceteze dacă învăţăturile predicate 
lor de către apostoli erau adevărate. Ei au studiat Biblia nu din 
curiozitate, ci pentru a putea afla ce fusese scris cu privire la Mesia 
cel făgăduit. Ei cercetau zilnic rapoartele inspirate și, în timp ce 
comparau Scriptură cu Scriptură, îngerii cerului erau lângă ei, 
luminându-le mintea și influenţându-le inima. 

Oriunde sunt vestite adevărurile Evangheliei, cei care din 
sinceritate doresc să facă ce este bine sunt conduși la o sârguin- 
cioasă cercetare a Scripturilor. Dacă în timpul evenimentelor fi- 
nale ale istoriei acestui pământ cei cărora le sunt vestite adevărurile 
probatoare vor urma exemplul celor din Berea, cercetând zilnic 
Scripturile și comparând Cuvântul lui Dumnezeu cu soliile aduse 
lor, astăzi ar fi un număr mult mai mare de ascultători ai preceptelor 
Legii lui Dumnezeu, acolo unde, comparativ, acum nu sunt decât 
puțini. Dar, atunci când sunt prezentate adevărurile nepopulare 
ale Bibliei, mulţi refuză să facă această cercetare. Deși nu sunt în 
stare să răstoarne adevărurile lămurite ale Scripturii, ei dau pe 
față cea mai mare repulsie, cea mai mare împotrivire atunci când 
este vorba să studieze dovezile prezentate. Chiar dacă aceste 
învățături sunt realmente adevărate, susțin unii, nu contează prea 
mult dacă ei primesc sau nu lumina cea nouă și aceștia se agaţă de 

basme plăcute, folosite de vrăjmaș pentru a le rătăci sufletele. În 
felul acesta, minţile lor sunt orbite de rătăcire și ajung să se despartă 
de cer. 

Toţi vor fi judecaţi potrivit luminii ce le-a fost dată. Domnul 
trimite pe slujitorii Săi cu o solie de mântuire și pe aceia care iau 
cunoștință de ea El îi va trage la răspundere pentru felul în care au 
tratat cuvintele servilor Săi. Cei care caută în sinceritate adevărul 
vor cerceta cu multă grijă, în lumina Cuvântului lui Dumnezeu, 
învăţăturile prezentate lor. 

Iudeii necredincioși din Tesalonic, plini de gelozie și ură faţă 
de apostoli și nemulțumiți că fuseseră doar izgoniți din cetatea 
lor, i-au urmărit și la Berea și au stârnit împotriva lor furia clasei 
celei mai de jos. Temându-se să nu-i facă vreun rău lui Pavel, dacă 
ar rămâne acolo, fraţii l-au trimis la Atena, însoţit de câţiva dintre 
bereenii care primiseră de curând credinţa. 

Prigoana îi urmărea astfel pe învățătorii adevărului din cetate 
în cetate. Vrăjmașii lui Hristos nu puteau împiedica înaintarea 
Evangheliei, dar ei au izbutit să facă lucrarea apostolilor deosebit 
de grea. Totuși, cu toată împotrivirea și lupta, Pavel se avânta 
mereu înainte, hotărât să aducă la îndeplinire planul lui Dumnezeu, 
descoperit lui în viziune, la Ierusalim: „Te voi trimite departe la 
neamuri” (Fapte 22,21). 

Plecarea în grabă a lui Pavel din Berea l-a lipsit de ocazia pe 
care el o aștepta, aceea de a-i vizita pe fraţii din Tesalonic. 

Sosind la Atena, apostolul i-a trimis pe fraţii bereeni înapoi, să 
le spună lui Sila și lui Timotei să vină de îndată și să i se alăture. 
Timotei sosise în Berea mai înainte de plecarea lui Pavel și, 
împreună cu Sila, el a rămas pentru a duce mai departe lucrarea 
aşa bine începută acolo și pentru a învăţa pe noii convertiți princi- 
piile credinței. 

Cetatea Atena era metropola păgânismului. Aici, Pavel nu s-a 
întâlnit cu o populaţie neștiutoare și credulă, ca la Listra, ci cu 
niște oameni renumiţi pentru inteligenţa și cultura lor. Pretutindeni, 
ochiul era izbit de statuile zeilor și ale eroilor istoriei și poeziei, 
zeificați de ei, în timp ce măreţele lucrări arhitectonice și picturile 
reprezentau gloria naţională și adorarea de către popor a zeităților 


păgâne. Simţurile oamenilor erau încântate de frumuseţea și 
splendoarea artei. La fiecare colţ, sanctuare și temple nespus de 
costisitoare își ridicau formele lor masive. Victorii de arme și fapte 
ale oamenilor celebri erau comemorate prin sculpturi, sanctuare 
și plăci. Toate acestea făceau din Atena o vastă galerie de artă. 

Pe când Pavel privea la frumuseţea și măreţia ce-l înconjura și 
vedea cetatea dedată cu totul la idolatrie, spiritul său a fost întărâtat 
de gelozie pentru Dumnezeu, pe care el L-a văzut dezonorat în 
orice loc și inima i-a fost copleșită de milă faţă de oamenii din 
Atena, care, cu toată cultura lor intelectuală, erau necunoscători 
ai Dumnezeului Celui adevărat. 

Apostolul nu a fost amăgit de ceea ce a văzut în acest centru al 
culturii. Natura sa spirituală era atât de obișnuită cu farmecul 
lucrurilor cerești, încât bucuria și strălucirea bogățiilor care nu 
vor pieri niciodată făceau fără valoare în ochii săi pompa și splen- 
doarea de care era înconjurat. Când a văzut lucrurile cele măreţe 
din Atena, el și-a dat seama de puterea lor amăgitoare asupra 
iubitorilor de artă și știință, iar mintea lui a fost profund impre- 
sionată de importanţa lucrării ce-i stătea înainte. 

În această mare cetate, unde nu se aducea închinare lui Dumnezeu, 
Pavel era apăsat de un simțământ de singurătate; și el tânjea după 
împreuna simtire și ajutorul conlucrătorilor săi. În ceea ce priveşte 
prietenia omenească, el se simţea cu totul singur. În epistola sa 
către Tesaloniceni, el își exprimă simțămintele în cuvintele: „Lăsaţi 
singuri în Atena” (1 Tes. 3,1). Piedici ce păreau cu neputinţă de 
trecut i se arătau înainte, părând a face aproape cu neputinţă 
încercarea de a ajunge la inimile oamenilor. 

În timp ce îi aștepta pe Sila și pe Timotei, Pavel nu a stat degeaba. 
„În sinagogă stătea... de vorbă cu iudeii şi cu oamenii temători de 
Dumnezeu, iar în piaţă stătea de vorbă în fiecare zi cu aceia pe 
care-i întâlnea.” Însă lucrarea sa principală în Atena era aceea de 
a duce vestea mântuirii la aceia care aveau o înţelegere luminată 
cu privire la Dumnezeu și la planul Său faţă de lumea căzută. În 
curând, apostolul avea să întâmpine păgânismul în forma cea mai 
subtilă și atrăgătoare. 

Nu după multă vreme, bărbaţii de seamă din Atena au aflat 
despre prezenţa în cetatea lor a unui învățător singuratic, care le 
prezenta oamenilor învățături noi și neobișnuite. Unii dintre aceștia 
l-au căutat pe Pavel și au intrat în discuţie cu el. În scurt timp, 
mulți ascultători s-au strâns în jurul lor. Unii erau gata să își bată 
joc de apostol, ca unul care era sub nivelul lor atât din punct de 
vedere social, cât şi intelectual, şi aceștia vorbeau batjocoritor 
între ei: „Ce vrea să spună palavragiul acesta?” Alţii, când l-au auzit 
că vestește pe lisus și învierea, ziceau: „Pare că vestește niște 
dumnezei străini”. 

Printre cei care l-au înconjurat pe Pavel în piaţă erau „unii din 
filozofii epicurieni și stoici”; însă aceștia și toţi ceilalți care au 
venit în legătură cu el au văzut curând că Pavel avea un bagaj de 
cunoștințe chiar mai mare decât al lor. Puterea lui intelectuală a 
impus respect învățaţilor, în timp ce argumentarea plină de căldură 
și logică și puterea lui oratorică ţineau încordată atenţia tuturor 
celor care ascultau. Ascultătorii săi au recunoscut că el nu era un 
necunoscător, ci era în stare să prezinte tuturor claselor argu- 
mente convingătoare în sprijinul învățăturii pe care o dădea. Astfel, 
apostolul i-a întâmpinat foarte curajos pe potrivnicii săi chiar pe 
terenul lor, înfruntând logica tot cu logică, filozofia cu filozofie și 
elocvenţa cu elocvenţă. 

Potrivnicii săi păgâni i-au atras atenţia asupra soartei lui Socrate, 
care, din pricină că a prezentat dumnezei străini, fusese osândit la 
moarte; și ei îl sfătuiau pe Pavel să nu-și primejduiască viaţa în 
felul acesta. Însă discursurile lui Pavel au cucerit atenția oamenilor 
și înţelepciunea sa simplă a câștigat respectul și admiraţia lor. El 
nu a fost adus la tăcere de știința și ironia filozofilor; și, văzând că 
el era hotărât să-și desfășoare misiunea în mijlocul lor și să le 
spună cu orice preţ povestea lui, ei s-au hotărât să-l asculte în 
liniște. 

Prin urmare, ei l-au condus la Areopag (pe muntele lui Marte). 
Acesta era unul dintre cele mai sacre locuri din toată Atena, iar 
amintirile și gândurile în legătură cu el erau astfel, încât să fie 
privit cu o venerație superstițioasă, care, în minţile unora, se 
schimba chiar în teamă. În locul acesta, problemele legate de religie 


erau deseori luate în atenţie cu multă grijă de către oameni care 
lucrau ca judecători supremi în toate problemele morale și civile 
mai importante. 

Aici, departe de zgomotul și îmbulzeala trecătorilor și de gălăgia 
discuţiilor obișnuite, apostolul putea fi auzit fără întrerupere. În 
jurul lui s-au adunat poeții, artiștii și filozofii, savanții și înţelepții 
Atenei, care i s-au adresat în felul acesta: „Putem să știm care 
este această învățătură nouă, pe care o vestești tu? Fiindcă tu ne 
aduci ceva ciudat la auz; am dori să știm ce înseamnă toate lucrurile 
acestea”. 

În acel moment de solemnă răspundere, apostolul era liniștit și 
stăpân pe sine. Inima lui era împovărată cu o solie importantă și 
cuvintele care au căzut de pe buzele sale i-au convins pe ascultătorii 
săi că nu era un palavragiu. „Bărbaţi atenieni!” a spus el. „În toate 
privinţele vă găsesc foarte religioși. Căci, pe când străbăteam 
cetatea voastră și mă uitam de aproape la lucrurile la care vă 
închinaţi voi, am descoperit chiar și un altar, pe care este scris: 
"Unui Dumnezeu necunoscut!” Ei bine, ceea ce voi cinstiți fără să 
cunoaşteţi, aceea vă vestesc eu.” Cu toată inteligenţa și cunoștința 
lor generală, ei nu cunoșteau nimic despre Dumnezeul care crease 
universul. Însă erau unii dintre ei care doreau mai multă lumină. 
Ei căutau Nemărginitul. 

Cu mâna întinsă spre templul ticsit de idoli, Pavel și-a revărsat 
povara sufletului său și a arătat înșelăciunea religiei atenienilor. 
Ascultătorii cei mai înţelepţi dintre ei au fost înmărmuriți la auzul 
raţionamentului său. El s-a dovedit un bun cunoscător al lucrărilor 
lor de artă, al literaturii și al religiei lor. Îndreptându-le atenţia 
spre statui și idoli, el a declarat că Dumnezeu nu poate fi asemenea 
formelor născocite de oameni. Aceste chipuri sculptate nu pot 
înfățișa câtuși de puţin slava lui Iehova. El le-a reamintit că aceste 
chipuri nu au viaţă, ci se găsesc sub controlul puterii omenești, 
mișcându-se numai atunci când le mișcă mâini omenești; și deci 
cei care se închinau lor erau, în toate privinţele, superiori faţă de 
idolii la care se închinau. 

Pavel a îndreptat mintea idolatrilor lui ascultători dincolo de 
limitele religiei lor false, la o viziune adevărată a Dumnezeirii pe 

care ei o numiseră: „Dumnezeu necunoscut”. Fiinţa aceasta, despre 
care el le vorbea acum, era independentă de om, neavând nevoie 
ca mâinile omenești să mai adauge ceva la puterea și slava Sa. 

Poporul era copleșit de admiraţie faţă de prezentarea plină de 
căldură și logică a lui Pavel, cu privire la însușirile adevăratului 
Dumnezeu - puterea Lui creatoare și existența providenţei Sale 
atotconducătoare. Cu o elocvenţă zeloasă și fierbinte, apostolul a 
declarat: „Dumnezeu, care a făcut lumea și tot ce este în ea, este 
Domnul cerului și al pământului, și nu locuiește în temple făcute 
de mâini. El nu este slujit de mâini omenești, ca și când ar avea 
trebuinţă de ceva, El, care dă tuturor viaţa, suflarea și toate lu- 
crurile”. Cerurile nu erau îndestulător de mari pentru a-L cuprinde 
pe Dumnezeu, cu atât mai puţin erau templele făcute de mâini 
omenești. 

În acea epocă a castelor, când drepturile oamenilor erau deseori 
nebăgate în seamă, Pavel a reprezentat marele adevăr al frăţiei 
omenești, declarând că Dumnezeu „a făcut ca toţi oamenii, ieşiţi 
dintr-unul singur, să locuiască pe toată faţa pământului”. Înaintea 
lui Dumnezeu, toți sunt egali; și fiecare ființă omenească Îi datorează 
Creatorului o supunere totală. Apoi, apostolul a arătat cum, prin 
toată purtarea lui Dumnezeu cu omul, planul Său plin de har și 
îndurare trece ca un fir de aur. El „le-a așezat anumite vremi și a 
pus anumite hotare locuinţei lor, ca ei să caute pe Dumnezeu, și 
să se silească să-L găsească bâjbâind, măcar că nu este departe de 
fiecare din noi”. 

Îndreptându-se către persoanele nobile și la vârsta bărbăției, 
care erau în jurul său, împrumutând cuvinte de la un poet al lor, el 
L-a prezentat pe Dumnezeu ca pe un Tată, ai cărui copii erau ei. 
„În El avem viaţa, mișcarea și fiinţa”, a spus el; „după cum au zis 
și unii din poetii voştri: "Suntem din neamul lui..." Astfel dar, fiindcă 
suntem de neam din Dumnezeu, nu trebuie să credem că 
Dumnezeirea este asemenea aurului sau argintului sau pietrei 
cioplite cu meșteșugirea și iscusința omului. 

Dumnezeu nu ţine seama de vremurile de neștiință, și poruncește 
acum tuturor oamenilor de pretutindeni să se pocăiască”. În vea- 
curile de întuneric dinaintea venirii lui Hristos, conducătorul divin 


trecuse ușor peste idolatria păgânilor; dar acum, prin Fiul Său, El 
trimisese oamenilor lumina adevărului; și El aștepta din partea 
tuturor pocăință spre mântuire nu numai din partea celor săraci și 
umili, ci și din partea mândrilor filozofi și a prinților pământului. 
„Pentru că a rânduit o zi, în care va judeca lumea după dreptate, 
prin Omul pe care L-a rânduit pentru aceasta și despre care a dat 
tuturor oamenilor o dovadă de netăgăduit prin faptul că L-a înviat 
din morţi.” Când Pavel a amintit despre învierea Lui din morți, 
„unii își băteau joc, iar alţii au zis: "Asupra acestor lucruri te vom 
asculta altă dată”. 

În felul acesta s-a terminat lucrarea apostolului la Atena, centrul 
păgân de cultură, căci atenienii, agățându-se stăruitor de idolatria 
lor, au întors spatele luminii adevăratei religii. Când un popor 
este pe deplin satisfăcut cu propriile realizări, puţin se mai poate 
nădăjdui de la el. Cu toate că se mândreau cu învăţătura și noblețea 
lor de caracter, atenienii deveneau din ce în ce mai corupți și mai 
mulțumiți cu tainele de neînțeles ale idolatriei. 

Printre aceia care au auzit cuvintele lui Pavel, erau unii a căror 
minte a fost convinsă de adevărurile prezentate; însă ei nu au fost 
dispuși să se umilească, să-L recunoască pe Dumnezeu și să 
primească Planul Mântuirii. Nici frumuseţea vorbirii și nici tăria 
argumentelor nu-l pot converti pe păcătos. Numai puterea lui 
Dumnezeu poate aduce adevărul în inimă. La acela care întoarce 
continuu spatele acestei puteri, nu se poate ajunge. Grecii umblau 
după înţelepciune, iar solia crucii era pentru ei nebunie, din pricină 
că prețuiau propria înțelepciune mai mult decât înțelepciunea care 
vine de sus. 

În faptul că ei se mândreau cu inteligenţa și înțelepciunea 
omenească poate fi găsit motivul pentru care solia Evangheliei a 
avut un succes așa de mic printre atenieni. Înţelepții lumii care 
vor veni la Hristos ca niște sărmani păcătoși pierduţi vor ajunge 
înţelepţi spre mântuire; însă aceia care vin ca niște personalităţi 
atotștiutoare, înălțând peste măsură înţelepciunea lor, nu vor izbuti 
să primească lumina și cunoștința pe care numai El le poate da. 

În felul acesta a întâmpinat Pavel păgânismul din timpul său. 
Străduinţele sale din Atena nu au fost cu totul în zadar. Dionisie, 

unul dintre cei mai cu vază cetăţeni, și alţii au primit solia Evangheliei 
și s-au unit întru totul cu credincioșii. 

Inspirația ne-a dat această privire asupra vieţii atenienilor care, 
cu toată știința, rafinamentul și arta lor, erau totuși prea afundaţi 
în viciu ca să mai poată vedea cum Dumnezeu, prin servul Său, a 
mustrat idolatria și păcatele unor oameni mândri și mulțumiți de 
ei înșiși. Cuvintele apostolului și descrierea atitudinii lui și a împre- 
jurărilor în care s-a găsit, așa cum sunt amintite de pana inspirată, 
aveau să fie transmise tuturor generaţiilor următoare, dând mărtu- 
rie despre încrederea lui neclintită, despre curajul său în singurătate 
și împotrivire și despre biruinţa dobândită de el pentru creștinism 
chiar în inima păgânismului. 

Cuvintele lui Pavel cuprind o comoară de cunoștințe pentru 
biserică. El era într-o poziţie din care putea spune foarte ușor 
vreun lucru care să-i irite pe ascultătorii săi încrezuţi și astfel să 
ajungă în situaţii dificile. Dacă vorbirea lui ar fi fost un atac direct 
împotriva zeităților lor şi a oamenilor cu vază din cetate, ar fi fost 
în primejdie de a se împărtăși de soarta lui Socrate. Dar, cu un 
tact izvorât din iubirea divină, cu multă băgare de seamă, el le-a 
îndepărtat mintea de la zeitățile lor păgâne, descoperindu-le pe 
adevăratul Dumnezeu, care le era necunoscut. 

Astăzi, adevărurile Scripturii trebuie duse înaintea oamenilor 
mari ai lumii, pentru ca ei să poată alege ascultarea de Legea lui 
Dumnezeu sau supunerea faţă de prinţul răului. Dumnezeu le pune 
în faţă adevărul cel veşnic — adevăr care îi va face înţelepţi spre 
mântuire, dar El nu-i sileşte să-l primească. Dacă ei Îi întorc spatele, 
EI îi lasă în cele ale lor, spre a fi umpluţi cu rodul propriilor fapte. 

„Propovăduirea crucii este o nebunie pentru cei ce sunt pe calea 
pierzării: dar pentru noi, care suntem pe calea mântuirii, este 
puterea lui Dumnezeu. Căci este scris: "Voi prăpădi înțelepciunea 
celor înţelepţi și voi nimici priceperea celor pricepuți.” 
„Dumnezeu a ales lucrurile nebune ale lumii, ca să facă de rușine 
pe cele înțelepte. Dumnezeu a ales lucrurile slabe ale lumii, ca să 
facă de rușine pe cele tari. Și Dumnezeu a ales lucrurile josnice 
ale lumii și lucrurile dispreţuite, ba încă lucrurile care nu sunt, ca 
să nimicească pe cele ce sunt” (1 Cor. 1,18.19.27.28). Mulţi dintre 


oamenii cei mai de seamă și oamenii de stat, bărbaţii cei mai cu 
vază din lume, vor respinge lumina din pricină că lumea, prin în- 
ţelepciunea ei, nu-L poate cunoaște pe Dumnezeu. Totuși slujitorii 
lui Dumnezeu trebuie să folosească fiecare ocazie pentru a face 
cunoscut acestor oameni adevărul. Unii vor recunoaște neștiința 
lor în ce privește lucrurile lui Dumnezeu și-și vor lua locul ca 
umili ucenici la picioarele lui Iisus, Maestrul-Învăţător. 

În orice strădanie de a atinge clasele cele mai înalte, lucrătorul 
pentru Dumnezeu are nevoie de o credinţă tare. Aparenţele par 
să fie potrivnice, dar în ceasul cel mai întunecos vine lumină de 
sus. Puterea celor care iubesc și slujesc lui Dumnezeu va fi reînnoită 
zi de zi. Înţelepciunea Celui infinit este pusă în slujba lor, pentru 
ca, în împlinirea planurilor Sale, ei să nu rătăcească. Acești lucră- 
tori trebuie să ţină cu tărie credinţa lor până la sfârşit, amintin- 
du-și că lumina adevărului lui Dumnezeu trebuie să strălucească 
în mijlocul întunericului ce învăluie lumea noastră. Nu trebuie să 
existe nici descurajare în legătură cu lucrarea lui Dumnezeu. 
Credinţa lucrătorului consacrat va birui orice încercare ce este 
adusă asupra lui. Dumnezeu este în stare și chiar dorește să re- 
verse asupra servilor Săi toată puterea de care ei au nevoie, să le 
dea înțelepciunea necesară pentru diferitele lor nevoi. Ea va face 
mult mai mult decât să împlinească cele mai înalte așteptări ale 
acelora care își pun încrederea în El. 

CAPITOLUL 24 


CORINT 


În timpul primului secol al erei creștine, Corintul era una dintre 
cetățile de seamă nu numai ale Greciei, ci chiar ale lumii. Greci, 
iudei și romani la un loc și călători din orice ţară se îmbulzeau pe 
străzile lui, umblând cu lăcomie după afaceri și plăceri. Un mare 
centru comercial, situat în așa fel încât se putea ajunge foarte ușor 
la el din toate părțile Imperiului Roman, el era și un important loc 
în care să fie stabilite monumente de aducere aminte despre 
Dumnezeu și adevărul Său. 

Printre iudeii care se stabiliseră în Corint erau și Acuila și Priscila, 
care, mai târziu, s-au distins ca lucrători zeloși pentru Hristos. 
Cunoscând caracterul acestor oameni, Pavel „a venit la ei”. 

Chiar de la începutul lucrării sale în această importantă arteră 
de comunicaţie, Pavel a întâlnit din toate părțile piedici serioase 
în calea înaintării lucrării sale. Cetatea era aproape cu totul dedată 
la idolatrie. Venus era zeița favorită; și de cultul lui Venus erau 
legate multe ritualuri și ceremonii imorale. Corintenii ajunseseră 
binecunoscuţi chiar printre păgâni din pricina josnicei lor imora- 
lități. Ei păreau să aibă puţine preocupări și griji în afară de 
plăcerile și petrecerile momentului de faţă. 

Predicând Evanghelia în Corint, apostolul a urmat o cale 
deosebită de aceea pe care o folosise în lucrarea sa la Atena. Acolo, 
el a căutat să adapteze felul vorbirii sale potrivit culturii celor ce-l 
ascultau: a întâmpinat logica tot cu logică, știința cu știință, filozofia 
cu filozofie. Gândindu-se la timpul petrecut în felul acesta și văzând 
că propovăduirea sa în Atena nu adusese prea multe roade, s-a 
hotărât să urmeze un alt plan de lucru în Corint, în străduinţa sa 
de a atrage atenţia celor nepăsători și indiferenți. El era hotărât să 
evite argumentările și discuţiile elaborate cu grijă și să nu știe între 
corinteni nimic „altceva decât pe Iisus Hristos și pe El răstignit”. 


Acest capitol este bazat pe textul din Fapte 18,1-18. 


El voia să le predice nu cu vorbirile înduplecătoare ale înțelep- 
ciunii, ci într-o dovadă dată de Duhul și de putere” (1 Cor. 2,2.4). 

lisus, pe care Pavel voia să-L prezinte înaintea grecilor din 
Corint ca Hristos, era un iudeu având o origine umilă, crescut 
într-un oraș proverbial pentru răutatea lui. El fusese lepădat chiar 
de compatrioţii Lui și, în cele din urmă, crucificat ca un făcător 
de rele. Grecii socoteau că este nevoie de ridicarea neamului 
omenesc; și socoteau că studiul filozofiei și al științei este singurul 
mijloc de atingere a adevăratului nivel elevat și al onoarei. Putea 
oare Pavel să-i facă să creadă că, având credinţă în puterea acestui 
iudeu obscur, aceasta ar înălța și înnobila fiecare putere a fiinţei 
omenești? 

Pentru mintea multora care trăiesc în timpurile noastre, crucea 
de la Golgota este înconjurată de amintiri sfinte. Gânduri pline de 
sfințenie sunt legate de scenele răstignirii. Dar, în zilele lui Pavel, 
crucea era privită cu simțăminte de dezgust și oroare. Să înalți ca 
Mântuitor al omenirii pe Unul care suferise moartea pe cruce, în 
mod firesc, ar fi atras batjocura și împotrivirea. 

Pavel știa destul de bine cum avea să fie primită solia sa în 
Corint, atât de către iudei, cât și de greci. El a ales să-L predice 
„pe Hristos cel răstignit, care pentru iudei era o pricină de poticnire, 
și pentru neamuri o nebunie” (1 Cor. 1,23). Printre ascultătorii 
săi dintre iudei, erau mulţi care aveau să se mânie din pricina soliei 
pe care el avea să o vestească. În ce-i privește pe greci, cuvintele 
lui aveau să apară ca o deplină nebunie. El avea să fie privit ca un 
om slab la minte, pentru că încerca să arate cum putea crucea să 
aibă vreo legătură cu înălțarea sau mântuirea omenirii. 

Dar, pentru Pavel, crucea era obiectul de cel mai mare interes. 
Încă din momentul în care el fusese oprit din lucrarea sa de 
prigonire a urmașilor Nazarineanului răstignit, el nu încetase 
niciodată să preamărească crucea. Atunci îi fusese dată o desco- 
perire a iubirii infinite a lui Dumnezeu, așa cum era arătată în 
moartea lui Hristos; și o transformare minunată fusese săvârșită 
în viaţa sa, aducând toate planurile și năzuinţele sale în armonie 
cu cerul. Din ceasul acela, el devenise un om nou în Hristos. El 
știa din proprie experienţă că, atunci când un păcătos priveşte o 
dată iubirea Tatălui, după cum se poate vedea în sacrificiul Fiului 

Său, și se supune influenţei divine, are loc o schimbare a inimii și 
de atunci încolo Hristos este totul în tot. 

Când s-a convertit, Pavel a fost inspirat de o dorinţă fierbinte 
de a-i ajuta pe semenii săi să-L privească pe lisus din Nazaret ca 
pe Fiul viului Dumnezeu, având putere să transforme și să mân- 
tuiască. De atunci încolo, viața sa a fost cu totul devotată strădaniei 
de a zugrăvi iubirea și puterea Celui Răstignit. Iubirea cea mare a 
inimii sale îi cuprindea pe toţi, din toate clasele. „Eu sunt dator”, 
declara el, „și grecilor, și barbarilor, și celor învăţaţi, și celor neînvă- 
tati” (Rom. 1,14). Iubirea pentru Domnul slavei, pe care el ÎI pri- 
gonise cu atâta înverșunare în persoana sfinţilor Săi, alcătuia prin- 
cipiul ce determina purtarea sa, puterea ce-l mișca. Dacă vreodată 
zelul lui pe calea datoriei începea să slăbească, o singură privire la 
cruce și la iubirea uimitoare descoperită acolo era de ajuns să-l 
facă să-și încingă coapsele minţii și să se avânte înainte pe calea 
lepădării de sine. 

lată-l pe apostol predicând în sinagoga din Corint, discutând 
din scrierile lui Moise și ale profeților și aducându-i pe ascultătorii 
săi înapoi la vremea venirii lui Mesia cel făgăduit. Ascultaţi-l cum 
lămurește lucrarea Mântuitorului ca Mare Preot al omenirii — Cel 
care, prin sacrificiul propriei vieţi, avea să facă, o dată pentru 
totdeauna, ispășire pentru păcat și apoi avea să-și înceapă lucrarea 
în Sanctuarul ceresc. Ascultătorii lui Pavel au fost făcuţi să înţeleagă 
faptul că Mesia, după venirea căruia ei doriseră, venise deja; că 
moartea Lui era antitipul tuturor jertfelor aduse și că slujirea Sa 
în Sanctuarul din cer era punctul cel mai de seamă ce își arunca 
umbra înapoi și făcea clară lucrarea preoţiei iudaice. 

Pavel le „dovedea iudeilor că Iisus este Hristosul”. Din Scripturile 
Vechiului Testament, el dovedea că, potrivit pofețiilor și așteptării 
tuturor iudeilor, Mesia avea să fie din linia neamului lui Avraam 
și a lui David; apoi el a înșiruit descendența lui Iisus de la patriarhul 
Avraam prin împăratul-psalmist. El a citit mărturia profeților cu 
privire la caracterul și lucrarea lui Mesia cel făgăduit și la primirea 
și tratarea Lui pe pământ; apoi, el a arătat că toate aceste profeţii 
fuseseră împlinite în viaţa, lucrarea și moartea lui lisus din Nazaret. 


Pavel a arătat că Hristos venise să ofere mântuire, mai întâi de 
toate, neamului care aștepta venirea lui Mesia ca împlinire și ca 
slavă a existenţei lor naţionale. Dar națiunea aceasta L-a lepădat 
pe Acela care putea să le dea viaţă și și-a ales un alt conducător, a 
cărui domnie avea să sfârșească în moarte. El s-a străduit să atragă 
atenţia ascultătorilor săi asupra faptului că numai pocăința putea 
salva națiunea iudaică de la ruina ce se apropia. El le-a arătat 
necunoașterea lor cu privire la însemnătatea Scripturilor care 
alcătuiau principala lor mândrie și gloria lor, cum că ei le înțelegeau 
pe deplin. El a mustrat aspru spiritul lor lumesc, iubirea lor după 
ranguri, titluri și fast și egoismul lor nemăsurat. 

In puterea Duhului Sfânt, Pavel a relatat istoria minunatei sale 
convertiri și încrederea lui în Scripturile Vechiului Testament, care 
se împliniseră pe deplin în lisus din Nazaret. Cuvintele sale erau 
rostite cu un zel solemn, iar ascultătorii săi nu puteau vedea altceva 
decât că el ÎI iubea din toată inima pe Mântuitorul răstignit și înălţat. 
Ei au văzut că mintea lui era concentrată asupra lui Hristos și că 
toată viaţa lui era legată de aceea a Domnului său. Atât de convin- 
gătoare au fost cuvintele lui, încât numai aceia care erau plini de 
ura cea mai înverșunată împotriva religiei creștine puteau rămâne 
nemișcaţi de ele. 

Însă iudeii din Corint şi-au închis ochii faţă de dovezile atât de 
clar prezentate de apostol și au refuzat să ia aminte la apelurile 
sale. Același duh care-i condusese să-L lepede pe Hristos i-a um- 
plut acum de mânie și furie împotriva servului Său; și, dacă nu l-ar 
fi ocrotit Dumnezeu în chip deosebit, pentru ca el să poată con- 
tinua să ducă solia Evangheliei la neamuri, ei i-ar fi pus capăt vieții. 

„Fiindcă iudeii i se împotriveau și-l batjocoreau, Pavel și-a 
scuturat hainele și le-a zis: "Sângele vostru să cadă asupra capului 
vostru; eu sunt curat. De-acum încolo, mă voi duce la neamuri. 
Și, după ce a ieșit de acolo, a intrat în casa unui om temător de 
Dumnezeu, numit lust, a cărui casă era vecină cu sinagoga.” 

Sila şi Timotei au venit „din Macedonia” să-l ajute pe Pavel și 
au lucrat împreună pentru neamuri. Atât păgânilor, cât și iudeilor, 
Pavel și tovarășii lui li L-au predicat pe Hristos ca Mântuitor al 
neamului omenesc căzut. Dând la o parte orice argumentaţie 
încâlcită și greu de priceput, solii crucii au stăruit asupra însușirilor 

Creatorului lumii, conducătorul Suprem al universului. Cu inimile 
lor aprinse de iubire faţă de Dumnezeu și faţă de Fiul Său, ei au 
stăruit de păgâni să privească sacrificiul infinit făcut în favoarea 
oamenilor. Ei știau că, dacă aceia care bâjbâiseră în întunericul 
păgânismului ar putea să vadă strălucind lumina de la crucea de 
pe Golgota, atunci ei ar putea fi atrași la Mântuitorul. „După ce 
voi fi înălțat de pe pământ”, spusese Mântuitorul, „voi atrage la 
Mine pe toți oamenii” (loan 12,32). 

Slujitorii Evangheliei din Corint și-au dat seama de primejdiile 
teribile ce amenințau sufletele acelora pentru care ei lucrau; și, cu 
simțământul răspunderii care apăsa asupra lor, au prezentat 
adevărul așa cum este în lisus. Solia lor era clară, limpede și 
hotărâtă — un miros de viaţă spre viaţă sau de moarte spre moarte. 
Dar Evanghelia era descoperită nu numai prin cuvintele, ci și prin 
faptele lor zilnice. Îngerii conlucrau cu ei, iar harul și puterea lui 
Dumnezeu erau arătate în convertirea multora. „Crisp, fruntașul 
sinagogii, a crezut în Domnul împreună cu toată casa lui. Şi mulți 
dintre corinteni, care-l auziseră pe Pavel, au crezut și ei, și au fost 
botezați.” 

Ura cu care iudeii îi priviseră totdeauna pe apostoli se înăsprise 
acum. După convertirea și botezarea lui Crisp, acești împotri-vitori 
încăpăţânaţi, în loc să se convingă, s-au înverșunat și mai mult. Ei 
nu puteau aduce argumente care să dezaprobe predica lui Pavel; 
și, în lipsa dovezilor, ei au recurs la înșelăciune și la atacuri pline 
de răutate. Ei au batjocorit Evanghelia și Numele lui Iisus. În oarba 
lor mânie, nici un cuvânt nu era prea amar și nici o născocire prea 
josnică pentru a fi folosite. Ei nu puteau tăgădui faptul că Hristos 
săvârşise minuni; dar ei au declarat că le săvârșise prin puterea lui 
Satana; și, plini de cutezanţă, afirmau că lucrările minunat săvârșite 
de Pavel erau făcute datorită aceluiași mijloc. 

Deși Pavel a avut un oarecare succes în Corint, răutatea pe 
care el a văzut-o și a auzit-o în această cetate coruptă aproape că 
l-a descurajat. Depravarea pe care el a văzut-o în mijlocul neamu- 
rilor, precum și ocara și insulta pe care el le-a primit din partea 
iudeilor i-au produs o mare tulburare sufletească. El se îndoia de 
faptul că ar fi înțelept să încerce să clădească o biserică din 
materialul pe care îl găsise acolo. 


Pe când își făcea planul să părăsească cetatea, spre a se duce 
într-un câmp mai promițător, și pe când se frământa să înțeleagă 
care îi era datoria, Domnul i S-a arătat în viziune și i-a zis: „Nu te 
teme; ci vorbește și nu tăcea, căci Eu sunt cu tine; și nimeni nu va 
pune mâna pe tine, ca să-ţi facă rău: vorbește, fiindcă ai mult norod 
în această cetate”. Pavel a înţeles că aceasta era o poruncă de a 
rămâne în Corint şi o asigurare că Domnul va înmulți sămânța 
semănată. Întărit și îmbărbătat, el a continuat să lucreze acolo cu 
zel și stăruinţă. 

Eforturile apostolului nu s-au mărginit numai la vorbirea în 
public; erau mulţi la care nu s-ar fi putut ajunge în felul acesta. El 
a folosit mult timp pentru lucrarea din casă în casă, în felul acesta 
ajutându-se de legăturile de înrudire ale cercului familiei. El i-a 
vizitat pe bolnavi și pe cei necăjiţi, i-a îmbărbătat pe cei îndureraţi 
și i-a mângâiat pe cei obidiţi. În tot ceea ce a spus și a făcut, el a 
preamărit Numele lui lisus. Astfel, el a lucrat „în slăbiciune, î în frică 
şi cutremur” (1 Cor. 2,3). El se cutremura la gândul ca nu cumva 
învăţătura lui să descopere mai mult chipul omenescului decât al 
Dumnezeirii. 

„Ceea ce propovăduim noi printre cei desăvârșiţi este o înţelep- 
ciune”, spunea Pavel mai târziu; „dar nu a veacului acestuia, nici a 
fruntașilor veacului acestuia, care vor fi nimiciți. Noi propovăduim 
înţelepciunea lui Dumnezeu, cea tainică și ținută ascunsă, pe care 
o rânduise Dumnezeu, spre slava noastră, mai înainte de veci, și 
pe care n-a cunoscut-o nici unul din fruntașii veacului acestuia; 
căci, dacă ar fi cunoscut-o, n-ar fi răstignit pe Domnul slavei. Dar, 
după cum este scris: "Lucruri pe care ochiul nu le-a văzut, urechea 
nu le-a auzit, și la inima omului nu s-au suit, așa sunt lucrurile pe 
care le-a pregătit Dumnezeu pentru cei ce-L iubesc”. Nouă însă 
Dumnezeu ni le-a descoperit prin Duhul Său. Căci Duhul 
cercetează totul, chiar și lucrurile adânci ale lui Dumnezeu. În 
adevăr, cine dintre oameni cunoaște lucrurile omului, afară de 
duhul omului, care este în el? Tot așa: nimeni nu cunoaște lucrurile 
lui Dumnezeu afară de Duhul lui Dumnezeu. „Și noi n-am primit 
duhul lumii, ci Duhul care vine de la Dumnezeu, ca să putem 
cunoaște lucrurile, pe care ni le-a dat Dumnezeu prin harul Său. 
Şi vorbim despre ele nu cu vorbiri învăţate de la înțelepciunea 

omenească, ci cu vorbiri învăţate de la Duhul Sfânt, întrebuințând 
o vorbire duhovnicească pentru lucrurile duhovnicești” (1 Cor. 
2,6-13). 

Pavel și-a dat seama că destoinicia sa nu era în sine, ci era 
datorită prezenţei Duhului Sfânt, a cărui influență plină de har îi 
umplea inima, aducând orice gând în supunere faţă de Hristos. El 
vorbea despre sine ca purtând „întotdeauna cu noi, în trupul nostru, 
omorârea Domnului lisus, pentru ca și viaţa lui Iisus să se arate în 
trupul nostru” (2 Cor. 4,10). În învățăturile apostolului, Hristos 
era figura centrală. „Trăiesc”, spunea el, „dar nu mai trăiesc eu, ci 
Hristos trăiește în mine” (Gal. 2,20). Eul era ascuns; Hristos era 
descoperit și proslăvit. 

Pavel era un orator iscusit. Înainte de convertirea sa, deseori 
căutase să impresioneze pe ascultătorii săi prin avânturi oratorice. 
Însă acum el a pus la o parte toate acestea. În loc să se lase prins 
în descrieri și reprezentări poetice, care poate ar fi fost plăcute 
simțurilor și ar fi hrănit imaginaţia, dar care nu ar fi avut nici o 
legătură cu experienţa zilnică, Pavel a căutat ca, prin folosirea 
unei vorbiri simple, să facă simţite în inimă adevărurile care sunt 
de o importanţă vitală. Prezentarea artistică a adevărului poate da 
loc la un extaz al simţurilor, dar, de cele mai multe ori, adevărurile 
prezentate în felul acesta nu aduc hrana necesară întăririi și 
fortificării credinciosului pentru luptele vieții. Nevoile imediate, 
încercările prezente ale sufletelor ce se luptă, acestea trebuie 
întâmpinate cu instruiri trainice și practice, întemeiate pe princi- 
piile fundamentale ale creștinismului. 

Străduinţele lui Pavel în Corint nu au fost fără rod. Mulţi s-au 
întors de la închinarea la idoli ca să servească viului Dumnezeu și 
o mare biserică a fost înrolată sub steagul lui Hristos. Mulţi dintre 
cei mai decăzuţi dintre neamuri au fost salvați și au devenit monu- 
mente ale îndurării lui Dumnezeu și ale puterii sângelui lui Hristos 
de a curăţi de păcat. 

Succesul crescând pe care Pavel îl avea în prezentarea lui Hristos 
a întărâtat pe iudeii necredincioși la o și mai hotărâtă împotrivire. 
S-au răzvrătit ca unul și „s-au ridicat cu un gând împotriva lui 
Pavel, l-au dus înaintea scaunului de judecată” al lui Galion, care 
atunci era proconsulul Ahaiei. Ei au sperat că autorităţile, ca și în 


ocaziile de mai înainte, aveau să fie de partea lor și, cu voce tare și 
plină de mânie, și-au rostit plângerile împotriva apostolului, zicând: 
„Omul acesta aţâță pe oameni să se închine lui Dumnezeu într-un 
fel care este împotriva legii”. 

Religia iudaică era sub ocrotirea puterii romane și învinuitorii 
lui Pavel gândeau că, dacă ei l-ar putea învinui că a violat legile 
religiei lor, s-ar putea să le fie încredinţat lor pentru a fi judecat și 
osândit. În felul acesta, ei sperau să-l omoare. Însă Galion era un 
bărbat integru și nu voia să se lase înșelat de iudeii geloși și 
intriganti. Dezgustat de bigotismul și îndreptăţirea lor de sine, el 
nu a vrut să ia în seamă învinuirea. Pe când Pavel se pregătea să 
vorbească în apărarea sa, Galion i-a spus că nu era nevoie. Apoi, 
întorcându-se către mânioșii învinuitori, el a zis: „Dacă ar fi fost 
vorba de vreo faptă rea sau vreo blestemăţie, v-aș asculta după 
cuviință, iudeilor! Dar, dacă este vorba de neînţelegeri asupra unui 
cuvânt, asupra unor nume și asupra Legii voastre, treaba voastră: 
eu nu vreau să fiu judecător peste aceste lucruri”. Și i-a alungat de 
la scaunul de judecată”. 

Atât iudeii, cât și grecii așteptaseră cu înfrigurare hotărârea 
lui Galion; și respingerea imediată a cazului, ca nefiind de interes 
public, a fost un semnal pentru iudei să se retragă dezamăgiţi și 
mânioși. Purtarea hotărâtă a proconsulului a deschis ochii zzomo- 
toasei mulțimi care îi sprijinise pe iudei. Pentru prima dată în timpul 
lucrării sale în Europa, gloata a trecut de partea sa; chiar sub ochii 
proconsulului și fără nici o intervenţie din partea sa, ei au agresat 
în mod violent pe cei mai de seamă învinuitori ai apostolului. Atunci, 
toţi grecii au pus mâna „pe Sosten, fruntașul sinagogii, și-l băteau 
înaintea scaunului de judecată, fără ca lui Galion să-i pese”. În 
felul acesta, creștinismul a obţinut o însemnată biruință. 

„Pavel a mai rămas destul de multă vreme la Corint.” Dacă 
apostolul ar fi fost atunci nevoit să plece din Corint, cei întorși la 
credinţa lui lisus s-ar fi găsit într-o poziție primejdioasă. Iudeii 
s-ar fi străduit să culeagă pe deplin avantajele câștigate, chiar până 
la stârpirea creștinismului din acea regiune. 


| Corint 


184 


CAPITOLUL 25 


EPISTOLELE CĂTRE TESALONICENI 


Sosirea lui Sila și a lui Timotei din Macedonia, în timpul șederii 
lui Pavel în Corint, l-a bucurat foarte mult pe apostol. Ei i-au adus 
„vești bune despre credinţa și dragostea” acelora care primiseră 
adevărul în timpul primei vizite a solilor Evangheliei la Tesalonic. 
Inima lui Pavel îi dorea cu o iubire plină de duioșie pe acești cre- 
dincioși care, în mijlocul încercărilor și împotrivirilor, rămăseseră 
lângă Dumnezeu. El dorea să-i viziteze personal, dar, fiindcă aceasta 
nu era cu putință, le-a scris. 

În această epistolă către biserica din Tesalonic, apostolul își 
exprimă mulțumirea faţă de Dumnezeu pentru frumoasele vești 
cu privire la creșterea credinţei lor. „Fraţilor”, scria el, „în toate 
strâmtorările și necazurile noastre, am fost mângâiaţi cu privire la 
voi, prin credinţa voastră. Acum, da, trăim, fiindcă voi staţi tari în 
Domnul. Cum putem noi oare să mulțumim îndeajuns lui Dumnezeu 
cu privire la voi, pentru toată bucuria pe care o avem din pricina 
voastră, înaintea Dumnezeului nostru? Zi și noapte ÎI rugăm nespus 
să vă putem vedea faţa, și să putem împlini ce mai lipsește credinţei 
voastre.” 

„Mulţumim totdeauna lui Dumnezeu pentru voi toţi, pe care 
vă pomenim necurmat în rugăciunile noastre; căci ne aducem 
aminte, fără încetare, înaintea lui Dumnezeu, Tatăl nostru, de 
lucrarea credinţei voastre, de osteneala dragostei voastre și de 
tăria nădejdii în Domnul nostru lisus Hristos!” 

Mulţi dintre credincioșii din Tesalonic se întorseseră de la idoli 
spre a sluji „Dumnezeului celui viu și adevărat”. Ei primiseră 
„Cuvântul în multe necazuri”; și inimile lor erau pline „cu bucuria 
care vine de la Duhul Sfânt”. Apostolul declară că, în ceea ce 
privește credincioasa lor urmare a Domnului, ei erau „o pildă 

pentru toţi credincioșii din Macedonia și din Ahaia”. Aceste cuvinte 
de laudă nu erau nemeritate; „de la voi”, scrie el, „Cuvântul 
Domnului a răsunat prin Macedonia și Ahaia, dar vestea despre 
credința voastră în Dumnezeu s-a răspândit pretutindeni”. 

Credincioșii tesaloniceni erau adevăraţi misionari. Inimile lor 
ardeau de zel pentru Mântuitorul lor care îi eliberase de teama 
„mâniei viitoare”. Prin harul lui Hristos, în vieţile lor avusese loc 
o minunată transformare; și cuvântul Domnului, așa cum era vorbit 
prin ei, era însoțit de putere. Inimile erau câștigate prin adevărurile 
prezentate și suflete se adăugau la numărul credincioşilor. 

În prima sa epistolă, Pavel face referire la modul său de lucru 
în mijlocul tesalonicenilor. El afirmă că nu căutase să câștige 
convertiți prin amăgire sau înșelăciune. „Fiindcă Dumnezeu ne-a 
găsit vrednici să ne încredințeze Evanghelia, căutăm să vorbim 
aşa ca să plăcem nu oamenilor, ci lui Dumnezeu, care ne cercetează 
inima. În adevăr, cum bine știți, niciodată n-am întrebuințat vorbe 
măgulitoare, nici haina lăcomiei: martor este Dumnezeu. N-am 
căutat slavă de la oameni, nici de la voi, nici de la alţii, deși, ca 
apostoli ai lui Hristos, am fi putut să cerem cinste. Dimpotrivă, 
ne-am arătat blânzi în mijlocul vostru, ca o doică ce-și crește cu 
drag copiii. Astfel, în dragostea noastră fierbinte pentru voi, eram 
gata să vă dăm nu numai Evanghelia lui Dumnezeu, dar chiar și 
viaţa noastră, atât de scumpi ne ajunseserăți.” 

„Voi sunteţi martori”, continuă apostolul, „și Dumnezeu de 
asemenea, că am avut o purtare sfântă, dreaptă și fără prihană 
faţă de voi, care credeţi. Știţi iarăși că am fost pentru fiecare din 
voi, ca un tată cu copiii lui: vă sfătuiam, vă mângâiam și vă 
adeveream, să vă purtaţi într-un chip vrednic de Dumnezeu, care 
vă cheamă la Împărăția și slava Sa.” 

„De aceea, mulțumim fără încetare lui Dumnezeu că atunci 
când ați primit Cuvântul lui Dumnezeu, auzit de la noi, l-aţi primit 
nu ca pe cuvântul oamenilor, ci așa cum și este în adevăr, ca pe 
Cuvântul lui Dumnezeu, care lucrează și în voi care credeti.” „Cine 
este în adevăr, nădejdea, sau bucuria, sau cununa noastră de slavă? 
Nu sunteți voi înaintea Domnului nostru lisus Hristos la venirea 
Lui? Da, voi sunteţi slava și lumina noastră.” 

În prima sa epistolă către credincioșii din Tesalonic, Pavel s-a 
străduit să-i înveţe cu privire la adevărata stare a morţilor. El le-a 
vorbit despre cei morți, care sunt într-o stare de inconștientă, ca 
și cum ar dormi. „Nu voim, fraților, să fiți în necunoștinţă despre 
cei ce au adormit, ca să nu vă întristaţi ca ceilalți, care n-au nădejde. 
Căci dacă credem că lisus a murit și a înviat, credem și că 
Dumnezeu va aduce înapoi împreună cu Iisus pe cei ce au adormit 
în E]... Căci Însuși Domnul, cu un strigăt, cu glasul unul arhanghel 
și cu trâmbiţa lui Dumnezeu, Se va pogori din cer, și întâi vor 
învia cei morți în Hristos. Apoi, noi cei vii, care vom fi rămas, 
vom fi răpiți toţi împreună cu ei, în nori, ca să întâmpinăm pe 
Domnul în văzduh; și astfel vom fi totdeauna cu Domnul.” 

Tesalonicenii se prinseseră cu multă căldură de gândul că 
Hristos avea să vină să-i transforme pe credincioșii care erau în 
viaţă și să-i ia la Sine. Cu multă grijă păziseră ei vieţile prietenilor 
lor, ca nu cumva aceștia să moară și astfel să piardă binecuvântarea 
pe care ei așteptau să o primească la venirea Domnului lor. Dar, 
unul după altul, cei dragi lor le fuseseră luaţi; și cu multă sfâșiere 
de inimă priviseră tesalonicenii pentru ultima dată feţele morților 
lor, cu greu cutezând să nădăjduiască să-i mai întâlnească într-o 
viaţă viitoare. 

Când au deschis și au citit epistola lui Pavel, o mare bucurie și 
mângâiere a fost adusă bisericii prin cuvintele lămuritoare cu 
privire la adevărata stare a morților. Pavel arăta că aceia care aveau 
să trăiască atunci când va fi să vină Hristos nu vor întâmpina pe 
Domnul mai înainte decât cei care adormiseră în lisus. Glasul 
unui arhanghel și trâmbiţa lui Dumnezeu vor ajunge chiar până la 
cei adormiţi și întâi vor învia cei morţi în Hristos, mai înainte ca 
cei vii să fi fost îmbrăcaţi în nemurire. „Apoi, noi cei vii, care vom 
fi rămas, vom fi răpiți toți împreună cu ei, în nori, ca să întâmpinăm 
pe Domnul în văzduh; și astfel vom fi totdeauna cu Domnul. 
Mângâiaţi-vă dar unii pe alţii cu aceste cuvinte.” 

Nădejdea și bucuria pe care această adunare le-au adus tinerei 
biserici din Tesalonic cu greu pot fi înțelese de noi. Ei au crezut și 
au fost încurajați din epistola trimisă lor de părintele lor în Evan- 
ghelie și inimile lor s-au îndreptat cu iubire spre el. Despre lucrurile 


acestea le vorbise mai înainte; dar atunci mintea lor se lupta să 
prindă învăţăturile care li se păreau noi și ciudate; și nu este de 
mirare ca însemnătatea unor anumite probleme să fi impresionat 
destul de puternic mintea lor. Însă ei flămânzeau după adevăr și 
epistola lui Pavel le-a dat noi speranţe și puteri, o credinţă mai 
tare și o dragoste mai profundă faţă de Acela care, prin moartea 
Sa, adusese la lumină viaţa și nemurirea. 

Acum, ei se bucurau de cunoașterea faptului că prietenii lor 
credincioși vor fi sculați din mormânt spre a trăi pentru veșnicie 
în Împărăţia lui Dumnezeu. Întunericul care învăluise locul de 
odihnă al morţilor s-a risipit. O nouă aureolă încununa credința 
creștină și ei au văzut o nouă slavă în viața, moartea și învierea lui 
Hristos. 

„Dumnezeu va aduce înapoi împreună cu lisus pe cei ce au 
adormit în EI”, scria Pavel. Mulţi interpretează acest pasaj ca 
însemnând că aceia care dorm vor fi aduși împreună cu Hristos 
din ceruri; dar Pavel a vrut să spună că, după cum Hristos a fost 
înviat dintre morţi, tot la fel va chema Dumnezeu pe cei sfinți 
afară din mormintele lor și-i va lua cu Sine în ceruri. Ce prețioasă 
mângâiere! Ce glorioasă nădejde nu numai pentru biserica din 
Tesalonic, ci pentru toţi creștinii, oriunde s-ar găsi ei! 

În timp ce lucra în Tesalonic, Pavel s-a ocupat suficient de mult 
de subiectul privind semnele timpului, arătând ce evenimente aveau 
să aibă loc înainte de arătarea Fiului omului pe norii cerului, încât 
el a socotit că nu mai este nevoie să le scrie prea mult cu privire la 
acest subiect. Totuși, pe scurt, el s-a referit la învățăturile sale de 
mai înainte. „Cât despre vremi și soroace”, a spus el, „n-aveţi 
trebuinţă să vi se scrie, fraţilor. Pentru că voi înșivă știți foarte 
bine că ziua Domnului va veni ca un hoţ noaptea. Când vor zice: 
"Pace și liniște”, atunci o prăpădenie neașteptată va veni peste ei”. 

Sunt mulţi în lumea de azi care își închid ochii faţă de dovezile 
pe care Hristos le-a dat spre a-i avertiza pe oameni cu privire la 
venirea Sa. Ei caută să liniștească orice simţământ de teamă, în 
timp ce chiar atunci semnele sfârșitului se împlinesc cu repeziciune 
și lumea se grăbește spre timpul când Fiul omului Se va arăta pe 
norii cerului. Pavel învaţă că este păcat a fi nepăsător faţă de 

semnele care au să preceadă a doua venire a lui Hristos. Pe cei 
vinovaţi de această neglijență el îi numește fii ai nopţii și ai 
întunericului. El îndeamnă la vigilenţă și la veghere prin aceste 
cuvinte: „Dar voi, fraților, nu sunteţi în întuneric, pentru ca ziua 
aceea să vă prindă ca un hoţ. Voi sunteţi fii ai luminii și fii ai zilei. 
Noi nu suntem ai nopţii, nici ai întunericului. De aceea să nu 
dormim ca ceilalți, ci să veghem și să fim treji”. 

Deosebit de importante pentru biserica din vremea noastră sunt 
învăţăturile apostolului despre acest subiect. Pentru cei ce trăiesc 
atât de aproape de împlinirea marelui eveniment final, cuvintele 
lui Pavel trebuie să aibă o putere grăitoare: „Noi, care suntem fii 
ai zilei, să fim treji, să ne îmbrăcăm cu platoșa credinţei și a 
dragostei, și să avem drept coif nădejdea mântuirii. Fiindcă 
Dumnezeu nu ne-a rânduit la mânie, ci ca să căpătăm mântuirea, 
prin Domnul nostru lisus Hristos, care a murit pentru noi, pentru 
că fie că veghem, fie că dormim, să trăim împreună cu EI”. 

Creștinul care veghează este un creștin care lucrează, căutând 
sârguincios să facă tot ce poate pentru înaintarea Evangheliei. În 
măsura în care crește iubirea sa față de Răscumpărătorul său, în 
aceeași măsură crește și iubirea sa pentru semenii săi. El are 
încercări aspre, aşa cum a avut și Învățătorul său; însă el nu 
îngăduie ca amărăciunea să-i asprească firea sau să-i distrugă pacea 
minţii. El știe că încercarea, dacă este suportată cu bine, îl va 
spăla și îl va curăţi, aducându-l într-o mai strânsă comuniune cu 
Hristos. Cei care sunt părtași ai suferințelor lui Hristos vor fi 
părtași ai mângâierii Sale și, în final, se vor împărtăși de slava Lui. 

„Vă rugăm, fraților”, a continuat Pavel în Epistola sa către 
Tesaloniceni, „să priviţi bine pe cei ce se ostenesc între voi, care 
vă cârmuiesc în Domnul, și care vă sfătuiesc. Să-i preţuiţi foarte 
mult, în dragoste, din pricina lucrării lor. Trăiţi în pace între voi.” 

Credincioșii tesaloniceni erau foarte mult tulburaţi de oameni 
care veneau printre ei cu idei și învățături fanatice. Unii trăiesc 
„în neorânduială, nu lucrează nimic, ci se ţin de nimicuri”. Biserica 
fusese organizată cum trebuie și slujbași fuseseră rânduiţi ca să 
servească drept slujitori ai Evangheliei și diaconi. Însă erau unii 
încăpăţânaţi și impulsivi, care refuzau să se supună celor ce 


dețineau poziţii de răspundere în biserică. Ei pretindeau nu numai 
dreptul de a avea o judecată aparte, ci și dreptul ca, în mod public, 
să impună bisericii părerile lor. Luând în seamă toate acestea, Pavel 
le-a atras atenţia tesalonicenilor asupra respectului și consideraţiei 
datorate acelora care fuseseră aleși să ocupe poziţii de autoritate 
în biserică. 

În dorința lui arzătoare ca toţi cei credincioși din Tesalonic să 
umble în temere de Dumnezeu, apostolul a stăruit de ei ca, în 
viaţa de toate zilele, să manifeste o evlavie practică. „Încolo, fra- 
ilor”, scria el, „fiindcă aţi învăţat de la noi cum să vă purtaţi și să 
fiti plăcuţi lui Dumnezeu, și așa și faceţi, vă rugăm, și vă îndemnăm 
în Numele Domnului Iisus, să sporiţi tot mai mult în privinţa 
aceasta. Ştiţi, în adevăr, ce învățături v-am dat prin Domnul Iisus. 
Voia lui Dumnezeu este sfințirea voastră: să vă feriţi de curvie.” 
„Căci Dumnezeu nu ne-a chemat la necurăţie, ci la sfințire.” 

Apostolul simţea că, într-o mare măsură, asupra lui cădea 
răspunderea în ce privește bunăstarea spirituală a celor întorși la 
credinţă prin lucrarea sa. Dorinţa lui faţă de ei era aceea ca ei să 
crească în cunoștința singurului Dumnezeu adevărat și a lui Iisus 
Hristos, pe care ÎL trimisese El. Deseori, în lucrarea sa, când se 
întâlnea cu grupe mici de bărbaţi și femei care ÎI iubeau pe Iisus, 
se pleca împreună cu ei la rugăciune, cerând lui Dumnezeu să-i 
înveţe cum să menţină o vie legătură cu El. Deseori, el se sfătuia 
cu ei cu privire la cele mai bune metode de a duce și altora lumina 
adevărului Evangheliei. Adesea, când era despărțit de aceia pentru 
care lucrase în felul acesta, el cerea în mod stăruitor lui Dumnezeu 
să-i ferească de rău și să-i ajute să fie misionari plini de sârguință 
și activi. 

Una dintre cele mai puternice dovezi ale adevăratei convertiri 
este iubirea faţă de Dumnezeu și faţă de oameni. Cei care ÎI pri- 
mesc pe lisus ca Răscumpărător al lor au o iubire profundă și sinceră 
pentru alţii care au o credinţă tot atât de prețioasă. Așa era cu 
credincioșii din Tesalonic. „Cât despre dragostea frățească”, scria 
apostolul, „n-aveţi nevoie să vă scriem; căci voi singuri aţi fost 
învăţaţi de Dumnezeu să vă iubiţi unii pe alții, și iubiţi într-adevăr 
pe toți fraţii, care sunt în toată Macedonia. Dar vă îndemn, fraților, 

să sporiţi tot mai mult în ea. Să căutaţi să trăiţi liniștiți, să vă 
vedeţi de treburi și să lucraţi cu mâinile voastre, cum v-am sfă- 
tuit. Şi astfel să vă purtaţi cuviincios cu cei de afară și să n-aveţi 
trebuinţă de nimeni.” 

„Domnul să vă facă să creșteţi tot mai mult în dragoste unii 
faţă de alţii și faţă de toţi, cum facem și noi înșine pentru voi, ca să 
vi se întărească inimile și să fie fără prihană în sfinţenie, înaintea 
lui Dumnezeu, Tatăl nostru, la venirea Domnului nostru lisus 
Hristos împreună cu toți sfinții Săi.” 

„Vă rugăm, de asemenea, fraţilor, să mustraţi pe cei ce trăiesc 
în neorânduială; să îmbărbătaţi pe cei deznădăjduiți; să sprijiniți 
pe cei slabi, să fiți răbdători cu toţii. Luaţi seama ca nimeni să nu 
întoarcă altuia rău pentru rău; ci căutaţi totdeauna să faceți ce 
este bine atât între voi, cât și faţă de toţi. Bucuraţi-vă întotdeauna. 
Rugaţi-vă neîncetat. Mulţumiţi lui Dumnezeu pentru toate lucru- 
rile; căci aceasta este voia lui Dumnezeu, în lisus Hristos, cu privire 
la voi.” 

Apostolul atrăgea atenţia tesalonicenilor să nu dispreţuiască 
darul profeţiei; și în cuvintele: „Nu stingeţi Duhul. Nu disprețuiți 
proorocii. Ci cercetaţi toate lucrurile, și păstraţi ce este bun”, el 
îndemna să se facă o atentă deosebire între rătăcire și adevăr. El îi 
ruga fierbinte: „Feriţi-vă de orice se pare rău”; și își încheie epistola 
cu rugăciunea ca Dumnezeu să-i sfințească pe deplin, adică „duhul, 
sufletul și trupul”, pentru ca acestea să fie păzite „întregi, fără 
prihană la venirea Domnului nostru lisus Hristos. Cel ce v-a 
chemat este credincios”, adăugă el, „și va face lucrul acesta”. 

Învățătura pe care Pavel a trimis-o tesalonicenilor în prima sa 
epistolă cu privire la adoua venire a lui Hristos era în deplină 
armonie cu învăţătura sa de mai înainte. Totuşi cuvintele lui au 
fost înţelese greșit de unii fraţi tesaloniceni. Ei au înţeles că vrea 
să-și exprime nădejdea că el, Pavel, avea să trăiască spre a fi martor 
al venirii Mântuitorului. Această credință a făcut să se mărească 
entuziasmul și exaltarea lor. Cei care până atunci își neglijaseră 
răspunderile și îndatoririle au devenit acum și mai stăruitori în a-și 
impune vederile greșite. 


În cea de-a doua epistolă, Pavel a căutat să le îndrepte interpre- 
tarea greșită cu privire la învăţătura sa și să le prezinte adevărata 
sa poziţie. El îşi exprimă din nou încrederea în integritatea lor şi 
recunoştinţa pentru că în viaţa lor credinţa era tare, iar iubirea 
unii față de alţii și față de Învățătorul lor era din belșug. EI le-a 
spus că i-a dat ca pildă altor biserici pentru credinţa lor stăruitoare 
cu care, având mult curaj, se împotrivesc prigonirii și necazurilor; 
și le-a îndreptat mintea înainte, la timpul celei de a doua veniri a 
lui Hristos, când poporul lui Dumnezeu se va odihni de toate grijile 
și frământările lui. 

„Ne lăudăm cu voi în bisericile lui Dumnezeu”, scria el, „pentru 
statornicia și credinţa voastră în toate prigonirile și necazurile pe 
care le suferiţi... și să vă dea odihnă atât vouă, care sunteți întristați, 
cât și nouă, la descoperirea Domnului Iisus din cer, cu îngerii puterii 
Lui, într-o flacără de foc, ca să pedepsească pe cei ce nu cunosc pe 
Dumnezeu și pe cei ce nu ascultă de Evanghelia Domnului nostru 
lisus Hristos. Ei vor avea ca pedeapsă o pierzare veșnică de la faţa 
Domnului și de la slava puterii Lui. De aceea ne rugăm necurmat 
pentru voi, ca Dumnezeul nostru să vă găsească vrednici de chemarea 
Lui și să împlinească în voi, cu putere, orice dorinţă de bunătate și 
orice lucrare izvorâtă din credinţă, pentru ca Numele Domnului 
nostru lisus Hristos să fie proslăvit în voi, și voi în El, potrivit cu 
harul Dumnezeului nostru și al Domnului Iisus Hristos.” 

Dar, înainte de venirea lui Hristos, în lumea religioasă, potrivit 
profeţiilor, aveau să aibă loc evenimente importante. Apostolul a 
declarat: „Să nu vă lăsaţi clătinați așa de repede în mintea voastră, 
și să nu vă tulburaţi de vreun duh, nici de vreo vorbă, nici de vreo 
epistolă, ca venind de la noi, ca și cum ziua Domnului ar fi și venit 
chiar. Nimeni să nu vă amăgească în vreun chip; căci nu va veni 
înainte ca să fi venit lepădarea de credinţă și de a se descoperi 
omul fărădelegii, fiul pierzării, potrivnicul, care se înalță mai presus 
de tot ce se numește 'Dumnezeu”, sau de ce este vrednic de 
închinare. Așa că se va așeza în Templul lui Dumnezeu, dându-se 
drept Dumnezeu”. 

Cuvintele lui Pavel nu trebuiau să fie greșit înţelese. Nu trebuia 
să se răspândească învățătura că el, prin descoperire deosebită, i-a 

avertizat pe tesaloniceni despre imediata venire a lui Hristos. O 
asemenea poziţie ar fi dat loc la confuzie în ceea ce privește 
credința; căci dezamăgirea duce deseori la necredinţă. Prin urmare, 
apostolul i-a făcut atenţi pe fraţi să nu primească o asemenea solie 
ca venind de la el; și el a continuat să sublinieze faptul că puterea 
papală, atât de clar descrisă de profetul Daniel, trebuia deci să se 
ridice și să pornească război împotriva poporului lui Dumnezeu. 
Până când această putere nu-și va fi săvârșit lucrarea ei de moarte, 
lucrarea ei nelegiuită, era în zadar ca biserica să aștepte venirea 
Domnului. „Nu vă aduceţi aminte”, întreba Pavel, „cum vă spuneam 
lucrurile acestea, când eram încă la voi?” 

Încercările ce aveau să aducă atâta chin adevăratei biserici 
urmau să fie teribile. Chiar atunci când apostolul scria, „taina 
fărădelegii” începuse deja să lucreze. Desfășurarea evenimentelor 
care aveau să aibă loc în viitor avea să fie „prin puterea Satanei, 
cu tot felul de minuni, de semne și puteri mincinoase, și cu toate 
amăgirile nelegiuirii pentru cei ce sunt pe calea pierzării”. 

Deosebit de solemnă este declaraţia apostolului cu privire la 
aceia care vor refuza să primească „iubirea adevărului”. „Din 
această pricină”, declară el despre toţi aceia care cu bună știință 
resping soliile adevărului, „Dumnezeu le trimite o lucrare de 
rătăcire, ca să creadă o minciună: pentru ca toţi cei ce n-au crezut 
adevărul, ci au găsit plăcere în nelegiuire, să fie osândiţi”. Oamenii 
care resping, avertizările pe care Dumnezeu, în îndurarea Sa, li le 
adresează nu pot rămâne nepedepsiți. Dumnezeu Îşi retrage Duhul 
Său de la aceia care stăruie în a nu lua aminte la aceste avertizări, 
lăsându-i pradă amăgirilor la care ei ţin. 

În felul acesta descrie Pavel lucrarea dăunătoare a acelei puteri 
a răului care avea să continue de-a lungul multelor secole de 
întuneric și prigonire, înainte de a doua venire a lui Hristos. 
Credincioșii tesaloniceni speraseră într-o eliberare imediată; acum, 
erau îndemnați să primească, plini de curaj și cu temere de 
Dumnezeu, lucrarea ce le stătea înainte. Apostolul îi soma hotărât 
să nu-și neglijeze datoriile sau să nu se resemneze într-o așteptare 
trândavă. După înflăcărata lor așteptare a imediatei eliberări, 
mersul vieţii zilnice și împotrivirea pe care trebuiau să o întâmpine 


aveau să li se pară o piedică îndoit de mare. De aceea, el îi îndemna 
să stea tari în credință. 

„Așadar, fraților, rămâneţi tari, și ţineţi învățăturile, pe care 
le-aţi primit fie prin viu grai, fie prin epistola noastră. Şi Însuşi 
Domnul nostru lisus Hristos, și Dumnezeu, Tatăl nostru, care ne-a 
iubit și ne-a dat, prin harul Său, o mângâiere veșnică și o bună 
nădejde, să vă mângâie inimile, și să vă întărească în orice lucru și 
cuvânt bun.” „Credincios este Domnul: El vă va întări și vă va 
păzi de cel rău. Cu privire la voi, avem încredere în Domnul că 
faceţi şi veţi face ce vă poruncim. Domnul să vă îndrepte inimile 
spre dragostea lui Dumnezeu și spre răbdarea lui Hristos.” 

Lucrarea credincioșilor le fusese dată lor de Dumnezeu. Prin 
primirea cu credință a adevărului, ei trebuiau să ducă și altora 
lumina pe care o primiseră. 

Apostolul i-a îndemnat să nu obosească în facerea de bine și 
s-a dat pe sine ca pildă de sârguinţă în lucrurile vremelnice, în 
timp ce lucra cu un zel neobosit în lucrarea lui Hristos. El i-a 
mustrat pe aceia care se dedaseră la trândăvie și la o vieţuire fără 
un Scop și i-a sfătuit „să-și mănânce pâinea lucrând în liniște”. În 
același timp, el îndeamnă biserica să se despartă de părtășia cu vreunul 
care ar disprețui îndrumările date prin slujitorii lui Dumnezeu. 
„Totuși”, adaugă el, „să nu-l socotiți ca pe un vrăjmaș, ci să-l 
mustrați ca pe un frate.” 

Pavel încheie această epistolă cu o rugăciune, ca, în ostenelile 
și încercările vieţii, pacea lui Dumnezeu și harul Domnului Iisus 
Hristos să fie mângâierea și sprijinul lor. 

CAPITOLUL 26 


APOLO LA CORINT 


După ce a părăsit Corintul, următorul loc de lucru al lui Pavel 
a fost Efesul. El era în drum spre Ierusalim, pentru a lua parte la 
sărbătorile care se apropiau; prin urmare, șederea lui la Efes a 
trebuit să fie scurtă. El a discutat cu iudeii în sinagogă și impresia 
făcută asupra lor a fost atât de plăcută, încât au stăruit de el să 
mai rămână să lucreze între ei. Planul său de a vizita Ierusalimul 
l-a împiedicat să rămână mai mult timp acolo, însă el a făgăduit 
că, dacă „va voi Dumnezeu”, se va întoarce la ei. Acuila și Priscila 
l-au însoţit până la Efes, iar Pavel i-a lăsat acolo să ducă mai 
departe lucrarea pe care el o începuse. 

În vremea aceea, „la Efes a venit un iudeu numit Apolo, de 
neam din Alexandria. Omul acesta avea darul vorbirii și era tare 
în Scripturi”. El auzise predica lui loan Botezătorul, primise 
botezul pocăinţei și era un martor viu al faptului că lucrarea 
profetului nu fusese în zadar. Raportul biblic despre Apolo este 
că „el era învăţat în ce priveşte calea Domnului, avea un duh 
înfocat, și vorbea și învăţa amănunţit pe oameni despre lisus, măcar 
că nu cunoștea decât botezul lui Ioan”. 

În timp ce se afla în Efes, Apolo „a început să vorbească cu 
îndrăzneală în sinagogă”. Printre ascultătorii săi erau Acuila și 
Priscila, care, înțelegând că încă nu primise deplina lumină a 
Evangheliei, „l-au luat la ei și i-au arătat mai cu de-amănuntul 
calea lui Dumnezeu”. Fiind învăţat de ei, el a dobândit o înţelegere 
mai clară a Scripturilor și a ajuns unul dintre cei mai puternici 
apărători ai credinţei creștine. 

Apolo dorea să se ducă în Ahaia și fraţii din Efes „au scris uce- 
nicilor să-l primească bine”, ca pe un învăţător în deplină armonie 
cu biserica lui Hristos. El s-a dus la Corint, unde, prin lucrare 


Acest capitol este bazat pe textul din Fapte 18,18-28. 


publică și din casă în casă, „el convingea cu putere pe iudei și le 
dovedea din Scripturi că Iisus este Hristosul”. Pavel sădise sămânţa 
adevărului. Apolo acum o uda. Succesul care l-a însoțit pe Apolo 
în predicarea Evangheliei i-a condus pe unii dintre credincioși să 
laude lucrarea lui mai presus de aceea a lui Pavel. Această 
comparare a unui om cu un alt om a adus în biserică un spirit de 
partidă, care ameninţa să împiedice foarte mult înaintarea 
Evangheliei. 

Timp de un an și jumătate, cât petrecuse Pavel în Corint, în 
mod intenţionat el a prezentat Evanghelia în simplitatea ei. Nu 
„cu o vorbire sau înțelepciune strălucită” a venit el la corinteni; 
însă cu temere și cutremur și „într-o dovadă dată de Duhul și de 
putere” vestise el „taina lui Dumnezeu”, „pentru ca credința” lor 
„să fie întemeiată nu pe înțelepciunea oamenilor, ci pe puterea lui 
Dumnezeu” (1 Cor. 2,1.4.5). 

În mod necesar, Pavel adaptase felul lui de învățătură la condiția 
bisericii. „Cât despre mine, fraților, nu v-am putut vorbi ca unor 
oameni duhovnicești”, le-a lămurit el mai târziu; „ci a trebuit să 
vă vorbesc ca unor oameni lumești, ca unor prunci în Hristos. 
V-am hrănit cu lapte, nu cu bucate tari, căci nu le puteaţi suferi; și 
nici acum chiar nu le puteţi suferi” (1 Cor. 3,1.2). Mulţi dintre 
credincioșii corinteni fuseseră întârzietori în a învăţa lecţiile pe 
care el se străduise să-i înveţe. Înaintarea lor în cunoștința spirituală 
nu fusese într-un raport direct proporţional cu privilegiile și 
ocaziile lor. În timp ce ei ar fi trebuit să fie mult mai înaintați în 
experienţa creștină și în stare să înțeleagă și să trăiască adevărurile 
profunde ale Cuvântului, ei se găseau acolo unde fuseseră și 
ucenicii atunci când Hristos le-a spus: „Mai am să vă spun multe 
lucruri, dar acum nu le puteţi purta” (loan 16,12). Gelozia, 
bănuiala rece și învinuirea închiseseră inimile multor credincioși 
corinteni față de lucrarea deplină a Duhului Sfânt, care „cercetează 
totul, chiar și lucrurile adânci ale lui Dumnezeu” (1 Cor. 2.10). 
Oricât de înţelepţi ar fi fost ei în cunoștințele lumii, ei nu erau 
decât prunci în ce privește cunoașterea lui Hristos. 

Lucrarea lui Pavel fusese aceea de a instrui pe convertiţii 
corinteni în cele dintâi lucruri, în alfabetul sau începuturile cre- 

dinţei creștine. El fusese obligat să-i înveţe ca pe unii care nu știau 
nimic despre lucrările puterii divine asupra inimii. În vremea 
aceea, ei nu erau în stare să înțeleagă tainele mântuirii; căci „omul 
firesc nu primește lucrurile Duhului lui Dumnezeu, căci pentru el 
sunt o nebunie; și nici nu le poate înţelege, pentru că trebuie judecate 
duhovnicește” (vers. 14). Pavel se străduise să semene sămânţa 
pe care alţii trebuiau să o ude. Cei care i-au urmat trebuiau să 
ducă mai departe lucrarea de la punctul de unde o lăsase, dând 
lumină și cunoștință spirituală la timpul potrivit, în măsura în care 
biserica era în stare să o suporte. 

Când apostolul a început lucrarea sa în Corint, el și-a dat seama 
că trebuia să fie foarte atent la felul în care introducea marile 
adevăruri pe care el dorea să le înveţe. El știa că printre ascultătorii 
săi aveau să fie oameni care susțineau cu mândrie teoriile omenești, 
precum și exponenți ai falselor sisteme de închinare, care bâjbâiau 
cu ochii orbiți, sperând să găsească în cartea naturii teorii care să 
contrazică realitatea vieţii spirituale și a nemuririi, așa cum sunt 
descoperite în Scripturi. De asemenea, el știa că cei criticoşi se 
vor strădui să schimbe interpretarea creștină a Cuvântului desco- 
perit, iar scepticii vor trata Evanghelia lui Hristos cu batjocură și 
derâdere. 

În timp ce se străduia să conducă suflete la piciorul crucii, Pavel 
nu s-a avântat să-i mustre fățiș pe aceia care duceau o viaţă destră- 
bălată sau să le arate cât de odios era păcatul lor înaintea unui 
Dumnezeu sfânt. Dimpotrivă, el a pus înaintea lor adevărata ţintă 
a vieții și a căutat să întipărească în mintea lor învăţăturile 
Învăţătorului divin, care, dacă aveau să fie primite, aveau să-i ridice 
din starea lor lumească și de păcat, la curăţie și îndreptăţire. El a 
stăruit în mod deosebit asupra evlaviei trăite și a sfinţeniei pe care 
trebuie să o atingă aceia care vor fi socotiți vrednici pentru un loc 
în Împărăţia lui Dumnezeu. El dorea să vadă lumina Evangheliei 
lui Hristos străbătând întunericul minții lor, ca să poată vedea cât 
de jignitoare erau înaintea lui Dumnezeu practicile lor imorale. 
De aceea, povara învăţăturii sale printre ei era Hristos și El 
răstignit. El a căutat să le arate că cercetarea lor cea mai sârguin- 
cioasă și bucuria lor cea mai mare trebuia să fie în legătură cu 


adevărul cel minunat al mântuirii prin pocăinţa faţă de Dumnezeu 
și credinţa în Domnul lisus Hristos. 

Filozoful se întoarce de la lumina mântuirii, fiindcă ea îi făcea 
de rușine teoriile cu care el se mândrea; omul lumesc refuză s-o 
primească, fiindcă ea l-ar despărţi de idolii săi pământești. Pavel a 
văzut că oamenii trebuie să înţeleagă caracterul lui Hristos înainte 
ca să-l poată iubi sau să vadă crucea cu ochiul credinţei. Aici 
trebuie să înceapă acel studiu care va alcătui știința și cântecul 
celui răscumpărat în toată veșnicia. Numai în lumina crucii poate 
fi preţuită valoarea sufletului omenesc. 

Influenţa înnobilatoare a harului lui Dumnezeu schimbă încli- 
nația firească a omului. Cerurile nu sunt de dorit pentru cei cu 
gânduri lumești; inimile lor firești și nesfinţite nu vor simţi nici o 
atracţie către acel loc sfânt și curat; dacă ar fi cu putinţă să intre și 
ei, atunci nu ar găsi acolo nimic care să li se potrivească. Pornirile 
care controlează inima firească trebuie să fie supuse prin harul lui 
Hristos, mai înainte ca omul căzut să fie demn să intre în cer și să 
se bucure de societatea îngerilor curati și sfinți. Când omul moare 
faţă de păcat și este înviat la o nouă viaţă în Hristos, iubirea divină 
îi umple inima; mintea îi este sfințită; el bea dintr-un izvor nesecat 
al bucuriei și cunoștinței; și lumina unei zile veșnice strălucește pe 
cărarea sa, căci cu el este continuu Lumina vieții. 

Pavel a căutat să întipărească în mintea fraţilor săi corinteni 
faptul că el și ceilalți slujitori ai Evangheliei, care lucrau împreună 
cu el, nu erau decât niște oameni care au primit de la Dumnezeu 
însărcinarea să înveţe adevărul; că ei erau cu toţii prinși în aceeași 
lucrare; și că ei erau, de asemenea, dependenţi de Dumnezeu în 
ceea ce priveşte succesul în lucrarea lor. Discuţiile care se iviseră 
în biserică, referitoare la meritele unor slujitori ai Evangheliei, nu 
erau după rânduiala lui Dumnezeu, ci urmarea nutririi unor însușiri 
ale inimii firești. „Când unul zice: "Eu sunt al lui Paveľ’. Și altul: 
"Eu sunt al lui Apolo”, nu sunteţi voi oameni de lume? Cine este 
Pavel? Și cine este Apolo? Nişte slujitori ai lui Dumnezeu, prin 
care aţi crezut; și fiecare după puterea dată lui de Domnul. Eu am 
sădit, Apolo a udat, dar Dumnezeu a făcut să crească; așa că nici 
cel ce sădește, nici cel ce udă nu sunt nimic; ci Dumnezeu, care 
face să crească” (1 Cor. 3,4-7). 

Pavel fusese acela care predicase întâi Evanghelia în Corint și 
care organizase acolo biserica. Aceasta era lucrarea pe care 
Domnul i-o dăduse lui. Mai târziu, prin călăuzirea lui Dumnezeu, 
au fost aduși și alţi lucrători spre a-și ocupa locul și a-și face partea 
lor de lucru. Sămânţa semănată trebuia udată și acest lucru trebuia 
să-l facă Apolo. El a mers pe urmele lui Pavel în lucrarea sa, dând 
mai departe învăţătură și ajutând ca sămânţa semănată să se 
dezvolte. El a găsit o cale spre inima oamenilor, însă Dumnezeu a 
fost Acela care a adus creşterea. Nu puterea omenească, ci puterea 
divină este cea care lucrează transformarea caracterului. Nici cel 
care seamănă și nici cel care udă nu fac să crească sămânţa; ei 
lucrează sub mâna lui Dumnezeu, ca unelte alese de el, conlucrând 
cu El în lucrarea Sa. Maestrului îi aparţin cinstea și slava care vin 
de pe urma succesului. 

Nu toţi slujitorii lui Dumnezeu au aceleași daruri, însă toţi sunt 
lucrătorii Săi. Fiecare trebuie să învețe de la Marele Învățător și 
apoi să spună și la alţii ce a învățat. Dumnezeu a dat fiecărui sol al 
Său o lucrare aparte. Sunt felurite daruri, însă toţi lucrătorii trebuie 
să lucreze în armonie, controlaţi de influenţa sfinţitoare a Duhului 
Sfânt. Ca urmare a lucrării lor de a face cunoscută Evanghelia 
mântuirii, mulți vor fi convinși și convertiți de puterea lui Dumnezeu. 
Unealta omenească este ascunsă împreună cu Hristos în Dumnezeu 
și Hristos apare ca Cel dintâi dintre zece mii, Cel în totul plăcut și 
atrăgător. 

„Cel ce sădește și cel ce udă sunt totuna; și fiecare își va lua 
răsplata după osteneala lui. Căci noi suntem împreună lucrători 
cu Dumnezeu. Voi sunteţi ogorul lui Dumnezeu, clădirea lui 
Dumnezeu” (1 Cor. 3,8-9). În acest text al Scripturii, apostolul 
compară biserica cu un ogor cultivat, în care gospodarul lucrează, 
îngrijindu-se de via Domnului; și, de asemenea, o compară cu o 
clădire care trebuie să se înalțe pentru a ajunge un templu sfânt 
pentru Domnul. Dumnezeu este Meșterul ziditor și El a hotărât 
fiecărui om lucrarea sa. Toţi trebuie să lucreze sub supravegherea 
Sa, îngăduindu-l să lucreze pentru și prin lucrătorii Săi. El le dă 
tact și pricepere și, dacă ei ascultă de îndrumările Sale, atunci El 
le încununează strădaniile cu succes. 


Slujitorii lui Dumnezeu trebuie să lucreze laolaltă, unindu-se 
într-o rânduială plină de blândeţe și politeţe; „în cinste, fiecare să 
dea întâietate altuia” (Rom. 12,10). Nu trebuie să fie nici un fel 
de critică lipsită de blândeţe, nici ruperea în bucăţi a lucrării altuia; 
nici partide diferite. Fiecare om căruia Domnul i-a încredinţat o 
solie are lucrarea sa deosebită. Fiecare om are individualitatea sa, 
care nu trebuie să se dizolve în a altuia. Cu toate acestea, fiecare 
trebuie să lucreze în armonie cu frații săi. În lucrarea lor, slujitorii 
lui Dumnezeu trebuie să fie în totul una. Nimeni nu trebuie să se 
impună pe sine ca un criteriu de urmat, vorbind dispreţuitor despre 
conlucrătorii săi sau tratându-i ca inferiori. Sub călăuzirea lui 
Dumnezeu, fiecare trebuie să-și facă lucrarea hotărâtă lui, fiind 
respectat, iubit și încurajat de ceilalţi lucrători. Împreună, ei 
trebuie să ducă lucrarea până la terminarea ei. 

Asupra acestor principii stăruie Pavel foarte mult în prima sa 
epistolă către biserica din Corint. Apostolul amintește pe „slujitorii 
lui Hristos” ca fiind „ispravnici ai tainelor lui Dumnezeu”; și despre 
lucrarea lor el spune: „Ce se cere de la ispravnici este ca fiecare să 
fie găsit credincios în locul încredinţat lui. Cât despre mine, prea 
puțin îmi pasă dacă sunt judecat de voi sau de un scaun omenesc 
de judecată. Ba încă, nici eu însumi nu mă mai judec pe mine. 
Căci n-am nimic împotriva mea; totuși nu pentru aceasta sunt 
socotit neprihănit: Cel ce mă judecă este Domnul. De aceea, să 
nu judecaţi nimic înainte de vreme, până va veni Domnul, care va 
scoate la lumină lucrurile ascunse în întuneric, și va descoperi gân- 
durile inimilor. Atunci, fiecare va căpăta lauda de la Dumnezeu” 
(1 Cor. 4,1-5). 

Nici unei fiinte omenești nu-i este dat să judece între diferiți 
servi ai lui Dumnezeu. Singur Domnul este judecătorul lucrului 
omului și El va da fiecăruia răsplata ce i se cuvine. 

În continuare, apostolul se referă direct la comparaţia care se 
făcuse între lucrarea sa și aceea a lui Apolo: „Fraţilor, pentru voi 
am spus aceste lucruri, în icoană de vorbire, cu privire la mine și 
la Apolo, ca prin noi înșine să învăţaţi să nu treceţi peste 'ce este 
scris”: și nici unul din voi să nu se fălească deloc cu unul împotriva 
celuilalt. Căci cine te face deosebit? Ce lucru ai, pe care să nu-l fi 

primit? Și dacă l-ai primit, de ce te lauzi ca și cum nu l-ai fi primit?” 
(1 Cor. 4,6-7). 

În mod deschis, Pavel arată bisericii primejdiile și greutăţile pe 
care el și tovarășii lui le-au îndurat cu răbdare în lucrarea lor pentru 
Hristos. „Până în clipa aceasta”, declară el, „suferim de foame și 
de sete, suntem goi, chinuiti, umblăm din loc în loc, ne ostenim și 
lucrăm cu mâinile noastre; când suntem ocărâţi, binecuvântăm; 
când suntem prigoniţi, răbdăm; când suntem vorbiţi de rău, ne 
rugăm. Până în ziua de azi am ajuns ca gunoiul lumii acesteia, ca 
lepădătura tuturor. Nu vă scriu aceste lucruri ca să vă fac ruşine; 
ci ca să vă sfătuiesc ca pe niște copii prea iubiţi ai mei. Căci chiar 
dacă aţi avea zece mii de învăţători în Hristos, totuși n-aveţi mai 
mulți părinţi; pentru că eu v-am născut în Hristos Iisus, prin 
Evanghelie” (1 Cor. 4,11-15). 

EI, care trimite slujitorii Evangheliei ca ambasadori ai Săi 
împuterniciţi, este dezonorat atunci când printre ascultători se dă 
pe faţă un atașament puternic faţă de un anume slujitor favorit, 
într-atât încât nu vor să mai primească lucrarea unui alt slujitor. 
Domnul trimite ajutor poporului Său, nu totdeauna așa cum ar 
alege ei, ci cum au nevoie; căci oamenii au o vedere mărginită și 
nu pot deosebi ce este spre cel mai mare bine al lor. Rareori se 
întâmplă ca un slujitor al Evangheliei să aibă toate calitățile necesare 
desăvârșirii unei biserici în toate cerințele creștinismului; de aceea, 
deseori, Dumnezeu le trimite alți slujitori, fiecare având unele 
însușiri care le lipsiseră celorlalți. 

Biserica ar trebui ca, plină de recunoștință, să-i primească pe 
acești slujitori ai lui Hristos, așa cum ar primi pe Maestrul Însuși. 
Credincioșii ar trebui să caute să tragă orice folos cu putință din 
învățătura pe care fiecare slujitor al Evangheliei le-o dă din Cuvântul 
lui Dumnezeu. Adevărurile pe care le aduc slujitorii lui Dumnezeu 
trebuie primite și luate bine în seamă, cu o umilință plină de 
blândețe, însă, nicidecum, nici un slujitor al Evangheliei nu ar trebui 
idolatrizat. 

Prin harul lui Hristos, slujitorii lui Dumnezeu sunt făcuţi soli 
ai luminii și ai binecuvântării. Când, prin rugăciune sinceră și stă- 
ruitoare, dobândesc umplerea cu Duhul Sfânt și pornesc încărcaţi 


cu povara salvării sufletelor, cu inimile lor pline de zel pentru a 
duce mai departe biruinţele crucii, ei vor vedea rodul muncii lor. 
Refuzând în mod hotărât să desfăşoare o înţelepciune omenească 
sau să se înalțe pe ei înșiși, ei vor săvârși o lucrare ce va rezista 
atacurilor lui Satana. Multe suflete se vor întoarce de la întuneric 
la lumină și multe comunități vor fi întemeiate. Oamenii vor fi 
convertiți nu pentru unealta omenească, ci pentru Hristos. Eul va 
fi ţinut în supunere; și va apărea numai lisus, Omul Golgotei. 

Cei care azi lucrează pentru Hristos pot să dea pe faţă aceleași 
calități deosebite și alese manifestate de aceia care, în timpurile 
apostolice, au vestit Evanghelia. Dumnezeu este tot atât de dispus 
să dea putere servilor Săi de azi cum a fost dispus să dea putere lui 
Pavel și Apolo, lui Sila și Timotei, lui Petru, Iacov și loan. 

În zilele apostolilor, erau unele suflete greșit îndrumate, care 
pretindeau a crede în Hristos, dar care refuzau să dea pe faţă 
respect faţă de solii Lui. Ei spuneau că nu ascultă de nici un 
învăţător omenesc, pentru că sunt învăţaţi direct de Hristos, fără 
ajutorul slujitorilor Evangheliei. Ei aveau un spirit independent și 
nu voiau să se supună glasului bisericii. Asemenea oameni se găseau 
într-o gravă primejdie de a fi amăgiți. 

Dumnezeu a pus în biserică, drept ajutoare alese de El, oameni 
cu diferite talente, pentru ca, prin punerea laolaltă a înţelepciunii 
mai multora, să se poată împlini gândul, voința Duhului. Oamenii 
care acționează potrivit propriilor trăsături puternice de caracter, 
refuzând să tragă la un jug cu alții care au o mai îndelungă experiență 
în lucrarea lui Dumnezeu, vor ajunge să fie orbiti de încrederea în 
ei înșiși, nefiind în stare să facă deosebire între rătăcire și adevăr. 
Nu este bine ca asemenea oameni să fie aleși conducători în 
biserică, deoarece ei vor urmări judecata proprie și planurile 
proprii, indiferent de părerea fraţilor lor. Este ușor pentru vrăjmaș 
să lucreze prin aceia care, ei înșiși având nevoie de sfat la fiecare 
pas, își asumă rolul de păzitori ai sufletelor, fără ca să fi învăţat 
umilința lui Hristos. 

Numai impresiile nu sunt o călăuză sigură spre datorie. Deseori, 
vrăjmașul îi amăgește pe oameni să creadă că Dumnezeu îi con- 
duce, când de fapt ei urmează numai niște porniri omenești. Dar, 

dacă veghem cu multă grijă și ne consfătuim cu fraţii noștri, ne va 
fi dată o înţelegere a voinţei Domnului; căci făgăduinţa este aceasta: 
„EI face pe cei smeriţi să umble în tot ce este drept. El învaţă pe cei 
smeriți calea Sa” (Ps. 25,9). 

În prima biserică creştină erau unii care nu voiau să recunoască 
nici pe Pavel, nici pe Apolo, ci susțineau că Petru era conducătorul 
lor. Ei afirmau că Petru fusese mai apropiat de Hristos, atunci 
când Învățătorul fusese pe pământ, în vreme ce Pavel fusese un 
prigonitor al credincioșilor. Vederile și simţămintele lor erau 
ferecate de prejudecată. Ei nu vedeau dărnicia și dragostea gingașă 
care dovedesc că Hristos locuiește în inimă. 

Era primejdia ca acest spirit de partidă să aibă urmări foarte 
rele pentru biserica creștină și Pavel a fost învăţat de Domnul să 
spună cuvinte serioase de mustrare. Pe aceia care spuneau: „Eu 
sunt al lui Pavel. Şi eu al lui Apolo. Și eu al lui Chifa. Și eu al lui 
Hristos”, apostolul îi întreba: „Hristos a fost împărțit? Pavel a 
fost răstignit pentru voi? Sau în numele lui Pavel aţi fost botezați?” 
El stăruia de ei ca „nimeni să nu se fălească dar cu oameni, căci 
toate lucrurile sunt ale voastre: fie Pavel, fie Apolo, fie Chifa, fie 
lumea, fie viaţa, fie moartea, fie lucrurile de acum, fie cele viitoare; 
toate sunt ale voastre, și voi sunteţi ai lui Hristos, iar Hristos este 
al lui Dumnezeu” (1 Cor. 1,12.13; 3,21-23). 

Pavel și Apolo erau în deplină înţelegere. Cel din urmă era 
dezamăgit și întristat din pricina dezbinării ce exista în Corint; el 
nu a câștigat nimic din faptul că ei îl preferau, și nici nu i-a încurajat 
la aceasta, ci a părăsit în grabă acest câmp al discordiei. Când mai 
târziu Pavel a stăruit să mai viziteze Corintul, el nu a vrut și, vreme 
îndelungată, nu a mai lucrat acolo până mai târziu, când biserica 
ajunsese la o mai bună stare spirituală. 


CAPITOLUL 27 


EFES 


În timp ce Apolo predica în Corint, Pavel și-a împlinit făgăduinţa 
de a se întoarce la Efes. El făcuse o scurtă vizită la Ierusalim și 
petrecuse câtva timp în Antiohia, unde lucrase el prima dată. De 
atunci, călătorise prin Asia Mică, prin tot „ținutul Galatiei și Frigiei” 
(Fapte 18,23), vizitând bisericile pe care le întemeiase și întărind 
credința ucenicilor. 

Pe vremea apostolilor, partea de apus a Asiei Mici era 
cunoscută ca provincie romană a Asiei. Efesul, capitala, era un 
mare centru comercial. Portul lui era aglomerat cu corăbii, iar 
străzile erau ticsite de oameni din fiecare ţară. Asemenea 
Corintului, el prezenta un câmp promițător pentru efort misionar. 

Iudeii, foarte răspândiţi acum mai în toate ţările civilizate, în 
genere așteptau venirea lui Mesia. Când loan Botezătorul predica, 
mulți, în vizitele lor la Ierusalim, cu ocazia sărbătorilor anuale, 
ieșiseră la țărmurile Iordanului ca să-l asculte. Acolo, ei auziseră 
cum lisus fusese proclamat ca Cel făgăduit și duseseră vestea în 
toate părțile lumii. În felul acesta, Providența pregătise calea pentru 
lucrarea apostolilor. 

La sosirea sa la Efes, Pavel a găsit doisprezece fraţi care, 
asemenea lui Apolo, fuseseră ucenici ai lui loan Botezătorul și, 
asemenea lui, dobândiseră unele cunoștințe despre misiunea lui 
Hristos. Ei nu aveau destoinicia lui Apolo, însă cu aceeași 
sinceritate și credinţă căutau să răspândească în tot locul cunoștința 
pe care o primiseră. 

Fraţii aceștia nu știau nimic despre misiunea Duhului Sfânt. 
Când au fost întrebaţi de Pavel dacă au primit Duhul Sfânt, ei au 
răspuns: „Nici n-am auzit măcar că a fost dat un Duh Sfânt. "Dar 
cu ce botez aţi fost botezați? i-a întrebat Pavel, și ei au răspuns: 
"Cu botezul lui loan”. 


Acest capitol este bazat pe textul din Fapte 19,1-20. 

Apoi, apostolul le-a prezentat marile adevăruri care stau la 
temelia nădejdii creștine. El le-a vorbit despre viaţa lui Hristos pe 
acest pământ și despre cruda și rușinoasa Sa moarte. El le-a spus 
cum viața Domnului a rupt barierele mormântului și a înviat trium- 
fător asupra morţii. El a repetat însărcinarea Mântuitorului dată 
ucenicilor Săi: „Toată puterea Mi-a fost dată în cer și pe pământ. 
Duceţi-vă și faceţi ucenici din toate neamurile, botezându-i în 
Numele Tatălui, și al Fiului, și al Sfântului Duh” (Matei 28,18.19). 
Atunci el le-a vorbit și despre făgăduinţa lui Hristos de a trimite 
pe Mângâietorul, prin a cărui putere aveau să fie săvârșite multe 
semne și minuni, și le-a descris cât de strălucit se împlinise această 
făgăduinţă în Ziua Cincizecimii. 

Cu un profund interes și cu o bucurie plină de recunoștință și 
uimire, fraţii au ascultat cuvintele lui Pavel. Prin credință, ei au 
înţeles adevărul cel minunat al jertfei ispășitoare a lui Hristos și L-au 
primit ca Răscumpărător al lor. Apoi, au fost botezați în Numele 
lui Iisus; „când și-a pus Pavel mâinile peste ei”, au primit și botezul 
Duhului Sfânt, prin care au fost făcuţi în stare să vorbească în limba 
altor neamuri și să profetizeze. În acest fel, ei au fost făcuţi destoinici 
să lucreze ca misionari în Efes și în vecinătăţile lui și, de asemenea, să 
meargă și să vestească Evanghelia în Asia Mică. 

Datorită faptului că nutreau un spirit umil și gata de a primi 
învăţătura, acești oameni au putut ajunge să dobândească experiența 
care i-a făcut în stare să înceapă lucrarea în câmpul secerișului. 
Exemplul lor prezintă creștinilor o învățătură de mare valoare. Sunt 
mulți care înaintează foarte puţin în viaţa spirituală, fiindcă sunt prea 
plini de ei înșiși spre a mai putea ocupa locul de învăţăcei. Ei sunt 
mulţumiţi cu o cunoștință superficială a Cuvântului lui Dumnezeu. 
Ei nu vor să-și schimbe credinţa sau obiceiurile și, prin urmare, nu se 
străduiesc deloc să dobândească o lumină mai mare. 

Dacă urmașii lui Hristos ar fi căutători sârguincioși după 
înţelepciune, ei ar fi conduși în bogatele câmpuri ale adevărului, 
care până aici le-au fost cu totul necunoscute. Cel care se va preda 
cu totul lui Dumnezeu va fi călăuzit de mâna divină. Acesta poate 
să fie un om simplu și, în aparenţă, neînzestrat cu daruri; totuși, 
dacă cu inimă iubitoare și încrezătoare el ascultă de înștiinţarea 


voinţei lui Dumnezeu, atunci puterile lui vor fi curăţite, înnobilate, 
înviorate și însușirile lui se vor înmulţi. Tezaurizând învăţăturile 
înțelepciunii divine, el va primi o însărcinare sfântă; va fi făcut în 
stare ca viața lui să fie o cinste pentru Dumnezeu și o binecuvântare 
pentru lume. „Descoperirea cuvintelor Tale dă lumină, dă pricepere 
celor fără răutate” (Ps. 119,130). 

Astăzi, sunt mulţi tot atât de neștiutori în ceea ce privește 
lucrarea Duhului Sfânt asupra inimii cum fuseseră credincioșii 
aceia din Efes; totuși nici un alt adevăr nu este învăţat mai clar în 
Cuvântul lui Dumnezeu decât acesta. Profetii și apostolii au stăruit 
asupra acestei teme. Însuși Hristos ne atrage atenţia asupra dezvol- 
tării lumii vegetale ca o ilustrare a lucrării Duhului Sfânt în susține- 
rea vieții spirituale. Seva viței ridicându-se din rădăcină este împrăș- 
tiată în ramuri, ajutând la creștere și producând flori și rod. Tot la 
fel, puterea dătătoare de viaţă a Duhului Sfânt, pornind de la 
Mântuitorul, pătrunde și stăpânește sufletul, reînnoiește motivele 
și sentimentele și aduce până și gândurile în ascultare de voinţa lui 
Dumnezeu, făcându-l în stare pe primitor să aducă roadele prețioase 
ale faptelor sfinte. 

Autorul vieţii spirituale este nevăzut și modul exact cum această 
viaţă este împărtășită și susținută este dincolo de puterea de 
explicare a omului și de filozofia lui. Totuși lucrările Spiritului 
sunt totdeauna în armonie cu Cuvântul scris. După cum este în 
lumea naturală, la fel este și în cea spirituală. Viaţa naturală este 
păstrată clipă de clipă prin puterea divină; totuși ea nu este 
susținută printr-o minune directă, ci prin folosirea binecuvântărilor 
puse la dispoziția noastră. Tot astfel, viața spirituală este susținută 
prin folosirea acelor mijloace rânduite de Providenţă. Dacă 
urmașul lui Hristos dorește să crească „la starea de om mare, la 
înălțimea staturii plinătăţii lui Hristos” (Ef. 4,13), el trebuie să 
mănânce pâinea vieții și să bea apa mântuirii. El trebuie să vegheze, 
să se roage și să lucreze, ascultând în totul de îndrumările lui 
Dumnezeu date prin Cuvântul Său. 

În experiența acestor iudei convertiți mai este și o altă 
învățătură pentru noi. Când ei au primit botezul din mâna lui loan, 
ei nu au înțeles pe deplin misiunea lui Iisus ca purtător de păcat. 

Ei susțineau rătăciri serioase. Dar, primind o lumină mai clară, ei 
L-au primit cu bucurie pe Hristos ca Răscumpărător al lor și, o dată 
cu acest pas de înaintare, a venit și o schimbare în îndatoririle lor. 
Primind o credință mai curată, în viaţa lor a avut loc o schimbare 
corespunzătoare. Ca semn al acestei schimbări și ca o recunoaștere 
a credinţei lor în Hristos, ei au fost rebotezaţi în Numele lui Iisus. 

După cum îi era obiceiul, Pavel și-a început lucrarea la Efes, 
predicând în sinagoga iudeilor. El a continuat să lucreze acolo timp 
de trei luni, vorbind cu ei „despre lucrurile privitoare la Împărăţia 
lui Dumnezeu”. La început, a fost primit bine; dar, ca și în alte 
locuri, în scurt timp a avut de înfruntat o împotrivire puternică. 
„Unii rămâneau împietriţi și necredincioși și vorbeau de rău calea 
Domnului înaintea norodului.” Deoarece ei stăruiau în lepădarea 
Evangheliei, apostolul a încetat să mai predice în sinagogă. 

Spiritul lui Dumnezeu lucrase cu și prin Pavel în străduinţele 
sale pentru semenii săi. Dovezi îndestulătoare fuseseră aduse spre 
a-i convinge pe toţi aceia care, în mod sincer, ar fi dorit să cunoască 
adevărul. Însă multi și-au îngăduit să fie stăpâniţi de prejudecăţi și 
necredinţă și au refuzat să admită cele mai convingătoare dovezi. 
Temându-se ca nu cumva credinţa ucenicilor să fie primejduită de 
continua legătură cu cei ce se împotriveau adevărului, Pavel s-a despăr- 
tit de ei și i-a strâns pe toţi credincioșii la un loc, continuându-și 
predicile publice în școala lui Tiran, un învăţător cu un oare-care 
renume. 

Pavel a văzut că înaintea lui „s-a deschis o ușă mare și largă, 
deși „erau mulți potrivnici” (1 Cor. 16,9). Efesul era nu numai 
cea mai strălucită, ci și cea mai decăzută dintre cetăţile Asiei. 
Superstiţia și plăcerile senzuale țineau sub influenţa lor populaţia 
ei numeroasă. La umbra templelor, criminali de toate felurile își 
găseau adăpost și înfloreau cele mai degradante vicii. 

Efesul era un centru binecunoscut al adorării Dianei. Faima 
mărețului templu al „Dianei Efesenilor” se întinsese prin toată Asia 
și în toată lumea. Strălucirea lui neîntrecută făcea din el mândria 
nu numai a cetăţii, ci și a întregii naţiuni. Despre idolul din templu, 
tradiția spunea că ar fi căzut din cer. Pe el erau gravate diferite 
semne simbolice, despre care se credea că au o mare putere. Cărți 


întregi fuseseră scrise de efeseni pentru a explica înţelesul și 
folosinţa acestor simboluri. 

Printre cei care au dat o mare atenţie cercetării acestor cărți costi- 
sitoare erau mulți vrăjitori, care aveau o puternică influență asupra 
minții superstițioșilor închinători ai chipului din templu. 

În timpul lucrării sale la Efes, apostolului Pavel i se dăduseră 
dovezi deosebite ale bunăvoinţei divine. Puterea lui Dumnezeu 
însoţise străduințele lui și mulţi fuseseră tămăduiţi de boli fizice. 
„Dumnezeu făcea minuni nemaipomenite prin mâinile lui Pavel; 
până acolo că peste cei bolnavi se puneau basmale sau șorțuri, 
care fuseseră atinse de trupul lui, și-i lăsau bolile și ieșeau afară 
din ei duhurile necurate.” Aceste manifestări ale puterii divine 
erau cu mult mai puternice decât se arătaseră vreodată mai înainte 
în Efes și erau de așa natură, încât nu puteau fi imitate de dibăcia 
scamatorilor sau de farmecele vrăjitorilor. Fiindcă aceste minuni 
erau săvârșite în Numele lui lisus din Nazaret, oamenii au avut 
ocazia să vadă că Dumnezeul cerului era mult mai puternic decât 
vracii care se închinau zeiței Diana. În felul acesta, Domnul l-a 
înălţat pe slujitorul Său chiar înaintea idolatrilor, incomparabil 
mai presus decât cel mai puternic și mai iscusit dintre vraci. 

Dar Acela căruia îi sunt supuse toate duhurile rele și care le 
dăduse slujitorilor Săi putere asupra lor avea să aducă o rușine și o 
înfrângere și mai mare asupra acelora care au disprețuit și au batjo- 
corit Numele Său sfânt. Vrăjitoria fusese oprită de legea lui Moise 
sub pedeapsa cu moartea; totuși, din timp în timp, în mod ascuns, 
ea fusese practicată de iudeii apostaziați. În vremea când Pavel vizita 
Efesul, în cetate erau „niște exorciști iudei, care umblau din loc în 
loc” și care, văzând minunile săvârșite prin el, „au încercat să cheme 
Numele Domnului lisus peste cei ce aveau duhuri rele”. O încercare 
de felul acesta o făcuseră cei „șapte fii ai lui Sceva, un preot iudeu 
din cei mai de seamă”. Găsind pe un om stăpânit de un duh demonic, 
ei i s-au adresat, zicând: „Vă jur pe Iisus, pe care-L propovăduiește 
Pavel, să ieşiţi afară!” Dar „duhul cel rău le-a răspuns: 'Pe lisus ÎI 
cunosc, și pe Pavel îl știu; dar voi cine sunteţi?” Și omul în care era 
duhul cel rău a sărit asupra lor, i-a biruit pe amândoi și i-a schingiuit 
în așa fel, că au fugit goi și răniţi din casa aceea”. 

În felul acesta, s-a dat o dovadă de netăgăduit în ce privește 
sfinţenia Numelui lui Hristos și primejdia la care se expun aceia 
care invocă acest Nume fără a crede în divinitatea misiunii Mântui- 
torului. „I-a apucat frica pe toți: și Numele Domnului lisus era 
proslăvit.” 

Faptele care până atunci fuseseră ţinute ascunse erau acum date 
la iveală. Deși au primit creștinismul, unii dintre credincioși nu au 
renunţat pe deplin la superstiţiile lor. Într-o oarecare măsură, ei 
au continuat să practice vrăjitoria. Acum, convinși fiind de rătăcirea 
lor, „mulţi din cei ce crezuseră veneau să mărturisească și să spună 
ce făcuseră”. Chiar și asupra unor vrăjitori se extinsese această 
lucrare bună; „și unii din cei ce făcuseră vrăjitorii, și-au adus cărțile 
și le-au ars înaintea tuturor; preţul lor s-a socotit la cincizeci de 
mii de arginţi. Cu atâta putere se răspândea și se întărea Cuvântul 
Domnului”. 

Arzându-și cărțile de vrăjitorie, convertiţii efeseni au arătat că 
lucrurile în care găsiseră cândva plăcere, le priveau acum cu scârbă. 
În şi prin vrăjitorie, ei jigniseră în mod deosebit pe Dumnezeu și 
îşi primejduiseră sufletele; și contra vrăjitoriei și-au arătat ei acum 
indignarea. În felul acesta, ei au dat pe faţă adevărata lor convertire. 

Aceste tratate despre farmece cuprindeau reguli şi forme de 
comunicare cu spiritele rele. Ele cuprindeau rânduieli ale cultului 
lui Satana — îndrumări pentru cererea ajutorului său și obținerea 
de informaţii din partea lui. Reţinând aceste cărți, noii convertiți 
s-ar fi expus ispitei; vânzându-le, ei ar fi așezat ispita în calea altora. 
Ei renunţaseră la î împărăţia întunericului şi, spre a-i nimici puterea, 
nu s-au dat î înapoi de la nici un sacrificiu. În felul acesta, adevărul 
a triumfat asupra prejudecăţilor oamenilor și asupra iubirii lor de 
bani. 

Prin această manifestare a puterii lui Hristos, s-a câștigat o pu- 
ternică biruinţă pentru creștinism chiar în cetățuia superstiţiei. 
Influenţa faptelor care avuseseră loc a fost mult mai întinsă decât 
și-a dat seama chiar Pavel. Din Efes, veștile s-au răspândit pretutindeni 
și un puternic avânt a fost dat lucrării lui Hristos. Multă vreme, 
după ce apostolul însuși își terminase alergarea, scenele acestea 
au rămas vii în amintirea oamenilor și au alcătuit mijloace de 
câștigare de convertiți pentru Evanghelie. 


Oamenilor le place să creadă că superstiţiile păgâne au dispărut 
în faţa civilizației secolului al douăzecilea. Însă Cuvântul lui Dumnezeu 
și cruda mărturie a faptelor declară că vrăjitoria este practicată în 
veacul acesta tot la fel ca în zilele vracilor din vechime. Vechiul 
sistem de vrăjitorie este în realitate același lucru cu ceea ce este 
cunoscut acum sub numele de spiritism modern. Satana își găsește 
o cale de a ajunge la mii de minţi, prezentându-se sub chipul priete- 
nilor dispăruţi. Scriptura declară că „cei morți nu știu nimic” (Ecl. 
9,5). Gândurile lor, dragostea lor, ura lor au pierit. Morţii nu au 
nici o legătură cu cei vii. Dar, credincios șireteniei sale de la 
început, Satana foloseşte această cale pentru a pune stăpânire pe 
minţile oamenilor. 

Prin spiritism, mulţi bolnavi, mulţi dintre cei rămași singuri, 
dintre cei curioși intră în legătură cu spiritele rele. Toţi cei care se 
avântă să facă lucrul acesta se găsesc pe un teren primejdios. 
Cuvântul adevărului aminteşte cum îi privește Dumnezeu. În 
vremurile trecute, El a rostit o aspră osândă asupra unui împărat 
care trimisese să i se aducă sfat din partea unui oracol păgân: 
„Oare nu este Dumnezeu în Israel, de ce vă duceti să întrebaţi pe 
Baal-Zebub, dumnezeul Ecronului? De aceea așa vorbește Domnul: 
"Nu te vei mai da jos din patul în care te-ai suit, ci vei muri” 
(2 Regi 1,3.4). 

Vracii din vremurile păgâne își au corespondentul în medium-urile 
spiritiste, cei cu vedenii și ghicitorii de azi. Glasurile mistice care 
au vorbit la Endor și la Efes mai rătăcesc și acum pe fiii oamenilor, 
prin cuvintele lor mincinoase. Dacă vălul ar putea fi dat la o parte 
dinaintea ochilor noștri, am vedea cum îngerii cei răi folosesc toată 
dibăcia lor spre a amăgi și nimici. Acolo unde este la lucru o 
influenţă care caută să-i facă pe oameni să-L uite pe Dumnezeu, 
acolo Satana își exercită puterea sa vrăjitorească. Când oamenii 
se supun influenţei sale, mai înainte ca ei să-și fi dat seama, mintea 
le este adusă în rătăcire și sufletul mânjit. Mustrarea adresată de 
apostol bisericii din Efes trebuie să fie luată în seamă și de poporul 
lui Dumnezeu de astăzi: „Nu luaţi parte deloc la lucrările nerodi- 
toare ale întunericului, ba încă mai degrabă osândiţi-le” (Ef. 5,11). 

CAPITOLUL 28 


ZILE DE OSTENEALĂ ŞI ÎNCERCĂRI 


Timp de mai bine de trei ani, Efesul a fost centrul activităţii lui 
Pavel. Aici s-a ridicat o biserică înfloritoare și din această cetate 
Evanghelia s-a răspândit în toată provincia Asiei, atât printre iudei, 
cât și printre neamuri. 

De câtăva vreme însă, apostolul se gândea la o altă călătorie 
misionară. „Pavel și-a pus în gând să se ducă la Ierusalim, trecând 
prin Macedonia și Ahaia. "După ce voi merge acolo’, își zicea el, 
“trebuie să văd Roma”.” Potrivit cu acest plan, „el a trimis în 
Macedonia pe doi dintre cei care lucrau împreună cu el, pe Timotei 
și pe Erast”; dar, simțind că lucrarea din Efes mai cerea încă 
prezenţa sa, el s-a hotărât să mai rămână până după sărbătoarea 
Cincizecimii. Dar nu peste mult timp, s-a întâmplat un lucru care 
a grăbit plecarea sa. 

O dată pe an, în Efes, aveau loc ceremonii deosebite, în cinstea 
zeiţei Diana. Acestea atrăgeau mulțimi de oameni din toate părțile 
provinciei. În timpul acesta, aveau loc festivități însoţite de cea 
mai mare pompă și strălucire. 

Aceste zile de sărbătoare erau un timp de încercare pentru cei 
care veniseră de curând la credință. Grupa de credincioși care se 
adunau în școala lui Tiran făcea o notă discordantă în ansamblul 
sărbătoresc, iar batjocura, reproșul și insulta se îngrămădeau fără 
număr asupra lor. Lucrarea lui Pavel dăduse cultului păgân o 
puternică lovitură, care a avut ca urmare o scădere simţitoare a 
numărului celor care luau parte la această festivitate naţională și a 
entuziasmului închinătorilor. Influenţa învățăturilor sale s-a extins 
cu mult peste numărul celor care de fapt veniseră la credinţă. 
Mulţi dintre cei care nu primiseră pe faţă învăţăturile cele noi au 
devenit așa de luminaţi, încât și-au pierdut orice încredere în zeii 
lor păgâni. 


Acest capitol este bazat pe textul din Fapte 19,21-41; 20,1. 


Mai exista și o altă pricină de nemulţumire. La Efes, se dezvol- 
tase o mare și bănoasă afacere prin fabricarea și vânzarea de mici 
temple și chipuri lucrate după modelul templului și chipul Dianei. 
Cei implicaţi în această industrie și-au văzut câștigurile scăzând și 
s-au unit cu toţii ca să arunce asupra lucrării lui Pavel vina acestei 
schimbări neplăcute. 

Dimitrie, un fabricant de chipuri din argint, adunându-i pe toți 
lucrătorii din această meserie, le-a zis: „Oamenilor, știți că bogăţia 
noastră atârnă de meseria aceasta; și vedeţi și auziti că Pavel acesta, 
nu numai în Efes, dar aproape în toată Asia, a înduplecat şi a 
abătut mult norod și zice că zeii făcuţi de mâini nu sunt dumnezei. 
Primejdia care vine din acest fapt nu este numai aceea că meseria 
noastră cade în dispreţ; dar și că templul marii zeițe Diana este 
socotit ca o nimica, și chiar măreţia aceleia care este cinstită în 
toată Asia și în toată lumea este nimicită.” Cuvintele acestea au 
stârnit patimile oamenilor. Ei s-au „umplut de mânie și au început 
să strige: "Mare este Diana Efesenilor!”” 

Vestea despre această cuvântare s-a răspândit cu iuțeală. „Toată 
cetatea s-a tulburat.” Pavel a fost căutat, însă apostolul nu era de 
găsit. Fraţii lui, luând cunoștință despre primejdie, îl zoriseră să 
plece de acolo. Îngeri ai lui Dumnezeu fuseseră trimiși spre a- -l 
păzi pe apostol; vremea ca el să moară ca martir încă nu sosise. 

Neizbutind să-l găsească pe acela care era pricina mâniei lor, 
mulțimea a luat „cu ei pe macedonenii Gaiu și Aristarh, tovarășii 
de călătorie ai lui Pavel”; și cu ei „au năvălit cu toții într-un gând 
în teatru”. 

Locul unde era ţinut ascuns Pavel nu era prea departe și el a 
aflat curând despre primejdia în care se găseau frații lui iubiți. 
Uitând de propria siguranţă, el a vrut să se ducă imediat la teatru 
să le vorbească celor răzvrătiți. „Dar nu l-au lăsat ucenicii.” Gaiu 
și Aristarh nu erau prada pe care o căutau oamenii; ei nu aveau să 
se teamă că vor suferi cine știe ce mare vătămare. Dar, dacă ar fi 
fost văzută faţa palidă și îngrijorată a apostolului, aceasta ar fi 
trezit de îndată patimile cele mai murdare ale gloatei și nu ar mai 
fi existat niciodată posibilitatea omenească de a-i salva viaţa. 

Pavel însă era încă plin de râvnă să apere adevărul înaintea 
mulțimii; în cele din urmă, el a fost descurajat să mai facă acest pas 

printr-un mesaj de avertizare venit de la teatru. „Unii din mai-marii 
Asiei, care-i erau prieteni, au trimis la el ca să-l roage să nu se 
ducă la teatru.” 

Zarva în teatru era în continuă creștere. „Unii strigau una, alții 
alta, căci adunarea era în învălmășeală, și cei mai mulți nici nu știau 
pentru ce se adunaseră.” Faptul că Pavel și unii dintre tovarășii lui 
erau de origine ebraică i-a făcut pe iudei dornici să arate lămurit că 
ei nu simpatizau cu el și nici cu lucrarea lui. De aceea, ei au împins 
înainte pe unul dintre ai lor, pentru a prezenta această problemă 
înaintea oamenilor. Vorbitorul care a fost ales era Alexandru, unul 
dintre meșteri, un căldărar, despre care mai târziu Pavel amintea ca 
despre unul care îi „făcuse mult rău” (2 Tim. 4,14). Alexandru era 
un bărbat cu însușiri nespus de mari și el a depus toate eforturile ca 
să îndrepte mânia oamenilor numai împotriva lui Pavel și a 
tovarășilor lui. Dar gloata, văzând că Alexandru era iudeu, l-a împins 
la o parte; și „au strigat toţi într-un glas, timp de aproape două 
ceasuri: "Mare este Diana Efesenilor!” 

În cele din urmă, fiind cu totul istoviţi, ei au încetat și a fost un 
moment de liniște. Atunci, logofătul cetăţii a atras atenţia mulțimii 
și, în virtutea slujbei sale, a câștigat ascultarea lor. El i-a întâmpinat 
pe oameni chiar pe terenul lor și le-a arătat că nu era nici un motiv 
ca să îndreptăţească această zarvă. El a apelat la judecata lor. 
„Bărbaţi efeseni”, a spus el, „cine este acela care nu știe că cetatea 
efesenilor este păzitoarea templului marii Diane și a chipului ei căzut 
din cer? Fiindcă nimeni nu poate să tăgăduiască lucrul acesta, trebuie 
să vă potoliţi, și să nu faceți nimic cu pornire nechibzuită. Căci ați 
adus aici pe oamenii aceștia, care nu sunt vinovaţi nici de jefuirea 
templului, nici de hulă împotriva zeiţei noastre. Deci, dacă în adevăr 
Dimitrie și meșterii lui au să se plângă împotriva cuiva, sunt zile de 
judecată și sunt dregători; să se pârască unii pe alţii. Dar dacă umblaţi 
după altceva, se va hotărî într-o adunare legiuită. Noi, de fapt, suntem 
în primejdie să fim învinuiți de răscoală pentru cele întâmplate astăzi, 
căci n-avem nici un temei ca să putem îndreptăţi zarva aceasta.” 
După aceste cuvinte, a dat drumul adunării.” 

În vorbirea sa, Dimitrie spusese: „Meseria noastră cade în 
dispreț”. Aceste cuvinte dezvăluie adevărata pricină a zarvei din 


Efes și, de asemenea, cauza multora dintre prigonirile care îi urmă- 
riseră pe apostoli în lucrarea lor. Dimitrie și meșterii lui au văzut 
că, prin propovăduirea și răspândirea Evangheliei, negoţul cu 
chipurile făcute era primejduit. Era în joc venitul preoţilor și 
meșteșugarilor păgâni; și, din pricina aceasta, ei au ridicat împotriva 
lui Pavel cea mai nemiloasă împotrivire. 

Hotărârea logofătului și a altor slujbași cu vază din cetate l-a 
prezentat pe Pavel înaintea oamenilor ca pe unul care nu era vinovat 
de nici o faptă nelegală. Aceasta era o altă biruință a creștinismului 
asupra rătăcirii și superstiţiei. Dumnezeu ridicase pe un mare ma- 
gistrat spre a apăra pe apostolul Său și pentru a ţine în frâu acea 
gloată gălăgioasă. Inima lui Pavel era plină de mulțumire la adresa 
lui Dumnezeu pentru că viaţa lui fusese ocrotită și creștinismul 
nu fusese făcut de rușine prin zarva din Efes. 

„Când a încetat zarva, Pavel a chemat pe ucenici și, după ce le-a 
dat sfaturi, și-a luat ziua bună de la ei și a plecat în Macedonia.” 
În această călătorie, el era însoţit de doi credincioşi fraţi efeseni: 
Tihic și Trofim. 

Lucrarea lui Pavel în Efes se încheiase. Slujirea lui acolo fusese 
un timp de lucrare neîncetată, de multe încercări și frământări 
sufletești. El îi învățase pe oameni în public și din casă în casă, 
învățându-i și avertizându-i cu multe lacrimi. Mereu și mereu, 
iudeii se ridicaseră împotriva lui și n-au pierdut nici o ocazie ca să 
întărâte sentimentele omenești împotriva lui. 

În timp ce se lupta cu împotrivirea, împingea înainte cu un zel 
neobosit lucrarea Evangheliei și ocrotea interesele unei biserici 
încă tinere în credință, Pavel avea pe suflet o grea povară pentru 
toate bisericile. 

Vestea despre vreo apostazie în una dintre bisericile întemeiate 
de el îi pricinuia o adâncă mâhnire. El se temea ca nu cumva 
strădaniile lui pentru ei să nu se dovedească în zadar. Multe nopți 
nedormite le petrecea în rugăciune și cugetare serioasă, atunci 
când afla despre metodele folosite pentru nimicirea lucrării sale. 
Când avea ocazie și când situaţia cerea acest lucru, el scria biseri- 
cilor, făcându-le mustrări și dându-le sfaturi, îndemnuri și încura- 
jări. În aceste epistole, deși apostolul nu stăruia asupra propriilor 

încercări, găsim dezvăluiri ocazionale cu privire la lucrarea și sufe- 
rinţele lui pentru Hristos. Bătăi și întemniţări, frig, foame și sete, 
primejdii pe uscat și pe mare, în cetăţi și în pustie, din partea alor 
săi, din partea păgânilor și din partea fraţilor mincinoși — toate 
acestea le-a îndurat din pricina Evangheliei. El fusese făcut „de 
rușine”, „ocărât”, socotit „ca lepădarea tuturor”, „în grea cumpănă”, 
„prigoniţi”, „încolţiți din toate părțile”, „în fiecare zi în primejdie”, 
dat „la moarte din pricina lui lisus”. 

În mijlocul continuei furtuni de împotrivire, a strigătelor vrăj- 
mașilor și trădării prietenilor, cutezătorul apostol ajunsese aproape 
la descurajare. Dar, privind înapoi la Golgota, el se avânta cu un 
nou zel, ca să împrăștie cunoștința despre Cel răstignit. El călca 
pe cărarea însângerată pe care călcase Hristos înaintea lui. El nu 
căuta să fie cruțat de luptă până în ziua când avea să-și pună jos 
armura, la piciorul Răscumpărătorului său. 


CAPITOLUL 29 


SOLIE DE AVERTIZARE ŞI ÎNDEMN 


Prima epistolă către biserica din Corint a fost scrisă de apostolul 
Pavel în timpul ultimei părţi a șederii sale la Efes. Pentru nimeni 
altul el nu a simţit un interes mai mare și nu a depus o străduință 
mai neobosită ca pentru credincioșii din Corint. Timp de un an și 
jumătate lucrase printre ei, îndreptându-le atenţia către un 
Mântuitor răstignit și înălţat la cer, ca singura cale de mântuire, și 
îndemnându-i să se bizuie pe puterea transformatoare a harului 
Său. Înainte de a-i primi în obştea bisericii pe cei care mărturiseau 
a fi creștini, el s-a îngrijit îndeaproape să le dea o îndrumare 
deosebită cu privire la privilegiile și datoriile unui creștin credin- 
cios; și, cu multă ardoare, s-a străduit să-i ajute să fie credincioși 
legământului botezului. 

Pavel avea un simţ ascuţit în legătură cu lupta pe care fiecare 
suflet trebuie să o ducă cu instrumentele răului care caută continuu 
să înșele și să prindă în cursă; și el lucrase neobosit pentru a întări 
și statornici pe cei care erau tineri în credință. El îi rugase stăruitor 
să se predea cu totul lui Dumnezeu, căci știa că, atunci când sufletul 
nu se predă, păcatul nu este lepădat, poftele și pasiunile încă se 
luptă pentru supremație și ispitele fac conștiința să fie confuză. 

Predarea trebuie să fie deplină. Fiecare suflet slab, plin de 
îndoieli și luptător, care se predă cu totul lui Dumnezeu, este pus 
în legătură directă cu fiinţele care îl fac în stare să biruie. Cerul 
este aproape de el și are sprijinul și ajutorul îngerilor îndurării în 
orice timp de cercare și nevoie. 

Membrii bisericii din Corint erau înconjurați de idolatrie și 
plăceri senzuale din cele mai felurite și mai ispititoare. Cât timp 
apostolul a fost cu ei, aceste influenţe au avut doar o slabă putere 
asupra lor. Credinţa hotărâtă a lui Pavel, rugăciunile lui fierbinţi, 

cuvintele lui stăruitoare de îndemn și, mai presus de orice, viața 
sa evlavioasă îi ajutaseră să renunţe mai degrabă la eul lor pentru 
Hristos decât să se bucure de plăcerile păcatului. 

Totuși, după plecarea lui Pavel, s-au ivit situații neplăcute; 
neghina ce fusese semănată de vrăjmaș s-a ivit printre grâu și, nu 
peste mult timp, a început să aducă roadele ei rele. Acesta a fost 
un timp de grea încercare pentru biserica din Corint. Apostolul 
nu mai era cu ei spre a le reînsufleţi râvna și a-i ajuta în străduinţele 
lor de a trăi în armonie cu Dumnezeu; și, puțin câte puţin, mulți 
au ajuns nepăsători și indiferenți, îngăduind ca gusturile și 
înclinațiile lor firești să-i stăpânească. Cel care atât de adesea îi 
îndemnase către idealurile înalte de curăţie și integritate nu mai 
era cu €i; și nu puţini dintre aceia, care atunci când se convertiseră 
au lepădat obiceiurile lor rele, acum s-au întors la păcatele josnice 
al păgânismului. 

Pavel a scris pe scurt bisericii, îndemnându-i pe credincioși să 
n-aibă „nici o legătură” cu membrii care aveau să stăruie în 
nelegiuire; însă mulți dintre ei au denaturat gândurile lui Pavel, 
răstălmăcindu-i vorbele, și și-au găsit o scuză pentru a nu lua în 
seamă învăţătura sa. 

Biserica i-a trimis lui Pavel o scrisoare, cerându-i sfat cu privire 
la diferite probleme, dar nespunându-i nimic despre păcatele 
dureroase care se aflau între ei. Totuși Duhul Sfânt l-a făcut pe 
apostol să-și dea seama că adevărata stare a bisericii fusese ascunsă 
de el și că această scrisoare era o încercare de a scoate de la el 
declaraţii pe temeiul cărora autorii scrisorii să poată clădi în așa 
fel, încât ele să slujească scopurilor lor. 

La vremea aceea, au venit la Efes unii membri din familia lui 
Cloe, o familie creștină cu mare vază în Corint. Pavel i-a întrebat 
cu privire la starea lucrurilor și ei i-au spus că biserica era sfâșiată 
de dezbinări. Neînţelegerile care predominau cu ocazia vizitei lui 
Apolo crescuseră foarte mult. Învățători falși îi îndemnau pe 
membri să disprețuiască învățăturile lui Pavel. Învățătura și 
rânduielile Evangheliei fuseseră denaturate. Mândria, idolatria și 
senzualismul erau în continuă creștere printre aceia care fuseseră 
cândva zeloși în vieţuirea creștină. 


Când acest tablou i-a fost înfățișat, Pavel a văzut că temerile 
lui cele mai rele s-au adeverit mai mult decât se așteptase el. Dar, 
din pricina aceasta, el nu s-a lăsat stăpânit de gândul că lucrarea 
lui fusese un eșec. Cu „strângere de inimă” și „cu ochii scăldați în 
lacrimi”, el a cerut sfat de la Dumnezeu. Bucuros ar fi vizitat de 
îndată Corintul, dacă aceasta ar fi fost calea cea mai înțeleaptă pe 
care s-o urmeze. El știa însă că în starea de faţă credincioșii nu 
aveau să profite de pe urma lucrării sale și de aceea el l-a trimis pe 
Tit spre a pregăti calea pentru o vizită a sa ceva mai târziu. Apoi, 
lăsând la o parte orice simțământ personal faţă de umblarea acelora 
a căror purtare dezvăluia o așa ciudată stricăciune și păstrându-și 
sufletul alături de Dumnezeu, apostolul a scris bisericii din Corint 
una dintre cele mai bogate, mai instructive și mai puternice dintre 
toate epistolele sale. 

Cu o remarcabilă limpezime, el a început să răspundă diferitelor 
întrebări ce-i fuseseră puse de biserică și să stabilească principii 
generale, care, dacă ar fi fost ascultate, i-ar fi condus la un nivel 
spiritual mai înalt. Ei erau în primejdie și el nu putea suporta gândul 
de a scăpa prilejul ca, în acest moment critic, să ajungă la inimile 
lor. În mod credincios, el i-a avertizat despre primejdiile lor ȘI i-a 
mustrat pentru păcatele lor. Din nou le-a îndreptat privirile spre 
Hristos și a căutat să aprindă iarăși flacăra devotamentului lor de 
la început. 

Iubirea cea mare a apostolului faţă de biserica din Corint era 
descoperită în salutarea plină de o iubire duioasă adresată bisericii. 
EI le-a amintit de experienţa întoarcerii lor de la idolatrie la 
închinarea și slujirea adevăratului Dumnezeu. El le-a adus aminte 
de darurile Duhului Sfânt pe care ei le primiseră și le-a arătat 
privilegiul pe care-l aveau de a înainta mereu în viaţa creștină până 
ce vor fi ajuns la curăția și sfințenia lui Hristos. „În El aţi fost 
îmbogăţiţi în toate privințele”, scria Pavel, „cu orice vorbire și cu 
orice cunoştinţă. În felul acesta, mărturia despre Hristos a fost 
bine întărită în mijlocul vostru; așa că nu duceti lipsă de nici un fel 
de dar, în așteptarea arătării Domnului nostru Iisus Hristos.” 

Pavel le-a vorbit lămurit despre neînțelegerile care se iviseră în 
biserica din Corint și i-a îndemnat stăruitor pe membri să înceteze 

să se mai certe. „Vă îndemn dar fraţilor”, scria el, „pentru numele 
Domnului nostru lisus Hristos, să aveți toţi același fel de vorbire, 
să n-aveţi dezbinări între voi, ci să fiți uniţi în chip desăvârșit într-un 
gând și o simtire.” 

Apostolul s-a simțit liber să amintească cum și prin cine fusese 
informat despre dezbinările din biserică. „Căci, fraţilor, am aflat 
despre voi de la ai Cloei, că între voi sunt certuri.” 

Pavel era un apostol inspirat. Adevărurile pe care le vestea 
altora el le primise „prin descoperire”; totuși Dumnezeu nu-i 
descoperea totdeauna, în mod direct, care era starea de fapt a 
poporului Său. De data aceasta, cei care erau interesaţi de bunul 
mers al bisericii din Corint și care văzuseră relele furișându-se în 
biserică au prezentat problema înaintea apostolului; și prin 
descoperirea dumnezeiască primită mai dinainte, el era pregătit 
să judece caracterul acestor întâmplări. Cu toate că Domnul nu 
i-a dat o nouă descoperire pentru acel timp deosebit, aceia care 
într-adevăr umblau după lumină au primit această solie ca expri- 
mând gândul lui Hristos. Domnul îi arătase greutăţile și primejdiile 
care aveau să se ivească în biserici și, când aceste rele s-au dat pe 
faţă, apostolul a recunoscut însemnătatea lor. El fusese așezat acolo 
pentru apărarea bisericii. El trebuia să vegheze asupra sufletelor 
ca unul care avea să dea socoteală înaintea lui Dumnezeu; și oare 
nu era potrivit și drept ca el să ia aminte la rapoartele cu privire la 
neorânduiala și dezbinările dintre ei? Desigur; și mustrarea pe 
care el le-a trimis-o era, cu siguranţă, scrisă sub inspirația Duhului 
lui Dumnezeu, ca oricare dintre celelalte epistole ale sale. 

Apostolul n-a amintit nimic despre învățătorii mincinoșşi care 
căutau să distrugă rodul muncii lui. Din pricina întunericului și a 
dezbinărilor din biserică, el s-a abținut cu multă înţelepciune ca 
să nu-i irite făcând referiri de felul acesta, temându-se ca nu cumva 
unii să se abată cu totul de la adevăr. El le-a atras atenţia asupra 
lucrării sale printre ei, ca fiind aceea a unui „meșter-zidar înţelept”, 
ce pusese temelia pe care au clădit alţii. Însă prin aceasta el nu 
voia să se înalțe pe sine; căci el a spus: „Noi suntem împreună 
lucrători cu Dumnezeu”. El nu pretindea că în sine însuși ar fi o 
înţelepciune, ci recunoștea că numai puterea dumnezeiască îl făcuse 


în stare să prezinte adevărul într-un chip plăcut lui Dumnezeu. 
Unit cu Hristos, cel mai mare dintre toţi învățătorii, Pavel fusese 
făcut în stare să transmită și altora lecţii ale înţelepciunii divine, 
care împlineau nevoile tuturor claselor și care aveau să fie potrivite 
tuturor vremurilor, în toate locurile și în toate condiţiile. 

Printre cele mai serioase rele care se dezvoltaseră printre 
credincioșii corinteni, era și acela al întoarcerii la multe dintre 
înjositoarele obiceiuri ale păgânismului. Un fost convertit decăzuse 
atât de mult, încât umblarea lui destrăbălată era o încălcare chiar 
și a standardului scăzut de moralitate pe care-l ţineau până și 
neamurile. Apostolul a cerut stăruitor bisericii să îndepărteze dintre 
ei „pe răul acela”. „Nu știți”, îi mustra el, „că puţin aluat dospește 
toată plămădeala? Măturaţi aluatul cel vechi, ca să fiți o plămădeală 
nouă, cum și sunteţi, fără aluat.” 

Un alt mare rău care se ridicase în biserică era acela că frații 
mergeau la judecăţi înaintea legii unii contra altora. Se luaseră 
suficiente măsuri pentru aplanarea neînțelegerilor dintre credincioși. 
Chiar Însuși Hristos dăduse instrucțiuni clare cu privire la modul 
în care să fie tratate asemenea probleme. „Dacă fratele tău a păcătuit 
împotriva ta”, dăduse sfat Mântuitorul, „du-te și mustră-l între tine 
și el singur. Dacă te ascultă, ai câștigat pe fratele tău. Dar, dacă nu 
te ascultă, mai ia cu tine unul sau doi inși, pentru ca orice vorbă să 
fie sprijinită pe mărturia a doi sau trei martori. Dacă nu vrea să 
asculte de ei, spune-l bisericii; și, dacă nu vrea să asculte nici de 
biserică, să fie pentru tine ca un păgân și ca un vameș. Adevărat vă 
spun că orice veţi lega pe pământ va fi legat în cer; și orice veţi 
dezlega pe pământ va fi dezlegat în cer” (Mat. 18,15-18). 

Credincioșilor corinteni care pierduseră din vedere acest sfat 
lămurit, Pavel nu le-a scris în cuvinte de îndemnare și mustrare 
neclare. „Când vreunul din voi are vreo neînțelegere cu altul”, a 
întrebat el, „îndrăznește el să se judece cu el la cei nelegiuiţi și nu 
la sfinți? Nu știți că sfinţii vor judeca lumea? Și dacă lumea va fi 
judecată de voi, sunteţi voi nevrednici să judecaţi lucruri de foarte 
mică însemnătate? Nu știți că noi vom judeca pe îngeri? Cu cât 
mai mult lucrurile vieții acesteia? Deci, când aveţi neînţelegeri 
pentru lucrurile vieţii acesteia, voi puneţi judecători pe aceia pe 

care biserica nu-i bagă în seamă? Spre rușinea voastră zic lucrul 
acesta. Astfel, nu este între voi nici măcar un singur om înţelept, 
care să fie în stare să judece între frate și frate? Dar un frate se 
duce la judecată cu alt frate, și încă înaintea necredincioșilor! Chiar 
faptul că aveţi judecăţi între voi este un cusur pe care-l aveţi. Pentru 
ce nu suferiți mai bine să fiţi nedreptăţiţi? Dar voi singuri sunteți 
aceia care nedreptăţiţi și păgubiţi, și încă pe frați! Nu știți că cei 
nedrepțţi nu vor moșteni Împărăţia lui Dumnezeu?” 

Satana caută continuu să introducă neîncredere, înstrăinare și 
răutate în mijlocul poporului lui Dumnezeu. Deseori, vom fi ispitiți 
să socotim că drepturile noastre au fost încălcate chiar și atunci 
când nu este nici un fapt care să dovedească un asemenea 
simţământ. Cei a căror iubire de sine este mai puternică decât 
iubirea lor faţă de Hristos și lucrarea Sa vor pune pe primul loc 
interesele lor și vor folosi orice mijloc cu putinţă pentru a le apăra 
și păstra. Chiar mulţi dintre aceia care se arată a fi creștini 
conștiincioși sunt împiedicaţi de mândrie și preţuire de sine de a 
se duce personal la aceia pe care îi socotesc în rătăcire, spre a 
vorbi cu ei în spiritul lui Hristos și a se ruga împreună unul pentru 
celălalt. Când se socotesc vătămaţi de fraţii lor, unii sunt gata să 
se ducă la tribunal în loc să urmeze regula Mântuitorului. 

Creștinul nu trebuie să apeleze la tribunale, ca ele să aplaneze 
neînțelegerile care s-ar putea ivi printre membrii bisericii. Aseme- 
nea neînțelegeri trebuie aplanate între ei sau de biserică, potrivit 
învăţăturii lui Hristos. Chiar dacă s-a săvârșit o nedreptate, urmașul 
cel blând și umil al lui Iisus va răbda „mai bine paguba” decât să 
dezvăluie înaintea lumii păcatele fraților săi din biserică. 

Judecăţile între fraţi sunt o ocară adusă cauzei adevărului. 
Creștinii care merg la judecată unul împotriva altuia expun biserica 
batjocurei vrăjmașilor și fac să triumfe puterile întunericului. Ei 
ÎI rănesc din nou pe Hristos şi-L expun rușinii publice. Desconsi- 
derând autoritatea bisericii, ei Îl dispreţuiesc pe Dumnezeu, care 
a dat bisericii autoritatea ei. 

În această Epistolă către Corinteni, Pavel a căutat să le arate 
puterea lui Hristos de a-i feri de cel rău. El știa că, dacă ei se vor 
supune condiţiilor stabilite, vor fi tari în puterea Celui Atotputernic. 


Ca un mijloc de a-i ajuta să se smulgă din robia păcatului și să-și 
desăvârşească sfințenia în temere de Domnul, Pavel le-a pus în 
faţă cerinţele Aceluia căruia își consacraseră viaţa atunci când s-au 
convertit. „Voi sunteți ai lui Hristos”, declara el. „Nu sunteţi ai 
voştri... Aţi fost cumpăraţi cu un preţ. Proslăviţi dar pe Dumnezeu 
în trupul și în duhul vostru, care sunt ale lui Dumnezeu.” 

Apostolul a descris lămurit urmarea întoarcerii de la o viaţă de 
curăţenie și sfințenie la obiceiurile corupte ale păgânismului. „Nu 
vă înșelaţi”, scria el; „nici curvarii, nici închinătorii la idoli, nici 
preacurvarii..., nici hoţii, nici cei lacomi, nici bețivii, nici defăimă- 
torii, nici hrăpăreții nu vor moşteni Împărăţia lui Dumnezeu.” El 
i-a rugat fierbinte să-și stăpânească patimile și poftele josnice. „Nu 
știți”, întreba el, „că trupul vostru este Templul Duhului Sfânt, 
care locuiește în voi, și pe care L-aţi primit de la Dumnezeu?” 

În timp ce Pavel era înzestrat cu înalte daruri intelectuale, viața 
lui dădea pe față puterea unei deosebite înţelepciuni, care i-a dat 
agerime minții și simpatie inimii, și-l aducea într-o strânsă legătură 
cu alții, făcându-l în stare să dezvolte partea cea bună a ființei lor 
şi să-i inspire să se lupte pentru o viață mai înaltă. Inima lui era 
plină de o iubire arzătoare pentru credincioșii corinteni. El dorea 
să-i vadă manifestând o iubire lăuntrică ce i-ar fi ajutat să se împotri- 
vească ispitei. El știa că, la fiecare pas pe calea creștină, ei aveau 
să întâlnească împotrivire din partea sinagogii lui Satana și că zilnic 
aveau să fie angajaţi în lupte. Trebuia ca ei să se păzească de apro- 
pierea pe furiș a vrăjmașului, dând la o parte obiceiurile vechi și 
înclinațiile firești și veghind totdeauna în rugăciune. Pavel știa că 
biruinţele creștine cele mai înalte pot fi atinse numai prin multă 
rugăciune și continuă veghere, lucru pe care el căuta să-l întipărească 
în mintea lor. Dar el mai știa, de asemenea, că în Hristos cel răstignit 
li se punea la îndemână o putere îndestulătoare spre a converti 
sufletul și putere dumnezeiască potrivită pentru a-i face în stare 
să țină piept oricărei ispitiri la rău. Având credinţa lui Dumnezeu 
drept scut și Cuvântul Său drept armă de luptă, ei aveau să fie în- 
destulați cu o putere lăuntrică, ce avea să-i facă în stare să respingă 
atacurile vrăjmașului. 

Credincioșii corinteni aveau nevoie de o experienţă mai pro- 
fundă în lucrurile lui Dumnezeu. Ei nu înțelegeau ce înseamnă a 
privi slava Lui și a fi schimbat din caracter în caracter. Ei nu văzu- 
seră decât primele raze ale începutului zorilor acestei slave. Dorința 
lui Pavel faţă de ei era ca aceștia să poată fi umpluţi cu toată 
plinătarea lui Dumnezeu, continuând să-L cunoască pe EI, care 
Se ivește ca zorile dimineţii, și să continue să înveţe de la El până 
ce vor fi ajuns la plinătatea măsurii unei desăvârşite credinţe 
evanghelice. 

CAPITOLUL 30 


CHEMAREA LA UN STANDARD MAI ÎNALT 


În speranța de a imprima puternic în mintea credincioșilor 
corinteni importanța unei hotărâte stăpâniri de sine, a unei stricte 
cumpătări și a unui zel stăruitor în slujba lui Hristos, Pavel, în 
epistola lui către ei, face o izbitoare asemănare între lupta creștină 
și celebrele alergări care aveau loc în anumite intervale de timp, în 
apropiere de Corint. Dintre toate jocurile instituite de greci și 
romani, alergarea — cursele de întrecere — era jocul cel mai vechi, 
dar și cel mai mult prețuit. Ele erau urmărite de împărați, nobili și 
oameni de stat. La ele luau parte tineri de rang mare și bogaţi și ei 
nu se dădeau înapoi de la nici un efort sau disciplină care ar fi fost 
de trebuinţă spre a putea câștiga premiul. 

Întrecerile erau conduse după regulamente stricte, de la care 
nu se admitea nici o abatere. Cei care doreau ca numele să le fie 
trecut pe lista concurenţilor pentru premiu trebuia mai întâi să se 
supună unui aspru program de pregătire. Satisfacerea dăunătoare 
a apetitului sau orice altă plăcere îngăduită, ce ar fi scăzut vigoarea 
mintală sau fizică, era interzisă cu stricteţe. Pentru ca cineva să 
aibă vreo nădejde de a ajunge la biruinţă în aceste încercări ale 
puterii și vitezei, mușchii trebuiau să fie tari și elastici, iar nervii, 
bine stăpâniţi. Orice mișcare trebuia să fie sigură, fiecare pas, iute 
și neșovăielnic; puterile fizice trebuiau să atingă nivelul cel mai înalt. 

Când concurenții la întrecere își făceau apariţia înaintea mulțimii 
care îi aștepta, numele le erau anunţate în gura mare și, în mod 
foarte clar și pe înţeles, erau amintite regulile întrecerii. Apoi toți 
porneau deodată, atenţia încordată a spectatorilor însuflețindu-le 
hotărârea de a câștiga. Juriul era așezat chiar în apropierea punctu- 
lui de sosire, spre a putea observa alergarea de la începutul și 
până la încheierea ei și a acorda premiul adevăratului biruitor. 


Acest capitol este bazat pe prima Epistolă către Corinteni. 

Dacă cineva ajungea la ţintă prin folosirea vreunui avantaj 
neîngăduit, nu i se acorda premiul. 

Cu ocazia acestor întreceri, concurenții se expuneau unor riscuri 
mari. Unii nu-și mai reveneau niciodată de pe urma eforturilor 
fizice teribile la care se supuseseră. Nu era nu lucru neobișnuit ca 
oamenii să cadă în timpul alergării, rănindu-se la gură și la nas și, 
uneori, vreun concurent să cadă mort chiar când era aproape să 
obțină premiul. Dar posibilitatea unei vătămări pentru toată viața 
sau chiar a morţii nu era socotită ca un risc prea mare care să 
împiedice pe cineva să alerge pentru a dobândi cinstea care îl 
aștepta pe concurentul biruitor. 

Când câștigătorul ajungea la ţintă, aplauzele imensei mulțimi 
de spectatori sfâșiau aerul și trezeau ecoul printre dealurile și 
munții înconjurători. În fața tuturor spectatorilor, juriul îi înmâna 
însemnele biruinţei — o cunună de lauri și o ramură de palmier pe 
care urma să o poarte în mâna dreaptă. Laude îi erau aduse în 
toată ţara; părinții primeau și ei partea lor de cinste; și chiar și 
cetatea în care trăia acesta era în mare cinste, pentru că a dat 
naștere unui așa mare atlet. 

Referindu-se la aceste întreceri ca la o reprezentare a luptei 
creștine, Pavel subliniază pregătirile ce trebuiau făcute de concu- 
renții la alergare, în vederea succesului — o disciplinare preliminară, 
o dietă abstinentă, obligativitatea cumpătării. „Toți cei ce se luptă 
la jocurile de obște”, spunea el, „se supun la tot felul de înfrânări.” 
Alergătorii renunţau la orice îngăduinţă care ar fi dus la slăbirea 
puterilor fizice și, printr-o disciplinare severă și continuă, își 
dezvoltau mușchii spre a fi tari și rezistenți, pentru ca, atunci când 
avea să vină ziua întrecerii, ei să poată cere din partea puterilor să 
facă faţă celui mai greu efort. Cu atât mai mult creștinul, ale cărui 
interese veșnice sunt în joc, trebuie să-și aducă poftele și pasiunile 
sub controlul raţiunii și voinţei lui Dumnezeu. Niciodată el nu 
trebuie să îngăduie ca atenţia să-i fie sustrasă de plăceri, lux sau 
de o viaţă ușoară. Toate obiceiurile și simţămintele lui trebuie 
supuse unei stricte disciplinări. Judecata, luminată de învățăturile 
Cuvântului lui Dumnezeu și călăuzită de Duhul Său, trebuie să 
țină frânele controlului. 


După ce acestea au fost făcute, creștinul trebuie să depună cea 
mai mare străduinţă pentru a dobândi biruinţa. La jocurile corintice, 
ultimii câţiva pași ai alergătorilor care luau parte la întrecere erau 
făcuţi cu eforturi chinuitoare pentru a-și menţine viteza. Tot la fel 
și creștinul, cu cât se apropie mai mult de ţintă, trebuie să se avânte 
înainte cu un zel și o hotărâre și mai mari decât la începutul 
alergării. 

Pavel prezintă contrastul dintre cununa de lauri, care se veştejește, 
primită de biruitor cu ocazia alergării, și cununa nemuritoare a 
slavei, care va fi dată celui ce biruie în alergarea creștină. „Ei fac 
lucrul acesta”, declară el, „ca să capete o cunună care se poate 
veșteji; noi să facem lucrul acesta pentru o cunună care nu se 
poate veșteji.” Pentru a câștiga un premiu pieritor, alergătorii greci 
nu cruțau nici oboseala, nici înfrânarea. Noi ne luptăm pentru un 
premiu infinit mai valoros, și anume cununa vieţii veșnice. Deci cu 
atât mai mult noi trebuie să avem mai multă grijă în străduinţa noastră 
și să punem mai mult suflet în sacrificiul și abnegaţia noastră. 

În Epistola către Evrei, este arătată precis singura dorință a 
inimii care ar trebui să caracterizeze alergarea creștină în vederea 
dobândirii vieţii veșnice: „Să dăm la o parte orice piedică și păcatul 
care ne înfășoară așa de lesne, și să alergăm cu stăruință în alergarea 
care ne stă înainte. Să ne uităm ţintă la Căpetenia și Desăvârșirea 
credinţei noastre, adică la Iisus” (Evrei 12,1.2). Invidia, răutatea, 
gândul rău, vorbirea de rău, lăcomia -— acestea sunt greutăți pe 
care creştinul trebuie să le dea la o parte, dacă vrea să alerge cu 
succes în alergarea pentru nemurire. Trebuie să înlăturăm orice 
obicei sau practică ce duce la păcat și aduce dezonoare asupra lui 
Hristos, oricare ar fi sacrificiul. Binecuvântarea cerului nu poate 
fi dobândită de nimeni care calcă principiile veşnice ale dreptăţii. 
Un păcat nutrit este suficient spre a duce la degradarea caracterului 
și a-i duce în rătăcire pe alţii. 

„Dacă mâna ta te face să cazi în păcat”, spunea Mântuitorul, 
„taie-o; este mai bine pentru tine să intri ciung în viață decât să ai 
două mâini și să mergi în gheenă, în focul care nu se stinge, unde 
viermele nu moare și focul nu se stinge. Dacă piciorul tău te face 
să cazi în păcat, taie-l; este mai bine pentru tine să intri în viață 

șchiop decât să ai două picioare și să fii aruncat în gheenă, în focul 
care nu se stinge” (Marcu 9,43-45). Dacă pentru a scăpa corpul 
de la moarte trebuie să fie tăiat piciorul sau mâna sau chiar să fie 
scos ochiul, cu cât mai dispus ar trebui să fie creștinul de a înde- 
părta păcatul ce aduce moarte sufletului! 

Deși se supuneau la tot felul de sacrificii rigide, concurenţii la 
jocurile din vechime, nu erau siguri de biruinţă. „Nu știți”, întreba 
Pavel, „că cei ce aleargă în locul de alergare, toți aleargă, dar numai 
unul capătă premiul?” Oricâtă sârguinţă și seriozitate ar depune 
alergătorii, premiul nu poate fi acordat decât unuia. Numai o 
singură mână poate prinde cununa dorită. Unii poate că au depus 
eforturile cele mai mari pentru a dobândi premiul, însă atunci când 
își întindeau mâna să-l primească, altul, cu o clipă înaintea lor, 
punea mâna pe comoara râvnită. 

Dar nu așa este cazul în lupta creștină. Nici unul dintre cei 
care se supun condiţiilor nu va fi dezamăgit la sfârșitul alergării. 
Nici unul care este plin de râvnă și stăruinţă nu va fi lipsit de biruință. 
Alergarea nu este numai pentru cel sprinten și nici lupta numai 
pentru cel tare. Sfântul cel mai slab, ca și cel mai tare, poate dobândi 
cununa slavei nemuritoare. Toți aceia care prin puterea harului 
divin își aduc viaţa în conformitate cu voinţa lui Hristos pot fi 
biruitori. Trăirea în viața de toate zilele a principiilor arătate în 
Cuvântul lui Dumnezeu este deseori privită ca fiind neimportantă 
— o problemă prea neînsemnată pentru a i se da atenţie. Dar, 
avându-se în vedere lucrurile care sunt în joc, nimic care poate 
ajuta sau împiedica nu este prea mic. Fiecare faptă își aruncă 
greutatea în balanţă și hotărăște biruinţa sau înfrângerea vieţii. 
lar răsplata acelora care câștigă va fi acordată în raport cu străduința 
şi râvna cu care ei s-au luptat. 

Apostolul se compară cu unul care aleargă la o întrecere, 
încordându-și fiecare nerv pentru a câștiga premiul. „Eu, deci, 
alerg”, spune el, „dar nu ca și cum n-aș ști încotro alerg. Mă lupt 
cu pumnul, dar nu ca unul care lovește în vânt. Ci mă port aspru 
cu trupul meu și-l ţin în stăpânire, ca nu cumva, după ce am propo- 
văduit altora, eu însumi să fiu lepădat.” Pentru ca nu cumva să 
alerge în nesiguranţă sau la voia întâmplării în alergarea creștină, 


Pavel s-a supus unei pregătiri aspre. Cuvintele „mă port aspru cu 
trupul meu”, în mod literal, înseamnă să ţii în frâu, printr-o aspră 
disciplinare, dorințele, impulsurile și patimile. 

Pavel se temea ca nu cumva, predicând altora, el însuși să fie 
un lepădat. El își dădea seama că, dacă nu va aplica în viaţa sa 
principiile pe care le credea și le propovăduia, lucrul său în favoarea 
altora nu-i va fi de nici un folos. Vorbirea și influenţa sa, precum 
și refuzul său de a ceda în faţa plăcerilor egoiste trebuiau să arate 
că religia lui nu era doar cu numele, ci o legătură zilnică și vie cu 
Dumnezeu. El punea continuu o ţintă înaintea sa și se lupta în 
mod sincer să atingă „îndreptăţirea pe care o dă Dumnezeu, prin 
credinţă” (Filip. 3,9). 

Pavel știa că lupta sa împotriva răului nu va înceta atâta vreme 
cât va ţine viaţa lui. El și-a dat totdeauna seama de nevoia de a se 
păzi cu stricteţe, pentru ca dorințele pământești să nu-i înăbușe 
zelul spiritual. EI se lupta continuu cu toate puterile împotriva încli- 
naţiilor firești. Tinea mereu înaintea sa idealul ce trebuia atins și se 
lupta să-l atingă printr-o ascultare de bunăvoie de Legea lui Dum- 
nezeu. Cuvintele, practicile, pornirile inimii — toate erau aduse 
sub stăpânirea Duhului lui Dumnezeu. 

Acest singur gând nutrit în inimă, de a câștiga în această 
alergare pentru viaţa veşnică, era ceea ce dorea Pavel să se vadă în 
viaţa credincioșilor corinteni. El știa că, pentru a atinge idealul 
pus de Hristos pentru ei, aveau înainte o viaţă de luptă necontenită, 
de care nu vor fi scutiți. El îi îndemna stăruitor să se lupte potrivit 
legii, zi de zi, căutând să se desăvârşească în ce privește evlavia și 
morala. El a stăruit de ei să dea la o parte orice piedică și să se 
avânte spre ţinta desăvârșirii în Hristos. 

Pavel a îndreptat atenţia corintenilor la experienţele vechiului 
Israel, la binecuvântările care au răsplătit ascultarea lor și la 
judecăţile care au urmat fărădelegilor lor. El le-a reamintit despre 
modul minunat în care evreii au fost scoși din Egipt, sub ocrotirea 
norului în timpul zilei și a stâlpului de foc în timpul nopții. Astfel, 
ei au fost conduși în siguranţă prin Marea Roșie, în timp ce 
egiptenii, căutând să treacă în același fel, s-au înecat cu toţii. Prin 
aceste fapte, Dumnezeu l-a recunoscut pe Israel ca fiind biserica 

Sa. Ei „toţi au băut aceeași băutură duhovnicească, pentru că beau 
dintr-o stâncă duhovnicească ce venea după ei; și stânca era 
Hristos”. Evreii, în toate călătoriile lor, L-au avut pe lisus drept 
conducător al lor. Stânca lovită Îl simbolizează pe Hristos, care 
avea să fie rănit pentru fărădelegile oamenilor, pentru ca izvoarele 
mântuirii să curgă pentru toți. 

Cu toată purtarea de grijă deosebită arătată de Dumnezeu 
evreilor, din cauza dorinţei lor după viaţa de plăceri lăsată în urmă 
în Egipt și din pricina păcatului și răzvrătirii lor, judecăţile lui 
Dumnezeu au venit totuși asupra lor. Apostolul le recomanda 
credincioşilor corinteni să ia aminte la învăţăturile cuprinse în 
experiența lui Israel. „Aceste lucruri s-au întâmplat ca să ne slujească 
nouă drept pilde”, declară el, „pentru ca să nu poftim după lucruri 
rele, cum au poftit ei.” El a arătat cum dorinţa după o viaţă comodă 
și de plăceri pregătise calea pentru păcatele care au atras răzbunarea 
din partea lui Dumnezeu. Atunci când copiii lui Israel s-au așezat 
să mănânce și să bea și apoi s-au sculat să joace, ei au dat deoparte 
temerea de Dumnezeu pe care o simţiseră atunci când au ascultat 
darea Legii; și, făcând un vițel de aur care să-L înfăţișeze pe 
Dumnezeu, i s-au închinat. Și, după ce au savurat un ospăț îmbel- 
șugat, legat de închinarea la Baal-Peor, mulţi evrei s-au dedat la 
destrăbălare. Mânia lui Dumnezeu s-a stârnit și, la porunca Lui, 
„douăzeci și trei de mii” au fost loviți într-o singură zi de urgie. 

Apostolul i-a rugat fierbinte pe corinteni: „Cine crede că stă în 
picioare, să ia seama să nu cadă”. Dacă aveau să se mândrească și 
să se încreadă în ei înșiși, neglijând să vegheze și să se roage, ei 
aveau să cadă în păcate grele, atrăgând asupra lor mânia lui 
Dumnezeu. Totuși Pavel nu voia să-i lase pradă disperării și descura- 
jării. EI le-a dat asigurarea: „Dumnezeu, care este credincios, nu va 
îngădui ca să fiți ispitiți peste puterile voastre; ci, împreună cu ispita, 
a pregătit și mijlocul să ieşiţi din ea, ca s-o puteţi răbda”. 

Pavel a stăruit de fraţii săi să se întrebe pe ei înșiși ce influenţă 
vor avea asupra altora cuvintele și faptele lor și să nu facă nimic, 
oricât de nevinovat ar fi, care ar părea să consfinţească idolatria 
sau care ar putea jigni vederile celor mai slabi în credință. „Fie că 
mâncaţi, fie că beti, fie că faceţi altceva: să faceţi totul pentru 


slava lui Dumnezeu. Să nu fiți pricină de păcătuire nici pentru 
iudei, nici pentru greci, nici pentru biserica lui Dumnezeu.” 

Cuvintele de avertizare adresate de apostol bisericii din Corint 
sunt valabile în toate timpurile și îndeosebi sunt potrivite în zilele 
noastre. Prin idolatrie, el nu înţelege numai închinarea la idoli, ci 
şi preocuparea de sine, iubirea unei vieţi de ușurătate, satisfacerea 
apetitului și a pasiunilor. O credință doar cu numele în Hristos, o 
îngâmtată cunoaștere a adevărului, nu face pe cineva creștin. O 
religie care nu caută altceva decât să mulțumească ochiul, urechea 
și gustul sau care aprobă cedarea în faţa plăcerilor nu este religia 
lui Hristos. 

Comparând biserica lui Hristos cu trupul omenesc, apostolul 
ilustrează în chip foarte potrivit strânsa și armonioasa legătură 
care ar trebui să existe între toți membrii bisericii lui Hristos. 
„Noi toţi”, scria el, „în adevăr, am fost botezați de un singur Duh, 
ca să alcătuim un singur trup, fie iudei, fie greci, fie robi, fie slobozi; 
și toți am fost adăpaţi dintr-un singur Duh. Astfel, trupul nu este 
un singur mădular, ci mai multe. Dacă piciorul ar zice: "Fiindcă 
nu sunt mână, nu sunt din trup”, nu este pentru aceasta din trup? 
Şi dacă urechea ar zice: "Fiindcă nu sunt ochi, nu sunt din trup’, 
nu este pentru aceasta din trup? Dacă tot trupul ar fi ochi, unde 
ar fi auzul? Dacă totul ar fi auz, unde ar fi mirosul? Acum dar, 
Dumnezeu a pus mădularele în trup pe fiecare așa cum a voit El. 
Dacă toate ar fi un singur mădular, unde ar fi trupul? Fapt este că 
sunt mai multe mădulare, dar un singur trup. Ochiul nu poate zice 
mâinii: "N-am trebuinţă de tine”; nici capul nu poate zice picioarelor: 
"N-am trebuinţă de voi... Dumnezeu a întocmit trupul în așa fel 
ca să dea mai multă cinste mădularelor lipsite de cinste; pentru ca 
să nu fie nici o dezbinare în trup; ci mădularele să îngrijească 
deopotrivă unele de altele. Și dacă suferă un mădular, toate 
mădularele suferă împreună cu el; dacă este prețuit un mădular, 
toate mădularele se bucură împreună cu el. Voi sunteţi trupul lui 
Hristos şi fiecare, în parte, mădularele lui.” 

Apoi, în cuvinte care din ziua aceea până acum au fost pentru 
bărbaţi și femei un izvor de inspiraţie și încurajare, Pavel arată 
însemnătatea acelei iubiri care ar trebui să caracterizeze pe urmașii 

lui Hristos: „Chiar dacă aș vorbi în limbi omenești și îngerești, și 
n-aș avea dragoste, sunt o aramă sunătoare sau un chimval 
zângănitor. Şi chiar dacă aș avea darul proorociei, și aș cunoaște 
toate tainele și toată știința; chiar dacă aș avea toată credinţa așa 
încât să mut și munții, și n-aş avea dragoste, nu sunt nimic. Și 
chiar dacă mi-aş împărți toată averea pentru hrana săracilor, chiar 
dacă mi-aș da trupul să fie ars și n-aș avea dragoste, nu-mi folosește 
la nimic”. 

Nu contează cât de strălucită îi este mărturisirea de credinţă, 
cel a cărui inimă nu este plină de iubire pentru Dumnezeu și pentru 
semenii săi nu este un adevărat ucenic al lui Hristos. Chiar dacă el 
ar poseda o mare credinţă și ar avea până și puterea de a face 
minuni, totuși, fără iubire, credinţa lui ar fi fără valoare. El poate 
să dea pe faţă mare dărnicie; dar, dacă face acest lucru din alt 
motiv decât acela al unei sincere iubiri, dacă și-ar da toate bunurile 
pentru hrănirea săracilor, fapta lui nu l-ar recomanda bunăvoinţei 
lui Dumnezeu. În zelul său, poate să sufere chiar şi moartea de 
martir; totuși, dacă fapta sa nu este determinată de iubire, el va fi 
privit de Dumnezeu ca un entuziast amăgit sau un fățarnic am- 
biţios. 

„Dragostea este îndelung răbdătoare, este plină de bunătate; 
dragostea nu pizmuiește, dragostea nu se laudă, nu se umflă de 
mândrie.” Bucuria cea mai curată izvorăște din umilinţa cea mai 
adâncă. Caracterele cele mai tari și mai nobile sunt clădite pe 
temelia răbdării, a iubirii și a supunerii faţă de voinţa lui Dumnezeu. 

Dragostea „nu se poartă necuviincios, nu caută folosul său, nu 
se mânie, nu se gândește la rău”. Iubirea asemenea iubirii lui 
Hristos așază clădirea cea mai frumoasă pe motivele și faptele 
altora. Dacă nu este de folos, credinciosul nu le dă în vileag 
greșelile; el nu ascultă cu sete rapoartele nefavorabile, ci mai 
degrabă caută să-și strângă în minte calităţile cele bune ale altora. 

Iubirea „nu se bucură de nelegiuire, ci se bucură de adevăr, 
acoperă totul, crede totul, nădăjduiește totul, suferă totul”. Această 
iubire „nu va pieri niciodată”. Ea niciodată nu-și poate pierde 
valoarea; ea este o însușire a cerului. Ca o comoară de preţ, ea va fi 
purtată de posesorul ei prin portalul cetăţii lui Dumnezeu. 


„Acum dar rămân aceste trei: credința, nădejdea și dragostea; 
dar cea mai mare dintre ele este dragostea.” 

În scăderea generală a nivelului moral, printre credincioșii 
corinteni existau unii care lepădaseră unele doctrine fundamentale 
ale credinţei lor. Unii merseseră atât de departe, încât tăgăduiseră 
doctrina învierii. Pavel a întâmpinat această erezie cu o mărturie 
foarte lămurită cu privire la dovada de netăgăduit a învierii lui 
Hristos. El a spus că Hristos, după moartea Sa, „a înviat a treia zi, 
după Scripturi; și că S-a arătat lui Chita, apoi celor doisprezece. 
După aceea S-a arătat la peste cinci sute de frați deodată, dintre 
care cei mai mulți sunt încă în viață, iar unii au adormit. În urmă, 
S-a arătat lui Iacov, apoi tuturor apostolilor. După ei toți... mi S-a 
arătat și mie”. 

Cu putere convingătoare, apostolul a prezentat marele adevăr 
cu privire la înviere. „Dacă nu este o înviere a morților”, argumenta 
el, „nici Hristos n-a înviat. Și dacă n-a înviat Hristos, atunci 
propovăduirea noastră este zadarnică, și zadarnică este și credința 
voastră. Ba încă noi suntem descoperiţi și ca martori mincinoși ai 
lui Dumnezeu; fiindcă am mărturisit despre Dumnezeu că El a înviat 
pe Hristos, când nu L-a înviat, dacă este adevărat că morţii nu învie. 
Căci, dacă nu învie morţii, nici Hristos n-a înviat. Și dacă n-a înviat 
Hristos, credința voastră este zadarnică, voi sunteţi încă în păcatele 
voastre, și prin urmare și cei ce au adormit în Hristos, sunt pierduţi. 
Dacă numai pentru viața aceasta ne-am pus nădejdea în Hristos, 
atunci suntem cei mai nenorociţi dintre toți oamenii! Dar acum, 
Hristos a înviat din morţi, pârga celor adormiţi.” 

Apostolul a purtat mintea fraților corinteni înainte, spre triumful 
dimineţii învierii, când vor fi sculaţi la viaţă toţi sfinții care au 
adormit, pentru ca, de atunci încolo, să trăiască în veșnicie cu 
Domnul. „lată”, afirmă apostolul, „vă spun o taină: nu vom adormi 
toți, dar toți vom fi schimbaţi, într-o clipă, într-o clipeală de ochi, 
la cea din urmă trâmbiţă. Trâmbiţa va suna, morții vor învia 
nesupuși putrezirii, și noi vom fi schimbaţi. Căci trebuie ca trupul 
acesta, supus putrezirii, să se îmbrace în neputrezire, și trupul 
acesta muritor se va îmbrăca în nemurire, atunci se va împlini 
cuvântul care este scris: "Moartea a fost înghițită de biruinţă. Unde 

îti este biruința, moarte? Unde îţi este boldul, moarte?... Mulţumiri 
fie aduse lui Dumnezeu, care ne dă biruinţa prin Domnul nostru 
lisus Hristos!” 

Plin de glorie este triumful ce așteaptă pe cel credincios. Apos- 
tolul, înțelegând posibilităţile care stau în faţa credincioșilor corin- 
teni, a căutat să așeze înaintea lor lucrurile care înalță de la ego- 
ism și senzualism și să încununeze viaţa cu nădejdea nemuririi. 
Cu mult zel, el i-a îndemnat să fie credincioși înaltei lor chemări 
în Hristos. „Preaiubiţii mei fraţi”, stăruia el, „fiți tari, neclintiţi, 
sporiţi totdeauna în lucrul Domnului, căci știți că osteneala voastră 
în Domnul nu este zadarnică.” 

În felul acesta, apostolul, în modul cel mai hotărât și mai izbitor, 
s-a străduit să îndrepte ideile rătăcite și primejdioase și practicile 
care predominau în biserica din Corint. El a vorbit deschis, totuși 
cu iubire pentru suflete. În avertizările şi mustrările sale, a strălucit 
lumina de la tronul lui Dumnezeu asupra lor, pentru a dezvălui 
păcatele ascunse care le mânjeau viața. Cum avea să fie primită ea? 

După ce epistola a fost trimisă, Pavel s-a temut ca nu cumva 
ceea ce el scrisese să-i rănească prea adânc pe aceia cărora voia să 
le fie de folos. El s-a simţit străpuns de teama ca nu cumva să aibă 
loc o şi mai mare înstrăinare și, câteodată, ar fi vrut să-și retragă 
cuvintele. Aceia care, asemenea apostolului, au simțit răspunderea 
pentru comunitățile sau instituţiile iubite pot înţelege cel mai bine 
apăsarea sa spirituală și autocondamnarea sa. Slujitorii lui Dumnezeu 
care poartă povara lucrării Sale în vremea aceasta cunosc ceva 
din această experienţă a muncii, a luptei și a grijii chinuitoare care 
au alcătuit partea marelui apostol. Împovărat de dezbinările din 
biserică, întâlnind nerecunoștinţă și trădare din partea acelora de 
la care se aștepta la împreună simtire cu el și la sprijin, dându-și 
seama de primejdia în care se găseau comunităţile în care se 
cuibărise nelegiuirea, silit să dea o cuprinzătoare și o cercetătoare 
mărturie de sine în vederea mustrării păcatului, el era copleșit, în 
același timp, de teama că poate s-a purtat cu prea multă asprime. 
Plin de o chinuitoare îngrijorare, el a așteptat să primească vești 
în legătură cu felul în care a fost primită solia sa. 

Din Efes, Pavel a pornit într-o altă călătorie misionară, în timpul 
căreia nădăjduia să mai viziteze o dată locurile unde lucrase mai 
înainte în Europa. Zăbovind o vreme la Troa, pentru a predica 
„Evanghelia lui Hristos”, el i-a găsit pe unii care erau doritori să 
asculte solia sa. „Mi se deschisese acolo o ușă în Domnul”, a 
declarat el mai târziu despre lucrarea sa în acest loc. Dar, cu toate 
că eforturile lui la Troa au fost pline de succes, el nu a putut rămâne 
mult timp acolo. „Grija pentru toate bisericile”, îndeosebi pentru 
biserica din Corint, apăsa greu asupra inimii sale. El sperase să-l 
întâlnească pe Tit la Troa și să afle de la el cum fusese primite 
cuvintele de sfat și mustrare trimise fraţilor corinteni; dar a fost 
dezamăgit în această privinţă. Cu privire la această experiență, el 
a scris: „N-am avut liniște în duhul meu fiindcă n-am găsit pe fratele 
meu Tit”. De aceea, el a părăsit Troa și a trecut dincolo, în 
Macedonia, unde, la Filipi, l-a întâlnit pe Timotei. 

În timpul acesta, de adâncă îngrijorare cu privire la biserica 
din Corint, Pavel nădăjduia că va fi mai bine; totuși, uneori, 
simțăminte de profundă tristeţe aveau să se abată asupra sufletului 
său, temându-se ca nu cumva sfaturile și mustrările sale să fi fost 
greșit înțelese. „Trupul nostru n-a avut nici o odihnă”, scria el mai 
târziu. „Am fost necăjit în toate chipurile: de afară lupte, dinăuntru 
temeri. Dar Dumnezeu, care îi mângâie pe cei smeriți, ne-a mân- 
gâiat prin venirea lui Tit.” 

Acest sol credincios a adus vestea îmbucurătoare că o minunată 
schimbare avusese loc în mijlocul credincioșilor corinteni. Mulţi 
luaseră la inimă învățăturile cuprinse în epistola lui Pavel și se 
pocăiseră de păcatele lor. Viaţa lor nu mai era o ocară pentru 
creștinătate, ci, dimpotrivă, exercita o puternică influenţă în favoa- 
rea unei evlavii practice. 


Acest capitol este bazat pe a doua Epistolă către Corinteni. 

Plin de bucurie, apostolul a trimis o altă epistolă credincioșilor 
corinteni, exprimându-și bucuria inimii, ca urmare a lucrării 
săvârșite în ei: „Măcar că v-am întristat prin epistola mea, nu-mi 
pare rău; și chiar dacă mi-ar fi părut rău”. Când era chinuit de 
teama ca nu cumva cuvintele sale să fie disprețuite, deseori îi părea 
rău că scrisese atât de hotărât și de aspru. „Acum mă bucur”, 
continua el, „nu pentru că ați fost întristați, ci pentru că întristarea 
voastră v-a adus la pocăință. Căci aţi fost întristați după voia lui 
Dumnezeu ca să n-aveţi nici o pagubă din partea noastră. În adevăr, 
când întristarea este după voia lui Dumnezeu, aduce o pocăință 
care duce la mântuire și de care cineva nu se căiește niciodată.” 
Pocăinţa, care este produsă prin influența harului divin asupra 
inimii, va conduce la mărturisirea și părăsirea păcatului. Acestea 
erau roadele care, declara apostolul, fuseseră văzute în viața credin- 
cioșilor corinteni. „Ce frământare a trezit în voi! Și ce cuvinte de 
dezvinovăţire! Ce frică! Ce dorinţă aprinsă! Ce râvnă!” 

De câtăva vreme, Pavel purtase în sufletul lui o povară pentru 
biserici — o povară atât de grea, încât de-abia o mai putea duce. 
Învăţători mincinoși căutaseră să nimicească influenţa lui pentru 
credincioși și să impună învăţăturile lor în locul adevărului Evan- 
gheliei. Necazurile și descuraţările de care era înconjurat Pavel 
sunt dezvăluite în cuvintele: „Am fost apăsați peste măsură de 
mult, mai pe sus de puterile noastre, așa că nici nu mai tragem 
nădejde de viață”. 

Dar acum fusese înlăturată o pricină de îngrijorare. La aflarea 
veștii că epistola sa fusese primită de corinteni, Pavel a izbucnit în 
cuvinte de bucurie: „Binecuvântat să fie Dumnezeu, Tatăl 
Domnului nostru Iisus Hristos, Părintele îndurărilor și Dumnezeul 
oricărei mângâieri, care ne mângâie în toate necazurile noastre, 
pentru ca, prin mângâierea cu care noi înșine suntem mângâiați 
de Dumnezeu, să putem mângâia pe cei ce se află în vreun necaz. 
Căci, după cum avem parte din belșug de suferințele lui Hristos, 
tot așa, prin Hristos, avem parte și de mângâiere. Așa că, dacă 
suntem în necaz, suntem pentru mângâierea și mântuirea voastră; 
dacă suntem mângâiaţi, suntem pentru mângâierea voastră, care 
se arată prin faptul că răbdaţi aceleași suferinţe ca și noi. Și nădejdea 


noastră pentru voi este neclintită, pentru că știm că, dacă aveţi 
parte de suferinţe, aveţi parte și de mângâiere”. 

Exprimându-și bucuria datorită reconvertirii şi a creșterii lor 
în har, Pavel I-a atribut lui Dumnezeu toată lauda pentru această 
schimbare a inimii și a vieţii. „Mulţumiri fie aduse lui Dumnezeu”, 
exclama el, „care ne poartă totdeauna cu carul lui de biruință în 
Hristos, și care răspândește prin noi în orice loc mireasma cunoș- 
tintei Lui. În adevăr, noi suntem înaintea lui Dumnezeu o mireasmă 
a lui Hristos printre cei ce sunt pe calea mântuirii și printre cei ce 
sunt pe calea pierzării.” În vremea aceea, se obișnuia ca un gene- 
ral biruitor în luptă să aducă la întoarcere un șir de prizonieri. În 
asemenea ocazii, se rânduiau purtători de tămâie și, în timp ce 
oștirea mărșăluia triumfătoare spre casă, mirosul acela plăcut era, 
pentru prizonierii sortiți morții, o mireasmă spre moarte, arătând 
că se apropia vremea executării lor; pentru acei prizonieri care 
găsiseră îngăduinţă înaintea celor care-i prinseseră și a căror viaţă 
urma să fie cruțată, el alcătuia o mireasmă spre viață, prin aceea 
că le arăta că eliberarea lor se apropia. 

Pavel era acum plin de credinţă și nădejde. El simţea că Satana 
nu avea să biruie asupra lucrării lui Dumnezeu din Corint și, în 
cuvinte de laudă, își exprima recunoştinţa inimii sale. El și 
conlucrătorii săi aveau să sărbătorească biruinţa asupra vrăjmașilor 
lui Hristos și ai adevărului, pornind înainte cu o nouă râvnă de a 
duce și mai departe cunoștința despre Mântuitorul. Asemenea 
tămâiei, mirosul cel plăcut al Evangheliei avea să fie împrăștiat în 
lumea întreagă. Pentru cei care L-ar fi primit pe Hristos, solia 
avea să fie o mireasmă de viaţă spre viață; dar pentru cei care 
aveau să stăruie în necredinţă, ea avea să fie o mireasmă de moarte 
spre moarte. 

Dându-și seama de măreţia lucrării, Pavel exclamă: „Cine este 
de ajuns pentru aceste lucruri?” Cine este în stare să predice astfel 
pe Hristos, încât vrăjmașii Săi să nu aibă nici un motiv întemeiat 
ca să dispreţuiască pe sol sau solia pe care el o aduce? Pavel dorea 
să imprime în credincioși răspunderea solemnă a slujirii Evangheliei. 
Credincioșia în predicarea Cuvântului, unită cu o viaţă curată și 
statornică, este singura cale prin care străduinţele slujitorilor 

Evangheliei pot fi bine primite de Dumnezeu și de folos sufletelor. 
Slujitorii de azi, copleșiți de simţământul măreției acelei lucrări, 
pot exclama foarte bine împreună cu apostolul: „Cine este de ajuns 
pentru aceste lucruri?” 

Erau și dintre aceia care-l învinuiseră pe Pavel că, scriind prima 
sa epistolă, s-ar fi lăudat pe sine. Apostolul se referă acum la aceasta, 
întrebându-i pe membrii bisericii dacă așa judecă ei motivele sale: 
„Începem noi iarăși să ne lăudăm singuri? întreabă el; „sau nu 
cumva avem trebuinţă ca unii, de epistole de laudă, către noi sau 
de la voi?” Credincioșii care plecau într-un loc nou duceau deseori 
cu ei scrisori de recomandaţie din partea bisericii din care făcuseră 
parte mai înainte; însă lucrătorii conducători, întemeietorii acestor 
biserici, nu aveau nevoie de asemenea recomandări. Credincioșii 
corinteni, care fuseseră conduși de la închinarea la idoli la credința 
Evangheliei, erau ei înșiși toată recomandarea de care avea nevoie 
Pavel. Primirea adevărului de către ei și reforma săvârșită în viaţa 
lor dădeau o mărturie elocventă despre credincioșia lucrării sale 
și despre autoritatea de a da sfaturi, mustrări și îndemnuri ca 
slujitor al lui Hristos. 

Pavel îi considera pe fraţii corinteni ca fiind mărturia lui. „Voi 
sunteți epistola noastră”, spunea, „scrisă în inimile noastre, 
cunoscută și citită de toţi oamenii. Voi sunteţi arătaţi ca fiind 
epistola lui Hristos, scrisă de noi, ca slujitori ai Lui, nu cu cerneală, 
ci cu Duhul Dumnezeului celui viu; nu pe niște table de piatră, ci 
pe niște table care sunt inimi de carne.” 

Convertirea păcătoşilor și sfinţirea lor prin adevăr reprezintă 
dovada cea mai puternică pe care un slujitor al Evangheliei o poate 
avea că Dumnezeu l-a chemat la slujire. Dovada apostoliei sale este 
scrisă în inimile celor convertiți, și despre ea dă mărturie viaţa lor 
reînnoită. Hristos este în ei Nădejdea slavei. Un slujitor al Evangheliei 
este foarte mult întărit prin aceste confirmări ale slujirii sale. 

Astăzi, slujitorii lui Hristos trebuie să aibă aceeași mărturie ca 
aceea pe care a dat-o biserica din Corint despre lucrarea lui Pavel. 
Dar, deși în acest veac sunt mulţi predicatori, este o mare lipsă de 
slujitori ai Evangheliei, destoinici și sfinţi, oameni plini de iubirea 
care sălășluia în inima lui Hristos. Mândria, încrederea în sine, 


iubirea de lume, găsirea de greșeli, amărăciunea, invidia sunt roade 
aduse de mulți dintre cei care pretind că au religia lui Hristos. 
Viaţa lor, în contrast izbitor cu viaţa Mântuitorului, dă deseori o 
tristă mărturie despre caracterul lucrării de slujire prin care ei au 
fost convertiți. 

Un om nu poate avea o cinste mai mare decât aceea de a fi 
primit de Dumnezeu ca un slujitor destoinic al Evangheliei. Însă 
aceia pe care Domnul îi binecuvântează cu putere și succes în 
lucrarea Sa nu se mândresc. Ei își dau seama că sunt în totul 
dependenţi de El și recunosc faptul că nu au nici o putere în ei 
înșiși. Spuneau și ei împreună cu Pavel: „Nu că noi prin noi înșine 
suntem în stare să gândim ceva ca venind de la noi. Destoinicia 
noastră, dimpotrivă, vine de la Dumnezeu, care ne-a și făcut în 
stare să fim slujitori ai unui legământ nou”. 

Un adevărat slujitor al Evangheliei săvârşeşte lucrarea Învățătorului. 
El este conștient de însemnătatea lucrării sale, înțelegând că el 
întreţine faţă de biserică și faţă de lume o legătură asemănătoare 
celei întreținute de Hristos. El lucrează fără preget spre a-i con- 
duce pe păcătoşi la o viaţă mai nobilă și mai înaltă, pentru ca ei să 
poată dobândi răsplata biruitorului. Buzele lui sunt atinse cu 
cărbune aprins de pe altar, și el ÎI înalţă pe Iisus ca singura nădejde 
a păcătosului. Cei care îl ascultă știu că el a zăbovit în preajma lui 
Dumnezeu în rugăciune fierbinte și rodnică. Duhul Sfânt este 
asupra lui, sufletul lui a simţit focul ceresc dătător de viaţă și el 
este în stare să judece duhovnicește lucrurile duhovnicești. Îi este 
dată putere să dărâme întăriturile lui Satana. Prin prezentarea 
iubirii lui Dumnezeu, inimi sunt zdrobite și mulţi sunt aduși acolo, 
încât să întrebe: „Ce trebuie să fac ca să fiu mântuit?” 

„De aceea, fiindcă avem slujba aceasta, după îndurarea care 
am căpătat-o, noi nu cădem de oboseală. Ca unii care am lepădat 
meșteșugurile rușinoase și ascunse, nu umblăm cu vicleșug și nu 
stricăm Cuvântul lui Dumnezeu. Ci, prin arătarea adevărului, ne 
facem vrednici să fim primiți de orice cuget omenesc, înaintea lui 
Dumnezeu. Şi dacă Evanghelia noastră este acoperită, este 
acoperită pentru cei ce sunt pe calea pierzării, a căror minte 
necredincioasă a orbit-o dumnezeul veacului acestuia, ca să nu 

vadă strălucind lumina Evangheliei slavei lui Hristos, care este 
chipul lui Dumnezeu. Căci noi nu ne propovăduim pe noi înșine, 
ci pe Domnul Hristos Iisus. Noi suntem robii voştri, pentru Iisus. 
Căci Dumnezeu, care a zis: 'Să lumineze lumina din întuneric”, 
ne-a luminat inimile, pentru ca să facem să strălucească lumina 
cunoștinței slavei lui Dumnezeu pe faţa lui Iisus Hristos.” 

Astfel, apostolul a preamărit harul și îndurarea lui Dumnezeu, 
dovedite în însărcinarea sfântă încredinţată lui ca slujitor al lui 
Hristos. Prin îndurarea îmbelșugată a lui Dumnezeu, atât el, cât și 
fraţii săi fuseseră sprijiniți în greutăţi, necazuri și primejdii. Ei nu 
și-au potrivit credinţa și învăţătura pentru a satisface dorințele 
ascultătorilor lor și nici nu au ţinut ascunse adevărurile de seamă 
în ce privește mântuirea, cu scopul de a face propovăduirea lor 
mai atrăgătoare. Ei prezentaseră adevărul în simplitate și claritate, 
rugându-se ca sufletele să se convingă și să se convertească. Și ei 
se străduiseră să aducă purtarea lor în armonie cu învățătura lor, 
pentru ca adevărul prezentat să se poată recomanda singur 
conștiinței fiecărui om. 

„Comoara aceasta”, a continuat apostolul, „o purtăm în niște 
vase de lut, pentru ca această putere nemaipomenită să fie de la 
Dumnezeu, și nu de la noi.” Dumnezeu ar fi putut vesti adevărul 
Său prin îngeri fără păcat, dar nu acesta este planul Său. El a ales 
fiinţe omenești, oameni supuși slăbiciunilor, ca unelte pentru 
înfăptuirea planurilor Sale. Comoara aceasta de mare preț este 
aşezată în vase de lut. Binecuvântările Sale trebuie să fie duse 
lumii prin oameni. Prin ei, slava Lui urmează să strălucească în 
întunericul păcatului. Într-o slujire plină de iubire, ei trebuie să 
întâmpine pe cei păcătoşi și în nevoie și să-i conducă la cruce. Și, 
în toată lucrarea lor, ei trebuie să atribuie slava, cinstea și lauda 
Aceluia care este mai presus de toți și deasupra tuturor. 

Referindu-se la propria experiență, Pavel arată că, alegând 
slujirea lui Hristos, el nu a fost mânat de motive egoiste; și calea 
umblării sale fusese plină de încercări și ispite. „Suntem încolțiți 
în toate chipurile”, scrie el, „dar nu la strâmtorare; în grea cumpănă, 
dar nu deznădăjduiţi; prigoniți, dar nu părăsiți; trântiți jos, dar nu 
omorâţi. Purtăm totdeauna cu noi, în trupul nostru, omorârea 


Domnului lisus, pentru ca și viaţa lui lisus să se arate în trupul 
nostru.” 

Pavel le-a reamintit fraților săi că el și tovarășii lui sunt continuu 
în primejdie, în calitate de soli ai lui Hristos. Greutățile pe care le 
îndurau le istoveau puterile. „Noi, cei vii”, scria el, „totdeauna 
suntem dați la moarte din pricina lui lisus, pentru ca și viaţa lui 
lisus să se arate în trupul nostru muritor. Astfel că, în noi, lucrează 
moartea, iar în voi, viaţa.” Suferind fizic prin lipsuri și osteneală, 
acești slujitori ai lui Hristos se asemănau morţii Sale. Dar ceea ce 
lucra moartea în ei aducea viaţă și sănătate spirituală corintenilor, 
care, prin credinţa în adevăr, erau făcuţi părtași ai vieţii veșnice. 
Având în vedere aceasta, urmașii lui lisus trebuie să aibă grijă să 
nu sporească, prin neglijenţă și nemulțumire, poverile și cercările 
lucrătorilor. 

„Fiindcă avem același duh de credinţă”, continuă Pavel, „potrivit 
cu ceea ce este scris: "Am crezut, de aceea am vorbit” și noi credem 
și de aceea vorbim!.” Deplin convins de realitatea adevărului 
încredinţat lui, nimic nu-l putea face pe Pavel să mânuiască în 
chip amăgitor Cuvântul lui Dumnezeu sau să ascundă convingerile 
sufletului său. El nu voia să cumpere bogăţie, cinste sau plăceri cu 
prețul conformării cu părerile lumii. Deși tot timpul era în 
primejdie de a fi martirizat din pricina credinţei pe care o predicase 
corintenilor, el nu era totuși intimidat, căci știa că Acela care murise 
și înviase avea să-l învie și pe el din mormânt și să-l înfăţișeze 
Tatălui. 

„Toate aceste lucruri se petrec în folosul vostru”, a spus el, 
„pentru ca harul mare, căpătat prin mulți, să facă să sporească 
mulțumirile spre slava lui Dumnezeu.” Nu pentru o preamărire 
personală predicau apostolii Evanghelia. Nădejdea mântuirii 
sufletelor era aceea care îi îndemna să-și devoteze viaţa acestei 
lucrări. Și această nădejde îi reţinea să nu pună capăt eforturilor 
lor din pricina primejdiilor care-i amenințau și chiar a suferințelor 
prin care chiar treceau. 

„De aceea”, declara Pavel, „noi nu cădem de oboseală. Ci chiar 
dacă omul nostru de afară se trece, totuși omul nostru dinăuntru 
se înnoiește din zi în zi.” Pavel simţea puterea vrăjmașului; dar, 

deși tăria lui fizică scădea, totuși, în mod credincios și neșovăitor, 
el vestea Evanghelia lui Hristos. Îmbrăcat în toată armătura lui 
Dumnezeu, acest erou al crucii se avânta înainte în luptă. Glasul 
său, care îi îmbărbăta pe corinteni, proclama triumful său în luptă. 
Aţintindu-și privirea spre răsplata celui credincios, el exclama în 
tonuri biruitoare: „Întristările noastre ușoare de o clipă lucrează 
pentru noi tot mai mult o greutate veșnică de slavă. Pentru că nu 
ne uităm la lucrurile care se văd, ci la cele ce nu se văd; căci lucrurile 
care se văd sunt trecătoare, pe când cele ce nu se văd sunt veşnice”. 

Foarte călduros și mișcător este apelul apostolului ca fraţii 
corinteni să mediteze din nou asupra iubirii fără seamăn a Răscum- 
părătorului lor. „Cunoașteţi harul Domnului nostru Iisus Hristos”, 
scria el. „El măcar că era bogat, S-a făcut sărac pentru voi, pentru 
ca, prin sărăcia Lui, voi să vă îmbogăţiți.” Voi cunoaşteţi înălțimea 
de unde a coborât; adâncul umilinţei în care S-a plecat. O dată 
intrat pe calea lepădării de sine și a sacrificiului, El nu S-a abătut 
de pe ea până când nu Și-a dat viaţa. Pentru El nu a fost nici o 
clipă de odihnă între tron și cruce. 

Pavel a cântărit cu atenţie punct cu punct, pentru ca aceia care 
aveau să citească epistola sa să poată înțelege pe deplin minunata 
bunăvoință a Mântuitorului faţă de ei. Prezentându-L pe Hristos 
aşa cum era când, fiind deopotrivă cu Dumnezeu, primea împreună 
cu EI închinarea îngerilor, apostolul L-a urmărit până ce a ajuns 
la cele mai profunde adâncimi ale umilinței. Pavel era convins că, 
dacă ei ar putea fi aduși să înţeleagă sacrificiul uimitor făcut de 
Maiestatea cerului, atunci orice egoism ar fi fost izgonit din viața 
lor. El a arătat cum Fiul lui Dumnezeu renunțase de bunăvoie la 
slava Sa, supunându-Se condiţiilor naturii omenești; și apoi Se 
umilise ca un serv, fiind ascultător până la moarte, „și încă moarte 
de cruce” (Fil. 2,8), pentru a putea ridica pe omul căzut, din 
decădere la nădejde, la bucurie și la cer. 

Când studiem caracterul divin în lumina crucii, vedem îndurare, 
blândeţe și iertare amestecate cu nepărtinire și dreptate. Noi vedem 
în mijlocul tronului pe Cineva care poartă pe mâini, picioare și 
coastă semnele suferinţei îndurate pentru a împăca pe om cu 
Dumnezeu. Vedem un Tată nemărginit, locuind într-o lumină de 


neapropiat și totuși primindu-ne la Sine prin meritele Fiului Său. 
Norul răzbunării, care anunţa numai nenorocire și deznădejde, în 
lumina reflectată de la cruce dezvăluie mesajul lui Dumnezeu: 
„Trăiește, păcătosule, trăieşte! Voi, suflete credincioase, pocăite, 
trăiţi! Am plătit un preţ de răscumpărare”. 

Contemplându-L. pe Hristos, noi zăbovim pe ţărmul unei iubiri 
de nemăsurat. Ne străduim să vorbim despre această iubire, dar 
cuvintele ne lipsesc. Cugetăm asupra vieţii Sale pe pământ, asupra 
sacrificiului Său pentru noi, asupra lucrării Sale în ceruri ca 
Mijlocitor al nostru și asupra locașurilor pe care El le pregătește 
pentru cei care ÎI iubesc; și nu putem decât să exclamăm: O, 
înălțimea și adâncul iubirii lui Hristos! „Dragostea nu stă în faptul 
că noi L-am iubit pe Dumnezeu, ci în faptul că El ne-a iubit pe 
noi, și a trimis pe Fiul Său ca jertfă de ispășire pentru păcatele 
noastre.” „Vedeţi ce dragoste ne-a arătat Tatăl, să ne numim copii 
ai lui Dumnezeu?” (1 Ioan 4,10; 3,1). 

În fiecare ucenic adevărat, această iubire, asemenea focului 
sacru, arde pe altarul inimii. Iubirea lui Dumnezeu a fost desco- 
perită prin Hristos, pe pământ. Trebuie ca aici copiii Săi să 
demonstreze această iubire printr-o viață nepătată. În felul acesta, 
păcătoşii vor fi călăuziți la cruce spre a privi pe Mielul lui Dum- 
nezeu. 

O BISERICĂ DARNICĂ 


În prima epistolă către biserica din Corint, Pavel le-a dat cre- 
dincioșilor sfaturi cu privire la principiile generale care stau la 
temelia sprijinirii lucrării lui Dumnezeu pe pământ. Scriind despre 
lucrarea sa apostolică spre binele lor, el a întrebat: 

„Cine merge la război pe cheltuiala sa? Cine sădește o vie și nu 
mănâncă din rodul ei? Cine paşte o turmă și nu mănâncă din laptele 
turmei? Lucrurile acestea le spun după felul oamenilor? Nu le 
spune și legea? În adevăr, în legea lui Moise este scris: "Să nu legi 
gura boului care treieră grâul!” Pe boi îi are în vedere Dumnezeu 
aici? Sau vorbește înadins pentru noi? Da, pentru noi a fost scris 
astfel; căci cine ară trebuie să are cu nădejde și cine treieră grâul 
trebuie să-l treiere cu nădejdea că va avea parte de el.” 

„Dacă am semănat printre voi bunurile duhovnicești”, a întrebat 
mai departe apostolul, „mare lucru este dacă vom secera bunurile 
voastre vremelnice? Dacă se bucură alţii de acest drept asupra 
voastră, nu ni se cade cu mult mai mult nouă? Dar noi nu ne-am 
folosit de dreptul acesta; ci răbdăm totul, ca să nu punem vreo 
piedică Evangheliei lui Hristos. Nu știți că cei ce îndeplinesc 
slujbele sfinte sunt hrăniţi din lucrurile de la templu și că cei ce 
slujesc altarului au parte de la altar? Tot aşa, Domnul a rânduit 
ca cei ce propovăduiesc Evanghelia să trăiască din Evanghelie” 
(1 Cor. 9,7-14). 

Aici, apostolul se referă la planul Domnului pentru întreținerea 
preoților care slujeau la templu. Aceia care erau puși deoparte 
pentru această slujbă sfântă erau sprijiniți de fraţii cărora le 
administrau binecuvântările spirituale. „Aceia dintre fiii lui Levi, 
care îndeplinesc slujba de preoţi, după Lege, au poruncă să ia 
zeciuială de la norod” (Evrei 7,5). Seminţia lui Levi fusese aleasă 
de Domnul pentru îndeplinirea slujbelor sfinte de la templu și ale 
preoţiei. Despre preot era spus: „Pe el l-a ales Domnul ca să facă 


slujba în Numele Domnului” (Deut. 18,5). O zecime din tot venitul 
era cerută de Domnul ca fiind a Sa și a reţine zecimea era privit de 
EI ca jefuire. 

La acest plan pentru sprijinirea slujirii Evangheliei face Pavel 
referire când spune: „Tot așa, Domnul a rânduit ca cei ce propovă- 
duiesc Evanghelia, să trăiască din Evanghelie”. Și, mai târziu, 
scriindu-i lui Timotei, apostolul spune: „Vrednic este lucrătorul 
de plata lui” (1 Tim. 5,18). 

Aducerea zecimii era doar o parte din planul lui Dumnezeu 
pentru sprijinirea lucrării Sale. Numeroase daruri și jertfe erau 
rânduite de Dumnezeu. În dispensaţiunea iudaică, poporul era 
învăţat să nutrească un spirit de dărnicie, atât în scopul susținerii 
lucrării lui Dumnezeu, cât și pentru împlinirea nevoilor celor în 
lipsă. La anumite ocazii speciale, se făceau daruri de bunăvoie. 
Cu ocazia secerișului sau la culesul viilor, primele roade ale 
câmpului — cereale, vin, untdelemn — erau consacrate ca un dar 
Domnului. Culegerea spicelor și a boabelor de pe câmp era rezer- 
vată pentru săraci. Pârga lânii, atunci când oaia era tunsă, sau a 
boabelor, atunci când grâul era treierat, era pusă deoparte pentru 
Dumnezeu. Tot la fel era și cu primii născuţi ai tuturor animalelor, 
iar pentru fiul cel întâi născut se plătea un preţ de răscumpărare. 
Primele roade trebuiau prezentate înaintea Domnului la sanctuar 
și după aceea erau destinate folosirii preoților. 

Prin această rânduială de dovedire a bunăvoinţei, Domnul căuta 
să-l înveţe pe Israel că El trebuia să fie primul în toate. În felul 
acesta, li se reamintea că Dumnezeu era stăpânul câmpurilor, al 
turmelor și cirezilor lor; că El era Acela care le trimitea soarele și 
ploaia ce făceau să crească și să se coacă recolta. Tot ce aveau ei 
era al Său; ei nu erau decât administratorii bunurilor Sale. 

Nu este în intenţia lui Dumnezeu ca creștinii, ale căror privilegii 
întrec cu mult pe acelea ale naţiunii iudaice, să dăruiască mai puțin 
decât ei. „Cui i s-a dat mult”, a spus Mântuitorul, „i se cere mult” 
(Luca 12,48). Dărnicia cerută evreilor în cea mai mare măsură 
avea să fie spre binele neamului lor; astăzi, lucrarea lui Dumnezeu 
se întinde peste tot pământul. În mâinile urmașilor Săi Hristos a 
pus comorile Evangheliei și asupra lor a așezat răspunderea de a 

duce lumii vestea cea bună a mântuirii. Cu siguranţă, obligaţiile 
noastre sunt mult mai mari decât au fost cele ale vechiului Israel. 

Pe măsură ce lucrarea lui Dumnezeu se extinde, apelurile după 
ajutor vor fi tot mai dese. Pentru ca acestor chemări să li se poată 
răspunde, creștinii trebuie să asculte de porunca: „Aduceţi la casa 
vistieriei toate zeciuielile, ca să fie hrană în casa Mea” (Mal. 3,10). 
Dacă cei care mărturisesc că sunt creştini vor aduce lui Dumnezeu 
în mod credincios zecimile și darurile lor, atunci vistieria Sa va fi 
plină. Atunci nu ar mai fi pricini ca să se recurgă la expunere de 
lucruri spre vânzare, la loterii sau organizarea de distracții cu 
scopul de a strânge fonduri pentru sprijinirea Evangheliei. 

Oamenii sunt ispitiți să-și folosească banii în plăceri personale, 
în satisfacerea apetitului, în împodobirea personală sau în 
înfrumusețarea locuinţei lor. Mulţi membri ai bisericii nu se dau 
înapoi de a-i cheltui din plin și chiar fără măsură în aceste scopuri. 
Dar, când li se cere să dea pentru vistieria Domnului, spre a face 
să înainteze lucrarea Sa pe pământ, ei șovăie. Poate, simțind că nu 
ar putea face astfel mai bine, ei dăruiesc o sumă care este mult 
mai mică decât aceea pe care adesea o cheltuiesc pentru unele 
lucruri ce nu sunt necesare. Ei nu manifestă o adevărată iubire 
pentru lucrarea lui Hristos, nici interes pentru salvarea sufletelor. 
De ce să ne mai mire faptul că viaţa de creștin a unora ca aceștia 
nu este decât o existenţă neînsemnată și bolnăvicioasă! 

Acela a cărui inimă arde de iubire pentru Hristos va privi nu 
numai ca o datorie, ci și ca o plăcere, să ajute la înaintarea celei 
mai înalte și mai sfinte lucrări încredințate omului — lucrarea de a 
înfățișa lumii bogăţiile bunătăţii, ale milei și adevărului. 

Spiritul lăcomiei îi face pe oameni să păstreze pentru o satisfa- 
cere egoistă mijloacele care de drept Îi aparţin lui Dumnezeu, iar 
spiritul acesta este o scârbă pentru El acum, așa cum a fost și 
atunci când, prin profetul Său, El mustra cu asprime pe poporul 
Său, zicând: „Se cade să înșele un om pe Dumnezeu, cum Mă 
înșelaţi voi? Dar voi întrebaţi: "Cu ce Te-am înșelat?” Cu zecimile 
și darurile de mâncare. Sunteţi blestemaţi, câtă vreme căutaţi să 
Mă înșelaţi, tot poporul în întregime!” (Mal. 3,8.9). 


Spiritul dărniciei este spiritul cerului. Spiritul acesta își găsește 
deplina manifestare în sacrificiul lui Hristos pe cruce. Pentru noi, 
Tatăl L-a dat pe Fiul Său, unul născut; și Hristos, dând tot ce 
avea, S-a dat apoi pe Sine Însuși, pentru ca omul să poată fi mântuit. 
Crucea de pe Golgota ar trebui să facă un apel la dărnicia fiecărui 
urmaș al Mântuitorului. Principiul ilustrat aici este de a da, de a 
dărui. „Cine zice că rămâne în El trebuie să trăiască și el cum a 
trăit lisus” (1 loan 2,6). 

Pe de altă parte, spiritul egoismului este spiritul lui Satana. 
Principiul ilustrat în spiritul lumesc este de a primi, a căpăta. În 
acest fel, ei nădăjduiesc să pună mâna pe fericire și să aibă o viaţă 
ușoară, însă rodul semănării lor îl constituie mizeria și moartea. 

Numai când Dumnezeu va înceta să-i binecuvânteze pe copiii 
Săi ei nu vor mai fi obligați să-l înapoieze partea pe care El o 
pretinde. Ei ar trebui să-l dea Domnului nu numai partea ce-l 
aparţine, ci să mai aducă în vistieria Sa, ca o jertfă de recunoștință, 
și un dar bogat. Cu inimi pline de bucurie, ei ar trebui să-l dea 
Creatorului primele roade ale bogățiilor lor — din cele mai bune 
posesiuni, slujirea cea mai bună și cea mai sfântă a lor. În telul 
acesta, ei vor dobândi binecuvântări bogate. Dumnezeu Însuși va 
face sufletele lor asemenea unei grădini udate, ale cărei ape nu 
seacă niciodată. Când va fi strâns ultimul mare seceriș, snopii pe 
care ei vor fi învredniciți să-i aducă Învățătorului vor alcătui 
răsplata folosirii în chip neegoist a talentelor împrumutate lor. 

Aleșii slujitori ai lui Dumnezeu, care sunt angajaţi într-o lucrare 
activă, nu ar trebui să fie niciodată siliți să ducă lupta pe cheltuiala 
proprie, fără să fie ajutaţi prin sprijinirea plină de simpatie și din 
inimă a fraţilor lor. Este de datoria membrilor bisericii să dove- 
dească un spirit de dărnicie faţă de aceia care au părăsit ocupațiile 
lor pământești spre a se preda slujirii Evangheliei. Când slujitorii 
lui Dumnezeu sunt încurajați, lucrarea Lui înaintează foarte mult. 
Dar când, prin egoismul oamenilor, sprijinul la care au dreptul 
este reținut, mâinile lor slăbesc și deseori rodnicia lor este foarte 
serios micșorată. 

Neplăcerea lui Dumnezeu este aprinsă împotriva acelora care 

pretind că sunt urmașii Săi, dar care îngăduie totuși ca lucrători 
consacraţi, prinși în slujire activă, să sufere lipsa celor necesare vieţii. 
Acești egoiști vor fi chemaţi să dea socoteală nu numai pentru greșita 
folosire a banilor daţi de Domnul, ci și pentru mâhnirea și amărăciunea 
pe care umblarea lor le-a adus asupra servilor Săi credincioși. Cei 
care sunt chemaţi să împlinească lucrul lui Dumnezeu, pentru eforturile 
lor pline de abnegaţie, trebuie să primească o plată îndestulătoare 
pentru întreţinerea lor și a familiilor lor. 

În diferite ramuri de activitate pământească, intelectuală sau 
fizică, oamenii destoinici pot câștiga o plată bună. Oare lucrarea 
de răspândire a adevărului și de conducere a sufletelor la Hristos 
nu este mai importantă decât oricare altă ocupaţie obișnuită? Și 
cei care se prind cu toată credincioșia să facă această lucrare nu 
sunt pe drept cuvânt îndreptăţiţi la o plată îmbelșugată? Prin felul 
nostru de preţuire, al valorii corespunzătoare de muncă pentru 
un bun moral sau fizic, noi dovedim că preţuim cele spirituale și 
cerești în contrast cu cele pământești. 

Spre a fi bani în vistierii pentru sprijinirea slujitorilor Evangheliei 
și spre a ajuta activităţi misionare, este necesar ca poporul lui 
Dumnezeu să dea din toată inima și cu dărnicie. O răspundere 
solemnă stă asupra predicatorilor, aceea de a păstra înaintea 
comunităţilor lor nevoile lucrării lui Dumnezeu și de a-i învăţa pe 
membri să fie darnici. Când lucrul acesta este neglijat și 
comunitățile nu dau pentru împlinirea nevoilor altora, nu numai 
că lucrarea Domnului suferă, dar binecuvântarea care ar fi trebuit 
să vină asupra credincioșilor este reținută. 

Chiar și cei mai săraci trebuie să-și aducă darurile lui 
Dumnezeu. Ei trebuie să devină părtași harului lui Hristos prin 
renunţarea la eul lor în scopul de a-i ajuta pe cei a căror nevoie 
este mult mai arzătoare decât a lor. Darul celui sărac, rodul 
sacrificiului de sine, se ridică înaintea lui Dumnezeu ca tămâia 
mirositoare. Și fiecare faptă de sacrificiu de sine întărește spiritul 
de dărnicie în inima dăruitorului, alipindu-l mai mult de Acela 
care a fost bogat, dar care pentru noi S-a făcut totuși sărac, pentru 
ca prin sărăcia Lui noi să putem fi îmbogățiți. 


Fapta văduvei care a aruncat în vistierie doi bănuţi — tot ce 
avea — este amintită pentru încurajarea acelora care, luptându-se 
cu sărăcia, doresc totuși ca, prin darurile lor, să ajute lucrarea lui 
Dumnezeu. Hristos a atras atenţia ucenicilor Săi la această femeie, 
care dăduse „tot ce avea” (Marcu 2,44). El a prețuit darul ei ca 
fiind mai valoros decât darurile bogate ale acelora ale căror 
milostenii nu cereau nici un sacrificiu de sine. Din belșugul lor, ei 
nu dăduseră decât o mică părticică. Pentru a-și aduce darul, văduva 
s-a lipsit chiar de cele mai necesare lucruri ale vieții, încrezătoare 
că Dumnezeu avea să Se îngrijească de nevoile ei de a doua zi. 
Despre ea, Mântuitorul a spus: „Adevărat vă spun că această 
văduvă săracă a dat mai mult decât toţi cei ce au aruncat în vistierie” 
(vers. 43). Astfel, El a dat o lecţie, și anume că valoarea darului 
este preţuită nu după cantitate, ci după proporția în care este dat 
și ținându-se seama de motivul care l-a mânat pe dăruitor. 

Apostolul Pavel, în lucrarea lui în biserici, era neobosit în 
străduințele sale de a insufla în inimile noilor convertiți dorinţa de 
a face lucruri mari pentru cauza lui Dumnezeu. Deseori, el îi 
îndemna să dea pe faţă dărnicie. Vorbind prezbiterilor din Efes 
despre începuturile lucrării sale printre ei, el a spus: „În toate 
privinţele v-am dat o pildă și v-am arătat că, lucrând astfel, trebuie 
să ajutaţi pe cei slabi și să vă aduceţi aminte de cuvintele Domnului 
lisus, care Însuși a zis: "Este mai ferice să dai decât să primeşti”. 
„Cine seamănă puţin”, le scria el corintenilor, „puţin va secera; 
iar cine seamănă mult, mult va secera. Fiecare să dea după cum a 
hotărât în inima lui; nu cu părere de rău, sau de silă, căci 'pe cine 
dă cu bucurie îl iubeşte Dumnezeu” (Fapte 20,35; 2 Cor. 96.7). 

Aproape toţi credincioșii macedoneni erau săraci în bunuri 
pământești, însă inimile lor prisoseau de iubire pentru Dumnezeu 
și faţă de adevărul Său și ei au dăruit bucuros pentru sprijinirea 
Evangheliei. Când în bisericile dinte neamuri s-au strâns colecte 
generale pentru ajutorarea credincioșilor dintre iudei, dărnicia 
convertiților din Macedonia a fost dată ca exemplu pentru celelalte 
biserici. Scriindu-le credincioşilor corinteni, apostolul le-a atras 
atenţia la „harul pe care l-a dat Dumnezeu în bisericile Macedoniei. 
În mijlocul multelor necazuri prin care au trecut, bucuria lor peste 

măsură de mare și sărăcia lor lucie au dat naștere la un belșug de 
dărnicie din partea lor... au dat de bunăvoie, după puterea lor, și 
chiar peste puterile lor. Și ne-au rugat cu mari stăruinţe pentru 
harul și părtășia la această strângere de ajutoare pentru sfinți” 
(2 Cor. 8,1-4). 

Spiritul de sacrificiu dovedit de credincioșii macedoneni a venit 
ca o urmare a consacrării lor din toată inima. Mișcaţi de Spiritul 
lui Dumnezeu, „s-au dat mai întâi pe ei înșiși Domnului” (2 Cor. 
8,5); după aceea, ei au fost dispuși să dea cu dărnicie din avutul 
lor pentru sprijinirea Evangheliei. Nu era nevoie să fie îndemnați 
să dea; dimpotrivă, ei se bucurau că au privilegiul să se lipsească 
chiar de lucrurile trebuincioase lor, numai ca să poată împlini 
lipsurile altora. Atunci când apostolul a vrut să-i mai tempereze, 
ei au stăruit chiar până să-l supere, cerându-i să le primească darul. 
În simplitatea și onestitatea lor şi în iubirea lor pentru frați, bucuroşi 
se lipseau pe ei și astfel prisoseau în roadele dărniciei. 

Când Pavel l-a trimis pe Tit la Corint, pentru a-i întări pe 
credincioșii de acolo, el l-a îndemnat să clădească această biserică 
în frumuseţea dăruirii; și, într-o scrisoare către credincioși, el a 
adăugat, de asemenea, propriul îndemn: „După cum sporiţi în toate 
lucrurile”, scria el, „în credinţă, în cuvânt, în cunoștință, în orice 
râvnă și în dragostea voastră pentru noi, căutaţi să sporiţi și în 
această binefacere”. „Isprăviți dar acum de făcut; pentru ca, după 
graba voinţei, să fie și înfăptuirea, potrivit cu mijloacele voastre. 
Pentru că, dacă este bunăvoință, darul este primit, avându-se în 
vedere ce are cineva, nu ce n-are.” „Și Dumnezeu poate să vă 
umple cu orice har, pentru ca, având totdeauna în toate lucrurile 
din destul, să prisosiţi în orice faptă bună... În chipul acesta veți fi 
îmbogățiți în toate privinţele, pentru orice dărnicie, care, prin noi, 
va face să se aducă mulțumiri lui Dumnezeu” (2 Cor. 8,7.11.12; 
9,8-11). 

Dărnicia neegoistă a umplut prima biserică de o entuziastă 
bucurie; căci credincioșii știau că strădaniile lor ajutau la ducerea 
soliei Evangheliei la cei în întuneric. Bunăvoinţa lor mărturisea că 
ei nu primiseră în zadar harul lui Dumnezeu. Ce altceva putea da 
naștere la o asemenea dărnicie decât sfinţirea lucrată de Spiritul 


Sfânt? Atât în ochii credincioșilor, cât și în ochii necredincioșilor, 
aceasta era o minune a harului. 

Creșterea spirituală este strâns legată de dărnicia creștină. 
Urmașii lui Hristos trebuie să se bucure de privilegiul de a manifesta 
în viaţa lor spiritul de binefacere al Răscumpărătorului lor. Dând 
Domnului, ei au asigurarea că această comoară merge înaintea lor 
în curţile cereşti. Vor oamenii să-și asigure bunurile? Să le așeze 
în mâinile care poartă semnele răstignirii. Vor să se bucure de 
averea lor? Să o folosească spre fericirea celor în lipsă și în sufe- 
rință. Vor ca bogăţia lor să crească? Să ia aminte la porunca divină: 
„Cinstește pe Domnul cu averile tale, și cu cele dintâi roade din 
tot venitul tău; căci atunci grânarele îţi vor fi pline de belșug și 
teascurile tale vor geme de must” (Prov. 3,9.10). Încercând însă a 
reţine bogăţia lor pentru scopuri egoiste, atunci vor face aceasta 
spre pierzarea lor veșnică. Dar să predea comoara lor lui Dum- 
nezeu și din clipa aceea ea va purta inscripţia Sa. Ea este sigilată 
cu semnul Său de neschimbat. 

Dumnezeu declară: „Ferice de voi, care semănaţi pretutindeni 
de-a lungul apelor” (Is. 32,20). O permanentă dăruire a darurilor 
lui Dumnezeu, oriunde lucrarea Lui sau nevoile omenirii cer 
ajutorul nostru, nu duce la sărăcie. „Unul care dă cu mână largă 
ajunge mai bogat; și altul, care economisește prea mult, nu face 
decât să sărăcească” (Prov. 11,24). Semănătorul își înmulțește 
sămânţa aruncând-o în ogor. Tot la fel este cu cei care sunt credin- 
cioși în a da şi altora din darurile lui Dumnezeu. Împărțind altora, 
își sporesc binecuvântările. „Daţi și vi se va da”, a făgăduit Dumnezeu; 
„ba încă vi se va turna în sân o măsură bună, îndesată, clătinată, 
care se va vărsa pe deasupra” (Luca 6,38). 

CAPITOLUL 33 


LUCRÂND ÎN CONDIŢII DIFICILE 


Deși Pavel era foarte atent să prezinte convertiţilor săi învăţă- 
turile lămurite ale Scripturii cu privire la cuvenita sprijinire a 
lucrării lui Dumnezeu și pretindea pentru sine, ca slujitor al Evan- 
gheliei, dreptul de a nu avea (1 Cor. 6,1) vreo ocupaţie pămân- 
tească spre a obţine mijloace de susținere, în diferite rânduri, în 
timpul lucrării sale în marile centre ale civilizației, el a practicat o 
meserie pentru a câștiga cele necesare întreținerii sale. 

Printre iudei, munca fizică nu era socotită ca ceva ciudat sau 
înjositor. Prin Moise, iudeii fuseseră îndrumați să-i înveţe pe copiii 
lor o meserie; și era privit ca un păcat să îngădui tineretului să 
crească fără a cunoaște munca fizică. Chiar dacă un copil urma să 
fie educat pentru a ocupa o slujbă sfântă, se socotea de mare 
trebuință ca acesta să aibă cunoștințe practice. Fiecare tânăr, 
indiferent dacă părinţii lui erau bogaţi sau săraci, era învăţat o 
meserie. Părinţii care neglijau să dea copiilor lor o asemenea 
educaţie erau priviți ca depărtându-se de îndrumarea Domnului. 
Potrivit acestui obicei, Pavel fusese învățat de mic meseria facerii 
de corturi. 

Înainte de a fi ucenic al lui Hristos, Pavel ocupase o poziţie 
înaltă și nu fusese dependent de munca braţelor pentru a câștiga 
cele necesare pentru întreţinerea sa. Dar, mai târziu, după ce își 
cheltuise toate mijloacele în sprijinirea înaintării lucrării lui Hristos, 
în diferite rânduri el a recurs la meseria sa spre a câștiga cele 
necesare vieţii. În mod deosebit, acesta era cazul atunci când lucra 
în locuri unde motivele sale ar fi putut fi greșit înţelese. 

La Tesalonic, Pavel a lucrat pentru prima dată cu mâinile sale 
pentru a se susține, în timp ce propovăduia Cuvântul. Scriindu-le bi- 
sericii, credincioșilor de acolo, el le reamintește că ar fi putut să le 
fie o povară, dar adaugă: „Vă aduceţi aminte, fraților, de osteneala 


și munca noastră. Cum lucram zi și noapte, ca să nu fim sarcină 
nici unuia din voi, și vă propovăduiam Evanghelia lui Dumnezeu” 
(1 Tes. 2,6.9). Și iarăși, în cea de-a doua sa epistolă către ei, Pavel 
declară că nici el și nici conlucrătorii lui, cât timp fuseseră printre 
ei, nu au mâncat „de pomană pâinea nimănui”. „Zi și noapte am 
lucrat”, scria el, „ca să nu fim povara nimănui dintre voi. Nu că 
n-am fi avut dreptul acesta, dar am vrut să vă dăm în noi înșine o 
pildă vrednică de urmat” (2 Tes. 3,8.9). 

La Tesalonic, Pavel îi întâlnise pe aceia care nu voiau să lucreze 
cu mâinile lor. Despre unii ca aceștia, el a scris mai târziu: „Auzim 
că unii dintre voi trăiesc în neorânduială, nu lucrează nimic, ci se 
țin de nimicuri. Îndemnăm pe oamenii aceştia și-i sfătuim, în 
Domnul nostru lisus Hristos, să-și mănânce pâinea lucrând în 
liniște”. În timpul lucrării sale în Tesalonic, Pavel fusese foarte 
atent ca să dea unora ca acestora un bun exemplu. „Căci când 
eram la voi”, scrie el, „vă spuneam lămurit: 'Cine nu vrea să lucreze, 
nici să nu mănânce” (vers. 11.12.13). 

În orice epocă, Satana a căutat să slăbească eforturile servilor 
lui Dumnezeu, prin introducerea în biserică a unui spirit de fana- 
tism. Așa a fost în zilele lui Pavel și tot la fel a fost și în ultimele 
secole, în timpul Reformei. Wycliffe, Luther și mulți alţii, care au 
binecuvântat omenirea prin influenţa și credinţa lor, au întâmpinat 
șiretenia prin care vrăjmașul căuta să ducă la fanatism acele minţi 
prea zeloase, dezechilibrate și nesfinţite. Suflete rău îndrumate 
au învăţat că atingerea adevăratei sfinţenii duce mintea mai presus 
de orice gândire pământească și le cere oamenilor să se rețină cu 
totul de la vreo muncă. Alţii, formându-și înţelesuri extreme din 
anumite texte biblice, învățau că este păcat să muncești — creștinii 
ar trebui să nu se gândească la o viaţă pământească fericită a lor 
sau a familiilor lor, ci să-și consacre toată viaţa numai lucrurilor 
spirituale. Învățătura și pilda apostolului Pavel sunt o aspră 
mustrare adusă unor asemenea vederi extremiste. 

În timpul activității sale în Tesalonic, Pavel nu a depins în totul 
numai de câștigul de pe urma muncii sale. Mai târziu, referindu-se 
la experienţele sale din această cetate, el le-a scris credincioșilor 
filipeni drept recunoștință pentru darurile pe care le primise de la 

ei, cât timp fusese acolo, zicând: „Mi-aţi trimis în Tesalonic, o 
dată, și chiar de două ori, ceva pentru nevoile mele” (Fil. 4,16). 
Cu toate că primise acest ajutor, el avea mare grijă să le dea 
tesalonicenilor o pildă de hărnicie, așa ca nimeni să nu-l poată 
învinui pe nedrept de lăcomie și pentru ca aceia care aveau vederi 
fanatice cu privire la munca manuală să primească o mustrare 
aspră și practică. 

Când a vizitat pentru prima dată Corintul, Pavel s-a aflat în 
mijlocul unor oameni care erau bănuitori cu privire la motivele ce-i 
mânau pe străini. Grecii de pe coastă erau negustori iscusiți. Vreme 
îndelungată ei se perfecționaseră atât de mult în privința îndeletni- 
cirilor negustorești, încât ajunseseră să considere câștigul drept 
evlavie și că a câștiga bani, prin mijloace cinstite sau murdare, era 
un lucru de laudă. Pavel le cunoștea apucăturile și nu voia să le dea 
nici un motiv de a spune că el predică Evanghelia pentru a se îmbogăți. 
Pe drept cuvânt, ar fi putut pretinde sprijin de la ascultătorii săi 
corinteni; dar el era gata să renunţe la acest drept ca nu cumva 
posibilitatea sa de a se face de folos și succesul său ca slujitor al 
Evangheliei să sufere, prin bănuială nedreaptă, că el ar predica 
Evanghelia din dorinţă de câștig. El voia să înlăture orice pricină de 
interpretare greşită, pentru ca puterea soliei sale să nu fie pierdută. 

Curând după sosirea sa la Corint, Pavel „a găsit pe un iudeu 
numit Acuila, de neam din Pont, venit de curând din Italia, cu 
nevasta sa, Priscila”. Aceștia aveau „același meșteșug” ca el. Izgoniți 
în urma decretului lui Claudius, care poruncea ca toţi iudeii să 
părăsească Roma, Acuila și Priscila veniseră la Corint, unde își 
deschiseseră un atelier de corturi. Pavel s-a interesat de ei și, aflând 
că se temeau de Dumnezeu și căutau să stea departe de influenţele 
molipsitoare de care erau înconjurați, „a rămas la ei și lucra... 
Pavel vorbea în sinagogă în fiecare zi de Sabat și îndupleca pe 
iudei și pe greci” (Fapte 18,2-4). 

Mai târziu, Sila și Timotei s-au alăturat lui Pavel, la Corint. 
Acești frați au adus cu ei sume de bani din partea bisericilor din 
Macedonia, pentru sprijinirea lucrării. 

În a doua sa epistolă către credincioșii din Corint, scrisă după 
ce întemeiase acolo o puternică biserică, Pavel a recapitulat felul 


său de viețuire printre ei. „Am făcut un păcat”, întreba el, „când 
m-am smerit pe mine însumi, ca să fiți înălțaţi voi, și v-am vestit 
fără plată Evanghelia lui Dumnezeu? Am despoiat alte biserici, 
primind de la ele o plată, ca să vă pot sluji vouă. Și când eram la 
voi, și m-am găsit în nevoie, n-am fost sarcină nimănui; căci de 
nevoile mele au îngrijit fraţii, când veniseră din Macedonia. În 
toate m-am ferit și mă voi feri să vă îngreunez cu ceva. Pe adevărul 
lui Hristos care este în mine, nimeni nu-mi va răpi această pricină 
de laudă în ţinuturile Ahaiei!” (2 Cor. 11,7-10). 

Pavel a spus de ce urmase această cale în Corint — ca să nu dea 
nici un prilej de ocară „celor ce caută un prilej” (2 Cor. 11,12). În 
timpul cât lucrase la facerea de corturi, a lucrat în mod conştiincios 
și la vestirea Evangheliei. Cu privire la lucrarea sa, el însuși spunea: 
„Semnele unui apostol le-aţi avut printre voi în toată răbdarea, 
prin semne, puteri și minuni care au fost făcute între voi”. Și el 
adaugă: „În ce aţi fost voi puşi mai pe jos decât celelalte biserici, 
afară doar că numai eu singur nu v-am fost o sarcină? O, iertaţi-mi 
nedreptatea aceasta! lată că sunt gata să vin a treia oară la voi; și 
tot nu vă voi fi o sarcină; căci eu nu caut bunurile voastre, ci pe 
voi înșivă... Și eu voi cheltui prea bucuros din ale mele, și mă voi 
cheltui în totul și pe mine însumi pentru sufletele voastre” (2 Cor. 
1212-15). 

În timpul lungii perioade cât a lucrat în Efes, unde timp de trei 
ani de zile a continuat un efort evanghelistic activ în toată regiunea 
aceea, Pavel și-a practicat iarăși meseria. Și în Efes, la fel ca în 
Corint, apostolul s-a bucurat de prezenţa lui Acuila și a Priscilei, 
care l-au însoţit la reîntoarcerea în Asia, la sfârșitul celei de a 
doua călătorii misionare a sa. 

Erau unii care obiectau pentru că Pavel lucra cu mâinile, spunând 
că lucrul acesta nu era potrivit cu lucrarea unui slujitor al Evangheliei. 
De ce trebuia ca Pavel, un slujitor al Evangheliei de rangul cel mai 
înalt, să lege în felul acesta munca manuală de predicarea 
Cuvântului? Oare nu era muncitorul vrednic de plata sa? De ce 
să-și cheltuiască timpul în facerea de corturi, timp care, după toate 
aparențele, putea fi folosit mult mai bine? 

Însă Pavel nu socotea ca pierdut timpul folosit astfel. În timp 
ce lucra cu Acuila, el păstra o continuă legătură cu marele Învățător, 
nepierzând nici o ocazie de a mărturisi despre Mântuitorul și de 
a-i ajuta pe cei care aveau nevoie de ajutor. Mintea lui căuta 
continuu să dobândească mai multă cunoștință spirituală. El le-a 
dat conlucrătorilor săi învățătură cu privire la lucrurile spirituale 
și, de asemenea, a dat o pildă de hărnicie și desăvârșire. El era un 
lucrător îndemânatic și priceput, sârguincios la muncă, „plin de 
râvnă cu duhul, slujind Domnului” (Rom. 12,11). Lucrând în 
meseria sa, apostolul a putut veni în legătură cu o clasă de oameni 
la care altfel nu ar fi putut ajunge. EI le-a arătat tovarășilor săi că 
priceperea în meseriile obișnuite este un dar de la Dumnezeu, 
care dă atât darul, cât și priceperea de a-l folosi cum trebuie. El 
i-a învăţat că Dumnezeu trebuie onorat chiar și în lucrul zilnic. 
Mâinile sale obosite de muncă nu slăbeau cu nimic forța apelurilor 
sale mișcătoare ca un slujitor creștin. 

Uneori, Pavel lucra zi și noapte nu numai pentru nevoile proprii, 
ci și pentru a putea veni în ajutorul tovarășilor săi de muncă. 
Câștigul său l-a împărțit cu Luca, dar l-a ajutat și pe Timotei. 
Câteodată, a suferit și de foame pentru a putea împlini lipsurile 
altora. Viaţa sa era o viaţă lipsită de egoism. La Milet, către sfârșitul 
slujirii sale, cu ocazia vorbirii lui de rămas-bun adresate prez- 
biterilor din Efes, a putut să ridice înaintea lor mâinile lui trudite 
de muncă și să spună: „N-am râvnit nici la argintul, nici la aurul, 
nici la hainele cuiva. Singuri știți că mâinile acestea au lucrat pentru 
trebuințele mele și ale celor ce erau cu mine. În toate privințele 
v-am dat o pildă și v-am arătat că, lucrând astfel, trebuie să ajutaţi 
pe cei slabi și să vă aduceţi aminte de cuvintele Domnului Iisus, 
care Însuși a zis: "Este mai ferice să dai decât să primești”” (Fapte 
20,33-35). 

Dacă slujitorii Evangheliei simt că au de îndurat greutăţi și 
lipsuri în lucrarea lui Hristos, atunci, în imaginaţie, să facă o vizită 
în atelierul unde a lucrat Pavel. Fie ca ei să cugete că, în timp ce 
făcea corturi, acest bărbat ales al lui Dumnezeu lucra pentru pâinea 
pe care pe drept şi-o merita prin munca sa de apostol. 


Munca este o binecuvântare, nu un blestem. Un spirit de trândăvie 
ucide evlavia și întristează Duhul lui Dumnezeu. Un lac stătător este 
primejdios, însă o apă curată și curgătoare răspândește sănătate și 
fericire peste ţară. Pavel știa că cei care neglijează munca fizică, în 
curând, își pierd puterea. El dorea să-i înveţe pe tinerii slujitori ai 
Evangheliei că, lucrând cu mâinile lor, punându-și în mișcare mușchii 
și tendoanele, vor deveni tari, în stare să îndure greutăţile și lipsurile 
care îi așteptau în câmpul Evangheliei. Și-a dat seama că învăţăturile 
sale aveau să fie lipsite de viaţă și de putere, dacă el nu și-ar fi păstrat 
toate părţile corpului într-o cuvenită mișcare. 

Cel trândav este lipsit de experienţa nepreţuită câștigată de un 
credincios împlinitor al datoriilor obișnuite ale vieții. Nu puţini, 
ci mii de oameni trăiesc numai ca să consume binefacerile pe care 
Dumnezeu, în mila Sa, le revarsă asupra lor. Ei uită să aducă 
Domnului jertfe de mulţumire pentru bogăţiile pe care EI le-a 
încredinţat lor. Ei uită că, prin folosirea înțeleaptă a talentelor 
împrumutate lor, trebuie să fie atât producători, cât și consumatori. 
Dacă ar înţelege lucrarea pe care Domnul dorește ca ei să o facă 
în calitate de ajutoare ale Sale, atunci nu s-ar teme de răspundere. 

Eficienţa tinerilor care simt că sunt chemaţi de Dumnezeu să 
predice depinde mult de felul în care își încep lucrarea. Aceia 
care sunt aleşi de Dumnezeu pentru lucrarea slujirii vor da dovadă 
de înalta lor chemare și, prin toate mijloacele cu putință, vor căuta 
să se dezvolte spre a ajunge lucrători destoinici. Ei se vor strădui 
să câștige o experienţă care îi va face destoinici a plănui, a organiza 
și a aduce la îndeplinire. Apreciind sfinţenia chemării lor, prin 
autodisciplinare, ei vor deveni mai mult și tot mai mult asemenea 
Învățătorului lor, manifestând bunătatea, iubirea şi adevărul Său. 
Când ei vor da pe faţă sârguinţă în dezvoltarea talentelor încredin- 
tate lor, biserica îi va ajuta cu toată inima. 

Nu toţi aceia care simt că au fost chemaţi să predice ar trebui 
să fie îndemnați ca atât ei, cât și familiile lor să cadă deodată asupra 
bisericii ca o sarcină spre a fi continuu susținuți bănește. Este 
primejdia ca unii, cu o experiență mărginită, să fie păgubiți prin 
cuvinte măgulitoare, iar prin încurajări neînţelepte, să se aștepte 
la o deplină sprijinire, chiar dacă din partea lor nu se vede vreun 
efort serios. Mijloacele destinate extinderii lucrării lui Dumnezeu 

nu ar trebui cheltuite de oameni care doresc să predice numai ca 
să primească o leafă și astfel să-și mulţumească o dorință egoistă 
după o viaţă ușoară. 

Tinerii care doresc să-și folosească darurile în lucrarea de slujire 
a Evangheliei vor găsi o învățătură folositoare în exemplul lui Pavel 
la Tesalonic, Corint, Efes și în alte locuri. Cu toate că era un 
orator elocvent și ales de Dumnezeu să îndeplinească o lucrare 
deosebită, el nu s-a considerat niciodată mai presus de muncă și 
nu a obosit niciodată în a se sacrifica pentru lucrarea pe care o 
iubea. „Până în clipa aceasta suferisem de foame și de sete”, le 
scria el corintenilor, „suntem goi, chinuiti, umblăm din loc în loc, 
ne ostenim și lucrăm cu mâinile noastre; când suntem ocărâţi, 
binecuvântăm; când suntem prigoniţi, răbdăm” (1 Cor. 411.12). 

Deși era unul dintre cei mai mari învăţători omenești, Pavel a 
îndeplinit cu bucurie atât cele mai umile, cât și cele mai înalte 
datorii. Când în timpul lucrării lui pentru Domnul împrejurările 
păreau să ceară aceasta, el lucra cu toată inima la meseria sa. Totuși, 
în orice moment, era gata să renunte la lucrul său pământesc, pentru 
a face faţă împotrivirii vrăjmașilor Evangheliei sau pentru a folosi 
o ocazie deosebită de a câștiga suflete la Iisus. Zelul și sârguința 
lui sunt o aspră mustrare la adresa trândăviei și a dorinţei după o 
viaţă fără griji. 

Pavel rămâne un exemplu împotriva ideii care pe atunci câștiga 
teren în biserică, și anume că Evanghelia putea fi vestită cu succes 
numai de aceia care erau în totul eliberaţi de nevoia de a mai munci 
fizic. El a ilustrat în chip practic ce pot realiza membrii laici 
consacraţi, în multe locuri unde oamenii nu au cunoștință de 
adevărurile Evangheliei. Exemplul lui i-a însuflețit pe mulți oameni 
umili ce munceau cu braţele, cu dorinţa de a face ceea ce puteau 
pentru înaintarea cauzei lui Dumnezeu, în vreme ce, în același 
timp, își câștigau cele necesare vieţii prin muncă zilnică. Din partea 
lui Acuila și a Priscilei nu se cerea să-și consacre tot timpul slujirii 
Evangheliei; și totuși acești umili lucrători au fost folosiţi de 
Dumnezeu ca să-i arate mult mai desăvârșit lui Apolo calea 
adevărului. Domnul foloseşte diferite unelte pentru îndeplinirea 
planului Său; și, în timp ce unii cu talente deosebite sunt aleși 


pentru a-și consacra toate puterile lor lucrării de învăţare și predi- 
care a Evangheliei, mulți alţii, asupra cărora niciodată nu au fost 
puse mâini omenești pentru întărirea lor prin binecuvântare, sunt 
chemați să îndeplinească o importantă parte de lucru în salvarea 
sufletelor. 

Este un larg câmp deschis înaintea lucrătorilor Evangheliei care 
se susțin singuri. Mulţi pot câștiga experienţe preţioase în lucrarea 
Evangheliei, în timp ce o parte din timp și-o folosesc într-o muncă 
obișnuită; în felul acesta, se pot dezvolta lucrători puternici, pentru 
lucrări importante pentru acele câmpuri ce sunt în nevoie. 

Slujitorul lui Dumnezeu, plin de sacrificiu de sine, care lucrează 
neobosit în cuvânt și învăţătură, poartă pe inima sa o grea povară. El 
nu-și măsoară lucrul cu ora. Plata nu-i influențează munca și nici nu 
este abătut de la datoria sa din pricina unor stări de lucruri neprielnice. 
EI a primit însărcinarea din partea cerului și de la cer așteaptă el 
răsplătirea atunci când lucrarea încredințată lui este terminată. 

Este planul lui Dumnezeu acela ca astfel de lucrători să fie 
scutiți de griji nenecesare, pentru ca ei să aibă posibilitatea deplină 
de a asculta de îndemnul stăruitor al lui Pavel dat lui Timotei: 
„Pune-ţi pe inimă aceste lucruri, îndeletniceşte-te în totul cu ele” 
(1 Tim. 4,15). Deşi ei trebuie să aibă o activitate îndestulătoare 
pentru a păstra mintea și corpul în vigoare, totuși nu este în planul 
lui Dumnezeu să fie siliți să-și cheltuiască o mare parte din timp 
în ocupaţii pământești. 

Acești lucrători credincioși, deși doritori să cheltuiască și să 
fie cheltuiţi pentru Evanghelie, nu sunt feriti de ispită. Când ajung 
în încurcături și sunt împovăraţi de grijile lipsei din partea bisericii 
de a le da cuvenitul sprijin financiar, mulţi sunt crunt asaltaţi de 
ispititor. Când văd că munca lor este atât de slab prețuită, ei se 
descurajează. Într-adevăr, privesc înainte spre timpul judecății 
pentru a-și primi răsplata cuvenită, și lucrul acesta îi susține; dar, 
până atunci, familiile lor trebuie să aibă hrană și îmbrăcăminte. 
Dacă ar ști că sunt eliberaţi de însărcinarea lor divină, ar fi dispuși 
să lucreze cu mâinile lor. Însă ei îşi dau seama că timpul lor Îi 
aparţine lui Dumnezeu, cu toată miopia acelora care ar trebui să 
le pună la îndemână mijloace îndestulătoare. Ei se ridică mai presus 

de ispita de a porni pe căi prin care în curând ar ajunge să nu mai 
ducă lipsă de nimic; și continuă să lucreze pentru înaintarea lucrării 
ce le este mai scumpă chiar decât viața. Pentru a face aceasta, se 
poate ca ei totuși să fie nevoiţi să urmeze exemplul lui Pavel și, 
pentru o vreme, să presteze o muncă fizică, manuală, în timp ce 
duc mai departe și lucrarea de slujire a Evangheliei. Ei fac aceasta 
nu pentru folosul lor, ci în folosul lucrării lui Dumnezeu pe pământ. 

Sunt timpuri când slujitorului lui Dumnezeu i se pare cu neputinţă 
să facă lucrarea ce se cere să fie făcută, și aceasta din cauza lipsei de 
mijloace pentru a împlini o lucrare puternică și serioasă. Mulţi se 
tem că, prin mijloacele ce le sunt puse la îndemână, nu pot face tot 
ce simt că este de datoria lor să facă. Dar, dacă înaintează în credinţă, 
izbăvirea de la Dumnezeu se va descoperi și prosperitatea va însoți 
eforturile lor. Cel care a poruncit urmașilor Săi să meargă în toată 
lumea va sprijini pe fiecare lucrător care, ascultând de porunca Sa, 
caută să vestească solia Sa. 

În zidirea lucrării Sale, Domnul nu face totdeauna ca totul să 
fie neted înaintea slujitorilor Săi. El pune la încercare încrederea 
poporului Său, aducând împrejurări care îi silesc să înainteze în 
credinţă. Deseori, el îi aduce în locuri de strâmtorare și încercare 
și le poruncește să înainteze atunci când piciorul lor simte că atinge 
apele Iordanului. În asemenea împrejurări, când rugăciunile servilor 
Săi se ridică la El în credinţă arzătoare, Dumnezeu deschide calea 
înaintea lor și-i scoate la loc larg. 

Când solii lui Dumnezeu recunosc răspunderea pe care o au 
faţă de acele porţiuni din via Domnului ce sunt în nevoie și spiritul 
Maestrului lucrează neobosit pentru convertirea sufletelor, îngerii 
lui Dumnezeu vor pregăti calea înaintea lor, iar mijloacele necesare 
pentru ducerea mai departe a soliei vor fi puse la dispoziție. Aceia 
care sunt luminaţi vor da cu inimă largă pentru sprijinirea lucrării 
ce a fost săvârșită în favoarea lor. Ei vor răspunde în mod darnic 
la fiecare chemare de ajutor și Duhul lui Dumnezeu le va mișca 
inimile, îndemnându-i să susțină lucrarea Domnului nu numai în 
câmpurile apropiate lor, ci şi în locurile depărtate. În felul acesta, 
forţele care lucrează în alte locuri vor primi putere și lucrarea 
Domnului va înainta în felul hotărât de El. 


CAPITOLUL 34 


O SLUJIRE CONSACRATĂ 


Atât prin viaţa Sa, cât și prin învăţăturile Sale, Domnul Hristos 
a dat o pildă desăvârșită a unei slujiri neegoiste, ce își are originea 
în Dumnezeu. Dumnezeu nu trăiește pentru Sine. Creând lumea 
și susținând toate lucrurile, El slujește continuu altora. „EI face 
să răsară soarele Său peste cei răi și peste cei buni, și dă ploaie 
peste cei drepţi și peste cei nedrepți” (Mat. 5,45). Acest ideal al 
slujirii, Tatăl l-a încredinţat Fiului Său. Lui lisus I s-a dat să stea 
în fruntea omenirii prin exemplul Său de a învăţa ce înseamnă a 
sluji. Întreaga Sa viaţă a fost supusă legii slujirii. El a fost de 
folos tuturor, slujindu-i pe toți. 

Mereu și mereu, lisus a căutat să statornicească acest principiu 
în mijlocul ucenicilor Săi. Când Iacov și loan au cerut să ocupe 
locurile mai de frunte, El a spus: „Oricare va vrea să fie mai mare 
între voi, să fie slujitorul vostru; și oricare va vrea să fie cel dintâi 
între voi, să vă fie rob. Pentru că nici Fiul omului n-a venit să I se 
slujească, ci El să slujească și să-Și dea viaţa ca răscumpărare pentru 
mulți” (Mat. 20,26-28). 

De la înălțare, Hristos Şi-a continuat lucrarea pe pământ prin 
soli aleși, prin care El le vorbește fiilor oamenilor și slujește nevoilor 
lor. Marele Conducător al bisericii îngrijește de lucrarea Sa prin 
uneltele omenești alese de Dumnezeu ca reprezentanţi ai Săi. 

Cei care au fost chemaţi de Dumnezeu să lucreze prin cuvânt 
și învăţătură pentru zidirea bisericii Sale au o răspundere covârși- 
toare. În locul lui Hristos, ei trebuie să stăruie pe lângă bărbaţi și 
femei să se împace cu Dumnezeu; și ei își pot aduce la îndeplinire 
misiunea numai dacă primesc înţelepciune și putere de sus. 

Slujitorii lui Hristos sunt păzitorii spirituali ai poporului încre- 
dinţat grijii lor. Lucrarea lor a fost asemănată cu aceea a străjerilor. 
În vremurile din vechime, deseori erau așezate santinele pe zidurile 

cetăților, de unde, din anumite puncte mai înalte, puteau supra- 
veghea locurile importante care trebuiau păzite și să dea de veste 
despre apropierea vrăjmașului. De credincioșia lor depindea sigu- 
ranta celor dinăuntru. La intervale hotărâte, li se cerea să se cheme 
unul pe altul, spre a se convinge că toţi erau treji și că nu i se întâm- 
plase nimic rău vreunuia. Strigătul de îmbărbătare și avertizare 
era purtat de la unul la altul, fiecare repetând chemarea, până ce 
ecoul dădea ocol cetăţii. 

Fiecărui slujitor al Său, Domnul îi spune: „Fiul omului, te-am 
pus străjer peste casa lui Israel. Tu trebuie să asculți Cuvântul 
care iese din gura Mea, și să-i înștiinţezi din partea Mea. Când zic 
celui rău: "Răule, vei muri negreșit! și tu nu-i spui, ca să-l întorci 
de la calea lui cea rea, răul acela va muri în nelegiuirea lui, dar 
sângele lui îl voi cere din mâna ta. Dar dacă vei înștiinţa pe cel 
rău, ca să se întoarcă de la calea lui... tu îţi vei mântui sufletul” 
(Ezech. 33,79). 

Cuvintele profetului arată solemna răspundere a celor ce sunt 
numiți păzitori ai bisericii lui Dumnezeu, ispravnici ai tainelor lui 
Dumnezeu. Ei trebuie să stea ca străjeri pe zidurile Sionului, spre 
a da alarma la apropierea vrăjmașului. Sufletele sunt în primejdie 
de a cădea pradă ispitei. Dacă din vreun motiv oarecare simțurile 
lor spirituale devin așa de amorţite, încât ei nu mai sunt în stare să 
discearnă primejdia, și dacă, prin faptul că nu dau avertizare, 
poporul piere, Dumnezeu va cere din mâinile lor sângele celor 
care sunt pierduţi. 

Este privilegiul străjerilor de pe zidurile Sionului să trăiască 
atât de aproape de Dumnezeu și să fie atât de ușor influenţaţi de 
Duhul Sfânt, încât să poată lucra prin ei spre a spune bărbaţilor și 
femeilor despre primejdia în care se află și să le arate locul unde 
pot fi în siguranță. Ei sunt credincioși ca să-i avertizeze despre 
urmarea sigură a nelegiuirii și sunt la fel de credincioși ca să apere 
interesele bisericii. Nicicând ei nu trebuie să-și slăbească vigilenţa. 
Ei au de îndeplinit o lucrare care le solicită punerea la lucru a 
fiecărei capacităţi a fiinţei lor. Glasurile lor trebuie să se ridice ca 
un sunet de trâmbiţă și niciodată ei nu trebuie să scoată o notă 
șovăielnică, nesigură. Ei nu trebuie să lucreze pentru bani, ci pentru 


că nu pot face altfel, fiindcă își dau seama că asupra lor stă un vai 
dacă nu predică Evanghelia. Aleșii lui Dumnezeu, sigilaţi cu sângele 
consacrării, trebuie să salveze bărbaţi și femei de la iminenta nimicire. 

Slujitorul Evangheliei, care este un conlucrător cu Hristos, va 
avea un profund simțământ al sfinţeniei lucrării sale și al strădaniei 
și sacrificiului cerute pentru a o îndeplini cu succes. El nu caută 
propria liniște sau comoditate. El se uită pe sine. În umblarea sa 
după oaia pierdută, nu-și dă seama că el însuși este obosit, îngheţat 
și flămând. El nu are înaintea ochilor decât o singură ţintă — să 
salveze ce este pierdut. 

Cel care slujește sub steagul însângerat al lui Emanuel va avea 
de îndeplinit lucruri care cer eforturi eroice și răbdare stăruitoare. 
Însă ostașul crucii stă neclintit în prima linie a luptei. Când 
vrăjmașul se aruncă să-l atace, el se îndreaptă spre cetățuie după 
ajutor și, prezentând Domnului făgăduinţele Cuvântului, el este 
întărit pentru datoriile acelui ceas. El își dă seama de nevoia pe 
care o are de a primi putere de sus. Biruinţele pe care le dobândește 
nu-l fac să se îngâmfe, ci îl îndeamnă să se sprijine cu și mai multă 
greutate pe Cel tare. Sprijinindu-se pe această Putere, el este făcut 
destoinic să prezinte solia mântuirii cu atâta putere, încât aceasta 
face să vibreze și alte minți. 

Cel care învaţă cuvântul trebuie ca el însuși să trăiască într-o 
conștientă și continuă comuniune cu Dumnezeu prin rugăciune și 
cercetarea Cuvântului Său, căci în aceasta stă izvorul puterii. 
Comuniunea cu Dumnezeu va da strădaniilor slujitorului 
Evangheliei o putere mai mare decât influenţa predicii sale. El nu 
trebuie să-și îngăduie să fie lipsit de această putere. Cu un zel de 
netăgăduit, el trebuie să ceară fierbinte lui Dumnezeu să-l 
întărească și să-i dea putere atât pentru a-și împlini datoria, cât și 
pentru încercare și ca să-i atingă buzele cu cărbunele aprins. 
Deseori, trimișii lui Hristos se prind mult prea slab de realităţile 
veşnice. Dacă oamenii ar umbla cu Dumnezeu, El i-ar ascunde în 
crăpătura Stâncii. Astfel ascunși, ei ÎI pot vedea pe Dumnezeu 
așa cum L-a văzut Moise. Prin puterea și lumina pe care El le 
împarte, ei pot înţelege mult mai mult și pot realiza mult mai mult 
decât ar fi gândit mintea lor mărginită că este cu putinţă. 

Șiretenia lui Satana este folosită cu și mai mare succes faţă de 
aceia care sunt descurajaţi. Când descurajarea ameninţă să-l 
copleșească pe slujitorul Evangheliei, acesta trebuie să aducă 
înaintea lui Dumnezeu nevoile sale. Atunci când cerul era ca de 
aramă deasupra lui Pavel, el s-a încrezut și mai mult în Dumnezeu. 
Mai mult decât oricare om, el a cunoscut ce înseamnă întristarea; 
dar ascultați strigătul lui biruitor când, asaltat de ispită și luptă, 
picioarele lui se avântă înainte spre cer: „Întristările noastre ușoare 
de o clipă lucrează pentru noi tot mai mult o greutate veșnică de 
slavă. Pentru că noi nu ne uităm la lucrurile care se văd, ci la cele 
ce nu se văd” (2 Cor. 4,17.18). Ochii lui Pavel stăteau mereu 
ațintiți spre ce nu se vedea şi spre cele veșnice. Înţelegând că se 
lupta împotriva puterilor supranaturale, el și-a pus încrederea în 
Dumnezeu și în aceasta consta tăria lui. Prin vederea Celui care 
este nevăzut se dobândesc puterea și vigoarea sufletului, iar puterea 
păcatului asupra minţii și a caracterului este zdrobită. 

Un pastor trebuie să umble liber printre oamenii pentru care 
lucrează, ca, ajungând să-i cunoască, să poată ști cum să adapteze 
învăţătura sa la nevoile lor. Când un slujitor al Evangheliei și-a 
rostit predica, lucrarea lui de-abia a început. Există o lucrare 
personală pe care el trebuie să o facă. Trebuie să-i viziteze pe 
oameni acasă la ei, să le vorbească și să se roage cu ei, iar aceasta, 
cu stăruință și umilință. Sunt familii la care adevărul lui Dumnezeu 
nu va ajunge niciodată, dacă ispravnicii harului Său nu vor intra în 
casele lor și nu-i vor îndrepta spre o cale mai înaltă. Însă inimile 
acelora care fac această lucrare trebuie să bată la unison cu inima 
lui Hristos. 

Se cuprinde mult în porunca: „Ieșiţi la drumuri și la garduri, și 
pe cei ce-i vei găsi sileşte-i să intre, ca să Mi se umple casa” (Luca 
14,23). Slujitorii Evangheliei trebuie să înveţe adevărul în familii. 
Alipindu-se de aceia pentru care lucrează și conlucrând în felul 
acesta cu Dumnezeu, El îi va îmbrăca cu putere spirituală. Hristos 
îi va călăuzi în lucrarea lor, dându-le să rostească asemenea cuvinte, 
care să ajungă până în profunzimile inimilor ascultătorilor. Fiecare 
slujitor al Evangheliei are privilegiul să poată spune împreună cu 


Pavel: „Nu m-am ferit să vă vestesc tot planul lui Dumnezeu”. 
„N-am ascuns nimic din ce vă era de folos, și nu m-am temut să vă 
propovăduiesc și să vă învăţ înaintea norodului în case, și pocăinţa 
faţă de Dumnezeu și credința în Domnul nostru lisus Hristos” 
(Fapte 20,27.20.21). 

Mântuitorul a mers din casă în casă, vindecând pe bolnavi, 
mângâind pe cei întristați, liniștind pe cei îndureraţi, aducând pace 
celui nemângâiat. El i-a luat pe copilași în braţe, i-a binecuvântat 
și a rostit cuvinte de nădejde și mângâiere mamelor trudite. Cu o 
blândeţe și o gingășie desăvârșite, El a lucrat nu pentru Sine, ci 
pentru alţii. El a fost slujitorul tuturor. Mâncarea și băutura Sa 
erau de a aduce nădejde și putere tuturor acelora cu care El venea 
în legătură. Atunci când bărbaţi și femei ascultau adevărurile care 
ieșeau de pe buzele Sale, atât de deosebite de tradiţiile și dogmele 
învăţate de rabini, în inimile lor izvora nădejdea. În învățătura Sa 
era o așa căldură, încât făcea ca toate cuvintele Sale să fie primite 
cu putere convingătoare. 

Slujitorii lui Dumnezeu trebuie să înveţe metoda de lucru a lui 
Hristos, pentru ca ei să poată scoate din vistieria Cuvântului Său 
ceea ce va împlini nevoile spirituale ale acelora pentru care 
lucrează. Numai în felul acesta își pot îndeplini însărcinarea 
primită. Același Spirit care era în Hristos, când a dat învățătura 
pe care El o primea continuu, trebuie să fie izvorul cunoștinței și 
secretul puterii lor în ducerea lucrării Mântuitorului în lume. 

Unii dintre cei care au luat parte în slujirea Evangheliei nu au 
izbutit să ajungă la succes, din pricină că nu au acordat un interes 
neîmpărțit lucrării Domnului. Slujitorii Evangheliei nu ar trebui 
să aibă vreun interes personal de urmărit, afară de marea lucrare 
de a conduce sufletele la Mântuitorul. Pescarii pe care i-a chemat 
Hristos și-au părăsit de îndată plasele și L-au urmat. Slujitorii 
Evangheliei nu pot săvârși o lucrare demnă pentru Dumnezeu și, 
în același timp, să mai fie împovăraţi și cu mari întreprinderi și 
afaceri personale. O asemenea împărţire a interesului le slăbește 
simțul spiritual. Mintea și inima sunt ocupate cu lucruri pământești, 
iar slujirea lui Hristos ocupă un loc secundar. Ei caută să-și 
formeze, să-și modeleze lucrarea pentru Dumnezeu potrivit 

împrejurărilor lor, în loc să determine împrejurările să facă față 
cerinţelor lui Dumnezeu. 

Toate puterile slujitorului Evangheliei sunt necesare înaltei sale 
chemări. Cele mai bune puteri ale sale aparțin lui Dumnezeu. El 
nu trebuie să se angajeze în speculaţii sau în oricare alte afaceri 
care îl vor abate de la marea lui lucrare. „Nici un ostaș”, spunea 
Pavel, „nu se încurcă cu treburile vieții, dacă vrea să placă celui ce 
l-a scris la oaste” (2 Tim. 2,4). În felul acesta, apostolul a stăruit 
asupra gândului că slujitorul Evangheliei trebuie să se consacre 
fără rezerve în serviciul Maestrului. Slujitorul Evangheliei care 
este pe deplin consacrat lui Dumnezeu refuză să se angajeze în 
afaceri care l-ar împiedica să se predea pe deplin chemării sale 
sfinte. Ei nu se luptă pentru cinste sau bogății pământești; singura 
lui ţintă este aceea de a spune și altora despre Mântuitorul, care 
S-a dat pe Sine pentru a dărui oamenilor bogăţiile vieţii veșnice. 
Dorinţa lui supremă nu este să-și strângă comori în lumea aceasta, 
ci să atragă atenţia celui nepăsător și a celui necredincios asupra 
realităţilor veșniciei. Lui ar putea să i se ofere ocazia de a se angaja 
în afaceri care să-i făgăduiască mari câștiguri lumești, dar faţă de 
asemenea ispite el răspunde: „Ce folosește unui om să câștige toată 
lumea, dacă își pierde sufletul?” (Marcu 8,36). 

Satana a prezentat această amăgire lui Hristos, știind că, dacă 
El ar primi-o, atunci lumea nu ar putea să mai fie niciodată 
răscumpărată. Sub diferite înfățișări, el prezintă aceeași ispită sluji- 
torilor lui Dumnezeu de astăzi, știind că cei care sunt înșelaţi prin 
ea vor fi necredincioși însărcinării primite. 

Nu este voia lui Dumnezeu ca slujitorii Săi să caute să fie bogați. 
Cu privire la aceasta, Pavel îi scria lui Timotei: „Iubirea de bani 
este rădăcina tuturor relelor; și unii, care au umblat după ea, au 
rătăcit de la credinţă, și s-au străpuns singuri cu o mulțime de 
chinuri. lar tu, om al lui Dumnezeu, fugi de aceste lucruri și caută 
neprihănirea, evlavia, credința, dragostea, răbdarea, blândeţea”. 
Atât prin exemplu, cât și prin învățătură, trimisul împuternicit al 
lui Hristos trebuie să-i îndemne „pe bogaţii veacului acestuia să 
nu se îngâmfe și să nu-și pună nădejdea în niște bogății nestatornice, 
ci în Dumnezeu, care ne dă toate lucrurile din belșug, ca să ne 


bucurăm de ele. Îndeamnă-i să facă bine, să fie bogaţi în fapte 
bune, să fie darnici, gata să simtă împreună cu alţii, așa ca să-și 
strângă pentru vremea viitoare drept comoară o bună temelie 
pentru ca să apuce adevărata viață” (1 Tim. 6,10.11.17-19). 

Experiențele apostolului Pavel și învăţătura sa cu privire la 
sfinţenia lucrării slujitorului lui Dumnezeu sunt un izvor de ajutor 
şi inspiraţie pentru cei care sunt angajaţi în lucrarea Evangheliei. 
Inima lui Pavel ardea de iubire pentru păcătoși și el își punea toate 
străduinţele în lucrarea de câștigare de suflete. Niciodată nu a 
trăit un lucrător mai plin de lepădare de sine şi mai stăruitor. 
Binecuvântările pe care le-a primit el le preţuia ca fiind tot atâtea 
prilejuri de a le folosi spre binecuvântarea altora. El nu a pierdut 
nici o ocazie de a vorbi despre Mântuitorul sau de a-i ajuta pe cei 
în necazuri. El a mers din loc în loc predicând Evanghelia lui 
Hristos și întemeind biserici. Oriunde putea găsi un ascultător, el 
căuta să zădărnicească răul și să îndrepte picioarele bărbaţilor și 
femeilor pe calea neprihănirii. 

Pavel nu uita bisericile pe care le întemeiase. După terminarea 
unei călătorii misionare, el și Barnaba vizitau din nou bisericile pe 
care le întemeiaseră, alegând din ele bărbaţi pe care îi puteau forma 
ca să li se alăture în vestirea Evangheliei. 

Acest mod de lucru al lui Pavel cuprinde o importantă învățătură 
pentru slujitorii Evangheliei de azi. Apostolul a considerat ca o 
parte a lucrului său aceea de a forma tineri pentru slujba de 
predicare. El îi lua cu sine în călătoriile lui misionare și astfel ei 
dobândeau o experienţă care mai târziu îi făcea destoinici să ocupe 
poziţii de răspundere. Când era despărţit de ei, Pavel era totuși la 
curent cu lucrarea lor și scrisorile lui către Timotei și Tit sunt 
dovezi despre profunzimea dorinței lui ca ei să aibă succes. 

Lucrătorii cu experiență de azi fac o lucrare nobilă dacă, în 
loc să încerce să poarte singuri toate poverile, ei formează tineri 
lucrători și așază poveri pe umerii lor. 

Pavel nu a uitat niciodată răspunderea ce stătea asupra lui ca 
slujitor al lui Hristos și nici faptul că, dacă se pierdeau suflete din 
cauza necredincioșiei lui, Dumnezeu avea să-l tragă la răspundere. 
„Slujitorul ei am fost făcut eu”, spune el despre Evanghelie, „după 

isprăvnicia pe care mi-a dat-o Dumnezeu pentru voi ca să întregesc 
Cuvântul lui Dumnezeu. Vreau să zic: taina ţinută ascunsă din 
veşnicii și în toate veacurile, dar descoperită acum sfinţilor Lui, 
cărora Dumnezeu a voit să le facă cunoscut care este bogăţia slavei 
tainei acesteia între neamuri, și anume: Hristos în voi, nădejdea 
slavei. Pe El Îl propovăduim noi, și sfătuim pe orice om, și învăţăm 
pe orice om în toată înţelepciunea, ca să înfăţișăm pe orice om, 
desăvârșit în Hristos lisus. Iată la ce lucrez eu, și mă lupt după 
lucrarea puterii Lui, care lucrează cu tărie în mine” (Col. 1,25-29). 

Aceste cuvinte pun înaintea lucrătorului pentru Hristos o ţintă 
înaltă; totuși această ţintă poate fi atinsă de toţi aceia care, așezân- 
du-se sub călăuzirea marelui Învățător, învață zilnic în școala lui 
Hristos. Puterea ce stă la îndemâna lui Dumnezeu este nemărginită, 
iar slujitorul Evangheliei care, simţindu-și marea lipsă, se ascunde 
în Domnul poate fi sigur că va primi ceea ce pentru ascultătorii lui 
va fi o mireasmă de viaţă spre viaţă. 

Scrierile lui Pavel arată că slujitorul Evangheliei trebuie să fie 
o pildă cu privire la adevărurile pe care el le învaţă, ca să nu dea 
„nimănui nici un prilej de poticnire, pentru ca slujba noastră să nu 
fie defăimată”. Despre lucrarea sa, el ne-a lăsat un tablou în epistola 
sa către corinteni: „În toate privințele, arătăm că suntem niște 
vrednici slujitori ai lui Dumnezeu, prin multă răbdare, în necazuri, 
în nevoie, în strâmtorări, în bătăi, în temnite, în răscoale, în osteneli, 
în vegheri, în posturi; prin curăţie, prin înţelepciune, prin îndelungă 
răbdare, prin bunătate, prin Duhul Sfânt, printr-o dragoste 
neprefăcută, prin cuvântul adevărului, prin puterea lui Dumnezeu, 
prin armele de lovire și de apărare, pe care le dă neprihănirea; în 
slavă și în ocară, în vorbire de rău și în vorbire de bine. Suntem 
priviţi ca niște înșelători, măcar că spunem adevărul; ca niște necu- 
noscuţi, măcar să suntem bine cunoscuţi; ca unii care murim, și 
iată că trăim; ca niște pedepsiţi, măcar că suntem omorâţi; ca niște 
întristaţi, și totdeauna suntem veseli; ca niște săraci, și totuși 
îmbogăţim pe mulţi; ca neavând nimic, și totuși stăpânind toate 
lucrurile” (2 Cor. 6,4-10). 

Lui Tit, Pavel îi scria: „Sfătuiește de asemenea pe tineri să fie 
cumpătaţi, și dă-te pe tine însuţi pildă de fapte bune, în toate 


privinţele. Iar în învăţătură, dă dovadă de curăţie, de vrednicie, de 
vorbire sănătoasă și fără cusur, ca potrivnicul să rămână de rușine 
și să nu poată să spună nimic rău de noi” (Tit 2,6-8). 

În fața lui Dumnezeu nu este nimic mai de preț decât slujitorii 
Săi, care merg în locurile pustii ale pământului să semene sămânța 
adevărului, privind în viitor la seceriș. Nimeni altul, ci numai 
Hristos poate să măsoare grija slujitorilor Săi atunci când caută 
ce este pierdut. El le dă din Spiritul Său și, prin străduinţele lor, 
suflete sunt călăuzite să se întoarcă de la păcat la neprihănire. 

Dumnezeu cheamă bărbaţi care sunt gata să-și părăsească ogoa- 
rele, afacerile și, dacă este nevoie, chiar și familiile pentru a deveni 
misionari pentru El. Şi chemarea va primi răspuns. În trecut, au 
fost bărbaţi care, mișcaţi de iubirea lui Hristos și de nevoile celor 
pierduţi, au părăsit viaţa comodă din patrie și societatea prietenilor, 
ba chiar și pe aceea a soţiei și copiilor, pentru a merge în ţări 
străine, printre idolatri şi sălbatici, spre a vesti solia îndurării. În 
această lucrare, mulţi și-au pierdut viaţa, însă alţii s-au ridicat să 
ducă lucrarea mai departe. Astfel, lucrarea lui Dumnezeu a progresat 
pas cu pas și sămânța semănată în întristare a adus un seceriș 
bogat. Cunoștinţa despre Dumnezeu s-a întins până departe și 
steagul crucii a fost înfipt în ţări păgâne. 

Pentru întoarcerea unui păcătos, slujitorul Evangheliei trebuie 
să-și folosească la maximum toate posibilităţile. Sufletul pe care 
Dumnezeu l-a creat și pe care Hristos l-a răscumpărat este de 
mare valoare din pricina posibilităților ce-i stau înainte, a avan- 
tejelor spirituale ce i-au fost puse la îndemână, a capacităților pe 
care le poate avea dacă va fi însuflețit de Cuvântul lui Dumnezeu 
şi a nemuririi pe care o poate dobândi prin nădejdea prezentată în 
Evanghelie. Dacă Hristos a părăsit nouăzeci și nouă de oi pentru a 
merge să caute și să salveze pe acea singură oaie pierdută, oare 
suntem noi îndreptăţiți să facem mai puţin? Oare neglijenta de 
a lucra așa cum a lucrat Hristos și de a sacrifica așa cum a sacri- 
ficat El nu este o trădare a adevărurilor sacre, o insultă adusă lui 
Dumnezeu? 

Inima adevăratului slujitor al Evangheliei este plină de o arză- 
toare dorinţă de a salva suflete. Se cheltuiesc timp și putere, eforturi 

obositoare nu sunt cruțate, pentru că și alţii trebuie să audă adevă- 
rurile care au adus sufletului său atâta fericire, pace și bucurie. 
Duhul lui Hristos este asupra lui. El veghează asupra sufletelor ca 
unul care trebuie să dea socoteală. Cu ochii aţintiţi la crucea de 
pe Golgota, privind pe Mântuitorul înălțat pe ea, încrezându-se în 
harul Său, crezând că El va fi cu el până la sfârșit, fiind scutul, 
tăria și destoinicia lui, el lucrează pentru Dumnezeu. Prin invitații 
și rugăminţi stăruitoare, amestecate cu asigurările iubirii lui 
Dumnezeu, el caută să câștige suflete pentru Iisus, și în ceruri el 
este numărat printre aceia care sunt „chemaţi, aleși și credincioși” 
(Apoc. 17,14). 

MÂNTUIREA PENTRU IUDEI 


După multe și inevitabile întârzieri, Pavel a ajuns, în cele din 
urmă, la Corint, scena unei atât de agitate lucrări în trecut, iar de 
o vreme, obiectul unei atenţii deosebite. El a constatat că mulți 
dintre primii credincioși îl priveau cu multă dragoste, ca pe unul 
care le adusese cel dintâi Evanghelia. Când i-a salutat pe acești 
ucenici și a văzut dovezile credincioșiei și zelului lor, el s-a bucurat 
de faptul că lucrarea lui în Corint nu fusese în zadar. 

Credincioșii corinteni, așa porniţi cândva să piardă din vedere 
înalta lor chemare în Hristos, dezvoltaseră un puternic caracter 
creștin. Cuvintele și faptele lor dădeau pe faţă puterea transforma- 
toare a harului lui Dumnezeu și ei erau acum o puternică forță 
spre bine în acel centru al păgânismului și superstiție. În compania 
însoţitorilor săi iubiţi și a acestor credincioși convertiți, spiritul 
obosit și tulburat al apostolului a găsit odihnă. 

În timpul șederii sale la Corint, Pavel a găsit timp să cugete la 
viitor, în vederea unor noi și întinse câmpuri de lucrare. Gândurile 
lui erau în mod deosebit ocupate cu proiectata sa călătorie la Roma. 
Să vadă credinţa creștină puternic întemeiată în marele centru al 
lumii cunoscute pe atunci, aceasta era una dintre speranțele cele 
mai scumpe lui și unul dintre planurile la care ţinea foarte mult. 
În Roma, se înființase deja o biserică și apostolul dorea să câștige 
conlucrarea credincioșilor de acolo, în vederea lucrării ce urma să 
fie împlinită în Italia, precum și în alte ţări. Pentru a pregăti calea 
în vederea lucrării sale printre acești fraţi, dintre care mulți îi erau 
până acum străini, el le-a trimis o epistolă, anunțându-i despre planul 
său de a vizita Roma și despre nădejdea lui de a înfige stin-dardul 
crucii în Spania. 

În Epistola sa către Romani, Pavel a prezentat marile principii 
ale Evangheliei. El și-a expus poziţia cu privire la întrebările care 

frământau bisericile iudaice și pe cele dintre neamuri și a arătat că 
nădejdile și făgăduinţele, care cândva aparținuseră în mod deosebit 
iudeilor, acum erau oferite și neamurilor. 

Cu o mare claritate și putere, apostolul a prezentat doctrina 
îndreptăţirii prin credinţa în Hristos. El spera ca și alte biserici să 
poată fi ajutate prin învăţăturile trimise creștinilor din Roma; dar 
cât de puţin putea prevedea el influența nespus de întinsă a 
cuvintelor sale! În decursul tuturor veacurilor, marele adevăr al 
îndreptățirii prin credință a stat ca o puternică torță aprinsă, spre 
a-i călăuzi pe păcătoşii pocăiţi pe calea vieţii. Aceasta a fost lu- 
mina care a risipit întunericul ce învăluise mintea lui Luther și i-a 
dezvăluit puterea sângelui lui Hristos de a curăţi de păcat. Aceeași 
lumină a călăuzit mii de suflete împovărate de păcat către 
adevăratul Izvor de iertare și pace. Fiecare creștin are motiv să-l 
mulțumească lui Dumnezeu pentru epistola către biserica din 
Roma. 

În această epistolă, Pavel și-a exprimat liber povara pe care o 
simțea pentru iudei. Chiar de când se convertise, el a dorit să-i 
ajute pe iudei să înțeleagă mai bine solia Evangheliei. „Dorinţa 
inimii mele și rugăciunea mea către Dumnezeu pentru israeliți”, 
declara el, „este să fie mântuiți.” 

Ceea ce simţea apostolul în această privinţă nu era o dorinţă 
obișnuită. În rugăciune, el Îi cerea mereu lui Dumnezeu să lucreze 
pentru israeliții care nu L-au recunoscut pe lisus din Nazaret ca 
Mesia cel făgăduit. „Spun adevărul în Hristos”, îi asigura el pe 
credincioșii din Roma, „nu mint; cugetul meu, luminat de Duhul 
Sfânt, îmi este martor, că simt o mare întristare și am o durere 
necurmată în inimă. Căci aproape că doresc să fiu eu însumi 
anatema, despărțit de Hristos, pentru frații mei, rudele mele 
trupești. Ei sunt israeliți, au înfierea, slava, legămintele, darea legii, 
slujba dumnezeiască, făgăduinţele, patriarhii, și din ei a ieșit, după 
trup Hristosul, care este mai pe sus de toate lucrurile, Dumnezeu 
binecuvântat în veci.” 

Iudeii erau poporul ales al lui Dumnezeu, prin care El intenţiona 
să binecuvânteze întreaga omenire. Din mijlocul lor, Dumnezeu 


ridicase mulţi prooroci. Aceștia au profetizat despre venirea 
Mântuitorului care avea să fie lepădat și ucis de aceia care ar fi 
trebuit să fie primii care să-L recunoască drept Cel făgăduit. 

Profetul Isaia, privind în veacurile ce aveau să vină și văzând 
cum erau lepădaţi profeţi după profeti și, în cele din urmă, chiar 
Fiul lui Dumnezeu, a fost inspirat să scrie cu privire la primirea 
Răscumpărătorului de către cei care niciodată mai înainte nu 
fuseseră socotiți printre copiii lui Israel. Referindu-se la această 
profeție, Pavel spune: „Isaia merge cu îndrăzneala până acolo că 
zice: "Am fost găsit de cei ce nu Mă căutau; M-am făcut cunoscut 
celor ce nu întrebau de Mine”. Pe când despre Israel zice: "Toată 
ziua Mi-am întins mâinile spre un norod răzvrătit și împotrivitor”. 

Cu toate că israeliţii L-au lepădat pe Fiul Său, Dumnezeu nu i-a 
lepădat. Ascultaţi cum continuă Pavel susţinerea sa: „Întreb dar: 
"A lepădat Dumnezeu pe poporul Său? Nicidecum! Căci și eu sunt 
israelit, din sămânţa lui Avraam, din seminţia lui Beniamin. 
Dumnezeu n-a lepădat pe poporul Său, pe care l-a cunoscut mai 
dinainte. Nu știți ce zice Scriptura, în locul unde vorbește despre 
Ilie? Cum se plânge lui Dumnezeu împotriva lui Israel, când zice: 
"Doamne, pe proorocii Tăi i-au omorât, altarele Tale le-au surpat; 
am rămas eu singur, și caută să-mi ia viaţa”? Dar ce-i răspunde 
Dumnezeu? 'Mi-am păstrat șapte mii de bărbaţi, care nu și-au 
plecat genunchiul înaintea lui Baal”. Tot așa și în vremea de faţă, 
este o rămășiță datorită unei alegeri, prin har! 

Israel s-a poticnit și a căzut, dar aceasta nu l-a împiedicat să se 
ridice din nou. Răspunzând la întrebarea: „S-au poticnit ei să 
cadă?” apostolul răspunde: „Nicidecum! Ci prin alunecarea lor, 
s-a făcut cu putință mântuirea neamurilor, ca să-l facă pe Israel 
gelos; dacă, deci, alunecarea lor a fost bogăţie pentru lume și paguba 
lor a fost o bogăţie pentru neamuri, ce va fi plinătatea întoarcerii 
lor? V-o spun vouă, neamurilor: "Întrucât sunt apostol al neamu- 
rilor, îmi slăvesc slujba mea și caut, dacă este cu putinţă, să stârnesc 
gelozia celor din neamul meu, și să mântuiesc pe unii dintre ei. 
Căci, dacă lepădarea lor a adus împăcarea lumii, ce va fi primirea 
lor din nou, decât viaţa din morţi?” 

Era planul lui Dumnezeu ca harul Său să fie descoperit printre 
neamuri la fel ca și printre israeliți. Lucrul acesta fusese arătat 
lămurit în profețiile Vechiului Testament. În susținerea sa, aposto- 
lul foloseşte unele dintre aceste profeţii: „Nu este olarul stăpân 
pe lutul lui”, întreabă el, „ca din aceeași frământătură de lut să 
facă un vas pentru o întrebuințare de cinste și un alt vas pentru o 
întrebuințare de ocară? Și ce putem spune, dacă Dumnezeu, fiindcă 
voia să-Și arate mânia și să-Și descopere puterea, a suferit cu multă 
răbdare niște vase ale mâniei, făcute pentru pieire; și să-Și arate 
bogăţia slavei Lui faţă de niște vase ale îndurării, pe care le-a 
pregătit mai dinainte pentru slavă (despre noi vorbesc)? Astfel, 
El ne-a chemat nu numai dintre iudei, ci și dintre neamuri, după 
cum zice în Osea: "Voi numi popor al Meu pe cel ce nu era poporul 
Meu, și preaiubită pe cea care nu era preaiubită!. Și acolo unde li 
se zicea: "Voi nu sunteți poporul Mev’, vor fi numiţi fii ai Dumnezeului 
celui viu” (Osea 1,10). 

Cu toată căderea lui Israel, ca naţiune, printre ei a rămas totuși 
o rămășiță evlavioasă, care trebuia să fie mântuită. La venirea 
Mântuitorului, erau bărbaţi și femei credincioși, care primiseră 
cu bucurie solia lui loan Botezătorul și fuseseră astfel conduși să 
cerceteze din nou profețiile cu privire la Mesia. Când a fost 
întemeiată prima biserică creștină, ea a fost alcătuită din acești 
iudei credincioși care L-au recunoscut pe Iisus din Nazaret ca pe 
Acela a cărui așteptare ei o doriseră. La această rămășiță se referă 
Pavel când scrie: „Dacă cele dintâi roade sunt sfinte, și plămădeala 
este sfântă; și dacă rădăcina este sfântă, și ramurile sunt sfinte”. 

Pavel asemăna rămășiţa lui Israel cu un măslin de soi, din care 
unele ramuri au fost tăiate. El compară neamurile cu ramurile 
unui măslin sălbatic, altoite în trunchiul părintesc. „Dacă unele 
ramuri au fost tăiate”, le scrie el credincioșilor dintre neamuri, „și 
dacă tu erai dintr-un măslin sălbatic, ai fost altoit în locul lor, și ai 
fost făcut părtaş rădăcinii și grăsimii măslinului, nu te făli faţă de 
ramuri. Dacă te fălești, să știi că nu tu ţii rădăcina, ci rădăcina te 
tine pe tine. Dar vei zice: "Ramurile au fost tăiate, ca să fiu altoit 
eu’. Adevărat; au fost tăiate din pricina necredinţei lor, și tu stai 


în picioare prin credinţă. Nu te îngâmfa dar, ci teme-te! Uită-te dar 
la bunătatea și asprimea lui Dumnezeu: asprime faţă de cei ce au 
căzut și bunătate față de tine, dacă nu încetezi să rămâi în bunătatea 
aceasta; altminterea, vei fi tăiat și tu.” 

Prin necredinţă și lepădarea planului cerului faţă de ei, Israel 
ca naţiune își pierduse legătura cu Dumnezeu. Dar Dumnezeu 
putea să prindă din nou de adevăratul trunchi al lui Israel ramurile 
care fuseseră despărțite de trunchiul părintesc — rămășiţa care 
rămăsese credincioasă Dumnezeului părinților lor. „Și chiar ei”, 
spune apostolul despre aceste ramuri rupte, „dacă nu stăruie în 
necredinţă, vor fi altoiţi; căci Dumnezeu poate să-i altoiască 
iarăși.” „Dacă tu, scrie el neamurilor, „care ai fost tăiat dintr-un 
măslin, care din fire era sălbatic, ai fost altoit, împotriva firii tale, 
într-un măslin bun, cu cât mai mult vor fi altoiți ei, care sunt ramuri 
fireşti, în măslinul lor? Fraţilor, pentru ca să nu vă socotiți singuri 
înţelepţi, nu vreau să nu știți taina aceasta: o parte din Israel a 
căzut într-o împietrire, care va ţine până va intra numărul deplin 
al neamurilor.” 

„Și atunci tot Israelul va fi mântuit, după cum este scris: 'Izbă- 
vitorul va veni din Sion, și va îndepărta toate nelegiuirile de la 
Iacov. Acesta va fi legământul pe care-l voi face cu ei, când le voi 
șterge păcatele”. În ce privește Evanghelia, ei sunt vrăjmași, și 
aceasta spre binele vostru; dar, în ce privește alegerea, sunt iubiți 
din pricina părinților lor. Căci lui Dumnezeu nu-l pare rău de 
darurile și de chemarea făcută. După cum voi odinioară n-aţi 
ascultat de Dumnezeu, și după cum prin neascultarea lor aţi căpătat 
îndurare acum, tot așa, ei acum n-au ascultat, pentru ca prin 
îndurarea arătată vouă, să capete și ei îndurare. Fiindcă Dumnezeu 
a închis pe toţi oamenii în neascultare, ca să aibă îndurare de toți.” 

„O, adâncul bogăției, înțelepciunii și ştiinţei lui Dumnezeu! Cât 
de nepătrunse sunt judecăţile Lui, și cât de neînţelese sunt căile 
Lui! Şi în adevăr, cine a cunoscut gândul Domnului? Sau cine a 
fost sfetnicul Lui? Cine I-a dat ceva întâi, ca să aibă de primit îna- 
poi?” „Din EI, prin El, și pentru El sunt toate lucrurile. A Lui să 
fie slava în veci!” 

Astfel, Pavel arată că Dumnezeu este în totul în stare să trans- 
forme inimile, atât ale iudeilor, cât și ale neamurilor, și să acorde 
fiecărui credincios în Hristos binecuvântările făgăduite lui Israel. 
El repetă cuvintele lui Isaia cu privire la poporul lui Dumnezeu: 
„Chiar dacă numărul fiilor lui Israel ar fi ca nisipul mării, numai 
rămășița va fi mântuită. Căci Domnul va împlini pe deplin și repede 
pe pământ cuvântul Lui. Și, cum zisese Isaia mai înainte: "Dacă nu 
ne-ar fi lăsat Domnul Sabaot o sămânță, am fi ajuns ca Sodoma, și 
ne-am fi asemănat cu Gomora”. 

La data când Ierusalimul a fost distrus și templul a ajuns astfel 
în ruină, multe mii de iudei au fost vânduți ca sclavi în țările păgâne. 
Asemenea unor naufragiaţi pe un țărm pustiu, ei au fost risipiţi 
printre neamuri. Timp de o mie opt sute de ani, iudeii au rătăcit în 
lume, din ţară în ţară, și nicăieri nu li s-a oferit privilegiul de a-și 
recâștiga vechiul prestigiu, ca naţiune.* Defăimaţi, urâţi, prigoniți, 
din veac în veac, moștenirea lor a fost o moștenire de suferinţă. 

Cu toată osânda teribilă rostită asupra iudeilor, ca naţiune, 
atunci când ei L-au lepădat pe Iisus din Nazaret, în tot cursul 
veacurilor au trăit mulți iudei nobili și temători de Dumnezeu, 
bărbaţi și femei, care au suferit în tăcere. Dumnezeu le-a mângâiat 
inimile în întristare și a privit cu milă situaţia lor îngrozitoare. El 
a auzit rugăciunile pline de frământare sufletească ale acelora care 
ÎI căutaseră din toată inima pentru a dobândi o înțelegere dreaptă 
a Cuvântului Său. Unii au învăţat să vadă în umilul Nazarinean, 
pe care părinţii lor L-au lepădat și L-au răstignit, pe adevăratul 
Mesia al lui Israel. Când mintea lor a ajuns să prindă însemnătatea 
profeţiilor atât de bine cunoscute, dar așa de multă vreme 
întunecate de tradiţie și de o greșită interpretare, inimile lor au 
fost umplute de recunoștință faţă de Dumnezeu pentru darul 
negrăit, revărsat de El asupra fiecărei ființe omenești care a ales 
să-L primească pe Hristos ca Mântuitor personal. 


* Adevărul acestei declaraţii este foarte bine atestat de faptul că națiunea 
modernă a lui Israel, alcătuită dintr-o mică parte a iudeilor existenți în lume, 
nu se aseamănă nicidecum cu prestigiul națiunii iudaice din timpul domniei 
lui David și a lui Solomon. 


La această categorie se referea Isaia în profeția sa: „O rămășiță 
va fi mântuită”. Din zilele lui Pavel și până în timpul de faţă, Dumnezeu, 
prin Duhul Sfânt, a adresat chemarea atât iudeilor, cât și neamu- 
rilor. „Înaintea lui Dumnezeu nu se are în vedere fața omului”, 
spunea Pavel. Apostolul se socotea „dator și grecilor și barbarilor”, 
la fel ca iudeilor; dar el niciodată nu a pierdut din vedere avantajele 
certe de care dispuneau iudeii faţă de alții, „mai întâi de toate, 
prin faptul că lor le-au fost încredințate cuvintele lui Dumnezeu”. 
„Evanghelia”, afirma el, „este puterea lui Dumnezeu pentru mân- 
tuirea fiecăruia care crede: întâi a iudeului, apoi a grecului”, deoa- 
rece în ea este descoperită o neprihănire pe care o dă Dumnezeu 
prin credinţă și care duce la credinţă, după cum este scris: „Cel 
neprihănit va trăi prin credință”. De această Evanghelie a lui 
Hristos, la fel de roditoare pentru iudei și pentru neamuri, apostolul 
Pavel declară, în epistola către Romani, că nu se rușina. 

Când Evanghelia aceasta va fi prezentată în plinătatea ei iu- 
deilor, mulţi ÎI vor primi pe Hristos ca Mesia. Printre predicatorii 
creștini, puţini sunt aceia care se simt chemaţi să lucreze printre 
iudei; dar solia îndurării și a nădejdii în Hristos trebuie să le fie 
dusă atât acelora care deseori au fost trecuţi cu vederea, cât și 
tuturor celorlalți. 

Cu ocazia ultimei vestiri a Evangheliei, când o lucrare deosebită 
trebuie să fie făcută faţă de clasele de oameni neglijate până acum, 
Dumnezeu așteaptă ca solii Săi să aibă un interes deosebit faţă de 
poporul iudeu pe care-l găsește în toate părţile lumii. Cum 
Scripturile Vechiului Testament sunt întrețesute cu cele ale Noului 
Testament în explicarea planului veșnic al lui Iehova, aceasta va fi 
pentru mulţi iudei ca zorile unei noi creaţiuni, ca o înviere a 
sufletului. Când ei Îl văd pe Hristosul dispensaţiunii Evangheliei 
zugrăvit pe paginile Scripturii Vechiului Testament și înţeleg cât 
de lămurit explică Noul Testament pe cel Vechi, puterile priceperii 
lor până aici adormite sunt trezite și ei recunosc pe Hristos ca 
Mântuitor al lumii. Mulţi ÎI vor primi prin credință pe Hristos ca 
pe Răscumpărătorul lor. Cu ei se vor împlini cuvintele: „Tuturor 
celor ce L-au primit, adică celor ce cred în Numele Lui, le-a dat 
dreptul să se facă copii ai lui Dumnezeu” (loan 1,12). 

Printre iudei, sunt unii care, asemenea lui Saul din Tars, sunt 
tari în Scripturi, și aceștia vor vesti cu o putere minunată neschim- 
babilitatea Legii lui Dumnezeu. Dumnezeul lui Israel va face să se 
înfăptuiască aceasta în zilele noastre. Brațul Său nu s-a scurtat ca 
să nu poată mântui. Când slujitorii Săi vor lucra în credință pentru 
aceia care au fost atât de mult timp neglijați și dispreţuiţi, mântuirea 
Lui se va descoperi. 

„Așa vorbește Domnul către casa lui Iacov, El, care a răscumpărat 
pe Avraam: "Acum Iacov nu va mai roși de rușine, și nu i se va mai 
îngălbeni faţa acum. Căci când vor vedea copiii lor, în mijlocul 
lor, lucrarea mâinilor Mele, Îmi vor sfinți Numele; vor sfinți pe 
Sfântul lui Iacov, şi se vor teme de Dumnezeul lui Israel. Cei rătăciți 
cu duhul vor căpăta pricepere, și cei ce cârteau vor lua învăţătură” 
(Is. 29,22-24). 


CAPITOLUL 36 


APOSTAZIA DIN GALATIA 


În timpul rămânerii la Corint, Pavel a avut motive de serioasă în- 
grijorare cu privire la unele dintre bisericile deja întemeiate. Datorită 
influenţei falșilor învăţători, care s-au ridicat printre credincioșii 
din Ierusalim, dezbinarea, erezia, senzualismul au câștigat repede 
teren printre credincioșii din Galatia. Acești învăţători falși 
amestecau tradiţiile iudaice cu adevărurile Evangheliei. Neluând în 
seamă hotărârea Consiliului general de la Ierusalim, ei au impus 
convertiților dintre neamuri păzirea legii ceremoniale. 

Situaţia era îngrijorătoare. Relele care fuseseră introduse 
amenințau ca, în scurtă vreme, să nimicească bisericile din Galatia. 

Inima lui Pavel era sfâșiată și sufletul lui era tulburat din pricina 
acestei făţișe apostazii din partea acelora pe care el îi învățase cu 
atâta credincioșie principiile Evangheliei. De îndată, el a scris 
fraților înșelaţi, arătându-le învățăturile greșite pe care le-au primit, 
mustrând cu mare asprime pe cei care se îndepărtau de la credinţă. 
După ce îi salută pe galateni prin cuvintele: „Har și pace de la 
Dumnezeu Tatăl, și de la Domnul nostru lisus Hristos”, el le adresă 
aceste cuvinte de aspră mustrare: 

„Mă mir că treceţi așa de repede de la Cel ce v-a chemat prin 
harul lui Hristos, la o altă Evanghelie. Nu doar că este o altă 
Evanghelie; dar sunt unii oameni care vă tulbură, și voiesc să 
răstoarne Evanghelia lui Hristos. Dar chiar dacă noi înșine sau un 
înger din cer ar veni să vă propovăduiască o Evanghelie deosebită 
de aceea pe care v-am propovăduit-o noi, să fie anatema!” 
Învățăturile lui Pavel fuseseră în armonie cu Scripturile și Duhul 
Sfânt a dat mărturie despre lucrarea sa; de aceea el i-a avertizat 
pe frații săi să nu ia aminte la nimic care ar fi potrivnic adevărurilor 
pe care el îi învățase. 

Apostolul i-a îndemnat pe credincioșii galateni să cugete cu 
multă luare aminte la prima experienţă făcută de ei în viaţa creștină. 
„O, galateni nechibzuiţi!” exclamă el. „Cine v-a fermecat pe voi 
înaintea ochilor cărora a fost zugrăvit lisus Hristos, ca răstignit? 
lată numai ce voiesc să știu de la voi: prin faptele Legii aţi primit 
voi Duhul ori prin auzirea credinței? Sunteţi așa de nechibzuiţi? 
După ce aţi început prin Duhul, vreţi acum să sfârșiţi prin firea 
pământească? În zadar ați suferit voi atât de mult? Dacă, în adevăr, 
e în zadar! Cel ce vă dă Duhul și face minuni printre voi le face 
oare prin faptele Legii sau prin auzirea credinţei?” 

Astfel, Pavel i-a acuzat pe credincioșii din Galatia înaintea 
tribunalului conștiinței lor și a căutat să-i oprească din drumul 
lor. Încrezându-se în puterea lui Dumnezeu de a mântui și refuzând 
să recunoască învăţăturile propovăduitorilor apostaziaţi, apostolul 
s-a străduit să-i facă pe cei convertiți să vadă că ei fuseseră într-un 
mod grosolan amăgiţi, dar că, prin întoarcerea la credinţa lor de 
mai înainte în Evanghelie, ei puteau totuși să înfrângă planurile lui 
Satana. EI a luat poziţie în mod hotărât de partea adevărului și a 
neprihănirii, iar credinţa sa categorică și încrederea sa nezdrun- 
cinată în solia pe care o vestea i-au ajutat pe mulți, a căror credinţă 
se stinsese, să se întoarcă la credincioșia lor faţă de Mântuitorul. 

Cât de diferit de felul lui Pavel de a scrie bisericii din Corint a 
fost calea pe care a urmat-o el faţă de galateni! Pe primii i-a mustrat 
cu multă prevedere și gingășie; pe cei din urmă, prin cuvinte de 
necruțătoare mustrare. Corintenii fuseseră înfrânți de ispită. Amă- 
giti de meșteșugita sofistărie a învăţătorilor care au prezentat rătă- 
cirile sub masca adevărului, ei au ajuns confuzi și încurcaţi. Pentru 
a-i învăţa să deosebească rătăcirea de adevăr, era nevoie de înțe- 
lepciune și răbdare. Asprimea sau graba nejudecată din partea lui 
Pavel ar fi distrus influenţa lui asupra multora dintre cei pe care el 
dorea să-i ajute. 

În bisericile din Galatia, rătăcirea căuta să înlăture solia Evan- 
gheliei pe faţă, deschis. Hristos, adevărata temelie a credinţei, era 
cu totul dat la o parte, pentru a fi înlocuit cu învechitele cere- 
monii ale iudaismului. Apostolul a văzut că, pentru a-i salva pe 
credincioșii din Galatia de influenţele primejdioase care îi ame- 


nințau, trebuia să fie luate măsurile cele mai hotărâte și să fie date 
avertizările cele mai pătrunzătoare. 

O învăţătură de seamă pe care trebuie s-o înveţe fiecare slujitor 
al lui Hristos este aceea de a-și adapta lucrarea potrivit condiţiilor 
celor pe care el dorește să-i ajute. Blândeţea, răbdarea, hotărârea 
și fermitatea sunt la fel de necesare; însă toate acestea trebuie 
folosite cu un cuvenit discernământ. A te purta înțelepţește cu 
diferitele categorii de oameni, în împrejurări și condiţii diferite, 
este o lucrare ce cere o înţelepciune și o judecată luminate și 
sfințite de Duhul lui Dumnezeu. 

În epistola sa către credincioșii galateni, Pavel a rezumat pe 
scurt întâmplările principale în legătură cu propria convertire și 
cu experienţa sa creștină de la început. Pe această cale, el a căutat 
să arate că, printr-o deosebită manifestare a puterii divine, el fusese 
adus să vadă și să pătrundă marile adevăruri ale Evangheliei. Prin 
îndrumarea primită chiar de la Dumnezeu, Pavel a putut să-i 
avertizeze și să-i mustre pe galateni într-un mod atât de solemn și 
hotărât. El nu a scris cu ezitări sau îndoieli, ci cu asigurarea unei 
convingeri bine întemeiate și a unei cunoștințe depline. El a arătat 
lămurit deosebirea dintre a fi învăţat de om și a primi învățătură 
direct de la Hristos. 

Apostolul le-a cerut galatenilor să se despartă de călăuzele false 
care-i duseseră în rătăcire și să se întoarcă la credinţa ce fusese 
însoţită de dovezile de netăgăduit ale aprobării divine. Oamenii care 
încercaseră să se abată de la credinţa lor în Evanghelie erau fățarnici, 
cu inima nesfințită și cu o viaţă decăzută. Religia lor era alcătuită 
dintr-un șir de ceremonii, prin îndeplinirea cărora ei nădăjduiau să 
dobândească favoarea lui Dumnezeu. Ei nu doreau după o Evan- 
ghelie care chema la o ascultare de cuvântul: „Dacă un om nu se 
naște din nou, nu poate vedea Împărăţia lui Dumnezeu” (loan 3). 
Ei erau de părere că o credinţă întemeiată pe o asemenea învăţătură 
cerea un sacrificiu prea mare și astfel ei s-au agăţat de rătăcirile lor, 
înșelându-se singuri și înșelând și pe alții. 

A înlocui sfințenia inimii și a vieţii cu forme exterioare de 
religiozitate este și acum la fel de plăcut firii nerenăscute cum era 
în zilele acestor învăţători iudei. Și astăzi, ca atunci, există călăuze 

spirituale mincinoase, la a căror învăţătură mulți ascultă cu nesat. 
Este străduinţa bine chibzuită a lui Satana de a abate minţile de la 
nădejdea mântuirii prin credinţa în Hristos și ascultarea de Legea 
lui Dumnezeu. În fiecare veac, arhivrăjmașul își adaptează ispitele 
potrivit prejudecăţilor sau pornirilor acelora pe care el caută să-i 
amăgească. În vremurile apostolice, el i-a făcut pe iudei să înalte 
legea ceremonială și să-L lepede pe Hristos; în vremurile de acum, 
el îi îndeamnă pe mulţi pretinși creștini, sub pretenţia că-L ono- 
rează pe Hristos, să arunce ocară asupra Legii morale și să înveţe 
că preceptele ei pot fi călcate fără primejdia pedepsei. Este de 
datoria fiecărui slujitor al lui Dumnezeu să se împotrivească ferm 
și hotărât acestor pervertitori ai credinţei și, prin cuvântul 
adevărului, să arate fără teamă rătăcirile lor. 

În efortul său de a recâștiga încrederea fraţilor săi din Galatia, 
cu multă înțelepciune, Pavel şi-a susținut poziția ca apostol al lui 
Hristos. El se declară a fi „apostol nu de la oameni, nici printr-un 
om, ci prin lisus Hristos și prin Dumnezeu Tatăl, care L-a înviat 
din morţi”. Nu de la oameni, ci din partea celei mai înalte autorități 
cerești își primise el însărcinarea. Și poziţia lui fusese recunoscută 
de Consiliul general de la Ierusalim, faţă de ale cărui hotărâri el se 
dovedise ascultător în toată activitatea sa printre neamuri. 

Nu pentru a se înălța pe sine, ci pentru a preamări harul lui 
Dumnezeu le-a prezentat Pavel, acelora care tăgăduiau apostolatul 
său, dovada că el nu era „cu nimic mai pe jos de apostolii aceștia 
"nespus de aleși”” (2 Cor. 11,5). Aceia care căutau să minimalizeze 
atât chemarea, cât și lucrarea sa luptau împotriva lui Hristos, al 
cărui har și a cărui putere erau manifestate prin Pavel. Apostolul 
era silit, prin împotrivirea vrăjmașilor lui, să ia o atitudine hotărâtă 
pentru a-și menţine poziţia și autoritatea. 

Pavel a stăruit cu multă căldură de aceia care odată cunoscuseră 
în viaţa lor puterea lui Dumnezeu să se întoarcă la iubirea lor 
dintâi faţă de adevărul Evangheliei. Cu dovezi de nezdruncinat, el 
le-a prezentat privilegiul pe care-l aveau de a deveni bărbaţi și 
femei liberi în Hristos, prin al cărui har ispăşitor toţi cei care se 
predau pe deplin sunt îmbrăcaţi cu mantia neprihănirii Sale. El a 


susținut adevărul că orice suflet care va fi mântuit trebuie să aibă 
o experiență sinceră și personală în lucrurile lui Dumnezeu. 
Cuvintele apostolului, pline de un călduros apel, nu au rămas 
fără rod. Duhul Sfânt a lucrat cu mare putere și mulţi ale căror 
picioare rătăciseră pe căi străine au revenit la credința lor de la 
început în Evanghelie. De aici încolo, ei au rămas statornici în 
libertatea prin care Hristos îi făcuse liberi. În viața lor manifestau 
roadele Duhului — „dragostea, bucuria, pacea, îndelunga răbdare, 
bunătatea, facerea de bine, credincioşia, blândeţea, înfrânarea 
poftelor”. Numele lui Dumnezeu era proslăvit și mulţi au fost 
adăugaţi la numărul credincioșilor din toată regiunea aceea. 

CAPITOLUL 37 


ULTIMA CĂLĂTORIE A LUI PAVEL 
LA IERUSALIM 


Pavel dorea foarte mult să ajungă la Ierusalim înainte de Paște, 
având în felul acesta ocazie să-i întâlnească pe aceia care aveau să 
vină din toate părțile lumii spre a lua parte la sărbătoare. El a 
nutrit totdeauna nădejdea ca, în vreun fel oarecare, să poată fi 
folosit ca un instrument pentru îndepărtarea prejudecăţilor 
conaţionalilor săi necredincioși, astfel încât ei să poată fi aduși să 
primească preţioasa lumină a Evangheliei. El dorea, de asemenea, 
să-i întâlnească pe membrii bisericii din Ierusalim și să le dea 
darurile trimise de bisericile dintre neamuri pentru fraţii săraci 
din ludea. Prin această vizită, el nădăjduia să realizeze o apropiere 
mai puternică între iudei și neamurile convertite la credinţă. 

Terminându-și lucrarea la Corint, el s-a hotărât să se îmbarce 
direct pentru unul din porturile de pe coasta Palestinei. Toate 
aranjamentele fuseseră făcute, iar el era pe punctul de a păși pe 
bordul corabiei, când i s-a spus despre un complot urzit de iudei 
spre a-i lua viaţa. În trecut, acești împotrivitori ai credinţei fuse- 
seră înfrânți în toate strădaniile lor de a pune capăt lucrării apos- 
tolului. 

Succesul ce însoțea predicarea Evangheliei a trezit din nou 
mânia iudeilor. Din fiecare colț veneau vești despre întinderea 
noii învățături, prin care iudeii erau scutiți de păzirea ritualurilor 
legii ceremoniale și neamurilor le era îngăduit să aibă aceleași 
privilegii cu iudeii, ca niște copii ai lui Avraam. Pavel, în predicile 
sale din Corint, a prezentat aceleași argumente asupra cărora a 
stăruit cu atâta putere și în epistolele sale. Declaraţia sa puternică, 
și anume că „nu mai este nici grec, nici iudeu, nici tăiere împrejur, 
nici netăiere împrejur” (Col. 3,11), era privită de vrăjmașii săi ca 


Acest capitol este bazat pe textul din Fapte 20,4 21,16. 


o cutezătoare batjocorire a credinţei și au hotărât ca glasul lui să 
fie adus la tăcere. 

Primind avertizarea despre acest complot, Pavel s-a hotărât să 
ocolească, luând-o prin Macedonia. Trebuia să renunţe la planul 
de a ajunge la Ierusalim de Paște, însă spera să fie acolo de Ziua 
Cincizecimii. 

Pavel şi Luca erau însoţiţi de „Sopater din Berea, fiul lui Pir, 
Aristarh și Secund din Tesalonic, Gaiu din Derbe, precum și Tihic 
și Trofim, care erau din Asia”. Pavel avea cu el o mare sumă de 
bani de la bisericile dintre neamuri, bani pe care intenţiona să-i 
predea în mâinile fraţilor care răspundeau de lucrarea din Iudea; 
și, din pricina aceasta, el a rânduit ca acești frați, reprezentanți ai dife- 
ritelor biserici care contribuiseră, să-l însoţească până la Ierusalim. 

La Filipi, au zăbovit pentru prăznuirea Paștelor. Numai Luca 
a rămas cu el, ceilalți membri ai grupei plecând la Troa spre a-l 
aștepta acolo. Filipenii erau cei mai iubitori, cei mai credincioși și 
cei mai sinceri dintre convertiţii apostolului, și în timpul celor opt 
zile ale sărbătorii, el s-a bucurat de o comuniune pașnică și fericită 
cu ei. 

Îmbarcându-se din Filipi, Pavel și Luca s-au întâlnit, după cinci 
zile, cu tovarășii lor la Troa și au rămas șapte zile cu credincioșii 
din acest loc. 

În ultima seară a rămânerii lui acolo, „fraţii s-au adunat laolaltă 
ca să frângă pâinea”. Faptul că iubitul lor învăţător era gata să 
plece strânsese o grupă mai mare decât de obicei. Ei s-au adunat 
într-o cameră de sus, de la etajul al treilea. Acolo, în căldura iubirii 
și grijii sufletului său faţă de ei, apostolul a predicat până la miezul 
noptii. 

Pe una dintre ferestrele deschise stătea un tânăr numit Eutih. 
În această poziţie primejdioasă, el a adormit și a căzut în curte. 
Dintr-o dată, toţi s-au înspăimântat și s-au tulburat. Tânărul a 
fost ridicat mort și mulți s-au strâns în jurul lui cu strigăte și bocete. 
Însă Pavel, făcându-și loc prin mulțimea înspăimântată, l-a luat în 
braţe și a înălţat o rugăciune plină de căldură, ca Dumnezeu să-i 
redea viaţa. Cererea lui a fost ascultată. Pe deasupra tânguirilor și 
plânsetelor, glasul apostolului s-a auzit zicând: „Nu vă tulburați, 

căci sufletul lui (viaţa lui, KJV) este în el”. Plini de bucurie, 
credincioșii s-au adunat din nou în camera de sus. Ei au luat parte 
la Sfânta Cină și apoi Pavel „a mai vorbit multă vreme până la 
ziuă”. 

Corabia pe care Pavel și tovarășii lui urmau să-și continue 
călătoria era aproape să plece și fraţii s-au grăbit să se îmbarce. 
Totuşi, apostolul a ales personal să meargă pe uscat, pe jos, pe o 
cale mai scurtă spre Troa și Asos, urmând să-i întâlnească pe 
tovarășii lui în acest din urmă oraș. Lucrul acesta i-a dat un scurt 
timp pentru meditaţie și rugăciune. Greutățile și primejdiile în 
legătură cu vizita ce urma să o facă la Ierusalim, atitudinea bisericii 
de acolo faţă de el și faţă de lucrarea lui, starea bisericilor și inte- 
resele lucrării Evangheliei în alte locuri erau subiecte de serioasă 
și îngrijorată cugetare; și el a folosit ocazia aceasta deosebită 
pentru a-L căuta pe Dumnezeu spre a primi putere și călăuzire. 

Când călătorii au navigat spre sud de Asos, ei au trecut pe 
lângă cetatea Efes, atât de mult timp locul activităţii apostolului. 
Pavel ar fi dorit foarte mult să viziteze biserica de acolo: căci avea 
să le dea importante îndrumări și sfaturi. Dar, gândind bine, el 
s-a hotărât să se grăbească; fiindcă dorea „ca, dacă-i va fi cu putinţă, 
să fie în Ierusalim de Ziua Cincizecimii”. Totuși, ajungând la Milet, 
care era la patruzeci și cinci de kilometri de Efes, el a aflat că ar 
putea fi cu putință să vină în legătură cu bisericile înainte de pleca- 
rea corabiei. Prin urmare, el a trimis de îndată veste prezbiterilor, 
stăruind să se grăbească să vină la Milet pentru a-i putea vedea 
înainte de a-și continua călătoria. 

Ca răspuns la chemarea sa, ei au venit și el le-a adresat cuvinte 
serioase și mișcătoare de povăţuire și rămas-bun. „Stiti cum m-am 
purtat cu voi în toată vremea”, zise el „din ziua dintâi, în care am 
pus piciorul pe pământul Asiei. Am slujit Domnului cu toată 
smerenia, cu multe lacrimi și în mijlocul încercărilor pe care mi le 
ridicau uneltirile iudeilor. Știţi că n-am ascuns nimic din ce vă era 
de folos, și nu m-am temut să vă propovăduiesc și să vă învăţ 
înaintea norodului și în case și să vestesc iudeilor și grecilor pocăința 
faţă de Dumnezeu și credința în Domnul nostru lisus Hristos.” 


Pavel înălțase totdeauna Legea divină. El arătase că în Lege nu 
era nici o putere de a-i salva pe oameni de sub osânda neascultării. 
Făcătorii de rele trebuie să se pocăiască de păcatele lor și să se 
umilească înaintea lui Dumnezeu, a cărui dreaptă mânie ei și-o 
atrăseseră prin călcarea Legii Sale; și ei trebuiau, de asemenea, să 
dovedească credinţă în sângele lui Hristos, ca fiind singurul mijloc 
de iertare. Fiul lui Dumnezeu murise ca jertfă pentru ei și Se înăl- 
tase la ceruri pentru a sta înaintea Tatălui ca apărător al lor. Prin 
pocăință și credinţă, ei puteau să fie eliberaţi de osânda păcatului 
și prin harul lui Hristos puteau fi făcuţi în stare ca de acum înainte 
să asculte de Legea lui Dumnezeu. 

„Și acum”, continuă Pavel, „iată că, împins de Duhul, mă duc 
la Ierusalim, fără să știu ce mi se va întâmpla acolo. Numai Duhul 
Sfânt mă înștiinţează din cetate în cetate că mă așteaptă lanţuri și 
necazuri. Dar eu nu ţin numaidecât la viaţa mea, ca și cum mi-ar fi 
scumpă, ci vreau numai să-mi sfârșesc cu bucurie calea și slujba 
pe care am primit-o de la Domnul lisus, ca să vestesc Evanghelia 
harului lui Dumnezeu. Și acum, știu că nu-mi veţi mai vedea faţa, 
voi toţi aceia în mijlocul cărora am umblat, propovăduind Împărăția 
lui Dumnezeu.” 

Pavel nu avusese de gând să dea această mărturie, însă, pe când 
vorbea, Spiritul inspiraţiei a venit asupra lui, confirmându-i temerile 
că aceasta avea să fie ultima întâlnire cu fraţii săi din Efes. 

„De aceea vă mărturisesc, astăzi, că sunt curat de sângele 
tuturor. Căci nu m-am ferit să vă vestesc tot planul lui Dumnezeu.” 
Nici teama că ar putea supăra, nici dorința după prietenie sau 
aplauze nu puteau să-l facă pe Pavel să-și reţină cuvintele pe care 
Dumnezeu i le dăduse pentru învăţarea, avertizarea și îndreptarea 
lor. Din partea servilor Săi de astăzi, Dumnezeu cere curaj în 
predicarea Cuvântului și în vestirea învățăturilor Lui. Slujitorii lui 
Hristos nu trebuie să prezinte oamenilor numai acele adevăruri 
plăcute, reținându-le pe cele care ar pricinui durere. Ei trebuie să 
vegheze cu deplină grijă asupra dezvoltării caracterului. Dacă el 
vede că unii din turmă nutresc păcatul, ca un păstor credincios, el 
trebuie să le dea Cuvântul lui Dumnezeu, învățătura care se 
potrivește situaţiei lor. Dacă le-ar îngădui ca, după găsirea lor cu 

cale, să meargă neavertizaţi, el ar urma să fie făcut răspunzător 
pentru sufletele lor. Pastorul care își îndeplinește înalta sa însăr- 
cinare trebuie să dea cu credincioșie poporului său învăţătură cu 
privire la fiecare punct al credinţei creștine, arătându-le cum ar 
trebui să fie și ce ar trebui să facă ei pentru a sta desăvârșiţi în 
ziua lui Dumnezeu. Numai acela care este un învăţător credincios 
al adevărului va fi în stare ca, la terminarea lucrării sale, să poată 
spune împreună cu Pavel: „Sunt curat de sângele tuturor”. 
„Luaţi seama dar la voi înșivă”, i-a sfătuit apostolul pe frații 
săi, „Și la toată turma peste care v-a pus Duhul Sfânt episcopi (pri- 
veghetori), ca să păstoriți biserica Domnului, pe care a câștigat-o 
cu însuși sângele Său.” Dacă slujitorii Evangheliei ar păstra 
totdeauna în minte faptul că ei au de-a face cu cei răscumpărați 
prin sângele lui Hristos, atunci ei ar avea un simțământ mai profund 
al importanţei lucrării lor. Ei trebuie să ia seama atât la ei înșiși, 
cât și la turma lor. Exemplul lor trebuie să ilustreze și să dea putere 
învăţăturii lor. Ca învăţători ai căii vieţii, ei nu ar trebui să dea 
vreo ocazie ca adevărul să fie vorbit de rău. Ca reprezentanţi ai 
lui Hristos, ei trebuie să păstreze în cinste Numele Său. Prin 
devoţiunea lor, prin curăţenia vieţii lor și vorbirea lor evlavioasă, 
trebuie să se dovedească demni de înalta lor chemare. 
Primejdiile care aveau să asalteze biserica din Efes au fost 
descoperite apostolului. „Știu bine”, a spus el, „că după plecarea 
mea, se vor vâri între voi lupi răpitori, care nu vor cruța turma; și se 
vor scula din mijlocul vostru oameni, care vor învăţa lucruri 
stricăcioase, ca să tragă pe ucenici de partea lor.” Pavel tremura 
pentru biserică, deoarece, privind în viitor, a văzut atacurile pe care 
biserica trebuia să le îndure atât din partea vrăjmașilor din afară, 
cât și a celor dinăuntru. Cu o stăruinţă solemnă, el i-a îndemnat pe 
fraţii săi să păzească în mod vigilent învăţătura sacră pe care o 
primiseră. Drept exemplu, el le arătă munca sa deosebită printre ei: 
„De aceea vegheaţi, și aduceţi-vă aminte că, timp de trei ani, zi și 
noapte, n-am încetat să sfătuiesc cu lacrimi pe fiecare din voi”. 
„Și acum, fraților”, a continuat el, „vă încredinţez în mâna lui 
Dumnezeu și a Cuvântului harului Său, care vă poate zidi sufletește 
și vă poate da moștenirea împreună cu toți cei sfinți. N-am râvnit 


nici la argintul, nici la aurul, nici la hainele cuiva.” Unii dintre 
fraţii efeseni erau bogaţi; însă Pavel niciodată nu căutase să aibă 
vreun folos personal din partea lor. Nu făcea parte din solia sa să 
atragă atenţia la nevoile sale. „Mâinile acestea”, declară el, „au 
lucrat pentru trebuinţele mele și ale celor ce erau cu mine.” Printre 
lucrările sale grele și călătoriile sale întinse pentru cauza lui Hristos, 
el era în stare nu numai să se îngrijească singur de nevoile proprii, 
ci și să pună ceva deoparte pentru sprijinirea conlucrătorilor săi și 
ajutorarea săracilor merituoși. Lucrul acesta l-a îndeplinit numai 
printr-o neîncetată hărnicie și o strictă economie. Pe bună dreptate 
el se putea da ca pildă, atunci când spunea: „În toate privinţele 
v-am dat o pildă, și v-am arătat că, lucrând astfel, trebuie să ajutaţi 
pe cei slabi, și să vă aduceţi aminte de cuvintele Domnului lisus, 
care Însuși a zis: "Este mai ferice să dai decât să primeşti”. 

„După ce a vorbit astfel, a îngenuncheat și s-a rugat împreună 
cu ei toți. Şi au izbucnit cu toţii în lacrimi, au căzut pe grumazul 
lui Pavel și l-au sărutat. Căci erau întristaţi mai ales de vorba pe 
care le-o spusese el că nu-i vor mai vedea faţa. Şi l-au petrecut 
până la corabie.” 

De la Milet, călătorii au pornit pe apă și s-au „dus drept la Cos, 
a doua zi la Rodos, și de acolo la Patara”, în partea de sud-vest a 
țărmului Asiei Mici, unde, găsind „o corabie care avea să treacă 
în Fenicia, s-au suit în ea și au plecat”. La Tir, unde corabia avea 
să fie descărcată, ei au găsit câțiva ucenici cu care au putut rămâne 
împreună timp de șapte zile. Prin Duhul Sfânt, ucenicii aceștia au 
fost înștiinţaţi de primejdiile care-l aşteptau pe Pavel la Ierusalim 
și ei stăruiau de el „să nu se suie la Ierusalim”. Însă apostolul n-a 
îngăduit ca teama de nenorocire și întemniţare să-l abată de la 
planul său. 

La sfârșitul săptămânii petrecute la Tir, toţi frații, împreună 
cu soțiile și copiii lor, l-au însoțit pe Pavel la corabie și, înainte ca 
el să pășească pe corabie, ei au îngenuncheat la țărm și s-au rugat 
unii pentru alții. 

Continuându-și călătoria spre sud, călătorii au ajuns la Cezarea 
și au „intrat în casa lui Filip, evanghelistul, care era unul dintre cei 
șapte, și au găzduit la el”. Aici, Pavel a petrecut câteva zile liniștite 


| Ultima călătorie a lui Pavel la Ierusalim 


Y 
o] 
N 


Faptele apostolilor 


288 


și fericite — ultima libertate de care avea să se mai bucure pentru 
o vreme îndelungată. 

Pe când Pavel zăbovea în Cezarea, „un prooroc, numit Agab, 
s-a pogorât din Iudea, și a venit la noi”, spune Luca. „A luat brâul 
lui Pavel, și-a legat picioarele și mâinile și a zis: "lată ce zice Duhul 
Sfânt: Așa vor lega iudeii în Ierusalim pe omul acela al cui este 
brâul acesta, și-l vor da în mâinile neamurilor'.” 

„Când am auzit lucrul acesta”, continuă Luca, „atât noi, cât și 
cei de acolo am rugat pe Pavel să nu se suie la Ierusalim.” Însă 
Pavel nu voia să se abată de pe calea datoriei. El era gata să-L 
urmeze pe Hristos, chiar dacă ar fi trebuit să ajungă la închisoare 
și la moarte. „Ce faceţi de plângeţi așa, şi-mi rupeţi inima?” 
exclamă el. „Eu sunt gata nu numai să fiu legat, dar chiar să și mor 
în Ierusalim pentru Numele Domnului lisus.” Văzând că îi prici- 
nuiesc dureri fără a-i schimba gândul, frații au încetat să-l mai 
supere, rostind numai cuvintele: „Facă-se voia Domnului!” 

Curând a sosit vremea când trebuia să se termine scurta ședere 
la Cezarea și, însoţit de unii dintre frați, Pavel şi tovarășii lui s-au 
îndreptat către Ierusalim cu inimile mult umbrite de presimţirea 
răului ce urma să vină. 

Niciodată mai înainte nu se apropiase apostolul de Ierusalim 
cu o inimă atât de întristată. El știa că avea să găsească puţini 
prieteni și mulţi vrăjmași. El se apropia de cetatea care lepădase și 
ucisese pe Fiul lui Dumnezeu și asupra căreia atârna acum ame- 
nințarea mâniei dumnezeiești. Amintindu-și cât de amară fusese 
prejudecata sa împotriva urmașilor lui Hristos, el a simţit cea mai 
profundă milă faţă de compatrioţii săi amăgiţi. Totuși cât de puţin 
putea el nădăjdui că va fi în stare să îi ajute! Aceeași mânie oarbă, 
care odată arsese în inima sa, aprinsese acum cu nespusă putere inima 
unui neam întreg împotriva lui. 

El nu putea conta nici pe simpatia și nici pe sprijinul propriilor 
frati în credinţă. Iudeii neconvertiţi, care merseseră atât de aproape 
pe urmele lui, se grăbiseră să răspândească cele mai neplăcute ra- 
poarte la Ierusalim, atât ei personal, cât și prin scrisoare, cu privire 
la el și la lucrarea lui; și chiar și unii dintre apostoli și prezbiteri 
primiseră ca adevărate aceste rapoarte, nefăcând nici o încercare 


de a le contrazice și nemanifestând vreo dorinţă de a fi în armonie 
cu Pavel. 

Totuşi, în mijlocul descuraţărilor, apostolul nu era descurajat. 
EI era încredințat că Glasul care îi vorbise inimii sale va mai vorbi 
încă și inimii conaţionalilor săi și că aceia care erau împreună cu 
el, ucenici ai Învăţătorului, pe care-L iubeau și-L slujeau, aveau 
totuși să-și unească inimile cu a sa în lucrarea Evangheliei. 


| Ultima călătorie a lui Pavel la Ierusalim 


N 
[==] 
[Te] 


290 


CAPITOLUL 38 


PAVEL CA ÎNTEMNIȚAT 


„Când am ajuns la Ierusalim, fraţii ne-au primit cu bucurie. A 
doua zi, Pavel a mers cu noi la Iacov și toţi prezbiterii s-au adunat 
acolo.” 

Cu ocazia aceasta, Pavel și tovarășii lui au predat în mâinile 
bătrânilor lucrării din Ierusalim darurile trimise de bisericile dintre 
neamuri pentru sprijinirea săracilor din rândul fraților iudei. 
Strângerea acestor daruri i-a costat pe apostol și pe conlucrătorii 
săi mult timp, frământare și muncă neobosită. Suma, care a întrecut 
cu mult așteptările prezbiterilor din Ierusalim, reprezenta multe 
sacrificii și chiar restrângeri severe din partea credincioșilor dintre 
neamuri. 

Aceste daruri de bunăvoie erau o dovadă a credincioșiei conver- 
tiților dintre neamuri faţă de organizaţia lucrării lui Dumnezeu 
din lumea întreagă și ele ar fi trebuit să fie primite de toţi cu o 
profundă recunoștință; totuși Pavel și conlucrătorii lui au constatat 
că până și printre cei în faţa cărora stăteau acum erau unii care nu 
puteau să aprecieze spiritul de iubire frățească ce determinase 
aducerea acestor daruri. 

În primii ani ai lucrării Evangheliei printre neamuri, unii dintre 
fraţii de vază din Ierusalim, agăţându-se de prejudecățile lor de 
dinainte și de felul lor de gândire de atunci, nu au conlucrat din 
toată inima cu Pavel și conlucrătorii lui. În grija lor de a păstra 
câteva forme și ceremonii neînsemnate, ei au pierdut din vedere 
binecuvântările care ar fi venit asupra lor și asupra lucrării pe care 
o iubeau, printr-un efort de a uni toate părțile lucrării Domnului. 
Deși doreau să ocrotească interesele bisericii creștine cât mai bine, 
ei nu au reușit să ţină pasul cu providenţa clarvăzătoare a lui 
Dumnezeu și, în înţelepciunea lor omenească, au încercat să arunce 


Acest capitol este bazat pe textul din Fapte 21,17 — 23,35. 


asupra lucrătorilor multe îngrădiri care nu erau necesare. Astfel, 
s-a ridicat un grup de bărbaţi care nu cunoșteau personal împreju- 
rările schimbătoare și nevoile deosebite întâlnite de lucrători în 
câmpurile îndepărtate, dar care stăruiau că ei au autoritate să-i 
îndrume pe fraţii lor din aceste câmpuri, ca să urmeze anumite 
metode specifice de lucru. Ei considerau că lucrarea de predicare 
a Evangheliei trebuia dusă înainte potrivit cu părerile lor. 

Trecuseră mulți ani de când fraţii din Ierusalim, împreună cu 
reprezentanţii din alte biserici de frunte, au dat o atenţie deosebită 
problemelor dificile care se ridicaseră cu privire la metodele urmate 
de cei care lucrau printre neamuri. Ca urmare a acestei sfătuiri, 
fraţii se uniseră în a da bisericilor recomandări clare cu privire la 
anumite rituri și obiceiuri, inclusiv circumciziunea. La această mare 
consfătuire, frații s-au unit, de asemenea, în a-i recomanda 
bisericilor creștine pe Barnaba și pe Pavel, ca lucrători demni de 
toată încrederea. 

Printre cei de faţă la această adunare erau unii care criticaseră 
cu asprime metodele de lucru folosite de apostoli, asupra cărora 
apăsa sarcina principală de a duce Evanghelia la neamuri. Însă, în 
timpul consfătuirii, vederile lor cu privire la planul lui Dumnezeu 
s-au lărgit și ei s-au unit împreună cu fraţii lor în a lua hotărâri 
înțelepte, care au făcut cu putință unirea întregului corp al cre- 
dincioșilor. 

Mai târziu însă, când a devenit clar faptul că se înmulțiseră 
repede convertiţii dintre neamuri, au fost câţiva dintre fraţii mai 
cu vază din lerusalim care au început să nutrească din nou preju- 
decăţile de mai înainte împotriva metodelor lui Pavel și ale conlu- 
crătorilor lui. Aceste prejudecăţi se întăreau o dată cu trecerea 
anilor, până ce unii dintre fraţii conducători au hotărât că lucrarea 
de predicare a Evangheliei trebuie făcută de aici încolo potrivit cu 
ideile lor. Dacă Pavel era gata să-și adapteze metodele potrivit anu- 
mitor rânduieli pe care ei le susțineau, atunci ei aveau să-l recu- 
noască și să-i sprijine lucrarea; altfel, ei nu mai aveau să privească 
cu plăcere lucrarea lui și nici să-i mai acorde sprijinul lor. 

Bărbaţii aceștia pierduseră din vedere faptul că Dumnezeu este 
Învățătorul poporului Său; că fiecare lucrător al cauzei Sale trebuie 

să dobândească o experiență personală în a urma Conducătorului 
divin, fără a privi la om pentru o îndrumare directă; că lucrătorii 
Săi trebuie să fie modelaţi și formaţi nu după ideile omului, ci 
după Modelul divin. 

În lucrarea sa, apostolul Pavel îi învățase pe oameni „nu după 
vorbirile înduplecătoare ale înţelepciunii, ci dintr-o dovadă dată 
de Duhul și de putere”. Adevărurile vestite de el îi fuseseră 
descoperite prin Duhul Sfânt; „căci Duhul cercetează totul, chiar 
și lucrurile adânci ale lui Dumnezeu. În adevăr, cine dintre oameni 
cunoaște lucrurile omului, afară de duhul omului, care este în el? 
Tot așa nimeni nu cunoaște lucrurile lui Dumnezeu afară de Duhul 
lui Dumnezeu... Şi vorbim despre el”, afirmă Pavel, „nu cu vorbiri 
învăţate de la înţelepciunea omenească, ci cu vorbiri învăţate de la 
Duhul Sfânt, întrebuinţând o vorbire duhovnicească pentru 
lucrurile duhovnicești” (1 Cor. 2,4.10-13). 

În tot timpul lucrării sale, Pavel s-a bazat pe Dumnezeu pentru 
o îndrumare directă. În același timp, fusese foarte atent ca să 
lucreze în armonie cu hotărârile consiliului general de la Ierusalim; 
şi, ca urmare, „bisericile se întăreau în credinţă și sporeau la număr 
din zi în zi” (Fapte 16,5). Şi acum, cu toată lipsa de simpatie pe 
care i-au arătat-o unii, el s-a simţit cu conștiința împăcată pentru că 
își făcuse datoria, încurajând în convertiti lui un spirit de credincioșie 
sinceră, generozitate și iubire frăţească, așa cum s-a dovedit cu 
această ocazie prin darurile îmbelșugate pe care el putea să le 
pună înaintea prezbiterilor iudei. 

După ce le-a prezentat darurile, Pavel „le-a istorisit cu de-amă- 
nuntul ce făcuse Dumnezeu în mijlocul neamurilor prin slujba lui”. 
Această istorisire a faptelor a adus în inimile tuturor, chiar și ale 
acelora care se îndoiseră, convingerea că binecuvântarea cerului 
însoțise lucrările sale. „Când l-au auzit, au proslăvit pe Dumnezeu.” 
Ei au înţeles că metodele de lucru folosite de apostol purtau pecetea 
cerului. Darurile bogate ce stăteau înaintea lor adăugau o greutate 
mărturiei apostolului cu privire la credincioșia noilor biserici înte- 
meiate printre neamuri. Aceia care, fiind socotiți printre cei care 
aveau în sarcină lucrarea din Ierusalim, ceruseră să fie adoptate 
anumite măsuri arbitrare de control au văzut lucrarea lui Pavel 


într-o lumină nouă și au fost convinși că atitudinea lor fusese rea, 
că fuseseră ţinuţi în sclavie de obiceiurile și tradițiile iudaice și că 
lucrarea Evangheliei fusese mult împiedicată de faptul că ei nu au 
recunoscut că zidul de despărțire dintre iudei și neamuri fusese 
surpat prin moartea Domnului Hristos. 

Aceasta era ocazia de aur pentru ca toți fraţii conducători să 
mărturisească sincer și deschis că Dumnezeu lucrase prin Pavel și 
că uneori ei greșiseră, îngăduind ca veștile aduse de vrăjmași să le 
trezească gelozia și prejudecata. Dar, în loc să se unească într-un 
efort de a face dreptate unuia care fusese jignit, i-au dat un sfat 
care arăta că ei încă nutreau simțământul că Pavel trebuie socotit, 
în mare măsură, răspunzător pentru prejudecata existentă. Ei nu 
l-au apărat cu nobleţe, căutând să le arate celor nemulţumiţi în ce 
consta rătăcirea lor, ci au căutat să ajungă la un compromis, sfă- 
tuindu-l să urmeze o cale care, după părerea lor, avea să îndepărteze 
orice motiv pentru o înţelegere greșită. 

„Vezi, frate”, au spus ei ca răspuns la mărturia sa, „câte mii de 
iudei au crezut, și toţi sunt plini de râvnă pentru Lege. Dar ei au 
auzit despre tine că înveți pe toți iudeii care trăiesc printre neamuri 
să se lepede de Moise, că le zici să nu-și taie copiii împrejur și să 
nu trăiască potrivit cu obiceiurile. Ce este de făcut? Negreșit, mulți- 
mea are să se adune, căci vor auzi că ai venit. Deci fă ce-ţi vom 
spune noi. Avem aici patru bărbaţi care au făcut o juruinţă. I-ai 
cu tine, curăţește-te împreună cu ei și cheltuiește tu pentru ei, ca 
să-și radă capul. Şi astfel vor cunoaște toți că și tu umbli întocmai 
după rânduială și păzești Legea. Cu privire la neamurile care au 
crezut, noi am hotărât și le-am scris că trebuie să se ferească de 
lucrurile jertfite idolilor, de sânge, de dobitoace sugrumate și de 
desfrânare.” 

Fraţii sperau că Pavel, urmând calea arătată de ei, ar putea da 
o puternică dovadă împotriva rapoartelor neadevărate cu privire 
la el. Ei l-au asigurat că hotărârea consiliului, ținut mai înainte cu 
privire la convertiţii dintre neamuri și la legea ceremonială, era 
încă considerată ca fiind bună. Însă sfatul dat acum nu era potrivit 
cu această hotărâre. Nu Duhul lui Dumnezeu era acela care 
insuflase acest sfat; el era rodul lașităţii. Conducătorii bisericii 

din Ierusalim știau că, prin lipsa de confirmare faţă de legea 
ceremonială, creștinii aveau să-și atragă asupră-le ura iudeilor și 
să se expună astfel prigoanei. Sinedriul făcea tot ce putea ca să-i 
împiedice pe apostoli, îndeosebi pe Pavel, și pe orice cale cu putinţă 
să se opună lucrării lui. Dacă creștinii ar fi fost învinuiți înaintea 
Sinedriului ca niște călcători ai legii, atunci ar fi urmat să sufere o 
grabnică și aspră pedeapsă ca apostaziaţi de la credinţa iudaică. 

Mulţi dintre iudeii care primiseră Evanghelia mai nutreau încă 
un simţământ de consideraţie faţă de legea ceremonială și erau 
prea grabnici a face concesii neînțelepte, nădăjduind ca astfel să 
câștige încrederea conaţionalilor lor, să le îndepărteze prejudecățile 
şi să-i câștige la credinţa în Hristos, ca Răscumpărător al lumii. 
Pavel a înţeles că, atâta vreme cât mulţi dintre membrii cu vază ai 
bisericii din Ierusalim aveau să continue a nutri o prejudecată 
împotriva lui, ei aveau să lucreze continuu în vederea nimicirii 
influenţei lui. Simţea că, dacă printr-o concesie chibzuită i-ar fi 
putut câștiga pentru adevăr, atunci ar fi înlăturat o mare piedică 
din calea succesului Evangheliei în alte locuri. Însă el nu era 
autorizat de Dumnezeu să cedeze atât cât îi cereau ei. 

Când ne gândim la marea dorinţă a lui Pavel de a fi în bună 
înţelegere cu fraţii săi, la dragostea sa gingașă faţă de cel slab în cre- 
dință, la respectul lui faţă de apostolii care fuseseră cu Hristos și 
faţă de Iacov, fratele Domnului, și la tinta lui de a se face totul pentru 
toți, atât cât putea, fără a sacrifica principiul — când ne gândim la 
toate acestea, nu este surprinzător faptul că el a fost constrâns să se 
abată de la umblarea lui hotărâtă și neclintită pe care o urmase 
până aici. Dar, în loc de a-și împlini scopul dorit, străduinţele lui 
pentru a ajunge la o împăcare nu au făcut decât să zorească criza, 
grăbind suferinţele sale ce au fost profetizate, având ca rezultat 
despărţirea de fraţii săi, lipsind biserica de unul dintre cei mai puter- 
nici stâlpi ai ei și întristând inimile credincioșilor de pretutindeni. 

În ziua următoare, Pavel a început să aducă la îndeplinire sfatul 
prezbiterilor. Cei patru bărbaţi care se găseau sub votul nazireat 
(Num. 6), al cărui termen aproape trecuse, au fost luați de Pavel 
și duși în templu „ca să vestească sfârșitul zilelor curăţirii când se 


va aduce jertfă pentru fiecare din ei”. Pentru curățire, trebuiau aduse 
și anumite jertfe costisitoare. 

Cei care l-au sfătuit pe Pavel să facă pasul acesta nu au gândit 
îndeajuns asupra primejdiei la care avea să fie el expus în felul acesta. 
În vremea aceea, Ierusalimul era plin cu închinători din multe 
țări. Când, ca împlinire a însărcinării date de Dumnezeu, dusese 
Evanghelia la neamuri, Pavel vizitase multe dintre cele mai mari 
cetăţi ale lumii și era bine cunoscut de mii de oameni care veniseră 
la Ierusalim, din diferite locuri străine, ca să ia parte la sărbătoare. 
Printre aceștia, erau oameni ale căror inimi erau pline cu cea mai 
aprigă ură împotriva lui Pavel; și ca el să intre în templu într-o 
ocazie publică însemna să-și pună viaţa în primejdie. Câteva zile, 
el a intrat și a ieșit printre închinători, oarecum neobservat; dar, 
înainte de terminarea timpului hotărât, pe când vorbea cu un preot 
cu privire la jertfele ce urmau să fie aduse, el a fost recunoscut de 
unii dintre iudeii din Asia. 

Cu o furie demonică, ei s-au năpustit asupra lui, strigând: 
„Bărbaţi israeliți, daţi ajutor! lată omul care propovăduiește pretu- 
tindeni și în toată lumea împotriva norodului, împotriva Legii și 
împotriva locașului acestuia”. În timp ce oamenii răspundeau 
chemării după ajutor, o altă învinuire i-a fost adusă — „ba încă a 
vârât și pe niște greci în templu și a spurcat acest locaș sfânt”. 

După legea iudaică, era o crimă osândită cu moartea ca un 
necircumcis să intre în curţile dinăuntru ale clădirii sfinte. Pavel 
fusese văzut în cetate în tovărășia lui Trofim, un efesean, și a fost 
făcută legătura că l-ar fi adus în templu. Dar el nu făcuse lucrul 
acesta; și el însuși fiind iudeu, fapta sa de a intra în templu nu 
însemna o călcare a legii. Însă, deşi învinuirea era cu totul 
neadevărată, ea a slujit totuși să stârnească prejudecata mulțimii. 
Strigătul fiind luat și purtat prin curţile templului, mulțimile adunate 
acolo au fost cuprinse de o furie sălbatică. În curând vestea s-a 
răspândit în tot lerusalimul și „toată cetatea s-a pus în mișcare și 
s-a strâns norodul din toate părțile”. 

Faptul că un apostaziat din Israel a cutezat să pângărească 
templul chiar în vremea când mii de oameni veniseră acolo, din 
toate părțile lumii, să se închine a stârnit cele mai fioroase porniri 

ale gloatei. „Au pus mâna pe Pavel și l-au scos afară din templu, 
ale cărui uși au fost încuiate îndată.” 

„Pe când cercau să-l omoare, s-a dus vestea la căpitanul oastei 
că tot Ierusalimul s-a tulburat.” Claudius Lisias cunoștea destul 
de bine elementele răzvrătite cu care avea de-a face și „a luat îndată 
ostași și sutași și a alergat la ei. Când au văzut pe căpitan și pe 
ostași, au încetat să mai bată pe Pavel”. Necunoscând pricina zarvei, 
însă văzând că furia mulțimii era îndreptată împotriva apostolului, 
căpitanul roman a tras concluzia că Pavel trebuie să fie acel 
egiptean răzvrătit despre care auzise el și care încă nu putuse fi 
prins. De aceea, „a pus mâna pe el și a poruncit să-l lege cu două 
lanţuri. Apoi, a întrebat cine este și ce a făcut”. Deodată, multe 
glasuri s-au ridicat în învinuiri puternice și pline de mânie: „Unii 
strigau într-un fel, alţii într-alt fel prin mulțime; fiindcă nu putea 
deci să înţeleagă adevărul din pricina zarvei, a poruncit să-l ducă 
în cetățuie. Când a ajuns pe trepte, Pavel a trebuit să fie dus de 
ostași, din pricina îmbulzelii norodului întărâtat; căci mulțimea 
norodului se ţinea după el și striga: "La moarte cu el!” 

În mijlocul zarvei, apostolul era liniștit și stăpân pe sine. Mintea 
lui era îndreptată spre Dumnezeu și el știa că îngerii cerului erau 
în preajma lui. El nu era dispus să părăsească templul fără a face o 
sforţare de a prezenta adevărul înaintea conaţionalilor săi. Pe când 
era aproape să fie dus în cetăţuie, el i-a zis comandantului: „Îmi 
este îngăduit să-ţi spun ceva?” Lisias a răspuns: „Ştii grecește? 
Nu cumva ești egipteanul acela, care s-a răsculat acum în urmă, și 
a dus în pustie pe cei patru mii de tâlhari?” Drept răspuns Pavel a 
zis: „Eu sunt iudeu, din Tarsul din Cilicia, cetățean al unei cetăți 
nu fără însemnătate. Te rog, dă-mi voie să vorbesc norodului”. 

Cererea i-a fost împlinită și „Pavel a stat în picioare pe trepte, 
și a făcut semn norodului cu mâna”. Gestul acesta le-a atras atenţia, 
în timp ce înfățișarea lui le-a impus respect. „S-a făcut o mare 
tăcere, și Pavel le-a vorbit în limba evreiască astfel: "Fraţilor și 
părinților, ascultați acum cuvântul meu de apărare faţă de voi!” 
La auzul cuvintelor evreiești, familiare lor, „au ţinut și mai mult 
liniște”; și, în tăcerea aceea completă, el a continuat: 


„Eu sunt iudeu, născut în Tarsul Ciliciei; dar am fost crescut în 
cetatea aceasta, am învăţat la picioarele lui Gamaliel să cunosc cu 
de-amănuntul legea părinţilor noștri, și am fost tot atât de plin de 
râvnă pentru Dumnezeu, cum sunteţi și voi azi.” Nimeni nu putea 
tăgădui afirmaţiile apostolului, deoarece faptele la care se referea 
el erau bine cunoscute multora care încă mai trăiau în Ierusalim. 
După aceea, el a vorbit despre zelul său de mai înainte în ce privește 
prigonirea ucenicilor lui Hristos, chiar până la moarte; și el le-a 
povestit împrejurările în care se convertise, spunându-le ascultă- 
torilor săi cum inima sa mândră fusese adusă să se plece înaintea 
Nazarineanului. Dacă el ar fi încercat să argumenteze și să intre 
în discuţii contradictorii cu împotrivitorii săi, cu încăpățânare ei 
ar fi refuzat să-i asculte cuvintele; dar amintirea experienţei sale a 
fost însoţită de o putere convingătoare ce, pentru un moment, a 
părut că le înmoaie și le supune inimile. 

După aceea, el s-a străduit să arate că lucrarea printre neamuri 
nu fusese începută din proprie alegere. El dorise să lucreze pentru 
neamul său; dar chiar în templul acesta glasul lui Dumnezeu îi 
vorbise în viziune sfântă, îndreptându-i pasul „departe la neamuri”. 

Până aici, poporul ascultase cu deplină atenţie, dar când Pavel 
a ajuns la punctul din istoria vieţii sale, când fusese ales ca trimis 
împuternicit către neamuri, furia lor a izbucnit din nou. Obișnuiţi 
să se socotească pe ei ca singurul popor favorizat de Dumnezeu, 
ei nu erau dispuși să îngăduie neamurilor dispreţuite să se 
împărtășească de privilegiile care până aici fuseseră socotite ca 
fiind numai ale lor. Ridicându-și glasul deasupra vocii vorbitorului, 
ei au strigat: „Ia de pe pământ pe un astfel de om! Nu este vrednic 
să trăiască!” 

„Și scoteau strigăte, își aruncau hainele și azvârleau cu țărână 
în văzduh. Căpitanul a poruncit să-l ducă pe Pavel în cetăţuie și 
să-l cerceteze, bătându-l cu biciul, ca să afle din ce pricină strigau 
așa împotriva lui.” 

„Pe când îl legau cu curele, Pavel a zis sutașului, care era de 
faţă: "Vă este îngăduit să bateti pe un roman, care nu este osândit? 
La auzul acestor cuvinte, sutașul s-a dus să dea de știre căpitanului 
și a zis: "Ce ai de gând să faci? Omul acesta este cetăţean roman”. 

Și când a venit căpitanul, a zis lui Pavel: "Spune-mi, ești roman”? 
"Da, i-a răspuns el. Căpitanul a zis: "Eu cu o mare sumă de bani 
am dobândit cetăţenia aceasta.” "Și eu”, a zis Pavel, 'sunt chiar 
născut roman”. Numaidecât cei ce aveau să-l cerceteze prin bătaie 
au încetat să-l mai necăjească; ba căpitanul, când a aflat că Pavel 
era roman, s-a temut pentru că-l legase.” 

„A doua zi, fiindcă voia să știe bine pentru ce este pârât de iudei, 
l-a dezlegat și a poruncit să se adune laolaltă preoţii cei mai de seamă 
și tot Soborul; apoi a adus pe Pavel jos, și l-a pus înaintea lor.” 

Apostolul avea să fie judecat acum de același tribunal al cărui 
membru fusese și el înainte de convertirea sa. Stând acolo înaintea 
conducătorilor iudeilor, atitudinea îi era liniștită, iar faţa dezvăluia 
pacea lui Hristos. „Pavel s-a uitat țintă la Sobor, și a zis: "Fraţilor, 
eu am vieţuit cu toată curăţia cugetului meu înaintea lui Dumnezeu, 
până în ziua aceasta'.” Când au auzit aceste cuvinte, ura lor s-a 
aprins din nou; „marele preot Anania a poruncit celor ce stăteau 
lângă el să-l lovească peste gură”. Faţă de această poruncă 
neomenească, Pavel a exclamat: „Te va bate Dumnezeu, părete 
văruit! Tu șezi să mă judeci după lege, și poruncești să mă lovească 
împotriva Legii?” Cei ce stăteau lângă el i-au zis: „Îţi baţi joc de 
marele preot al lui Dumnezeu?” Cu obișnuita lui amabilitate, Pavel 
a răspuns: „N-am știut, fraţilor, că este marele preot; căci este 
scris: "Pe mai-marele norodului tău să nu-l grăiești de rău”. 

„Pavel, ca unul care știa că o parte din adunare erau saduchei, 
iar alta farisei, a strigat în plin Sobor: "Fraţilor, eu sunt fariseu, fiu 
de fariseu, din pricina nădejdii în învierea morţilor sunt dat în 
judecată.” 

„Când a zis vorbele acestea, s-a stârnit o neînțelegere între 
farisei și saduchei, și adunarea s-a dezbinat. Căci saducheii zic că 
nu este înviere, nici înger, nici duh, pe când fariseii le mărturisesc 
pe amândouă.” Cele două partide au început să discute aprins 
între ele și în felul acesta puterea împotrivirii lor faţă de Pavel a 
fost înfrântă. „Câţiva cărturari din partida fariseilor, s-au sculat 
în picioare, au început o ceartă aprinsă și au zis: "Noi nu găsim 
nici o vină în omul acesta; dar dacă i-a vorbit un duh sau un înger? 
Să nu cumva să luptăm împotriva lui Dumnezeu.” 


În confuzia care a urmat, saducheii se străduiau cu tot dinadinsul 
să pună mâna pe apostol ca să-l omoare; iar fariseii erau tot atât 
de sârguincioși în strădania lor de a-l apăra. „Căpitanul se temea 
ca Pavel să nu fie rupt în bucăţi de ei. De aceea, a poruncit ostașilor 
să se pogoare să-l smulgă din mijlocul lor și să-l ducă în cetăţuie.” 

Mai târziu, meditând asupra experienţelor pline de încercări 
din ziua aceasta, Pavel a început să se teamă ca nu cumva compor- 
tarea sa să nu-l fi plăcut lui Dumnezeu. S-ar fi putut oare să fi fă- 
cut o greşeală vizitând Ierusalimul? Marea lui dorinţă de a fi îm- 
preună cu fraţii săi l-a dus cumva la acest rezultat dezastruos? 

Poziţia pe care iudeii, ca pretins popor al lui Dumnezeu, o 
ocupau înaintea lumii necredincioase i-a produs apostolului o 
profundă mâhnire sufletească. Cum aveau să-i privească acești 
slujbași păgâni? În timp ce pretindeau că sunt închinători ai lui 
Iehova și își asumau slujbe sfinte, se lăsau totuși stăpâniţi de o 
mânie oarbă și lipsită de judecată, căutând să-i învinuiască chiar 
pe fraţii lor, care îndrăzneau să se deosebească de ei în credința 
lor religioasă, și făcând din cel mai solemn consiliu deliberativ un 
loc de gâlceavă și confuzie sălbatică. Pavel era conștient de faptul 
că Numele Dumnezeului său a fost batjocorit în ochii păgânilor. 

Acum se afla la închisoare și știa că vrăjmașii lui, în disperata 
lor răutate, vor recurge la orice mijloc pentru a-l omori. Oare să 
se fi terminat lucrarea sa pentru biserici și acum aveau să intre 
lupii răpitori? Lucrarea lui Hristos era foarte legată de inima lui 
Pavel și el cugeta cu adâncă îngrijorare la primejdiile ce amenințau 
bisericile răspândite, expuse așa cum erau ele la prigoană din partea 
unor oameni exact la fel cu aceia care îl înconjuraseră pe el în 
Sinedriu. Plin de întristare și descurajare, el a plâns și s-a rugat. 

În acest ceas întunecos, Domnul nu l-a uitat pe slujitorul Său. 
EI îl ocrotise faţă de gloata ucigașă din curtea templului; fusese cu 
el înaintea Sinedriului; era cu el în cetăţuie și Se descoperise 
martorului Său credincios, ca răspuns la stăruitoarele rugăciuni 
pentru călăuzire ale apostolului. „În noaptea următoare, Domnul 
S-a arătat lui Pavel şi i-a zis: "Îndrăznește, Pavele, după cum ai 
mărturisit despre Mine în Ierusalim, tot așa trebuie să mărturisești 

De multă vreme dorise Pavel să viziteze Roma; el a dorit foarte 
mult să-L mărturisească acolo pe Hristos, însă gândise că planurile 
lui fuseseră împiedicate de vrăjmășia iudeilor. Puțin se gândea el 
că acum, chiar ca întemnițat, avea să meargă la Roma. 

În timp ce Domnul îl încuraja pe servul Său, vrăjmașii lui Pavel 
unelteau cu multă sârguință la nimicirea lui. „La ziuă, iudeii au 
uneltit și s-au legat cu blestem că nu vor mânca, nici nu vor bea, 
până când nu-l vor omori pe Pavel. Cei ce făcuseră legământul 
acesta erau mai mulţi de patruzeci.” Aici era vorba de un post ca 
cel pe care îl osândea Domnul prin Isaia — „postiti ca să vă ciorovăiți 
și să vă certați, ca să bateţi răutăcios cu pumnul” (Is. 58,4). 

Uneltitorii „s-au dus la preoții cei mai de seamă și la bătrâni și 
le-au zis: "Noi ne-am legat cu mare blestem să nu gustăm nimic 
până nu-l omorâm pe Pavel. Acum dar, voi, împreună cu Soborul, 
daţi de știre căpitanului și rugaţi-l să-l aducă mâine jos înaintea 
voastră, ca și cum aţi vrea să-i cercetaţi pricina mai cu de-amă- 
nuntul; și până să ajungă el, noi suntem gata să-l omorâm””. 

În loc să condamne acest plan plin de cruzime, preoții și bătrânii 
au consimțit imediat la el. Pavel spusese adevărul atunci când l-a 
asemănat pe Anania cu un perete văruit. 

Însă Dumnezeu a intervenit spre a salva viaţa slujitorului său. 
Fiul surorii lui Pavel, auzind despre „această cursă” a ucigașilor, 
„S-a dus în cetăţuie și a spus lui Pavel. Pavel a chemat pe unul dintre 
sutași și a zis: "Du pe tinerelul acesta la căpitan, căci are să-i spună 
ceva”. Sutașul a luat pe tânăr cu el, l-a dus la căpitan, și a zis: "Pavel 
cel întemnițat m-a chemat și m-a rugat să aduc la tine pe aceste 
tinerel, care are să-ți spună ceva”. 

Claudius Lisias l-a primit binevoitor pe tânăr și, luându-l la o 
parte, l-a întrebat: „Ce ai să-mi spui?” Tânărul a răspuns: „Iudeii 
s-au sfătuit să te roage să aduci mâine pe Pavel înaintea Soborului, 
ca şi cum ai avea să-l cercetezi mai cu de-amănuntul. Tu să nu-i 
asculți, pentru că mai mulți de patruzeci dintre ei îl pândesc, și s-au 
legat cu blestem să nu mănânce și să nu bea nimic până nu-l vor 
omorî; acum stau gata și n-așteaptă decât făgăduiala ta”. 

„Căpitanul a lăsat pe tinerel să plece și i-a poruncit să nu spună 
nimănui că i-a descoperit aceste lucruri.” 


De îndată, Lisias s-a hotărât să-l transfere pe Pavel de sub ju- 
risdicția sa sub aceea a procuratorului Felix. Ca popor, iudeii erau 
într-o stare de agitaţie și iritare și deseori aveau loc răzvrătiri. Pre- 
zența continuă a apostolului în Ierusalim ar fi putut avea urmări 
primejdioase atât pentru cetate, cât și pentru comandantul însuși. 
De aceea, „a chemat pe doi sutași și le-a zis: "La ceasul al treilea 
din noapte, să aveţi gata două sute de ostași, șaptezeci de călăreți 
și două sute de suliţari, ca să meargă până la Cezarea’. Le-a 
poruncit să aducă și dobitoace pentru Pavel, ca să-l pună călare, și 
să-l ducă sănătos și teatăr la dregătorul Felix”. 

Nu era timp de pierdut în trimiterea lui Pavel. „Ostașii, după 
porunca pe care o primiseră, au luat pe Pavel și l-au dus noaptea 
până la Antipatrida.” De acolo, călăreţii au mers mai departe cu 
întemniţatul până la Cezarea, în timp ce cei patru sute de sulițari 
s-au întors la Ierusalim. 

Ofiţerul, comandantul detașamentului, l-a predat lui Felix pe în- 
temniţat, împreună cu o scrisoare ce-i fusese încredințată de căpitan: 

„Claudius Lisias către preaalesul dregător Felix: plecăciune! Acest 
om, pe care l-au prins iudeii, era să fie omorât de ei, și eu m-am 
dus repede cu ostași, și l-am scos din mâna lor, căci am aflat că 
este roman. Am vrut să aflu pricina pentru care-l pârau, și l-am 
adus înaintea Soborului lor. Am găsit că era pârât pentru lucruri 
privitoare la legea lor, dar că nu săvârșise nici o nelegiuire care să 
fie vrednică de moarte sau de lanţuri. Mi s-a dat însă de știre că 
iudeii îl pândesc ca să-l omoare; l-am trimis îndată la tine, și am 
făcut cunoscut și celor ce-l învinuiesc să-ţi spună ţie ce au împotriva 
lui. Fii sănătos”. 

După ce a citit scrisoarea, Felix s-a interesat de ce provincie 
aparţinea întemniţatul și, fiind informat că era din Cilicia, a zis: 
„Ie voi asculta când vor veni pârâșii tăi. Și a poruncit să fie păzit 
în palatul lui Irod”. 

Cazul lui Pavel nu era primul în care un slujitor al lui Dumnezeu 
găsise între păgâni un adăpost în fața răutăţii pretinsului popor al 
lui Iehova. În furia lor împotriva lui Pavel, iudeii adăugaseră o altă 
crimă la lista lor neagră ce a marcat istoria acestui popor. Ei și-au 

împietrit mai departe inimile faţă de adevăr și și-au făcut astfel și 
mai sigură soarta. 

Puţini și-au dat seama de însemnătatea cuvintelor rostite de 
Hristos atunci când, în sinagoga din Nazaret, El S-a anunțat ca 
fiind Cel Uns. El Şi-a făcut cunoscută misiunea, aceea de a mângâia, 
de a binecuvânta și de a mântui pe cei întristaţi și păcătoşi; și apoi, 
văzând că mândria și necredinţa stăpâneau inimile ascultătorilor 
Săi, El le-a reamintit că, în trecut, Dumnezeu Se depărtase de 
poporul Său ales, din cauza necredinţei și a răzvrătirii lor, și Se 
descoperise celor din țările păgâne care nu au respins lumina ceru- 
lui. Văduva din Sarepta și Naaman sirianul trăiseră potrivit întregii 
lumini pe care o avuseseră, de aceea ei au fost socotiți mult mai 
neprihăniți decât poporul ales al lui Dumnezeu, care se abătuse 
de la EI și sacrificase principiul pentru o viaţă ușoară și onoare 
lumească. 

Hristos le-a spus iudeilor din Nazaret un adevăr înspăimântător 
când a declarat că, datorită apostaziei lui Israel, acolo nu era loc 
sigur pentru solul credincios al lui Dumnezeu. Ei nu aveau să-L 
preţuiască și nici să aprecieze lucrarea Lui. În timp ce conducătorii 
lui Israel pretindeau că au o mare râvnă pentru onoarea lui Dumnezeu 
și binele lui Israel, ei erau vrăjmași faţă de amândouă. Prin învăţă- 
tură și exemplu, ei duceau poporul mai departe și tot mai departe 
de ascultarea de Dumnezeu, conducându-l acolo unde El nu putea 
să-i fie apărare în ziua strâmtorării. 

Cuvintele de mustrare ale Mântuitorului faţă de oamenii din 
Nazaret se aplicau, în cazul lui Pavel, nu numai iudeilor necre- 
dincioși, ci și fraţilor săi în credinţă. Dacă cei care erau conducători 
în biserică și-ar fi înfrânat simţământul lor de amărăciune faţă de 
apostol și l-ar fi primit ca pe unul care, în mod deosebit, fusese 
chemat de Dumnezeu să ducă Evanghelia la neamuri, Domnul l-ar 
fi cruțat pentru ei. Dumnezeu nu rânduise ca lucrarea lui Pavel să 
se termine așa curând, însă El nu a săvârșit nici o minune să împie- 
dice cursul împrejurărilor pe care le provocaseră conducătorii 
bisericii din Ierusalim. 

Același spirit duce încă la același rezultat. Neglijarea aprecierii 
și a folosirii bogățiilor harului divin a lipsit biserica de multe binecu- 


vântări. De câte ori nu ar fi prelungit Domnul lucrarea unui credin- 
cios slujitor al Evangheliei, dacă lucrarea sa ar fi fost apreciată. 
Dar, dacă membrii bisericii îngăduie ca vrăjmașul sufletelor să 
pervertească înţelegerea lucrurilor, astfel încât ei să înfăţişeze și 
să interpreteze greșit cuvintele și faptele slujitorului lui Hristos, 
dacă ei își îngăduie să-i stea în cale și să-l împiedice să se facă 
folositor, câteodată Domnul ia de la ei binecuvântarea pe care le-o 
dăduse. 

Satana lucrează continuu prin uneltele sale, ca să-i descurajeze 
şi să-i nimicească pe cei pe care Dumnezeu i-a ales să împlinească 
o lucrare mare și bună. Deși ei pot fi gata să-și sacrifice chiar și 
viaţa pentru înaintarea lucrării lui Hristos, totuși marele amăgitor 
va căuta să vâre în mintea fraților lor îndoieli cu privire la ei, îndoieli 
care, dacă vor fi primite, vor submina încrederea în integritatea 
caracterului lor și le vor schilodi lucrarea. Prea adesea, el izbutește 
să aducă asupra lor, chiar prin fraţii lor, o asemenea întristare a 
inimii, încât, plin de bunătate, Dumnezeu intervine ca să dea odihnă 
slujitorilor Săi prigoniți. După ce mâinile sunt încrucișate pe pieptul 
ce nu mai respiră, când glasul de avertizare și încurajare a tăcut, 
cei încăpăţânaţi poate că se vor trezi să vadă și să preţuiască 
binecuvântările pe care le-au respins. Moartea lor poate săvârși 
ceea ce ei nu au fost în stare să facă în timpul lor. 


> 


întemnițat 


| Pavel ca 


[2] 
[=] 
(7) 


304 


CAPITOLUL 39 


PROCESUL DE LA CEZAREA 


La cinci zile după sosirea lui Pavel la Cezarea, învinuitorii lui 
au venit din Ierusalim, însoţiţi de Tertul, un orator pe care l-au 
angajat ca avocat al lor. Cazului i s-a acordat un statut de urgenţă. 
Pavel a fost adus înaintea celor adunaţi „și Tertul a început să-l 
pârască”. Socotind că lingușirea ar avea mai multă influenţă asupra 
guvernatorului roman decât simpla expunere a adevărului și 
dreptăţii, vicleanul orator și-a început discursul lăudându-l pe 
Felix: „Preaalesule Felix, tu ne faci să ne bucurăm de o pace mare; 
și neamul acesta a căpătat îmbunătăţiri sănătoase prin îngrijirile 
tale. Lucrul acesta îl mărturisim cu toată mulțumirea, în toată vremea 
și în tot locul”. 

Prin aceasta, Tertul dezvăluia falsitatea sa în toată goliciunea 
ei; căci caracterul lui Felix era josnic și de disprețuit. Despre el se 
spunea că „în ce privește practicarea oricărui desfrâu și a cruzimii, 
el dădea pe faţă puterea unui rege și caracterul unui sclav” (Tacit, 
Istoria, cap. 5, pag. 9). Cei ce l-au auzit pe Tertul și-au dat seama 
că aceste cuvinte lingușitoare nu erau adevărate, dar dorinţa lor 
de a dobândi osândirea lui Pavel era mai puternică decât dragostea 
pentru adevăr. 

În vorbirea sa, Tertul l-a învinuit pe Pavel de crime care, dacă 
ar fi fost dovedite, ar fi dus la osândirea lui pentru înaltă trădare 
față de cârmuire. „Am găsit pe omul acesta, care este o ciumă”, 
declară vorbitorul, „că pune la cale răzvrătiri printre toți iudeii de 
pe tot pământul, este mai-marele partidei Nazarinenilor și a cercat 
să spurce chiar și templul.” După aceea, Tertul a spus că Lisias, 
comandantul garnizoanei din Ierusalim, smulsese cu forţa pe Pavel 
dintre iudei atunci când ei voiau să-l judece după legea lor 
ecleziastică și astfel îi silise să aducă problema înaintea lui Felix. 
Aceste afirmaţii erau făcute cu scopul de a-l face pe procurator 


Acest capitol este bazat pe textul din Fapte 24. 


să-l predea pe Pavel tribunalului iudaic. Toate învinuirile erau 
susținute cu strigăte puternice de către iudeii ce erau de faţă și 
care nu făceau nici un efort să-și ascundă ura faţă de întemnițat. 

Felix avea destul spirit de pătrundere pentru a citi starea și 
caracterul acuzatorilor lui Pavel. El știa din ce pricină îl lingușeau 
și a văzut, de asemenea, că ei nu aveau suficiente probe împotriva 
lui Pavel. Întorcându-se către învinuit, Felix i-a făcut semn să 
vorbească în apărarea sa. Pavel nu a risipit cuvinte măgulitoare, 
ci, în mod simplu, a arătat că se poate apăra cu multă încredere 
înaintea lui Felix, deoarece acesta era de lungă vreme procurator 
și, prin urmare, cunoștea bine legile și obiceiurile iudeilor. Referin- 
du-se la învinuirile aduse împotriva lui, el a arătat foarte limpede 
că nici una dintre ele nu era adevărată. El a declarat că nu pricinuise 
tulburare în nici o parte a Ierusalimului și nici nu spurcase sanctu- 
arul. „Nu m-au găsit nici în templu, nici în sinagogă, nici în cetate, 
stând de vorbă cu cineva sau făcând răscoală de norod. Așa că n-ar 
putea dovedi lucrurile de care mă pârăsc acum.” 

Mărturisind că el se închină Dumnezeului părinților săi, „după 
calea pe care ei o numesc partidă”, Pavel a afirmat că totdeauna 
crezuse „tot ce este scris în Lege și Prooroci” și că, potrivit cu 
învăţătura lămurită a Scripturilor, el susține credinţa în învierea 
morților. A mai declarat că ţinta călăuzitoare a vieţii sale era să 
aibă „totdeauna un cuget curat înaintea lui Dumnezeu și înaintea 
oamenilor”. 

În mod curat şi sincer, el a înfățișat obiectivul vizitei sale la 
Ierusalim și împrejurările arestării și judecării lui: „După mai mulți 
ani, am venit să aduc milostenii neamului meu și să aduc daruri la 
templu. Tocmai atunci niște iudei din Asia m-au găsit curăţit în 
Templu, nu cu gloată, nici cu zarvă. Ei înșiși ar trebui să se înfăţi- 
șeze înaintea ta și să pârască, dacă au ceva împotriva mea. Sau să 
spună: aceștia singuri de ce nelegiuire m-au găsit vinovat, când am 
stat înaintea Soborului, afară doar de strigătul acesta, pe care l-am 
scos în mijlocul lor: 'Pentru învierea din morţi sunt dat eu în 
judecată astăzi înaintea voastră”. 

Apostolul a vorbit cu căldură și vădită sinceritate, iar cuvintele 
lui aveau putere de convingere. Claudius Lisias, în scrisoarea lui 


| Procesul de la Cezarea 


[2] 
[=] 
a 


Faptele apostolilor 


306 


către Felix, dăduse o mărturie asemănătoare cu privire la purtarea 
lui Pavel. Mai mult chiar, însuși Felix cunoștea mai bine religia 
iudaică decât își închipuiau mulţi. Prezentarea lămurită a faptelor 
în acest caz l-a făcut pe Felix în stare să înţeleagă și mai limpede 
motivele de care erau stăpâniți iudeii, în încercarea lor de a-l învinui 
pe apostol de o purtare răzvrătită și de trădare. Guvernatorul nu 
voia să le dea satisfacție printr-o osândire nedreaptă a unui cetățean 
roman și nici nu voia să li-l dea în mână spre a fi omorât, fără o 
cuvenită și dreaptă judecată. Totuși Felix nu cunoștea nici un motiv 
mai mare decât interesul personal și era stăpânit de plăcerea de a 
fi lăudat și de dorinţa de a promova. Teama de a nu-i supăra pe 
iudei l-a reţinut să-i facă dreptate unui om pe care-l știa că este 
nevinovat. De aceea, el a hotărât să suspende judecata până ce 
avea să fie de față Lisias, zicând: „Am să cercetez pricina voastră 
când va veni căpitanul Lisias”. 

Apostolul a rămas întemnițat, însă Felix i-a poruncit sutașului 
în a cărui pază fusese dat Pavel „să-l lase puţin mai slobod și să nu 
oprească pe nimeni din ai lui să-i slujească sau să vină la el”. 

Nu după multă vreme, Felix și soţia lui, Drusila, au trimis să-l 
aducă pe Pavel, pentru ca, într-o convorbire particulară, să afle 
de la el „despre credința în Hristos lisus”. Ei erau doritori, ba 
chiar râvnitori să audă aceste noi adevăruri — adevăruri pe care 
poate că nu le auziseră niciodată mai înainte și care, dacă ar fi fost 
lepădate, aveau să fie o categorică mărturie împotriva lor în ziua 
lui Dumnezeu. 

Pavel a socotit aceasta ca o ocazie dată de Dumnezeu și a folosit-o 
în mod credincios. El știa că stă înaintea unuia care avea putere 
să-l dea la moarte sau să-l lase în libertate; cu toate acestea, nu s-a 
adresat lui Felix și Drusilei prin cuvinte de laudă sau lingușire. El 
știa că pentru ei cuvintele sale aveau să fie un miros spre viaţă sau 
spre moarte și, uitând orice interes personal, a căutat să-i trezească 
până acolo, încât să-și dea seama de primejdia în care se aflau. 

Apostolul a înțeles faptul că Evanghelia cere din partea acelora 
care aud cuvintele sale ca, într-o zi, să stea fie printre cei curaţi și 
sfinți din jurul marelui tron alb, fie împreună cu aceia cărora 
Hristos le va zice: „Depărtaţi-vă de la Mine, voi toţi care lucraţi 


fărădelege” (Mat. 7,23). Pavel știa că va trebui să întâlnească 
înaintea tribunalului ceresc pe fiecare dintre ascultătorii săi și că 
acolo trebuia să dea socoteală nu numai pentru tot ce spusese sau 
făcuse el, ci și pentru motivul și spiritul cuvintelor sau faptelor 
sale. 

Purtarea lui Felix fusese atât de violentă și de crudă, încât puţini 
înaintea lui îndrăzniseră vreodată chiar numai să facă aluzie la 
faptul că purtarea și caracterul lui nu erau ireproșabile. Însă lui 
Pavel nu-i era teamă de oameni. În mod deschis, el și-a mărturisit 
credinţa în Hristos și motivele acestei credinţe, ajungând astfel să 
vorbească în mod deosebit despre virtuțile absolut necesare ca- 
racterului creștin, dar de care distinsa pereche din faţa sa era așa 
de izbitor lipsită. 

El a prezentat înaintea lui Felix și a Drusilei caracterul lui 
Dumnezeu -— neprihănirea Sa, adevărul și dreptatea Sa și natura 
Legii Sale. El a arătat în mod clar că omul are datoria să trăiască 
o viaţă demnă și cumpătată, ţinându-și pasiunile sub controlul 
rațiunii, în armonie cu Legea lui Dumnezeu, păstrând puterile 
corporale și mintale în condiţii de sănătate. El a declarat că, în 
mod sigur, va veni o zi de judecată, când toți vor fi răsplătiți potrivit 
faptelor făcute în trup și când se va face cunoscut în mod lămurit 
că bogăţia, poziţia socială sau titlurile nu au putere să câștige 
pentru om favoarea lui Dumnezeu sau să-l scape de urmările păca- 
tului. El a arătat că viaţa aceasta este timpul dat omului pentru 
pregătirea pentru viaţa viitoare. Dacă va neglija privilegiile și oca- 
ziile prezente, el va avea de suferit o pierdere veşnică; nu i se va 
mai oferi un alt timp de probă. 

Pavel a stăruit în mod deosebit asupra mult cuprinzătoarelor 
cerinţe ale Legii lui Dumnezeu. El a arătat că ea se întinde până la 
cele mai adânci taine ale naturii morale a omului și a aruncat un 
potop de lumină asupra a ceea ce fusese ascuns de vederea și cu- 
noașterea oamenilor. Ceea ce mâinile pot face sau limba poate 
rosti — ceea ce dă pe faţă viaţa exterioară — descoperă în mod nede- 
săvârșit caracterul moral al omului. Legea cercetează gândurile, 
motivele și intenţiile. Patimile întunecoase care zac ascunse de 
ochiul omului, gelozia, ura, plăcerile desfrânate și ambiția, faptele 

rele, plămădite în tainele întunecoase ale sufletului, dar neaduse 
niciodată la îndeplinire din lipsa ocaziei, toate acestea sunt osândite 
de Legea lui Dumnezeu. 

Pavel s-a străduit să îndrepte mintea ascultătorilor săi către 
unica și marea jertfă pentru păcat. El a arătat sacrificiile care erau 
umbra bunurilor lucruri viitoare ce aveau să vină și apoi L-a 
înfățișat pe Hristos ca antitipul tuturor acestor ceremonii ţinte 
spre care arătau ca singurul izvor de viaţă și nădejde pentru omul 
căzut. Sfinţii bărbaţi din vechime erau mântuiţi prin credinţa în 
sângele lui Hristos. Văzând agoniile victimelor aduse ca jertfe, ei 
priveau dincolo de prăpastia veacurilor, spre Mielul lui Dumnezeu 
care avea să ridice păcatul lumii. 

Dumnezeu pretinde, pe drept, iubire și ascultare din partea 
tuturor creaturilor Sale. Prin Legea Sa, El le-a dat o desăvârșită 
măsură a dreptăţii. Însă multi ÎI uită pe Făcătorul lor și aleg să-și 
urmeze propriile căi împotriva voii Sale. Ei răspund cu vrăjmășie 
iubirii care este înaltă cât cerul și întinsă cât universul. Dumnezeu 
nu poate face rabat de la cerinţele Legii Sale pentru a ajunge la 
măsura oamenilor nelegiuiți; dar nici omul nu poate, prin putere 
proprie, să împlinească cerințele Legii. Numai prin credința în 
Hristos păcătosul poate să fie curăţit de vinovăţie și adus în stare 
să asculte de Legea Creatorului său. 

Astfel, întemniţatul a înfățișat cu stăruinţă cerinţele Legii di- 
vine atât faţă de iudei, cât și faţă de neamuri, prezentându-L pe 
lisus, Nazarineanul disprețuit, ca fiind Fiul lui Dumnezeu, 
Mântuitorul lumii. 

Prinţesa iudaică a înţeles foarte bine caracterul sfânt al acelei 
Legi pe care o călca în picioare cu o așa nerușinare; însă 
prejudecata ei faţă de Omul de la Golgota i-a împietrit inima față 
de cuvântul vieţii. Felix nu auzise niciodată mai înainte despre 
adevăr; și, când Duhul lui Dumnezeu a făcut să pătrundă 
convingerea în sufletul său, în el s-a produs o adâncă frământare. 
Conștiinţa, acum trezită, făcea să i se audă glasul, iar Felix și-a dat 
seama că toate cuvintele lui Pavel erau adevărate. Mintea l-a dus 
înapoi, la trecutul lui vinovat. Cu o înfricoșată claritate i-au apărut 
în faţă tainele vieţii sale de mai înainte, pline de nelegiuire și vărsare 


de sânge și raportul întunecos al ultimilor săi ani. El s-a văzut pe 
sine destrăbălat, crud și hrăpăreţ. Niciodată înainte sufletul său 
nu fusese cuprins de o așa groază. Gândul că toate tainele vieții 
sale de crime erau dezvăluite înaintea ochiului lui Dumnezeu și că 
urma să fie judecat potrivit faptelor sale l-a făcut să se cutremure 
de spaimă. 

Dar, în loc să îngăduie convingerilor sale să-l ducă la pocăință, 
el a căutat să risipească aceste cugete neplăcute. Convorbirea cu 
Pavel a fost curmată brusc. „De astă dată, du-te, a zis el; când voi 
mai avea prilej, te voi chema.” 

Cât de mare este deosebirea dintre atitudinea lui Felix și cea a 
temnicerului din Filipi! Servii Domnului au fost aduși legaţi în 
lanţuri înaintea temnicerului, așa cum fusese adus și Pavel la Felix. 
Dovada pe care au dat-o, și anume că ei erau sprijiniți de o putere 
divină, bucuria lor în timp de suferință și înjosire, neînfricarea lor 
atunci când pământul s-a clătinat din pricina cutremurului de 
pământ și spiritul lor de iertare creștină au adus convingere în 
inima temnicerului care, tremurând, și-a mărturisit păcatele și a 
găsit iertare. Şi Felix a tremurat, însă nu s-a pocăit. Temnicerul a 
primit cu bucurie Duhul lui Dumnezeu în inima și în casa sa; Felix 
a poruncit solului divin să se depărteze. Unul a ales să devină 
copil al lui Dumnezeu și moștenitor al cerului; celălalt și-a aruncat 
sorțul împreună cu cei ce săvârșesc nelegiuirea. 

Deși nu s-a luat nici o altă măsură timp de doi ani, Pavel a 
rămas mai departe întemnițat. Felix îl vizita în repetate rânduri și 
asculta cu atenţie cuvintele sale. Însă adevăratul motiv pentru 
aparenta sa prietenie era dorința după câștig și el a lăsat să se înţe- 
leagă că, prin plătirea unei mari sume de bani, Pavel putea să-și 
dobândească libertatea. Însă apostolul avea o fire prea nobilă pentru 
a se elibera prin mituire. El nu era vinovat de nici o crimă și nu avea 
să se înjosească, săvârșind un rău spre a dobândi libertatea. Mai 
mult chiar, el era prea sărac pentru a putea plăti o asemenea 
răscumpărare, chiar dacă ar fi fost gata să facă aceasta, și nici nu 
voia ca, pentru sine, să apeleze la bunăvoința și generozitatea 
convertiţilor săi. De asemenea, el și-a dat seama că era în mâinile lui 
Dumnezeu și nu voia să se amestece în planurile divine faţă de sine. 

În cele din urmă, Felix a fost chemat la Roma spre a da soco- 
teală de faptele josnice pe care le săvârșise faţă de iudei. Înainte 
de a părăsi Cezarea, ca răspuns la porunca primită, el s-a gândit 
„să facă pe placul iudeilor”, lăsându-l pe Pavel în temniţă. Felix 
însă n-a avut succes în încercarea de a recâștiga încrederea iudeilor. 
EI a fost destituit din slujbă în mod rușinos și Porcius Festus a 
fost numit în locul lui, având reședința la Cezarea. 

O rază de lumină din cer a strălucit asupra lui Felix, atunci 
când Pavel a discutat cu el cu privire la neprihănire, la cumpătare 
și la judecata viitoare. Aceasta fusese ocazia trimisă din cer spre 
a-și recunoaște și părăsi păcatele. Dar el i-a spus solului lui Dumnezeu: 
„De astă dată, du-te; când voi mai avea prilej, te voi chema”. El 
dispreţuise ultima ofertă a harului ce i se făcuse. Niciodată el nu 
avea să mai primească o altă chemare din partea lui Dumnezeu. 


CAPITOLUL 40 


PAVEL CERE SĂ FIE TRIMIS 
ÎNAINTEA CEZARULUI 


Festus, când a venit în ținutul său, după trei zile s-a suit de la 
Cezarea în lerusalim. Preoţii cei mai de seamă și fruntașii iudeilor 
i-au adus plângere împotriva lui Pavel. L-au rugat cu stăruinţă și 
i-au cerut, ca un hatâr pentru ei, să trimită să-l aducă la Ierusalim.” 
Făcând această cerere, ei plămădeau să-l pândească pe Pavel în 
drumul către Ierusalim și să-l omoare. Însă Festus avea un înalt 
simţ al răspunderii poziţiei sale și, foarte amabil, a refuzat să-l 
trimită pe Pavel. El a spus „că la romani nu este obiceiul să se dea 
nici un om, înainte ca cel pârât să fi fost pus faţă cu pârâșii lui, și 
să fi avut putinţa să se apere de lucrurile de care este pârât” (Fapte 
25,16). El i-a asigurat că „are să plece în curând” la Cezarea. „Deci... 
cei mai de frunte dintre voi să se pogoare împreună cu mine și, 
dacă este ceva vinovat în omul acesta, să-l pârască.” 

Nu acesta era lucrul pe care-l doreau iudeii. Ei nu uitaseră 
înfrângerea pe care o suferiseră mai înainte la Cezarea. În con- 
trast cu purtarea liniștită și argumentarea puternică a apostolului, 
spiritul lor plin de răutate și învinuirile lor neîntemeiate aveau să 
apară în lumina cea mai urâtă cu putinţă. Din nou, au stăruit ca 
Pavel să fie adus la Ierusalim spre a fi judecat, însă Festus a ținut 
cu tărie la planul său ca Pavel să fie judecat la Cezarea, după toată 
rânduiala. În providenţa Sa, Dumnezeu a ținut sub control hotă- 
rârea lui Festus, pentru ca viaţa apostolului să fie prelungită. 

O dată înfrânte planurile lor, fruntașii iudeilor s-au pregătit de 
îndată să aducă mărturii împotriva lui Pavel, la tribunalul procura- 
torului. Reîntorcându-se la Cezarea, după câteva zile de ședere la 
Ierusalim, Festus „a doua zi a șezut pe scaunul de judecător și a 
poruncit să fie adus Pavel”. „Iudeii care veniseră de la Ierusalim 

l-au înconjurat și au adus împotriva lui Pavel multe și grele învinuiri, 
pe care nu le puteau dovedi.” De data aceasta fiind fără avocat, 
iudeii au socotit că este mai bine să-l învinuiască ei înşişi. În 
desfășurarea judecății, acuzatul, foarte liniștit și sincer, a arătat 
lămurit falsitatea afirmațiilor lor. 

Festus a înţeles că problema în discuţie se referea în totul la 
doctrina iudaică și că, judecând după dreptate, împotriva lui Pavel 
ei nu puteau dovedi nimic care să-i aducă o condamnare la moarte 
sau măcar la întemniţare. Totuși el a văzut clar furtuna de ură ce 
s-ar fi stârnit, dacă Pavel nu ar fi fost condamnat sau dat în mâinile 
lor. Astfel, fiindcă „voia să capete bunăvoința iudeilor”, Festus s-a 
întors către Pavel și l-a întrebat dacă vrea, fiind apărat de el, să 
meargă la Ierusalim spre a fi judecat de Sinedriu. 

Apostolul știa că nu se putea aștepta la dreptate din partea 
unui popor care, prin crimele lui, atrăsese asupră-și mânia lui Dum- 
nezeu. El știa că, asemenea profetului Ilie, va fi mai în siguranţă 
între păgâni decât împreună cu aceia care lepădaseră lumina din 
cer și-și împietriseră inimile faţă de Evanghelie. Obosit de luptă, 
spiritul lui activ îndura cu greu repetatele amânări și plictisitoarele 
suspendări ale judecării și întemniţării sale. De aceea, s-a hotărât 
să se folosească de privilegiul său de cetăţean roman, cerând să fie 
trimis înaintea cezarului. 

Răspunzând întrebării guvernatorului, Pavel a spus: „Eu stau 
înaintea scaunului de judecată al cezarului; acolo trebuie să fiu 
judecat. Pe iudei nu i-am nedreptăţit cu nimic, după cum știi și tu 
foarte bine. Dacă am făcut vreo nedreptate sau vreo nelegiuire 
vrednică de moarte, nu mă dau în lături de la moarte; dar, dacă nu 
este nimic adevărat din lucrurile de care mă pârăsc ei, nimeni n-are 
dreptul să mă dea în mâinile lor. Cer să fiu judecat de cezar”. 

Festus nu știa nimic despre conspirația iudeilor ca să-l omoare pe 
Pavel și el a rămas mirat de cererea de a fi trimis înaintea cezarului. 
Totuși cuvintele apostolului au curmat procedura de judecată a curții. 
„Festus, după ce s-a chibzuit cu sfetnicii lui, a răspuns: "De cezar ai 
cerut să fii judecat, înaintea cezarului te vei duce'.” 

Astfel, o dată mai mult, din pricina urii izvorâte din bigotismul și 
îndreptăţirea de sine ale conaţionalilor săi, un slujitor al lui 


Dumnezeu a fost împins să caute ocrotire la păgâni. Aceeași ură 
l-a silit pe profetul Ilie să fugă spre a găsi ajutor la văduva din 
Sarepta; aceeași ură i-a silit pe vestitorii Evangheliei să-i părăsească 
pe iudei și să proclame solia lor la neamuri și aceeași ură o au de 
întâmpinat și în veacul acesta credincioşii lui Dumnezeu. În mulți 
dintre pretinșii urmași ai lui Hristos există aceeași mândrie, același 
formalism și egoism, același spirit de asuprire care ocupa un loc 
aşa de mare în inima iudeilor. În viitor, oamenii pretinzând a fi 
reprezentanţii lui Hristos vor umbla pe o cale asemănătoare aceleia 
urmate de preoţi și conducători în purtarea faţă de Hristos și 
apostoli. În marea criză prin care vor avea de trecut în curând, 
slujitorii credincioși ai lui Dumnezeu vor avea de întâmpinat 
aceeași împietrire a inimii, aceeași hotărâre crudă și aceeași ură 
neînduplecată. 

Toţi aceia care în acel timp de răutate vor fi gata să-l servească 
fără teamă lui Dumnezeu, după cum le dictează conștiința, vor 
avea nevoie de curaj, statornicie şi o cunoaștere a lui Dumnezeu 
și a Cuvântului Său; căci cei care sunt credincioși lui Dumnezeu 
vor fi prigoniți, intenţiile lor răstălmăcite, strădaniile lor cele mai 
bune vor fi interpretate greșit, iar numele lor, lepădate ca fiind 
rele. Satana va lucra cu toată puterea lui amăgitoare spre a influența 
inima și a întuneca priceperea, pentru a face ca răul să apară bine 
și binele rău. Cu cât va fi mai puternică și mai curată credinţa 
poporului lui Dumnezeu și mai stăruitoare hotărârea lor de a-L 
asculta, cu atât mai înverșunat se va strădui Satana să stârnească 
împotriva lor ura acelora care, în timp ce pretind a fi neprihăniţi, 
calcă în picioare Legea lui Dumnezeu. Se va cere cea mai temeinică 
încredere și hotărârea cea mai eroică, pentru a putea ţine cu tărie 
credinţa care a fost dată sfinților o dată pentru totdeauna. 

Dumnezeu dorește ca poporul Său să se pregătească pentru 
criza ce va veni în curând. Pregătiţi sau nepregătiți, ei trebuie să o 
întâmpine cu toţii; și numai aceia care și-au adus viaţa în armonie 
cu măsura divină vor sta tari în acel timp de probă și încercare. 
Când autoritățile de stat se vor uni cu slujitorii religiei ca să dicteze 
în probleme de conștiință, atunci se va vedea cine se teme cu 
adevărat de Dumnezeu și Îi slujeşte. Când întunericul va fi mai 

profund, lumina unui caracter dumnezeiesc va străluci mai 
puternic. Când orice alt sprijin va cădea, atunci se va vedea cine 
are o încredere dăinuitoare în lehova. Dumnezeu va veghea asupra 
slujitorilor Săi să le facă bine, în timp ce vrăjmașii adevărului stau 
la fiecare colţ, pândindu-i să le facă rău. El va fi pentru ei ca um- 
bra unei stânci mari într-un loc pustiu. 


CAPITOLUL 41 


„VREI SĂ MĂ ÎNDUPLECI” 


Pavel ceruse să fie trimis înaintea Cezarului și Festus nu putea 
face altceva decât să-l trimită la Roma. Dar a trecut câtăva vreme 
până să poată fi găsită o corabie potrivită; și, cum și alți întemnițați 
trebuia să fie trimiși împreună cu Pavel, cercetarea cazurilor lor a 
mai dat loc la întârziere. Aceasta i-a oferit lui Pavel ocazia să 
înfățișeze motivele credinţei sale înaintea bărbaţilor de seamă din 
Cezarea, cum și înaintea împăratului Agripa al II-lea, ultimul dintre 
Irozi. 

„După câteva zile, împăratul Agripa și Berenice au sosit la 
Cezarea, ca să ureze de bine lui Festus. Fiindcă au stat acolo mai 
multe zile, Festus a spus împăratului cum stau lucrurile cu Pavel 
și a zis: "Felix a lăsat în temniţă pe un om, împotriva căruia, când 
eram eu în Ierusalim, mi s-au plâns preoții cei mai de seamă și 
bătrânii iudeilor, și i-au cerut osândirea'.” El a schițat împrejurările 
care l-au determinat pe întemnițat să ceară să fie trimis înaintea 
cezarului, vorbind despre recenta cercetare a lui Pavel înaintea sa 
și spunând că iudeii nu au adus împotriva lui Pavel nici o învinuire 
aşa cum își închipuise el, ci „numai niște neînţelegeri cu privire la 
religia lor și la un oarecare Iisus, care a murit, și despre care Pavel 
spunea că este viu”. 

Când Festus i-a vorbit despre cele întâmplate cu Pavel, Agripa a 
devenit interesat și a zis: „Aș vrea să aud și eu pe omul acela”. Potrivit 
voinţei sale, s-a stabilit ca a doua zi să aibă loc o întâlnire. „A doua zi, 
deci, Agripa și Berenice au venit cu multă fală și au intrat în locul de 
ascultare împreună cu căpitanii și cu oamenii cei mai de frunte ai 
cetății. La porunca lui Festus, Pavel a fost adus acolo.” 

În cinstea oaspeților săi, Festus a căutat să facă din această ocazie 
o ceremonie impunătoare. Mantiile cele bogate ale procuratorului 

și ale oaspeţilor lui, săbiile ostașilor, precum și armurile lucitoare 
ale comandanților lor dădeau strălucire scenei. 

Și iată-l pe Pavel, încă încătușat, stând înaintea celor adunați. 
Ce contrast se înfățișa aici! Agripa și Berenice deţineau putere și 
rang și, din pricina aceasta, erau în grațiile lumii. Însă ei erau lipsiţi 
de trăsăturile de caracter prețuite de Dumnezeu. Ei erau călcători 
ai Legii Sale, stricaţi în inimă și viaţă. Felul lor de purtare era o 
scârbă înaintea cerului. 

Bătrânul întemnițat, legat cu lanţuri de ostașul ce-l păzea, nu 
avea în înfățișarea sa nimic care să facă lumea a-i da cinste. Totuși 
de acest om, în aparenţă fără prieteni, fără bogăţie sau rang și 
întemnițat pentru credinţa sa în Fiul lui Dumnezeu, se interesa în- 
treg cerul. Dacă s-ar fi dezvăluit slava unuia dintre solii strălucitori, 
fala și mândria împărătească ar fi pălit; împărații și curtenii ar fi 
fost trântiţi la pământ, după cum fusese straja romană la mormântul 
Domnului Hristos. 

Însuși Festus l-a prezentat pe Pavel înaintea adunării prin aceste 
cuvinte: „Împărate Agripa, și voi toţi care sunteți de faţă cu noi; 
uitați-vă la omul acesta, despre care toată mulțimea iudeilor m-a 
rugat în Ierusalim și aici, strigând că nu trebuie să mai trăiască. 
Fiindcă am înţeles că n-a făcut nimic vrednic de moarte și fiindcă 
singur a cerut să fie judecat de cezar, am hotărât să-l trimit. Eu n-am 
nimic temeinic de scris domnului meu cu privire la el; de aceea 
l-am adus înaintea voastră, și mai ales înaintea ta, împărate Agripa, 
ca, după ce se va face cercetarea, să am ce scrie. Căci mi se pare 
fără rost să trimit pe un întemnițat, fără să arăt de ce este pârât”. 

Apoi, împăratul Agripa i-a dat voie lui Pavel să vorbească în 
apărarea sa. Apostolul nu s-a intimidat în faţa pompei strălucitoare 
sau a rangului înalt al ascultătorilor săi; căci el știa cât de neînsemnate 
sunt bogăţia și poziţia lumească. Fala și puterea pământească nu 
puteau nici măcar pentru o clipă să-i micşoreze curajul sau să-i 
răpească stăpânirea de sine. 

„Mă socotesc fericit, împărate Agripa”, a declarat el, „că mă 
apăr astăzi înaintea ta, pentru toate lucrurile de care sunt pârât de 
iudei; căci tu cunoşti foarte bine toate obiceiurile și neînțelegerile 
lor. De aceea te rog să mă asculţi cu îngăduință”. 


Pavel a relatat istoria convertirii sale, de la încăpăţânata necre- 
dinţă la credinţa în isus din Nazaret ca Mântuitor al lumii. El a 
descris vedenia cerească ce, la început, îl umpluse de o groază de 
negrăit, dar care, mai târziu, s-a dovedit a fi un izvor de cea mai 
mare mângâiere — o descoperire a slavei dumnezeiești, în mijlocul 
căreia stătea pe tron Acela pe care el ÎI dispreţuise și-L urâse şi ai 
cărui urmași el căutase chiar să-i nimicească. Din ceasul acela, 
Pavel fusese un om nou, un sincer și zelos credincios în lisus, 
ajuns aici prin harul transformator. 

În mod clar și cu putere, Pavel a schiţat înaintea lui Agripa 
evenimentele principale în legătură cu viaţa lui Hristos pe pământ. 
El a mărturisit că Mesia Cel profetizat a venit deja în persoana lui 
lisus din Nazaret. El a arătat cum Scripturile Vechiului Testa- 
ment declaraseră că Mesia trebuia să vină ca un om între oameni; 
și cum în viaţa lui lisus se împliniseră toate amănuntele arătate de 
Moise și profeţi. Pentru a mântui o lume pierdută, divinul Fiu al 
lui Dumnezeu a suferit crucea, dispreţuind rușinea, și S-a înălţat 
la cer biruitor asupra morţii și mormântului. 

De ce pare de necrezut, întreba Pavel, ca Hristos să fi fost 
înviat din morţi? Cândva, crezuse și el așa; dar cum ar putea să nu 
creadă ceea ce el însuși văzuse și auzise? La poarta Damascului, 
el însuși L-a privit pe Hristos cel răstignit și înviat, Același care 
umblase pe străzile Ierusalimului, care a murit la Golgota, a rupt 
legăturile morţii și S-a înălţat la cer. La fel ca Iacov, loan, Chifa și 
alți ucenici, și el L-a văzut și a vorbit cu El. Glasul îi poruncise să 
vestească Evanghelia unui Mântuitor înviat, și cum ar fi putut el 
să nu asculte? În Damasc, în Ierusalim, prin toată Iudea ȘI în regi- 
unile îndepărtate, el dăduse mărturie despre lisus cel răstignit, 
arătând tuturor claselor de oameni „să se pocăiască și să se întoarcă 
la Dumnezeu, și să facă fapte vrednice de pocăinţa lor”. 

„lată”, a declarat apostolul, „de ce au pus iudeii mâna pe mine în 
Templu și au căutat să mă omoare. Dar, mulțumită ajutorului lui 
Dumnezeu, am rămas în viaţă până în ziua aceasta; și am mărturisit 
înaintea celor mici și celor mari, fără să mă depărtez cu nimic de la 
ce au spus proorocii și Moise că are să se întâmple; și anume că 

Hristosul trebuie să pătimească și că, după ce va fi cel dintâi din 
învierea morților, va vesti lumină norodului și neamurilor.” 

Toţi cei adunaţi au ascultat ca fermecaţi istorisirea lui Pavel 
despre experienţele lui minunate. Apostolul se ocupa de subiectele 
lui preferate. Nimeni dintre cei care îl ascultau nu se putea îndoi 
de sinceritatea sa. Dar, în plină desfășurare a vorbirii sale convingă- 
toare, a fost întrerupt de Festus, care a strigat: „Pavele, ești nebun! 
Învățătura ta cea multă te face să dai în nebunie”. 

Apostolul a răspuns: „Nu sunt nebun, preaalesule Festus; dimpo- 
trivă, rostesc cuvinte adevărate și chibzuite. Împăratul știe aceste 
lucruri și deoarece îi vorbesc cu îndrăzneală; căci sunt încredinţat 
că nu-i este nimic necunoscut din ele, fiindcă nu s-au petrecut 
într-un colț!” Apoi, întorcându-se către Agripa, i s-a adresat di- 
rect: „Crezi tu în prooroci, împărate Agripa?... Ştiu că crezi”. 

Adânc mișcat, pentru un moment, Agripa a pierdut din vedere 
pe cei din jurul său și demnitatea poziţiei sale. Conștient numai de 
adevărurile pe care le auzise, văzând numai pe umilul întemnițat 
stând înaintea lui ca trimis împuternicit al lui Dumnezeu, el a 
răspuns involuntar: „Curând mai vrei tu să mă îndupleci să mă fac 
creştin!” 

Cu multă seriozitate, apostolul a răspuns: „Să dea Dumnezeu 
ca nu numai tu, ci toţi cei ce mă ascultă astăzi, să fiți așa cum sunt 
eu”, adăugând, în timp ce-și ridica mâinile ferecate în lanţuri, „afară 
de lanţurile acestea”. 

Festus, Agripa și Berenice pe bună dreptate ar fi putut purta 
lanțurile care îl legau pe apostol. Toţi erau vinovaţi de crime grave. 
Acestor vinovaţi li se oferise în ziua aceea mântuirea prin Numele 
lui Hristos. Unul, cel puţin, fusese aproape convins să primească 
harul și iertarea oferită. Însă Agripa respinsese îndurarea oferită, 
nevoind să primească crucea unui Răscumpărător răstignit. 

Curiozitatea împăratului fusese satisfăcută și, ridicându-se de 
pe scaun, a dat să se înţeleagă că întrevederea luase sfârșit. Pe 
când cei ce luaseră parte se împrăștiau, ei vorbeau între ei zicând: 
„Omul acesta n-a făcut nimic vrednic de moarte sau de în- 
chisoare”. 


Deși era iudeu, Agripa nu împărtășea zelul bigot și prejudecata 
oarbă a fariseilor. El i-a zis lui Festus: „Omului acestuia i s-ar fi 
putut da drumul, dacă n-ar fi cerut să fie judecat de cezar”. Însă 
cazul fusese deferit acestui cel mai înalt tribunal și acum el nu mai 
era sub jurisdicţia nici a lui Festus, nici a lui Agripa. 

CAPITOLUL 42 


CĂLĂTORIA ŞI NAUFRAGIUL 


În cele din urmă, Pavel se afla în drum spre Roma. „După ce 
s-a hotărât să plecăm cu corabia în Italia”, scrie Luca, „pe Pavel și 
pe alţi câţiva întemnițați i-au dat pe mâna unui sutaș al cetei de 
ostași Augusta, numit Iuliu. Ne-am suit într-o corabie de la Adramit, 
care avea să meargă pe coasta Asiei, și am pornit. Aveam cu noi 
pe Aristarh Macedoneanul din Tesalonic.” 

În primul secol al erei creștine, călătoria pe mare era însoţită 
de greutăţi și primejdii deosebite. Marinarii navigau în mare parte 
conducându-se după poziţia soarelui și a stelelor; când acestea nu 
apăreau și erau semne de furtună, proprietarii corăbiilor se temeau 
să se avânte în largul mării. Într-o anumită perioadă a anului, era 
aproape cu neputinţă să se navigheze în siguranță. 

Apostolul Pavel era acum chemat să îndure experiențele pline 
de încercări care aveau să fie partea lui ca întemnițat în lanţuri în 
timpul acestei lungi și obositoare călătorii spre Italia. Un lucru a 
ușurat foarte mult povara soartei sale — i s-a îngăduit să fie însoțit 
de Luca și Aristarh. Mai târziu, în epistola sa către Coloseni, el se 
referea la acesta din urmă numindu-L „tovarășul meu de temniţă” 
(Col. 4,10); Aristarh a ales să se împărtășească de întemnițarea 
lui Pavel, pentru ca astfel să-i poată fi de ajutor în suferinţele lui. 

Călătoria a început foarte bine. În ziua următoare, ei au aruncat 
ancora în portul Sidon. Aici, sutașul Iuliu, „care se purta omenos 
cu Pavel”, fiind informat că în locul acela erau creștini, „i-a dat 
voie să meargă pe la prietenii săi, și să fie îngrijit de ei”. Această 
îngăduinţă a fost foarte mult apreciată de apostol, a cărui sănătate 
lăsa de dorit. 

Părăsind Sidonul, corabia a întâmpinat vânturi potrivnice; și 
fiind abătută din drumul ei, înaintarea se făcea încet. La Mira, în 

provincia Licia, sutașul a găsit o mare corabie alexandrină, ce avea 
ca destinaţie coasta Italiei, și și-a mutat de îndată întemniţaţii pe 
ea. Însă vânturile erau încă potrivnice şi corabia înainta greu. Luca 
scria: „Timp de mai multe zile, am mers încet cu corabia, și nu 
fără greutate am atins înălțimea Cnid, unde nu ne-a lăsat vântul să 
ne oprim. Am trecut pe la capătul Cretei, alături de Salmona. De-abia 
am mers cu corabia la marginea insulei, și am ajuns într-un loc 
numit Limanuri bune”. 

În portul Limanuri bune ei au fost siliți să rămână mai multă 
vreme, așteptând vânturi prielnice. Iarna se apropia cu grăbire, 
„călătoria pe mare se făcea primejdioasă”; și cei care aveau condu- 
cerea corăbiei au trebuit să renunțe la nădejdea de a ajunge la 
destinaţie mai înainte ca sezonul de călătorit pe mare să se fi închis 
pentru anul acela. Singura problemă asupra căreia trebuiau să hotă- 
rască acum era aceea dacă să rămână la Limanuri bune sau să 
încerce a atinge un port mai prielnic în care să ierneze. 

Problema aceasta a fost discutată cu multă seriozitate și, în 
cele din urmă, a fost adusă de sutaş înaintea lui Pavel, care câștigase 
respectul atât al marinarilor, cât și al ostașilor. Fără nici o ezitare, 
apostolul i-a sfătuit să rămână acolo unde erau. „Oamenilor”, le-a 
zis el, „călătoria văd că nu se va face fără primejdie și fără multă 
pagubă, nu numai pentru încărcătură și pentru corabie, dar chiar 
și pentru vieţile noastre”. Însă „cârmaciul și stăpânul corăbiei” și 
majoritatea dintre călători și echipaj n-au vrut să primească sfatul. 
Fiindcă portul în care ancorase „nu era bun de iernat, cei mai 
mulți au fost de părere să plece cu corabia de acolo, ca să încerce 
să ajungă la Fenix, liman din Creta, așezat spre miazăzi-apus și 
spre miazănoapte-apus, ca să ierneze acolo”. 

Sutașul a hotărât să urmeze părerea majorităţii. Prin urmare, 
când „începuse să sufle un vânt ușor de la miazăzi”, au pornit cu 
corabia din Limanuri bune, în nădejdea că în curând aveau să 
ajungă în portul dorit. „Dar, nu după multă vreme, s-a dezlănţuit... 
un vânt furtunos; corabia a fost luată de el, fără să poată lupta 
împotriva vântului.” 

Zvârlită de furtună, corabia a trecut pe lângă mica insulă Clauda; 
la adăpostul ei, marinarii s-au pregătit pentru ceva mai rău. Barca 

de salvare, singurul mijloc de scăpare în caz că s-ar scufunda 
corabia, era pe apă, legată de un odgon și în primejdie de a fi 
sfărâmată în orice clipă. Prima lor lucrare a fost să ridice barca la 
bord. S-au luat apoi toate măsurile pentru a întări corabia și a o 
pregăti să înfrunte furtuna. Scurta ocrotire oferită de mica insulă 
nu le-a folosit prea mult, căci au ajuns din nou pradă furiei furtunii. 
Toată noaptea a urlat furtuna și, cu toate măsurile ce fuseseră 
luate, corabia a început să ia apă printr-o spărtură. „A doua zi au 
început să arunce în mare încărcătură din corabie.” Noaptea a 
venit din nou, însă vântul n-a încetat. Corabia bătută de vânt, cu 
catargul rupt și cu pânzele sfâșiate, era azvârlită încoace și încolo 
de furia vântului. În fiecare minut, se părea că scândurile corăbiei 
ce trosneau aveau să cedeze din cauza clătinării și smuciturilor la 
care erau supuse din pricina furtunii. Spărtura creștea repede și 
atât călătorii, cât și echipajul lucrau continuu la pompe. Nu era 
nici o clipă de odihnă pentru nimeni de pe bord. „A treia zi”, scrie 
Luca, „noi, cu mâinile noastre, am lepădat uneltele corăbiei. 
Soarele și stelele nu s-au văzut mai multe zile și furtuna era atât 
de puternică, încât la urmă pierdusem orice nădejde de scăpare.” 
Timp de paisprezece zile, ei au fost împinși de valuri sub un 
cer fără soare și fără stele. Apostolul, el însuși suferind din punct 
de vedere fizic, avea cuvinte de nădejde pentru cea mai întunecoasă 
oră și o mână de ajutor în orice situaţie. Prin credință, el a prins 
cu tărie braţul Puterii Infinite și inima lui s-a încrezut în Dumnezeu. 
Cât despre sine, nu avea nici o teamă; el știa că Dumnezeu avea 
să-l cruţe pentru a da mărturie la Roma despre adevărul lui Hristos. 
Însă inima lui suspina plină de milă pentru sufletele sărmane din 
jurul lui, păcătoase, decăzute și nepregătite să moară. În timp ce 
se ruga cu multă căldură lui Dumnezeu, ca vieţile lor să le fie 
cruţate, i s-a descoperit că rugăciunea i-a fost ascultată. 
Folosind un moment de potolire a furtunii, Pavel s-a suit pe 
covertă și, ridicându-și glasul, a zis: „Oamenilor, trebuia să mă fi 
ascultat și să nu fi pornit cu corabia din Creta, ca să fi scăpat de 
această primejdie și de această pagubă. Acum vă sfătuiesc să fiți 
cu voie bună; pentru că nici unul din voi nu va pieri; și nu va fi altă 
pierdere decât a corăbiei. Un înger al Dumnezeului, al căruia sunt 


eu, și căruia Îi slujesc, mi s-a arătat azi-noapte, și mi-a zis: "Nu te 
teme, Pavele; tu trebuie să stai înaintea cezarului; și iată că Dum- 
nezeu ţi-a dăruit pe toți cei ce merg cu corabia împreună cu tine’. 
De aceea, oamenilor, liniștiţi-vă, căci am încredere în Dumnezeu 
că se va întâmpla așa cum mi s-a spus. Dar trebuie să dăm peste 
un ostrovy.” 

La auzul acestor cuvinte, speranţa a reînviat. Atât călătorii, cât 
și echipajul s-au trezit din apatie. Mai era încă mult de făcut și 
orice lucrare ce le stătea în putere să o facă trebuia împlinită, pentru 
a evita distrugerea. 

În a paisprezecea noapte de zbucium pe valurile negre şi 
învolburate, „pe la miezul nopții”, marinarii, auzind trosnituri de 
scânduri rupte, „au bănuit că se apropie de pământ. Au măsurat 
adâncimea apei și au găsit douăzeci de stânjeni; au mers puţin mai 
departe, au măsurat-o din nou, și au găsit cincisprezece stânjeni. 
De teamă să nu se lovească de stânci”, scrie Luca, „au aruncat 
patru ancore înspre cârma corăbiei, și doreau să se facă ziuă”. 

La revărsatul zorilor, au întrezărit slab conturul unei coaste 
învăluite de furtună, însă nu putea fi văzut nici un semn terestru 
cunoscut. Atât de întunecos părea viitorul, încât marinarii păgâni, 
pierzând orice curaj, „căutau să fugă din corabie” și, prefăcân- 
du-se că fac pregătiri să arunce „ancorele înspre partea dinainte a 
corăbiei”, ei își coborâseră deja barca de salvare, când Pavel, în- 
țelegând planul lor josnic, le-a spus sutașului și ostașilor: „Dacă 
oamenii aceștia nu vor rămâne în corabie, nu puteţi fi scăpați”. 
De îndată „ostașii au tăiat funiile bărcii și au lăsat-o să cadă jos”, 
în apă. 

Momentul cel mai critic le stătea încă înainte. Din nou apostolul 
le-a adresat cuvinte de încurajare și i-a îndemnat pe toţi, atât pe 
marinari, cât și pe călători, să ia și să mănânce, zicând: „Astăzi 
sunt paisprezece zile de când staţi mereu de veghe, și n-aţi luat 
nimic de mâncare în gură. De aceea vă rog să mâncaţi, căci lucrul 
acesta este pentru scăparea voastră; și nu vi se va pierde nici un fir 
de păr din cap”. 

„După ce a spus aceste vorbe, a luat pâine, a mulțumit lui Dum- 
nezeu înaintea tuturor, a frânt-o și a început să mănânce.” Atunci, 

obosita și descurajata grupă de două sute șaptezeci și cinci de 
suflete, care, dacă nu ar fi fost Pavel, ar fi ajuns la disperare, s-a 
alăturat apostolului, începând să mănânce. „După ce s-au săturat, 
au ușurat corabia, aruncând grâul în mare.” 

De acum, lumina zilei se arătase deplin, dar ei nu puteau vedea 
nimic după care să-și dea seama unde se află. Totuși „au văzut de 
departe un golf, care avea maluri nisipoase, și au hotărât să împingă 
corabia într-acolo, dacă va fi cu putinţă. Au tăiat ancorele, ca să 
le sloboadă în mare, și au slăbit în același timp funiile cârmelor; 
apoi au ridicat ventrila cea mică după suflarea vântului și s-au 
îndreptat spre mal. Dar au dat peste o limbă de pământ, unde s-a 
înfipt corabia; și partea dinainte a corăbiei s-a împlântat și stătea 
neclintită, pe când partea dinapoi a început să se rupă de izbitura 
valurilor”. 

Pavel și ceilalți întemnițați erau acum ameninţaţi de o soartă 
mult mai de temut decât naufragiul. Ostașii și-au dat seama că, în 
timp ce vor căuta să ajungă la țărm, le va fi cu neputinţă să-i 
păzească pe întemniţaţii care le fuseseră dați în grijă. Fiecare 
persoană avea să fie lăsată să facă tot ce putea spre a se salva. 
Totuși, dacă vreunul dintre întemnițați ar fi lipsit, viaţa celor care 
erau răspunzători de ei ar fi fost primejduită. De aceea, ostașii au 
fost de părere să-i omoare pe toți întemnițaţii. Legea romană aproba 
acest procedeu crud și planul ar fi fost executat de îndată, dacă nu 
ar fi fost vorba de cineva față de care toţi erau la fel de mult 
îndatoraţi. Sutașul Iuliu știa că Pavel fusese instrumentul prin care 
viaţa tuturor celor de la bord fusese salvată și, mai mult, convins 
fiind că Domnul era cu el, se temea să-i facă vreun rău. De aceea, 
„a poruncit ca cei ce pot înota să se arunce de pe corabie în apă, și 
să iasă cei dintâi la pământ, iar ceilalţi să se așeze unii pe scânduri, 
iar alţii pe frânturi de corabie și așa s-a făcut că au ajuns toţi teferi 
la uscat”. Când s-a făcut apelul, nu a lipsit nici unul. 

Echipajul naufragiat a fost primit cu bunăvoință de locuitorii 
barbari de pe Malta. „Ne-au primit pe toți la un foc mare”, scrie 
Luca, „pe care-l aprinseseră din pricină că ploua și se lăsase un 
frig mare.” Pavel se găsea printre aceia care ajutau ca ceilalți să se 
simtă bine. Strângând „o grămadă de mărăcini” și punându-i pe 


foc, „o năpârcă a ieșit afară din pricina căldurii și s-a lipit de mâna 
lui”. Cei care stăteau lângă el au fost cuprinși de groază; și datorită 
lanţului pe care-l purta și-au dat seama că Pavel era un întemnițat 
și au spus între ei: „Cu adevărat că omul acesta este un ucigaș, 
căci 'Dreptatea” nu vrea să-l lase să trăiască, măcar că a fost scăpat 
din mare”. Dar Pavel a scuturat năpârca în foc și nu a simţit nici 
un rău. Cunoscând natura sa veninoasă, oamenii se așteptau în 
fiecare clipă să-l vadă căzând într-o teribilă agonie. „Dar, după ce 
au așteptat mult și au văzut că nu i se întâmplă nimic, și-au schimbat 
părerea și ziceau că este un zeu.” 

În timpul celor trei luni cât grupa de pe corabie a rămas la 
Malta, Pavel și conlucrătorii săi au folosit multe ocazii de a predica 
Evanghelia. Domnul a lucrat prin ei într-un mod deosebit de 
minunat. Datorită lui Pavel, întreaga grupă de naufragiaţi a fost 
tratată cu multă bunăvoință; au fost împlinite toate lipsurile lor și, 
la părăsirea Maltei, au fost aprovizionaţi din belșug cu tot ce le 
trebuia pentru călătorie. Întâmplările principale din timpul șederii 
lor sunt redate pe scurt de Luca în felul următor: 

„În împrejurimi erau moșiile mai-marelui ostrovului, numit 
Publius. El ne-a primit și ne-a ospătat cu cea mai mare bunăvoință 
trei zile. Tatăl lui Publius zăcea atunci în pat, bolnav de friguri și 
de urdinare. Pavel s-a dus la el, s-a rugat, a pus mâinile peste el și 
l-a vindecat. Atunci au venit și ceilalți bolnavi din ostrovul acela și 
au fost vindecaţi. Ni s-a dat mare cinste, la plecarea noastră cu 
corabia ne-au dat tot ce ne trebuia.” 

CAPITOLUL 43 


ÎN ROMA 


O dată cu deschiderea navigaţiei, sutașul și întemniţaţii lui au 
pornit mai departe spre Roma. O corabie alexandrină, cu numele 
„Castor şi Polux”, iernase în Malta, în drum spre apus, și pe aceasta 
s-au îmbarcat călătorii. Deși a fost oarecum întârziată de vânturile 
potrivnice, călătoria s-a terminat totuși cu bine și corabia a aruncat 
ancora în frumosul port Puzole, de pe coasta Italiei. 

În locul acesta erau câţiva creştini, care au stăruit de apostol 
să rămână cu ei șapte zile, privilegiu acordat cu bucurie de către 
sutaș. De când primiseră epistola lui Pavel către cei din Roma, 
creștinii din Italia au așteptat cu dor o vizită din partea apostolului. 
Ei nu s-au așteptat însă să-l vadă venind ca întemnițat, însă 
suferinţele lui n-au făcut decât ca el să le fie și mai drag. Distanţa 
de la Puzole la Roma fiind doar de o sută șaptezeci de kilometri și 
portul fiind în continuă legătură cu metropola, creștinii din Roma 
au fost informaţi de venirea lui Pavel și unii dintre ei au pornit 
să-i iasă în întâmpinare și să-i ureze bun-venit. 

În a opta zi de la debarcare, sutașul și întemnițaţii lui au pornit 
spre Roma. Plin de bunăvoință, Iuliu i-a acordat apostolului orice 
favoare ce stătea în puterea lui s-o facă; însă nu putea să-i schimbe 
starea de întemnițat sau să-l elibereze de lanţul ce-l lega de ostașul 
care-l păzea. Pavel pășea cu o inimă grea către mult așteptata vizită 
în metropola lumii. Cât de deosebite erau împrejurările de acelea 
pe care le anticipase el! Oare cum avea el să vestească Evanghelia 
fiind în lanţuri și stigmatizat? Speranţa lui de a câștiga multe suflete 
la adevăr în Roma părea sortită dezamăgirii. 

În cele din urmă, călătorii au ajuns la Forul lui Apiu, la şaizeci 
de kilometri de Roma. Făcându-și loc prin mulțimile care se 
îmbulzeau în acest important loc de comunicaţie, bătrânul cu părul 


Acest capitol este bazat pe textul din Fapte 28,11-31 și pe Epistola către Filimon. 


încărunţit, legat în lanţuri împreună cu criminali cu privirea 
fioroasă, a fost obiectul multor priviri disprețuitoare și subiectul 
multor glume josnice și batjocoritoare. 

Deodată, s-a auzit un strigăt de bucurie și un bărbat s-a desprins 
din mulțime, căzând pe grumazul întemnițatului, îmbrăţișându-l 
plin de bucurie, cu ochii în lacrimi, cum ar fi salutat un fiu pe un 
tată ce lipsise vreme îndelungată. Iarăşi și iarăși scena s-a repetat, 
pe măsură ce, cu ochii strălucind de o iubitoare așteptare, mulți 
descopereau în întemniţatul în lanţuri pe acela care, la Corint, la 
Filipi, la Efes, le adresase cuvintele vieții. 

Cum ucenicii se înghesuiau cu multă dragoste în jurul tatălui 
lor în Evanghelie, întreaga grupă a ajuns să nu se mai poată mișca. 
Ostașii au devenit nerăbdători din pricina întârzierii, însă nu au 
avut inima aceea ca să întrerupă această fericită întâlnire; căci și 
ei învăţaseră, de asemenea, să-l respecte și să-l stimeze pe întemni- 
tatul lor. Pe această faţă obosită și chinuită de dureri, ucenicii au 
văzut oglindindu-se chipul lui Hristos. Ei l-au asigurat pe Pavel că 
nu l-au uitat și nici n-au încetat să-l iubească și că îi sunt îndatoraţi 
pentru fericita nădejde care le-a însufleţit viaţa și le-a adus împăcarea 
cu Dumnezeu. În zelul iubirii lor, ei l-ar fi purtat pe umeri tot dru- 
mul până în cetate, dacă li s-ar fi îngăduit să aibă acest privilegiu. 

Puţini își dau seama de însemnătatea acestor cuvinte ale lui 
Luca, și anume că, atunci când i-a văzut pe fraţii săi, Pavel „a mul- 
tumit lui Dumnezeu și s-a îmbărbătat”. În mijlocul grupei de cre- 
dincioși care plângeau și-și dovedeau iubirea și care nu se rușinau 
de lanţurile lui, apostolul L-a lăudat pe Dumnezeu cu glas tare. 
Norul de întristare care se lăsase asupra spiritului său dispăruse. 
Viaţa lui de creștin fusese o succesiune de încercări, suferințe și 
dezamăgiri, dar în ceasul acesta el se simţea răsplătit din belșug. 
Cu pas sigur și cu inima plină de bucurie, el și-a continuat drumul. 
El nu avea să se plângă de trecut și nici să se teamă de viitor. Ştia 
că-l așteaptă lanţuri și întristări; dar mai știa că-i fusese rânduit 
lui să elibereze suflete de niște lanţuri cu mult mai grozave și el s-a 
bucurat de suferinţele sale pentru cauza lui Hristos. 

La Roma, sutașul Iuliu i-a predat pe deţinuţi căpitanului gărzii 
palatului. Raportul bun pe care el l-a dat despre Pavel și scrisoarea 

din partea lui Festus au făcut ca apostolul să fie privit cu bunăvoință 
de căpitan și, în loc să fie aruncat în închisoare, i s-a îngăduit să 
locuiască într-o casă aparte, închiriată de el. Deși chiar și acolo 
era legat cu lanţuri de un ostaș, el avea libertatea să primească 
prieteni și să lucreze pentru înaintarea Împărăției lui Hristos. 

Multor iudei care, cu ani în urmă, fuseseră alungaţi din Roma, 
li s-a îngăduit să se întoarcă, așa că acum se găseau acolo mulți 
dintre ei. Acestora, mai înainte de toate, s-a hotărât Pavel să le 
prezinte faptele cu privire la el și la lucrarea sa, mai înainte ca 
vrăjmașii lui să fi avut ocazia să-i învenineze împotriva lui. Deci, 
la trei zile după sosirea în Roma, el i-a chemat pe fruntașii lor și, 
în mod simplu și direct, le-a arătat de ce venise el la Roma ca 
întemnițat. 

„Fraţilor”, a zis el, „fără să fi făcut ceva împotriva norodului 
sau obiceiurilor părinților noștri, am fost băgat la închisoare în 
Ierusalim, și de acolo am fost dat în mâinile romanilor. După ce 
m-au supus la cercetare, ei aveau de gând să-mi dea drumul, pentru 
că nu era în mine nici o vină vrednică de moarte. Dar iudeii s-au 
împotrivit și am fost silit să cer să fiu judecat de cezar, fără să am 
de altfel nici un gând să pârăsc neamul meu. De aceea, v-am 
chemat să vă văd și să vorbesc cu voi; căci din pricina nădejdii lui 
Israel port eu acest lanţ.” 

El nu a spus nimic despre suferințele pe care le îndurase din 
partea iudeilor şi nici despre repetatele uneltiri de a-l ucide. 
Cuvintele lui erau marcate de prudenţă și bunătate. El nu a căutat 
să câștige de partea sa atenţia și simpatia acestora, ci să apere 
adevărul și să susțină onoarea Evangheliei. 

Drept răspuns, ascultătorii lui au declarat că ei nu primiseră 
nici O învinuire împotriva lui, prin scrisori publice sau particulare, 
și că nici unul dintre iudeii care veniseră la Roma nu-l învinuise 
de vreo nelegiuire. De asemenea, ei și-au exprimat o puternică 
dorinţă, aceea de a afla motivele credinţei în Hristos. Ei au spus: 
„Stim că partida aceasta pretutindeni stârnește împotrivire”. 

Fiindcă ei înșiși doreau lucrul acesta, Pavel le-a cerut să 
stabilească o zi când el să le prezinte adevărurile Evangheliei. La 
timpul hotărât, au venit mulți. „Pavel le-a vestit Împărăţia lui 


Dumnezeu, le-a adus dovezi și a căutat să-i încredinţeze, prin legea 
lui Moise și prin prooroci, despre lucrurile privitoare la lisus. 
Vorbirea ţinea de dimineaţă până seara.” El și-a istorisit propria 
experienţă și a prezentat argumente din Scripturile Vechiului Tes- 
tament cu simplitate, sinceritate și putere. 

Apostolul a arătat că religia nu constă din ritualuri și ceremonii, 
crezuri și teorii. Dacă ar fi așa, atunci omul firesc ar putea să o 
priceapă prin cercetare, așa cum înţelege lucrurile pământești. Pavel 
a învăţat însă că religia este o forţă practică și mântuitoare, un 
principiu venind în totul de la Dumnezeu, o personală experiență 
a puterii reînnoitoare a lui Dumnezeu asupra sufletului. 

El a arătat cum Moise îndreptase atenţia lui Israel asupra lui 
Hristos, ca fiind Profetul de care aveau să asculte; cum toți profeţii 
au mărturisit despre El, ca fiind marele remediu hotărât de 
Dumnezeu pentru păcat, Cel nevinovat care avea să poarte păcatele 
celui vinovat. El nu le-a găsit vină în păzirea de către ei a formelor 
și ceremoniilor, ci le-a arătat că, în timp ce ţineau serviciul ritual 
cu mare exactitate, ei ÎI respingeau pe Acela care era antitipul în- 
tregului sistem. 

Pavel a declarat că, în starea lui neconvertită, el nu ÎI cunoscuse 
pe Hristos printr-o legătură personală, ci numai din ideea pe care 
el împreună cu alţii și-au făcut-o cu privire la caracterul și lucrarea 
lui Mesia ce avea să vină. EI ÎI lepădase pe Iisus din Nazaret ca 
fiind un înșelător, deoarece nu se potrivea cu ideea pe ca o avea 
despre El. Dar acum, vederile lui Pavel despre Hristos și lucrarea 
Lui erau mult mai spirituale și mai înalte, pentru că el fusese 
convertit. Apostolul i-a asigurat că el nu li-L prezintă pe Hristos 
după trup. Irod ÎL văzuse pe Hristos cât Acesta fusese în trupul 
naturii umane; Anania Îl văzuse; Pilat, preoţii şi mai-marii 
norodului Îl văzuseră; ostașii romani ÎL văzuseră. Dar ei nu L-au 
văzut ca Răscumpărătorul proslăvit. Pentru a-L înțelege pe Hristos 
prin credință, pentru a avea o cunoștință spirituală despre El, era 
mult mai de dorit să-L cunoşti personal așa cum a fost pe pământ. 
Comuniunea cu Hristos de care se bucura acum Pavel era mult 
mai apropiată, mult mai dăinuitoare decât o simplă tovărăşie pă- 
mântească și omenească. 

Când Pavel vorbea despre ceea ce știa și mărturisea despre ceea 
ce văzuse cu privire la lisus din Nazaret, ca Nădejdea lui Israel, 
cei care căutau adevărul cu sinceritate se convingeau. Însă asupra 
unor minţi, cuvintele sale au făcut o impresie care nu avea să se 
șteargă niciodată. Alţii însă au refuzat cu încăpățânare să primească 
mărturia clară a Scripturilor, chiar când ea le era prezentată de 
unul care avea iluminarea deosebită a Duhului Sfânt. Ei nu puteau 
să-i combată argumentele, dar au refuzat să accepte concluziile 
lui. 

Au trecut multe luni de la sosirea lui Pavel la Roma până ce 
iudeii din Ierusalim au apărut personal să-și prezinte învinuirile 
împotriva întemnițatului. În repetate rânduri, planurile lor fuseseră 
zădărnicite, iar acum, că Pavel avea să fie judecat înaintea celui 
mai înalt tribunal al Imperiului Roman, ei nu doreau să riște o 
altă înfrângere. Lisias, Felix, Festus și Agripa declaraseră cu toţii 
că sunt convinși de nevinovăția lui. Vrăjmașii lui Pavel puteau spera 
să aibă câștig de cauză, căutând ca prin intrigă să-l influenţeze pe 
împărat în favoarea lor. Zăbovirea avea menirea să ajute scopului 
lor și, în același timp, le-ar fi dat răgaz să desăvârșească și să-și 
execute planurile; de aceea, ei au așteptat să treacă o vreme mai 
înainte de a-și aduce personal învinuirile împotriva apostolului. 

În providenţa lui Dumnezeu, această întârziere a avut ca rezultat 
înaintarea Evangheliei. Prin bunăvoința acelora care-l aveau în 
grijă pe Pavel, i se îngăduise să locuiască într-o casă spațioasă, 
unde putea să se întâlnească liber cu prietenii lui și unde, de aseme- 
nea, putea prezenta zilnic adevărul acelora care veneau să audă. 
Astfel, timp de doi ani, el a continuat lucrarea, „propovăduind 
Împărăţia lui Dumnezeu și învăța pe oameni cu toată îndrăzneala 
și fără nici o piedică, cele privitoare la Domnul lisus Hristos”. 

În acest timp, bisericile pe care el le întemeiase în multe ţări nu 
fuseseră uitate. Dându-și seama de primejdiile care îi amenințau 
pe conveirtiţii la noua credință, apostolul a căutat ca, pe cât îi era 
cu putinţă, să le împlinească nevoile prin scrisori de avertizare și 
sfaturi practice. Astfel, din Roma, el a trimis slujitori consacrați 
să lucreze nu numai pentru aceste biserici, ci și în câmpuri pe care 
el nu le vizitase. Acești lucrători, ca păstori înţelepţi, au întărit 


lucrarea așa de bine începută de Pavel; și apostolul, fiind mereu 
informat, prin continua legătură cu ei, despre mersul lucrurilor și 
despre primejdiile ce amenințau bisericile, putea să aibă o înțeleaptă 
supraveghere peste tot. 

Astfel, deși în mod vădit era împiedicat de la lucrarea activă, 
Pavel exercita o influenţă mai întinsă și mai dăinuitoare decât dacă 
ar fi fost liber să călătorească prin biserici ca în anii de mai înainte. 
Ca întemnițat al Domnului, el a avut o influență mai trainică asupra 
iubirii fraţilor lui; și cuvintele sale, scrise de unul care se găsea în 
lanţuri pentru Hristos, impuneau o mai mare atenţie și un mai 
mare respect decât au avut atunci când el se găsea personal printre 
ei. Numai după ce Pavel a fost luat dintre ei, numai atunci 
necredincioșii și-au dat seama cât de grele au fost poverile pe care 
el le purtase pentru ei. Până atunci, ei se dăduseră în mare măsură 
înapoi de la purtarea de răspunderi și sarcini, scuzându-se că le 
lipsesc înţelepciunea, tactul și energia lui neînfrântă; acum însă, 
lăsaţi în lipsa lor de experienţă să înveţe lecţiile de care se feriseră, 
ei au prețuit avertizările, sfaturile și îndrumările lui, deși nu 
preţuiseră lucrarea lui personală. Aflând despre curajul și credința 
lui în timpul îndelungatei sale întemniţări, ei au fost treziţi la o 
mare credincioșie și la un mai mare zel pentru lucrarea lui Hristos. 

Printre ajutoarele lui Pavel la Roma, erau mulți dintre primii 
lui tovarăși și conlucrători. Luca, „doctorul preaiubit”, care îl înso- 
tise în călătoria sa la Ierusalim, în timpul celor doi ani de întem- 
niţare la Cezarea și în tot timpul primejdioasei călătorii spre Roma, 
era și acum cu el. Timotei slujea, de asemenea, spre mângâierea și 
ajutarea lui. Tihic, „fratele preaiubit și slujitorul credincios, tova- 
rășul meu de slujbă în Domnul”, a stat în chip nobil alături de apos- 
tol. Dima și Marcu erau, de asemenea, cu el. Aristarh și Epatra 
erau tovarășii lui de temniţă (Col. 4,7-14). 

De la primii ani ai vieţii sale de credință până acum, experienţa 
creștină a lui Marcu a devenit mai profundă. Studiind mai de 
aproape viaţa și moartea lui Hristos, el dobândise vederi mai clare 
despre lucrarea Mântuitorului, despre truda și luptele ei. Citind 
în rănile din mâinile și picioarele lui Hristos semnele slujirii Sale 
pentru omenire și până unde a trebuit să meargă lepădarea Sa de 

Sine pentru a salva pe cel pierdut și pieritor, Marcu era gata să-L 
urmeze pe Maestru pe calea sacrificiului de sine. Acum, împărtă- 
șind soarta lui Pavel întemniţatul, el a înţeles mai bine decât oricând 
mai înainte că este un câștig nespus de mare a-L câștiga pe Hristos 
şi este o pierdere de nedescris a câștiga lumea, dar a pierde sufletul 
pentru a cărui mântuire a fost vărsat sângele lui Hristos. În fața 
încercărilor și a împotrivirilor grele, Marcu a continuat să rămână 
statornic, un înțelept și iubit ajutor al apostolului. 

Dima, statornic pentru o vreme, a părăsit după un timp lucrarea 
lui Hristos. Referindu-se la aceasta, Pavel a scris: „Dima, din 
dragoste pentru lumea de acum, m-a părăsit” (2 Tim. 4,10). Pentru 
un câștig lumesc, Dima a dat în schimb orice înaltă și nobilă 
considerație. Ce schimb miop! Având numai bogăția sau cinstea 
lumească, Dima era cu adevărat sărac, oricât s-ar fi putut lăuda el 
că i-ar aparține; în timp ce Marcu, alegând să sufere de dragul lui 
Hristos, poseda bogăţiile veșnice, fiind socotit în ceruri ca moște- 
nitor al lui Dumnezeu și un împreună moștenitor cu Fiul Său. 

Printre cei care își predaseră inimile lui Dumnezeu în urma 
lucrării lui Pavel în Roma era și Onisim, un sclav păgân care 
păgubise pe stăpânul său, Filimon, un credincios creștin din Colose, 
și fugise la Roma. În bunătatea inimii sale, Pavel a căutat să ușureze 
sărăcia și nenorocirea sărmanului fugar și apoi s-a străduit să facă 
să strălucească lumina adevărului în mintea lui întunecată. Onisim 
a ascultat cuvintele vieţii, și-a mărturisit păcatele și a fost convertit 
la credinţa lui Hristos. 

Onisim s-a făcut iubit de Pavel prin pioșia și sinceritatea sa și 
nu mai putin prin grija iubitoare față de tot ce avea nevoie apostolul 
și prin râvna lui în înaintarea lucrării Evangheliei. Pavel a văzut în 
el trăsături de caracter care aveau să facă din el un bun ajutor în 
lucrarea misionară și l-a sfătuit să se întoarcă fără întârziere la 
Filimon, să-i ceară iertare și să facă planuri pentru viitor. Apostolul 
a făgăduit că va răspunde el pentru suma de bani de care fusese 
păgubit Filimon. Fiind aproape să-l trimită pe Tihic cu scrisori 
către diferitele biserici din Asia Mică, l-a trimis și pe Onisim cu 
el. Era o încercare foarte grea pentru acest serv, ca să se dea singur 


în mâna stăpânului pe care-l păgubise, însă el fusese convertit pe 
deplin și nu s-a dat în lături de la datoria sa. 

Pavel i-a încredinţat lui Onisim o scrisoare către Filimon, în 
care, cu tactul și bunătatea lui obișnuită, apostolul a intervenit, 
pledând cauza sclavului pocăit, și și-a exprimat dorinţa de a se 
mai folosi de serviciile lui și pe viitor. Scrisoarea a început cu o 
salutare plină de iubire adresată lui Filimon ca prieten și împreună 
lucrător. 

„Har și pace de la Dumnezeu, Tatăl nostru, și de la Domnul 
nostru lisus Hristos! Mulţumesc totdeauna Dumnezeului meu, 
ori de câte ori îmi aduc aminte de tine în rugăciunile mele, pentru 
că am auzit despre credinţa pe care o ai în Domnul Iisus și 
dragostea față de toţi sfinţii. ÎI rog ca această părtăşie a ta la credință 
să se arate prin fapte, care să dea la iveală tot binele ce se face 
între noi în Hristos.” Apostolul i-a reamintit lui Filimon că fiecare 
gând bun și fiecare trăsătură de caracter pe care o avea se datora 
harului lui Hristos; numai aceasta îl făcea să se deosebească de cel 
stricat și păcătos. Același har poate face dintr-un criminal decăzut 
un copil al lui Dumnezeu și un lucrător folositor al Evangheliei. 

Pavel ar fi putut insista față de Filimon asupra datoriei lui de 
creștin; însă el a ales mai bine limbajul rugăminţii: „Așa cum sunt, 
bătrânul Pavel; iar acum întemnițat pentru Hristos lisus. Te rog 
pentru copilul meu, pe care l-am născut în lanţurile mele: pentru 
Onisim, care altădată ţi-a fost nefolositor, dar care acum îţi va fi 
folositor și ţie, și mie”. 

Apostolul îi cerea lui Filimon ca, având în vedere convertirea 
lui Onisim, să-l primească pe sclavul pocăit ca pe propriul copil, 
dovedindu-i o asemenea iubire, încât acesta să aleagă să locuiască 
împreună cu stăpânul lui de mai înainte, „nu ca pe un rob, ci mult 
mai pe sus decât un rob: ca pe un frate preaiubit”. El și-a exprimat 
dorinţa de a-l reţine pe Onisim, deoarece era unul care îl putea 
ajuta în lanţurile sale, după cum ar fi făcut chiar și Filimon, totuși 
el nu-i dorea serviciile decât numai dacă Filimon, din voință 
proprie, l-ar fi eliberat pe sclav. 

Apostolul știa bine asprimea cu care stăpânii se purtau faţă de 
sclavii lor și mai știa că Filimon era foarte mânios din pricina 

purtării servului său. El îi scrisese într-un fel ca să-i trezească cele 
mai adânci și mai calde simţăminte de creștin. Convertirea lui Onisim 
făcuse din el un frate de credință și orice pedeapsă aplicată acestui 
nou convertit avea să fie privită de Pavel ca și cum i s-ar fi aplicat 
lui. 

Pavel a propus, de bunăvoie, să plătească el datoria lui Onisim, 
astfel încât cel vinovat să fie cruțat de rușinea pedepsirii și iarăși 
să se poată bucura de privilegiile pe care le pierduse. „Dacă mă 
socotești dar ca prieten al tău”, îi scrie el lui Filimon, „primește-l 
ca pe mine însumi. Și, dacă ţi-a adus vreo vătămare sau îţi este 
dator cu ceva, pune aceasta în socoteala mea. Eu, Pavel, 'voi plăti” 
— scriu cu mâna mea.” 

Ce ilustrare potrivită a iubirii lui Hristos faţă de păcătosul 
pocăit! Servul care își jefuise stăpânul nu avea nimic cu care să 
despăgubească. Păcătosul care Îl jefuise pe Dumnezeu de ani de 
slujire nu avea cu ce să-și achite datoria. lisus S-a așezat între 
păcătos și Dumnezeu, spunând: Eu voi plăti datoria. Păcătosul să 
fie cruțat. Voi suferi Eu în locul lui. 

După ce s-a oferit să ia asupra sa datoria lui Onisim, Pavel i-a 
amintit lui Filimon cât de mult îi datora el însuşi apostolului. Îi 
datora fiinţa sa, pe sine însuși, deoarece Dumnezeu îl făcuse pe 
Pavel instrumentul convertirii lui. Apoi, printr-un apel plin de 
iubire și căldură, apostolul l-a rugat fierbinte pe Filimon ca, după 
cum prin facerile lui de bine înviorase pe sfinţi, tot la fel el să 
învioreze spiritul apostolului prin împlinirea acestei pricini de 
bucurie. „Bizuit pe ascultarea ta”, adaugă el, „știu că vei face chiar 
mai mult decât îţi zic.” 

Scrisoarea lui Pavel către Filimon arată influența Evangheliei 
asupra legăturilor dintre stăpân și serv. Sclavia era o instituţie 
statornicită în întreg Imperiul Roman și în multe biserici pentru 
care lucrase Pavel se găseau atât stăpâni, cât și sclavi. În orașe, 
unde sclavii deseori întreceau cu mult numărul populaţiei libere, 
legi grozav de aspre erau socotite ca necesare pentru a-i ţine în 
supunere. Câte un roman bogat era, deseori, stăpânul a sute de 
sclavi, de diferite ranguri și cu educaţie și talente diferite. Având 
deplină putere asupra sufletelor și trupurilor acestor neputincioase 


ființe, el putea să le aplice orice suferință pe care o alegea. Dacă 
unul dintre ei, din răzbunare sau voind să se apere, îndrăznea să 
ridice o mână împotriva stăpânului său, întreaga familie a vinovatului 
putea să fie sacrificată în chip nemilos. Cea mai neînsemnată 
greșeală, vină sau nebăgare de seamă era deseori pedepsită fără 
îndurare. 

Unii stăpâni, mai omenoși decât alții, erau mai îngăduitori față 
de servii lor; însă marea majoritate a bogaţilor și nobililor, dedaţi 
fără frâu satisfacerii plăcerilor desfrânate, pasiunilor și mâncării, 
făceau din sclavii lor victimele nenorocite ale capriciului și tiraniei. 
Tendinţa întregului sistem era deznădăjduit de degradantă. 

Nu era lucrarea apostolului aceea de a răsturna în chip neju- 
decat sau dintr-o dată ordinea statornicită a societăţii. Dacă ar fi 
încercat aceasta, ar fi însemnat să împiedice succesul Evangheliei. 
Însă el a învăţat anumite principii care loveau chiar la temelia 
sclaviei și care, dacă ar fi fost puse în practică, în mod sigur ar fi 
subminat întreg, sistemul. „Unde este Duhul Domnului, acolo este 
slobozenia” (2 Cor. 3,17), a declarat el. O dată convertit, sclavul 
devenea un membru al trupului lui Hristos și deci avea să fie iubit 
și tratat ca un frate, un împreună moștenitor cu stăpânul său al 
binecuvântărilor lui Dumnezeu și al privilegiilor Evangheliei. Pe 
de altă parte, servilor le era dat sfatul să-și împlinească datoriile 
„nu numai când sunteţi sub ochii lor, ca și cum aţi vrea să plăceţi 
oamenilor, ci ca niște robi ai lui Hristos, care fac din inimă voia 
lui Dumnezeu” (Ef. 6,6). 

Creștinismul face o legătură de strânsă unire între stăpân și 
sclav, împărat și supus, slujitor al Evangheliei și păcătos decăzut 
care a găsit în Hristos curățirea de păcat. Ei au fost spălaţi în 
același sânge, învioraţi de același Duh și ei sunt făcuţi una cu Iisus 
Hristos. 

CAPITOLUL 44 


CASA CEZARULUI 


Evanghelia a atins totdeauna cea mai mare biruinţă a ei în 
rândurile claselor celor mai umile. „Care ați fost chemaţi: printre 
voi nu sunt mulți înţelepţi în felul lumii, nici mulți puternici, nici 
mulţi de neam ales” (1 Cor.1,26). Nu ar fi fost de așteptat ca 
Pavel, un întemnițat sărman și lipsit de prieteni, să fie în stare a 
câștiga atenţia claselor bogate și de rang mare dintre cetăţenii 
romani. Pentru aceștia, viciul prezenta toate momelile strălucitoare 
și le robea voința. Însă, dintre truditele și lipsitele victime ale 
împilării lor, chiar dintre sărmanii sclavi, mulți au ascultat cu 
bucurie cuvintele lui Pavel și, în credinţa lui Hristos, au găsit o 
nădejde și o pace care i-au înviorat sub povara soartei lor. 

Cu toate că lucrarea apostolului a început cu cei umili și de jos, 
influenţa sa s-a extins până când a ajuns chiar și la palatul împă- 
ratului. 

În vremea aceea, Roma era metropola lumii. Mândrii cezari 
dădeau legi aproape pentru toate neamurile de pe pământ. Împărat 
și curtean erau sau necunoscători ai umilului Nazarinean, sau Îl 
priveau cu ură și derâdere. Totuși, în mai puţin de doi ani, Evan- 
ghelia și-a făcut drum de la casa umilă a întemniţatului până la 
saloanele imperiale. Pavel este ținut în lanţuri ca un făptuitor de 
rele; „dar Cuvântul lui Dumnezeu nu este legat” (2 Tim. 2,9). 

În anii dinainte, apostolul vestise în public credinţa lui Hristos 
cu o putere câștigătoare; și, prin semne și minuni, el dăduse o 
dovadă de netăgăduit despre caracterul ei divin. Cu o fermitate 
plină de nobleţe, el se ridicase înaintea înțelepţilor Greciei și, prin 
cunoștința și înțelepciunea vorbirii sale, zdrobise argumentele 
mândrei filozofii. Cu un curaj îndrăzneţ, el a stat înaintea regilor 
și guvernatorilor și le-a vorbit despre neprihănire, cumpătare și 
judecata ce avea să vină, până acolo încât mândrii cârmuitori s-au 
cutremurat, ca și cum ar fi privit grozăviile zilei lui Dumnezeu. 


Nu tot asemenea ocazii îi erau date acum apostolului, care era 
mărginit la locuinţa sa, putând să vestească adevărul numai la aceia 
care îl căutau acolo. El nu a avut, asemenea lui Moise și lui Aaron, 
o poruncă divină de a merge înaintea destrânatului împărat, să mustre 
cruzimea și împilarea lui în Numele marelui EU SUNT. Totuși, 
chiar în vremea când principalul apărător al adevărului era în mod 
clar izolat, rupt de orice lucrare publică, o mare biruinţă a fost 
câștigată pentru Evanghelie; căci, chiar din casa împăratului, au 
fost adăugaţi bisericii noi membri. 

Nicăieri nu putea să existe o atmosferă mai nepotrivită pentru 
creștinism ca la curtea Romei. Nero părea să fi șters din sufletul 
său și ultima urmă de divinitate, ba chiar de simţământ omenesc, 
pentru a purta asupră-și însemnele lui Satana. Sfetnicii și curtenii 
lui, în genere, aveau același caracter ca al lui — cruzi, decăzuţi și 
stricați. După toate aparențele, era cu neputinţă pătrunderea 
creștinismului în curtea și în palatul lui Nero. 

Totuşi, în cazul acesta, ca în multe altele, s-a adeverit ca fiind 
adevărată susţinerea lui Pavel că armele cu care lupta el erau 
„întărite de Dumnezeu ca să surpe întăriturile” (2 Cor. 10,4). 
Chiar și în casa lui Nero au fost câștigate trofee ale crucii. Dintre 
ticăloșii care înconjurau un împărat ticălos, au fost câștigați conver- 
titi care au devenit fii ai lui Dumnezeu. Aceștia nu erau creștini în 
ascuns, ci pe faţă. Ei nu se rușinau de credinţa lor. 

Prin ce mijloace a intrat creștinismul și s-a realizat o bază temei- 
nică a lui acolo unde părea cu neputinţă să fie primit? În Epistola 
sa către Filipeni, Pavel atribuie succesul său în câștigarea de 
convertiți din casa lui Nero propriei întemnițări. Temându-se ca 
nu cumva să se creadă că întristările sale împiedicaseră înaintarea 
Evangheliei, el îi asigura: „Vreau să știți, fraţilor, că împrejurările 
în care mă găsesc, mai degrabă au lucrat la înaintarea Evangheliei” 
(Filip. 1,12). 

Când au aflat pentru prima dată că Pavel avea să viziteze Roma, 
bisericile creștine nădăjduiau la un triumf măreț al Evangheliei în 
această cetate. Pavel dusese adevărul în multe ţări; el îl vestise în 
cetăţi mari. Oare nu putea acest apărător al credinţei să aibă succes 
în câștigarea de suflete la Hristos chiar și în metropola lumii? Dar 

nădejdile lor au fost sfărâmate la vestea că Pavel plecase la Roma 
ca întemnițat. Ei au sperat plini de încredere să vadă că Evanghelia, 
o dată statornicită în acest mare centru, se va întinde cu repeziciune 
la toate neamurile și va deveni o putere biruitoare pe pământ. Cât 
de mare le era dezamăgirea! Așteptările omenești dăduseră greș, 
însă nu și planurile lui Dumnezeu. 

Nu prin predicile lui Pavel, ci prin lanţurile sale a fost atrasă 
atenţia curţii asupra creștinismului. Ca întemnițat, el a sfărâmat 
din sufletele multora lanţurile care-i ţineau în robia păcatului. Și 
aceasta nu era totul. El declară: „Cei mai mulți din fraţi, îmbărbătați 
de lanţurile mele, au și mai multă îndrăzneală să vestească fără 
teamă Cuvântul lui Dumnezeu” (Filip. 1, 14). 

Răbdarea și voinţa lui Pavel din timpul îndelungatei și nedreptei 
lui întemniţări, curajul și credinţa lui erau o continuă predică. 
Spiritul lui, atât de deosebit de spiritul lumii, dădea mărturie că o 
putere mai mare decât aceea a pământului era prezentă cu el. Prin 
exemplul său, creștinii erau îndemnați la o și mai mare râvnă ca 
apărători ai lucrării, din a cărei activitate publică Pavel fusese scos. 
În felul acesta, lanțurile lui Pavel aveau influență, aşa că, atunci 
când puterea și utilitatea lui păreau înlăturate și când, după toate 
aparențele, el putea face cel mai puţin, atunci el a strâns snopi 
pentru Hristos din câmpuri din care se părea că era cu totul în- 
lăturat. 

Înainte de încheierea acestor doi ani de întemniţare, Pavel a 
fost în stare să spună: „În toată curtea împărătească, și pretutindeni 
aiurea, toți știu că sunt pus în lanţuri din pricina lui lisus Hristos”; 
și printre cei care trimiteau salutări filipenilor, el aminteşte în mod 
deosebit, pe „cei din casa cezarului” (Fil. 1,13; 4,22). 

Atât răbdarea, cât și curajul își au biruinţele lor. Prin smerenie 
în încercări, nu mai putin prin îndrăzneală în acțiune, suflete pot 
fi câștigate la Hristos. Creștinul care dovedește răbdare și voioşie 
în lipsuri și suferinţă, care întâmpină chiar moartea cu pacea și 
liniștea unei credinţe neșovăielnice, poate săvârși pentru Evanghelie 
mult mai mult decât ar fi putut săvârși printr-o viaţă lungă de 
lucrare credincioasă. Deseori, când slujitorul lui Dumnezeu este 
scos din împlinirea activă a datoriei, măsură tainică pe care vederea 


noastră mioapă ar deplânge-o, este hotărâtă de Dumnezeu pentru 
împlinirea unei lucrări ce altfel nu ar fi fost făcută niciodată. 

Urmașul lui Hristos să nu creadă că, atunci când nu mai este în 
stare să lucreze în mod public și activ pentru Dumnezeu și adevărul 
său, nu mai are de făcut nici o lucrare și că nu mai poate dobândi 
nici o răsplată. Adevăraţii martori ai lui Hristos nu sunt niciodată 
daţi la o parte. Atunci când sunt sănătoși și când sunt bolnavi, 
când sunt în viaţă sau când sunt morţi, Dumnezeu îi folosește 
încă. Când, datorită răutăţii lui Satana, urmașii lui Hristos au fost 
prigoniţi, iar lucrarea lor neobosită, împiedicată, când au fost 
aruncaţi în închisoare sau târâţi la eșafod sau la rug, aceasta s-a 
întâmplat pentru ca adevărul să dobândească o biruinţă și mai 
mare. Când acești credincioși au sigilat mărturia vieţii cu sângele 
lor, suflete care până atunci stăteau la îndoială și în nesiguranţă 
au fost convinse despre credinţa lui Hristos și, pline de curaj, au 
luat poziţie pentru El. Din cenușa martirilor a răsărit un îmbelșugat 
seceriș pentru Dumnezeu. 

Râvna și credincioșia lui Pavel și ale conlucrătorilor săi, nu mai 
puţin decât credinţa și ascultarea acestor convertiți la creștinism, 
în împrejurări atât de potrivnice, alcătuiesc o mustrare faţă de 
trândăvia și lipsa de credinţă în lucrarea de slujire a lui Hristos. 
Apostolul și conlucrătorii săi ar fi putut argumenta că ar fi fost un 
lucru zadarnic să cheme la pocăință și la credinţa în Hristos pe 
slujitorii lui Nero, supuși, așa cum erau, celor mai crunte ispite, 
înconjurați de piedici grozav de mari și expuși unei împotriviri 
nemiloase. Chiar dacă ar fi fost convinși în privinţa adevărului, 
cum ar fi putut ei să-i dea ascultare? Dar Pavel nu a judecat în 
felul acesta; în credinţă, el a prezentat acestor suflete Evanghelia; 
și printre aceia care au auzit au fost unii care s-au hotărât să asculte 
de ea cu orice preţ. Neţinând seama de piedici și primejdii, ei erau 
gata să primească lumina și să se încreadă în Dumnezeu, care să-i 
ajute ca lumina lor să lumineze și pe alții. 

Nu numai că au fost convertiți, câștigați la adevăr, chiar din 
casa cezarului, dar, după convertirea lor, ei au rămas în acea casă. 
Ei nu se simțeau liberi să-și părăsească posturile datoriei lor pentru 
că situaţiile din jurul lor nu le mai erau potrivite. Adevărul îi găsise 

acolo și ei au rămas acolo, pentru ca, prin viaţa și caracterul lor 
schimbat, să dea mărturie despre puterea transformatoare a noii 
credințe. 

Este cineva ispitit să facă din împrejurările în care se găsește o 
scuză de a nu mărturisi pe Hristos? Să cugete la situaţia ucenicilor 
din casa cezarului — decăderea morală a împăratului, desfrâul de 
la curte. Cu greu ne putem închipui împrejurări mai nefavorabile 
unei vieţi religioase și care să atragă după sine un sacrificiu sau 
împotriviri mai mari decât acelea în care s-au găsit acești convertiți. 
Cu toate acestea, în mijlocul greutăților și primejdiilor, ei au rămas 
credincioși. Din pricina piedicilor care par de netrecut, creștinul 
poate căuta să se scuze și să nu asculte adevărul așa cum este el în 
lisus; dar el nu poate aduce nici o scuză care să reziste cercetării. 
Dacă ar putea face aceasta, atunci el ar dovedi că Dumnezeu este 
nedrept, pentru că El a stabilit pentru copiii Săi niște condiţii de 
mântuire pe care ei nu le pot împlini. 

Cel care este hotărât în inima sa să-l slujească lui Dumnezeu 
va găsi ocazia de a da mărturie pentru El. Greutățile nu vor avea 
putere să-l împiedice pe acela care este hotărât să caute mai întâi 
Împărăția lui Dumnezeu și neprihănirea Sa. În puterea câștigată 
prin rugăciune și cercetarea Cuvântului, ei vor umbla după vir- 
tute și vor lepăda viciul. Privind la Iisus, Începătorul și Desăvâr- 
şitorul credinţei, care a îndurat împotrivirea păcătoşilor față de 
Sine, credinciosul va întâmpina curajos defaima și derâderea. 
Ajutor și har îndestulător în orice împrejurare sunt făgăduite de 
Acela al cărui cuvânt este adevăr. Braţele Sale veșnice cuprind 
sufletul care se îndreaptă spre El după ajutor. Ne putem încrede 
cu toată siguranţa în grija Sa, spunând: „Ori de câte ori mă tem, 
eu mă încred în Tine” (Ps. 56,3). Dumnezeu Îşi va împlini făgă- 
duinţele faţă de toţi aceia care își pun încrederea în El. 

Prin exemplul Său, Mântuitorul a arătat că urmașii Săi pot fi în 
lume și totuși nu din lume. El nu a venit să Se împărtășească de 
plăcerile ei amăgitoare, să fie stăpânit de obiceiurile ei și să urmeze 
practicile ei, ci să facă voia Tatălui Său, să caute și să mântuiască 
ce era pierdut. Cu această țintă înaintea sa, creștinul poate rămâne 
nemolipsit în orice împrejurare. Oricare ar fi situaţia sau împreju- 


rările, mai înalte sau mai umile, el va manifesta puterea adevăratei 
religii printr-o credincioasă îndeplinire a datoriei. 

Nu scutit de încercare, ci în mijlocul ei se dezvoltă caracterul 
creștin. Dând piept cu refuzul și împotrivirea, urmașul lui Hristos 
ajunge la o mai mare veghere și la o mai serioasă rugăciune către 
Ajutorul cel puternic. Cercările cele aspre, îndurate prin harul lui 
Dumnezeu, dezvoltă răbdare, vigilenţă, putere morală și o profundă 
și dăinuitoare încredere în Dumnezeu. Triumful credinţei este ceea 
ce-l face în stare pe cel care o trăiește să sufere și să fie tare; să se 
supună și astfel să biruie; să fie dat morţii toată ziua și totuși să 
trăiască; să poarte crucea și astfel să câștige cununa slavei. 

CAPITOLUL 45 


SCRISORI DIN ROMA 


De la începutul experienţei sale creștine, apostolului Pavel i 
s-au dat ocazii deosebite de a învăţa voia lui Dumnezeu cu privire 
la urmașii lui Iisus. El „a fost răpit până în al treilea cer”, „în rai, 
și a auzit cuvinte care nu se pot spune și pe care nu-i este îngăduit 
unui om să le rostească”. El însuși recunoaște că a primit „din 
partea Domnului” „multe vedenii și descoperiri”. Înțelegerea din 
partea sa a principiilor adevărului Evangheliei era la fel ca a 
„acestor apostoli așa de minunati” (2 Cor. 12,2.4.1.11). El avea o 
înţelegere clară despre „Lărgimea, lungimea, adâncimea și 
înălțimea” dragostei „lui Hristos, care întrece orice cunoștință” 
(Ef. 3,18.19), 

Pavel nu a putut spune tot ce a văzut în vedenie; căci printre 
ascultătorii săi erau unii care ar fi dat un înţeles greșit cuvintelor 
lui. Dar ceea ce îi fusese descoperit l-a făcut în stare să lucreze ca 
un conducător și un învăţător înţelept și, de asemenea, a dat formă 
soliilor pe care el, în anii de mai târziu, le-a trimis bisericilor. 
Impresia pe care el a primit-o când a fost în viziune l-a urmărit 
totdeauna, făcându-l în stare să dea o reprezentare corectă a 
caracterului creștin. Atât prin grai, cât și prin scris, el a purtat o 
solie care de atunci a adus ajutor și a întărit biserica lui Dumnezeu. 
Credincioșilor de azi, această solie le vorbește în mod clar despre 
primejdiile ce vor ameninţa biserica și despre învățăturile false 
cărora vor avea să le facă faţă. 

Dorinţa apostolului pentru aceia cărora el le adresa epistolele 
sale de sfătuire și îndemnare era aceea ca ei să nu mai fie „copii, 
plutind încoace și încolo, purtaţi de orice vânt de învățătură”, ci 
să ajungă cu toţii „la unirea credinţei și a cunoștinței Fiului lui 
Dumnezeu, la starea de om mare, la înălţimea staturii plinătăţii 


Acest capitol este bazat pe Epistolele către Coloseni și Filipeni. 


lui Hristos”. El îi ruga călduros pe aceia care erau urmași ai lui 
lisus și care trăiau între păgâni „să nu mai trăiţi cum trăiesc păgânii 
în deșertăciunea gândurilor lor, având mintea întunecată, fiind 
străini de viaţa lui Dumnezeu... în urma împietririi inimii lor”, ci 
„Cu băgare de seamă, nu ca niște neînţelepți, ci ca niște înţelepţi, 
răscumpăraţi vremea” (Ef. 4,14.13.17.18; 5,15.16). El i-a încurajat 
pe credincioși să privească înainte spre momentul când Hristos, 
care a iubit „Biserica Sa și S-a dat pe Sine pentru ea”, va înfățișa 
„înaintea Lui această Biserică, slăvită, fără pată, fără zbârcitură 
sau altceva de felul acesta” — o biserică „sfântă și fără prihană” 
(BE-5,25:27); 

Soliile acestea, scrise nu cu o putere de om, ci de Dumnezeu, 
cuprind lecții care ar trebui să fie studiate de toți și care se vor 
dovedi de folos să fie deseori repetate. În ele este arătată evlavia 
practică, sunt prezentate principiile care trebuie să fie urmate de 
fiecare și în care este în mod clar arătată calea care duce la viaţa 
veșnică. 

În epistola „către sfinţii și fraţii credincioși în Hristos, care 
sunt în Colose”, scrisă pe când era întemnițat la Roma, Pavel 
amintește despre bucuria sa pentru statornicia lor în credință, vești 
ce-i fuseseră aduse de Epafras, care, după cum scrie apostolul, 
„ne-a vorbit despre dragostea voastră în Duhul. De aceea și noi”, 
continuă el, „din ziua când am auzit aceste lucruri, nu încetăm să 
ne rugăm pentru voi, și să cerem să vă umpleți de cunoștința voii 
Lui, în orice fel de înţelepciune și pricepere duhovnicească; pentru 
ca astfel să vă purtaţi într-un chip vrednic de Domnul, ca să-l fiți 
plăcuţi în orice lucru: aducând roade în tot felul de fapte bune, și 
crescând în cunoștința lui Dumnezeu: întăriţi cu toată puterea, 
potrivit cu tăria slavei Lui, pentru orice răbdare și îndelungă 
răbdare, cu bucurie”. 

În felul acesta, Pavel a pus în cuvinte dorinţa sa față de 
credincioșii coloseni. Cât de înalt este idealul pe care aceste cuvinte 
îl înfățișează înaintea urmașului lui Hristos! Ele arată minunatele 
posibilităţi ale vieţii creștine și face clar că nu este nici o limită a 
binecuvântărilor pe care copiii lui Dumnezeu le pot primi. 
Crescând continuu în cunoașterea lui Dumnezeu, ei pot înainta 

din putere în putere, din înălțime în înălțime, în experienţa creștină, 
până când, prin „tăria slavei Lui”, ei sunt învredniciţi să aibă „parte 
de moștenirea sfinților în lumină”. 

Apostolul L-a proslăvit pe Hristos înaintea fraților săi, ca fiind 
Acela prin care Dumnezeu a creat toate lucrurile și prin care El a 
lucrat și răscumpărarea lor. El a declarat că mâna care susține 
lumile în spaţiu și ţine în deplină rânduială și activitate neîntreruptă 
toate lucrurile din întreg universul lui Dumnezeu este mâna care 
a fost pironită pe cruce pentru ei. „Prin EI”, scria Pavel, „au fost 
făcute toate lucrurile care sunt în ceruri și pe pământ, cele văzute 
și cele nevăzute: fie scaune de domni, fie dregătorii, fie domnii, fie 
stăpâniri. Toate au fost făcute prin El și pentru El. El este mai 
înainte de toate lucrurile, și toate se ţin prin El.” „Și pe voi, care 
odinioară eraţi străini și vrăjmași prin gândurile și faptele voastre 
rele, El v-a îmbrăcat acum prin trupul Lui de carne, prin moarte, 
ca să vă facă să vă întăţișaţi înaintea Lui sfinți, fără prihană și fără 
vină.” 

Fiul lui Dumnezeu S-a plecat în umilință spre a ridica pe cel 
căzut. Pentru aceasta, El a părăsit lumile necăzute din înălțime, 
pe cele nouăzeci și nouă care Îl iubeau, și a venit pe acest pământ 
spre a fi „străpuns pentru păcatele noastre” și zdrobit pentru 
fărădelegile noastre” (Is. 53,5). În toate privințele, El a fost făcut 
asemenea fraţilor Săi. El a devenit trup, așa cum suntem noi. El 
știa ce înseamnă să fii flămând, însetat și obosit. El era întărit prin 
hrană și reînviorat prin somn. El era străin și călător pe pământ — 
în lume, dar nu din lume; ispitit și încercat, așa cum sunt ispitiţi și 
încercaţi bărbaţii și femeile de azi, trăind totuși o viaţă fără păcat. 
Blând, milos, plin de împreună simtire față de alţii, întotdeauna 
atent faţă de alţii, El a reprezentat caracterul lui Dumnezeu. 
„Cuvântul S-a făcut trup, și a locuit printre noi, plin de har și de 
adevăr” (loan 1,4). 

Înconjuraţi de practicile și de influenţele păgânismului, credincioșii 
coloseni erau în primejdia de a fi abătuţi de la simplitatea Evan- 
gheliei, iar Pavel, avertizându-i împotriva acestui lucru, le îndreaptă 
atenţia către Hristos, ca singura Călăuză sigură. „Vreau”, scria el, 
„în adevăr să știți cât de mare luptă duc pentru voi, pentru cei din 


Laodicea și pentru toţi cei ce nu mi-au văzut faţa în trup; pentru 
ca să li se îmbărbăteze inimile, să fie uniţi în dragoste, și să capete 
toate bogăţiile plinătăţii de pricepere, ca să cunoască taina lui 
Dumnezeu Tatăl, adică pe Hristos, în care sunt ascunse toate 
comorile înţelepciunii și ale științei. 

Spun lucrul acesta pentru ca nimeni să nu vă înșele prin vorbiri 
amăgitoare... Astfel dar, după cum aţi primit pe Hristos Iisus, 
Domnul, așa să și umblaţi în EI, fiind înrădăcinați și zidiţi în El, 
întăriţi prin credinţă, după învăţăturile care v-au fost date, și sporind 
în ea cu mulțumiri către Dumnezeu. Luaţi seama ca nimeni să nu 
vă fure cu filozofia și cu o amăgire deșartă, după datina oamenilor, 
după învăţăturile începătoare ale lumii, și nu după Hristos. Căci 
în El locuiește trupește toată plinătatea Dumnezeirii. Voi aveţi 
totul deplin în EI, care este Capul oricărei domnii și stăpâniri.” 

Hristos profetizase că se vor ridica mulți amăgitori, prin a căror 
influenţă fărădelegea se va înmulți și „dragostea celor mai mulți 
se va răci” (Mat. 24,12). El îi avertizase pe ucenici că biserica va 
fi într-o mai mare primejdie din cauza acestui rău decât din pricina 
prigoanei din partea vrăjmașilor lor. În repetate rânduri, el i-a 
avertizat pe credincioși împotriva acestor învăţători falși. De această 
primejdie, mai mult decât oricare alta, ei trebuiau să se păzească; 
pentru că, prin primirea învăţătorilor falși, ei aveau să deschidă 
ușa la rătăciri prin care vrăjmașul avea să întunece simţul spiritual 
și să clatine încrederea celor nou-veniţi la credința Evangheliei. 
Hristos era măsura prin care ei trebuiau să probeze învățăturile 
ce li se aduceau. Ei trebuiau să respingă tot ce nu era în armonie 
cu învățăturile Sale. Hristos răstignit pentru păcat, Hristos înviat 
din morti, Hristos înălțat în slavă — aceasta era știința mântuirii pe 
care aveau să o înveţe și să o predice ei. 

Avertizările Cuvântului lui Dumnezeu cu privire la primejdiile 
care înconjurau biserica creștină sunt și pentru noi astăzi. Ca în 
zilele apostolilor, oamenii încearcă și azi ca, prin tradiţie și filozofie, 
să distrugă credinţa în Scripturi, iar prin simțămintele plăcute ale 
„înaltei critici”, ale evoluţiei, ale spiritismului, ale theosofiei și ale 
panteismului, vrăjmașul neprihănirii caută să îndrume suflete spre 
cărări oprite. Pentru mulți, Biblia este o candelă fără untdelemn, 

pentru că ei și-au îndrumat minţile spre căile credinţei specula- 
tive, care aduce ca roade o greșită înţelegere și confuzie. Lucrarea 
„înaltei critici”, disecând, presupunând și reclădind, nimicește 
credinţa în Biblie, ca o descoperire divină. Ea jefuiește Cuvântul 
lui Dumnezeu de puterea de a-i călăuzi, înălța și inspira pe oameni. 
Prin spiritism, mulțimi de oameni sunt învăţaţi să creadă că dorința 
este legea cea mai înaltă, că desfrâul este libertate și omul este 
răspunzător numai față de sine însuși. 

Urmașul lui Hristos va fi confruntat cu „vorbiri amăgitoare” 
împotriva cărora apostolul îi avertiza pe credincioşii coloseni. El 
va întâmpina interpretările spiritiste ale Scripturii, dar nu trebuie 
să le primească. Glasul lor trebuie să se audă vestind cu claritate ade- 
vărurile veşnice ale Scripturilor. 'Tinându-și ochii aţintiți la Hristos, 
el trebuie să pășească mereu înainte pe calea arătată, neluând în 
seamă nici o idee care nu este în armonie cu învăţătura Domnului 
lisus. Adevărul lui Dumnezeu ar trebui să alcătuiască subiectul 
cugetării și meditării sale. El trebuie să privească Biblia ca fiind 
glasul lui Dumnezeu ce-i vorbește direct. În felul acesta, va găsi 
înţelepciunea care este divină. 

Cunoașterea lui Dumnezeu, așa cum este ea descoperită în 
Hristos, este cunoașterea pe care trebuie să o aibă toţi aceia care 
sunt mântuiţi. Aceasta este cunoașterea care lucrează transforma- 
rea caracterului. Primită în inimă, ea va aduce înnoirea sufletului 
după chipul lui Hristos. Aceasta este cunoașterea la care Dumnezeu 
îi cheamă pe copiii Săi pentru a o primi, afară de care toate celelalte 
nu sunt decât deșertăciune și nimicnicie. 

În fiecare generaţie și în fiecare țară, adevărata temelie pentru 
clădirea caracterului a fost aceeași — principiile cuprinse în Cuvântul 
lui Dumnezeu. Singura cale sigură și temeinică este aceea de a 
face ceea ce spune Dumnezeu. „Orânduirile Domnului sunt drepte” 
și „cel ce se poartă așa, nu se clatină niciodată” (Ps. 19,8; 15,5). 
Cu acest Cuvânt al lui Dumnezeu au întâmpinat apostolii teoriile 
mincinoase ale zilelor lor, spunând: „Nimeni nu poate pune o altă 
temelie decât cea care a fost pusă” (1 Cor. 3,11). 

La vremea convertirii și botezului lor, credincioșii coloseni au 
făgăduit să dea la o parte credinţele și obiceiurile care până atunci 


făcuseră parte din viaţa lor și să fie credincioși supunerii lor faţă 
de Hristos. În epistola sa, Pavel le reamintește despre aceasta și 
stăruie călduros de ei să nu dea uitării faptul că, pentru a-și ţine făgă- 
duinţa dată, ei trebuiau să depună eforturi continue împotriva lu- 
crurilor rele care aveau să caute să pună stăpânire pe ei. „Dacă 
deci ați înviat împreună cu Hristos, să umblaţi după lucrurile de 
sus, unde Hristos șade la dreapta lui Dumnezeu. Gândiţi-vă la 
lucrurile de sus, nu la cele de pe pământ. Căci voi ați murit, și 
viaţa voastră este ascunsă cu Hristos în Dumnezeu.” 

„Căci, dacă este cineva în Hristos, este o făptură nouă. Cele 
vechi s-au dus: iată că toate lucrurile s-au făcut noi” (2 Cor. 5,17). 
Prin puterea lui Hristos, bărbaţi și femei au sfărâmat lanţurile 
obiceiurilor păcătoase. Ei au renunțat la egoism. Cel profan a ajuns 
evlavios, bețivul, cumpătat, cel destrânat, curat. Sufletele care au 
purtat asemănarea cu Satana au fost schimbate după chipul lui 
Dumnezeu. Această schimbare este în ea însăși minunea minunilor. 
O schimbare săvârșită prin Cuvânt este una dintre cele mai profunde 
taine ale Cuvântului. Noi nu o putem înţelege; nu putem decât să 
credem, așa după cum spun Scripturile, că ea este „Hristos în voi, 
nădejdea slavei”. 

Când Spiritul lui Dumnezeu stăpânește mintea și inima, sufletul 
convertit izbucnește într-o cântare nouă; căci el își dă seama că în 
viaţa sa făgăduinţa lui Dumnezeu a fost împlinită, că fărădelegea 
sa a fost iertată și că păcatul său a fost acoperit. El trăise pocăinţa 
faţă de Dumnezeu pentru călcarea Legii divine și credinţa faţă de 
Hristos, care a murit pentru îndreptățirea omului. „Fiindcă suntem 
socotiți îndreptăţiți, prin credință, avem pace cu Dumnezeu, prin 
Domnul nostru lisus Hristos” (Rom. 5,1). 

Dar, deși a ajuns la această experienţă, nu înseamnă că de aici 
încolo creștinii trebuie să-și încrucișeze mâinile, mulţumiţi cu ceea 
ce a fost săvârșit față de ei. Cel care s-a hotărât să intre în împărăţia 
spirituală își va da seama că toate puterile și patimile unei naturi 
nerenăscute, susținute de puterile împărăției întunericului, stau 
împotriva lui. Zilnic, el trebuie să-și reînnoiască consacrarea, zilnic 
să ducă bătălia cu răul. Obiceiurile cele vechi, înclinațiile moștenite 
către rău se vor lupta să stăpânească și faţă de acestea el trebuie 

mereu să se păzească, luptându-se prin puterea lui Hristos pentru 
a dobândi biruinţa. 

„De aceea, omorâți mădularele voastre care sunt pe pământ”, 
scrisese Pavel colosenilor, pentru că „din numărul lor eraţi și voi 
odinioară, când trăiați în aceste păcate. Dar acum lăsaţi-vă de toate 
aceste lucruri: de mânie, de vrăjmășie, de răutate, de clevetire, de 
vorbele rușinoase, care v-ar putea ieși din gură... Astfel dar, ca 
niște aleși ai lui Dumnezeu, sfinți și preaiubiţi, îmbrăcaţi-vă cu o 
inimă plină de îndurare, cu bunătate, cu smerenie, cu blândeţe, cu 
îndelungă răbdare. Îngăduiţi-vă unii pe alţii și, dacă unul are pricină 
să se plângă de altul, iertați-vă unul pe altul. Cum v-a iertat Hristos, 
așa iertaţi-vă și voi. Dar mai pe sus de toate acestea, îmbrăcaţi-vă 
cu dragostea, care este legătura desăvârșirii. Pacea lui Hristos, la 
care aţi fost chemaţi, ca să alcătuiți un singur trup, să stăpânească 
în inimile voastre, și fiţi recunoscători.” 

Epistola către Coloseni este plină de cele mai valoroase lecţii 
pentru toţi aceia care sunt angajaţi în slujirea lui Hristos, lecţii 
care arată unicitatea țintei și înălțimea scopului care va fi văzut în 
viaţa aceluia care, în mod drept, reprezintă pe Mântuitorul. Renun- 
țând la tot ce l-ar împiedica să înainteze pe calea propășirii sau 
care ar abate picioarele altora de pe calea cea strâmtă, credinciosul 
va dovedi în viaţa sa zilnică îndurare, bunătate, blândeţe, îngăduință 
și iubirea lui Hristos. 

Puterea unei vieţi mai înalte, mai curate și mai nobile este lucrul 
de care avem cea mai mare nevoie. Lumea stăpânește prea mult 
cugetarea noastră, în timp ce Împărăţia cerurilor, prea puţin. 

În strădaniile sale de a atinge, pentru sine, idealul lui Dumnezeu, 
creștinul nu are nimic de care să dispere. Desăvârșirea morală și 
spirituală, prin harul și puterea lui Hristos, este făgăduită tuturor. 
lisus este izvorul puterii, fântâna vieţii. El ne duce la Cuvântul 
Său și din pomul vieţii ne pune înainte frunze pentru tămăduirea 
sufletelor bolnave de păcat. El ne conduce la tronul lui Dumnezeu 
și ne pune în gură o rugăciune prin care suntem aduși într-o mai 
strânsă legătură cu Sine. Spre binele nostru, El pune la lucru 
mijloacele atotputernice ale cerului. La fiecare pas, noi luăm con- 
tact cu puterea Sa vie. 


Dumnezeu nu pune nici o limită înaintării acelora care doresc 
să fie „umpluţi de cunoștința voii Lui, în orice fel de înţelepciune 
și pricepere duhovnicească”. Prin rugăciune, prin veghere, prin 
creștere în cunoștință și pricepere, ei vor fi „întăriţi, cu toată 
puterea, potrivit cu tăria Lui”. Astfel, ei sunt pregătiţi să lucreze 
pentru alţii. Este planul lui Dumnezeu acela ca ființe omenești 
curățite și sfinţite să alcătuiască mânia Sa ajutătoare. Pentru acest 
mare privilegiu se cuvine să-l mulțumim Aceluia care ne-a învred- 
nicit să avem „parte de moștenirea sfinţilor în lumină. El ne-a 
izbăvit de sub puterea întunericului și ne-a strămutat în împărăţia 
Fiului dragostei Lui”. 

Epistola lui Pavel către Filipeni, la fel ca aceea către Coloseni, 
a fost scrisă pe când el era întemnițat la Roma. Biserica din Filipi 
trimisese daruri lui Pavel prin Epafrodit, pe care Pavel îl numește 
„fratele și tovarășul meu de lucru și de luptă, trimisul și slujitorul 
vostru pentru nevoile mele”. Pe când se găsea în Roma, Epafrodit 
s-a îmbolnăvit „aproape de moarte, dar Dumnezeu a avut milă de 
el”, scria Pavel, „şi nu numai de el, ci şi de mine, ca să n-am întris- 
tare peste întristare”. Auzind despre îmbolnăvirea lui Epafrodit, 
credincioșii din Filipi s-au neliniștit din pricina lui, iar Pavel s-a 
hotărât să îl trimită înapoi. El „dorea fierbinte ca să vă vadă pe 
toți; și era foarte mâhnit, pentru că aflaserăţi că a fost bolnav... 
L-am trimis dar cu atât mai în grabă, ca să-l vedeţi și să vă bucurati 
iarăși, și să fiu și eu mai puţin mâhnit. Primiţi-l deci în Domnul, cu 
toată bucuria; și preţuiţi pe astfel de oameni. Căci pentru lucrul 
lui Hristos a fost el aproape de moarte și și-a pus viaţa în Joc, ca să 
împlinească ce lipsea slujbei voastre pentru mine”. 

Prin Epafrodit, Pavel le-a trimis credincioșilor filipeni o epistolă, 
în care le mulțumea pentru darurile trimise lui. Dintre toate 
bisericile, aceea din Filipi fusese cea mai darnică în aprovizionarea 
lui Pavel cu ceea ce-i lipsea. „Știţi voi înșivă, filipenilor”, spunea 
apostolul în epistola sa, „că la începutul Evangheliei, când am 
plecat din Macedonia, nici o Biserică n-a avut legătură cu mine în 
ce privește "darea și 'primirea” afară de voi. Căci mi-aţi trimis în 
Tesalonic, o dată, și chiar de două ori, ceva pentru nevoile mele. 
Nu că umblu după daruri. Dimpotrivă, umblu după câștigul care 

prisosește în folosul vostru. Am de toate și sunt în belșug. Sunt 
bogat, de când am primit prin Epafrodit ce mi-ați trimis... un miros 
de bună mireasmă, o jertfă bine primită și plăcută lui Dumnezeu.” 

„Har vouă și pace de la Dumnezeu, Tatăl nostru, și de la Domnul 
Iisus Hristos! Mulţumesc Dumnezeului meu pentru toată aducerea 
aminte pe care o păstrez despre voi. În toate rugăciunile mele mă 
rog, pentru voi toți, cu bucurie pentru partea, pe care o luaţi la 
Evanghelie, din cea dintâi zi până acum. Sunt încredințat că Acela 
care a început în voi această bună lucrare, o va isprăvi până în 
ziua lui lisus Hristos. Este drept să gândesc astfel despre voi toți, 
fiindcă vă port în inima mea, întrucât, atât în lanţurile mele, cât și 
în apărarea și întărirea Evangheliei, voi sunteţi toţi părtași aceluiași 
har. Căci martor îmi este Dumnezeu că vă iubesc pe toţi... Și mă 
rog ca dragostea voastră să crească tot mai mult în cunoștință și 
orice pricepere, ca să deosebiți lucrurile alese, pentru ca să fiți 
curați și să nu vă poticniţi până în ziua venirii lui Hristos, plini de 
roada neprihănirii, prin lisus Hristos, spre slava și lauda lui 
Dumnezeu.” 

Harul lui Dumnezeu l-a susținut pe Pavel în timpul întemnițării 
sale, făcându-l în stare să se bucure în necaz. Plin de încredere și 
asigurare, el le-a scris fraților filipeni că întemnițarea sa a avut ca 
rezultat înaintarea Evangheliei. „Vreau să știți, fraților”, declara 
el, „că împrejurările în care mă găsesc, mai degrabă au lucrat la 
înaintarea Evangheliei. În adevăr, în toată curtea împărătească, şi 
pretutindeni aiurea, toți știu că sunt pus în lanțuri din pricina lui 
Iisus Hristos. Şi cei mai mulți din frați, îmbărbătaţi de lanţurile 
mele, au și mai multă îndrăzneală să vestească fără teamă Cuvântul 
lui Dumnezeu.” 

Această experienţă a lui Pavel este o lecţie pentru noi, căci ea 
descoperă calea lui Dumnezeu de a lucra. Domnul poate scoate o 
biruinţă din ceea ce nouă ni s-ar părea că este un obstacol şi o 
înfrângere. Noi suntem în primejdie de a-L uita pe Dumnezeu, de 
a privi la lucrurile care se văd în loc să ne aţintim ochiul credinței 
la lucrurile care nu se văd. Când vine nenorocirea sau restriștea, 
suntem gata să-L învinuim pe Dumnezeu de neglijență sau cruzime. 
Dacă El socotește de folos să întrerupă activitatea noastră 


folositoare în unele domenii, murmurăm fără să stăm să cugetăm 
că poate în felul acesta Dumnezeu lucrează spre binele nostru. 
Trebuie să învăţăm că pedeapsa face parte din marele Său plan și 
că sub toiagul întristării creștinul poate face uneori mult mai mult 
pentru Domnul decât atunci când este angajat în slujirea activă. 

Fiind pentru ei o pildă de vieţuire creștină, Pavel îndreaptă 
atenţia filipenilor spre Hristos, care, „măcar că avea chipul lui 
Dumnezeu, totuși n-a crezut ca un lucru de apucat să fie deopotrivă 
cu Dumnezeu, ci S-a dezbrăcat pe Sine Însuşi și a luat chip de 
rob, făcându-Se asemenea oamenilor. La înfățișare a fost găsit ca 
un om, S-a smerit și S-a făcut ascultător până la moarte, și încă 
moarte de cruce”. 

„Astfel dar, preaiubiţilor”, continuă el, „după cum totdeauna 
ați fost ascultători, duceți până la capăt mântuirea voastră, cu frică 
și cutremur, nu numai când sunt eu de faţă, ci cu mult mai mult 
acum, în lipsa mea. Căci Dumnezeu este Acela care lucrează în 
voi, și vă dă, după plăcerea Lui, și voinţa, și înfăptuirea. Faceţi 
toate lucrurile fără cârtiri și fără șovăieli, ca să fiţi fără prihană și 
curati, copii ai lui Dumnezeu, fără vină, în mijlocul unei neam 
ticălos și stricat, în care străluciți ca niște lumini în lume, ţinând 
sus Cuvântul vieţii; așa ca, în ziua lui Hristos, să mă pot lăuda că 
n-am alergat, nici nu m-am ostenit în zadar.” 

Aceste cuvinte au rămas scrise pentru a fi de ajutor oricărui 
suflet care se luptă. Pavel ţine mai sus măsura desăvârșirii și ne 
arată cum poate fi atinsă. „Duceţi până la capăt mântuirea voastră”, 
spune el, „căci Dumnezeu este Acela care lucrează în voi.” 

Lucrarea de dobândire a mântuirii este o lucrare de conlucrare. 
Trebuie să existe conlucrare între Dumnezeu şi păcătosul pocăit. 
Acest lucru este necesar pentru formarea unor principii drepte în 
caracter. Omul trebuie să depună sforțări serioase pentru a învinge 
ceea ce-l împiedică să atingă desăvârşirea. Dar, pentru a ajunge la 
biruinţă, el este în totul dependent de Dumnezeu. Doar strădania 
omului nu este suficientă. Fără ajutorul puterii divine, ea nu slujește 
la nimic. Dumnezeu lucrează, dar trebuie să lucreze şi omul. Împo- 
trivirea faţă de ispită trebuie să vină de la om, care trebuie să-și 

tragă puterea de la Dumnezeu. Pe de o parte, o infinită înțelepciune, 
milă și putere; pe de alta, slăbiciune, păcătoşenie, totală neputinţă. 

Dumnezeu doreşte să avem stăpânire asupra noastră. Însă EI 
nu ne poate ajuta fără consimţământul și conlucrarea noastră. Duhul 
Sfânt lucrează prin puterile și însușirile date omului. Prin noi înșine 
nu suntem în stare să ducem gândurile, dorinţele și înclinațiile 
noastre în armonie cu voința lui Dumnezeu; dar, dacă suntem 
dispuși să fim făcuţi binevoitori, Mântuitorul va împlini aceasta 
pentru noi, răsturnând „izvodirile minţii și orice înălțime, care se 
ridică împotriva cunoștinței lui Dumnezeu” și orice gând El îl face 
„rob ascultării de Hristos” (2 Cor. 10,5). 

Cel care vrea să clădească un caracter tare și simetric, care 
dorește să fie un creștin bine echilibrat trebuie să-l dea totul lui 
Hristos și să facă totul pentru EI, căci Mântuitorul nu va primi o slu- 
jire împărţită. Zilnic trebuie să înveţe ce înseamnă predare de sine. 
El trebuie să studieze Cuvântul lui Dumnezeu, să-l înţeleagă și să 
asculte de preceptele lui. În felul acesta, el poate atinge standardul 
desăvârșirii creștine. Zi de zi, Dumnezeu lucrează cu el, desăvâr- 
șindu-i caracterul care va trebui să stea tare în timpul cercării 
finale. Zi de zi, credinciosul realizează înaintea oamenilor și a 
îngerilor un experiment sublim, arătând ce poate face Evanghelia 
pentru fiinţele omenești căzute. 

„Eu nu cred că l-am apucat încă”, scrie Pavel; „dar fac un singur 
lucru; uitând ce este în urma mea, și aruncându-mă spre ce este 
înainte, alerg spre ţintă, pentru premiul chemării cerești a lui 
Dumnezeu, în Hristos Iisus.” 

Pavel a făcut multe lucruri. De când și-a consacrat devotamentul 
lui Hristos, viaţa sa a fost plină de o slujire neobosită. Din cetate 
în cetate, din ţară în ţară, el a călătorit, spunând istoria crucii, 
câștigând convertiți la Evanghelie și întemeind biserici. El se 
îngrijea necontenit de aceste biserici și le-a scris multe scrisori 
povăţuitoare. Uneori, lucra în meseria sa pentru a câștiga pâinea 
cea de toate zilele. Dar, în toată viaţa sa plină de o neîncetată acti- 
vitate, Pavel nu a pierdut niciodată din vedere unica mare ţintă — 
să stăruie în alergare către premiul marii sale chemări. O singură 
țintă păstra el continuu înaintea sa — să fie credincios Celui care i 


S-a descoperit la porțile Damascului. Nimic nu a avut puterea să-l 
abată de la această ţintă. Să proslăvească crucea de pe Golgota — 
acesta era motivul în totul captivant care îi inspira cuvintele și 
faptele. 

Tinta cea mare care l-a constrâns pe Pavel să stăruie în alergarea 
sa, în ciuda greutăților și dificultăţilor, ar trebui să-l determine pe 
fiecare lucrător să se consacre pe deplin slujirii lui Dumnezeu. 
Atracţiile lumii vor fi înfățișate în așa fel, încât să-i abată atenţia 
de la Mântuitorul, dar el trebuie să stăruie înainte spre ţintă, 
arătând lumii, îngerilor și oamenilor că nădejdea de a vedea faţa 
lui Dumnezeu este demnă de orice efort și sacrificiu pe care le-ar 
cere împlinirea acestei speranţe. 

Deși era întemnițat, Pavel nu era totuși descurajat. Dimpotrivă, 
un sunet de triumf se aude răsunând printre epistolele scrise de el 
din Roma către biserici. „Bucuraţi-vă totdeauna în Domnul!” scria 
el filipenilor. „Iarăşi zic: Bucuraţi-vă!... nu vă îngrijoraţi de nimic; 
ci, în orice lucru, aduceţi cererile voastre la cunoștința lui 
Dumnezeu, prin rugăciuni și cereri, cu mulțumiri. Și pacea lui 
Dumnezeu, care întrece orice pricepere, vă va păzi inimile și 
gândurile în Hristos Iisus. Încolo, frații mei, tot ce este adevărat, 
tot ce este vrednic de cinste, tot ce este drept, tot ce este curat, 
tot ce este vrednic de iubit, tot ce este vrednic de primit, orice 
faptă bună, și orice laudă, aceea să vă însufleţească.” 

„Dumnezeul meu să îngrijească de toate trebuințele voastre, 
după bogăţia Sa, în slavă, în lisus Hristos... Harul Domnului lisus 
Hristos să fie cu voi cu toți.” 

CAPITOLUL 46 


ÎN LIBERTATE 


În timp ce lucrarea lui Pavel în Roma era binecuvântată prin 
convertirea multor suflete și întărirea și încurajarea credincioșilor, 
se adunau nori care amenințau nu numai siguranţa sa, ci și prospe- 
ritatea bisericii. La sosirea sa la Roma, el fusese dat în grijă 
căpitanului gărzii imperiale, un bărbat drept și integru, prin a cărui 
bunăvoință el fusese oarecum lăsat liber să continue lucrarea 
Evangheliei. Dar, înainte de încheierea celor doi ani de întemniţare, 
bărbatul acesta a fost schimbat cu un slujbaș din partea căruia 
apostolul nu se putea aștepta la nici o bunăvoință deosebită. 

Iudeii erau acum mai activi decât oricând mai înainte în eforturile 
lor împotriva lui Pavel și au găsit un ajutor abil în femeia desfrânată 
pe care Nero şi-o luase ca a doua soţie a sa și care, fiind convertită 
la iudaism, și-a pus toată influenţa în susținerea planurilor ucigașe 
împotriva apărătorului creștinismului. 

Pavel se putea aștepta prea puţin la dreptate din partea cezarului 
la care apelase. Nero era mai decăzut din punct de vedere moral, 
mai josnic în caracter și, în același timp, în stare să săvârșească 
cruzimi mai fioroase decât oricare alt cârmuitor ce fusese înaintea 
lui. Frânele cârmuirii nu ar fi putut fi încredințate unui stăpânitor 
mai despotic. Primul an al domniei sale fusese marcat de otrăvirea 
tânărului său frate vitreg, moștenitorul de drept al tronului. De la o 
profunzime a viciului și crimei la alta, Nero decăzuse într-atât, încât 
a ajuns să-și ucidă mama și apoi soţia. Nu era cruzime pe care el să 
nu o fi săvârșit, nici faptă mârșavă la care să nu se fi înjosit. În orice 
minte cinstită, el trezea numai dezgust și dispreţ. 

Amănuntele nelegiuirii ce se săvârșea la curtea sa sunt prea 
degradante și prea cutremurătoare pentru a fi descrise. Neînfrânata 
sa răutate producea dezgust și scârbă chiar în mulţi dintre aceia 


Acest capitol este bazat pe Epistolele către Coloseni și Filipeni. 


care erau siliți să ia parte la crimele lui. Ei se temeau continuu de 
grozăviile pe care le-ar mai fi putut născoci în continuare. Dar 
chiar și crime ca acelea înfăptuite de Nero nu clătinau supunerea 
cetăţenilor lui. El era recunoscut ca stăpânitorul absolut al întregii 
lumi civilizate. Mai mult decât atât, lui i se dădea cinste ca unei 
divinităţi și i se aducea închinare ca unui dumnezeu. 

Din punct de vedere al judecății omenești, osândirea lui Pavel 
înaintea unui astfel de judecător era sigură. Dar apostolul își dădea 
seama că, atâta vreme cât era credincios lui Dumnezeu, nu avea 
de ce să se teamă. Acela care în trecut fusese ocrotitorul său putea 
să-l apere și mai departe atât de răutatea iudeilor, cât și de puterea 
cezarului. 

Și Dumnezeu l-a ocrotit pe servul Său. Când Pavel a fost cerce- 
tat, învinuirile aduse împotriva lui nu au fost probate și, contrar 
tuturor așteptărilor în ceea ce privește dreptatea, care era cu totul 
străină de caracterul său, Nero l-a declarat pe întemnițat nevinovat. 
Lanţurile lui Pavel au fost îndepărtate și el a devenit din nou un 
om liber. 

Dacă judecarea lui ar fi fost întârziată mai mult sau dacă, din 
vreo pricină, ar mai fi fost reținut în Roma în cursul anului următor, 
fără îndoială că el ar fi pierit în timpul prigoanei care a avut loc. În 
timpul întemniţării lui Pavel, convertiți la creștinism se înmulțiseră 
atât de mult, încât ajunseseră să atragă atenţia și să trezească 
dușmănia autorităţilor. Mânia împăratului a fost stârnită mai ales 
prin convertirea membrilor propriei case și, în curând, el a găsit 
un pretext să facă din creștini obiectul cruzimii sale nemiloase. 

În vremea aceea, în Roma, a izbucnit un incendiu grozav, din 
cauza căruia aproape o jumătate din cetate a ars. Se zvonea că Nero 
în persoană aprinsese flăcările, dar, pentru a îndepărta bănuiala, 
el a făcut din aceasta un motiv de mare generozitate, ajutându-i 
pe cei rămași fără casă și ajunși în lipsă. Totuși el era învinuit de 
crimă. Poporul era întărâtat și furios și, pentru a se dezvinovăţi și 
pentru a scăpa cetatea de o clasă de oameni de care se temea și pe 
care o ura, Nero a îndreptat învinuirea asupra creștinilor. Şiretenia 
sa a prins și mii de urmași ai lui Hristos — bărbaţi, femei și copii — 
au fost daţi morţii în mod crud. 

Pavel a fost cruțat de această prigoană teribilă, pentru că, la 
scurt timp după eliberarea sa, el a părăsit Roma. A folosit acest 
ultim timp de libertate în mod înţelept, lucrând în biserici. El a 
căutat să statornicească o dăinuitoare unire între bisericile din Grecia 
și cele din Răsărit și să întărească judecata credincioşilor față de 
învăţăturile mincinoase care se strecurau între ei spre a le nărui 
credinţa. 

Încercările și îngrijorările pe care le avusese de suportat Pavel 
îi jefuiseră puterile fizice. Slăbiciunile vârstei îl ajunseră. Îşi dădea 
seama că acum el făcea ultima sa lucrare; și, pe măsură ce timpul 
lucrării lui se scurta, efortul său era mai intens. Părea că râvna lui 
nu avea margini. Hotărât în planuri, prompt în acțiune, tare în 
credință, el a călătorit din biserică în biserică, în multe tări, și, prin 
toate mijloacele ce-i stăteau în putere, a căutat să întărească mâinile 
credincioșilor, pentru ca ei să facă o lucrare credincioasă în ce 
privește câștigarea de suflete la Iisus și pentru ca, în vremurile de 
încercare în care pășeau, să poată rămâne statornici Evangheliei, 
dând o mărturie credincioasă pentru Hristos. 


CAPITOLUL 47 


ULTIMA ARESTARE 


Lucrarea lui Pavel în mijlocul bisericilor, după ce fusese achitat 
în Roma, nu putea scăpa neobservată de vrăjmașii săi. De la 
începutul prigoanei pornite de Nero, creștinii ajunseseră pretutin- 
deni o sectă proscrisă. După un timp, iudeii necredincioși au 
născocit ideea de a pune în sarcina lui Pavel crima de a fi îndemnat 
la aprinderea Romei. Nici unul dintre ei nu gândea câtuși de puţin 
că el ar fi vinovat; dar ei știau că o asemenea vină, susținută chiar 
cu cea mai slabă înfățișare de temeinicie, avea să-i pecetluiască 
soarta. Prin strădaniile lor, Pavel a fost din nou arestat și dus în 
mare grabă spre ultima sa întemniţare. 

În cea de-a doua călătorie a sa la Roma, Pavel a fost însoţit de 
mai mulți dintre primii săi tovarăși; alții doreau cu ardoare să-i 
împărtășească soarta, dar el a refuzat să le îngăduie să-și primejdu- 
iască viaţa. Perspectiva ce-i stătea în faţă era mult mai puţin favora- 
bilă decât în timpul primei sale întemnițări. Prigoana din timpul 
lui Nero împuţinase foarte mult numărul creștinilor din Roma. 
Mii au fost martirizaţi pentru credinţa lor, mulţi au părăsit cetatea, 
iar aceia care au rămas erau deprimaţi și intimidați. 

La sosirea sa în Roma, Pavel a fost întemnițat într-o închisoare 
întunecoasă, unde avea să rămână până la sfârșitul vieții. Învinuit 
de a fi pus la cale una dintre cele mai josnice și mai grozave crime 
împotriva cetăţii și a naţiunii, el era ţinta urii universale. 

Puţinii prieteni care împărtășiseră poverile apostolului au 
început acum să-l părăsească, unii prin dezertare, iar alții cu 
însărcinările către diferite biserici. Figel și Ermogen au fost primii 
care au plecat. Apoi Dima, care, îngrozit de îngroșarea norilor de 
greutăţi și primejdii, l-a dat uitării pe prigonitul apostol. Crescene 
a fost trimis de Pavel la bisericile din Galatia, Tit în Dalmația, 
Tihic la Efes. Scriindu-i lui Timotei despre această experiență, 
Pavel spune: „Numai Luca este cu mine” (2 Tim. 4,11). Niciodată 

nu avusese apostolul mai multă nevoie de slujirea fraților săi ca 
acum, slăbit cum era de vârstă, osteneală și infirmităţi și limitat la 
umedele și întunecoasele bolți ale unei temnițe romane. Serviciile 
lui Luca, ucenicul iubit și prietenul credincios, au fost o mare mân- 
gâiere pentru Pavel, și aceasta i-a dat posibilitatea de a fi în legătură 
cu fraţii săi și cu lumea din afară. 

În acest timp de încercare, inima lui Pavel a fost înviorată prin 
desele vizite ale lui Onisifor. Acest efesean cu o inimă caldă a 
făcut tot ce a putut spre a ușura poverile întemnițării apostolului. 
Iubitul său învăţător era în lanţuri din pricina adevărului, în timp 
ce el umbla liber; el nu și-a cruțat nici o osteneală spre a ușura 
soarta lui Pavel. 

În ultima epistolă pe care o mai scrie apostolul, el vorbește în 
felul următor despre acest ucenic credincios: „Domnul să-Şi verse 
îndurarea peste casa lui Onisifor; căci de multe ori m-a mângâiat 
și nu i-a fost rușine de lanţul meu. Nu numai atât, dar, când a fost 
în Roma, m-a căutat cu multă grijă și m-a găsit. Dea Domnul să 
capete îndurare de la Domnul "în ziua aceea” (2 Tim. 1,16-18). 

Dorinţa după iubire și simpatie este sădită în inimă chiar de 
Dumnezeu. Hristos, în ceasul agoniei Sale în Ghetsemani, a tânjit 
mult după simpatia ucenicilor Săi. Și Pavel, deși se părea că nu dă 
importanţă greutăților și suferinţei, suspina după simpatie și pri- 
eteni. Vizita lui Onisifor și mărturia despre credincioșia sa, într-un 
timp de singurătate și părăsire, au adus bucurie și însufleţire aceluia 
care-și petrecuse viaţa slujind altora. 


CAPITOLUL 48 


PAVEL ÎNAINTEA LUI NERO 


Când Pavel a fost chemat să se înfăţișeze înaintea împăratului 
Nero pentru a fi judecat, se întrezărea în mod sigur apropierea 
morţii sale. Seriozitatea naturii crimei de care era învinuit și dușmă- 
nia ce domnea faţă de creștini dădeau puţin temei pentru a nădăjdui 
într-o sentinţă favorabilă. 

La greci și la romani, era obiceiul ca unui învinuit să i se acorde 
favoarea de a folosi un avocat care să pledeze cauza sa înaintea 
tribunalului. Prin puterea argumentării, printr-o elocvenţă plină 
de căldură ori prin cereri stăruitoare, rugăminți și lacrimi, un ase- 
menea apărător obținea deseori o hotărâre în favoarea întemni- 
tatului sau, dacă nu izbutea aceasta, câștiga cel puţin îndulcirea 
pedepsei. Dar când Pavel a fost chemat înaintea lui Nero, nimeni 
nu a riscat să fie sfătuitorul sau avocatul lui; nici un prieten nu 
s-a găsit cel puţin pentru a însemna învinuirile ce i-au fost aduse 
sau argumentele prezentate în apărarea sa. Dintre creștinii din 
Roma nu s-a găsit nici unul care să pășească înainte și să stea 
alături de el în acest ceas al încercării. 

Singurul raport vrednic de încredere despre ocazia aceea este 
cel prezentat chiar de Pavel, în a doua sa Epistolă către Timotei. 
„La întâiul meu răspuns de apărare”, scria apostolul, „nimeni n-a 
fost cu mine, toți m-au părăsit. Să nu li se ţină în socoteală lucrul 
acesta! Însă Domnul a stat lângă mine și m-a întărit, pentru ca 
propovăduirea să fie vestită pe deplin prin mine, și s-o audă toate 
neamurile. Și am fost izbăvit din gura leului” (2 Tim. 4,16.17). 

Pavel înaintea lui Nero — ce contrast izbitor! Mândrul împărat, 
înaintea căruia bărbatul lui Dumnezeu avea să răspundă pentru 
credinţa sa, atinsese atât culmea puterii, a autorităţii și a bogăției 
sale pământești, cât și adâncurile cele mai afunde ale crimei și 
nelegiuirii. În putere și mărire era neegalat. Nu era nimeni care să 
pună la îndoială autoritatea sa, nimeni care să se împotrivească 

voinței sale. Împărații își depuneau coroanele la picioarele sale. 
Oştiri puternice mărșăluiau la porunca sa și steagurile corăbiilor 
sale vesteau biruințe. Statuia lui era așezată în sălile de judecată, 
iar decretele senatorilor și hotărârile judecătorilor nu erau decât 
ecoul voinţei sale. Milioane se plecau în ascultare în fața împuterni- 
ciților săi. Numele lui Nero făcea ca lumea să tremure. Atragerea 
dizgraţiei sale însemna pierderea averii, a libertăţii, a vieţii; iar în- 
cruntarea frunții sale era mai de temut decât o ciumă. 

Fără bani, fără prieteni, fără apărător, bătrânul întemnițat a stat 
înaintea lui Nero - figura împăratului purtând mărturia rușinoasă 
a patimilor ce clocoteau înăuntru; faţa acuzatului vorbea despre o 
inimă împăcată cu Dumnezeu. Experienţa vieții lui Pavel fusese 
una de sărăcie, renunțare de sine și suferinţă. Cu toată continua 
prezentare inexactă, defăimare și maltratare a lui, prin care vrăjma- 
şii săi s-au străduit să-l intimideze, neînfricat, el a ţinut sus stindar- 
dul crucii. Asemenea Domnului său, el fusese un rătăcitor fără 
cămin și, la fel ca EI, trăise spre binecuvântarea omenirii. Cum ar 
fi putut Nero, un tiran capricios, ros de patimi și destrăbălat, să 
înțeleagă sau să aprecieze caracterul și motivele ce-l mânau pe 
acest fiu al lui Dumnezeu? 

Sala cea vastă era plină până la refuz de o mulţime nerăbdătoare 
și neliniștită, care se agita și se înghesuia tot mai în faţă, pentru a 
vedea și auzi tot ce avea să aibă loc. De rang înalt sau de jos, bogat 
și sărac, învăţat și neștiutor, mândru și umil, toţi erau la fel de 
lipsiţi de o adevărată cunoaștere a căii vieții și mântuirii. 

Iudeii au adus împotriva lui Pavel vechile lor învinuiri de 
răzvrătire și erezie și atât iudeii, cât și romanii îl învinuiau de a fi 
pus la cale aprinderea cetăţii. În timp ce aceste învinuiri erau arun- 
cate asupra lui, Pavel a păstrat o liniște continuă. Poporul și judecă- 
torii priveau la el cu surprindere. Ei luaseră parte la multe judecăţi 
și văzuseră mulți criminali; dar niciodată n-au văzut un om având 
o privire atât de liniștită, sfântă, ca întemnițatul dinaintea lor. Ochii 
cei ageri ai judecătorilor, obișnuiți să citească pe feţele întemniţa- 
ților, au cercetat în zadar faţa lui Pavel spre a găsi unele dovezi ale 
vinovăţiei lui. Când i s-a îngăduit să vorbească în apărarea sa, toţi 
au ascultat cu un interes plin de nerăbdare. 


Din nou, Pavel a avut ocazie să ridice steagul crucii înaintea 
unei mulțimi doritoare să afle ce avea el de spus. Privind asupra mul- 
timii dinaintea lui — iudei, greci, romani și străini din multe ţări — 
sufletul lui a fost răscolit de o arzătoare dorinţă de mântuire a lor. 
Nu a mai ţinut seamă de situaţia în care se afla, de primejdiile 
care-l înconjurau, de soarta grozavă ce părea să fie atât de aproape. 
El L-a văzut numai pe lisus, Mijlocitorul, pledând înaintea lui 
Dumnezeu în favoarea oamenilor păcătoşi. Cu o elocvenţă și o 
putere mai mult decât omenească, Pavel a prezentat adevărurile 
Evangheliei. El a arătat ascultătorilor săi sacrificiul făcut pentru 
omenirea căzută. El a declarat că un preţ infinit a fost plătit pentru 
răscumpărarea omului și că au fost luate măsuri ca el să fie părtaș 
la tronul lui Dumnezeu. Prin soli îngerești, pământul este legat de 
cer și toate faptele oamenilor, fie bune, fie rele, sunt descoperite 
ochiului Dreptăţii Nemărginite. 

În felul acesta a pledat apărătorul adevărului. Credincios între 
necredincioși, loial între neloiali, el stătea ca reprezentantul lui 
Dumnezeu și glasul său era asemenea unui glas din cer. Nu exista 
nici teamă, nici întristare și nici descurajare, nici în cuvânt, nici în 
privire. Tare în conștiența nevinovăţiei, îmbrăcat în armura 
adevărului, el se bucura de faptul că este fiul lui Dumnezeu. 
Cuvintele lui erau asemenea unui strigăt de biruință mai presus de 
vuietul luptei. Cauza, declară el, căreia și-a consacrat viaţa era 
singura care nu va suferi niciodată înfrângere. Deși el poate să 
piară, Evanghelia nu va pieri. Dumnezeu trăiește și adevărul Său 
va triumfa. 

Mulţi dintre cei care în ziua aceea au privit la el au văzut că 
„faţa lui li s-a arătat ca o față de înger” (Fapte 6,15). 

Niciodată până acum oamenii aceia n-au ascultat cuvinte ca 
acestea. Ele au lovit o coardă care vibra chiar și în inimile cele mai 
învârtoșate. Adevărul, clar şi convingător, a răsturnat rătăcirea. 
Lumina a strălucit în mintea multora care, după aceea, au urmat 
cu bucurie razele ei. Adevărurile rostite în ziua aceea erau sortite 
să zguduie neamuri și să trăiască în decursul tuturor veacurilor, 
influențând inimile oamenilor atunci când buzele care le rostiseră 
aveau să fie aduse la tăcere într-un mormânt de martir. 


| Pavel înaintea lui Nero 

Niciodată mai înainte Nero nu auzise adevărul așa cum l-a auzit 
de data aceasta. Niciodată mai înainte nu-i fusese dezvăluită vina 
grozav de mare a vieţii sale. Lumina cerului a străbătut cămările 
sufletului său mânjite de păcat și el s-a cutremurat plin de groază 
la gândul unui tribunal înaintea căruia el, stăpânitorul lumii, avea 
să fie acuzat, iar faptele sale aveau să-și primească pe drept răsplata 
meritată. El s-a temut de apostolul lui Dumnezeu și nu a îndrăznit 
să rostească vreo osândire asupra lui Pavel, împotriva căruia nu 
fusese susținută nici o învinuire. Un simţământ de teamă plină de 
respect a reținut, pentru o vreme, spiritul său setos de sânge. 

Pentru o clipă, cerul s-a deschis în faţa vinovatului și Nero cel 
împietrit se părea că doreşte pace și curăţie. În clipa aceea, invitația 
harului era adresată și lui. Dar numai pentru o clipă a fost primit 
gândul iertării. După aceea, a dat ordin ca Pavel să fie dus înapoi 
la închisoarea lui; și, atunci când ușa s-a închis în urma solului lui 
Dumnezeu, ușa pocăinţei s-a închis pentru totdeauna în faţa 
împăratului Romei. Nici o rază de lumină din cer nu mai avea să 
pătrundă iarăși întunericul ce-l învăluia. În curând, el avea să sufere 
judecățile răsplătitoare ale lui Dumnezeu. 

Nu mult timp după aceea, Nero s-a îmbarcat pentru rușinoasa 
sa expediţie în Grecia, unde s-a înjosit pe sine și a înjosit și imperiul 
său printr-o frivolitate josnică și degradantă. Întorcându-se la 
Roma cu mare pompă, el s-a înconjurat de curtenii săi și s-au 
pornit pe destrâuri revoltătoare. În timpul acestei orgii, s-a auzi 
un vuiet de răscoală pe străzi. Un sol care a fost trimis să afle 
motivul acestei zarve s-a întors cu înspăimântătoarea veste că 
Galba, în fruntea unei oștiri, mărșăluia în grabă spre Roma, că 
răscoala a izbucnit deja în cetate și că străzile erau pline cu o 
mulțime înfuriată, care, amenințând cu moartea pe împărat și pe 
sprijinitorii lui, se apropia în grabă de palat. 

În această vreme de pericol, Nero nu a avut, asemenea credin- 
ciosului Pavel, un Dumnezeu puternic și îndurător pe care să se 
sprijine. Temându-se de suferinţa și posibila chinuire pe care poate 
ar fi fost silit să o îndure din partea mulţimii, ticălosul tiran s-a 
gândit să-și pună capăt vieţii cu propria mână, dar, în momentul 
hotărâtor, curajul l-a părăsit. Cu totul descurajat, el a fugit pe 


ascuns din cetate și a căutat adăpost la o reședință de ţară, la o 
depărtare de câţiva kilometri; dar fără folos. Locul ascunzișului 
său a fost descoperit în curând și, pe când călăreţii urmăritori se 
apropiau, el a chemat un sclav în ajutorul său și și-a pricinuit o 
rană mortală. În felul acesta a pierit tiranul Nero, la vârsta tânără 
de numai treizeci și doi de ani. 


| Pavel înaintea lui Nero 

CAPITOLUL 49 


ULTIMA EPISTOLĂ A LUI PAVEL 


Din sala de judecată a cezarului, Pavel s-a întors în celula sa, 
înțelegând că a câștigat pentru sine numai un scurt răgaz. El știa 
că vrăjmașii lui nu aveau să-și găsească odihnă până ce nu vor 
duce la capăt osândirea lui. Dar el mai știa, de asemenea, că pentru 
o vreme adevărul triumfase. Faptul că L-a vestit pe Mântuitorul 
cel răstignit și înviat înaintea unei mari mulțimi care îl ascultase 
era în sine o biruință. În ziua aceea, începuse o lucrare ce avea să 
crească și să se întărească și pe care Nero și toţi ceilalți vrăjmași 
ai lui Hristos în zadar aveau să caute să o împiedice sau să o 
nimicească. 

Stând zi de zi în celula sa întunecoasă, știind că la un cuvânt 
sau la un semn al lui Nero viaţa lui putea să fie sacrificată, Pavel 
s-a gândit la Timotei și s-a hotărât să trimită după el. Lui Timotei 
i se dăduse în grijă biserica din Efes și de aceea el a fost lăsat acolo 
atunci când Pavel a făcut ultima călătorie la Roma. Pavel și Timotei 
erau legaţi printr-o dragoste neobișnuit de profundă și puternică. 
De când se convertise, Timotei împărțise munca și suferinţele lui 
Pavel și prietenia dintre cei doi devenise mai tare, mai profundă și 
mai sfinţită, până când Timotei a fost faţă de bătrânul și istovitul 
apostol tot ceea ce poate fi un fiu pentru un părinte iubit și onorat. 
Nu este de mirare că, în singurătatea izolării sale, Pavel a dorit 
să-l vadă. 

În împrejurările cele mai favorabile, trebuiau să treacă mai multe 
luni înainte ca Timotei să poată ajunge din Asia Mică la Roma. 
Pavel știa că viaţa nu-i mai era sigură și s-a temut că Timotei ar 
putea ajunge prea târziu ca să-l mai vadă. El avea sfaturi și 
îndrumări importante pentru tânărul bărbat căruia i se încredinţase 
o răspundere așa de mare; și, în timp ce stăruia ca el săvină neîntârziat, 


Acest capitol este bazat pe a doua Epistolă către Timotei. 


a dictat mărturia sa de muribund, pe care poate nu ar mai fi avut 
ocazia să o rostească. Cu sufletul plin de o grijă iubitoare față de 
fiul său în Evanghelie și faţă de biserica ce-i fusese dată în grijă, 
Pavel a căutat să întipărească în Timotei importanţa credincioșiei 
față de slujba sfântă pe care o primise. 

Pavel și-a început epistola cu salutarea: „Către Timotei, copilul 
meu preaiubit: Har, îndurare și pace de la Dumnezeu Tatăl, și de 
la Hristos lisus, Domnul nostru! Mulţumesc lui Dumnezeu căruia 
Îi slujesc cu un cuget curat, din moși strămoşi, că neîntrerupt te 
pomenesc în rugăciunile mele, zi și noapte”. 

După aceea, apostolul i-a arătat lui Timotei, în mod stăruitor, 
nevoia statorniciei în credinţă: „Îți aduc aminte”, scria el, „să 
înflăcărezi darul lui Dumnezeu, care este în tine prin punerea 
mâinilor mele. Căci Dumnezeu nu ne-a dat un duh de frică, ci de 
putere, de dragoste și de chibzuinţă. Să nu-ţi fie rușine dar de 
mărturisirea Domnului nostru, nici de mine, întemnițatul Lui. Ci 
suferă împreună cu Evanghelia, prin puterea lui Dumnezeu”. Pavel 
stăruia pe lângă Timotei să-și amintească de faptul că el fusese 
chemat cu „o chemare sfântă”, spre a vesti puterea Aceluia care 
„a adus la lumină viaţa și neputrezirea, prin Evanghelie”, căreia, 
declară el, „propovăduitorul și apostolul ei am fost pus eu și 
învăţător al neamurilor. Și din pricina aceasta sufăr aceste lucruri; 
dar nu mi-e rușine, căci știu în cine am crezut. Și sunt încredinţat 
că El are putere să păzească ce I-am încredințat până în ziua aceea”. 

În timpul îndelungii sale slujiri, Pavel nu se clătinase niciodată 
în devotamentul faţă de Mântuitorul său. Oriunde a fost — înaintea 
amenințătorilor farisei sau a autorităţilor romane, înaintea mulțimii 
tulburate la Listra sau a păcătoşilor convinși din închisoarea 
macedoneană, discutând cu echipajul cuprins de panică de pe vasul 
naufragiat sau stând singur înaintea lui Nero, spre a pleda pentru 
viaţa sa — el niciodată nu se rușinase de cauza pe care o apăra. Singura 
mare ţintă a vieţii sale creștine fusese aceea de a sluji Aceluia al 
cărui nume îl umpluse odată pe el de dispreţ; și, de la această țintă, 
nici o împotrivire și nici o prigoană n-au fost în stare să-l abată. 
Credinţa sa, întărită prin efort și curăţită prin sacrificiu, l-a susținut 
și l-a întărit. 


lui Pavel 


ă a 

„Tu dar, copilul meu”, continuă Pavel, „întărește-te în harul 
care este în Hristos lisus. Și ce-ai auzit de la mine, în faţa multor 
martori, încredinţează la oameni de încredere, care să fie în stare 
să înveţe și pe alţii. Suferă împreună cu mine, ca un bun ostaș al 
lui Hristos.” 

Adevăratul slujitor al lui Dumnezeu nu se va teme de greutăţi 
sau de răspundere. De la Izvorul care niciodată nu va dezamăgi 
pe cel care, în mod sincer, caută putere divină, el trage puterea 
care îl face în stare să întâmpine și să învingă ispita și să-și 
împlinească datoriile pe care le așază Dumnezeu asupra sa. Natura 
harului pe care el îl primește îi lărgește capacitatea de a-L cunoaște 
pe Dumnezeu și pe Fiul Său. Sufletul său arde de dorinţa cea mare 
de a aduce Domnului o slujire bine primită. Înaintând pe cărarea 
creștină, el se întărește „în harul care este în Hristos lisus”. Harul 
acesta îl face să fie un martor credincios al lucrurilor pe care el le-a 
auzit. El nu disprețuiește și nici nu neglijează cunoașterea primită 
de el de la Dumnezeu, dar încredinţează această cunoștință la 
oameni credincioși care, la rândul lor, învaţă pe alții. 

În această ultimă epistolă către Timotei, Pavel ridică înaintea 
tânărului lucrător un ideal înalt, arătându-i datoria ce-i revine ca 
slujitor al lui Hristos. „Caută să te înfăţişezi înaintea lui Dumnezeu 
ca un om încercat”, scria apostolul, „ca un lucrător care n-are de 
ce să-i fie rușine, și care împarte drept Cuvântul adevărului.” „Fugi 
de poftele tinereții și urmărește neprihănirea, credința, dragostea, 
pacea, împreună cu cei ce cheamă pe Domnul dintr-o inimă curată. 
Fereşte-te de întrebările nebune și nefolositoare, căci știi că dau 
naștere la certuri. Și robul Domnului nu trebuie să se certe; ci să 
fie blând cu toţi, în stare să-i înveţe pe toţi, plin de îngăduință 
răbdătoare, să îndrepte cu blândeţe pe potrivnici, în nădejdea că 
Dumnezeu le va da pocăinţa, ca să ajungă la cunoștința adevărului.” 

Apostolul l-a avertizat pe Timotei împotriva învăţătorilor falși 
care aveau să caute să-și facă loc în biserică. „Să știți”, declară el, 
„că în zilele din urmă vor fi vremuri grele. Căci oamenii vor fi 
iubitori de sine, iubitori de bani, lăudăroși, trufași, hulitori, neascul- 
tători de părinţi, nemulțumitori, fără evlavie... având doar o formă 


de evlavie, dar tăgăduindu-i puterea. Depărtează-te de oamenii 
aceștia.” 

„Oamenii răi și înșelători vor merge din rău în mai rău”, conti- 
nuă el, „vor amăgi pe alții și se vor amăgi și pe ei înșiși. Tu să 
rămâi în lucrurile pe care le-ai învăţat și de care ești deplin încre- 
dințat, căci știi de la cine le-ai învăţat: din pruncie cunoști Sfintele 
Scripturi, care pot să-ţi dea înțelepciunea care duce la mântuire.” 
„Toată Scriptura este insuflată de Dumnezeu și de folos ca să 
înveţe, să mustre, să dea înţelepciune, pentru ca omul lui Dumnezeu 
să fie desăvârșit și cu totul destoinic pentru orice lucrare bună.” 
Dumnezeu S-a îngrijit de o abundență de mijloace pentru o luptă 
biruitoare împotriva răului care este în lume. Biblia este arsenalul 
unde ne putem echipa pentru luptă. Coapsele noastre trebuie în- 
cinse cu adevărul. Platoșa noastră trebuie să fie neprihănirea. Scutul 
credinţei trebuie să-l avem în mână, iar coiful mântuirii pe fruntea 
noastră; și cu sabia Duhului, care este Cuvântul lui Dumnezeu, 
noi trebuie să ne croim drum printre piedicile și încurcăturile 
păcatului. 

Pavel știa că înaintea bisericii stătea un timp de mare primejdie. 
El știa că aceia în grija cărora fuseseră lăsate bisericile aveau de săvârșit 
o lucrare credincioasă și plină de râvnă; și el i-a scris lui Timotei: „Le 
rog fierbinte, înaintea lui Dumnezeu și înaintea lui Hristos Iisus, care 
are să judece viii și morții, și pentru arătarea și Împărăţia Sa: propovă- 
duiește Cuvântul, stăruie asupra lui la timp și ne la timp, mustră, 
ceartă, îndeamnă cu toată blândeţea și învăţătura”. 

Această solemnă însărcinare, dată unui lucrător atât de zelos 
și credincios cum era Timotei, este o puternică mărturie despre 
importanţa și răspunderea lucrării slujitorului Evangheliei. Che- 
mându-l pe Timotei înaintea barei de judecată a lui Dumnezeu, 
Pavel îi cere stăruitor să predice Cuvântul, nu vorbele și obiceiurile 
oamenilor; să fie gata a mărturisi pe Dumnezeu ori de câte ori se 
ivește ocazia — înaintea unei mulțimi sau în cercuri intime, pe cale 
sau la gura sobei, la prieteni sau la dușmani, în siguranţă sau expus 
greutăţii și primejdiei, ocării și păgubirii. 

Temându-se ca nu cumva firea blândă și supusă a lui Timotei 
să-l facă să evite o parte importantă a lucrării sale, Pavel l-a îndem- 

nat să fie credincios în a mustra păcatul și chiar să-i certe cu asprime 
pe cei vinovaţi de răutăţi josnice. Totuși el trebuia să facă această 
lucrare „cu toată blândeţea și învățătura”. El trebuia să dea pe 
faţă răbdarea și iubirea lui Hristos, lămurind și întărindu-și mustră- 
rile prin adevărurile Cuvântului. 

A uri și a mustra păcatul și în același timp a arăta milă și blândeţe 
față de păcătos este un lucru greu de realizat. Cu cât vom fi mai 
stăruitori în străduințele noastre de a atinge sfinţirea inimii și a 
vieţii, cu atât mai sensibilă va fi pentru noi cunoașterea păcatului 
și cu atât mai hotărâtă dezaprobarea noastră faţă de orice abatere 
de la dreptate. Noi trebuie să ne ferim a dovedi o asprime 
nepotrivită faţă de un făptuitor de rele; dar, în același timp, trebuie 
să avem grijă să nu pierdem din vedere păcătoșenia nespus de 
mare a păcatului. Este nevoie să se dea pe faţă răbdare și iubire, 
asemenea cu răbdarea și iubirea lui Hristos faţă de păcătos, însă 
este, de asemenea, primejdios să arătăm o așa mare îngăduință 
faţă de greșeala sa, încât acesta să ajungă să creadă că nu merită 
mustrarea și să o respingă ca neîntemeiată și nedreaptă. 

Slujitorii Evangheliei fac uneori o mare greșeală, îngăduind ca 
îndurarea faţă de cel rătăcit să degenereze în îngăduirea păcatelor 
și chiar să ia parte la ele. În felul acesta, ei sunt conduși să scuze și 
să ascundă ceea ce Dumnezeu osândește; și, după o vreme, ei ajung 
așa de orbiti, încât laudă chiar pe aceia pe care Dumnezeu le porun- 
cește să-i mustre. Cel care și-a tocit simțurile spirituale, printr-o 
îngăduinţă păcătoasă faţă de aceia pe care Dumnezeu îi osândește, 
peste puţin timp va săvârși un păcat mai mare, fiind aspru și necru- 
țător faţă de aceia pe care Dumnezeu îi aprobă. 

Datorită mândriei omenești, dispreţuirii influenţei Duhului 
Sfânt, dezgustului faţă de adevărurile Cuvântului lui Dumnezeu, 
mulţi care mărturisesc a fi creștini și se socotesc în măsură să-i înveţe 
pe alții vor ajunge să se îndepărteze de la cerințele lui Dumnezeu. 
Pavel îi spunea lui Timotei: „Va veni vremea când oamenii nu vor 
putea să sufere învățătura sănătoasă; ci îi vor gâdila urechile să 
audă lucruri plăcute, și își vor da învățători după poftele lor. Își 
vor întoarce urechea de la adevăr, și se vor îndrepta spre istorisiri 
închipuite”. 


Apostolul nu se referă aici la aceia care pe faţă arată că nu sunt 
religioși, ci la aceia care mărturisesc că sunt creștini, dar care fac 
din înclinația firii călăuza lor și ajung astfel robiţi eului. Unii ca 
aceștia sunt dispuși să asculte numai acele învățături care nu le 
mustră păcatele și nu le osândesc umblarea lor iubitoare de plăceri. 
Ei sunt jigniţi de cuvintele cele lămurite ale credincioșilor slujitori 
ai lui Hristos și își aleg învăţători care îi laudă și îi lingușesc. Şi 
printre cei care se numesc slujitori ai Evangheliei sunt unii care 
predică părerile oamenilor, în loc să predice Cuvântul lui 
Dumnezeu. Necredincioși însărcinării lor, ei abat pașii celor care 
aşteptă de la ei călăuzire spirituală. 

În preceptele Sfintei Sale Legi, Dumnezeu a dat o desăvârșită 
regulă de viaţă; El a declarat că, până la sfârșitul timpului, Legea 
aceasta, neschimbată în nici o iotă sau frântură a literei, avea să-și 
menţină cerinţele față de fiinţele omenești. Hristos a venit să o 
preamărească și să o facă demnă de cinste. El a arătat că ea este 
întemeiată pe temelia cea întinsă a iubirii faţă de Dumnezeu și a 
iubirii faţă de om şi că ascultarea de preceptele ei cuprinde întreaga 
datorie a omului. În propria viață, El a dat un exemplu de ascultare 
față de Legea lui Dumnezeu. În Predica de pe Munte, El a arătat 
cum cerinţele ei se extind dincolo de faptele exterioare care se 
văd și cuprind cugetele și izvodirile inimii. 

Legea, dacă este ascultată, îi determină pe oameni să o rupă 
„Cu păgânătatea și cu poftele lumești” și să trăiască „în veacul de 
acum cu cumpătare, dreptate și evlavie” (Tit 2,12). Însă vrăjmașul 
oricărei neprihăniri și-a făcut lumea roabă și i-a făcut pe bărbaţi și 
pe femei să nu asculte de Lege. Așa cum a prevăzut Pavel, mulți s-au 
abătut de la adevărurile clare și cercetătoare ale Cuvântului lui 
Dumnezeu și și-au ales învăţători care să le prezinte istorisirile 
închipuite, dorite de ei. Mulţi, atât dintre slujitorii Evangheliei, 
cât și dintre membri, calcă în picioare poruncile lui Dumnezeu. În 
felul acesta, Creatorul lumii este batjocorit și Satana râde triumfător 
din pricina izbândirii înșelăciunilor sale. 

O dată cu creșterea dispreţului faţă de Legea lui Dumnezeu, 
există și un dezgust crescând faţă de religie, o creștere a mândriei, 
a iubirii de plăceri, a neascultării de părinţi și a îngăduirii de sine; 

și minţile celor ce gândesc, de pretutindeni, se întreabă neliniștite: 
Ce se poate face pentru a îndrepta aceste rele îngrozitoare? 
Răspunsul se găsește în îndemnul dat de Pavel lui Timotei: „Propo- 
văduiește Cuvântul”. În Biblie se găsesc numai principii sigure de 
acţiune. Ea este o transcriere a voinţei lui Dumnezeu, o expresie a 
înţelepciunii divine. Ea deschide înţelegerii omului marile probleme 
ale vieţii; și pentru toţi aceia care iau aminte la preceptele ei, ea se 
va dovedi o călăuză sigură, ferindu-i ca să nu-și irosească viaţa în 
strădanii rău îndrumate. 

Dumnezeu a făcut cunoscută voinţa Sa și este o nebunie din 
partea omului să se îndoiască de cele ce au ieșit de pe buzele Sale. 
După ce Înţelepciunea Nemărginită a vorbit, omul nu trebuie să 
mai pună întrebări îndoielnice și nu există nici posibilitatea ca el să 
mai îndrepte ceva. Tot ce se cere din partea lui este o sinceră și 
călduroasă consimţire faţă de voința exprimată a lui Dumnezeu. 
Ascultarea este cea mai înaltă poruncă atât a rațiunii, cât și a con- 
științei. 

Pavel şi-a continuat îndemnul: „Tu fii treaz în toate lucrurile, 
rabdă suferinţele, fă lucrul unui evanghelist și împlinește-ţi bine 
slujba”. Pavel era aproape să-și sfârșească umblarea și el a dorit 
ca Timotei să-i ia locul, păzind bisericile de povestirile meșteșugit 
alcătuite și de rătăcirile prin care dușmanii, în diferite feluri, aveau 
să se străduiască să le abată de la simplitatea Evagheliei. El îl 
îndemna să se ferească de orice preocupări și legături trecătoare, 
care l-ar împiedica să se consacre cu totul lucrării sale pentru 
Dumnezeu; să sufere cu voie bună împotrivirea, ocara și prigoana 
la care va fi expus din pricina credincioșiei sale; să-și dovedească 
pe deplin slujba de evanghelist, prin folosirea oricărui mijloc ce-i 
stătea la îndemână, spre a face bine acelora pentru care a murit 
Hristos. 

Viaţa lui Pavel a fost o exemplificare a adevărurilor pe care el 
le învăţa; și în aceasta stătea puterea lui. Inima lui era plină de un 
simțământ adânc și dăinuitor cu privire la răspunderea sa și el a 
lucrat în strânsă comuniune cu Acela care este Izvorul dreptăţii, 
al milei și al adevărului. El s-a agăţat de crucea lui Hristos ca fiind 
singura garanţie a succesului. Iubirea Mântuitorului era motivul 


nemuritor care l-a susţinut în luptele sale cu sine, în bătăliile sale 
împotriva răului și în slujirea lui Hristos și el s-a avântat înainte 
împotriva unei lumi neprietenoase și împotriva vrăjmașilor săi. 

În aceste zile primejdioase, biserica are nevoie de o armată de 
lucrători care, asemenea lui Pavel, s-au autoeducat pentru a fi de 
folos, care au o profundă experienţă în lucrurile lui Dumnezeu și 
care sunt plini de sinceritate și zel. Este nevoie de oameni sfințiți 
și gata de sacrificiu de sine; oameni care nu vor ocoli încercările și 
responsabilitatea; oameni care sunt curajoși și devotați; oameni în 
a căror inimă Hristos este „nădejdea slavei” și care, cu buzele atinse 
de focul sfânt, vor „predica Cuvântul”. Lucrarea lui Dumnezeu 
duce lipsă de astfel de lucrători și greșeli fatale, asemenea unei 
otrave de moarte, întinează morala și întunecă speranţele unei 
mari părţi a neamului omenesc. 

În timp ce stegarii credincioși ai principiilor, istoviţi, își dau 
viaţa pentru cauza adevărului, cine se va ridica să le ia locul? Vor 
primi tinerii însărcinarea cea sfântă din mâna părinților lor? Sunt 
ei pregătiți să ocupe locurile rămase goale prin moartea celor 
credincioși? Va fi luată în seamă porunca apostolului și va fi auzită 
chemarea la datorie, în mijlocul aţâțărilor la egoism și ambiţie 
care-i amăgesc pe tineri? 

Pavel își încheie epistola cu solii personale către diferite 
persoane și repetă cererea urgentă ca Timotei să vină la el curând, 
dacă este cu putinţă înaintea iernii. El vorbește de singurătatea sa, 
din cauză că fusese părăsit de către unii dintre prietenii săi și din 
cauza absenței necesare a altora; și, ca nu cumva Timotei să ezite, 
temându-se ca nu cumva biserica din Efes să aibă nevoie de el, 
Pavel îi amintește că l-a trimis pe Tihic să-i ţină locul. 

După ce vorbește despre scena judecării sale înaintea lui Nero, 
despre părăsirea din partea fraţilor săi și despre harul susținător 
al unui Dumnezeu care păstrează legământul, Pavel își încheie 
epistola, încredințându-l pe iubitul său Timotei ocrotirii Arhipăs- 
torului, care va avea grijă mai departe de turma Sa, chiar dacă sub- 
păstorii ar putea fi doborâți. 

În timpul ultimei judecări a lui Pavel înaintea lui Nero, 
împăratul fusese atât de puternic impresionat de puterea cuvintelor 
apostolului, încât a amânat luarea unei hotărâri în cazul lui, fără 
să-l achite sau să-l osândească pe acuzatul slujitor al lui Dumnezeu. 
Dar, nu după mult timp, răutatea împăratului împotriva lui Pavel 
a revenit. Mâniat peste măsură, fiindcă nu era în stare să împiedice 
extinderea religiei creștine nici chiar în casa imperială, el a hotărât 
ca, atunci când va găsi un pretext mai temeinic, apostolul să fie 
osândit la moarte. Nu mult timp după aceea, Nero a pronunţat 
sentința care l-a condamnat pe Pavel la moarte. Dar, fiindcă un 
cetăţean roman nu putea să fie supus torturii, el a fost condamnat 
la moarte prin decapitare. 

Pavel a fost luat pe ascuns și dus la locul execuţiei. Numai la 
puține persoane li s-a îngăduit să fie de față; căci prigonitorii lui, 
alarmaţi de întinderea influenţei lui, se temeau ca nu cumva scena 
morții sale să-i câștige pe alţii la creştinism. Dar până și ostașii 
împietriţi, care l-au însoţit, au ascultat cuvintele sale cu uimire și 
l-au văzut plin de voie bună și chiar bucuros în faţa morţii. Pentru 
aceia care au luat parte la moartea lui de martir, spiritul său de 
iertare faţă de executorii săi și încrederea sa neșovăielnică în 
Hristos până la sfârșit s-au dovedit pentru ei ca o mireasmă de 
viaţă spre viaţă. Mulţi L-au primit pe Mântuitorul predicat de Pavel 
și nu peste mult timp, plini de curaj, ei au sigilat credinţa lor cu 
propriul sânge. 

Până în ultimul ceas, viaţa lui Pavel a mărturisit despre adevărul 
cuvintelor sale către corinteni: „Dumnezeu care a zis: "Să lumineze 
lumina din întuneric ne-a luminat inimile, pentru ca să facem să 
strălucească lumina cunoștinței slavei lui Dumnezeu pe faţa lui Iisus 
Hristos. Comoara aceasta o purtăm în niște vase de lut, pentru ca 
această putere nemaipomenită să fie de la Dumnezeu, și nu de la 


noi. Suntem încolțiți în toate chipurile, dar nu la strâmtoare; în grea 
cumpănă, dar nu deznădăjduiţi; prigoniți, dar nu părăsiți; trântiți 
jos, dar nu omorâţi. Purtăm întotdeauna cu noi, în trupul nostru, 
omorârea Domnului lisus, pentru ca și viaţa lui lisus să se arate în 
trupul nostru” (2 Cor. 4,6-10). Destoinicia sa nu era în sine, ci în 
prezenţa și lucrarea Duhului Divin, care-i umplea sufletul și aducea 
fiecare gând în supunere faţă de voinţa lui Hristos. Profetul declară: 
„Celui cu inima tare, Tu-i chezășluiești pacea; da, pacea, căci se 
încrede în Tine” (Is. 26,3). Pacea ce își avea izvorul în cer, exprimată 
pe faţa lui Pavel, a câștigat multe suflete la Evanghelie. 

Pavel purta cu el atmosfera cerului. Toţi aceia care erau 
conlucrători cu el simțeau unirea sa cu Hristos. Faptul că viața sa 
era o pildă despre adevărul pe care-l vestea dădea putere convin- 
gătoare predicării sale. În aceasta stă puterea adevărului. Influenţa 
nestudiată și naturală a unei vieţi sfinte este predica cea mai 
convingătoare ce poate fi rostită în favoarea creștinismului. 
Discuţiile, chiar când se aduc argumente de necontestat, pot duce 
la împotrivire; dar un exemplu evlavios are o putere căreia este cu 
neputinţă să-i reziști. 

În marea sa grijă faţă de aceia pe care avea să-i părăsească, de 
a duce singuri lupta cu prejudecata, ura și prigoana, apostolul nu 
a mai ţinut seama de propriile suferinţe ce se apropiau. Pe puţinii 
creștini care l-au însoţit la locul de execuţie, el a căutat să-i întă- 
rească și să-i încurajeze prin repetarea făgăduinţelor date pentru 
cei prigoniți din pricina neprihănirii. El i-a asigurat că nu avea să 
rămână neîmplinit nimic din tot ce spusese Domnul cu privire la 
credincioșii Săi copii încercaţi. Pentru o scurtă vreme, ei poate 
aveau să fie întristaţi din pricina multelor ispite; sau poate că aveau 
să fie lipsiţi de confort pământesc; însă ei puteau să-și îmbărbăteze 
inimile cu asigurarea credincioșiei lui Dumnezeu, spunând: „Știu 
în cine am crezut. Și sunt încredinţat că El are putere să păzească 
ce I-am încredințat până în ziua aceea” (2 Tim. 1,12). În curând 
se va termina noaptea încercării și a suferinţei și apoi se va ivi feri- 
cita dimineaţă a păcii și a zilei depline. 

Apostolul privea spre marea veșnicie nu cu nesiguranţă sau cu 
teamă, ci cu o nădejde plină de bucurie și cu o așteptare plină de 

dor. Stând la locul martiriului său, el nu a văzut nici sabia călăului, 
nici pământul ce în curând avea să primească sângele său; el a 
privit prin liniștitul cer albastru al acelei zile de vară până la tronul 
Celui Veşnic. 

Acest bărbat al credinţei a privit scara viziunii lui Iacov, repre- 
zentându-L pe Hristos, care a legat pământul cu cerul și pe omul 
mărginit cu Dumnezeu cel nemărginit. Credinţa lui era întărită 
atunci când își amintea cum patriarhii și profeţii s-au sprijinit pe 
Acela care era susținătorul și mângâierea sa și pentru care el își 
dădea viaţa. Din partea acestor bărbaţi sfinţi, care în decursul 
secolelor au dat mărturie despre credinţa lor, el primea asigurarea 
că Dumnezeu este credincios. Pe acei apostoli care, pentru a 
predica Evanghelia lui Hristos, au pornit să întâmpine bigotismul 
și superstiția păgână, prigoana și ocara, care n-au socotit viaţa lor 
ca fiind scumpă, spre a putea ţine sus lumina crucii în mijlocul 
păienjenișului întunecos al necredinţei — pe aceștia îi auzea el măr- 
turisindu-L pe lisus ca Fiu al lui Dumnezeu, Mântuitorul lumii. 
De pe scaunul de tortură, de pe rug, din închisoare, din vizuinile 
și peșterile pământului, el auzea strigătele de triumf ale martirilor. 
El auzea mărturia sufletelor statornice, care, deși părăsite, lovite 
și chinuite, totuși transmiteau solia neînfricată și solemnă despre 
credinţă, spunând: „Știu în cine am crezut”. Aceștia, dându-și viaţa 
pentru credință, declară înaintea lumii că Acela în care s-au 
încrezut este în stare să-i mântuiască pe deplin. 

Răscumpărat prin sacrificiul lui Hristos, spălat de păcat prin 
sângele Său și îmbrăcat în neprihănirea Sa, Pavel are în sine 
mărturia faptului că sufletul lui este preţios înaintea Mântuitorului. 
Viaţa sa este ascunsă cu Hristos în Dumnezeu și el este convins că 
Acela care a învins moartea este în stare să păzească ceea ce I s-a 
încredinţat. Mintea lui se prinde cu putere de făgăduinţa Mântuito- 
rului: „Eu îl voi învia în ziua de apoi” (loan 6,40). Gândurile și 
nădejdile lui sunt concentrate asupra celei de a doua veniri a 
Domnului său. Și atunci când sabia călăului coboară și umbrele 
morţii se adună asupra martirului, ultimul său gând care îi 
străfulgeră mintea, gând care va fi și cel dintâi în marea dimineaţă 


a redeșteptării, a fost de a-L întâmpina pe Dătătorul Vieţii, care îi 
va ura bun-venit în bucuria celor binecuvântați. 

Multe secole au trecut de când bătrânul Pavel și-a vărsat sângele 
ca martor pentru Cuvântul lui Dumnezeu și mărturia lui lisus 
Hristos. Nici o mână credincioasă nu a însemnat pentru generațiile 
viitoare ultimele scene din viaţa acestui bărbat sfânt; însă Inspirația 
a păstrat pentru noi mărturia ultimelor sale clipe din viaţă. 
Asemenea sunetului de trâmbiţă, glasul său a răsunat de atunci 
prin toate veacurile, stimulând prin curajul lui pe mii de martori 
ai lui Hristos și trezind în mii de inimi copleșite de întristare ecoul 
bucuriei lui triumfătoare. „Eu sunt gata să fiu turnat ca o jertfă de 
băutură și clipa plecării mele este aproape. M-am luptat lupta cea 
bună, mi-am isprăvit alergarea, am păzit credința. De acum mă 
așteaptă cununa neprihănirii, pe care mi-o va da în “ziua aceea’ 
Domnul, Judecătorul cel drept. Și nu numai mie, ci și tuturor celor 
ce vor fi iubit venirea Lui” (2 Tim. 4,6-8). 

CAPITOLUL 51 


UN SUBPĂSTOR CREDINCIOS 


În cartea Faptele Apostolilor se aminteşte doar puţin despre 
ultima lucrare a apostolului Petru. În timpul anilor foarte ocupati 
de slujire, care au urmat revărsării Duhului Sfânt în Ziua Cincize- 
cimii, el s-a găsit printre aceia care au depus eforturi neobosite 
pentru a ajunge la iudeii care veneau la Ierusalim să se închine cu 
ocazia sărbătorilor anuale. 

Cum numărul credincioșilor din Ierusalim și din alte părți 
vizitate de solii crucii creștea, talentele pe care le avea Petru s-au 
dovedit de o nespusă valoare pentru prima biserică creștină. 
Influenţa mărturiei sale cu privire la Iisus din Nazaret se întindea 
în lung și în lat. Asupra lui fusese așezată o dublă răspundere. El 
a dat o mărturie hotărâtă înaintea necredincioşilor cu privire la 
Mesia, lucrând cu toată râvna pentru convertirea lor; și, în același 
timp, a făcut o lucrare deosebită pentru credincioși, întărindu-i în 
credinţa lui Hristos. 

Numai după ce a fost adus la renunțare de sine și la o deplină 
încredere în puterea divină Petru a primit chemarea de a lucra ca 
un subpăstor. Hristos îi spusese lui Petru, înainte de a-L fi tăgăduit: 
„După ce te vei întoarce la Dumnezeu, să întărești pe fraţii tăi” 
(Luca 22,32). Cuvintele acestea erau semnificative pentru lucrarea 
întinsă și rodnică pe care urma să o aducă la îndeplinire în viitor 
acest apostol pentru aceia care aveau să vină la credinţă. Experienţa 
proprie a lui Petru cu păcatul, suferinţa și pocăinţa l-au pregătit 
pentru această lucrare. De-abia după ce și-a dat seama de slăbiciunea 
sa a putut el să înțeleagă nevoia credinciosului de a depinde în totul 
de Hristos. În mijlocul furtunii ispitei, el a ajuns să înțeleagă faptul 
că omul poate umbla în siguranță numai dacă, neîncrezându-se în 
sine, se sprijină pe Mântuitorul. 


Acest capitol este bazat pe prima Epistolă a lui Petru. 


La ultima întâlnire a lui Hristos cu ucenicii Săi la mare, Petru, 
încercat prin întrebarea de trei ori repetată: „Mă iubeşti?” (loan 
21,15-17), a fost reaşezat la locul său printre cei doisprezece. Lui 
i-a fost încredinţată lucrarea pe care avea s-o facă, să hrănească 
turma Domnului. Întors acum la Dumnezeu și primit, el nu numai 
că avea să caute să-i salveze pe cei din afara staulului, dar avea să 
fie un păstor al oilor. 

Hristos i-a amintit lui Petru o singură condiție pentru a-l sluji — 
„Mă iubești?” Aceasta este calificarea cea mai de seamă. Petru ar 
fi putut să aibă oricare altă calitate, dar, fără iubirea lui Hristos, el 
nu ar fi putut fi un păstor credincios peste turma lui Dumnezeu. 
Cunoștinţa, bunăvoința, elocvenţa, râvna — toate sunt necesare în 
vederea unei bune lucrări; dar, fără iubirea lui Hristos în inimă, 
lucrarea predicatorului creștin este un eșec. 

Iubirea lui Hristos nu este un simțământ, ci este un principiu 
viu, ce trebuie să fie manifestat ca o putere dăinuitoare în inimă. 
Dacă purtarea și caracterul păstorului sunt o exemplificare a 
adevărului pe care el îl susține, Domnul va pune sigiliul aprobării 
Sale asupra lucrării. Păstorul și turma vor deveni una, uniţi prin 
nădejdea lor comună în Hristos. 

Felul în care Mântuitorul s-a purtat cu Petru a constituit o 
lecție atât pentru el, cât și pentru fraţii săi. Deşi Petru ÎI tăgăduise 
pe Domnul său, iubirea pe care Domnul o avea pentru el nu s-a 
clătinat nicidecum. Când urma să înceapă lucrarea de slujire a 
Cuvântului pentru alții, apostolul avea să-l întâmpine pe cel nele- 
giuit cu răbdare, simpatie și iubire iertătoare. Amintindu-și de slă- 
biciunea și căderea sa, el avea să trateze oile și mieii turmei încre- 
dințate grijii sale cu aceeași bunătate cu care Hristos Se purtase 
faţă de el. 

Fiinţele omenești, dedate ele însele la rău, sunt pornite să-i trateze 
fără blândeţe pe cei ispitiți și rătăciţi. Ei nu pot citi inima; ei nu 
cunosc luptele și frământările celorlalți. Ei au nevoie să înveţe 
despre mustrarea care este iubire, despre lovitura care rănește 
spre vindecare, despre avertizarea care anunţă nădejde. 

În tot timpul slujirii sale, Petru a vegheat cu credincioșie asupra 
turmei încredințate grijii lui și astfel s-a dovedit vrednic de însăr- 

cinarea și răspunderea dată lui de Mântuitorul. El L-a înălțat con- 
tinuu pe Iisus din Nazaret ca nădejde a lui Israel, ca Mântuitor al 
omenirii. El şi-a adus propria viaţă în ascultare de Maestrul Lu- 
crător. Prin toate mijloacele ce-i stăteau la îndemână, el a căutat 
să-i educe pe credincioși în vederea unei lucrări active. Prin exem- 
plul său plin de evlavie și prin neobosita sa activitate, el i-a însuflețit 
pe mulţi tineri promiţători să se consacre în totul lucrării slujirii 
Evangheliei. Cu trecerea timpului, influența apostolului, ca edu- 
cator și conducător, a crescut; și, deși niciodată nu a pierdut simţul 
răspunderii de a lucra în mod deosebit pentru iudei, el a dus mărtu- 
ria sa în multe ţări și a întărit credinţa multora în Evanghelie. 

În ultimii ani ai lucrării sale în slujba Evangheliei, Petru a fost 
inspirat să le scrie credincioșilor „împrăștiați prin Pont, Galatia, 
Capadocia, Asia și Bitinia”. Epistolele sale erau mijloace pentru 
reînsufleţirea curajului și întărirea credinţei acelora care treceau 
prin încercări și necazuri și de reînnoire a faptelor bune de către 
aceia care, din pricina feluritelor ispite, erau în primejdie să-și 
piardă încrederea în Dumnezeu. Aceste epistole purtau cu ele 
simţământul de a fi fost scrise de unul care se împărtășise din 
belșug de suferinţele lui Hristos și de mângâierea Sa; unul a cărui 
întreagă fiinţă fusese transformată prin har și a cărui nădejde de 
viaţă veșnică era ceva sigur și de neclătinat. 

Chiar de la începutul primei sale epistole, bătrânul slujitor al 
lui Dumnezeu a adus Domnului său un tribut de laudă și mulțumire. 
„Binecuvântat să fie Dumnezeu, Tatăl Domnului nostru lisus 
Hristos”, exclamă el, „care, după îndurarea sa cea mare, ne-a născut 
din nou prin învierea lui Iisus Hristos din morți, la o nădejde vie, 
și la o moștenire nestricăcioasă, și neîntinată, și care nu se poate 
veșteji, păstrată în ceruri pentru voi. Voi sunteți păziți de puterea 
lui Dumnezeu, prin credință, pentru mântuirea gata să fie desco- 
perită în vremurile de apoi!” 

În nădejdea aceasta, a unei moșteniri sigure pe pământul cel 
nou, s-au bucurat primii creștini, chiar în timp de încercări severe 
și de necazuri. „Voi vă bucuraţi mult”, scrie Petru, „măcar că 
acum, dacă trebuie, sunteţi întristaţi pentru puţină vreme, prin 
felurite încercări, pentru ca încercarea credinţei voastre, cu mult 


mai scumpă decât aurul care piere și care totuși este cercat prin 
foc, să aibă ca urmare lauda, slava și cinstea, la arătarea lui Iisus 
Hristos, pe care voi ÎL iubiţi fără să-L fi văzut, credeți în El, fără 
să-L vedeţi, și vă bucuraţi cu o bucurie negrăită și strălucită, pentru 
că veţi dobândi, ca sfârșit al credinţei voastre, mântuirea sufletelor 
voastre.” 

Cuvintele apostolului au fost scrise pentru învățătura credin- 
cioșilor din toate veacurile și ele au o deosebită însemnătate pentru 
aceia care trăiesc în vremea când „sfârșitul tuturor lucrurilor este 
aproape”. Îndemnurile și avertizările sale și cuvintele lui pline de 
credinţă și curaj sunt necesare fiecărui suflet care vrea să-și menţină 
credinţa nezguduită „până la sfârșit” (Evr. 3,14). 

Apostolul a căutat să-i înveţe pe credincioși cât de important 
este să-ți ţii mintea în frâu ca să nu rătăcească, ocupându-se de 
subiecte neîngăduite sau să-și irosească puterile cu teme ușuratice. 
Cei care nu vor să ajungă pradă amăgirilor lui Satana trebuie să 
păzească bine intrările sufletului; ei trebuie să se ferească a citi, a 
vedea sau a auzi ceva care ar da naștere la gânduri necurate. Mintea 
nu trebuie lăsată să se oprească la întâmplare asupra oricărui subiect 
pe care vrăjmașul sufletelor l-ar sugera. Inima trebuie să fie în 
mod credincios străjuită, căci, de nu, răutăţile din afară vor trezi 
răutățile dinăuntru și sufletul va rătăci în întuneric. „Încingeţi-vă 
coapsele minţii voastre”, scria Petru, „fiţi treji, și puneţi-vă toată 
nădejdea în harul, care vă va fi adus, la arătarea lui Iisus Hristos... 
Nu vă lăsaţi târâţi în poftele pe care le aveaţi altădată când erați în 
neștiință. Ci, după cum Cel ce v-a chemat este sfânt, fiți și voi 
sfinți în toată purtarea voastră. Căci este scris: "Fiţi sfinţi, căci eu 
sunt sfânt.” 

„Purtaţi-vă cu frică în timpul pribegiei voastre; căci știți că nu 
cu lucruri pieritoare, cu argint sau cu aur, aţi fost răscumpăraţi 
din felul deșert de vieţuire, pe care-l moșteniserăţi de la părinţii 
voștri, ci cu sângele scump al lui Hristos, Mielul fără cusur și fără 
prihană. El a fost cunoscut mai înainte de întemeierea lumii și a 
fost arătat la sfârşitul veacurilor pentru voi, care, prin El, sunteți 
credincioși lui Dumnezeu, care L-a înviat din morţi, și I-a dat 
slavă, pentru ca, credinţa și nădejdea voastră să fie în Dumnezeu.” 

Dacă argintul și aurul ar fi fost îndestulătoare pentru cumpărarea 
mântuirii oamenilor, cât de ușor ar fi putut fi săvârșită aceasta de 
Acela care spune: „Al Meu este argintul, și al Meu este aurul” 
(Hagai 2,8). Dar numai prin sângele cel prețios al Fiului lui Dumnezeu 
păcătosul poate să fie răscumpărat. Planul mântuirii a fost bazat 
pe sacrificiu. Apostolul Pavel scria: „Cunoașteţi harul Domnului 
nostru lisus Hristos. El, măcar că era bogat, S-a făcut sărac pentru 
voi, pentru ca prin sărăcia Lui, voi să vă îmbogăţiţi” (2 Cor. 8,9). 
Hristos S-a dat pe Sine pentru a ne putea răscumpăra din orice nele- 
giuire. Ca o binecuvântată încoronare a mântuirii, „darul fără plată 
al lui Dumnezeu este viaţa veșnică în Iisus Hristos, Domnul nostru” 
(Rom. 6,23). 

„Deci, ca unii care prin ascultare de adevăr, v-aţi curăţit sufle- 
tele prin Duhul, ca să aveţi o dragoste de frați neprefăcută”, 
continuă Petru, „iubiţi-vă cu căldură unii pe alţii, din toată inima.” 
Cuvântul lui Dumnezeu — adevărul — este canalul prin care Domnul 
Îşi manifestă Duhul şi puterea Sa. Ascultarea de Cuvânt produce 
rodul calităţii cerute — „dragostea de frați neprefăcută”. Această 
iubire este născută în cer și conduce la simțăminte înalte și acţiuni 
lipsite de egoism. 

Când adevărul devine un principiu dăinuitor în viaţă, sufletul 
este născut „din nou nu dintr-o sămânță, care poate putrezi, ci 
dintr-una care nu poate putrezi, prin Cuvântul lui Dumnezeu, care 
este viu și care rămâne în veac”. Această naștere din nou este 
rezultatul primirii lui Hristos ca fiind Cuvântul lui Dumnezeu. 
Când prin Duhul Sfânt adevărurile divine se întipăresc în inimă, 
atunci iau naștere noi concepţii, iar puterile până aici adormite 
sunt trezite ca să conlucreze cu Dumnezeu. 

Așa a fost cu Petru și cu ceilalţi ucenici. Hristos a fost pentru 
lume Descoperitorul adevărului. Prin El, sămânţa cea nestrică- 
cioasă — Cuvântul lui Dumnezeu — a fost semănată în inimile oame- 
nilor. Dar multe dintre cele mai prețioase învățături ale marelui 
Învățător au fost rostite față de unii care atunci nu le-au înţeles. 
Când, după înălţarea Sa, Duhul Sfânt le-a reamintit ucenicilor 
învățăturile Sale, sentimentele lor adormite s-au trezit. Înţelesul 
acestor adevăruri a străfulgerat în mintea lor ca o nouă descoperire 


și adevărul, curat și nealterat, și-a făcut loc. Atunci ei au ajuns să 
se împărtășească de experiența minunată a vieţii Sale. Cuvântul a 
dat mărturie prin ei, oameni aleși de El, și ei au vestit adevărul cel 
puternic: „Cuvântul S-a făcut trup și a locuit printre noi, plin de 
har și de adevăr”. „Și noi toţi am primit din plinătatea Lui, și har 
după har” (loan 1,14.16). 

Apostolul i-a îndemnat pe credincioși să cerceteze Scripturile, 
ca printr-o cuvenită înţelegere a lor să-și poată face lucrarea sigură 
pentru veșnicie. Petru a înţeles că, în experienţa fiecărui suflet 
care, în cele din urmă, va fi biruitor, vor fi momente de nedumerire 
și încercare; dar el mai știa că o înţelegere a Scripturilor îl va face 
în stare pe cel ispitit să-și amintească de făgăduinţele care îi vor 
mângâia inima și îi vor întări credinţa în Cel Atotputernic. 

„Orice făptură este ca iarba”, declară el, „și toată slava ei, ca 
floarea ierbii. Iarba se usucă și floarea cade jos, dar Cuvântul 
Domnului rămâne în veac. Şi acesta este Cuvântul, care v-a fost 
propovăduit prin Evanghelie. Lepădaţi dar orice răutate, orice 
vicleșug, orice fel de prefăcătorie, de pizmă și de clevetire; și, ca 
niște prunci născuţi de curând, să doriţi laptele duhovnicesc și 
curat, pentru ca prin el să creșteţi spre mântuire, dacă ați gustat 
în adevăr că bun este Domnul.” 

Mulţi dintre credincioșii cărora Petru le-a adresat epistolele 
sale trăiau în mijlocul păgânilor și multe depindeau de credincioșia 
lor față de înalta chemare a slujirii lor. Apostolul le-a înfățișat 
privilegiile pe care le aveau ca urmași ai lui lisus Hristos. „Voi 
însă sunteţi o seminţie aleasă”, scria el, „o preoţie împărătească, 
un neam sfânt, un popor, pe care Dumnezeu Și l-a câștigat ca să 
fie al Lui, ca să vestiți puterile minunate ale Celui ce v-a chemat 
din întuneric la lumina Sa minunată; pe voi care odinioară nu erați 
un popor, dar acum sunteţi poporul lui Dumnezeu; pe voi, care 
nu căpătaserăţi îndurare, dar acum aţi căpătat îndurare.” 

„Preaiubiţilor, vă sfătuiesc ca pe niște străini și călători să vă 
feriti de poftele firii pământești care se războiesc cu sufletul. Să 
aveţi o purtare bună în mijlocul neamurilor, pentru ca în ceea ce 
vă vorbesc de rău ca pe niște făcători de rele, prin faptele voastre 
bune, pe care le văd, să slăvească pe Dumnezeu în ziua cercetării.” 

Apostolul prezintă în chip lămurit atitudinea pe care credincioșii 
trebuie să o aibă faţă de autorităţile civile: „Fiţi supuși oricărei 
stăpâniri omenești, pentru Domnul: atât împăratului, ca înalt stăpâ- 
nitor, cât și dregătorilor, ca unii care sunt trimiși de el să pedep- 
sească pe făcătorii de rele și să laude pe cei ce fac bine. Căci voia 
lui Dumnezeu este ca, făcând ce este bine, să astupaţi gura oame- 
nilor neștiutori și proști. Purtaţi-vă ca niște oameni slobozi, fără 
să faceţi din slobozenia aceasta o haină a răutăţii, ci ca niște robi 
ai lui Dumnezeu. Cinstiţi pe toţi oamenii, iubiţi pe fraţi; temeţi-vă 
de Dumnezeu; daţi cinste împăratului”. 

Cei care erau robi erau sfătuiți să rămână supuși stăpânilor lor 
„Cu toată frica nu numai celor ce sunt buni și blânzi, ci și celor ce 
sunt greu de mulțumit. Căci este un lucru plăcut”, explică apos- 
tolul, „dacă cineva, pentru cugetul lui față de Dumnezeu, suferă 
întristare, și suferă pe nedrept. În adevăr, ce fală este să suferiţi 
cu răbdare să fiți pălmuiţi, când aţi făcut rău? Dar, dacă suferiți 
cu răbdare când aţi făcut ce este bine, lucrul acesta este plăcut lui 
Dumnezeu. Şi la aceasta aţi fost chemaţi; fiindcă și Hristos a suferit 
pentru voi, şi v-a lăsat o pildă, ca să călcaţi pe urmele Lui. ’El n-a 
făcut păcat, și în gura Lui nu s-a găsit vicleșug. Când era batjocorit, 
nu răspundea cu batjocuri; și când era chinuit, nu ameninţa, ci Se 
supunea dreptului judecător. El a purtat păcatele noastre în trupul 
Său, pe lemn, pentru ca noi, fiind morți față de păcate, să trăim 
pentru neprihănire; prin rănile Lui aţi fost vindecaţi. Căci eraţi ca 
niște oi rătăcite. Dar acum v-aţi întors la Păstorul și Episcopul 
sufletelor voastre”. 

Apostolul le îndemna pe femeile credincioase să fie neprihănite 
în vorbirea lor și modeste în îmbrăcămintea și purtarea lor. „Podoaba 
voastră să nu fie podoaba de afară”, sfătuia el, „care stă în împletirea 
părului, în purtarea de scule de aur sau în îmbrăcarea hainelor, ci să 
fie omul ascuns al inimii, în curăţia nepieritoare a unui duh blând și 
liniștit, care este de mare preț înaintea lui Dumnezeu.” 

Invăţătura se aplică credincioșilor din toate veacurile. „După 
roadele lor îi veţi cunoaște” (Mat. 7,20). Podoaba unui duh blând 
și liniştit este nespus de prețioasă. În viaţa adevăratului creștin, 
împodobirea exterioară este totdeauna în armonie cu pacea și 


sfinţenia lăuntrică. „Dacă voiește cineva să vină după Mine”, spu- 
nea Hristos, „să se lepede de sine, să-și ia crucea, și să Mă urmeze” 
(Mat. 16,24). Lepădarea și sacrificiul de sine vor caracteriza viața 
creștinului. Dovada că gustul este convertit se va vedea în 
îmbrăcămintea tuturor acelora care merg pe calea rânduită pentru 
cei răscumpăraţi ai Domnului. 

Este numai drept a iubi frumosul și a-l dori; dar Dumnezeu 
dorește ca noi să iubim și să căutăm mai întâi frumuseţea cea mai 
desăvârșită, aceea care este nepieritoare. Nici o împodobire exte- 
rioară nu poate fi comparată ca valoare sau farmec cu „un duh 
blând și liniștit” și inul „subţire, alb și curat” (Apoc. 19,14) pe care-l 
vor purta toţi sfinții de pe pământ. Această îmbrăcăminte îi va 
face frumoși și iubiţi aici, și apoi va alcătui semnul lor de admitere 
în palatul Împăratului. Făgăduința Sa este: „Ei vor umbla împreună 
cu Mine, îmbrăcaţi în alb, fiindcă sunt vrednici” (Apoc. 3,4). 

Privind înainte cu viziune profetică spre vremurile primejdioase 
în care avea să intre biserica lui Hristos, apostolul îi îndemna 
stăruitor pe credincioși să rămână statornici în faţa încercărilor și 
a suferinței. „Preaiubiţilor”, scria el, „nu vă miraţi de încercarea 
de foc din mijlocul vostru, care a venit peste voi ca să vă încerce.” 

Cercarea este o parte din educaţia primită în școala lui Hristos 
spre a curăţi pe copiii lui Dumnezeu de zgura a ceea ce este 
pământesc. Experiențele ce-i pun la încercare vin asupra lor din 
cauză că Dumnezeu îi conduce pe copiii Săi. Încercările și piedicile 
sunt metodele de disciplinare alese de El și condiţiile succesului 
puse de El. Cel care citeşte inimile oamenilor cunoaște slăbiciunile 
lor mai bine decât le pot cunoaște ei înșiși. El vede că unii au 
însușiri care, dacă ar fi bine îndrumate, ar putea fi folosite spre 
înaintarea lucrării Sale. În providenţa Sa, El aduce aceste suflete 
în diferite situaţii și împrejurări deosebite, pentru ca ei să poată 
descoperi defectele care stau ascunse cunoașterii lor. El le dă 
ocazie să învingă aceste defecte și să-i facă potriviţi pentru slujire. 
Deseori, El îngăduie să ardă focul întristării, pentru ca ei să fie 
curățiți. 

Grija lui Dumnezeu pentru moștenirea Lui este neîncetată. El 
nu îngăduie să vină asupra copiilor Săi nici o altă întristare decât 

aceea care este absolut necesară pentru binele lor prezent și veșnic. 
El va curăţi biserica Sa, așa cum Hristos a curăţit templul în timpul 
slujirii Sale pe pământ. Tot ce aduce El asupra poporului Său, în 
ce priveşte încercarea și durerea, vine pentru ca ei să poată dobândi 
o mai profundă pietate și o mai mare putere de a duce mai departe 
triumful crucii. 

Fusese un timp în experienţa lui Petru când el n-a vrut să vadă 
crucea în lucrarea lui Hristos. Când Mântuitorul le-a făcut cunoscute 
ucenicilor suferinţele și moartea ce stăteau amenințătoare înaintea 
Sa, Petru a exclamat: „Să Te ferească Dumnezeu, Doamne! Să nu 
Ti se întâmple așa ceva!” (Mat. 16,22). Autocompătimirea care 
l-a tras înapoi de la părtășia cu Hristos în suferință a fost ceea ce 
l-a mânat pe Petru să rostească dojana. Pentru ucenic, a fost o 
învăţătură amară și una pe care el a învăţat-o, dar încet, și anume 
că umblarea, calea lui Hristos pe pământ duce prin agonie și 
umilinţă. Dar el avea să înveţe lecţia ei numai în dogoarea cupto- 
rului de foc. Acum, când trupul său care odată fusese plin de râvnă 
se încovoiase sub povara anilor și a muncii, el a putut să scrie: 
„Preaiubiţilor, nu vă mirați de încercarea de foc din mijlocul vostru, 
care a venit peste voi ca să vă încerce, ca de ceva ciudat, care a dat 
peste voi: dimpotrivă, bucuraţi-vă, întrucât aveţi parte de patimile 
lui Hristos, ca să vă bucuraţi și să vă veseliţi și la arătarea slavei 
Lui”. 

Adresându-se prezbiterilor bisericii în legătură cu răspunderile 
lor de subpăstori ai turmei lui Hristos, apostolul scria: „Păstoriți 
turma lui Dumnezeu, care este sub paza voastră, nu de silă, ci de 
bunăvoie, după voia lui Dumnezeu; nu pentru câștig mârșav, ci cu 
lepădare de sine. Nu ca și cum aţi stăpâni peste cei ce v-au căzut 
la împărţeală, ci făcându-vă pilde turmei. Și când Se va arăta 
Păstorul cel mare, veţi căpăta cununa, care nu se poate veșteji, a 
slavei”. 

Cei care ocupă poziția de subpăstori trebuie să manifeste o 
grijă atentă față de turma Domnului. Nu ar trebui să fie o suprave- 
ghere dictatorială, ci una care tinde să încurajeze, să întărească și 
să înalțe. Slujirea Evangheliei înseamnă mult mai mult decât ţinerea 
de predici; înseamnă o lucrare stăruitoare și personală. Biserica 


de pe pământ este alcătuită din bărbaţi și femei cu greșeli, care au 
nevoie de efort plin de răbdare și osteneală spre a fi formați și 
disciplinati să lucreze, fiind acceptaţi în viaţa aceasta, iar în viaţa 
viitoare să fie încununaţi cu slavă și nemurire. Este nevoie de 
slujitori, păstori credincioși — care nu vor linguși pe popor, nici 
nu-l vor trata cu asprime, ci care îl vor hrăni cu pâinea vieţii — 
bărbaţi care în viaţa lor să simtă zilnic puterea convertitoare a 
Duhului Sfânt și care să nutrească în inimă o iubire puternică și 
neegoistă față de aceia pentru care lucrează. 

Se cere din partea subpăstorului să lucreze cu tact atunci când 
este chemat să dea piept cu înstrăinarea, amărăciunea, invidia și 
gelozia în biserică și va trebui să lucreze în spiritul lui Hristos pentru 
a pune lucrurile în rânduială. Cu credincioșie, avertizările trebuie 
date, păcatele mustrate, relele îndreptate, și aceasta nu numai prin 
lucrarea slujitorului de la amvon, ci și prin lucrarea personală. Inima 
încăpăţânată poate că se împotrivește soliei, iar slujitorul lui Dumne- 
zeu ar putea fi judecat greșit și criticat. Atunci, el să-și amintească 
de faptul că „înţelepciunea care vine de sus este întâi curată, apoi 
pașnică, blândă, ușor de înduplecat, plină de îndurare și de roduri 
bune, fără părtinire, nefățarnică. Și roada neprihănirii este semănată 
în pace pentru cei ce fac pace” (Iacov 3,17.18). 

Lucrarea slujitorului Evangheliei este aceea de a pune „în lumină 
înaintea tuturor care este isprăvnicia acestei taine, ascunse de 
veacuri în Dumnezeu” (Ef. 3,9). Dacă cineva care intră în această 
lucrare alege partea cu cel mai puţin sacrificiu de sine, mulțumin- 
du-se numai cu predicarea și lăsând pentru altul lucrarea de slujire 
personală, lucrarea lui nu va fi primită de Dumnezeu. Suflete pentru 
care a murit Hristos pier din lipsa unei lucrări personale bine 
îndrumate, iar acela care, intrând în lucrarea de slujire, nu este 
gata să facă lucrarea personală cerută de întregirea turmei și-a 
greşit cariera. 

Spiritul adevăratului păstor este acela al uitării de sine. El se pierde 
din vedere pe sine, pentru a putea săvârși lucrările lui Dumnezeu. 
Prin predicarea Cuvântului și prin lucrare personală în casele 
oamenilor, el le cunoaște nevoile, durerile și încercările; și, conlu- 
crând cu marele Purtător de poveri, el împărtășește întristările 

lor, îi mângâie în durerile lor, potolește foamea sufletului și le 
câştigă inimile pentru Dumnezeu. În această lucrare, slujitorul 
este însoţit de îngerii cerului și el însuși este învăţat și luminat de 
adevărul care înţelepțeşte spre mântuire. 

În legătură cu învățăturile sale adresate celor cu poziţii de 
încredere în biserică, apostolul a subliniat câteva principii generale 
care trebuie să fie urmate de toţi aceia care sunt legaţi laolaltă în 
comuniunea bisericii. Membrii cei mai tineri ai turmei erau îndem- 
naţi stăruitor să urmeze pilda bătrânilor lor în ce priveşte practi- 
carea umilinţei, asemenea lui Hristos. „Tot așa și voi, tinerilor, 
fiti supuși celor bătrâni. Și toți în legăturile voastre, să fiți împo- 
dobiți cu smerenie. Căci "Dumnezeu stă împotriva celor mândri, 
dar celor smeriţi le dă har’. Smeriţi-vă dar sub mâna tare a lui 
Dumnezeu, pentru ca, la vremea Lui, El să vă înalțe. Și aruncaţi 
asupra Lui toate îngrijorările voastre, căci El Însuși îngrijește de 
voi. Fiţi treji și vegheaţi! Pentru că potrivnicul vostru, diavolul, dă 
târcoale, ca un leu care răcnește și caută pe cine să înghită. 
Împotriviţi-vă lui tari în credință.” 

Petru a scris credincioșilor într-o vreme de o deosebită încercare 
a bisericii. Mulţi chiar se și împărtășiseră de suferinţele lui Hristos 
și în curând biserica avea să îndure o perioadă de îngrozitoare 
prigoană. Într-o perioadă scurtă de câţiva ani, mulți dintre aceia 
care stătuseră ca învăţători și conducători în biserică aveau să-și 
dea viața pentru Evanghelie. In curând, lupi cruzi aveau să pătrundă 
în biserică, necruţând turma. Dar nici unul dintre aceste lucruri 
nu trebuia să-i descurajeze pe aceia a căror nădejde era concentrată 
în Hristos. Prin cuvinte încurajatoare și de însufleţire, Petru a 
îndreptat minţile credincioșilor de la încercările prezente și de la 
viitoarele scene de suferinţă „la o moștenire nestricăcioasă și 
neîntinată, și care nu se poate veșteji”. „Dumnezeul oricărui har”, 
se ruga el cu toată căldura sufletului, „care v-a chemat în Hristos 
lisus la slava Sa veșnică, după ce veţi suferi puţină vreme, vă va 
desăvârși, vă va întări, vă va da putere și vă va face neclintiți. A 
Lui să fie slava și puterea în vecii vecilor. Amin!” 


CAPITOLUL 52 


STATORNIC PÂNĂ LA MOARTE 


În a doua epistolă adresată de Petru celor care dobândiseră „o 
credinţă de același preţ” cu a sa, apostolul prezintă planul lui 
Dumnezeu pentru dezvoltarea caracterului creștin. El scrie: 

„Harul şi pacea să vă fie înmulţite prin cunoașterea lui 
Dumnezeu și a Domnului nostru Iisus Hristos! Dumnezeiasca Lui 
putere ne-a dăruit tot ce privește viaţa și evlavia, prin cunoașterea 
Celui ce ne-a chemat prin slava și puterea Lui, prin care El ne-a 
dat făgăduinţele Lui nespus de mari și scumpe, ca prin ele să vă 
faceţi părtași firii dumnezeiești, după ce aţi fugit de stricăciunea, 
care este în lume prin pofte.” 

„De aceea, daţi-vă și voi toate silințele ca să uniţi cu credinţa 
voastră fapta; cu fapta, cunoștința; cu cunoștința, înfrânarea; cu 
înfrânarea, răbdarea; cu răbdarea, evlavia; cu evlavia, dragostea 
de frați; cu dragostea de fraţi, iubirea de oameni. Căci, dacă aveţi 
din belșug aceste lucruri în voi, ele nu vă vor lăsa să fiţi nici leneși, 
nici neroditori în ce privește deplina cunoștință a Domnului nostru 
lisus Hristos.” 

Aceste cuvinte sunt pline de învăţătură și descoperă ideea 
fundamentală a biruinţei. Apostolul înfățișează credincioșilor scara 
progresului creștin, fiecare treaptă reprezentând înaintarea în 
cunoașterea lui Dumnezeu și în urcarea căreia nu este nici un loc 
de oprire. Credinţa, fapta, cunoștința, înfrânarea, evlavia, 
dragostea de fraţi și iubirea de oameni sunt treptele scării. Suntem 
mântuiți urcând treaptă după treaptă, suind pas cu pas, până la 
măsura idealului lui Hristos pentru noi. În felul acesta, EI S-a făcut 
pentru noi înţelepciune, neprihănire, sfințire și răscumpărare. 

Dumnezeu a chemat pe poporul Său la slavă și virtute, și acestea 
se vor manifesta în viaţa tuturor acelora care sunt cu adevărat în 

legătură cu El. Devenind părtași ai darului ceresc, ei trebuie să 
meargă spre desăvârșire, fiind „păziți de puterea lui Dumnezeu, 
prin credință” (1 Petru 1,5). Este spre slava lui Dumnezeu ca să 
acorde virtuțile Sale copiilor Săi. El dorește să-i vadă pe bărbaţi și 
pe femei atingând standardul cel mai înalt și, atunci când prin 
credință ei se prind de puterea lui Hristos, când solicită făgăduinţele 
Sale sigure și le consideră ca fiind ale lor, când cu o stăruinţă 
irezistibilă caută puterea Duhului Sfânt, ei vor ajunge desăvârșiți 
în El. 

După ce a primit credința Evangheliei, următoarea lucrare a 
credinciosului este să adauge la caracterul său virtutea, care curăță 
inima și pregătește mintea pentru primirea cunoașterii lui Dumnezeu. 
Cunoștinţa aceasta este temelia oricărei adevărate educaţii și a 
oricărei adevărate slujiri. Ea este singura pavăză adevărată 
împotriva ispitei; și ea este singura care poate face pe cineva aseme- 
nea lui Dumnezeu în caracter. Prin cunoașterea lui Dumnezeu și 
a Fiului Său lisus Hristos este dat credinciosului „tot ce privește 
viaţa și evlavia”. Nici un dar nu este oprit de la acela care în mod 
sincer dorește să dobândească neprihănirea lui Dumnezeu”. 

„Viaţa veșnică”, spune Hristos, „este aceasta: să Te cunoască 
pe Tine, singurul Dumnezeu adevărat, și pe lisus Hristos, pe care 
L-ai trimis Tu” (loan 17,3). Și profetul Ieremia declara: „Înțeleptul 
să nu se laude cu înțelepciunea lui, cel tare să nu se laude cu tăria 
lui, bogatul să nu se laude cu bogăţia lui. Ci cel ce se laudă să se 
laude că are pricepere și că Mă cunoaște, să știe că Eu sunt Domnul, 
care fac milă, judecată și dreptate pe pământ! Căci în acestea găsesc 
plăcere Eu, zice Domnul” (Ier. 9,23.24). Cu greu mintea ome- 
nească poate să înţeleagă lăţimea, lungimea și adâncimea realiză- 
rilor spirituale ale aceluia care dobândește această cunoaștere. 

Nimeni nu ar trebui să dea greș în a atinge, în sfera lui, desăvâr- 
șirea caracterului creștin. Prin jertfa lui Hristos, s-a făcut posibil 
pentru credincios să primească toate lucrurile care aparțin vieţii 
și evlaviei. Dumnezeu ne cheamă să atingem măsura desăvârșirii 
și aşază înaintea noastră exemplul caracterului lui Hristos. În 
natura Sa umană, desăvârșită printr-o viaţă de continuă împotrivire 
față de rău, Mântuitorul a arătat că, prin conlucrarea cu Divinitatea, 


fiinţele omenești pot chiar în această viaţă să ajungă desăvârșirea 
caracterului. Aceasta este asigurarea lui Dumnezeu dată nouă, ca 
noi să putem dobândi biruința deplină. 

Înaintea credinciosului este pusă posibilitatea minunată de a fi 
asemenea lui Hristos, ascultător de toate principiile Legii. Dar, 
prin sine însuși, omul este incapabil să atingă această stare. 
Cuvântul lui Dumnezeu declară că sfinţenia pe care ar trebui să o 
aibă credinciosul mai înainte de a putea fi mântuit este rezultatul 
lucrării harului divin atunci când el se supune îndrumării și 
influențelor înfrânătoare ale Duhului adevărului. Ascultarea 
omului poate fi făcută desăvârșită numai prin tămâia neprihănirii 
lui Hristos, care umple cu mireasmă fiecare act al ascultării. Partea 
creștinului este aceea de a stărui în învingerea oricărui defect. El 
trebuie să se roage continuu Mântuitorului să vindece sufletul său 
bolnav de păcat. El nu are înțelepciunea sau puterea de a învinge; 
acestea aparţin Domnului și El le revarsă asupra acelora care în 
umilință și pocăință caută ajutorul Lui. 

Lucrarea transformării de la păcat la sfințenie este continuă. 
Zi de zi, Dumnezeu lucrează în vederea sfințirii omului, iar omul 
trebuie să conlucreze cu El, depunând eforturi stăruitoare în 
dezvoltarea obiceiurilor bune. El trebuie să adauge har după har; 
Și, în timp ce el lucrează astfel după planul adunării, Dumnezeu 
lucrează pentru El după planul înmulțirii. Mântuitorul nostru este 
totdeauna gata să audă și să răspundă rugăciunii inimii zdrobite, 
și harul și pacea sunt înmulțite credincioșilor. Bucuros, El le acordă 
binecuvântările de care au nevoie în lupta lor împotriva răutăților 
care îi asaltează. 

Sunt unii care încearcă să urce scara progresului creștin; dar, 
în timp ce înaintează, încep să-și pună încrederea în puterea omului 
Și, în curând, pierd din vedere pe Iisus, Începătorul și Desăvârșitorul 
credinţei lor. Rezultatul este eșecul — pierderea a tot ce a fost câș- 
tigat. Într-adevăr, tristă este starea acelora care, obosind pe cale, 
îngăduie vrăjmașului sufletelor să-i jefuiască de însușirile creștine 
ale harului care s-au dezvoltat în inima și viaţa lor. „Dar cine nu 
are aceste lucruri”, declară apostolul, „este orb, umblă cu ochii 
închiși, și a uitat că a fost curăţit de vechile lui păcate.” 

Apostolul Petru avusese o lungă experienţă în lucrurile lui 
Dumnezeu. Credinţa sa în puterea lui Dumnezeu de a mântui se 
întărise cu trecerea anilor, până când dovedise fără pic de îndoială 
că nici o înfrângere nu este cu putință pentru acela care, înaintând 
prin credinţă, suie treaptă după treaptă, totdeauna în sus și înainte, 
până la treapta cea mai de sus a scării ce ajunge până la porțile 
cerului. 

Timp de mulţi ani, Petru stăruise pe lângă credincioși în legătură 
cu nevoia unei creșteri continue în har și în cunoașterea adevărului; 
și acum, știind că în curând avea să fie chemat să sufere martiriul 
pentru credința sa, el atrage încă o dată atenţia la preţioasele 
privilegii care pot fi la îndemâna fiecărui credincios. Deplin asigurat 
de credinţa sa, bătrânul apostol i-a îndemnat pe frații săi la 
statornicie în ceea ce privește ţinta vieții creștine. „Căutaţi cu atât 
mai mult”, stăruia el, „să vă întăriţi chemarea și alegerea voastră; 
căci, dacă faceţi lucrul acesta, nu veţi aluneca niciodată. În adevăr, 
în chipul acesta vi se va da din belșug intrare în Împărăţia veşnică 
a Domnului și Mântuitorului nostru lisus Hristos.” Preţioasă asigu- 
rare! Glorioasă este nădejdea ce stă în fața credinciosului în timp 
ce înaintează prin credinţă către înălțimile desăvârșirii creștine! 

„Voi fi gata să vă aduc totdeauna aminte de lucrurile acestea”, 
continuă apostolul, „măcar că le știți, și sunteţi tari în adevărul pe 
care-l aveţi. Dar socotesc că este drept, cât voi fi în cortul acesta, 
să vă ţin treji, aducându-vă aminte; căci știu că dezbrăcarea de 
cortul meu va veni deodată, după cum mi-a arătat Domnul nostru 
lisus Hristos. Îmi voi da osteneala dar, ca și după moartea mea, să 
vă puteţi aduce totdeauna aminte de aceste lucruri.” 

Apostolul era foarte calificat să vorbească despre planurile lui 
Dumnezeu cu privire la neamul omenesc; căci, în timpul slujirii 
pământești a lui Hristos, el văzuse și auzise multe cu privire la Îm- 
părăția lui Dumnezeu. „În adevăr”, le reamintea el credincioșilor, 
„v-am făcut cunoscute puterea și venirea Domnului nostru lisus 
Hristos, nu întemeindu-ne pe niște basme meșteșugit alcătuite, ci 
ca unii care am văzut noi înșine cu ochii noștri mărirea Lui. Căci 
El a primit de la Dumnezeu Tatăl cinste și slavă atunci când, din 
slavă minunată, s-a auzit deasupra Lui un glas, care zicea: "Acesta 


este Fiul Meu preaiubit, în care Îmi găsesc plăcerea”. Și noi înșine 
am auzit acest glas venind din cer, când eram cu El pe muntele cel 
sfânt.” 

Oricât de convingătoare era această dovadă a certitudinii nădejdii 
creștinului, totuși era o alta și mai convingătoare în mărturia profe- 
tiei, prin care credinţa tuturor poate fi întărită și în mod sigur 
ancorată. „Și avem cuvântul proorociei”, declara Petru, „făcut și 
mai tare; la care bine faceţi că luaţi aminte, ca la o lumină care 
strălucește într-un loc întunecos, până se va crăpa de ziuă și va 
răsări luceafărul de dimineaţă în inimile voastre. Fiindcă, mai întâi 
de toate, să știți că nici o proorocie din Scriptură nu se tâlcuiește 
singură. Că nici o proorocie n-a fost adusă prin voia omului; ci 
oamenii au vorbit de la Dumnezeu, mânaţi de Duhul Sfânt”. 

În timp ce înălța „cuvântul proorociei făcut și mai tare”, ca o 
călăuză sigură în vremuri de primejdie, apostolul avertiza în mod 
solemn împotriva torţei falsei profeţii, care urma să fie înălțată de 
învățătorii mincinoși, care pe furiș aveau să strecoare „erezii minci- 
noase” până acolo, încât să tăgăduiască chiar pe Domnul. Pe acești 
învăţători mincinoși, ridicaţi în biserică și socotiți credincioși de 
către mulți dintre fraţii lor în credinţă, apostolul îi aseamănă cu 
„niște fântâni fără apă, niște nori alungaţi de furtună: lor le este 
păstrată negura întunericului”. „Starea lor de pe urmă”, declară 
el, „se face mai rea decât cea dintâi. Ar fi fost mai bine pentru ei 
să nu fi cunoscut calea neprihănirii, decât după ce au cunoscut-o, 
să se întoarcă de la porunca sfântă, care le fusese dată.” 

Privind înainte prin veacuri către încheierea vremii, Petru a 
fost inspirat să descrie stările care vor exista în lume chiar înainte 
de a doua venire a Domnului Hristos. „Să ştiţi că în zilele din 
urmă vor veni batjocoritori plini de batjocuri”, scria el, „care vor 
trăi după poftele lor, și vor zice: "Unde este făgăduinţa venirii 
Lui? Căci de când au adormit părinţii noștri, toate rămân așa cum 
erau de la începutul zidirii!” Dar, „când vor zice: "Pace și liniște!”, 
atunci o prăpădenie neașteptată va veni peste ei” (1 Tes. 5,3). 
Însă nu toti vor fi prinși în lanţurile amăgirilor vrăjmașului. Când 
sfârșitul tuturor lucrurilor pământești se va apropia, se vor ridica 
persoane credincioase în stare să discearnă semnele timpului. În 

timp ce un mare număr de pretinși credincioși își vor tăgădui 
credinţa prin faptele lor, va fi o rămășiță care va răbda până la 
sfârșit. 

Petru a păstrat vie în inima sa nădejdea revenirii lui Hristos și 
el a asigurat biserica de sigura împlinire a făgăduinței: „După ce 
Mă voi duce și vă voi pregăti un loc, Mă voi întoarce și vă voi lua 
cu Mine” (loan 14,3). Pentru cei încercaţi și credincioși, venirea 
ar putea să pară că întârzie, dar apostolul îi asigură: „Domnul nu 
întârzie în împlinirea făgăduinţei Lui, cum cred unii; ci are o 
îndelungă răbdare pentru voi, ci dorește ca nici unul să nu piară, 
ci toţi să vină la pocăință. Ziua Domnului însă va veni ca un hoţ. 
În ziua aceea, cerurile vor trece cu trosnet, trupurile cereşti se 
vor topi de mare căldură și pământul, cu tot ce este pe el, va arde.” 

„Deci, fiindcă toate aceste lucruri au să se strice, ce fel de 
oameni ar trebui să fiţi voi, printr-o purtare sfântă și evlavioasă, 
așteptând și grăbind venirea zilei lui Dumnezeu, în care cerurile 
aprinse vor pieri, și trupurile cerești se vor topi de căldura focului? 
Dar noi, după făgăduinţa Lui, așteptăm ceruri noi și un pământ 
nou, în care va locui neprihănirea.” 

„De aceea, preaiubiţilor, fiindcă așteptați aceste lucruri, siliți-vă 
să fiți găsiţi înaintea Lui fără prihană, fără vină și în pace. Să cre- 
deți că îndelunga răbdare a Domnului nostru este mântuire, cum 
v-a scris și preaiubitul nostru frate Pavel, după înțelepciunea dată 
lui... Voi deci, preaiubiţilor, știind mai dinainte aceste lucruri, 
păziți-vă ca nu cumva să vă lăsaţi târâți de rătăcirile acestor nele- 
giuiţi, și să vă pierdeţi tăria.” 

În providența Sa, Dumnezeu i-a îngăduit lui Petru să-şi încheie 
lucrarea în Roma, unde întemnițarea sa a fost poruncită de împă- 
ratul Nero, cam în timpul ultimei arestări a lui Pavel. Astfel, cei 
doi apostoli veterani, care mulţi ani fuseseră foarte departe unul 
de altul în lucrările lor, aveau să dea ultima lor mărturie pentru 
Hristos în metropola lumii și pe pământul ei să-și verse sângele ca 
o sămânță a unui vast seceriș de sfinţi și martiri. 

După reprimirea sa, care a urmat tăgăduirii lui Hristos, în mod 
neşovăitor, Petru, plin de curaj, a dat piept cu primejdia și a 
manifestat un deosebit curaj în predicarea unui Mântuitor răstignit, 


înviat și înălțat. Stând în celula sa, el și-a amintit de cuvintele pe 
care Hristos i le spusese: „Adevărat, adevărat, îţi spun că, atunci 
când erai mai tânăr, singur te încingeai și te duceai unde voiai; dar 
când vei îmbătrâni, îti vei întinde mâinile și altul te va încinge, și te 
va duce unde nu vei voi” (loan 21,18). În felul acesta, Iisus i-a 
făcut cunoscut ucenicului chiar modul în care avea să moară, 
prezicându-i chiar și întinderea mâinilor sale pe cruce. 

Petru, ca evreu și străin, a fost osândit, biciuit și răstignit. Cu 
perspectiva acestei morţi groaznice înaintea sa, apostolul și-a 
amintit de păcatul său mare prin tăgăduirea lui lisus în ceasul 
încercării Sale. Atât de nedispus cândva să recunoască crucea, 
acum a socotit ca o bucurie să-și dea viața pentru Evanghelie, 
considerând numai că, pentru el, care tăgăduise pe Domnul, era o 
onoare prea mare să moară în același fel ca Învățătorul Său. Petru 
se căise sincer de păcatul acela și fusese iertat de Hristos, după 
cum se vede din marea însărcinarea dată lui de a hrăni oile și 
mielușeii turmei. Dar el nu-și putea ierta niciodată gestul acela. 
Nici chiar gândul la agonia groaznică a ultimelor clipe ale vieţii nu 
putea micșora amărăciunea acestei întristări și pocăinţe. Ca ultimă 
favoare, el i-a rugat pe cei care-l executau să-l pironească pe cruce 
cu capul în jos. Cererea i-a fost îndeplinită și în felul acesta a murit 
marele apostol Petru. 

CAPITOLUL 53 


IOAN, APOSTOLUL IUBIT 


loan este deosebit printre ceilalți apostoli prin aceea că era 
„ucenicul pe care-l iubea lisus” (loan 21,20). Se pare că el se 
bucurase de o deosebită prietenie din partea lui Hristos și a primit 
multe dovezi ale încrederii și iubirii Mântuitorului. El a fost unul 
dintre cei trei cărora li s-a îngăduit să fie martori ai slavei lui Hristos, 
pe Muntele Schimbării la Faţă, și ai agoniei Sale din Ghetsemani 
și în grija lui a încredinţat-o Domnul pe mama Sa, în acele ultime 
ceasuri ale chinului Său. 

Ucenicul iubit a răspuns simpatiei Mântuitorului cu toată tăria 
unei călduroase devoţiuni. loan s-a agăţat de Hristos așa cum se 
agaţă vița de vie de arac. Pentru Învățătorul său, el a înfruntat cu- 
rajos primejdia sălii de judecată și a zăbovit lângă cruce; și, la 
vestea că Hristos a înviat, el s-a grăbit la mormânt și, în râvna sa, l-a 
întrecut chiar și pe înflăcăratul Petru. 

Iubirea plină de încredere și devoţiunea neegoistă manifestate 
în viaţa și în caracterul lui loan prezintă lecţii de o nespusă valoare 
pentru biserica creștină. loan nu avea din fire frumuseţea de carac- 
ter pe care a manifestat-o în viaţa sa de mai târziu. Din fire, el a 
avut defecte serioase. Nu numai că era mândru, dornic de afirmare 
și ambițios după onoare, dar era și impulsiv, plin de resentimente 
atunci când era nedreptăţit. El și fratele său fuseseră numiţi „fiii 
tunetului”. O fire rea, dorință după răzbunare, spirit de critică, 
toate acestea se aflau în ucenicul iubit. Dar, sub toate acestea, 
Învățătorul divin a văzut o inimă arzătoare, sinceră şi iubitoare. 
lisus a mustrat lăcomia sa, i-a dezamăgit ambițiile și i-a pus la 
încercare credința. Dar i-a descoperit cam ce dorea sufletul lui — 
frumuseţea sfinţeniei, puterea transformatoare a iubirii. 

Defectele din caracterul lui loan au ieșit cu putere la iveală în 
diferitele ocazii în timpul umblării sale împreună cu Mântuitorul. 
Odată, Hristos a trimis soli înaintea Sa într-un oraș al samaritenilor, 


cerând din partea oamenilor să pregătească ceva de-ale mâncării 
pentru El și ucenicii Săi. Când S-a apropiat de oraș, Mântuitorul 
S-a făcut că ar vrea să meargă mai departe, spre Ierusalim. Lucrul 
acesta a trezit invidia samaritenilor și, în loc să-L invite să mai 
zăbovească la ei, s-au reţinut să-l arate bunăvoință, așa cum ar fi 
făcut față de un călător de rând. Niciodată Iisus nu a impus cuiva 
să rămână la El și samaritenii au pierdut binecuvântarea care le-ar 
fi fost dată, dacă ei L-ar fi rugat să le fie oaspete. 

Ucenicii știau că dorinţa lui Hristos era să-i binecuvânteze pe 
samariteni prin prezenţa Sa; răceala, gelozia și disprețul manifestate 
față de Învățătorul lor i-au surprins și i-au indignat. În mod deosebit, 
Iacov și loan s-au agitat. Ca Acela căruia ei Îi dădeau atâta cinste 
să fie tratat în felul acesta li se părea un rău prea mare pentru a 
putea fi trecut cu vederea, fără o pedepsire imediată. În râvna lor, 
ei au spus: „Doamne, vrei să poruncim să se pogoare foc din cer și 
să-i mistuie, cum a făcut Ilie?”, referindu-se la nimicirea ostașilor 
samariteni și a ostașilor ce erau cu ei, trimiși să-l prindă pe profetul 
Ilie. Ei au fost surprinși să vadă că Iisus Se mâhnește din pricina 
cuvintelor lor și s-au mirat și mai mult atunci când au auzit 
mustrarea: „Nu știți de ce duh sunteţi însuflețiți! Căci Fiul omului 
a venit nu ca să piardă sufletele oamenilor, ci să le mântuiască” 
(Luca 9,54-56). 

Silirea oamenilor ca să-L primească nu face parte din misiunea 
lui Hristos. Satana și oamenii mânaţi de spiritul său sunt cei care 
caută să forţeze conștiința. Sub pretextul unei râvne după neprihănire, 
oamenii care sunt în legătură cu îngerii răi aduc uneori suferință 
asupra semenilor lor, cu scopul de a-i converti la ideile lor despre 
religie; însă Hristos manifestă întotdeauna milă, căutând mereu 
să câștige prin descoperirea iubirii Sale. El nu poate îngădui nici 
un rival în suflet și nici nu primește o slujire împărțită; ci El dorește 
numai o slujire de bunăvoie, o predare liber consimţită a inimii 
sub lucrarea constrângătoare a iubirii. 

Cu altă ocazie, Iacov și loan au prezentat, prin mama lor, o 
rugăminte, cerând să le fie îngăduit să ocupe cele mai înalte și cele 
mai de cinste poziții în Împărăţia lui Hristos. Cu toate că Hristos 
a repetat de mai multe ori învățătura cu privire la natura Împărăției 

Sale, acești tineri ucenici mai nutreau încă nădejdea unui Mesia 
care avea să-Și ocupe tronul și să-Și exercite puterea regească 
potrivit dorințelor oamenilor. Mama, dorind pentru ei locul de 
cinste în această împărăție, a cerut: „Poruncește ca, în împărăţia 
Ta, acești doi fii ai mei să șadă unul la dreapta și altul la stânga 
Ta!” 

Mântuitorul însă a răspuns: „Nu știți ce cereţi. Puteţi voi să 
beţi paharul pe care am să-l beau Eu și să fiți botezați cu botezul 
cu care am să fiu botezat Eu?” Deși și-au amintit că aceste cuvinte 
tainice vorbeau despre încercare și suferinţă, ei au răspuns plini 
de încredere: „Putem!” Ei au socotit ca cea mai înaltă cinste a-și 
dovedi loialitatea lor prin împărtășirea de tot ce avea să se întâmple 
Domnului. 

„Este adevărat că veţi bea paharul Meu și veți fi botezați cu 
botezul cu care am să fiu botezat Eu”, a declarat Hristos — în faţa 
Lui fiind o cruce în loc de un tron, doi tâlhari ca tovarăși ai Săi, la 
dreapta și la stânga Sa. Iacov și loan aveau să aibă parte, ca și 
Domnul, de suferință — unul sortit la o moarte fulgerătoare prin 
sabie, iar celălalt având să urmeze, dintre toți apostolii, cel mai 
îndelung pe Învățătorul Său în muncă, ocară și prigoană. „Dar a 
şedea la dreapta și la stânga Mea”, a continuat EI, „nu atârnă de 
Mine s-o dau, ci este păstrată pentru aceia pentru care a fost 
pregătită de Tatăl Meu” (Matei 20,21-23). 

lisus a înţeles motivul care a inspirat cererea și a mustrat astfel 
mândria și ambiția celor doi ucenici: „Știţi că domnitorii neamu- 
rilor domnesc peste ele, și mai-marii lor le poruncesc cu stăpânire. 
Între voi să nu fie așa. Ci oricare va vrea să fie mai mare între voi, 
să fie slujitorul vostru; și oricare va vrea să fie cel dintâi între voi, 
să vă fie rob. Pentru că nici Fiul omului n-a venit să I se slujească, 
ci El să slujească și să-Și dea viaţa ca răscumpărare pentru mulți” 
(Matei 20,25-28). 

În Împărăţia lui Dumnezeu, locul nu este dobândit prin favo- 
ritism. Nu este câștigat și nici nu este primit printr-o împărțire 
arbitrară. El este rezultatul caracterului. Cununa și tronul sunt 
semnele atingerii unei anume stări — semne ale biruinţei asupra ta 
însuţi, prin harul Domnului nostru Iisus Hristos. 


Mult timp după aceea, când loan ajunsese să-L iubească pe 
Hristos prin împărtășirea cu suferinţele Sale, Domnul Iisus i-a 
descoperit care este condiţia apropierii de Împărăţia Sa. „Celui ce 
va birui”, a spus Hristos, „îi voi da să șadă cu Mine pe scaunul Meu 
de domnie, după cum și eu am biruit și am șezut cu Tatăl Meu pe 
scaunul Lui de domnie” (Apoc. 3,21). Cel care stă cel mai aproape 
de Hristos va fi acela care a băut mai din plin din spiritul Său de 
sacrificiu de sine plin de iubire — iubire care „nu se lasă, nu se umflă 
de mândrie... nu caută folosul său, nu se mânie, nu se gândește la 
rău” (1 Cor. 13,4.5) — iubirea aceasta l-a făcut pe ucenic, cum L-a 
făcut și pe Domnul nostru, să dea totul, să trăiască, să lucreze și să 
se sacrifice chiar până la moarte, pentru mântuirea omenirii. 

Altă dată, în primele lor lucrări evanghelistice, Iacov și loan 
au întâlnit pe cineva care, deși nu era recunoscut ca urmaș al lui 
Hristos, scotea draci în Numele Său. Ucenicii l-au oprit pe acest 
bărbat să mai lucreze și au gândit că erau îndreptățiți să facă lucrul 
acesta. Dar, când au prezentat problema înaintea lui Hristos, El i-a 
mustrat, spunând: „Nu-l opriţi, căci nu este nimeni care să facă 
minuni în Numele Meu și să Mă poată grăi de rău îndată după 
aceea” (Marcu 9,39). Nimeni care în vreun fel se arăta prietenos 
faţă de Hristos nu trebuia respins. Ucenicii nu trebuiau să nutrească 
un spirit îngust și exclusivist, ci trebuiau să manifeste aceeași sim- 
patie mult cuprinzătoare pe care au văzut-o la Învățătorul lor. 
Iacov și loan au gândit că, oprindu-l pe acest om, ei urmăreau onoarea 
Domnului; dar au început să vadă că, de fapt, erau geloși pentru ei 
înșiși. Ei și-au recunoscut greșeala și au primit mustrarea. 

Învățăturile lui Hristos, care prezintă blândeţea, umilința şi 
iubirea ca fiind esenţiale creșterii în har și utile pentru lucrarea 
Sa, erau de cel mai mare preţ pentru loan. El a strâns ca pe o 
comoară fiecare învăţătură și a căutat continuu să-și aducă viaţa 
în armonie cu modelul divin. loan începuse să discearnă slava lui 
Dumnezeu — nu fala și puterea lumească pentru care fusese învăţat 
să nădăjduiască, ci „o slavă întocmai cu slava singurului născut 
din Tatăl... plin de har și de adevăr” (loan 1,14). 

Profunzimea și căldura iubirii lui Ioan față de Învățătorul său 
nu alcătuiau motivul iubirii lui Hristos față de el, ci efectul acestei 

iubiri. loan a dorit să ajungă asemenea lui Iisus și, sub influenţa 
transformatoare a iubirii lui Hristos, el a devenit blând și smerit. 
Eul era ascuns în lisus. Mai presus de oricare dintre tovarășii săi, 
loan s-a supus puterii acelei vieţi uimitoare. El spune: „Viaţa a 
fost arătată și noi am văzut-o”. „Și noi toţi am primit din plinătatea 
Lui și har după har” (1 loan 1,2; Ioan 1,16). loan cunoștea pe 
Mântuitorul dintr-o experiență practică. Învățăturile Maestrului 
său erau săpate în sufletul lui. Când mărturisea despre harul 
Mântuitorului, vorbirea lui simplă era convingătoare datorită iubirii 
de care era pătrunsă întreaga lui ființă. 

Iubirea profundă a lui loan pentru Hristos era ceea ce îl făcea 
totdeauna să dorească să fie cât mai aproape de El. Mântuitorul îi 
iubea pe toți cei doisprezece, dar Ioan era spiritul cel mai primitor. 
El era mai tânăr decât ceilalţi și, cu o încredere mult mai mare ca 
aceea a unui copil, şi-a deschis inima lui Iisus. În felul acesta, a 
ajuns să fie cel mai iubit de Hristos și prin el au fost vestite oame- 
nilor cele mai profunde învățături spirituale ale Mântuitorului. 

Iisus îi iubește pe aceia care ÎI reprezintă pe Tatăl, și loan putea 
vorbi despre iubirea Tatălui așa cum nu o putea face nici unul 
dintre ceilalți apostoli. El a descoperit semenilor săi ceea ce simțea 
în propriul suflet, reprezentând în caracterul său atributele lui 
Dumnezeu. Slava Domnului era arătată pe faţa lui. De pe faţa sa, 
frumuseţea sfinţeniei care îl transformase strălucea cu o strălucire 
asemănătoare celei a lui Hristos. În adorare și iubire, el L-a privit 
pe Mântuitorul până ce asemănarea cu Hristos și părtășia cu El 
au devenit singura lui dorinţă, iar în caracterul său s-a reflectat 
caracterul Învățătorului său. 

„Vedeţi”, spunea el, „ce dragoste ne-a arătat Tatăl, să ne numim 
copii ai lui Dumnezeu. Preaiubiţilor, acum suntem copii ai lui 
Dumnezeu. Și ce vom fi nu s-a arătat încă. Dar știm că, atunci 

— când se va arăta El, vom fi ca EI; pentru că ÎI vom vedea așa cum 
398 este” (1 Ioan 3,1.2). 


CAPITOLUL 54 


UN MARTOR CREDINCIOS 


După înălţarea lui Hristos, loan a fost un lucrător credincios și 
zelos pentru Domnul. Împreună cu ceilalţi apostoli, s-a împărtășit 
de revărsarea Duhului în Ziua Cincizecimii și, cu un nou zel și cu 
putere, a continuat să le spună oamenilor cuvintele vieţii, căutând 
să le îndrume gândurile către Cel Nevăzut. El a fost un predicator 
puternic, plin de căldură și cu o râvnă profundă. Într-un limbaj 
frumos și cu un glas melodios, el a relatat cuvintele și faptele lui 
Hristos, vorbind într-un mod care impresiona inimile celor care îl 
ascultau. Simplitatea cuvintelor sale, puterea măreaţă a adevăru- 
rilor pe care le rostea și zelul și căldura ce caracterizau învăţătu- 
rile sale au făcut să fie bine primit de toate clasele sociale. 

Viaţa apostolului era în armonie cu învăţăturile sale. Iubirea 
pentru Hristos, ce strălucea în inima sa, l-a condus să depună o 
muncă plină de zel și neobosită pentru semenii săi și îndeosebi 
pentru fraţii săi din biserica creștină. 

Hristos îi îndemnase pe primii ucenici să se iubească unii pe 
alții așa cum îi iubea El. În felul acesta, ei aveau să dea lumii măr- 
turie despre faptul că Hristos era în ei, nădejdea slavei. „Vă dau o 
poruncă nouă”, a spus EI, „Să vă iubiţi unii pe alții; cum v-am 
iubit Eu, așa să vă iubiţi și voi unii pe alţii” (loan 13,3.4). Atunci 
când fuseseră rostite aceste cuvinte, ucenicii nu le-au putut înţelege; 
dar, după ce fuseseră martori la suferințele lui Hristos, după răstig- 
nirea, învierea și înălțarea Lui la cer și după coborârea Duhului 
Sfânt peste ei, în Ziua Cincizecimii, ei au avut o înţelegere mai clară 
a iubirii lui Dumnezeu și a naturii acelei iubiri pe care ei trebuiau 
să o aibă unul față de altul. Atunci, loan a putut să spună conlucră- 
torilor săi apostoli: „Noi am cunoscut dragostea Lui prin aceea că 
El Şi-a dat viaţa pentru noi; și noi deci trebuie să ne dăm viaţa 
pentru frați”. 


Acest capitol este bazat pe Epistolele lui Ioan. 

După coborârea Duhului Sfânt, când ucenicii au pornit să 
vestească un Mântuitor viu, singura lor dorință era mântuirea 
sufletelor. Ei se bucurau de o dulce părtășie cu sfinţii. Erau blânzi, 
cu judecată, plini de abnegaţie, gata să facă orice sacrificiu pentru 
cauza adevărului. În zilnica lor părtășie unii cu alţii, ei au dat pe 
faţă iubirea pe care le-o recomandase Hristos. Prin cuvinte și fapte 
neegoiste, ei se străduiau să aprindă această iubire şi în inimile 
altora. 

Credincioșii urmau să cultive mereu o asemenea iubire. Ei aveau 
să pășească înainte, într-o ascultare din inimă faţă de noua 
poruncă. Atât de strâns urma să fie uniţi cu Hristos, încât să fie în 
stare să împlinească toate cerințele Lui. Viaţa lor trebuia să 
preamărească puterea unui Mântuitor care îi putea îndreptăți prin 
neprihănirea Sa. 

Dar, în mod treptat, s-a produs o schimbare. Credincioșii au 
început să caute defecte în ceilalți. Stăruind asupra greșelilor, dând 
loc unei critici răutăcioase, ei au pierdut din vedere pe Mântuitorul 
și iubirea Sa. Ei au devenit mai stricţi în ce priveşte ceremoniile 
exterioare, mai scrupuloși în ce privește teoria decât trăirea credin- 
tei. În râvna lor de a osândi pe alţii, ei au trecut cu vederea greșelile 
proprii. Ei au părăsit iubirea frățească la care îi îndemnase Hristos 
și, mai trist decât orice, ei nu și-au dat seama de pierderea lor. 
Nu-și dădeau seama că fericirea și bucuria părăseau viaţa lor și 
că, lăsând iubirea lui Dumnezeu în afara inimilor lor, în curând 
aveau să umble în întuneric. 

Ioan, dându-și seama că iubirea frăţească scădea în biserică, a 
stăruit pe lângă credincioși cu privire la continua nevoie a acestei 
iubiri. Epistolele sale către biserică sunt pline de acest gând. 
„Preaiubiţilor, să ne iubim unii pe alţii”, scria el, „căci dragostea 
este de la Dumnezeu. Și oricine iubește, este născut din Dumnezeu, 
și cunoaște pe Dumnezeu. Cine nu iubește, n-a cunoscut pe 
Dumnezeu; pentru că Dumnezeu este dragoste. Dragostea lui 
Dumnezeu față de noi s-a arătat prin faptul că Dumnezeu a trimis 
în lume pe singurul Său Fiu, ca noi să trăim prin El. Și dragostea 
stă nu în faptul că noi am iubit pe Dumnezeu, ci în faptul că El ne-a 
iubit pe noi, și a trimis pe Fiul Său ca jertfă de ispășire pentru 


păcatele noastre. Preaiubiţilor, dacă astfel ne-a iubit Dumnezeu 
pe noi, trebuie să ne iubim și noi unii pe alţii.” 

Despre sensul deosebit în care această iubire trebuie să fie 
manifestată de credincioși, apostolul scria: „Vă scriu o poruncă 
nouă, lucru care este adevărat atât cu privire la El, cât și cu privire 
la voi; căci întunericul se împrăștie și lumina adevărată răsare iar. 
Cine zice că este în lumină și urăște pe fratele său, este încă în 
întuneric până acum. Cine iubește pe fratele său, rămâne în lumină, 
și în el nu este nici un prilej de poticnire. Dar cine urăște pe fratele 
său este în întuneric, umblă în întuneric, și nu știe încotro merge, 
pentru că întunericul i-a orbit ochii”. „Căci vestirea, pe care aţi 
auzit-o de la început, este adevărată: să ne iubim unii pe alții.” 
„Cine nu iubește pe fratele său, rămâne în moarte. Oricine urăște 
pe fratele său, este un ucigaș; și știți că nici un ucigaș n-are viaţa 
veşnică, rămânând în el. Noi am cunoscut dragostea Lui prin aceea 
că EI Și-a dat viaţa pentru noi; și noi deci trebuie să ne dăm viaţa 
pentru frați.” 

Nu împotrivirea din partea lumii este aceea care pune cel mai 
mult în primejdie biserica lui Hristos. Răul nutrit în inimile credin- 
cioșilor este acela care lucrează cel mai cumplit dezastru și cea 
mai sigură întârziere a înaintării lucrării lui Dumnezeu. Nu există 
nici o altă cale mai sigură de a slăbi spiritualitatea decât nutrirea 
invidiei, suspiciunii, căutării de greșeli și a bănuielilor rele. Pe de 
altă parte, cea mai puternică mărturie că Dumnezeu a trimis pe 
Fiul Său în lume este existenţa armoniei și unității dintre oameni 
cu firi diferite și care alcătuiesc biserica Sa. Este privilegiul urma- 
șilor lui Hristos să dea această mărturie. Dar, pentru a face aceasta, 
ei trebuie să se așeze sub conducerea lui Hristos. Caracterul lor 
trebuie să ajungă asemenea caracterului Său, iar voinţa lor, 
asemenea voinţei Lui. 

„Vă dau o poruncă nouă”, a spus lisus. „Să vă iubiţi unii pe 
alții; cum v-am iubit Eu, așa să vă iubiţi unii pe alţii” (loan 13,34). 
Ce minunată declaraţie; dar vai, cât de puţin pusă în practică! 
Este dureros că, în biserica de astăzi a lui Dumnezeu, iubirea 
frăţească lipsește. Mulţi dintre aceia care pretind că-L iubesc pe 
Mântuitorul nu se iubesc între ei. Necredincioșii sunt atenţi să 

vadă dacă credinţa celor ce se numesc creștini exercită o influență 
sfințitoare asupra vieţii lor; și ei sunt ageri în a găsi defecte în 
caracter și nestatornicie în acțiuni. Fie ca să nu dea creștinii ocazie 
vrăjmașului să arate spre ei și să spună: „lată cum oamenii aceștia, 
stând sub stindardul lui Hristos, se urăsc unii pe alţii.” Creștinii 
sunt cu toții membri ai aceleiași familii, toţi copii ai aceluiași Părinte 
ceresc, având aceeași binecuvântată nădejde a nemuririi. Legătura 
ce-i ține laolaltă ar trebui să fie foarte strânsă și duioasă. 

Iubirea divină face cele mai mișcătoare apeluri la inimă atunci 
când ne cheamă să dăm pe faţă aceeași milă duioasă pe care a 
manifestat-o Hristos. Numai acela care are o iubire neegoistă faţă 
de fratele său are adevărata iubire a lui Dumnezeu. Adevăratul 
creștin nu va îngădui cu bună știință ca sufletul care se află în 
primejdie și nevoie să treacă neavertizat și fără să se fi îngrijit de 
el. El nu se va ţine departe de cel rătăcit, lăsându-l să se afunde 
mai departe în nefericire și descurajare sau să cadă pe câmpul de 
luptă al lui Satana. 

Cei care niciodată nu au experimentat iubirea duioasă și cuceri- 
toare a lui Hristos nu pot conduce pe alţii la izvorul vieţii. Iubirea 
Lui în inimă alcătuiește o putere constrângătoare, care-i face pe 
oameni să-L descopere în vorbire, într-un spirit blând și milos, în 
înălțarea vieţii acelora cu care ei sunt în legătură. Lucrătorii creștini 
care izbândesc în strădaniile lor trebuie să-L cunoască pe Hristos; 
și, pentru a-L cunoaște, ei trebuie să cunoască iubirea Lui. În ceruri, 
destoinicia lor ca lucrători este măsurată după capacitatea lor de 
a iubi așa cum a iubit Hristos și a lucra cum a lucrat El. 

„Să nu iubim cu vorba”, scrie apostolul, „ci cu fapta și cu adevărul.” 
Desăvârșirea caracterului creștin este obţinută atunci când îndem- 
nul de a ajuta și a fi o binecuvântare pentru alţii izvorăște continuu 
dinăuntru. Atmosfera acestei iubiri care învăluie sufletul credin- 
ciosului este aceea care face din el un miros de viaţă spre viaţă și 
îngăduie lui Dumnezeu să binecuvânteze lucrarea lui. 

Iubirea supremă faţă de Dumnezeu și iubirea neegoistă unul 
față de celălalt — acesta este darul cel mai bun pe care îl poate 
revărsa Părintele nostru ceresc. Iubirea aceasta nu este un impuls, 
ci un principiu divin, o putere permanentă. Inima neconsacrată 


nu o poate genera. Iubirea aceasta se găsește numai în inima în 
care domnește lisus. „Noi ÎI iubim pentru că El ne-a iubit întâi.” 
În inima renăscută prin harul divin, iubirea este principiul condu- 
cător al acțiunii. Ea schimbă caracterul, stăpânește impulsurile, 
controlează pasiunile și înnobilează simţămintele inimii. Această 
iubire nutrită în suflet îndulcește viaţa și răspândește în jur o 
influență purificatoare. 

Ioan s-a străduit să-i facă pe credincioși să înţeleagă înaltele 
privilegii ce vor fi partea lor prin punerea în practică a spiritului 
iubirii. Această putere răscumpărătoare, umplând inima, va con- 
trola orice alt motiv și va ridica pe cel care o posedă mai presus de 
influenţele stricăcioase ale lumii. Când acestei iubiri i se va îngădui 
să aibă deplină stăpânire și va deveni forţa îndrumătoare în viaţă, 
atunci credinţa și încrederea lor în Dumnezeu și purtarea Lui cu 
ei vor fi desăvârșite. Atunci ei pot veni la El cu credinţă deplină, 
știind că vor primi de la El tot ce le este necesar pentru binele 
prezent și veșnic. „Astfel se face că dragostea este desăvârșită în 
noi”, scria el, „pentru ca să avem deplină încredere în ziua judecății. 
În dragoste nu este frică; ci dragostea desăvârșită izgonește frica.” 
„Îndrăzneala pe care o avem la El este că, dacă cerem ceva după 
voia Lui, ne ascultă... Și dacă știm că ne ascultă, ... știm că suntem 
stăpâni pe lucrurile pe care I le-am cerut.” 

„Dacă cineva a păcătuit, avem la Tatăl un Mijlocitor, pe Iisus 
Hristos, Cel neprihănit. El este jertfa de ispășire pentru păcatele 
noastre; și nu numai pentru ale noastre, ci pentru ale întregii lumi.” 
„Dacă ne mărturisim păcatele, El este credincios și drept ca să ne 
ierte păcatele și să ne curăţească de orice nelegiuire.” Condiţiile 
pentru a dobândi îndurare de la Dumnezeu sunt simple și drepte. 
Domnul nu cere din partea noastră să facem unele lucruri dureros 
de grele pentru a dobândi iertarea. Nu este nevoie să facem 
pelerinaje lungi și obositoare sau să împlinim penitente chinuitoare 
pentru a recomanda sufletele noastre Dumnezeului cerului sau 
pentru ispășirea nelegiuirilor noastre. Cine „mărturisește și se lasă” 
de păcatul său „capătă îndurare” (Prov. 28,13). 

În curţile de sus, Hristos mijlocește pentru biserica Sa, pentru 
aceia pentru care El a plătit cu sângele Său prețul răscumpărării. 

Secolele, veacurile nu pot niciodată scădea nimic din puterea jertfei 
Lui de ispășire. Nici viaţa și nici moartea, nici înălțimea și nici 
adâncimea nu pot să ne despartă de iubirea lui Dumnezeu, care 
este în Hristos Iisus; nu fiindcă noi ÎI tinem pe El așa de tare, ci 
fiindcă El ne ţine pe noi așa de strâns. Dacă mântuirea noastră ar 
depinde de strădaniile noastre, atunci nu am putea fi mântuiți; dar 
ea depinde de Acela care Se află înapoia tuturor făgăduinţelor. 
Prinderea noastră de El se poate să fie slabă, dar iubirea Lui este 
aceea a unui frate mai mare; atâta timp cât menţinem legătura cu 
EI, nimeni nu ne poate smulge din mâna Sa. 

Cu cât anii treceau și numărul credincioșilor creștea, cu atât 
Ioan lucra cu o și mai mare credincioșie și râvnă pentru fraţii săi. 
Vremurile erau pline de primejdii pentru biserică. Amăgiri satanice 
se găseau pretutindeni. Printr-o reprezentare greșită și prin 
minciună, uneltele lui Satana căutau să stârnească împotrivire faţă 
de învăţăturile lui Hristos; și, ca urmare, biserica era ameninţată 
de dezbinări și rătăciri. Unii care Îl mărturiseau pe Hristos 
pretindeau că iubirea Lui i-a eliberat de ascultarea de Legea lui 
Dumnezeu. Pe de altă parte, mulţi învățau că este necesar să 
păzească obiceiurile și ceremoniile iudaice; și că simpla păzire a 
Legii, fără credinţa în sângele lui Hristos, era îndestulătoare pentru 
mântuire. Unii susțineau că Hristos a fost un om bun, dar Îi tăgă- 
duiau divinitatea. Unii care pretindeau a fi credincioși cauzei lui 
Hristos erau niște amăgitori, căci în practică ei tăgăduiau atât pe 
Hristos, cât și Evanghelia Sa. Ei înșiși, trăind în nelegiuire, aduceau 
rătăcirea în biserică. În felul acesta, mulți erau împinși în păien- 
jenișul scepticismului și al îndoielii. 

loan s-a umplut de tristețe când a văzut cum aceste rătăciri 
otrăvitoare se furișau în biserică. El a văzut primejdiile la care era 
expusă biserica și a întâmpinat situaţia grea cu promptitudine și 
hotărâre. Epistolele lui Ioan aduc un suflu al spiritului iubirii. Pare 
ca și cum ar fi scris cu o pană muiată în iubire. Dar, când venea în 
legătură cu aceia care călcau Legea lui Dumnezeu și totuși pretin- 
deau că trăiesc fără păcat, el nu ezita să-i avertizeze pentru 
îngrozitoarea lor amăgire. 


Scriind unei ajutoare în lucrarea Evangheliei, o femeie cu o 
bună reputaţie și cu o mare influenţă, el spunea: „În lume s-au 
răspândit mulți amăgitori, care nu mărturisesc că lisus Hristos 
vine în trup. lată amăgitorul, iată Antihristul! Păziţi-vă bine să nu 
pierdeţi rodul muncii voastre, ci să primiţi o răsplată deplină. 
Oricine o ia înainte și nu rămâne în învăţătura lui Hristos, n-are 
pe Dumnezeu. Cine rămâne în învățătura aceasta are pe Tatăl și pe 
Fiul. Dacă vine cineva la voi și nu vă aduce învăţătura aceasta, să 
nu-l primiţi și să nu-i ziceţi: 'Bun-venit! Căci cine-i zice: 'Bun-venit! 
se face părtaș faptelor lui rele”. 

Noi suntem autorizaţi să avem aceeași atitudine și consideraţie 
ca ucenicul iubit faţă de aceia care pretind că sunt în Hristos, dar 
trăiesc călcând Legea lui Dumnezeu. În aceste zile de pe urmă, 
există rele asemănătoare cu cele care amenințau prosperitatea 
primei biserici; și ar trebui să luăm seama cu multă atenţie la 
învățăturile apostolului loan cu privire la aceste puncte. „Trebuie 
să aveţi iubire față de alţii” este strigătul ce se aude pretutindeni, 
îndeosebi din partea acelora care se pretind sfinți. Dar adevărata 
iubire este prea curată spre a acoperi un păcat nemărturisit. În 
timp ce trebuie să iubim sufletele pentru care a murit Hristos, nu 
trebuie să facem nici un compromis cu răul. Nu trebuie să ne 
unim cu cel răzvrătit și să numim aceasta iubire. Dumnezeu cere 
din partea poporului Său din acest veac să stea pentru adevăr tot 
atât de neclintit cum a stat și loan, împotrivindu-se rătăcirilor 
distrugătoare de suflet. 

Apostolul învață că, în timp ce suntem datori să dăm pe față 
amabilitate creștină, suntem autorizaţi să luăm o atitudine cât se 
poate de hotărâtă faţă de păcat și păcătoşi; căci aceasta nu este în 
contradicție cu adevărata iubire. „Oricine face păcat”, scrie el, „face 
și fărădelege; și păcatul este fărădelege. Și știți că El S-a arătat ca să 
ia păcatele; și în El nu este păcat. Oricine rămâne în El, nu 
păcătuiește; oricine păcătuiește nu L-a văzut, nici nu L-a cunoscut.” 

Ca martor pentru Hristos, loan nu a intrat în nici o discuţie 
contradictorie, nu s-a implicat în nici o dezbatere istovitoare. El a 
declarat ceea ce știa, ce văzuse și auzise. El fusese într-o intimă 
părtășie cu Hristos, auzise învăţăturile Sale și fusese martor al 

minunilor Lui puternice. Puţini au putut vedea frumuseţea carac- 
terului lui Hristos așa cum a văzut-o loan. Pentru el, întunericul 
se risipise; pentru el strălucea adevărata lumină. El vorbea din 
preaplinul unei inimi care prisosea de iubire față de Mântuitorul; 
şi nici o putere nu putea să stea împotriva cuvintelor sale. 

„Ce era de la început”, declară el, „ce am auzit, ce am văzut cu 
ochii noștri, ce am privit și ce am pipăit cu mâinile noastre, cu 
privire la Cuvântul vieţii... ce am văzut și am auzit, aceea vă vestim 
şi vouă, ca și voi să aveţi părtășie cu noi. Și părtășia noastră este 
cu Tatăl și cu Fiul Său, lisus Hristos.” 

Astfel, fiecare adevărat credincios poate fi în stare, prin expe- 
riență proprie, să adeverească faptul că „Dumnezeu spune adevă- 
rul” (Ioan 3,33). El poate să dea mărturie despre ce a văzut, ce a 
auzit și ce a simţit în ceea ce privește puterea lui Hristos. 


CAPITOLUL 55 


SCHIMBAT PRIN HAR 


În viaţa ucenicului Ioan este exemplificată adevărata sfințire. 
În timpul anilor de strânsă legătură cu Hristos, el a fost adesea 
avertizat și atenționat de Mântuitorul și a primit aceste mustrări. 
În timp ce caracterul Celui Divin se manifesta înaintea lui, Ioan 
și-a văzut propriile lipsuri și a fost umilit prin această descoperire. 
Zi de zi, în contrast cu firea lui violentă, el a privit blândeţea și 
îngăduinţa lui Iisus și a auzit lecţiile Sale de umilință și răbdare. 
Zi de zi, inima lui a fost atrasă către Hristos până ce el, din iubire 
pentru Învățătorul său, s-a pierdut pe sine din vedere. Puterea și 
blândeţea, măreţia și smerenia, tăria și răbdarea pe care le-a văzut 
în viaţa zilnică a Fiului lui Dumnezeu au umplut sufletul său de 
admiraţie. El și-a predat firea sa răzbunătoare și ambițioasă puterii 
modelatoare a lui Hristos și iubirea divină a lucrat în el transfor- 
marea caracterului. 

Într-un izbitor contrast cu sfinţirea lucrată în viaţa lui loan 
este experienţa lui Iuda, care era împreună-ucenic cu el. Asemenea 
confratelui său, Iuda se numea și el ucenic al lui Hristos, însă el 
nu avea decât o formă de evlavie. El nu era insensibil faţă de 
frumuseţea caracterului lui Hristos; și, deseori, când asculta 
cuvintele Mântuitorului, sentimentul vinovăției îl stăpânea, dar el 
nu voia să-și umilească inima sau să-și mărturisească păcatele. 
Împotrivindu-se influenţei divine, el L-a dezonorat pe Învățătorul 
pe care mărturisea că-L iubește. loan a dus o luptă cruntă împotriva 
defectelor sale; însă Iuda și-a călcat în picioare conștiința și s-a 
supus ispitei, legându-se și mai tare de obiceiurile sale rele. Trăirea 
adevărurilor pe care Hristos le-a propovăduit era în contrast cu 
dorinţele și scopurile sale și el nu a putut să ajungă acolo, încât să 
renunțe la ideile sale pentru a primi înțelepciune din cer. În loc să 
umble în lumină, el a ales să umble în întuneric. Dorinţele rele, 
lăcomia, pornirile răzbunătoare, gândurile negre şi murdare au 

fost cultivate până ce Satana a dobândit o deplină stăpânire asupra 
sa. 

Ioan și Iuda îi reprezintă pe aceia care mărturisesc că sunt 
urmași ai lui Hristos. Acești doi ucenici au avut aceleași ocazii să 
studieze și să urmeze Modelul divin. Amândoi au fost în strânsă 
legătură cu lisus și au avut privilegiul să asculte învăţătura Sa. 
Fiecare avea serioase defecte de caracter; și fiecare a avut acces la 
harul divin care transformă caracterul. Dar, în timp ce unul învăţa 
în umilinţă de la Iisus, celălalt s-a dovedit că nu era un împlinitor 
al Cuvântului, ci numai un auzitor al lui. Unul murea zilnic faţă de 
eu și, biruind păcatul, era sfințit prin adevăr; celălalt, împotrivin- 
du-se puterii transformatore a harului și îngăduindu-și dorinţe 
egoiste, a ajuns rob al lui Satana. 

O astfel de transformare a caracterului, așa cum este văzută în 
viața lui loan, este totdeauna rezultatul comuniunii cu Hristos. În 
caracterul cuiva pot fi defecte vădite; totuși, atunci când el devine 
un adevărat ucenic al lui Hristos, puterea harului divin îl transformă 
și-l sfințește. Privind ca într-o oglindă slava Domnului, el este 
schimbat din slavă în slavă, până ce ajunge asemenea Celui pe 
care ÎI adoră. 

Ioan a fost un învăţător al sfinţeniei și, în epistolele sale către 
biserică, el a stabilit reguli ce nu greşesc pentru purtarea creștinilor. 
„Oricine are nădejdea aceasta în EI”, scria el, „se curățeşte, după 
cum El este curat.” „Cine zice că rămâne în El, trebuie să trăiască 
și el cum a trăit lisus” (1 loan 3,3; 2,6). El a învăţat că orice creştin 
trebuie să aibă inima și viaţa curate. El n-ar trebui să fie niciodată 
mulțumit cu o mărturisire de credință goală. După cum Dumnezeu 
este sfânt în sfera Sa, tot așa și omul căzut, prin credinţa în Hristos, 
trebuie să fie sfânt în sfera lui. 

„Voia lui Dumnezeu”, scria apostolul Pavel, „este sfinţirea voas- 
tră” (1 Tes. 4,3). Sfinţirea bisericii este ţinta urmărită de Dumnezeu 
în toată purtarea Sa faţă de poporul Său. El i-a ales din veșnicie, 
pentru ca să fie sfinți. El a dat pe Fiul Său să moară pentru ei, 
pentru ca ei să poată fi sfințiți prin ascultare de adevăr, dezgoliți 
de cea mai mică urmă de egoism. Din partea lor, El cere atât o 
lucrare personală, cât și o predare personală. Dumnezeu poate fi 


onorat de către aceia care mărturisesc a crede în El numai dacă ei 
sunt asemenea chipului Său și sunt călăuziți de Spiritul Său. Atunci, 
ca martori pentru Mântuitorul, ei pot face cunoscut ceea ce a 
făcut harul divin pentru ei. 

Adevărata sfințire vine prin punerea în practică a principiului 
iubirii. „Dumnezeu este iubire; și cine rămâne în iubire, rămâne 
în Dumnezeu, și Dumnezeu rămâne în el” (1 Ioan 4,16). Viaţa 
aceluia în a cărui inimă dăinuiește Hristos va da pe faţă o evlavie 
practică. Caracterul va fi curăţit, înălțat, înnobilat și glorificat. 
Învățătura curată se va contopi cu lucrările neprihănirii, preceptele 
cerești se vor întreţese cu practicile sfinte. 

Cei care vor să dobândească binecuvântarea sfințirii trebuie să 
înveţe mai întâi ce înseamnă sacrificiul de sine. Crucea lui Hristos 
este stâlpul central de care atârnă „o greutate veșnică de slavă”. 
„Dacă voiește cineva să vină după Mine, să se lepede de sine, să-și 
ia crucea și să Mă urmeze” (2 Cor. 4,17; Matei 16,24). Mireasma 
iubirii noastre faţă de semenii noștri este aceea care dezvăluie iubi- 
rea noastră pentru Dumnezeu. Răbdarea în slujire este factorul 
care aduce odihnă sufletului. Prin muncă umilă, plină de râvnă și 
credincioșie, este dezvoltată bunăstarea lui Israel. Dumnezeu îl 
susține și îl întărește pe acela care este binevoitor să urmeze calea 
lui Hristos. 

Sfinţirea nu este lucrarea unei clipe, a unei ore, a unei zile, ci a 
unei vieţi întregi. Ea nu este dobândită printr-o fericită străfulge- 
rare a sentimentelor, ci este rezultatul unei continue morți faţă de 
păcat și al unei neîntrerupte trăiri pentru Hristos. Relele nu pot fi 
îndreptate și nici schimbări nu pot fi săvârșite în caracter prin 
sforțări slabe, făcute din când în când. Noi vom birui numai prin- 
tr-un efort îndelung și stăruitor printr-o disciplină aspră și o luptă 
dârză. În nici o zi nu ştim cât de crâncenă va fi lupta a doua zi. 
Atâta timp cât domnește Satana, avem de supus eul și de învins 
păcate obișnuite; atâta timp cât va dăinui viaţa, nu va fi loc de 
oprire și nici punct pe care, atingându-l, să spunem: Am atins 
desăvârșirea. Sfinţirea este rezultatul ascultării unei vieţi întregi. 

Nici unul dintre apostoli sau profeți nu a pretins vreodată a fi 
fără păcat. Bărbaţi care au trăit cel mai aproape de Dumnezeu, 

bărbaţi care mai degrabă ar fi fost dispuși să-și sacrifice viaţa decât 
să săvârșească cu bună știință o faptă rea, bărbaţi pe care 
Dumnezeu i-a onorat cu lumină și putere divină au mărturisit 
păcătoșenia firii lor. Ei nu și-au pus încrederea în braţul de carne, 
nu au pretins că au o neprihănire a lor, ci s-au încrezut în totul în 
neprihănirea lui Hristos. 

Tot așa va fi cu toţi aceia care privesc la Hristos. Cu cât ne 
vom apropia mai mult de Iisus și cu cât vom vedea mai clar curăţia 
caracterului Său, cu atât mai clar vom vedea imensa păcătoşenie a 
păcatului și cu atât mai puţin vom fi dispuși să ne înălțăm pe noi 
înșine. Va fi o alergare continuă a sufletului după Dumnezeu, o 
mărturisire continuă, serioasă și zdrobitoare de inimă a păcatului 
ȘI o smerire a inimii înaintea Lui. Cu fiecare pas făcut în experienţa 
noastră creștină, pocăinţa noastră va fi mai profundă. Vom 
recunoaște că împlinirea noastră este numai în Hristos și ne vom 
însuși mărturisirea apostolului: „Știu, în adevăr, că nimic bun nu 
locuiește în mine, adică în firea mea pământească”. „Departe de 
mine gândul să mă laud cu altceva decât cu crucea Domnului nostru 
lisus Hristos, prin care lumea este răstignită faţă de mine, și eu 
față de lume!” (Rom. 7,18; Gal. 6,14). 

Fie ca îngerii raportori să scrie istoria sfântă a luptelor și 
conflictelor poporului lui Dumnezeu; fie ca ei să scrie rugăciunile 
și lacrimile lor; dar Dumnezeu să nu fie dezonorat prin rostirea 
de pe buze omenești a cuvintelor: „Sunt fără păcat; sunt sfânt”. 
Buzele sfinţite nu vor rosti niciodată asemenea cuvinte semeţe. 

Apostolul Pavel fusese răpit până la al treilea cer și văzuse și 
auzise lucruri care nu puteau fi rostite; totuși declaraţia sa modestă 
era: „Nu că am și câștigat premiul, sau că am și ajuns desăvârșit; 
dar alerg înainte, căutând să-l apuc” (Filip. 3,12). Fie ca îngerii 
cerului să scrie biruințele lui Pavel luptând lupta cea bună a 
credinţei. Să se bucure cerul de mergerea sa statornică spre cer și 
de faptul că, având premiul înaintea ochilor, el socotea toate 
celelalte ca o zgură. Îngerii se bucurau să spună izbânzile lui, însă 
Pavel nu se mândrea cu realizările lui. Atitudinea lui Pavel era 
atitudinea pe care fiecare urmaș al lui Hristos trebuie să o ia în 
timp ce își croiește drum înainte, în lupta pentru coroana veșnică. 


Aceia care se simt înclinați să facă mare caz de sfințenie să 
privească în oglinda Legii lui Dumnezeu. Văzând cerințele ei mult 
cuprinzătoare și înțelegând lucrarea ei de judecare a gândurilor și 
simțămintelor inimii, ei nu se vor făli cu starea lor de nepăcătoşenie. 
„Dacă zicem că n-avem păcat”, spune loan, fără a se separa de 
frații săi, „ne înșelăm singuri, și adevărul nu este în noi.” „Dacă 
zicem că n-am păcătuit, Îl facem mincinos, și Cuvântul Lui nu 
este în noi.” „Dacă ne mărturisim păcatele, El este credincios și 
drept, ca să ne ierte păcatele și să ne curăţească de orice nelegiuire” 
(1 Ioan 1,8.10.9). 

Există oameni care pretind a fi sfinți, care declară că sunt cu 
totul ai Domnului, care pretind a avea dreptul la făgăduințele lui 
Dumnezeu, în timp ce nu vor să asculte de poruncile Sale. Acești 
călcători ai Legii pretind tot ce este făgăduit copiilor lui Dumnezeu, 
dar aceasta este o îndrăzneală din partea lor, căci loan ne spune 
că adevărata iubire față de Dumnezeu se va descoperi prin 
ascultarea de toate poruncile Sale. Nu este îndeajuns a crede teoria 
adevărului, a face declaraţie de credinţă în Hristos, a crede că 
lisus nu este un înșelător și că religia nu este un basm meșteșugit 
alcătuit. „Cine zice: "Îl cunosc”, și nu păzește poruncile Lui”, scria 
Ioan, „este un mincinos, și adevărul nu este în el. Dar cine păzeşte 
Cuvântul Lui, în el dragostea lui Dumnezeu a ajuns desăvârșită; 
prin aceasta știm că suntem în El.” „Cine păzeşte poruncile Lui 
rămâne în EI, și El în el” (1 loan 2,4.5; 3,24). 

Ioan nu a învăţat că mântuirea putea fi dobândită prin ascultare; 
ci că ascultarea este rodul credinţei și al iubirii. „Știţi că El S-a 
arătat ca să ia păcatele; și în El nu este păcat. Oricine rămâne în 
EI, nu păcătuieşte; oricine păcătuiește, nu L-a văzut, nici nu L-a 
cunoscut” (1 loan 3,5.6). Dacă rămânem în Hristos, dacă iubirea 
lui Dumnezeu sălășluiește în inimă, simţămintele, gândurile și 
acţiunile noastre vor fi în armonie cu voinţa lui Dumnezeu. Inima 
sfințită este în armonie cu preceptele Legii lui Dumnezeu. 

Sunt mulți aceia care, deși se luptă să asculte de poruncile lui 
Dumnezeu, au puţină pace și bucurie. Această lipsă în experienţa 
lor este rezultatul unei lipse în trăirea credinţei. Ei umblă ca și 
cum ar fi într-un pământ sărat, într-o pustie pârjolită de soare. Ei 

cer puțin, în timp ce ar putea cere mult; căci nu există nici o limită 
pentru făgăduinţele lui Dumnezeu. Unii ca aceștia nu reprezintă 
în mod corect sfinţirea ce vine prin ascultarea de adevăr. Dumnezeu 
ar dori ca toţi copiii Săi, fii și fiice, să fie fericiţi, în pace și ascultă- 
tori. Prin exercitarea credinței, credinciosul ajunge în posesia 
acestor binecuvântări. Prin credință poate fi împlinită orice lipsă 
a caracterului, poate fi curățită orice mânjitură, poate fi corectată 
orice greșeală și poate fi dezvoltată orice însușire aleasă. 

Rugăciunea este mijlocul rânduit de cer pentru a avea izbândă 
în lupta cu păcatul și pentru dezvoltarea caracterului creștin. 
Influenţa divină, care vine ca răspuns la rugăciunea credinţei, va 
împlini în sufletul celui care se roagă tot ce a cerut el. Noi putem 
cere: iertarea păcatului, Duhul Sfânt, o fire asemenea lui Hristos, 
înţelepciune și tărie pentru a face lucrarea Sa și orice dar pe care 
EI l-a promis, și făgăduinţa este: „Veţi primi”. 

Pe munte, împreună cu Dumnezeu, Moise a privit modelul ace- 
lei minunate construcții care urma să fie locul în care avea să se 
manifeste slava Sa. Pe munte, cu Dumnezeu -— în locul tainic al 
comuniunii — noi trebuie să contemplăm gloriosul Său ideal pentru 
omenire. În toate veacurile, prin mijlocul legăturii cu cerul, Dumnezeu 
a adus la îndeplinire planul Său pentru copiii Săi, descoperind în 
mod treptat minţii lor învăţăturile harului. Felul Său de a împărtăși 
adevărul este ilustrat în cuvintele: „El Se ivește ca zorile dimineţii” 
(Osea 6,3). Cel care se așază acolo unde Dumnezeu îl poate lu- 
mina înaintează ca de la întunericul parţial al zorilor până la deplina 
strălucire a miezului zilei. 

Adevărata sfințire înseamnă iubire desăvârșită, ascultare 
desăvârșită, o desăvârșită conformare faţă de voinţa lui Dumnezeu. 
Noi trebuie să fim sfințiţi pentru Dumnezeu prin ascultare de 
adevăr. Conștiinţa noastră trebuie curăţită de faptele moarte spre 
a servi viului Dumnezeu. Totuși noi nu suntem încă desăvârșiţi, 
dar este privilegiul nostru să ne desprindem de legăturile egoismului 
și ale păcatului și să înaintăm spre desăvârșire. Posibilităţi mari, 
realizări înalte și sfinte sunt la îndemâna tuturor. 

Motivul pentru care mulți din acest veac nu fac progrese mai 
mari în viaţa spirituală este acela că ei înţeleg că voia lui Dumnezeu 


nu este altceva decât ceea ce vor ei să facă. În timp ce își urmează 
propriile dorinţe, ei se mângâie cu gândul că se conformează voinţei 
lui Dumnezeu. Ei nu duc nici o luptă cu eul lor. Sunt alţii care 
pentru o vreme au succes în lupta împotriva dorinţei lor egoiste 
după plăcere și viaţă ușoară. Ei sunt sinceri și zeloși, dar obosesc 
din pricina efortului îndelungat, a morţii zilnice și a hărțuielilor 
neîntrerupte. Indolenţa pare că se invită, iar moartea față de eu 
ajunge ceva respingător; și ei își închid ochii adormiţi și cad sub 
puterea ispitei, în loc să-i ţină piept. 

Îndrumările arătate în Cuvântul lui Dumnezeu nu lasă nici un 
loc pentru compromis cu răul. Fiul lui Dumnezeu S-a descoperit 
pentru ca EI să-i poată atrage pe toţi oamenii la Sine. El nu a venit 
pentru a legăna lumea ca să adoarmă, ci spre a arăta calea cea 
strâmtă, pe care toţi trebuie să meargă ca să ajungă în cele din 
urmă la porţile cetăţii lui Dumnezeu. Copiii Săi trebuie să urmeze 
calea rânduită de EI; cu preţul sacrificării unei vieţi lesnicioase 
sau îngăduirii de sine, cu preţul oricărei trude și suferinţe, ei trebuie 
să menţină o continuă luptă cu eul. 

Cea mai mare laudă pe care oamenii o pot aduce lui Dumnezeu 
este aceea de a deveni canale consacrate, prin care El să poată 
lucra. Timpul se scurge repede în veșnicie. Să nu reținem ceea ce 
este al lui Dumnezeu. Să nu-l refuzăm ceea ce, deși nu ne creează 
merite, nu poate fi reținut fără să ne aducă ruina. El cere o inimă 
întreagă; dă-l-o; este a Lui, atât prin creaţiune, cât și prin răscum- 
părare. El cere mintea ta; dă-l-o; este a Lui. El cere banii tăi; dă- 
I-i; sunt ai Lui. „Voi nu sunteţi ai voştri; căci aţi fost cumpăraţi cu 
un preț” (1 Cor. 6,19.20). Dumnezeu cere închinarea din partea 
unui suflet sfințit, care s-a pregătit prin exercitarea credinţei ce 
lucrează prin iubire, spre a-l sluji. El prezintă înaintea noastră 
idealul cel mai înalt, chiar desăvârșirea. El ne cere să fim totul și 
în mod desăvârșit pentru El în această lume, după cum EIl este 
totul pentru noi înaintea lui Dumnezeu. 

„Voia lui Dumnezeu” cu privire la voi „este sfințirea voastră” 
(1 Tes. 4,3). Este și voința voastră la fel? Păcatele voastre pot fi 
ca un munte înaintea voastră; dar, dacă vă umiliți inima și vă 
mărturisiţi păcatele, încrezându-vă în meritele unui Mântuitor 


| Schimbat prin har 


A 
= 
& 


414 


Faptele apostolilor 


răstignit și înviat, el vă va ierta și vă va curăţi de orice nelegiuire. 
Dumnezeu cere din partea voastră o totală conformare față de 
Legea Sa. Legea aceasta este ecoul glasului Său care vă spune: 
„Mai sfânt, tot mai sfânt”. Doriţi plinătatea harului lui Hristos! 
Inimile voastre să fie umplute cu o arzătoare dorință după 
neprihănirea Sa, a cărei lucrare, spune Cuvântul lui Dumnezeu, 
este pace și al cărei rod este seninătatea și încrederea pentru vecie. 
Când sufletul vostru suspină după Dumnezeu, veţi găsi mai 
mult și tot mai mult din bogăţiile nepătrunse ale harului Său. 
Contemplând aceste bogății, veţi ajunge să le stăpâniți și veţi 
descoperi meritele jertfei Mântuitorului, ocrotirea neprihănirii 
Sale, plinătatea înţelepciunii Sale și puterea Sa de a vă înfățișa 
înaintea Tatălui „fără prihană, fără vină” (2 Petru 3,14). 


CAPITOLUL 56 


PATMOS 


Trecuse mai mult de o jumătate de secol de la organizarea 
bisericii creștine. În tot acest timp, solia Evangheliei avusese 
continuu de întâmpinat împotrivire. Vrăjmașii ei nu-și potoliseră 
niciodată sforţările și, în cele din urmă, au izbutit să implice și 
puterea împăratului roman împotriva creștinilor. 

În groaznica prigoană care a urmat, apostolul loan a făcut foarte 
mult spre a întări și consolida credinţa credincioșilor. El a dat o 
mărturie pe care adversarii lui nu au putut-o tăgădui și care i-a 
ajutat pe fraţii săi să întâmpine cu curaj și credincioșie încercările 
ce aveau să vină asupra lor. Când credinţa creștinilor părea că se 
clatină sub violenta împotrivire cu care ei erau siliți să dea piept, 
bătrânul și încercatul slujitor al lui Iisus avea să repete cu putere 
și elocvenţă istoria Mântuitorului răstignit și înviat. Neclintit, el 
și-a menţinut credinţa și de pe buzele sale a venit mereu aceeași 
solie fericită: „Ce era de la început, ce am auzit, ce am văzut cu ochii 
noștri, ce am privit și ce am pipăit cu mâinile noastre, cu privire la 
cuvântul vieţii, ... ce am văzut și am auzit, aceea vă vestim și vouă” 
(1 Ioan 1,1-3). 

Ioan a trăit până la adânci bătrâneţi. El a fost martor al nimicirii 
Ierusalimului și al ruinării mărețului templu. Fiind ultimul 
supraviețuitor dintre ucenicii care fuseseră în strânsă legătură cu 
Mântuitorul, solia sa a avut o mare influență în a stabili faptul că 
Iisus era Mesia, Răscumpărătorul lumii. Nimeni nu putea pune la 
îndoială sinceritatea lui și, prin învățăturile sale, mulţi au fost 
determinaţi să se întoarcă de la necredinţă. 

Conducătorii iudeilor erau plini de o ură amară împotriva lui 
loan din cauza neșovăitoarei sale credincioșii faţă de cauza lui 
Hristos. Ei au declarat că strădaniile lor împotriva creștinilor nu 
vor avea nici un rezultat atâta timp cât mărturia lui loan mai răsună 
încă în urechile oamenilor. Pentru ca minunile și învăţăturile lui 

lisus să poată fi uitate, glasul îndrăznețului martor trebuia să fie 
adus la tăcere. 

Prin urmare, loan a fost somat să se prezinte la Roma spre a fi 
judecat pentru credinţa sa. Aici, înaintea autorităţilor, învățătura 
apostolului a fost prezentată într-un chip cu totul neadevărat. 
Martori mincinoși l-au învinuit că învaţă niște rătăciri 
răzvrătitoare. Prin aceste învinuiri, vrăjmașii lui nădăjduiau să 
obţină moartea ucenicului. 

loan s-a apărat într-un mod clar și convingător și cu o așa 
simplitate și sinceritate, încât cuvintele lui au avut un efect puternic. 
Ascultătorii lui au rămas surprinși de înțelepciunea și iscusința 
vorbirii sale. Dar, cu cât era mai convingătoare mărturia lui, cu 
atât mai profundă era ura potrivnicilor săi. Împăratul Domițian 
era plin de furie. El nu era în stare să pună în discuţie argumentarea 
credinciosului apărător al lui Hristos și nici să se opună puterii 
care însoțea rostirea de către acesta a adevărului; totuși el s-a ho- 
tărât să aducă la tăcere această voce. 

Ioan a fost aruncat într-un cazan cu ulei în clocot; însă Domnul 
a ocrotit viaţa credinciosului Său slujitor, așa după cum i-a ocrotit 
pe cei trei tineri evrei în cuptorul încins. Când au fost spuse 
cuvintele: „Astfel pier toţi aceia care cred în acest înșelător, Iisus 
Hristos din Nazaret”, loan a declarat: „Domnul meu S-a supus 
plin de răbdare la tot ce Satana și îngerii săi au putut născoci spre 
a-L umili și chinui. El Și-a dat viaţa pentru salvarea lumii. Mă simt 
onorat îngăduindu-mi-se să sufăr pentru El. Eu sunt un om slab și 
păcătos. Hristos a fost sfânt, nevinovat, nepătat. El nu a păcătuit 
și în gura Lui nu s-a găsit vicleșug.” 

Aceste cuvinte au avut influenţa lor și loan a fost scos din cazan 
chiar de aceia care îl aruncaseră în el. 

Din nou mâna prigoanei s-a lăsat greu asupra apostolului. 
Printr-un decret al împăratului, loan a fost exilat pe insula Patmos, 
osândit „din pricina Cuvântului lui Dumnezeu și din pricina 
mărturiei lui lisus Hristos” (Apoc. 1,9). De aici, gândeau vrăjmașii 
lui, influenţa lui nu avea să mai fie simțită și, în cele din urmă, el 
va muri de mâhnire și întristare. 


Patmos, o insulă stearpă și stâncoasă în Marea Egee, fusese 
aleasă de cârmuirea romană ca loc pentru exilarea criminalilor; 
dar, pentru slujitorul lui Dumnezeu, acest loc trist a devenit poarta 
cerului. Aici, departe de scenele agitate ale vieţii și de lucrarea 
plină de sârguinţă a anilor de mai înainte, el a avut părtășia lui 
Dumnezeu, a lui Hristos și a îngerilor cerului și de la ei a primit 
îndrumare pentru biserica din toate vremurile viitoare. Eveni- 
mentele care urmau să aibă loc în ultimele scene ale istoriei acestui 
pământ au fost prezentate înaintea lui; și aici a așternut pe hârtie 
viziunile pe care le-a primit de la Dumnezeu. Când glasul lui avea 
să nu-L mai poată mărturisi pe Acela pe care el L-a iubit și L-a 
slujit, soliile date lui pe această coastă stearpă aveau să pornească 
asemenea unei torţe arzânde, vestind planul cel sigur al Domnului 
cu privire la fiecare naţiune de pe acest pământ. 

Printre râpele și stâncile de pe Patmos, loan a păstrat comu- 
niunea cu Făcătorul său. El și-a revăzut viaţa din trecut și, la gândul 
binecuvântărilor pe care le-a primit, pacea i-a umplut inima. El 
trăise viaţa unui creștin și putea spune în credinţă: „Noi știm că 
am trecut din moarte la viaţă” (1 Ioan 3,14). Nu tot la fel putea 
spune și împăratul care-l exilase. El putea privi înapoi numai la 
câmpuri de război și măcel, la case pustiite, la văduve și orfani 
plângând, la rodul dorinţei sale ambitioase de întâietate. 

În locuinţa sa retrasă, loan a putut să cerceteze mai îndeaproape 
decât oricând înainte manifestările puterii divine, așa cum erau 
redate în cartea naturii și pe paginile inspiraţiei. Pentru el, era o 
plăcere să mediteze asupra lucrării creaţiunii și să-L adore pe 
divinul Arhitect. În anii dinainte, ochii lui fuseseră desfătaţi de 
priveliștea dealurilor acoperite cu păduri, de văi înverzite și câmpii 
mănoase; și, în frumuseţea naturii, el găsise totdeauna plăcere să 
vadă înţelepciunea și iscusința Creatorului. Acum, era înconjurat 
de scene care pentru mulţi ar fi părut triste și lipsite de interes; 
dar pentru loan era cu totul altfel. Deși tot ce-l înconjura părea a 
fi pustiu și uscat, cerul albastru, care se boltea deasupra lui, era 
tot atât de strălucitor și de frumos ca acela de deasupra iubitului 
său Ierusalim. În stâncile sălbatice și aspre, în tainele adâncului, 

în slăvile firmamentului, el citea lecții importante. Toate purtau 
solia puterii și slavei lui Dumnezeu. 

De jur împrejurul său, apostolul privea mărturia potopului care 
pustiise pământul din cauză că locuitorii lui cutezaseră să calce 
Legea lui Dumnezeu. Stâncile scoase la suprafaţă din marele adânc 
și din pământ, prin furia apelor, i-au adus în mod viu în minte 
grozăviile înspăimântătoarei revărsări a mâniei lui Dumnezeu. În 
glas de multe ape — adâncul chemând adâncul — profetul a auzit 
glasul Creatorului. Marea, biciuită cu furie de vânturile nemiloase, 
reprezenta pentru el mânia unui Dumnezeu ofensat. Valurile cele 
puternice, în grozava lor răzvrătire, restrânse în limitele stator- 
nicite de o mână nevăzută, vorbeau despre controlul unei Puteri 
nemărginite. Prin contrast, el a înţeles slăbiciunea și nebunia oame- 
nilor muritori, care, deși nu erau decât viermi ai ţărânii, se lăudau 
cu pretinsa lor înţelepciune și tărie și își ridicau inimile împotriva 
Conducătorului universului, ca și cum Dumnezeu ar fi fost ca unul 
dintre ei. Stâncile îi aminteau despre Hristos, Stânca tăriei lui, 
sub al cărei adăpost el se putea ascunde fără teamă. Din partea 
apostolului exilat pe insula stâncoasă a Patmosului se ridica cea 
mai arzătoare dorinţă a sufletului după Dumnezeu, rugăciunile 
cele mai fierbinți. 

Istoria lui loan oferă o izbitoare ilustrare a modului în care 
Dumnezeu îi poate folosi pe lucrătorii în vârstă. Când Ioan a fost 
exilat pe insula Patmos, mulți gândeau că el era trecut de vârsta 
când mai putea sluji — o trestie veche și frântă, gata să cadă în 
orice clipă. Dar Domnul a găsit de bine să-l folosească și mai departe. 
Deși izgonit din locul unde lucrase mai înainte, el nu a încetat să 
dea mărturie pentru adevăr. Chiar și pe Patmos loan a câștigat 
prieteni și convertiți. Solia lui era o solie de bucurie, vestind un 
Mântuitor înviat care, din înălțime, mijlocea pentru poporul Său, 
până ce avea să revină să-l ia la Sine. După ce a îmbătrânit în slu- 
jirea Domnului, loan a primit mai multe comunicări din cer decât 
primise în toți anii vieții sale de mai înainte. 

Cea mai duioasă atenţie ar trebui nutrită faţă de aceia al căror 
scop al vieţii a fost legat de lucrarea lui Dumnezeu. Acești lucrători 
în vârstă au stat cu credincioșie în mijlocul furtunii și al încercărilor. 


Ei poate că au slăbiciuni în trup, dar mai posedă încă talente care 
îi califică să rămână în locurile lor în lucrarea lui Dumnezeu. Deși 
istoviți și neînstare să poarte sarcini mai grele, pe care pot și trebuie 
să le poarte cei mai tineri, sfatul pe care ei îl pot da este de cea mai 
mare valoare. 

Se poate ca ei să fi făcut greșeli, însă din greșelile lor au învăţat 
să se ferească de greșeli și de primejdii, și oare nu sunt ei în măsură 
să dea sfaturi înțelepte? Ei au trecut prin încercări și probe și, cu 
toate că şi-au pierdut ceva din vigoarea lor, Domnul nu-i înlătură. 
EI le dă har și o deosebită înţelepciune. 

Cei care au slujit Maestrului lor atunci când lucrarea mergea 
greu, care au îndurat sărăcia și au rămas credincioși atunci când 
erau puţini care să stea pentru adevăr, trebuie să fie onorați și 
respectaţi. Domnul dorește ca lucrătorii mai tineri să câștige 
înţelepciune, putere și maturitate prin conlucrarea cu acești bărbați 
credincioși. Cei mai tineri trebuie să înţeleagă că ei sunt foarte 
mult favorizați, putând să aibă printre ei asemenea lucrători. În 
comitetele lor, să li se dea un loc de cinste. 

Când cei care și-au petrecut viaţa în slujirea lui Hristos se vor 
apropia de încheierea lucrării lor pământești, ei vor fi inspirați de 
Duhul Sfânt să povestească experiențele avute în lucrarea lui 
Dumnezeu. Raportul despre minunata Sa purtare cu poporul Său, 
despre marea Sa bunătate în scăparea lor din încercări ar trebui 
să fie repetat celor nou-veniţi la credință. Dumnezeu dorește ca 
lucrătorii în vârstă și încercaţi să rămână la locurile lor, făcându-și 
partea, ferindu-i pe bărbaţi și femei de a fi trași la fund de puter- 
nicul curent al răului. Dumnezeu dorește ca ei să poarte armura 
până ce El le va cere să o pună jos. 

În experiența apostolului Ioan din timpul prigoanei, avem o 
lecţie minunată de tărie și mângâiere pentru creștin. Dumnezeu 
nu împiedică uneltirile oamenilor răi, însă El face ca planurile lor 
să lucreze spre binele celor care, în încercări și lupte, și-au păstrat 
credinţa și loialitatea. Deseori, slujitorii Evangheliei își fac lucrarea 
în mijlocul furtunilor și prigoanei, al cruntei împotriviri și al ocă- 
rilor nedrepte. În asemenea vremuri, ei trebuie să-și amintească 
de faptul că experienţa câștigată în cuptorul încins al încercărilor 

și necazurilor este proporțională cu ceea ce i-a costat. În felul acesta, 
Dumnezeu îi aduce pe copiii Săi aproape de Sine, pentru ca ei să 
vadă slăbiciunea lor și puterea Lui. Dumnezeu îi învaţă să se sprijine 
pe El. Astfel, îi pregăteşte să întâmpine întâmplările neașteptate, 
să ocupe poziţii de încredere și să îndeplinească lucruri mari, pentru 
care le-au fost date suficiente puteri. 

În toate veacurile, martori aleși de Dumnezeu au făcut obiectul 
ocării și prigoanei din pricina adevărului. Iosif a fost vorbit de rău 
și persecutat din cauză că și-a păstrat virtutea și integritatea. David, 
solul ales al lui Dumnezeu, era vânat de vrăjmașii lui ca o fiară de 
pradă. Daniel a fost aruncat într-o groapă cu lei fiindcă era cre- 
dincios supunerii sale față de cer. lov a rămas fără bunuri pămân- 
tești, iar trupul său a fost atât de lovit de boală, încât rudelor și 
prietenilor lui le era scârbă de el; totuși el și-a păstrat integritatea. 
Ieremia nu a putut fi împiedicat să rostească cuvintele pe care 
Dumnezeu i le-a dat să le spună; și mărturia lui a înfuriat atât de 
tare pe împărat și pe căpetenii, încât el a fost aruncat într-o groapă 
dezgustătoare. Ștefan a fost împroșcat cu pietre pentru că a predicat 
pe Hristos și pe El răstignit. Pavel a fost întemnițat, bătut cu nuiele, 
împroșcat cu pietre și, în cele din urmă, dat morţii pentru că era 
un sol credincios al lui Dumnezeu pentru neamuri. loan a fost 
exilat pe insula Patmos „din pricina Cuvântului lui Dumnezeu și 
din pricina mărturiei lui lisus Hristos”. 

Aceste exemple de statornicie omenească dau mărturie despre 
credincioșia făgăduințelor lui Dumnezeu — despre dăinuitoarea Sa 
prezenţă și despre harul Său susținător. Ele dau mărturie despre 
puterea credinţei de a se împotrivi puterilor lumii. Lucrarea cre- 
dinţei este aceea de a te sprijini pe Dumnezeu în clipa cea mai 
întunecoasă, de a simţi, oricât ai fi de dureros încercat și azvârlit 
încoace și încolo de furtună, că Tatăl nostru este la cârmă. Numai 
ochiul credinţei poate privi dincolo de lucrurile vremelnice, pentru 
a preţui cum se cuvine valoarea bogățiilor veşnice. 

lisus nu a prezentat urmașilor Lui dobândirea gloriei și bogă- 
tiilor pământești, a trăirii unei vieţi lipsite de încercări. Dimpotrivă, 
EI îi cheamă să-L urmeze pe calea lepădării de sine și a ocării. Cel 
care a venit să răscumpere lumea a întâmpinat împotrivirea forțelor 


unite ale răului. Într-o alianţă plină de cruzime, oamenii şi îngerii 
cei răi s-au pregătit de luptă împotriva Prințului Păcii. Fiecare 
cuvânt și faptă a Sa au dat pe faţă milă divină, iar neasemănarea 
Sa cu lumea a dat loc la împotrivirea cea mai aprigă. 

La fel va fi cu cei care vor trăi cu evlavie în Hristos lisus. Pri- 
goana și ocara îi așteaptă pe toţi aceia care sunt plini de Duhul lui 
Hristos. Caracterul prigoanei se schimbă o dată cu vremurile, dar 
principiul — spiritul care o susține — este la fel cu acela care i-a 
ucis pe aleşii Domnului, dintotdeauna, începând din zilele lui Abel. 

În toate veacurile, Satana a prigonit pe poporul lui Dumnezeu. 
El i-a torturat și i-a dat morţii, dar, murind, ei au devenit biruitori. 
Aceștia au dat mărturie despre Cineva mai puternic decât Satana. 
Oamenii răi pot chinui și omori trupul, dar ei nu se pot atinge de 
viaţa care este ascunsă cu Hristos în Dumnezeu. Ei pot încarcera 
pe bărbaţi și femei între zidurile închisorilor, însă nu le pot lega 
spiritul. 

Prin încercări și prigoană, gloria — caracterul — lui Dumnezeu 
este descoperită în aleşii săi. Credincioșii în Hristos, urâţi și 
prigoniți de lume, sunt educați și formaţi în școala lui Hristos. Pe 
pământ, ei merg pe cărări strâmte, sunt curățiți în cuptorul durerii. 
Ei Îl urmează pe Hristos prin lupte aspre; îndură lepădare de sine 
și trec prin dezamăgiri amare; dar, în felul acesta, ei învaţă, fac 
cunoștință cu blestemul păcatului și privesc cu scârbă asupra lui. 
Fiind părtași ai suferințelor lui Hristos, ei pot să privească dincolo 
de negură, către slavă, și să spună: „Eu socotesc că suferințele din 
vremea de acum nu sunt vrednice să fie puse alături cu slava viitoare 
care are să fie descoperită faţă de noi” (Romani 8,18). 

CAPITOLUL 57 


DESCOPERIREA 


În zilele apostolilor, credincioșii creștini erau plini de râvnă şi 
de entuziasm. Atât de neobosit au lucrat ei pentru Domnul lor, 
încât într-un timp oarecum scurt, cu toată opoziţia înverşunată, 
Evanghelia Împărăției a fost vestită tuturor oamenilor de pe 
meleagurile locuite ale pământului. Zelul manifestat în acest timp 
de către urmașii lui lisus a fost transmis de pana inspiraţiei pentru 
încurajarea credincioşilor din fiecare veac. Despre biserica din 
Efes, pe care Domnul lisus a folosit-o ca un simbol al întregii 
biserici creștine din perioada apostolică, Martorul Credincios și 
Adevărat declară: 

„Știu faptele tale, osteneala ta și răbdarea ta, și că nu poţi suferi 
pe cei răi; că ai pus la încercare pe cei ce zic că sunt apostoli și nu 
sunt, și i-ai găsit mincinoși. Știu că ai răbdare, că ai suferit din 
pricina Numelui Meu, și că n-ai obosit” (Apoc. 2,2.3). 

La început, experienţa bisericii din Efes a fost marcată printr-o 
simplitate și un zel copilăresc. Credincioșii au căutat stăruitor să 
asculte de fiecare cuvânt al lui Dumnezeu, și viaţa lor a dovedit o 
sinceră și râvnitoare iubire pentru Hristos. Ei se bucurau să facă 
voia lui Dumnezeu, fiindcă Mântuitorul era în inimile lor ca o 
prezenţă dăinuitoare. Plini de iubire pentru Răscumpărătorul lor, 
cea mai înaltă ţintă a lor era să câștige suflete pentru El. Ei nu s- 
au gândit să strângă grămadă prețioasa comoară a harului lui 
Hristos. Ei și-au dat seama de importanţa chemării lor și, purtând 
povara soliei: „Pace pe pământ între oamenii plăcuți Lui”, ei ardeau 
de dorinţa de a duce vestea cea bună a mântuirii până la cele mai 
îndepărtate margini ale pământului. Și lumea a cunoscut de la ei 
că fuseseră cu lisus. Oameni păcătoşi, pocăiţi, iertaţi, curăţaţi şi 
sfințiți au fost aduși la părtășie cu Dumnezeu, prin Fiul Său. 

Membrii bisericii erau uniţi în simțăminte și în fapte. Iubirea 
lui Hristos alcătuia lanţul de aur ce îi lega. Ei se străduiau să-L 


cunoască pe Domnul din ce în ce mai bine și în viaţa lor se mani- 
festau bucuria și pacea lui Hristos. Ei cercetau pe orfani și văduve 
în necazurile lor și se păstrau neîntinaţi de lume, dându-și seama 
că, dacă n-ar face astfel, ar fi în contradicţie cu mărturisirea lor și 
ar fi o tăgăduire a Răscumpărătorului lor. 

În fiecare cetate, lucrarea era dusă înainte. Erau convertite 
suflete care, la rândul lor, simțeau că trebuie să vorbească despre 
neprețuita comoară pe care o primiseră. Ei nu-și puteau găsi odihnă 
până ce lumina care le luminase mintea nu ajungea să strălucească 
și asupra altora. Mulţi dintre necredincioși au făcut cunoștință cu 
temeiurile nădejdii creştine. Apeluri personale, pline de căldură 
și însufleţire, erau adresate celor rătăciţi, lepădaţi, ca și celor care, 
deși mărturiseau a cunoaște adevărul, erau iubitori de plăceri mai 
mult decât iubitori de Dumnezeu. 

Dar, după o vreme, zelul credincioșilor a început să scadă, iar 
iubirea lor pentru Dumnezeu și unul faţă de altul a scăzut tot mai 
mult. Răceala s-a furișat în biserică. Unii au uitat chipul minunat 
în care au primit adevărul. Unul câte unul, vechii stegari au căzut 
la postul lor. Unii dintre lucrătorii mai tineri, care ar fi putut să ia 
parte la ducerea poverilor acestor pionieri și astfel să fie pregătiți 
pentru a fi conducători înţelepţi, se plictisiseră de repetarea atât 
de deasă a adevărurilor. În dorința lor după ceva nou și senzațional, 
ei au încercat să introducă vederi noi în doctrină, mai plăcute mul- 
tor minți, dar care nu erau în armonie cu principiile fundamentale 
ale Evangheliei. În încrederea lor de sine și în orbirea lor spirituală, 
ei nu au observat că aceste sofistării aveau să-i facă pe mulţi să se 
îndoiască de experienţele trecutului și să ducă astfel la nedumerire 
și necredinţă. 

Cum se insista asupra acestor învățături false, au apărut deose- 
biri și ochii multora au fost abătuţi să mai privească la Iisus ca la 
Începătorul și Desăvârşitorul credinţei lor. Discutarea punctelor 
neimportante de doctrină și contemplarea basmelor plăcute, 
născocite de om, le ocupau timpul care ar fi trebuit să fie petrecut 
în vestirea Evangheliei. Mulțimile de oameni care ar fi putut fi 
convinse și convertite printr-o credincioasă prezentare a adevărului 
erau lăsate neavertizate. Spiritualitatea scădea tot mai mult, iar 

Satana părea să câștige teren asupra celor care susțineau că sunt 
urmași ai lui Hristos. 

În acest timp critic din istoria bisericii, loan a fost osândit să 
fie exilat. Niciodată mai înainte biserica nu avusese mai multă 
nevoie de glasul lui ca acum. Aproape toţi foștii săi tovarăși din 
slujba Evangheliei suferiseră martiriul. Credincioșii care mai 
rămăseseră înfruntau o împotrivire fioroasă. După toate semnele 
ce se arătau, nu era prea departe ziua când vrăjmașii bisericii lui 
Hristos aveau să triumfe. 

Mâna Domnului se mișca însă nevăzută în întuneric. În pro- 
videnţa lui Dumnezeu, loan a fost aşezat acolo unde Hristos putea 
să-i dea o minunată descoperire despre Sine și despre adevărul 
Lui dumnezeiesc pentru iluminarea bisericilor. 

Exilându-l pe loan, vrăjmașii adevărului au nădăjduit să aducă 
la tăcere pe vecie glasul credinciosului martor al lui Dumnezeu; 
dar, pe Patmos, ucenicul a primit o solie a cărei influență avea să 
continue să întărească biserica până la sfârșitul vremii. Deși neeli- 
beraţi de răspunderea faptelor lor rele, cei care l-au exilat pe Ioan 
au devenit unelte în mâinile lui Dumnezeu, pentru a aduce la 
îndeplinire planul cerului; și însăși strădania de a stinge lumina a 
aşezat adevărul într-o poziţie mai clară. 

A fost într-o zi de Sabat când Domnul slavei i S-a arătat 
apostolului exilat. loan păzea Sabatul pe Patmos cu aceeași sfinţenie 
ca atunci când le predica oamenilor în orașele și cetăţile Iudeii. El 
considera făgăduințele prețioase ce fuseseră date cu privire la ziua 
aceea ca fiind ale sale. „În ziua Domnului eram în Duhul”, scrie 
Ioan. „Și am auzit înapoia mea un glas puternic, ca sunetul unei 
trâmbiţe, care zicea: "Eu sunt Alfa și Omega, Cel dintâi și Cel de 
pe urmă...” M-am întors să văd glasul care-mi vorbea. Şi când m-am 
întors, am văzut șapte sfeșnice de aur. Și în mijlocul celor șapte 
sfeșnice pe cineva, care semăna cu Fiul omului” (Apoc. 1,10-13). 

Acest ucenic iubit a fost foarte mult favorizat. El văzuse pe 
Domnul său în Ghetsemani, cu faţa pătată de stropii de sânge ai 
chinului de moarte și „atât de schimonosită Îi era faţa și atât de 
mult se deosebea înfățișarea Lui de a fiilor oamenilor” (Is. 52,14). 
El ÎI văzuse în mâinile ostașilor romani, îmbrăcat cu o veche mantie 


purpurie și purtând pe cap o cunună de spini. ÎI văzuse atârnând 
pe crucea de pe Golgota, ca obiect de crudă batjocură și derâdere. 
Acum, din nou i s-a îngăduit lui loan să privească pe Domnul său. 
Dar cât de schimbată Îi era înfățișarea! El nu mai era nicidecum 
un om al durerii, disprețuit și umilit de oameni. El era îmbrăcat în 
veșmântul strălucirii cerești. „Capul și părul Lui erau albe ca lâna 
albă, ca zăpada; ochii Lui erau ca para focului; picioarele Lui erau 
ca arama aprinsă, și arsă într-un cuptor” (Apoc. 1,14.15.17). Glasul 
Lui este ca muzica unor ape. Figura Lui strălucește ca soarele. În 
mâna Sa sunt șapte stele și din gura Sa iese o sabie cu două tăișuri, 
însemnul puterii Cuvântului Său. Patmosul strălucește de slava 
Domnului celui înviat. 

„Când L-am văzut”, scrie loan, „am căzut la picioarele Lui ca 
mort. El Și-a pus mâna dreaptă peste mine și a zis: "Nu te teme!” 
(vers. 17). 

Ioan a fost întărit spre a trăi în prezența Domnului său glorificat. 
Apoi, înaintea privirii sale uimite, s-a descoperit slava cerului. I s-a 
îngăduit să vadă tronul lui Dumnezeu și, privind dincolo de luptele 
de pe pământ, să vadă ceata celor răscumpăraţi, îmbrăcaţi în haine 
albe. El a auzit muzica îngerilor cerului și imnurile de triumf ale 
celor care biruiseră prin sângele Mielului și cuvântul mărturiei 
lor. În descoperirea dată lui, i s-a înfățișat scenă după scenă, de 
un interes zguduitor, din experiențele poporului lui Dumnezeu, 
iar istoria bisericii a fost profetizată până la încheierea vremii. În 
chipuri și simboluri, lui loan i-au fost prezentate subiecte de o 
nemărginită importanță, pe care el avea să le pună în scris, pentru 
ca poporul lui Dumnezeu, atât din vremea sa, cât și din veacurile 
viitoare, să poată avea o inteligentă înțelegere cu privire la primejdiile 
și luptele ce îi stăteau în faţă. 

Descoperirea aceasta a fost dată pentru călăuzirea și mângâierea 
bisericii în tot timpul dispensaţiunii creștine. Totuși învăţători reli- 
gioși au declarat că ea este o carte sigilată și că tainele ei nu pot fi 
explicate. De aceea, mulți au întors spatele raportului profetic, 
refuzând să consacre timp și să studieze tainele ei. Dar Dumnezeu 
nu dorește ca poporul Său să privească în felul acesta cartea. Ea 
este „descoperirea lui lisus Hristos, pe care I-a dat-o Dumnezeu, 

ca să arate robilor Săi lucrurile care au să se întâmple în curând”. 
„Ferice de cine citește”, declară Domnul, „și de cei ce ascultă cu- 
vintele acestei proorocii și păzesc lucrurile scrise în ea! Căci vre- 
mea este aproape!” (vers. 1.3). „Mărturisesc oricui aude cuvintele 
proorociei din cartea aceasta că, dacă va adăuga cineva ceva la 
ele, Dumnezeu îi va adăuga urgiile scrise în cartea aceasta. Și dacă 
scoate cineva ceva din cuvintele cărţii acestei proorocii, îi va scoate 
Dumnezeu partea lui de la pomul vieţii și din cetatea sfântă, scrisă 
în cartea aceasta. Cel ce adevereşte aceste lucruri zice: "Da, Eu 
vin curând!” (Apoc. 22,18-20). 

În Apocalipsa, sunt zugrăvite lucrurile adânci ale lui Dumnezeu. 
Însuși numele dat paginilor ei inspirate — „Apocalipsa (Descope- 
rirea)” — contrazice declaraţia că ea este o carte sigilată. O desco- 
perire este ceva ce este dat pe față. Domnul Iisus Însuși a dezvăluit 
servului Său tainele cuprinse în această carte și planul Său este 
acela ca ele să fie deschise cercetării tuturor. Adevărurile ei sunt 
adresate atât celor care trăiesc în ultimele zile ale istoriei pămân- 
tului, cât și celor din zilele lui Ioan. Unele dintre scenele descrise 
în această profeție sunt în trecut, altele au loc acum; unele ne 
aduc în atenţie încheierea marii lupte dintre puterile întunericului 
și Prinţul cerului, iar altele descoperă triumful și bucuria celui 
răscumpărat pe pământul înnoit. 

Pentru că nu pot explica însemnătatea fiecărui simbol din 
Apocalipsa, nimeni să nu cugete că este inutil să cerceteze această 
carte în străduinţa de a cunoaște înţelesul adevărului cuprins în 
ea. Cel care i-a descoperit aceste taine lui loan va da cercetătorului 
sârguincios după adevăr o pregustare a lucrurilor cerești. Cei a 
căror inimă este deschisă pentru primirea adevărului vor fi făcuți 
în stare să înţeleagă învăţăturile ei și li se va acorda binecuvântarea 
făgăduită acelora care „ascultă cuvintele acestei proorocii și păzesc 
lucrurile scrise în ea”. 

În Apocalipsa, se întâlnesc și se sfârșesc toate cărțile Bibliei. 
Aici este completarea cărții lui Daniel. Una este o profeție; cealaltă, 
o descoperire. Cartea ce a fost sigilată nu este Apocalipsa, ci acea 
parte din profeția lui Daniel care se referă la zilele din urmă. Îngerul 


a poruncit: „Tu însă, Daniele, ţine ascunse aceste cuvinte, și pece- 
tluieşte cartea, până la vremea sfârşitului” (Daniel 12,4). 

Hristos a fost Acela care i-a poruncit apostolului să scrie ceea 
ce urma să-i fie descoperit. „Ce vezi, scrie într-o carte”, a poruncit 
el, „și trimite-o celor șapte biserici: la Efes, Smirna, Pergam, Tiatira, 
Sardes, Filadelfia și Laodicea.” „Eu sunt... Cel viu. Am fost mort, 
și iată că sunt viu în vecii vecilor... Scrie dar lucrurile pe care le-ai 
văzut, lucrurile care sunt și cele care au să fie după ele. Taina celor 
șapte stele, pe care le-ai văzut în mâna dreaptă a Mea și a celor 
șapte sfeșnice de aur: cele şapte stele sunt îngerii celor șapte biserici; 
și cele șapte sfeșnice, sunt șapte biserici” (Apoc. 1,11.18-20). 

Numele celor șapte biserici simbolizează biserica în diferite 
perioade ale erei creștine. Numărul șapte arată desăvârșirea și 
simbolizează faptul că soliile se întind până în vremea sfârșitului, 
în timp ce simbolurile folosite dezvăluie starea bisericii în diferite 
perioade ale istoriei lumii. 

Despre Hristos se spune că El umblă în mijlocul sfeșnicelor de 
aur. În felul acesta, este simbolizată legătura Sa cu bisericile. El 
este într-o continuă legătură cu poporul Său. El cunoaște adevărata 
stare a lor. El observă rânduiala, pioșenia și predarea lor. Deși El 
este Mare Preot și Mijlocitor în Sanctuarul de sus, El este totuși 
reprezentat ca umblând în sus și în jos în mijlocul bisericilor Sale 
de pe pământ. Cu o neobosită veghere și o neîntreruptă atenţie, 
El veghează să vadă dacă lumina vreuneia dintre santinelele Sale 
arde slab sau strălucitor. Dacă luminile sfeșnicului ar fi lăsate numai 
în grija omului, flacăra pâlpâindă s-ar micșora și s-ar stinge; însă 
El este adevăratul străjer al casei Domnului, adevăratul păzitor al 
curților templului. Grija Lui continuă și harul Său susţinător alcă- 
tuiesc izvorul vieţii și al luminii. 

Hristos este înfățișat ca ţinând în mâna Sa dreaptă șapte stele. 
Aceasta ne dă asigurarea că nici o biserică credincioasă față de 
cele ce i s-au încredinţat nu are de ce să se teamă că ar pieri; căci 
nici o stea care se bucură de ocrotirea Celui Atotputernic nu poate 
fi smulsă din mâna lui Hristos. 

„lată ce zice Cel ce ţine șapte stele în mâna dreaptă” (Apoc. 
2,1). Aceste cuvinte sunt adresate învăţătorilor din biserică — cei 

cărora Dumnezeu le-a încredinţat o grea răspundere. Influenţa 
cea plăcută, care trebuie să fie din belșug în biserică, este strâns 
legată de slujitorii lui Dumnezeu, care trebuie să dea pe față iubirea 
lui Hristos. Stelele cerului sunt sub controlul Lui. El le umple de 
lumină. El le călăuzește și le îndrumă mișcările. Dacă El nu ar 
face aceasta, atunci ele ar deveni stele căzătoare. Tot la fel este și cu 
slujitorii Săi. Ei nu sunt decât unelte în mâinile Sale și orice faptă 
bună pe care o săvârșesc este făcută prin puterea Sa. Prin ei trebuie 
să strălucească lumina Sa. Mântuitorul trebuie să fie rodnicia lor. 
Dacă ei vor privi la El, așa cum El a privit la Tatăl, atunci vor fi 
făcuţi în stare să facă lucrarea Sa. Făcând din Dumnezeu tăria lor, 
EI le va da strălucirea Sa spre a o reflecta în lume. 

De la primele începuturi ale istoriei bisericii, taina fărădelegii, 
profetizată de apostolul Pavel, și-a început lucrarea ei funestă; și 
când învăţători mincinoși, despre care Petru îi avertizase pe 
credincioși, și-au introdus rătăcirile lor, mulți au fost prinși în laţ 
de învăţăturile lor false. Unii s-au poticnit de încercări și au fost 
ispitiți să se lepede de credință. În vremea când lui loan îi era dată 
această descoperire, mulţi își pierduseră prima lor iubire faţă de 
adevărul Evangheliei. Dar, în îndurarea Sa, Dumnezeu nu a 
îngăduit ca biserica să continue în starea ei de apostazie. Într-o 
solie de necuprinsă duioșie, El Și-a manifestat iubirea faţă de ei și 
dorinţa Sa ca ei să împlinească o temeinică lucrare pentru veșnicie. 
„Adu-ţi dar aminte de unde ai căzut”, stărui El, „pocăiește-te și 
întoarce-te la faptele tale dintâi” (vers. 5). 

Biserica avea defecte și avea nevoie de o aspră mustrare și 
dojană; și loan a fost inspirat să scrie solii de avertizare, de 
mustrare şi implorare față de aceia care, pierzând din vedere 
principiile fundamentale ale Evangheliei, și-ar pune în primejdie 
nădejdea mântuirii. Dar totdeauna cuvintele de mustrare, pe care 
Dumnezeu le socotește ca fiind necesar să fie rostite, sunt spuse 
cu o duioasă iubire și însoţite de făgăduinţa de pace pentru fiecare 
credincios pocăit. „lată, Eu stau la ușă și bat”, declară Domnul. 
„Dacă aude cineva glasul Meu și deschide ușa, voi intra la el, voi 
cina cu el și el cu Mine” (Apoc. 3,20). 


lar pentru aceia care în mijlocul luptei își vor păstra credinţa 
în Dumnezeu, profetului i-au fost date cuvinte de laudă și 
făgăduinţe: „Știu faptele tale: iată, ţi-am pus înainte o ușă deschisă, 
pe care nimeni n-o poate închide, căci ai puţină putere, și ai păzit 
Cuvântul Meu, și n-ai tăgăduit Numele Meu... Fiindcă ai păzit 
cuvântul răbdării Mele, te voi păzi și Eu de ceasul încercării, care 
are să vină peste lumea întreagă, ca să încerce pe locuitorii pămân- 
tului”. Credincioșii erau sfătuiţi: „Veghează și întărește ce rămâne, 
care e pe moarte”. „Eu vin curând. Păstrează ce ai, ca nimeni să 
nu-ți ia cununa” (vers. 8.10.2.11). 

Printr-unul care se declara a fi „fratele vostru, care sunt părtaș 
cu voi la necaz” (Apoc. 1,9), Hristos a descoperit bisericii Sale 
lucrurile pe care avea să le sufere pentru Numele Său. Privind în 
decursul lungilor veacuri de întuneric și superstiție, bătrânul exilat 
a văzut mulțimi de oameni suferind martiriul din pricina iubirii 
lor faţă de adevăr. Dar el a mai văzut și că Acela care i-a sprijinit 
pe primii Săi martori nu avea să-i uite pe credincioşii Săi, urmași 
în timpul secolelor de prigonire prin care ei aveau să treacă mai 
înainte de încheierea vremii. „Nu te teme nicidecum de ce ai să 
suferi. lată că diavolul are să arunce în temniţă pe unii din voi, ca 
să vă încerce. Și veţi avea un necaz... Fii credincios până la moarte 
și-i voi da cununa vieţii” (Apoc. 2,10). 

Tuturor celor credincioși care se luptau împotriva răului, loan 
a auzit dându-li-se făgăduinţa: „Celui ce va birui, îi voi da să mă- 
nânce din pomul vieţii, care este în raiul lui Dumnezeu”. „Cel ce 
va birui, va fi îmbrăcat astfel în haine albe. Nu-i voi șterge numele 
din cartea vieții, și voi mărturisi numele lui înaintea Tatălui Meu 
și înaintea îngerilor Lui.” „Celui ce va birui îi voi da să șadă cu 
Mine pe scaunul Meu de domnie, după cum și Eu am biruit și am 
șezut cu Tatăl Meu pe scaunul Lui de domnie” (Apoc. 2,7; 3,5.21). 

loan a văzut îndurarea, blândeţea și iubirea lui Dumnezeu 
întreţesute cu sfinţenia, dreptatea și puterea Sa. El i-a văzut pe 
păcătoşi găsind un Tată în Acela de care păcatele lor îi făcuseră să 
se teamă. Privind dincolo de punctul culminant al marelui con- 
flict, el a văzut cum în Sion „stăteau biruitorii... pe marea de sticlă, 

cu alăutele lui Dumnezeu în mână” și cântau cântarea lui Moise și 
a Mielului (Apoc. 15,2.3). 

Mântuitorul este înfățișat înaintea lui loan sub simbolul Leului 
„din seminţia lui Iuda” și al „unui Miel înjunghiat” (Apoc. 5,5.6). 
Aceste simboluri reprezintă unirea tăriei atotputernice cu iubirea 
jertfitoare de sine. Leul din luda, atât de îngrozitor pentru cei 
care leapădă harul Său, va fi Mielul lui Dumnezeu pentru cel 
ascultător și credincios. Stâlpul de foc care inspiră groază și mânie 
pentru călcătorul Legii lui Dumnezeu este semnul luminii, al 
îndurării și al eliberării pentru aceia care au păzit poruncile Sale. 
Braţul destul de tare ca să lovească pe răzvrătit va fi puternic ca 
să-l scape pe cel credincios. Oricine este credincios va fi mântuit. 
„EI va trimite pe îngerii Săi cu trâmbiţe răsunătoare și vor aduna 
pe aleșii Lui din cele patru vânturi, de la o margine a cerurilor 
până la cealaltă” (Matei 24,31). 

În comparaţie cu milioanele lumii, cei din poporul lui Dumnezeu 
vor fi, așa cum au fost totdeauna, o turmă mică; dar, dacă ei stau 
pentru adevăr, așa cum a fost el descoperit în Cuvântul Său, 
Dumnezeu va fi scăparea lor. Ei stau sub cuprinzătorul scut al 
Celui Atotputernic. Dumnezeu este totdeauna o majoritate. Când 
sunetul ultimei trâmbiţe va pătrunde temniţa celui mort și cel 
neprihănit va ieși afară în triumf, exclamând: „Unde îţi este 
biruința, moarte? Unde îți este boldul, moarte?” (1 Cor. 15,55), 
stând apoi împreună cu Dumnezeu, cu Hristos, cu îngerii și cu cei 
loiali și credincioși din toate veacurile, copiii lui Dumnezeu vor fi 
o majoritate zdrobitoare. 

Adevăraţii ucenici ÎI urmează pe Hristos prin lupte aspre, 
îndurând lepădare de sine și trecând prin experienţa unei 
dezamăgiri amare; dar aceasta îi învaţă vinovăția și blestemul 
păcatului și ei ajung să-l privească cu scârbă. Părtași ai suferințelor 
lui Hristos, ei sunt rânduiţi să fie părtași ai slavei Sale. În viziune 
sfântă, profetul a văzut ultimul triumf al rămășiţei bisericii. El 
scrie: „Și am văzut ca o mare de sticlă amestecată cu foc; și pe 
marea de sticlă, cu alăutele lui Dumnezeu în mână, stăteau 
biruitorii... Ei cântau cântarea lui Moise, robul lui Dumnezeu, și 
cântarea Mielului. Și ziceau: "Mari și minunate sunt lucrările Tale, 


Doamne, Dumnezeule, Atotputernice! Drepte și adevărate sunt 
căile Tale, Împărate al neamurilor!” (Apoc. 15,2.3). 

„Apoi m-am uitat și iată că Mielul stătea pe Muntele Sionului; 
și împreună cu El stăteau o sută patruzeci și patru de mii, care 
aveau scris pe frunte Numele Său și numele Tatălui Său” (Apoc. 
14,1). În lumea aceasta, mintea lor a fost consacrată lui Dumnezeu; 
ei I-au slujit cu mintea și cu inima lor; și acum El poate să pună 
Numele Său „pe frunţile lor”. „Și vor împărăţi în vecii vecilor” 
(Apoc. 22,5). Ei nu merg încoace şi încolo, ca unii care cerşesc 
un loc. Ei fac parte din numărul acelor oameni cărora Hristos le 
spune: „Veniti, binecuvântaţii Tatălui Meu, de moşteniţi împără- 
tia, care v-a fost pregătită de la întemeierea lumii”. El le urează 
bun-venit, ca unor copii ai Săi, zicând: "Intră în bucuria Domnului” 
(Matei 25,34.21). 

„Aceștia sunt cei care urmează pe Miel oriunde merge El. Au 
fost răscumpăraţi dintre oameni, ca cel dintâi rod pentru Dumnezeu 
și pentru Miel” (Apoc.14,4). Viziunea profetului îi descrie ca stând 
pe Muntele Sionului, încinși pentru slujire sfântă, îmbrăcaţi în haină 
albă, care este neprihănirea sfinţilor. Dar toți care ÎI urmează pe 
Miel în ceruri trebuie ca mai întâi să-L fi urmat pe pământ nu 
posomorâţi sau în mod nestatornic, ci încrezători, cu iubire, în 
ascultare din toată inima, așa cum turma urmează pe păstor. 

„Și glasul pe care l-am auzit era ca al celor ce cântă cu alăuta, 
și cântau din alăutele lor. Cântau o cântare nouă înaintea scaunului 
de domnie... Şi nimeni nu putea să înveţe cântarea, afară de cei o 
sută patruzeci și patru de mii, care fuseseră răscumpăraţi de pe 
pământ... În gura lor nu s-a găsit minciună, căci sunt fără vină 
înaintea scaunului de domnie al lui Dumnezeu” (vers. 2-5). 

„Am văzut coborându-se din cer de la Dumnezeu, cetatea 
sfântă, noul Ierusalim, gătită ca o mireasă împodobită pentru 
bărbatul ei.” „Lumina ei era ca o piatră preascumpă, ca o piatră 
de iaspis, străvezie ca cristalul. Era înconjurată cu un zid mare și 
înalt. Avea douăsprezece porţi și la porţi, doisprezece îngeri. Și 
pe ele erau scrise niște nume: numele celor douăsprezece seminţii 
ale fiilor lui Israel.” „Cele douăsprezece porți erau douăsprezece 
mărgăritare. Fiecare poartă era dintr-un singur mărgăritar. Uliţa 

cetăţii era de aur curat, ca sticla străvezie. În cetate n-am văzut 
nici un templu; pentru că Domnul Dumnezeu, Cel Atotputernic, 
ca și Mielul, sunt Templul ei” (Apoc. 21,2.11.12.21.22). 

„Nu va mai fi nimic vrednic de blestem acolo. Scaunul de domnie 
al lui Dumnezeu și al Mielului vor fi în ea. Robii Lui îi vor sluji. Ei 
vor vedea faţa Lui și Numele Lui va fi pe frunţile lor. Acolo nu va 
mai fi noapte. Și nu vor mai avea trebuinţă nici de lampă, nici de 
lumina soarelui, pentru că Domnul Dumnezeu îi va lumina” (Apoc. 
22,3-5). 

„Și mi-a arătat un râu cu apa vieţii, limpede ca cristalul, care 
ieşea din scaunul de domnie al lui Dumnezeu și al Mielului. În 
mijlocul pieţei cetăţii, și pe cele două maluri ale râului era pomul 
vieţii, rodind douăsprezece feluri de rod, și având rod în fiecare 
lună; și frunzele pomului slujesc la vindecarea neamurilor.” „Ferice 
de cei ce își spală hainele, ca să aibă drept la pomul vieţii și să 
intre pe porți în cetate” (vers. 1.2.14). 

„Și am auzit un glas tare, care ieșea din scaunul de domnie și 
zicea: 

"lată cortul lui Dumnezeu cu oamenii! 

El va fi cu ei, 

Și ei vor fi poporul Lui, 

Și Dumnezeu Însuşi va fi cu ei. 

EI va fi Dumnezeul lor” (Apoc. 21,3). 


CAPITOLUL 58 


BISERICA BIRUITOARE 


Au trecut mai mult de optsprezece secole de când apostolii se 
odihnesc de lucrările lor; dar istoria strădaniilor și sacrificiilor 
pentru Numele lui Hristos se află și acum printre comorile cele mai 
de preţ ale bisericii. Această istorie, scrisă sub călăuzirea Duhului 
Sfânt, a fost păstrată pentru ca, prin ea, urmașii lui Hristos din 
fiecare veac să fie îndemnați la un mai mare zel și stăruință pentru 
cauza Mântuitorului. 

Însărcinarea dată de Hristos ucenicilor a fost împlinită. Când 
acești soli ai crucii au pornit să vestească Evanghelia, a fost o așa 
descoperire a slavei lui Dumnezeu cum n-a mai fost întâlnită niciodată 
până atunci de omul muritor. Prin conlucrare cu Duhul Sfânt, 
apostolii au făcut o lucrare ce a zguduit lumea. Într-o singură gene- 
raţie, Evanghelia a fost dusă la fiecare neam. 

Rezultatele ce au însoţit lucrarea apostolilor aleși ai lui Hristos 
au fost glorioase. La începutul lucrării lor, unii dintre ei erau oa- 
meni neînvățaţi, dar consacrarea lor faţă de lucrarea Maestrului 
lor era fără rezerve și, sub îndrumarea Sa, ei au dobândit o pregătire 
pentru marea lucrare încredinţată lor. Harul și adevărul domneau 
în inimile lor, inspirându-le pornirile inimii și controlându-le 
acţiunile. Viaţa lor era ascunsă cu Hristos în Dumnezeu și eul era 
pierdut din vedere, cufundat în adâncurile iubirii nemărginite. 

Ucenicii erau bărbaţi care știau cum să vorbească și să se roage 
cu sinceritate, bărbaţi care puteau să se prindă de puterea Tăriei 
lui Israel. Cât de aproape au stat ei alături de Dumnezeu și cât de 
strâns au legat onoarea lor de tronul Său! Iehova era Dumnezeul 
lor. Onoarea Lui era onoarea lor. Adevărul Lui era adevărul lor. 
Orice atac îndreptat împotriva Evangheliei era ca o tăietură adâncă 
în sufletul lor și, cu toate puterile fiinţei lor, ei s-au luptat pentru 
cauza lui Hristos. Ei au putut ţine sus Cuvântul vieții, pentru că 
au primit ungerea cerească. Ei au nădăjduit mult și de aceea au și 

încercat mult. Hristos li Se descoperise și la El priveau ei pentru 
călăuzire. Înțelegerea adevărului de către ei și puterea lor de a re- 
zista împotrivirii erau în măsura în care se conformau voii lui 
Dumnezeu. lisus Hristos, înţelepciunea și puterea lui Dumnezeu, 
alcătuia tema oricărei vorbiri. Numele Său — singurul Nume dat 
sub cer prin care oamenii pot fi mântuiţi — era înălţat de ei. Când 
vesteau desăvârșirea lui Hristos, a Mântuitorului înălțat, cuvintele 
lor mișcau inimile și bărbaţi și femei erau câștigați la Evanghelie. 
Mulţi care au ocărât Numele Mântuitorului și au disprețuit puterea 
Lui se declarau acum ucenici ai Celui Răstignit. 

Nu prin puterea lor își îndeplineau apostolii misiunea, ci prin 
puterea viului Dumnezeu. Lucrarea lor nu era ușoară. Lucrarea 
de pionierat a bisericii creștine era însoţită de greutăţi şi necazuri 
amare. În lucrarea lor, ucenicii au întâlnit mereu lipsuri, defăimări 
și prigoană; însă ei nu și-au socotit viaţa ca fiindu-le scumpă și s-au 
bucurat că au fost chemaţi să sufere pentru Hristos. Nehotărârea, 
șovăiala, slăbiciunea în urmărirea unei ţinte nu și-au găsit loc în 
strădaniile lor. Ei erau dispuși să cheltuiască și să se cheltuiască. 
Conștienţa răspunderii ce stătea asupra lor le curăța și îmbogăţea 
experienţa; și harul cerului se descoperea în biruințele pe care le 
dobândeau pentru Hristos. Prin tăria atotputernică, Dumnezeu 
lucra prin ei spre a face ca Evanghelia să triumfe. 

Pe temelia pusă chiar de Hristos, apostolii au clădit biserica lui 
Dumnezeu. În Scripturi, figura ridicării unui templu este în mod 
frecvent folosită spre a ilustra zidirea bisericii. Zaharia se referă 
la Hristos, ca fiind Odrasla care avea să clădească templul Dom- 
nului. El vorbește despre neamuri, ca ajutând la această lucrare: 
„Cei ce sunt departe vor veni și vor lucra la Templul Domnului”; 
și Isaia declară: „Străinii îţi vor zidi zidurile” (Zaharia 6,12.15; 
Isaia 60,10). 

Scriind despre clădirea acestui templu, Petru spune: „Apropi- 
aţi-vă de EI, piatra vie, lepădată de oameni, dar aleasă și scumpă 
înaintea lui Dumnezeu. Și voi, ca niște pietre vii, sunteți zidiți ca să 
fiţi o casă duhovnicească, o profeție sfântă, și să aduceţi jertfe duhov- 
nicești, plăcute lui Dumnezeu, prin lisus Hristos” (1 Petru 2,4.5). 

Apostolii au lucrat în cariera lumii iudeilor și neamurilor, sco- 
țând pietre pentru a le pune la temelie. În epistola sa către credin- 


cioșii din Efes, Pavel spunea: „Așadar, voi nu mai sunteţi nici 
străini, nici oaspeţi ai casei, ci sunteţi toți împreună cetăţeni cu 
sfinții, oameni din casa lui Dumnezeu, fiind zidiți pe temelia 
apostolilor şi proorocilor, piatra din capul unghiului fiind Iisus 
Hristos. În EI toată clădirea, bine închegată, crește ca să fie un 
templu sfânt în Domnul. Și prin El și voi sunteţi împreună, ca să 
fiți un locaş al lui Dumnezeu, prin Duhul” (Efeseni 2,19-22). 

Şi corintenilor el le scria: „După harul lui Dumnezeu, care mi-a 
fost dat, eu, ca un meșter-zidar înţelept, am pus temelia, și un 
altul clădește deasupra. Dar fiecare să ia bine seama cum clădește 
deasupra. Căci nimeni nu poate pune o altă temelie decât cea care 
a fost pusă și care este lisus Hristos. lar dacă clădește cineva pe 
această temelie, aur, argint, pietre scumpe, lemn, fân, trestie, 
lucrarea fiecăruia va fi dată pe faţă: ziua Domnului o va face 
cunoscut, căci se va descoperi în foc. Și focul va dovedi cum este 
lucrarea fiecăruia” (1 Cor. 3,10-13). 

Apostolii au clădit pe o temelie sigură, chiar pe Stânca veacurilor. 
La această temelie, ei au adus pietrele scoase din cariera lumii. 
Cei ce au zidit nu au lucrat fără să întâmpine greutăți. Lucrarea 
lor a fost nespus de grea din cauza împotrivirii vrăjmașilor lui 
Hristos. Ei aveau de luptat împotriva bigotismului, a prejudecăţii 
și a urii celor care zideau pe o temelie falsă. Mulţi dintre cei care 
au lucrat ca ziditori ai bisericii pot fi asemănaţi cu ziditorii zidurilor 
în vremea lui Neemia, despre care este scris: „Cei ce zideau zidul 
şi cei ce duceau sau încărcau poverile, cu o mână lucrau, iar cu alta 
țineau arma” (Neemia 4,17). 

Împărați şi cârmuitori, preoți şi conducători au căutat să nimi- 
cească templul lui Dumnezeu. Dar, în ciuda întemniţării, torturii 
și morţii, bărbaţi credincioși au dus mai departe lucrarea, iar 
construcţia a crescut frumoasă și simetrică. Uneori, lucrătorii erau 
aproape orbiţi de negura superstiţiei care îi înconjura. Alteori, 
erau aproape copleșiți de furia împotrivitorilor lor. Dar, cu o 
credinţă neșovăielnică și un curaj de nezdruncinat, ei au înaintat 
cu lucrarea. 

Unul după altul, ziditorii cei mai de frunte au căzut de mâna vrăj- 
mașului. Ștefan a fost împroșcat cu pietre; Iacov — ucis cu sabia; 

Pavel — decapitat; Petru — răstignit; loan — exilat. Cu toate acestea, 
biserica a crescut. Noi lucrători au luat locul celor căzuţi și piatră 
după piatră a fost adăugată la clădire. În felul acesta, încet, încet, 
s-a ridicat templul bisericii lui Dumnezeu. 

După întemeierea bisericii creștine, au urmat secole de crudă 
prigoană, dar niciodată nu au lipsit bărbaţi care să socotească 
lucrarea de zidire a templului lui Dumnezeu mai scumpă decât 
viaţa. Despre aceştia este scris: „Alţii au suferit batjocuri, bătăi, 
lanţuri și închisoare; au fost uciși cu pietre, tăiaţi în două cu 
ferăstrăul, chinuiti; au murit uciși de sabie, au pribegit îmbrăcaţi cu 
cojoace și în piei de capre, lipsiţi de toate, prigoniţi, munciţi — ei de 
care lumea nu era vrednică — au rătăcit prin pustiuri, prin munți, 
prin peșteri şi prin crăpăturile pământului” (Evrei 11,36-38). 

Vrăjmașul neprihănirii nu a lăsat nimic nefăcut în strădania lui 
de a curma lucrarea încredinţată ziditorilor Domnului. Dar 
Dumnezeu „nu S-a lăsat fără mărturie” (Fapte 14,17). S-au ridicat 
lucrători care au apărat cu iscusință credinţa dată sfinților o dată 
pentru totdeauna. Istoria păstrează raportul despre tăria și 
eroismul acestor bărbați. Asemenea apostolilor, mulţi dintre ei 
au căzut la posturile lor, însă clădirea templului a mers înainte. 
Lucrătorii erau uciși, dar lucrarea înainta. Valdenzii, John Wycliff, 
Huss și Ieronim, Martin Luther și Zwingli, Cranmer, Latimer și 
Knox, hughenoți, John și Charles Wesley și o oştire de mulți alţii 
au adus la temelie un material care va dăinui în veșnicie. În anii de 
mai târziu, aceia care în chip atât de nobil s-au străduit să promo- 
veze răspândirea Cuvântului lui Dumnezeu și aceia care, prin 
slujirea lor în țările păgâne, au pregătit calea pentru vestirea ultimei 
mari solii au ajutat, de asemenea, la ridicarea construcţiei. 

În decursul veacurilor care au trecut, din zilele apostolilor, 
zidirea templului lui Dumnezeu nu a încetat niciodată. Putem privi 
înapoi prin secole și putem vedea pietrele vii din care este alcătuit, 
strălucind asemenea unor faruri luminoase prin întunericul rătăcirii 
şi superstiției. În toată veşnicia, aceste giuvaiere prețioase vor lu- 
mina cu o strălucire crescândă, mărturisind despre puterea adevă- 
rului lui Dumnezeu. Lumina strălucitoare a acestor pietre șlefuite 
dă pe faţă puternicul contrast dintre lumină și întuneric, dintre 
aurul adevărului și zgura rătăcirii. 


Pavel și ceilalți apostoli și toţi drepţii care au trăit de atunci 
încoace și-au adus la îndeplinire partea lor la zidirea templului. 
Dar construcţia nu este încă terminată. Noi, cei care trăim în acest 
veac, avem o lucrare de făcut, o parte de îndeplinit. Noi trebuie să 
aducem la temelie un material care să reziste la proba focului — 
aur, argint și pietre preţioase, „... care fac podoaba caselor împă- 
rătești” (Ps. 144,12). Celor care clădesc în felul acesta pentru 
Dumnezeu, Pavel le adresează cuvinte de încurajare și avertizare: 
„Dacă lucrarea zidită de cineva pe temelia aceea rămâne în picioare, 
el va primi o răsplată. Dacă lucrarea lui va fi arsă, își va pierde răsplata. 
Cât despre el, va fi mântuit, dar ca prin foc” (1 Cor. 3,14.15). 
Creștinul care prezintă Cuvântul vieţii cu credincioșie, conducând 
pe bărbaţi și pe femei pe calea sfinţeniei și a păcii, aduce la temelie 
material care va dăinui, iar în Împărăţia lui Dumnezeu el va fi 
onorat ca un ziditor înţelept. 

Despre apostoli este scris: „Ei au plecat şi au propovăduit 
pretutindeni. Domnul lucra împreună cu ei, și întărea Cuvântul 
prin semnele care-i însoțeau” (Marcu 16,20). Așa după cum 
Hristos i-a trimis pe ucenicii Săi, tot la fel și astăzi El îi trimite pe 
membrii bisericii Sale. Aceeași putere pe care au avut-o apostolii 
o au și ei. Dacă ei vor face din Dumnezeu tăria lor, El va lucra cu 
ei și lucrarea lor nu va fi în zadar. Fie ca ei să-și dea seama că 
Domnul Și-a pus semnătura asupra lucrării în care sunt prinși. 
Dumnezeu i-a zis lui Ieremia: „Nu zice: "Sunt un copil”, căci te vei 
duce la toţi aceia la care te voi trimite, și vei spune tot ce-ţi voi 
porunci. Nu te teme de ei; căci Eu sunt cu tine ca să te scap”. 
Apoi Domnul Și-a întins mâna și a atins gura servului Său, zicând: 
„Iată, pun cuvintele Mele în gura ta” (Ier. 1,7-9). Și El ne cere să 
mergem și să spunem cuvintele pe care ni le-a dat, simțind pe 
buzele noastre atingerea Sa sfântă. 

Hristos a dat bisericii o însărcinare sfântă. Fiecare membru 
trebuie să fie un canal prin care Dumnezeu poate împărtăși lumii 
comorile harului Său, bogățiile nepătrunse ale lui Hristos. Mântui- 
torul dorește așa de mult ca slujitorii Săi să prezinte lumii Spiritul 
și caracterul Său. Nu există nimic de care lumea să aibă atâta nevoie 
ca de manifestarea prin oameni a iubirii Mântuitorului. Întreg cerul 

așteaptă bărbaţi și femei prin care Dumnezeu să poată descoperi 
puterea creștinismului. 

Biserica este instrumentul lui Dumnezeu pentru vestirea 
adevărului, împuternicită de El să facă o lucrare deosebită; și, dacă 
ea este loială faţă de El, ascultătoare de toate poruncile Sale, atunci 
înăuntrul ei va dăinui măreţia harului divin. Dacă ea va fi 
credincioasă îndatoririlor ei, dacă va cinsti pe Domnul Dumnezeul 
lui Israel, atunci nu există putere care să-i stea împotrivă. 

Râvna pentru Dumnezeu și pentru cauza Sa i-a făcut pe ucenici 
să dea cu o mare putere mărturie pentru Evanghelie. Oare nu ar 
trebui ca o asemenea râvnă să ardă și în inimile noastre, cu hotărârea 
de a spune istoria iubirii răscumpărătoare a lui Hristos și El răstig- 
nit? Este privilegiul fiecărui creștin nu numai să nădăjduiască, ci 
să și grăbească venirea Mântuitorului. 

Dacă biserica va îmbrăca haina neprihănirii lui Hristos, 
îndepărtându-se de la orice supunere față de lume, atunci înaintea 
ei stau zorile unei zile strălucite şi glorioase. Făgăduinţa lui 
Dumnezeu făcută ei va sta nezdruncinată pentru veșnicie. Ea o va 
face de o măreție veșnică, o bucurie a multor generaţii. Adevărul, 
lăsând în urmă pe cei care îl dispreţuiesc și îl leapădă, va triumfa. 
Deși uneori pare întârziat, progresul ei nu a fost împiedicat. Când 
solia lui Dumnezeu întâmpină împotrivire, El îi dă noi puteri, 
pentru ca ea să poată exercita o și mai mare influenţă. Înzestrat 
cu o putere divină, ea își va croi drum printre cele mai puternice 
bariere și va birui orice obstacol. 

Ce L-a susținut pe Fiul omului în timpul vieţii Sale de trudă și 
sacrificiu? El a văzut rezultatele muncii sufletului Său și a fost 
mulțumit. Privind în veșnicie, El a văzut fericirea acelora care 
prin umilinţa Sa au primit iertare și viaţă veșnică. Urechea Sa a 
prins strigătul de bucurie al celor răscumpărați. El i-a auzit pe cei 
mântuiţi cântând cântarea lui Moise și a Mielului. 

Noi putem avea o viziune asupra viitorului, asupra fericirii cerești. 
În Biblie, sunt descoperite viziunile gloriei viitoare, scene zugrăvite 
de mâna lui Dumnezeu, și acestea sunt scumpe bisericii Sale. Prin 
credinţă, noi putem sta pe pragul cetăţii veșnice și putem auzi plăcuta 


urare de bun-venit, adresată acelora care, în viața aceasta, au conlu- 
crat cu Hristos, socotind ca o cinste să sufere pentru Numele Său. 
Atunci când sunt rostite cuvintele: „Veniţi, binecuvântaţii Tatălui 
Meu”, ei își aruncă la picioarele Răscumpărătorului coroanele lor, 
exclamând: „Vrednic este Mielul care a fost junghiat, să primească 
puterea, bogăţia, înțelepciunea, tăria, cinstea, slava și lauda... A 
Celui ce șade pe scaunul de domnie și a Mielului să fie lauda, cinstea, 
slava și stăpânirea în vecii vecilor” (Matei 25,34; Apoc. 5,12.13). 
Acolo, cei mântuiţi vor saluta pe cei care i-au condus la Mântui- 
torul și toţi se vor uni în a lăuda pe Acela care a murit pentru ca 
fiinţele omenești să poată avea viaţa care se măsoară cu viaţa lui 
Dumnezeu. Lupta se va sfârși. Necaz și lupte nu vor mai fi. Cântece 
de biruinţă vor umple întreg cerul atunci când răscumpărațţii 
intonează fericiți melodia: „Vrednic, vrednic este Mielul care a 
fost junghiat, dar care trăiește iarăși ca un triumfător biruitor.” 
„M-am uitat, și iată că era o mare gloată, pe care nu putea s-o 
numere nimeni, din orice seminţie, din orice norod și de orice 
limbă, care stătea în picioare înaintea scaunului de domnie și îna- 
intea Mielului, îmbrăcați în haine albe, cu ramuri de finic în mâini; 
și strigau cu glas tare și ziceau: 'Mântuirea este a Dumnezeului nostru, 
care şade pe scaunul de domnie şi a Mielului” (Apoc. 7,9.10). 
„Aceștia vin din necazul cel mare; ei și-au spălat hainele și le-au 
albit în sângele Mielului. Pentru aceasta stau ei înaintea scaunului 
de domnie al lui Dumnezeu și-l slujesc zi și noapte în Templul 
Lui. Cel ce şade pe scaunul de domnie Își va întinde peste ei cortul 
Lui. Nu le va mai fi foame, nu le va mai fi sete; nu-i va mai dogori 
soarele, nici vreo altă arșiţă. Căci Mielul, care stă în mijlocul scau- 
nului de domnie, va fi Păstorul lor, îi va duce la izvoarele apelor 
vieţii și Dumnezeu va șterge orice lacrimă din ochii lor.” „Și moar- 
tea nu va mai fi. Nu va mai fi nici tânguire, nici țipăt, nici durere, 
pentru că lucrurile dintâi au trecut” (Apocalipsa 7,14-17; 21,4). 

